LOGOIYWEK CHE MIACH KO U YE KISIR 
MATAYO 


Ibinwek che kigosiirto che bo oretab Jesu 


Bukuit ne bo oretab Jesu Kristo, weritab Daudi, weritab 

Abraham. 2 Kisich Abraham Isak; ak kisich Isak Jakobo; 
ak kisich Jakobo Juda ak che tupcho; 3 ak kisich Juda Pares ak 
Zera eng' Tamar; ak kisich Pares Hesron; ak kisich Hesron 
Ram; 4 ak kisich Ram Aminadab; ak kisich Aminadab Nason; 
ak kisich Nason Salmon; 5 ak kisich Salmon Boas eng’ Rahab; 
ak kisich Boas Obed eng’ Ruth; ak kisich Obed Jesii; 6 ak 
kisich Jesii laitoriat Daudi. 

Ak kisich Daudi Solomon eng’ ne ki bo Uria; 7 ak kisich 
Solomon Reoboam; ak kisich Reoboam Abija; ak kisich Abija 
Asa; 8 ak kisich Asa Jeosabat; ak kisich Jeosabat Joram; ak 
kisich Joram Usia; 9 ak kisich Usia Jotam; ak kisich Jotam 
Ahas; ak kisich Ahas Hesekia; 1o ak kisich Hesekia Manase; 
ak kisich Manase Amon; ak kisich Amon Josia; 11 ak kisich 
Josia Jekonia ak che tupcho, eng’ betusiek che kiga kimut bik 
koba Babulon. 

12 Ak kingo kagimut koba Babulon, kosich Jekonia Sealtiel; 
ak kisich Sealtiel Serubabel; 13 ak kisich Serubabel Abiud; 
ak kisich Abiud Eliakim; ak kisich Eliakim Asor; 14 ak kisich 
Asor Sadok; ak kisich Sadok Akim; ak kisich Akim Eliud; 
15 ak kisich Eliud Eleasar; ak kisich Eleasar Matan; ak kisich 
Matan Jakobo; 16 ak kisich Jakobo Josep manong'otiotab Maria, 
ne kisich Jesu ne kiguure Kristo. 

17 Kiek ibinwek tugul taman ak ang'wan koboch Abraham 
agoi Daudi; ak kiek ibinwek taman ak ang'wan koboch Daudi 
agoi kamutet ne kigimut bik koba Babulon; ak kiek ibinwek 
taman ak ang'wan koboch ngab kimut koba Babulon agoi 
Kristo. 


Sigetab Jesu 
18 Ki u ni sigetab Jesu Kristo: ye kingo kagochamnyechi 
Josep kotungei ak Maria kametab Jesu, ye kitomo kotuiyo, 
kotook kele managat inendet eng’ Tamirmiriet ne Tilil. 19 Ak 
kimachei Josep manong'otiondennyi kole kobagakta eng' 
ung'ot amu kima cham konai chi, ak amu ki chi ne bo imanda. 

20 Ago ye kingota kobwati tuguchu, ogeero, kimong'ji inendet 
malaikaiyatab Kiptaiyat eng’ karuotitoet, kole, Josep, weritab 
Daudi, ameiywei imutyige Maria osotiondeng'ung': amu 
managat inendet eng’ Tamirmiriet ne Tilil. 21 Ak tun sichei 
werit; ak iguure kainennyi JESU; amu inendet ne soru bikyik 
eng? tengekwogikwak. 22 Ak kagoyaak tuguchu tugul, si 
kobiit kosulda ne kiga mwa Kiptaiyat eng’ maotiot, kole, 

23 Ogeero, manachi bergeiyat, ak kosich werit, ak keguure 

kainennyi Imanuel; 

ye kiweech ko ni, Mi Jehovah kobotech. 24 Ak king'eet Josep 
eng’ ruondanyi, ak koyai ko u ye king'at malaikaiyatab Kiptaiyat, 
ak kiimutyigei osotiondennyi; 25 ak kima rikyi inendet kot 
kosich werit: ak koguure kainennyi JESU. 


Itunetab bik che ng'omen 


2 Ak ye kingo kagesich Jesu eng’ Betlehem ne bo Judea eng’ 
betusiek che bo laitoriat Herod, ogeero, kibwa Jerusalem bik 
che ngomen kobunu kong'asis, 2 koteeboti kole, Mi ano 
inendet laitoriatab Yahudik ne kigesich? amu kigigeer kechei- 
yandennyi eng’ kong’asis, ak kagibwa kilosu inendet. 3 Ak ye 
kingogas noto laitoriat Herod, koarogen, koboto Jerusalem 
komugul. 4 Ak ye kingoyum inendet tisiik che eechen tugul ak 
sirik che bo bik, koteebe ole kigisikyi Kristo. 5 Ak kiwolji 
kolenji, Kigisikyi Betlehem ne bo Judea: amu kisir maotiot ko 
u noto, kole, 
6 Ak inye, Betlehem, emetab Juda: 

Ma i ming’in mising’ eng’ kandoikab Juda, 

Amu mong'unenen bounindet, 

Ne tun egu mestowotab bikyuk Israel. 
7 Kiguur anyun Herod eng’ ung'ot bik che ng'omen, si kogine 
kole kitoogu au kecheiyat. 8 Ak kiiyokto koba Betlehem, ak 
kilenji, Oba ocheng’ komie lakwet ne mingin; ak ye kaonyoru 
inendet, obwa omwawa, si anyo agane alos inendet. 9 Ak kingo 
kagogas ng’alekab laitoriat, koba bandanywa; ak ogeero, kiindoe 
ichek kecheiyat, ne kiga kogeer eng’ kong’asis, kot koit ak 
kotonon eng’ baragutab ye kimi lakwet ne ming'in. To Ak ye 
kingogeer kecheiyat, koboiboitu eng’ boiboiyet ne o mising’. 
11 Ak kiba go orit ak kigeer lakwet ne ming'in koboto kamennyi 
Maria; ak kiibutyi ng'ony kolos inendet; ak kotiach konorai- 
kwak che bo kamanutiet ne o, kogochi inendet kagochinoik, 
tahabu, tuguk che nyamdut ak tuguk che u igomoik. 12 Ak 
kingo kagoteechi Jehovah eng’ karuotitoet kolenji, Amoweekyige 
Herod, konam anyun oret age koba emenywa. 

Komwechin Misri Josep ak Maria ak lakwet 
13 Ak kingo kagoba ichek, ogeero, komong'ji malaikaiyatab 
Kiptaiyat Josep eng’ karuotitoet, kolenji, Ng'eet, imut lakwet ne 
ming’in ak kamennyi, mwechi Misri, ak itebe oloto agoi tun 
amwaun: amu chengei Herod kobar lakwet ne ming’in. 
14 King'eet anyun kemoi komut lakwet ne mingin ak kamet, 
koba Misri; 15 ak kitebe oloto agoi kome Herod: si kosulda ne 
kimwa Kiptaiyat eng’ maotiot, kole, Kiaguur werinnyu komong’ 
eng’ Misri. 
Baret ne kibar Herod lagok che mi Betlehem 
16 Kingogeer Herod anyun, kole, kigong’al inendet bik che 
ng'omen, konerech mising’, ak kiiyokto, kebar lagok tugul che 
ng'etik che mi Betlehem, ak eng’ tabanwekyik tugul, koboch 
che bo kenyisiek aeng’ ak che tomo koit choto, eng’ betut ne 
kigine bik che ngomen. 17 Kiisulda anyun eng’ betunoto ne 
kiga mwa maotiot Jeremia, kole, 
18 Kigegas kutit eng? Rama, 
Rirek ak kateiyet ne o, 
Rirjin Rael lagokyik; 
Ak kima cham kigaigai, amu ma komi. 


Koweechigei Josep ak Maria ak lakwet eng’ Misri 

19 Ago kingo kagome Herod, ogeero, komong’ji malaikaiyatab 
Kiptaiyat Josep eng’ Misri eng’ karuotitoet, 20 kolenji, Ng'eet, 
imut lakwet ne ming’in ak kamet, oba emetab Israel; amu kogo- 
bek che kicheng’ei kobar lakwanato ming'in. 21 Ak king'eet, 
komut lakwet ne ming’'in ak kamet, kobwa emetab Israel. 
22 Ago ye kingogas kole bou Arkelau Judea eng’ bounatet ne ki 
bo kwandanyi Herod, koiywei kwo oloto; ak ye kiiteechi Jehovah 
eng’ karuotitoet, koweekyigei komoswekab Galili, 23 ak kinyo 
kotebe nganaset ne kiguure Nasaret: si kobiit kosulda ne kiga 
mwa maotik, kole, kiguure inendet Nasaretindet. 


Johana Kabatisanindet ak ng'alekyik 
Ak kinyo eng’ betusiechoto Johana Kabatisanindet koa- 
mdaati eng' surkwenetab Judea, 2 kolen, Osigu; amu 
kagorik bounatetab kipsengwet. 3 Amu inendet ni ne kiga 
mwa maotiot Isaia, kole, 
Kutitab chi ne ititeni eng’ surkwen, kolen, 
Ochob oretab Kiptaiyat, 
Olititoti ole bunoti. 

4 Ak kiilaachi Johana inendet sambutab tambesik, ak kirategei 
birenetab muito; ak amitwogikyik ko ki chereng'endet ak 
kumikab timin. 5 Ak ngunoto anyun, koba ole mi inendet 
bikab Jerusalem ak Judea komugul, ak komoswek tugul che 
negite Jordan; 6 ak kiibatisan inendet ichek eng’ ainet ne 
kiguure Jordan, kong'anyei tengekwogikwak. 7 Ago ye kingo- 
geer kobwanji kabatisanennyi che chang’ che bo Parisaik ak 
Sadukaik, kolenji, Okwek lagokab erenok che ng'wonen, ng'o 
ne kiiteeywok omwee nereknatet ne nyonei? 8 Oi anyun logoek 
che nyoljin sigunet: 9 amat obwat eng’ oring'wong' ole, Kitinye 
kwandanyo Abraham: amu amwawok ale, imuchi Jehovah 
kong'eetyi Abraham lagok eng’ koichu. 10 Agot nguno ko 
kaginde aiywet tigitikab ketik: kiebei anyun ketit age tugul ne 
maiyiei logoek che miach, ak kewirji ma. 11 Abatisanok iman 
eng’ beek amu sigunet: ago tinyei kimnatet kosiira inendet ne 
isubwa, ma nyolu aipchinot kweonikyik: ibatisanok inendet eng’ 
Tamirmiriet ne Tilil ak mat: 12 tinyei eng’ eunnyi keibennyi, 
ak kotilili komie ruanyut; ak koyumji nganok chogennyi, ak 
kobeele metetek mat ne ma misoksei. 


Kabatisanet ne bo Jesu 


13 Kinyo anyun Jesu kobunu Galili konyo Jordan ole mi 
Johana, si kibatisan. 14 Ago kimachei Johana koesio, kole, 
Kanyol ibatisana, ago kenyonja ane? 15 Ago kiwolji Jesu 
kolenji, Cham nguno: amu kanyoljech kigesu imanda tugul ko 
u noto. Kocham anyun. 16 Ak ye kingo kagibatisan Jesu, 
kotogos ngunoto eng’ beek: ogeero, kigiyatyi kipsengwetisiek, 
ak kogeer inendet Tamirmirietab Jehovah kochorugei ko u 
cheptuget, ak konyonji baragunnyi; 17 ogeero, kimong'une kutit 
kipsengwet, kole, Ni ko Werinnyu, chamanennyu, abaibai 
mising’ eng’ inendet. 


Yomsetab Jesu eng’ surkwen 


Kiimut anyun Tamirmiriet Jesu kotogosta kwo surkwen si 

koyom oindet. 2 Ak ye kingo kagorugutgei betusiek artam 
ak kemousiek artam, eng’ let koam rubet. 3 Ak kinyo yomindet 
ak kolenji, Ngo i Weritab Jehovah, ing'at koichu koek makatinik. 
4 Ago kiwolji kole, Sirat, Masobei chi eng? makatiat inegei, 
ago eng’ ng'olyot age tugul ne mong'une kutitab Jehovah. 
5 Yeityo komut oindet inendet kwo nganaset ne tilil; kiimut kwo 

kimonjogut ne bo hekalut, 6 ak kolenji, Ngo i Weritab Jehovah, 
iwirjige ng'ony: amu sirat kole, 
Iyogu malaikaisiekyik agobo inye: 
Ak kotaachin eng’ eunekwak, 
Si marus koita keldang’ung’. 
7 Kilenji Jesu, Sirat kogeny kole, Meyom Kiptaiyat Jehovah 
neng'ung'. 8 Kiimut kogeny oindet inendet kwo tulwet ne koi 
mising’, ak koborji boroiosiek tugul che bo ng'ony, ak telunatet 
ne bo choto, 9 ak kolenji, Agonin tuguchu tugul, ngibutya 
iloswa. IO Kilenji Jesu anyun, Ui eng’ oli, Setani: amu sirat 
kole, Ilosu Kiptaiyat Jehovah neng'ung', ak iboisiechi inendet 
inegei. 11 Kibagach oindet anyun inendet; ak ogeero, kibwa 
malaikaisiek si koboisiechi. 
Kowendi Jesu Galili 
12 Ak ye kingogas Jesu kole ki kerat Johana, kwo inendet 
Galili; 13 ak kiwa eng’ Nasaret, kwo kotebe Kapernaum, ne mi 
ye negite araraita, eng’ tabanwek che bo Sebulun ak Naptali: 
14 si kosulda ne kiga mwa maotiot Isaia, kole, 
15 Emetab Sebulun ak emetab Naptali, 
Oret ne negit araraita, Jordan bitonin, 
Galili ne bo Bororiosiek, 
16 Kigeer bik che kitebe mesundeito 
Lapkeiyet ne o, 
Ak kichorjigei lapkeiyet, 
Che kitebe koret ak uruet ne bo meet. 


Kotau Jesu koamdoi ngalek 


17 Koboch yoto kotoi Jesu koamda, ak kole, Osigu; amu 
kagorik bounatetab kipsengwet. 


Koguurei Jesu alamalyennyi, che bo tai 


18 Ak ye kiwendote ngegutab araraita ne bo Galili, kogeer 
bik aeng’ che tupcho, Simon ne kiguure Petero, ak Andrea 
ngetab kamet, kowirjinoti regereiywot ne kiname njirenik 
araraita; amu ki ramikab njirenik. 19 Ak kolenji, Obwa 
osubwa, si ayaak oegu ramikab bik. 20 Ak kibagach ngunoto 
regereiywekwak, ak kosub inendet. 21 Ak ye kingota kowendi 
eng’ oloto, kogeer bik aeng’ alak che tupcho, Jakobo weritab 
Sebedi, ak Johana ngetab kamet, komitei moingetab beek koboto 
Sebedi kwandanywa, konabei regereiywekwak; ak koguur 
ichek. 22 Ak kibagach ngunoto moinget ak kwandanywa, ak 
kosub inendet, 

Kowendoti Jesu eng? Galili koboisioti 
23 Ak kiwendoti Jesu eng’ Galili komugul, konetisioti eng’ 
sunagogisiekwak, ak koamdaati logoiywek che miach che bo 
bounatet, ak kosoobooti che tinyei korotwek alak tugul ak 
mianwek alak tugul eng’ bik. 24 Ak kiyesta ngalek agobo 
inendet eng’ Suria komugul, ak kigimutyi inendet bik tugul che 
miandos, che kinam korotwek ak ng'woninwek che terotin, ak 
che kitinyei oik, ak che kitanuitos, ak che ki meiyotin borwek; 
ak kiisoob ichek. 25 Ak kiisub inendet tuiyosiek che eechen 
che kibunu Galili ak Dekapoli ak Jerusalem ak Judea ak Jordan 
bitonin. 
Ng'alek che kigiamda eng’ tulwet barak 
Ak kingogeer tuiyosiek, kotogosta tulwet: ak kingo kagoteb 
ng'ony, kobwanji alamalyennyi: 2 ak kiyat kutinnyi, ak 
konet ichek kolenji, 


Che boiboen 


3 Boiboen che bonon eng’ tamirmiriet: amu nenywa bouna- 
tetab kipsengwet. 

4 Boiboen che arogendos: amu tun kigoigoi. 

5 Boiboen che taloen: amu tun bunjin ng'ony. 

6 Boiboen che amei rubo ak melelda agobo imanda: amu 
tun biyong’dos. 

7 Boiboen che riregei: amu tun nyoru agichek rirenetab ge. 

8 Boiboen che tililen mugulelwek: amu tun keerei Jehovah. 

9 Boiboen che yaei kalyet: amu kiguure werikab Jehovah. 

10 Boiboen che kageusaus agobo imanda: amu nenywa 
bounatetab kipsengwet. 11 Oboiboi ye churok bik, ak ye 
usausok, ak ye mwaitaenak yaitiet age tugul kong’ochok agobo 
ane. 12 Oboiboitu, ak ogasge mising’: amu o melektang’wong’ 
eng’ kipsengwet: amu kigiusaus ko u noto maotik che kiindou- 
nenok. 


Ng'alek che kinetegei munyuk ak tait 

13 O munyukab ng'ony: ago ngo bet anyinyindab munyuk, 
ko ta kenyorundo ano anyinyindo? koboch yoto ko ma kotilei 
kiy, ago ketumda ak kotiegat bik. 14 O lapkeiyetab ng'ony. 
Magimuchi keuny nganaset ne mi tulwet barak. 15 Ak mai- 
naami bik tait, ak konde kitonget orit, ago indoi kit ne tonone; 
ak kokweng’ji bik tugul che mi go. 16 Ongoluu lapkeiyeng’wo- 
ng’ ko u noto eng’ taitab bik, si komuch kogeer boisionikwok 
che miach, si kolos Kwandang’wong’ ne mi kipsengwet. 

Ng'atutiet ne bo keny ak ng'atutiet ne bo Jesu 

17 Molen kianyo abut Ng'atutiet anan maotik: kima anyo 
abut, ago ayai kosulda. 18 Amu amwawok iman ale, Agoi kosiirto 
kipsengwet ak ng'ony, ko masiirtoi agot tisiet anan kiy ne ming'in 
eng’ Ng'atutiet, agoi kosulda tuguk tugul. 19 Noto anyun, 
chi age tugul ne butei ng'atutiet agenge ne ming’in kot, eng’ 
ng'atutichu, ak koneti bik ko u noto, keguure inendet ne ming’in 
eng’ tugul eng’ bounatetab kipsengwet: ago chi tugul ne yaei 
ak koneti choto, keguure inendet ne o eng’ bounatetab kipse- 
ngwet. 20 Amu amwawok ale, ngot ko masiir imandang’wong’ 
imanda ne bo sirik ak Parisaik, ko moite bounatetab kipsengwet 
matiny. 


Nereknatet ak rumisiet 

21 Kiogas kele, kigilenji ichek che bo keny, Merumisie; ak 
age tugul ne rumisiei ko kagorikyi kiruoget: 22 ago amwawok 
ale, Age tugul ne nerekyin ne tupcho ko kagorikyi kiruoget; 
ak age tugul ne lenjin ne tupcho, *Raca, ko kagorikyi kapkiruo- 
get; ak age tugul ne mwaei kole, Abusanani, ko kagorikyi 
“Gehenna, oldab mat. 23 Noto anyun ngigoite kagochine- 
ng'ung' eng’ kaptisisiet, ak ibwat eng’ oloto ile, ting’enen ne 
otupche ng'olyot, 24 ibagakte eng’ oloto kagochineng’ung’ eng’ 
taitab kaptisisio ak iwe anyun, ochamnyege korok ak ne otupche, 
si inyo igoite kagochineng'ung'. 25 Osib ochamnyege ak 
bunyondeng’ung’, kota imi oret koboto inendet; si maimutyin 
bunyondeng'ung' kiruogindet, ak komutyin kiruogindet ribi- 
ndet, ak ketoorjin korgoret. 26 Amwaun iman, Memong’u eng’ 
oloto matiny, agoi iyaakte sendeiyot ne bo let. 


Ibetab ge ak alak 


27 Kiogas kele kigimwa kele, Moipge: 28 ago amwawok ale, 
age tugul ne keerei kobogorio ak kogase miat inendet, ko 
kagoipgei an inendet eng? muguleldanyi. 29 Ak ngo riichin 
kondang'ung” ne bo tai, ibalu, ak iwirte: amu kaigai eng’ inye 
ngo betenen kebeberta agenge eng’ borto kosiir ketoorji *Gehe- 
nna bortang'ung' komugul. 30 Ak ngo riichin eung’ung’ ne bo 
tai, itil, ak iwirte: amu kaigai eng’ inye ngo betenen kebeberta 
agenge eng’ borto, kosiir kwo Gehenna bortang'ung' komugul. 
31 Kigimwa kogeny kele, Age tugul ne onei osotiondennyi, ko 
ingogochi anyun siret ne bo besiet: 32 ago amwawok ale, Age 
tugul ne onei osotiondennyi, ama eng’ sokset, ko kayai inendet 

koegunot chebaigeiyat: ak age tugul ne ituni kobogoriondonoto 
ne kigeon, ko kabaigei. 


Kayosiosiek ak ngalek che bo iman 


33 Kiogas kogeny kele kigemwachi ichek che bo keny, 
kelenji, Ameyosiechigei eng? lembech, ago yachi Kiptaiyat 
kayosiosieguk: 34 ago amwawok ale, Amoyosie agot kitigin; 
agot agobo kipsengwet, amu ng'echeretab Jehovah noto; 
35 anan agobo ng'ony, amu keldebesaikab kelyekyik; anan 
agobo Jerusalem, amu nganasetab Laitoriat ne o. 36 Anan 
iyosie agobo meting'ung', amu memuchi iyai sumeiyot agenge 
koleelit anan kotuuit. 37 Ago ingoek ng'alaleng'wong', Ee ko 
ee; Achicha ko achicha; ak kiy age tugul ne siirei chuto kobunu 
inendet ne ya. 


Yaaktaetab mugetut 


38 Kiogas kele, kigimwa kele, Konda eng’ konda, ak keldet 
eng’ keldet; 39 ago amwawok ale, Amogirinde ne ya; ago age 
tugul ne irabachin matandab tai, iweekyi age agine. 40 Ak 
ngomutyin age tugul kapkiruok, komachei korebenen sume- 
ng'ung', koingoib ngorieng'ung' agine. 41 Ak age tugul ne birjinin 
iwe mailit agenge, obe tuwai mailisiek aeng’. 42 Igochi inendet 
ne somin, ametuktochi batai inendet ne machei kobesenin. 


Chamnyet ak atebet ne igesunotgei 


43 Kiogas kele kigimwa kele, Cham chitab kokweng'ung', ak 
iwech bunyondeng'ung': 44 ago amwawok ale, Ocham buni- 
kwok, ak osachi ichek che usok; 45 si oegu werikab Kwanda- 
ng'wong' ne mi kipsengwet; amu igochin asistanyi kochorji 
che yaach ak che miach, ak iyokyin ropta che bo imanda ak che 
ma bo imanda. 46 Amu ngot ochame ichek che chamok, ko 
nee melekto ne otinye? mayaei ko u noto agot taagikab aisurut? 
47 Ak ngot ogati che otupche kityo, ko koyai nee ne siirei alak? 
tos mayaei ko u noto agot Bororiosiek? 48 Noto anyun, oegu 
okwek che igesunotgei ko u ye igesunotgei Kwandang’wong’ 
ne bo kipsengwet. 


Kagochinoik che kigoitoi eng’ ung'ot 
6 Oripge si moyai imandang’wong’ eng’ taitab bik, si kogeerok 
ichek; ngoyai ko u noto ko monyoru melekto eng’ Kwanda- 
ng’wong’ ne mi kipsengwet. 
2 Noto anyun, ye igoite kagochinoiguk che bo rirenetab ge, 
ko mat iguut igondit eng’ taing'ung', ko u ye yaei chombilik 

eng’ sunagogisiek ak ortinwek, si kobiit konyor kalosunet eng’ 
bik. Amwawok, iman, ale, Kagonyor ichek melektanywa. 
3 Ago ye igoite kagochinoik, ko mat konai eung’ung’ ne bo katam 
ne yaei eung'ung' ne bo tai; 4 si kobiit kobunji ung'ot kago- 
chinoiguk; ak kogonin melekto Kwandang'ung' ne keerei eng’ 
ung'ot. 


Saet ne kisaei eng’ ung'ot 

5 Ak ye osae, ko moige chombilik; amu chamei ichek kosaei 
kotonondos eng’ sunagogisiek ak besiebor, si kobiit kogeer bik 
ichek. Amwawok, iman, ale, Kagonyor ichek melektanywa. 
6 Ago inye, ye imache isa, iwe gong'ung' orit, ak ye kaiger kurge- 
ngung’, isa Kwandang'ung' ne mi eng? ung'ot, ak kogonin 
melekto Kwandang’ung’ ne keerei eng? ung'ot. 7 Ak ye osae, 
ko mat otes ng'alekab buch, ko u ye yaei Bororiosiek; amu len 
kigasyin ichek amu chang'indab ng'alekwak. 8 Noto anyun 
amoige ichek; amu ingen Kwandang’wong’ tuguk che obononi, 
kotom osom. 


Saet ne kiinet Kiptaiyat Jesu alamalyet 

9 Noto anyun osa ko u ni: Kwandanyo ne mi kipsengwet, 
Ingotililit kaineng'ung'. 10 Ingonyo bounateng'ung'. Ingo- 
yaak eng’ ng'ony mageng'ung, ko u ye kiyaei eng’ kipsengwet. 
II Konech rani amitwogikyok che bo ra. 12 Ak inyoiywech 
kaat lelutikyok, ko u ye kinyochini kaat che lelwech. 13 Ame- 
mutech ole mi yomset, ago soruech eng’ ne ya. [Amu neng'ung' 
bounatet, ak kamuktaet, ak torornatet, agoi koigeny. *Amen.] 
14 Amu ngonyochini kaat bik kachiliilutikwak, konyoiywok kaat 
agine Kwandang’wong’ ne bo kipsengwet. 15 Ago ngo monyo- 
chini kaat bik kachiliilutikwak, ko manyoiywok kaat agine 
Kwandang’wong’ kachiliilutikwok. 


Karugutetab ge 

16 Kogeny ye orugutge, ko moige chombilik, eng’ togochik 
che bo arogenet; amu walei togochikwak, si kogeer bik kole, 
koirugutgei. Amwawok, iman, ale, Kagonyor ichek mele- 
ktanywa. 17 Ago ye irugutge inye, iil meting'ung' ak iun 
togeng'ung': 18 si mageer bik kole irugutige, ago keerei Kwa- 
ndang’ung’ ne mi eng’ ung’ot; ak kogonin melekto Kwandang’u- 
ng’ ne keerei eng’ ung'ot. 

Magornatet ne bo iman 
19 Amogonorjige konoraik eng’ ng'ony, ole amei kiptorotinik 
ak karuotitoet, ak ole butei chorik ak kochor; 20 ago ogonorjige 
konoraik eng’ kipsengwet, ole maamei kiptorotinik anan karuo- 
titoet, ak ole mabutei chorik ak kochor; 21 amu ole mi kono- 
rueng'ung', komitei oloto muguleldang’ung’ agine. 


Lapkeiyet ak mesundeito 

22 Taitab borto konda; noto anyun, ngo mie kondang’'ung’, 
ko nyiitat bortang'ung' komugul lapkeiyet. 23 Ago ngo ya 
kondang'ung', ko nyiitat bortang'ung' komugul mesundeito. 
Noto anyun, ngot koek mesundeito lapkeiyet ne mi oring’'ung’, 
ko o mesundeoto ne tia anyun! 24 Mami chi ne imuchi koot 
kiptainik aeng’; amu wechei age, ak kocham age: anan kona- 
mgei ak age, ak kosas age. Momuchi oot Jehovah ak magorna- 
tosiek. 


Kererwekab met, ak kamang'unet ne kimang'u Jehovah 


25 Amwawok anyun ale, Mogerer met agobo sobeng’wong’, 
eng’ che oame, anan che oee: anan agobo borwekwok, che 
olaachi. Tos masiirei sobondo amitwogik, ak masiirei borto 
ngoroik? 26 Ogeer taritik che bo barak: magolsei, ama kesisiei, 
ama iyumjin choge: ak kobaei ichek Kwandang’wong’ ne bo 
kipsengwet. Tos ma o koigoi okwek mising? osiir ichek? 
27 Ak imuchi ng'o ne kereri met eng’ okwek kotesyi koindanyi 
*kakwautiet agenge ne bo eut? 28 Ak amu nee anyun si ogerer 
met agobo ngoroik? Obwat taptok che bo kewet, ole bititoi; 
maboisiei, anan koletis: 29 ago amwawok ale, agot Solomon 
eng’ talbistanyi tugul ko kima kolumegei ko u age eng’ chu. 
30 Ago ngolaakyin Jehovah ko u noto suswek che bo kewet, che 
mi rani, ak mutai kewirji ma, ko tos, mayaiywok ko u noto kosiir, 
okwek che otinye kayanet ne ming'in? 31 Noto anyun amogerer 
met, ole, Kiame nee? anan, Kiee nee? anan, Kilaachi nee? 
32 Amu cheng'ei tuguchu tugul Bororiosiek; amu ingen Kwa- 
ndang’wong’ ne bo kipsengwet kole, obononi tuguchu tugul. 
33 Ago ocheng’ korok bounatennyi, ak imandanyi; si keteswok 
tuguchu tugul. 34 Noto anyun amogerer met agobo mutai: 
amu kerere met mutaut agobo ge. Yamei betut yaitiennyi. 


Kiruoget ne kiruokyine bik alak 
Amoruoch, si magiruokwok. 2 Amu kiruoget ne oruochi, 


ko tun kiruogunenok noto: ak eng’ kerutiet ne ogere, ko 
tun kigerunenok noto. 3 Ak kalya si igeer betbetiat ne mi 

kondab ne otupche, ago ma ibwat bambaniat ne mi konda- 
ngung’ inyendet? 4 Anan imwachindoi ano ne otupche, 
ilenjini, Inganemun betbetiat eng? kondang'ung'; ak keero, mi 
kondang'ung' inyendet bambaniat? 5 Ee, chombilindoni, 
icheru korok bambaniat eng? kondang'ung'; si igeer anyun 
komie inemu betbetiat eng? kondab ne otupche. 

6 Amogochi sesenik kit ne itabanat, anan owirji torok sonoek 
che tinyei kamanutiet ne o, si matiech eng’ kelyekwak, ak ko- 
weeigei kogererak. 


Kagiiletab ge ne bo saet 

7 Osom, si kegonok; ocheng’, si onyoru; ogongony, si keya- 
twok: 8 amu age tugul ne somei, kigochin; ak ne cheng'ei, 
konyoru; ak inendet ne igongonyi, keyatyin. 9 Anan mi 
ng'o eng' okwek, ne ngo som werinnyi makatiat, kogochi 
koita; Io anan ngo som njiriot, ko tos igochi erenet? 11 Ngot 
ongen okwek anyun, che o yaach, ogochi lagokwok kagochinoik 
che miach, ko tos siirei mising’ ne tia Kwandang’wong’ ne mi 
kipsengwet? Tos maigochin che somei inendet tuguk che 
miach? 


Ng'olyot ne o mising’ 
12 Noto anyun tuguk tugul che omache koyaiywok bik, ko 
kanyol oyachi agichek ko u noto: amu chuto Ng'atutik ak mao- 
tik. 


Ortinwek aeng’ 


13 Obun okwek kurget ne mariich: amu kurget ne baraa, ak 
oret ne tebees, noto ne wendi ng'emisiet, ak chang’ che bunei 
noto kot koit oloto. 14 Amu mariich kurget, ak ko bichii oret, 
ne wendi sobondo, ak ngering’ che nyoru. 


Che bo iman ak che ma bo iman 


15 Oribege maotik che bo lembech, che bwanjinok eng’ 
ngoroik che bo kechirek, ago suik che amei bich. 16 Onae ichek 
logoekwak. Tos iyumi bik *sabibuk eng’ katok, anan logoekab 
mogoonik eng’ katablelinik? 17 U noto ketit age tugul ne mie, 
yiei logoek che miach; ago ketit ne ya koyiei logoek che yaach. 
18 Maimuchi ketit ne mie koi logoek che yaach, amaimuchi ketit 
ne ya koi logoek che miach. 19 Ketit age tugul ne mayiei logoek 
che miach keebei, ak kewirji ma. 20 Noto anyun onae ichek 
logoekwak. 

Ng'alek ak boisionik 

21 Maitei age tugul bounatetab kipsengwet ne lenjina, Kiptai- 
yandani, Kiptaiyandani; ago inendet ne yaei magetab Baba ne 
mi kipsengwet. 22 Lenjina che chang’ betunoto, Kiptaiyat, 
Kiptaiyat, kima kiyai maonatet eng’ kaineng’ung’, ak kigion oik 
eng’ kaineng'ung', ak kigiyai eng’ kaineng’ung’ boisionik che 
chang? che bo kimnatet? 23 Ak amwachi anyun ichek eng’ 
yoto kotook, alenji, Mangenok koboch agoi: oistoenage okwek 
che oyae yaitio. 


Lumeiywek konyil aeng’ 

24 Noto anyun age tugul ne kasei ng'alechuchuk, ak koyai, 
kiyanie chito ne ngom, ne kiteech gonnyi ruandet barak: 
25 ak kirobon, ak kibwa mogochek, ak kius usonaik, ak korieb 
goyoto; ama ilul: amu kigiteech ruandet barak. 26 Ak age 
tugul ne kasei ng'alechuchuk, ama yaei, kiyanie chito ne berber, 
ne kiteech gonnyi ng'aniek: 27 ak kirobon, ak kibwa mogochek, 
ak kius usonaik, ak korieb goyoto; ak kilul: ak kieet lulennyi. 

28 Ak ye kingoges Jesu ng'alechu, kokwong'io tuiyosiek 
amu konetisiennyi: 29 amu kiinet ko u ne tinyei kimnatet, ama 
u sirikwak. 


Kisoobi chito ne amei mogondosik 

Ak ye kingochorgei eng’ tulwet, kosub inendet tuiyosiek che 

eechen. 2 Ak ogeero, kinyonji chi ne kiamei mogondosik 
ak kogutung'ji kole, Kiptaiyandani, ngicham, imuchi itilila. 
3 Ak kiito eunnyi, ak kotwa inendet, kole, Kaacham; tililitu. 
Ak kitililit chichoto eng' sainato eng' mogondosik. 4 Ak 
kimwachi Jesu kolenji, Ripge si memwachi chi; ago ui, iborjige 
tisiindet, ak igoite kagochinet ne king'at Musa, si koek baornatet 
eng’ ichek. 


Kisoobi otwogindetab kiptaiyatab askarik 

5 Ak ye kingo kagomong’ji Kapernaum, konyonji kiptaiyatab 
bogol kogaigai, 6 kole, Kiptaiyandani, miani otwogindennyu 
eng’ ga, kasat mising’, meat borto. 7 Ak kilenji, Si anyo asoob 
inendet. 8 Ak kiwolji kiptaiyandanato bo bogol kole, Kiptai- 
yandani, manyoljina inyo gonnyu: ago mwa ng'olyot kityo, si 
kosob otwogindennyu. 9 Amu a chi agane ne kiboiywa, ak 
atinye askarik che abou: ak ngamwachi ni, alenji, Ui, kwo; ak 
ngamwachi age, alenji, Nyo, konyo; ak ngamwachi otwogi- 
ndennyu, alenji, Yai ni, koyai. ro Ak ye kingogas Jesu, 

kokwong’, ak kolenji ichek che kiisubi, Amwawok, iman, ale, 
Tom anyoru kayanet ne te ni agot eng’ Israel. 11 Ak amwawok 
ale, bwanei che chang’ eng’ kong’asis ak cherongo, kobwa kotebi 
ak Abraham, ak Isak, ak Jakobo, eng’ bounatetab kipsengwet: 
12 ago kitoorjin werik che bo bounatet mesundeito ne bo sang’: 
ole mi rirek ak nyeetab kelek. 13 Kilenji anyun Jesu kiptai- 
yandanato, Ui oldang'ung', ingeyaun ko u ye kaiyan. Ak 
kisob eng’ sainato otwogindennyi, 


Kisoobi kametab osotiotab Simon koboto bik alak 


14 Ak ye kingo kakwo Jesu gotab Petero, kogeer kametab 
osotiotab Petero koruei koamei eset. 15 Ak kitwa eunnyi, ak 
kobagakta eset inendet; ak king'eet koboisiechi. 16 Ak ye 
kimachei koimen, komutyi ichek che chang’ che tinyei oik: ak 
koon tamirmirik eng’ ng'olyot, ak kosoob tugul che kimiandos: 
17 si kobiit kosulda ne kiga mwa maotiot Isaia, kole, Kinam 
inendet nyalulnatennyo ak koib mainwekyok. 


Tiemisiosiek che kitieme bik che machei kosub Jesu 


18 Ak kingogeer Jesu tuiyosiek che eechen koga yiem inendet, 
kong'at kolanda bitonin. 19 Ak kinyo sirindet age, ak kolenji, 
Konetindoni, asubin eng' ui tugul ole iwendi. 20 Ak kilenji 
Jesu, Tinyei lelwek keringonik, ak tinyei taritik kesonok; ago 
matinyei Weritab chi ole indoi metinnyi. 21 Ak kimwachi age 
ne bo alamalyet kolenji, Kiptaiyandani, chamwa korok awa atub 
baba. 22 Ago kilenji Jesu, Isubwa, bagakte che begu kotub 
chechuak che begu. 


Kamung'doetab nyanjet 

23 Ak kingo kagolany moingetab beek, kosub inendet 
alamalyennyi. 24 Ak ogeero, king'eet usonet ne o eng’ nyanjet, 
kot komaluuch mildaetab ge ne bo beek moinget: ago kiinuuchi 
inendet. 25 Kibwa anyun kong'eet inendet, kolenji, Soruech, 
Kiptaiyandani; kagibegu. 26 Ak kilenji, Kalya si oiywei, 
okwek che otinye kayanet ne ming'in? King'eet anyun koger 
kong’ usonaik ak nyanjet; ak kiimung’do anyun mising’ nyanjet. 
27 Ago kikwong'io bik, kole, Chi nee chichi, amu kase it inendet 
agot usonaik ak nyanjet? 


Bik che tinyei oik che kimenyei emetab Gadarenes 
28 Ak ye kingo kagoit bitonin emetab Gadarenes, kotuiyo 
ak inendet bik aeng’ che kitinyei oik, kobunu oldab kererisiek 3 
ki koromen mising’, kot ko kima komuchi chi kosiir oranato. 

29 Ak ogeero, kiwaach, kole, Kiting'ege nee ak inye, Weritab 
Jehovah? kenyo yu inyalilech kotom koit betut? 30 Ak kiagete 
ole kima ko negite ichek akwet ne bo torok che chang'. 31 Ak 
kisom inendet oik, kole, Ngionech kemande, iyoktech kechut 
akwet ne bo torok. 32 Ak kilenji ichek, Oba. Ak kimanda 
koba kochut torok: ak ogeero, kiruai mising' akwet komugul 
kochortaegei chemng'esut koba nyanjet, ak kobekyi beek. 
33 Ak kimwei che kiiyagi torochoto koba nganaset, ak komwaita 
kiy age tugul, ak kit ne kiga keyachi che kitinyei oik. 34 Ak 
ogeero, kimong’ sang’ nganaset komugul kotuiyo ak Jesu: ak 
kingogeer inendet, kosom kwo eng’ tabanwekwak. 


Kisoobi chito ne meat borto 


9 Kilany anyun moingetab beek, ak kolanda, koit nganasennyi. 

2 Ak ogeero, kigimutyi inendet chito ne miani, ne meat borto, 
korue itogut: ak ye kigeer Jesu kayanenywa, kolenji ne meat 
borto, Weri, nyiganitu; kagenyoun kaat tengekwogiguk. 3 Ak 
ogeero, kimwa alak che bo sirik eng? mugulelwekwak kole, 
Mwaei chichi ngalek che yaachen agobo Jehovah. 4 Kole 
Jesu, Kalya si obwat yaitiet eng’ mugulelwekwok? amu kiingen 
kabwatutikwak. 5 Amu, nee ne nyamnyum, ngemwa kele, 
Kagenyoun kaat tengekwogiguk; anan ngemwa kele, Ng'eet, 
ak iwendote? 6 Ago si onai ole tinyei kimnatet Weritab chi eng’ 
ng'ony konyochi kaat bik tengekwogik (kolenji anyun ne meat 
borto), Ng'eet, ib itogung'ung' ak iwe gong'ung'. 7 King'eet 
anyun, ak kwo gonnyi. 8 Ago ye kingogeer tuiyosiek, koiywei, 
ak kolos Jehovah, ne igochin chi kimnatet ne u noto. 


Kuurset ne kiguurei Matayo 


9 Ak kingosiirto Jesu eng’ oloto, kogeer chito, ne kiguure 
Matayo, kotebe ole kitaage aisurut: ak kilenji, Isubwa. 
Kong'eet anyun, ak kosub. 

IO Ye kiamisiei Jesu eng’ go, ogeero, kobwa taagik che chang’ 
che bo aisurut ak kiptengeginik, ak kotebi koboto Jesu ak alama- 
lyennyi. 11 Ak ye kingogeer Parisaik, kolenji alamalyennyi, 
Amu nee si koamisiei Konetindeng’wong’ ak taagik che bo aisurut 
ak kiptengeginik? 12 Ago kingogas, kolenji, Mamachei che 
chamegei chepkerichot, ago che miandos. 13 Ago oba okwek, 
si onetge ole teptoi ng'olyondoni, Amache rirenetab ge, mama- 
che tiseiywo: amu kima anyo aguur che bo imanda, ago kipte- 
ngeginik. 


MATAYO 9 19 


Karugutetab ge 

14 Kibwanji anyun alamalyetab Johana ak kolenji, Amu nee 
si kirugutige achek ak Parisaik konyil che chang’, ago mairugu- 
tegei alamalyeng'ung'? 15 Ak kilenji Jesu, Imuchi ichek che 
kogiguurji katunisiet koarogenso, kota komi ak sandet? ago 
bwanei betusiek, che tun kiistoe sandet ichek, ak korugutgei 
anyun. 16 Ak maindoi chi akwot ne leel ngoriet ne os; amu 
kereri akwot ne leel ngoriet ne os, ak koyait kosiir ole kagerer. 
17 Amaindoi bik divaik che leelach lolotinwek che osen: amu 
kereri lolotinwek, ak kotumdagei divaik, ak kobek lolotinwek: 
ago kindoi divaik lolotinwek che leelach, ak kotebi tuwai. 


Cheptab Jairu, ak kobogoriot ne kimandae korotik 


18 Kingota komwachin ichek ng'alechu, ogeero, kinyo 
bounindo, ak kong'urukyi inendet, ak kole, Kagome cheptanyu 
ngunito: ago nyo igonoor inendet eung’ung’, si kosob. 19 Ak 
king'eet Jesu, kosub inendet, ak kiisub alamalyennyi agichek. 
20 Ogeero, kobogoriot, ne kimandae korotik eng’ kenyisiek 
taman ak aeng’, kiisubu Jesu eng’ let, ak kotwa tabandab ngorie- 
nnyi: 21 amu kimwa eng’ muguleldanyi, kole, Ngot atwa kityo 
ngoriennyi, asobe. 22 Ago kiwelelgei Jesu kogeer inendet, ak 
kole, Chebi, nyiganitu; kagosoobin kayaneng'ung'. Ak kisob 
kobogoriot koboch sainato. 23 Ak kingoit Jesu gotab bounindet, 
ak kogeer bik che kuutei ndurerusiek, ak bik che sololendos, 
24 kolenji, Oistege: amu ma me chepto, ago inuuchi. Ak kiro- 
rechi inendet kochot. 25 Ago kingo kageon tuiyet koba sang’, 
kwo go, ak konam eutab cheboto; ak kong'eet inendet. 26 Ak 
kiyesta ng'olyondonoto eng’ emonoto komugul. 


Kipkoratinik aeng’ 

27 Ak kingosiirto Jesu kwo eng’ oloto, kosub inendet kipkora- 
tinik aeng’, kowaagoti kolen, Rireneige, ee weritab Daudi. 
28 Ak kingo kakwa go, kobwanji inendet kipkoratinichoto: ak 
kolenji Jesu, Oyani ole amuchi ayai nito? Kolenji, Wei, 
Kiptaiyandani. 29 Kotwa anyun konyekwak, ak kole, Ingoyaak 
eng’ okwek ko u kayaneng'wong'. 30 Ak kiyatogis konyekwak. 
Ak king'at Jesu mising’, kolenji, Orib amongonai chi. 31 Ago 
kiba, ak koiyestaat ng'olyot agobo inendet eng? emonoto 
komugul. 

Chito ne namat kut, ne tinyei oindet 

32 Ak ye kita kobendi, ogeero, kigimutyi inendet chi ne namat 
kut ne kitinyei oindet. 33 Ak kingo kageon oindet, kotwek ne 
namat kut: ak kikwong'io tuiyosiek, kole, Kitom kegeerei ne u 
ni eng’ Israel. 34 Ago kimwa Parisaik, kole, Onei oik eng’ ne 
o ne bo oik. 

Riregei Kristo bik 

35 Ak kiwendote Jesu nganasok tugul, che eechen ak che 
mengechen, konetisioti eng? sunagogisiekwak, ak koamdaati 
logoiywek che miach che bo bounatet, ak kosobooti che miandos 
eng’ koroito age tugul, ak eng’ nyalulnatet age tugul. 36 Ago 
ye kingogeer tuiyosiek, koriregei ichek, amu ki nyerotin ak 
koiyestootin, ko u kechirek che matinyei mestowot. 37 Kilenji 
anyun alamalyennyi, O kesisiet iman, ago ngering’ kiboitinik. 
38 Noto anyun osa Kiptaiyat ne bo kesisiet, si kobiit koyokyi 
kiboitinik kesisiennyi. 


Alamalyet ne bo bik taman ak aeng’, ak boisienywa 
1 0 Ak kiguur alamalyennyi taman ak aeng’ kobwanji inendet, 
ak kogochi kimnatet si koon tamirmirik che muruonen, ak 
kosoob che miandos eng’ koroito age tugul ak eng’ nyalulnatet 
age tugul. 

2 Chu kainaik che bo che kiyoktoi taman ak aeng’: Ne bo 
tai ko Simon ne kiguure Petero, ak Andrea ngetab kamet; 
Jakobo weritab Sebedi, ak Johana ngetab kamet; 3 Pilipu, ak 
Bartolamayo; Tomas, ak Matayo taagindetab aisurut; Jakobo 
weritab Alpayo, ak Tadayo; 4 Simon Kananindet, ak Judas 
Iskariot, ne king’wektoi inendet. 

5 Kiiyokto Jesu chuto taman ak aeng’, ak kong'at ichek, 
kolenji, Amobe oret age tugul ne bo Bororiosiek, amobe nga- 
naset age tugul ne bo bikab Samaria: 6 ago kaigai obe ole mi 
kechirek che betyotin che bo gotab Israel. 7 Ak ye obendi, 
oamde ole, Kagorik bounatetab kipsengwet. 8 Osoob che 
miandos, ong'eet che kigobek, otilil che tinyei mogondosik, oon 
oik: kaonyoru buch, ogoite buch. 9 Amocheng’jige tahabu, 
anan feda, anan sendeisiek eng’ lolotinwekwok; 10 anan lolet 
ne bo oret, anan sumotik aeng’, anan kweonik, anan kirokto: 
amu nyoljin kiboitiot amitwogikyik. 11 Ak ocheng’ chito ne 
nyolu eng’ nganaset age tugul, ne o anan ne ming'in, ne omo- 
ng'jini; si otebe oloto agoi obe. 12 Ak ye obe go, ogat. 13 Ak 
ngo nyolu goyoto, ongotebe kalyeng’wong’: ago ngo ma nyolu, 

ko ingoweekyogei kalyeng'wong'. 14 Ak age tugul ne mataa- 
chok, anan kogas ng'alekwok, ko ye omande eng’ goyoto anan 
nganasanato, olelekte temburiek eng’ kelyekwok. 15 Amwawok, 
iman, ale, Kaigaitu emetab Sodom ak Gomora eng’ betutab 
kiruoget kosiir nganasanato. 

16 Ogeero, ayoktook ko u kechirek eng' kwenutab suik: 
noto anyun ong'omegitu ko u erenok, ak otaloitu ko u cheptu- 
genik. 17 Ago oribege bik: amu imutyinok kapkiruoget, ak 
kobirenok kipcharitisiek eng’ sunagogisiekwak; 18 ak kimutyi- 
nok taitab bounik ak laitorinik agobo ane, si koek baornatet eng’ 
ichek ak eng’ Bororiosiek. 19 Ago ye igoitook, ko mogerer 
met agobo ole ong'alaldoi, ak kit ne omwae: amu kigonok eng’ 
sainato ne omwae. 20 Amu ma okwek che ong'alali, ago 
Tamirmirietab Kwandang'wong' ne ng'alali eng’ okwek. 21 Ak 
kong'wekta chito ng'etab kamet kong'wekyi meet, ak kong'wekta 
kwanda lakwennyi: ak kong'eetyi lagok sigikwak, ak kogoito 
kebar. 22 Ak kowechok bik tugul agobo kainennyu: ago 
inendet ne muitoi agoi kagesunet kesoru. 23 Ago ye usok eng’ 
nganasani omwechi age: amu amwawok iman ale, Mobendi 
ogesu nganasok che bo Israel, ama it Weritab chi. 

24 Masiirei ne kineti, konetindennyi, ama siirei otwogindet 
kiptaiyandennyi. 25 Yamei koteb ne kineti ko u konetindennyi, 
ak kotebi otwogindet ko u kiptaiyandennyi. Ak ngo kuure ichek 
Beelsebul chitab kobo got, kotam nee ichek che bo gonnyi! 
26 Moiywei ichek anyun amu noto: amu mami kiy ne tugot, ne 
matun king'anyei; ama mi kiy ne ung'at ne matun naoksei. 
27 Ne amwawok eng’ mesundeito, ong'alalde eng’ lapkeiyet: 
ak kit ne ogase eng’ itit, omwaite eng’ gorik barak. 28 Amoi- 
ywei ichek che barei borto, ago maimuchi kobar sobondo: 
ago kaigai oiywei inendet ne imuchi kong'em sobondo koboto 
borto eng’ *Gehenna. 29 Magialdae taritik aeng’ che menge- 
chen kebebertab taman ne bo denarit? Amaibutyin ng'ony 
agenge eng’ ichek ama chamji Kwandang'wong': 30 ago 
iitotin agot sumeek tugul che bo metowekwok. 31 Noto anyun 
amoiywei; osiire taritik che mengechen che chang’. 32 Noto 
anyun age tugul ne ibortoa eng’ taitab bik, abortoi agine eng’ 
taitab Baba ne mi kipsengwet. 33 Ago age tugul ne esioa eng’ 
taitab bik, aesioi inendet agine eng’ taitab Baba ne mi kipsengwet. 

34 Molen kianyo aipchi ng'ony kalyet: kima anyo aipchi 
kalyet, ago rotwetab chok. 35 Amu kianyo atoiye chi ak kwanda, 
ak chepto ak kamet, ak osotiotab werit ak kametab werit: 
36 egu bunikab chi bikyik. 37 Inendet ne chamei kwanda anan 
kamet kosiira ko manyoljina; ak inendet ne chamei werit anan 

cheptanyi kosiira ko manyoljina. 38 Ak inendet ne maibei 
kimurtoiyondennyi ak kosubwa, ko manyoljina. 39 Inendet ne 
ribei sobondanyi kobeeti; ak inendet ne ibeeti sobondanyi 
agobo ane ko tun nyoru. 

40 Inendet ne taachok ko kataacha, ak inendet ne taacha ko 
kataach ne kiiyokwa. 41 Inendet ne taachei maotio eng’ kaine- 
tab maotio konyoru melektab maotio; ak inendet ne taachei chi 
ne bo iman eng’ kainetab chito ne bo iman konyoru melektab 
chito ne bo iman. 42 Ak age tugul ne igochin agenge eng’ chu 
mengechen kikombet ne bo beek che kaitit kityo eng’ kainetab 
alamalyet, amwawok, iman, ale, Mabetyin melektanyi matiny. 


1 1 Ak ye kingo kagong’at Jesu alamalyennyi taman ak aeng’ 
koges, kwo eng’ oloto konetisiot ak koamdoi eng’ ngana- 
sokwak. 


Johana Kabatisanindet 

2 Ak kingogas Johana eng’ korgoret boisiosiek che bo Kristo, 
koyoktae alamalyennyi aeng’ ng'olyo, 3 ak koteebe inendet kole, 
Tos i inendet ne nyonei, anan kiganye age? 4 Ak kiwolji Jesu 
kolenji, Oba bandang'wong', ak omwachi Johana tuguk che 
ogase ak che ogeere: 5 keertoi che koriotin, ak kobendoti che 
solomonik, kitilili che amei mogondosik, ak kastoi che ming'otin, 
ak king'eeti che kigobek, ak keamjin kibananok logoiywek che 
miach. 6 Ak baibai age tugul ne manyorunena kanagut eng’ 
ui tugul. 

7 Ak ye kita kobendi chu bandanywa, kotoi Jesu komwachi 
tuiyosiek agobo Johana kolenji, Kiomande surkwen ogeer nee? 
tegat ne itumdumi usonet? 8 Kiomande ogeer nee? chito ne 
ilaachi ngoroik che tangusen? Ogeero, ichek che ilaachi 
ngoroik che tangusen komi gorikab laitorinik. 9 Ago kilya si 
omande? si kobiit ogeer maotiot? Ee, amwawok ale, siirei 
inendet maotiot. xro Nito ko inendet, ne kigisir kele, 

Keero, ayoktoi kiboitiondennyu kondoenen, 

Ne chobei oreng'ung' eng’ taing'ung'. 
11 Amwawok, iman, ale, Tom kobiit ne siirei Johana Kabatisa- 
nindet eng’ che kisich kobogorisiek: ago inendet ne ming'in 
mising' eng’ bounatetab kipsengwet ko o kosiir inendet. 12 Ak 
koboch betusiek che bo Johana Kabatisanindet agoi nguno 
koruachin bik bounatetab kipsengwet, ak namei bik che koro- 
men eng' kimnatet. 13 Amu kimaotenso maotik tugul ak 
Ng'atutik agoi koit betusiekab Johana. 14 Ak ngochame otaach 
ko u noto, ko Elija nito, ne nyonei. 15 Inendet ne tinyei itik 

che kastoe, kogas. 16 Ago aroge nee ibini? Kergei ak lagok 
che tebyei eng? oldinwekab aldaisiet, che kuurei siritoikwak, 
17 ak kole, Kigeguutwak ndurerusiek, ak kima oureren; kigi- 
teeye ak kima oririe. 18 Amu kinyo Johana ak kima amis anan 
koeeiso, ak kole bik, Tinyei oindet. 19 Kinyo Weritab chi 
koamis ak koeeiso, ak kole bik, Ogeero, chito ne kipkeiya, ak 
eeindetab divaik, choruetab taagikab aisurut ak kiptengeginik. 
Ak naat ng'omnatet kele bo iman eng’ boisionikyik. 


Bwa eng’ nganasok che maiyani 
20 Kitoi anyun koger kong’ nganasok che kigiyae boisionikyik 
che bo kamuktaet, che chang’ kosiir, amu kima sik. 21 Bwa 
we, Korasin! Bwa we, Betsaida! amu nda kiga kiyai eng’ Turo 
ak Sidon boisionik che bo kamuktaet che kigiyai eng’ okwek, ta 
kiga kosik keny, kolaach kuniok ak koiilegei orek. 22 Ago 
amwawok ale, kaigaitu tun Turo ak Sidon eng’ betutab kiruoget, 
kosiirok. 23 Ak inye, Kapernaum, ko tos kitororin agoi kipse- 
ngwet? Ichortoige agoi oldab che kigobek: amu nda kiga 
kiyai eng? Sodom boisionik che bo kamuktaet che kigiyai eng’ 
inye, ko ta mi agoi rani. 24 Ago amwawok ale, tun kaigaitu 

emetab Sodom eng’ betutab kiruoget, kosiirin. 


Kaguiyet ne u ne bo manyurunik 


25 Eng’ betusiechoto kowol Jesu kole, Amwaun kongoi, we 
Baba, Kiptaiyatab kipsengwet ak ng'ony, amu kiiung'e tuguchu 
che ng'omen ak che iguitos, ak kiing'ang'ji manyurunik: 26 ee, 
Baba, amu kiicham inye ko u noto. 


Boisiet ne kigiyogune Jesu 

27 Kigogona tuguk tugul Baba: ama mi ne ingen Werit, 
kobate Kwanda; ama mi ne ingen Kwanda kobate Werit, ak 
chi age tugul ne chamei Werit kong'ang'jin. 28 Obwanja, 
okwek tugul che oiimige, ak che olae tuguk che nyigisen, si 
amuung'wok. 29 Otiiny kaat choginnyu ak onetenage; amu a 
tala ak aming'inige eng? muguleldo: si osich kamuung'et eng’ 
sobonwekwok. 30 Amu nyamnyum choginnyu, ak wisis 
milennyu. 


Tuguk che nyolu keyai eng’ betutab sabato 
12 Eng’ betusiechoto kobun Jesu mbarenikab bek eng’ 
betutab sabato; ak kiamei rubet alamalyennyi, ak kitoi 
kobach mesisekab bek, koam. 2 Ago ye kingogeer Parisaik, 
kolenji inendet, Keero, yaei alamalyeng'ung' ne ma chamdaat 

eng' ng'atutik keyai eng' sabato. 3 Ago kilenji ichek, Tom 
osoman kit ne kiyai Daudi ye kiamei rubo, ak che kimi ak 
inendet: 4 ye kingwo gotab Jehovah, ak koam makatinikab 
kabartaet, che kima ko chamdaat eng' ng'atutik koam inendet, 
agot che kimi koboto inendet, kobate tisiik ichegei? 5 Anan 
tom osoman eng’ Ng'atutik, kele, ing'waniti tisiik sabato eng’ 
betutab sabato eng’ hekalut, ama kiityin ichek tengekto? 6 Ago 
amwawok ale, mi eng’ oli ne o kosiir hekalut. 7 Ago ngo 
kionai ole teptoi ni, Amache rirenetab ge, mamache tiseiywo, ta 
kama ogikyini che matinyei tengek. 8 Amu kiptaiyat ne bo 
sabato Weritab chi. 


Kisoobi che ne resot eut 

9 Ak kiwa eng’ oloto, agoi sunagoginywa orit: Io ak ogeero, 
kimi chi ne resot eut. Ak kiteebe ichek inendet, kolenji, Tos 
chamdaat eng’ ng'atutik kisoob chi eng’ betutab sabato? si 
kobiit kong'ach inendet. 11 Ak kilenji ichek, Ngoro chi eng’ 
okwek, ne tinyei kechiriet agenge, ak ngot kororokyi keringet 
betutab sabato, ko tos masutu, komong’? 12 Siirtoot anyun ne 
tia chito eng’ kechiriet! Noto anyun, chamdaat keyai ne mie 
eng’ betutab sabato. 13 Kimwachi anyun chito kolenji, Iite 
eung'ung'. Ak kiito: ak kosob, koigei eut nin age. 


Kocheng'ei bik ole bartoi Jesu 
14 Ago kimanda anyun Parisaik, ak koruoch agobo inendet, 
ole bartoi. 15 Ak kingonai Jesu, kwo eng’ oloto: ak kiisub 
inendet che chang’; ak kiisoob ichek tugul, 16 ak king’at ichek 
kole, si maibarta inendet: 17 si kosulda ne kiga mwa maotiot 
Isaia, kole, 
18 Ogeero, otwogindennyu ne kialewen; 
Chamanennyu ne baibai sobondanyu eng’ inendet: 
Andoi inendet Tamirmiriennyu, 
Si komwachi Bororiosiek kiruoget. 
19 Matiitos, anan kobol; 
Ama kasei chi kutinnyi eng’ ortinwekab nganaset. 
20 Mairiei tegat ne chisot, 
Ama imisi inendet kitambit ne iyeni, 
Kot koyokto kiruoget ne iterterisie. 
21 Ak imang'u Bororiosiek kainennyi. 


Kowolu Jesu kataamset ne kigimwa kele boisiei koboto Setani 
22 Kigimutyi anyun chito ne kitinyei oindet, ne korat ak ko 
namat kut: ak kiisoob inendet, kot kong'alal ak kogeerto chito 

ne namat kut. 23 Kokwong'io anyun tuiyosiek tugul, ak kole, 
Tos weritab Daudi nito? 24 Ago kingogas Parisaik, kole, Mao- 
nei chichi oik, kobate eng’ Beelsebul ne o ne bo oik. 25 Ak 
kingonai inendet kabwatutikwak kolenji, Ng’emaksei bororiet 
age tugul ne pcheigei; ama tononi nganaset anan got age tugul 
ne pcheigei: 26 ak ngo on Setani Setani, ko kapcheigei inegei; 
tonondoi ano anyun bororiennyi? 27 Ak ndaone oik eng’ 
Beelsebul, koonei eng? ng'o werikwok? noto anyun egu ichek 
che iruokwok. 28 Ago ngaone oik eng’ Tamirmirietab Jehovah, 
ko kagoitwak anyun bounatetab Jehovah. 29 Anan imuktoi 
ano kwo chi gotab chito ne kim, si korebe tugukyik ngot ko ma 
rat korok chito ne kim? si kouur anyun gonnyi. 30 Inendet ne 
magimi tuwai kogirindaa; ak inendet ne magiyumi tuwai 
koiyestooti. JI Noto anyun amwawok ale, Kinyochin kaat 
bik tengekto age tugul ak ng'olyot age tugul ne ya, ago che 
mwaei ng'olyo ne ya agobo Tamirmiriet, ko maginyochin kaat. 
32 Ak age tugul ne mwaitoe yaitio Weritab chi, kenyochin kaat; 
ago age tugul ne mwaitoe yaitio Tamirmiriet, ko maginyochin 
kaat, agot eng? ng'onyuni anan eng’ noto nyonei. 33 Anan 
oyai ketit komieit, ak logoekyik; anan oyai ketit koyait, ak logoe- 
kyik; amu kinae ketit logoekyik. 34 Okwek lagokab erenok 
che ng'wonen, omuktoi ano okwek, che o yaach, omwa tuguk 
che miach? amu ng'alali kutit che nyiitat muguleldo. 35 Ibu- 
ne chi ne mie tuguk che miach konoruennyi ne mie: ak ibune 
chi ne ya tuguk che yaach konoruennyi ne ya. 36 Ak amwawok 
ale, ng'olyot age tugul ne bo buch ne mwaei bik, ko tun tetu 
tuguchoto eng’ betutab kiruoget. 37 Amu kiityinin imanda 
eng’ ng'aleguk, ak kigikyinin eng’ ng'aleguk. 


Koesioi Jesu kobor kaborunet 

38 Kiwolji anyun alak che bo sirik ak Parisaik, kolenji, 
Konetindoni, kimache kegeer kaborunet ne iboruech. 39 Ago 
kiwolji kolenji, Ibinda ne ya ne bo ibetab ge ne cheng’ei kaboru- 
net; ak magigochin kaborunet kobate kaborunetab maotiot 
Jona: 40 amu ko u ye kimi Jona betusiek somok ak kemousiek 
somok moetab njiriot ne o mising’: ko u noto tun tebe Weritab 
chi betusiek somok ak kemousiek somok eng? muguleldo ne bo 
ng'ony. 41 Tun tonondos murenik che bo Ninebe koboto ibini 
eng’ kiruoget, ak kogikyi: amu kisik eng? mwaitaet ne bo Jona; 
ak ogeero, mi yu ne o kosiir Jona. 42 Ng'eetei tun laitoriat 
kobogoriot ne bo murot komostab tai koboto ibini eng’ kiruoget, 
ak kogikyi: amu kibun tabanwekab ng'ony si kogas ng'omnate- 
tab Solomon; ak ogeero, mi yu ne o kosiir Solomon. 

Kanyol keripge agobo tililindo ne ma nyiitat 


43 Ago ye kagomong'une chi tamirmiriet ne muruon, kwo 
kobunot oldinwek che yaamnyotin, kocheng'oti ole imuung'e, 
amanyor. 44 Yeityo komwa kole, Kaweekyigei gonnyu ole 
kiamong'une: ak ye kingonyo, konyor ko mami kiy, ak kobugot, 
ak ko chobot. 45 Kwo anyun komut tamirmirik alak tisab che 
yaach kosiir inendet, ak kochut ak komeny oloto: ak eng’ let 
koyaitu atebetab chichoto kosiir ne ki bo tai. Egu ko u noto 
agine eng’ ibini ya. 

Tupchonatet ne bo iman 

46 Kingota kong’alaljin tuiyosiek, ogeero, kitonondos eng’ 
sang? kamet ak che tupcho, kocheng'ei kong'alalji inendet. 
47 Ak kimwachi anyun chito age kolenji, Keero, tononi eng’ sang’ 
komet ak che otupche, cheng'ei kong’alalun. 48 Ago kiwolji 
chito ne kimwachin inendet, kolenji, Ngo kamennyu ak che 
kitupche? 49 Ak koiito eunnyi kotokyi alamalyennyi, ak kole, 
Ogeero, chu kamennyu ak che kitupche! 50 Amu age tugul ne 
yaei magetab Baba ne mi kipsengwet, noto werit ne kitupche ak 
chepto ne kitupche, ak kamennyu. 


Kalewenet agobo kolindet 


1 3 Kiwa Jesu betunoto komanda eng’ got, kwo kotebe 

ngegutab araraita. 2 Ak kiiyumjigei inendet tuiyosiek 
che eechen, kolany moingetab beek anyun, ak koteb ng'ony: 
ak kitonone tuiyet komugul ngegut. 3 Ak kimwachi ichek tuguk 
che chang? eng? kalewenaik, kolenji, Ogeero, kiwa kolindet 
koleta; 4 ak kingota koletoi, kobutyi keswek alak tabandab 
oret, ak kibwa taritik koam: 5 ak kiibutyi alak ole mi koik, ole 
kima kotinyei ng'ung'unyek che chang’: ak kobityo ngunoto 
amu kima ko tia ng'ung'unyek. 6 Ak kingochor asista, komel; 
ak kiresyo amu kima kotinyei tigitik. 7 Ak kiibutyi alak katok; 
ak kobityo katok, ak kogiich: 8 ak kiibutyi alak ng'ung'unyek 
che miach, ak koiyo, alak bogol, alak tamanwogik lo, ak alak 
sosom. 9 Inendet ne tinyei itik che kastoe, kogas. 


Kinetisie kalewenaik 
I0 Ak kibwa alamalyet, ak kolenji, Kalya si ing'alalji ichek 
eng’ kalewenaik? 11 Ak kiwolji ichek kolenji, Kagegonok onai 
ung'otik che bo bounatetab kipsengwet, ago ma kigochi ichek. 
12 Amu age tugul ne tinyei, ko tun kigochin, si konyor che chang’ 
kosiir: ago age tugul ne matinyei, kerebe agot che katinyei. 

13 Noto anyun ang’alaljini eng’ kalewenaik; amu nganda keertoi, 
ko mageerei kiy, ak kastoi, ama kasei kiy, anan koguiyo. 
14 Ak isuldaat eng’ ichek maoinatetab Isaia, ne len, 
Eng’ kaset ogase, ago moguitosi agot kitigin; 
Ak eng’ keeret ogeere, ago mobestosi agot kitigin: 
15 Amu kwalilenotin mugulelwekab bichu, 
Ak magastoi komie itikwak, 
Ak kiger icheget konyekwak; 
Si mageer eng’ konyekwak, 
Anan kogas eng’ itikwak, 
Anan koguiyo eng’ mugulelwekwak, 
Si koweek kogeny, 
Ak asoob ichek. 
16 Ago boiboen konyekwok, amu keertoi; ak itikwok, amu 
kastoi. 17 Amu amwawok iman, ale, kimach maotik che 
chang’ ak bik che chang’ che bo imanda kogeer tuguk che ogeere, 
ago kima keer; ak kimach kogas ngalek che ogase, ago kima kas. 


Kit ne iboru kalewenet agobo kolindet 

18 Ogas anyun okwek kalewenet ne bo kolindet. 19 Ye 
kasei chi age tugul ng'olyotab bounatet, ama iguiyo, konyo 
anyun inendet ne ya, ak korebe ne kaga kelechi muguleldanyi. 
Nito ne kigilechi tabandab oret. 20 Ak inendet ne kigilechi ole 
mi koik, nito inendet ne kasei ng'olyot, ak kotaach ngunoto 
eng’ boiboiyet; 21 ago matinyei tigitik inendet, ago tebyei ne 
matia; ak ye kanyo nyalilda anan usisiet agobo ng'olyot, kinach 
anyun ngunoto. 22 Ak inendet ne kigilechi ole mi katok, ko 
inendet ne kasei ng'olyot; ak kogiich ng'olyot kererwekab met 
che bo ng'ony, ak kaberberisiet ne bo magornatet, si mai. 23 Ak 
inendet ne kigilechi ng'ung'unyek che miach, ko inendet ne 
kasei ng'olyot, ak koguiyo; ne yiei logoek iman, alak bogol, alak 
tamanwogik lo, alak sosom. 


Kalewenet agobo chemulbainik 

24 Kiiborji kalewenet age kolenji, Kergei bounatetab kipse- 
ngwet ak chito ne kigolji keswek che miach mbarennyi: 25 ago, 
ye kita koruitos bik, konyo bunyondennyi ak kogolji chemulbai- 
nik ole mi bek, ak kwo. 26 Ago kingobit suswot, ak koi bek, 
kotook agichek chemulbainik. 27 Ak kibwa otwogik che bo 
chitab got ak kolenji, Kiptaiyandani, kima igolji keswek che 
miach mbareng’ung’? kibun ano anyun chemulbainik? 28 Ak 
kilenji ichek, Kiyaei noto bunyot. Ak kilenji otwogik, Tos 
imache kebe kitutote? 29 Ago kile, Achicha; si ma ye otuti 

chemulbainik, otutunde bek. 30 Ingobityo tugul agoi kesisiet; 
ak eng’ betutab kesisiet amwachi kesik, alenji, Oyum korok 
chemulbainik, ak orat ratutik si obeel: ak oyumji chogennyu 
bek. 


Kalewenaik agobo keswotab karadali ak mermerek 


31 Kiiborji kalewenet age kolenji, Kergei bounatetab kipse- 
ngwet ak keswotab karadali, ne kiib chito ak kominji mbare- 
nnyi: 32 ne ming'in iman eng’ keswek tugul; ago ye kagoeet, 
ko o eng’ ngwek tugul, ak egu ketit, ne tebe taritik temenikyik. 

33 Kimwachi kalewenet age kolenji, Kergei bounatetab kipse- 
ngwet ak mermerek, che kinam kobogoriot, ak koburukto busiek 
che bo kitongok somok, agoi kogut tugul. 

34 Kimwachi Jesu tuiyosiek tuguchuto tugul eng’ kale- 
wenaik; ak kima ng'alalji ichek ama eng’ kalewenet: 35 si 
kosulda ne kiga mwa maotiot, kole, 

Ayate kutinnyu eng’ kalewenaik; 
Amwae tuguk che kigiuny koboch koga kelumda ng'ony. 


Kiboru kalewenet agobo chemulbainik 

36 Kibagakta anyun tuiyosiek, ak kwo go: ak kibwanji 
alamalyennyi kolenji, Iboruech kalewenetab chemulbainikab 
mbaret. 37 Ak kiwol kole, Inendet ne kileta keswek che miach 
ko Weritab chi; 38 ak mbaret ko ng'ony; ak keswek che miach 
ko werik che bo bounatet; ak chemulbainik ko werikab inendet 
ne ya; 39 ak bunyot ne kigolei choto ko oindet: ak kesisiet ko 
kagesunetab ng'ony; ak kesik ko malaikaisiek. 40 Ko u ye 
kiyumi chemulbainik ak kebeel eng’ mat; egu ko u noto eng’ 
kagesunetab ng'ony. 4I Iyoktoi Weritab chi malaikaisiekyik, 
koba koyum komoong'une bounatennyi tuguk tugul che inachi 
bich, ak ichek che yaei tengekto, 42 ak kowirji mat ne o: egu 
eng’ oloto kateeiyet ak nyeetab kelek. 43 Iluu anyun che bo 
imanda ko u asista eng’ bounatetab Kwandanywa. Inendet 
ne tinyei itik, kogas. 


Kalewenaik agobo kit ne bo magornatet, sonoiyat ne kararan, 
ak regereiywot ne kiname njirenik 
44 Kergei bounatetab kipsengwet ak kit ne bo magornatet 
ne ung'at eng’ mbar: ne kinyor chi, ak kouny; ak kwo kogaso- 
tegei koalda tugul che kitinyei, ak koale mbaranato. 
45 Kogeny, kergei bounatetab kipsengwet ak chemung’a- 
raiyat, ne cheng'ei sonoek che kororon: 46 ak ye kingo kagonyor 

sonoiyat agenge ne bo alyet ne o, kwo koalda tugul che kitinyei; 
ak koale sonoiyandanato. 

47 Kogeny, kergei bounatetab kipsengwet ak regereiywot ne 
kiname njirenik, ne kigiwirji nyanjet, ak koyum alak tugul che 
terotin. 48 Ak ye kingo kagonyi kochuut konyo ngegut; ak 
koteb ng'ony, koyumji che miach kitongok, ago kolakta che 
yaach. 49 Egu ko u noto eng’ kagesunetab ng'ony: tun bwanei 
malaikaisiek, ak kobesio che yaachen eng’ kwenutab che bo 
imanda, 50 ak kowirji mat ne o: egu eng oloto kateeiyet ak nyee- 
tab kelek. 

5I Kaoguiye tuguchuto tugul? Kolenji, Ee. 52 Ak kilenji 
ichek, Amu noto anyun, sirindet age tugul ne kiginet komie 
ng'alekab bounatetab kipsengwet, ko kergei ak chito ne bo got, 
ne inemu tuguk che leelach ak che bo keny, eng? ole konore 
tugukyik che bo magornatet. 


Keesioi Jesu eng’ Nasaret 

53 Ak ye kingo kagoges Jesu kalewenaichu, kwo eng’ oloto. 

54 Ak kiit emennyi ak konet ichek eng’ sunagoginywa, kot 
kokwong'io, kole, Kanyorune ano chichi ng'omnatoni, ak boisio- 
nichu kimen? 55 Tos ma weritab musogindet nito? magiguure 
kamet Maria? ak werik che tupcho ko Jakobo, Josep, Simon, ak 
Judas? 56 Ak chepkametwagik, ko magimi tugul ak ichek? 
Kinyorune ano anyun chichi tuguchuto tugul? 57 Ak kiinach 
ichek ng'alekyik. Ago kilenji Jesu ichek, Mabetyin maotio 
teegisto, kobate eng’ emennyi, ak eng’ gonnyi. 58 Ak kima yai 
boisionik che chang? che bo kimnatet eng’ oloto amu bistoe- 
nywa. 


Meetab Johana Kabatisanindet 

1 4 Kigas eng? betusiechoto Herod bounindet logoiywek 

agobo Jesu, 2 ak kolenji otwogikyik, Johana Kabatisa- 
nindet nito, kagong’eet eng’ che kigobek; noto anyun boisiei 
eng? inendet kimnatosiechu. 3 Amu kiga konam Herod 
Johana, korat, ak konde korgoret agobo Herodia, osotiotab Pilipu 
ngetab kam. 4 Amu kilenji Johana inendet, Etat eng’ ng'atutik 
obaige ak kwonyito. 5 Ak ye kimachei kobar inendet, koiywei 
tuiyet, amu kigiit kele inendet ko maotio. 

6 Ago ye kingoit betut ne bo sigetab Herod, kour cheptab 
Herodia eng? kwen, ak kiibaibai Herod. 7 Ak kiiyosiechi 
kogochi kiy age tugul ne kasom. 8 Ak ye kingo kagonet kamet, 
komwa kole, Kona metitab Johana Kabatisanindet eng’ tageito. 
9 Kiarogen laitoriat; ago, amu kayosiosiekyik, ak amu ichek che 

kitebyei ak inendet eng? amisiet, kong'at kigochi; 10 ak 
kiiyokto anyun ketil metitab Johana eng’ korgoret. 11 Ak 
kigiib metinnyi eng? tageito, kigochi cheboto: ak koipchi 
kamet. 12 Kibwa anyun alamalyennyi, koib musto, ak 
kotub; ak kiba komwachi Jesu. 


Kebaei bik elfusiek mut 
13 Ak ye kingogas Jesu, kwo eng’ oloto kolany moingetab 
beek, agoi surkwen kotabangei, ak ye kingogas tuiyosiek, kosub 
inendet kobun kelyek kong'eetye nganasok che eechen. 14 Ak 
kimong’, ak kogeer tuiyet ne o, ak koriregei ichek, ak kosoob 
bikwak che miandos. 15 Ak kingoek koskoleny, kobwanji 
alamalyennyi kolenji, Surkwen koroni, ak kagoimen; unde 
tuiyet koba nganasok, si koaljigei amitwogik. 16 Ago kilenji 
Jesu, Manyoljin koba: obai okwek ichek. 17 Ak kilenji, 
Kitinye eng’ yu makatinik mut kityo, ak njirenik aeng’. 18 Ak 
kole, Oibwa. 19 Ak king'at tuiyosiek kobuur eng’ suswek; 
ak kinam makatinichato mut, ak njirenik aeng’, ak kingonyal 
kipsengwet, koberur, ak kobutul, ak kogochi alamalyennyi 
makatinik, ak kogochi alamalyennyi tuiyosiek. 20 Ak kiamis 
tugul, kobiyong’so: ak kiiyum katuganik che kinyi kerebonik 
taman ak aeng’. 2I Ak icheget che kiam ko ki negit murenik 

elfusiek mut ama kiit kobogorisiek ak lagok. 


Kobunei Jesu araraita barak 

22 Ak kiichirjir eng? yoto alamalyennyi kolany moingetab 
beek, ak koba bitonin kondoe inendet, ye kita koyomisi tuiyosiek 
koba. 23 Ak kingo kagoyomis tuiyosiek koba, kotogosta inendet 
tulwet kwo kosa: ak koimenji oloto komi inegei. 24 Ago kiga 
it moingetab beek araraita kwen, kolungulegei eng’ mildaetab ge 
ne bo beek; amu kigirindoi icheget usonet. 25 Ak eng’ ripset 
ne bo ang'wan ne bo kemoi kwo ole mi icheget, kobunei araraita 
barak. 26 Ak ye kingogeer alamalyennyi inendet kobunei 
araraita barak, koiyweis, ak kole, Nito ko tamirmiriet; ak ko- 
waach amu kaiyweisiet. 27 Ago king’alalji Jesu ichek eng’ yoto 
kolenji, Onyiganitu; ane; amoiyweisie. 28 Ak kiwolji Petero 
kolenji, Kiptaiyandani, ngo inye, ing'ata anyonjin abun beek 
barak. 29 Ak kile, Nyo. Ak kichortagei Petero eng? moinge- 
tab beek, kobun beek barak kwo ole mi Jesu. 30 Ago ye kingo- 
geer usonet, koiywei; ak kinegit kolis beek, kowaach kole, 
Kiptaiyandani, sorua. 3I Ak kiito Jesu ngunoto eunnyi, ko- 
nam inendet, ak kolenji, Ee inye ne tinyei kayanet ne ming’in, 
kalya si isage? 32 Ak ye kingo kagolany ichek moinget, kosis 

usonet. 33 Ak kiilos inendet ichek che kimi moinget, kole, 
Iman i Weritab Jehovah. 

34 Ak ye kingo kagolanda, koit emetab Genesaret. 35 Ak ye 
kingonai bikab koronoto inendet, koyokto emonoto komugul, 
komutyi inendet tugul che kimiandos; 36 ak kiigaigai inendet 
kole kotwa agot tabandab ngoriennyi: ak kisopcho tugul che 
kitwa. 


Kowoljin Jesu bik che kigengenie inendet agobo bitonwek 
che ma kirib 
1 Kibwanji anyun Jesu Parisaik ak sirik che kibunu Jeru- 
salem, kolenji, 2 Amu nee si kobistoe alamalyeng’ung’ 
bitonwekab boisiek? amu amisiei kotom koun eunekwak. 3 Ak 
kiwolji kolenji, Amu nee si obistoe ak okwek ng’atutietab Jeho- 
vah amu bitonwekwok? 4 Amu king'at Jehovah kole, Teech 
kwandang’ung’ ak komet: ak, Inendet ne mwaei ne ya agobo 
kwandanyi anan kamet, komeei iman. 5 Ago omwae ole, Age 
tugul ne lenjin kwandanyi anan kamet, Kit age tugul ne kota 
nyolu atoretenen, ko koagochi Jehovah; 6 ko mateechei inendet 
kwanda ak kamet; kaowal anyun ng'olyotab Jehovah koek buch 
amu bitonwekwok. 7 Okwek chombilik! kimaoten [Isaia 
komie agobo okwek, kole, 
8 Teecha bichu eng’ kutuswekwak: 
Ago looen mugulelwekwak eng’ ane. 
9 Ago iloswa buch: 

Ng'atutikab bik konetisiosiek che inetisie. 
10 Ak kiguur inendet tuiyet kobwa ole mi, ak kolenji, Ogas, ak 
oguiye: II ma che bunei kutit che imuruoni chito; ago che 
mong'une kutit, choto che imuruoni chito. 12 Kibwa anyun 
alamalyennyi kolenji, Ingen ile kaginach Parisaik, ye kangogas 
mwaoni? 13 Ago kiwol kole, Keswot age tugul ne kima kol 
Baba ne mi kipsengwet, kitutu. 14 Obagakte ichek: kandoik 
che koriotin. Ak ngondochi kipkoratiat kipkoratiat, kororokyin 
tuwai keringet. 15 Ak kiwolji Petero kolenji, Mwawech kalewe- 
nonoto. 16 Ak kile, Kaga agot kora kotom oguiye ak okwek? 
17 Ma onai ole, kiy age tugul ne bunei kutit kowendi moet, 
komandoi sang'? 18 Ago tuguk che mong'une kutit kobunu 
muguleldo; choto che ing'waniti chito. 19 Amu mong'une 
muguleldo kabwatutik che yaach, rumisiosiek, ibetab ge, 
soksosiek, chorsosiek, baornatosiekab lembech, ngalek che 
yaachen: 20 chuto tuguk che ing'waniti chito: ago ngeamisie 
eunek che ma kiun ko maing'waniti chi. 

Kisoobi cheptab kobogoriot ne bo Kanan 

21 Ak kiwa Jesu eng’ oloto, kwo komoswek che bo Turo ak 
Sidon. 22 Ak ogeero, kimong’ eng’ komoswechoto kobogoriot 
ne bo Kanan, korir, kole, Rirena, ee Kiptaiyandani, inye weritab 
Daudi; riachei oindet cheptanyu mising’. 23 Ago kima wolji 
ng'olyo. Ak kibwa alamalyennyi, ak kogaigai inendet, kolenji, 
On kwo: amu karirjinotech. 24 Ago kiwol kole, Kima kiyokwa 
kobate anyonji kechirek che lusyotin che bo gotab Israel. 
25 Ago kinyo kogutung’ji inendet, kole, Kiptaiyandani, toreta. 
26 Ago kiwol kole, Ma mie kerebe lagok kimoikwak ak kewirji 
sesenik. 27 Ago kile, Ee, Kiptaiyandani: agot sesenik koamei 
che ibutye mesetab bikab kobo. 28 Kiwolji Jesu anyun kolenji, 
Chebiosoni, o kayaneng'ung'! ingoyaak ko u noto imache. Ak 
kisob cheptanyi koboch sainato. 


Kisoobi bik che chang’ 

29 Ak kiwa Jesu eng’ oloto, agoi ole negite araraitab Galili; 
ak kitogosta tulwet, ak koteb ng'ony eng’ oloto. 30 Ak kibwanji 
inendet tuiyosiek che eechen, komutu solomonik, ak che 
koriotin, che namotin kut, che bo mugungon; ak alak che chang’, 
ak konde ole bo kelyekyik; ak kiisoob ichek: 31 kot kokwong’ 
tuiyet, ye kingogeer kong’alaldos che namotin kut, ko kagosopcho 
che bo mugungon, ak kobendoti solomonik, ak kogeertoi che 
koriotin: ak kiilos Kiptaiyatab Israel. 


Kebaei bik elfusiek ang'wan 

32 Ak kiguurjigei Jesu alamalyennyi, kolenji, Atinye rirenetab 
ge agobo tuiyet, amu kogetebi tugul betusiek somok ama tinyei 
kiy ne amei: amamache agochi koba koamoti rubo, si mata- 
nuiso eng’ oret. 33 Ak kilenji alamalyet inendet, Kinyorjini 
ano makatinik che te cho eng? emoni surkwen, si kigochi 
kobiyong’so tuiyet ne te ni? 34 Ak kilenji Jesu, Otinye maka- 
tinik ata? Ak kile, Tisab, ak njirenik che mengechen che 
ngering’. 35 King'at anyun tuiyet kobuur; 36 ak konam 
makatinichato tisab ak njirenik; ak komwa kongoi ak kobutul, 
ak kogochi alamalyet, si kogochi alamalyet tuiyosiek. 37 Ak 
kiam tugul, kobiyong’so: ak kiiyum katuganik, che yamei mese- 
ndoik tisab. 38 Ak kiek murenik che kiam elfusiek ang’wan, 
ama kiit kobogorisiek ak lagok. 39 Ak kiunda tuiyosiek koba, 
ak kilany moingetab beek, kwo tabanwek che bo Magadan. 

Koesioi Jesu kobor kaborunet 


16 Kibwa anyun Parisaik ak Sadukaik, ak kotiem inendet 
kosom koborji kaborunet ne bunu kipsengwet. 2 Ago 
kiwolji kolenji, [Ye kagoek koskoleny, omwae ole, Moeni mutai: 
amu birir barak. 3 Ak karon, omwae ole, Usei ra: amu birir ak 
kotulungenot barak. Ongen obesie ole teptoi togetab kipse- 
ngwet; ago momuchi obesie kaborunoikab betusiechu.] 
4 Cheng'ei kaborunet ibinda ne ya ne bo ibetab ge; ago magi- 
borjin kaborunet, kobate kaborunetab Jona. Ak kibagakta 
ichek ak kwo. 


Kogerei kong’ Jesu alamalyet amu ma iguiyo komie 

5 Ak kiit alamalyet bitet age ak kiutie koib makatinik. 6 Ak 
kilenji Jesu, Oeb it, oribege mermerek che bo Parisaik, ak 
Sadukaik. 7 Ak king’alaljigei ichegei, kole, Amu ma kiibu 
makatinik. 8 Ak kingonai Jesu, komwa kole, Ee okwek che bo 
kayanet ne mingin, kalya si ong'alaljige, amu motinye maka- 
tinik? 9 Maonai anan mobwati makatinik mut eng’ bik 
elfusiek mut, ak kerebonik che te che kioyumji? 10 Anan 
makatinik tisab eng’ bik elfusiek ang'wan, ak mesendoik che te 
che kioyumji? 11 Lyon si monai ole mang'alalwok agobo 
makatinik? Ago oribege mermerek che bo Parisaik ak Sadu- 
kaik. 12 Konai anyun kole kama iyomis ichek koribegei 
mermerekab makatiat, ago konetisietab Parisaik ak Sadukaik. 


Kong'anyei Petero kole Jesu ko Kristo 


13 Ak ye kingonyo Jesu komoswekab Kaisarea Pilipi, koteebe 
alamalyennyi kole, Mwaei bik kole ng'o Weritab chi? 14 Kole, 
Mwaei alak kole, Johana Kabatisanindet; len alak, Elija: kolen 
alak, Jeremia, anan age eng? maotik. 15 Kolenji, Ago olen 
okwek a ng'o? 16 Ak kiwol Simon Petero kole, I Kristo, 
Weritab Jehovah ne sobei. 17 Ak kiwolji Jesu kolenji, Iberurot 
inye, Simon Barjona: amu kama ng'ang'un borto anan koro- 
tik, ago Baba ne mi kipsengwet. 18 Ak amwaun agane ale, i 
Petero, ak ateeche kanisennyu ruandani; ak maneneti kimnato- 
siekab oldab che kigobek. 19 Agonin yateiywek che bo bouna- 
tetab kipsengwet: ak kiy tugul ne irate eng’ ng'ony keratei eng’ 
kipsengwet: ak kiy tugul ne itiachi eng’ ng'ony kitiachi eng’ 
kipsengwet. 20 King'at mising' anyun alamalyet kole ama 
mwachi chi kole inendet ko Kristo. 


Sib komwaei Jesu agobo meennyi ak ng'eetyennyi 
21 Koboch yoto kotoi Jesu koborji alamalyennyi, kole, kanyol 

kwo Jerusalem, ak konyor nyalilda eng’ tuguk che chang’ eng’ 
boisiek ak tisiik che eechen ak sirik, ak kebar, ak king'eet eng’ 
betutab somok. 22 Ak kinam Petero inendet, ak kotoi koger 
kong’, kole, Ingolooit eng? inye, Kiptaiyandani; manyonjin 
nito agoi. 23 Ago kiwelelgei, ak kolenji Petero, Ui let eng’ ane, 
Setani: i kanagutiet eng? ane: amu maibwati inye tugukab 
Jehovah, ago tuguk che bo bik. 


Kanyol keesiege 
24 Kilenji Jesu anyun alamalyennyi, Ngo machei chi kosu- 
bwa, ko kanyol koesiogei, ak kosut kimurtoiyondennyi, ak 
kosubwa. 25 Amu age tugul ne machei kosor sobondanyi 
kobeeti: ak age tugul ne ibeeti sobondanyi agobo ane konyoru. 
26 Amu keljin nee chi, ngonyor ng'ony komugul, ak kobeet 
sobondanyi? anan tos igoito nee chi kowale sobondanyi? 
27 Amu tun nyonei Weritab chi eng’ lilindab Kwandanyi 
koboto malaikaisiekyik; ak koyaakyi anyun chi age tugul ko u 
boisionikyik. 28 Amwawok, iman, ale, Mi alak eng’ che 
tonondos eng’ yu, che machamjami meet matiny, kot kogeer 

konyonei Weritab chi eng’ bounatennyi. 


Waletab ge ne bo Jesu 


17 Ak kingobata betusiek lo komut Jesu Petero, ak Jakobo, 
ak Johana ng'etab kam, kolany tulwet ne koi koba uwak 
ichegei: 2 ak kiwalak eng’ tainywa: ak kiiluu togennyi ko u 
asista, ak kileelagitu ngoroikyik ko u lapkeiyet. 3 Ak ogeero, 
kitook eng’ tainywa Musa ak Elija kong'alaljindos koboto 
inendet. 4 Ak kiwolji Petero Jesu, kolenji, Kiptaiyandani, mie 
eng’ achek amu kimi yu: ngichame, amuchi ateech eng’ oli 
keriosiek somok, neng'ung' age, bo Musa age ak bo Elija age. 
5 Kingota kong’alali, ogeero, kouur ichek boldet ne iluu: 
ak ogeero, kimong'une kutit boldet, kole, Ni ko Werinnyu, 
chamanennyu, abaibai mising? eng? inendet; ogas okwek 
inendet. 6 Ak ye kingogas alamalyet, kobutyo kot koit togochi- 
kwak ng'ony, koiyweis mising'. 7 Ak kinyo Jesu ak kotwa 
ichek kolenji, Ong'eetye, amoiyweisie. 8 Ak kingoyot met, ko 
ma keer chi, kobate Jesu inegei. 

9 Ak kingota kochorugei eng? tulwet, kong'at Jesu ichek, 
kolenji, Amomwachi chi kaborunonito, agoi tun kong'eet 
Weritab chi eng? che kibek. 10 Ak kiteebe alamalyennyi 
inendet, kole, Amu nee anyun si komwaei sirik kole, Nyonei 
Elija korok kondou? II Ak kiwol Jesu kole, Iman indou 
Elija, ak koweech tuguk tugul: 12 ago amwawok ale, kigonyo 

Elija, ak kima nai ichek inendet, ago kiyachi inendet kiy age tugul 
ne kimach. Agot ko u noto tun nyalili Weritab chi agine eng’ 
ichek. 13 Konai anyun alamalyet kole king'alaljin ichek agobo 
Johana Kabatisanindet. 


Kisoobi werit ne amei iywek 

14 Ak ye kingo kagobwa ole mi tuiyet, konyonji inendet chito, 
ak kogutung'ji, ak kole, 15 Kiptaiyandani, rirege werinnyu: 
amu amei iywek, ak nyalili mising': amu ibutyin ma konyi! 
che chang’, ak kobutyin beek konyil che chang’. 16 Ak koa- 
mutyi alamalyeng’ung’, ak ma imuch kosoob inendet. 17 Ak 
kiwol Jesu kole, Ee ibinda ne matinyei kayanet ak komaasat, 
atebye ak okwek kot kotianit? Amuitoi kot kotianit agobo 
okwek? Imutwa inendet. 18 Ak kiger kong’ Jesu oindet; ak 
komanda oindet eng’ inendet: ak kosob weroto koboch sainato. 
19 Kibwanji anyun alamalyet Jesu eng’ taban, ak kole, Kalya 
si ma kimuch achek keon komanda? 20 Ak kilenji, Amu 
kayaneng’wong’ ne ming'in: amu amwawok iman ale, Ndotinye 
kayanet ne te keswotab karadali, ta ngomwachi tulwoni olenji, 
Inakte ui olin; konaktoi; ta mami kiy ne maimugaksei eng’ 
okwek. [2I Ago mamandoi ne u ni kobate eng’ saet ak karu- 
gutetab ge.] 


Sib komwaei Jesu ne bo aeng’ kole meei 
22 Ak ye kingota kobeniei ichek eng? Galili, kolenji Jesu 
ichek, Kindoi Weritab chi eunekab bik; 23 ak kobar ichek 
inendet, ak king'eet kogeny eng’ betutab somok. Kiarogenso 
anyun mising’. 


Kogoitoi Jesu sekel agobo hekalut 

24 Ak ye kingo kagoit Kapernaum kobwanji Petero ichek che 
kitaachei kebebertab *sekel, ak kole, Magonu konetindeng’wong’ 
kebebertab sekel? 25 Kole, Ee. Ak ye kingwo go, kosib 
kong’alalji Jesu inendet, kolenji, Ibwati nee, inye, Simon? 
Laitorinik che bo ng'ony, konyorune ng'o aisurut anan kodi? 
Eng' werikwak anan eng' toek? 26 Ak ye kingomwa kole, 
Eng’ toek, kolenji Jesu inendet, Noto anyun itiogotin werik. 
27 Ago, si ma kinach ichek, iwe araraita, ak iwirji katet, ak 
njiriot ne kamong’ eng’ tai, inam; ak ye kaiyat kutinnyi, 
inyoru sekel: nam noto, ak igoite agobo ane ak inye. 

Kinetigei kaming'inetab ge 

1 g Kibwanji alamalyet Jesu eng? sainato, kolenji, Ngo 

anyun ne o eng’ tugul eng? bounatetab kipsengwet? 
2 Ak kiguur lakwet ne ming’in konyo ole mi inendet, ak kotonone 
kwenunywa, 3 ak kole, Amwawok, iman, ale, Ngot ko mowalage, 
oige lagok che mengechen, ko moite bounatetab kipsengwet. 
4 Noto anyun age tugul ne iming'inegei ko u lakwani ming’in, 
ko o noto eng’ tugul eng’ bounatetab kipsengwet. 5 Ak age 
tugul ne taachei lakwet agenge ne ming'in ne u ni eng’ kainennyu 
ko kataacha: 6 ago age tugul ne inachi age eng’ chu mengech 
che iyana, ko kaigai eng’ inendet kirooch kaatinnyi koitab bai ne 
o, ak kechoorji riretab nyanjet. 

7 Bwa ng'ony amu kanagutik! amu bwanei kanagutik iman; 
ago bwa eng’ chichoto bunu kanagutiet! 8 Ak ngonachin eung'u- 
ng’ anan keldang'ung', itil ak iwirte: mie eng’ inye imong'ji 
sobondo i bo mugung’ anan i bo kelok kosiir itinye eunek aeng’ 
anan kelyek aeng’ ak kewirjin mat ne bo koigeny. 9 Ak ngo- 
nachin kondang'ung', ibalu ak iwirte: mie eng’ inye imong'ji 
sobondo i bo kong'ak, kosiir itinye konyek aeng’ ak kewirjin 
*Gehenna, oldab mat. 10 Orib si mosas age eng’ chu mengech; 
amu amwawok ale, keerei eng’ kipsengwet malaikaisiek kotugul 
togetab Baba ne mi kipsengwet. [Irr Amu kinyo Weritab chi 
kosor ne kiga kobet.] 


Kalewenet agobo kechiriet ne kigobet 

12 Olen nee okwek? ngo tinyei chi kechirek bogol, ak kwo 
age kobetot, ko tos mabagaktoi chun tamanwogik sogol ak sogol, 
ak kwo tulonok, ak kocheng’at ne kaga betot? 13 Ak ngonyor, 
amwawok, iman, ale, Boiboitu agobo noto kosiir chun tama- 
nwogik sogol ak sogol che ma betyo. 14 Agot ko u noto ma 
magetab Kwandang’wong’ ne mi kipsengwet, kolus age eng’ chu 
mengech. 


Tuguk che kanyol keyachi bik che chalwogenjinech 

I5 Ak ngo chalwogenjin ne otupche, iwe, iborji lelutiennyi 
omi tuwai okwege: ngo kasin, ko kagogelun ne otupche. 
16 Ago ngo magasin, imut agenge anan aeng’ alak, si kogimit 
ng'olyot age tugul eng’ kutuswekab baorinik aeng’ anan somok. 
17 Ak ngo esio kogas ichek, imwachi kaniset: ak ngo esio kogas 
kaniset agine, ingoigei kipsagarin eng’ inye anan taagindetab 
aisurut. 18 Amwawok, iman, ale, Tuguk alak tugul che orate 
eng’ ng'ony keratei eng’ kipsengwet: ak tuguk alak tugul che 
otiachi eng’ ng'ony kitiachi eng’ kipsengwet. 

Saet ne kisae koboto bik alak 
19 Amwawok kogeny, ale, ngo chamnyechi aeng'u eng’ okwek 
eng’ ng'ony agobo kiy age tugul ne somei, koyachin Baba anyun 
ne mi kipsengwet. 20 Amu ole katuiyechi aeng'u anan somok 
eng’ kainennyu, ami kwenunywa eng’ oloto. 


Kit ne u nyoetab kaat eng’ bik, ak kalewenet agobo otwogindet 
ne matinyei kongoi 

21 Kinyo anyun Petero, ak kolenji, Kiptaiyandani, chalwo- 
genjina ne kitupche konyil ata, ak anyochini kaat? Agoi konyil 
tisab? 22 Kilenji Jesu, Mamwaun ale, konyil tisab; ago, agoi 
tamanwogik tisab konyil tisab. 23 Noto anyun kiyanie bouna- 
tetab kipsengwet laitoriat anum, ne machei koiit tuguk koboto 
otwogikyik. 24 Ak ye kingotoi koiit, kimutyi agenge, ne 
kibesen *talentaisiek elfusiek taman. 25 Ak amu kima kotinyei 
kiy ne yaaktae, kong'at kiptaiyandennyi kealda inendet, ak 
osotiondennyi, ak lagokyik, ak tugul che kitinyei, si koyaakta. 
26 Kiibutyi ng'ony anyun otwogindonoto kosa inendet, kole, 
Kiptaiyandani, kang'wa korok, si ayaagun tugul. 27 Ak 
kirirge kiptaiyatab otwogindonoto, kotiach inendet, ak konyochi 
kaat eng’ besendo. 28 Ago kimanda otwogindonoto, ak konyor 
age ne kiboisiei tuwai, ne kibesen inendet *denarisiek bogol: 
ak kinam inendet kaatit, ak kole, Yaakwa che kiibesena. 29 Kii- 
butyi ng'ony anyun ne kiboisiei tuwai, kosom inendet, kole, 
Kang'wa korok, si ayaagun. 30 Ak kima cham: ago kiwa 
kotoorji korgoret, agoi koyaak tugul che kiga besen. 31 Ak 
ye kingogeer anyun che kiboisiei tugul, tuguk che kagoyaagis, 
koarogenso mising’, ak kobwa komwachi kiptaiyandenywa tuguk 
tugul che kagoyaagis. 32 Yeityo koguur anyun kiptaiyandennyi 
inendet konyo, ak kolenji, Ee otwogindet ne kimegeiya, kia- 
nyoun kaat eng’ besenoto tugul, amu kiisoma: 33 tos kima 
nyoljin aginye irire ne kioboisiei tuwai, ko u ye kiarirenen? 
34 Ak kinerech kiptaiyandennyi, ak konde inendet eunekab bik 
che birei, agoi koyaak tugul che kiga besen. 35 U noto yaiywok 
agine Baba ne bo kipsengwet, ngo monyochi kaat age tugul eng’ 
mugulelwekwok ne otupche. 


Ng'olyot ne kigiteeb agobo siret ne bo besiet 
1 Ak ye kingo kagoges Jesu ng'alechu, kwo eng’ Galili 
agoi koit tabanwekab Judea, Jordan komosin; 2 ak kiisub 
inendet tuiyosiek che eechen; ak kiisoob ichek eng’ oloto. 
3 Ak kibwanji inendet Parisaik, ak kotiem, kole, Tos chamdaat 

eng' ng'atutik koon chi osotiondennyi agobo kiy age tugul? 
4 Ak kiwol kole, Tom osoman, ole, inendet ne kiyai ichek eng’ 
taunet ko kiyai muren ak tie, $ ak kile, Agobo nito anyun 
bagaktoi mureno kwanda ak kamet, ak konamgei ak osotio- 
ndennyi; ak koek tuwai borto agenge? 6 Si ma ko aeng', 
ago borto agenge. Noto anyun, che kigotuiyo Jehovah, komat 
kobesio chi. 7 Kilenji anyun bichoto inendet, Kilya anyun si 
kong'at Musa kole, Kigochin siret ne bo besiet ak koon kwo? 
8 Kimwachi ichek kolenji, Kichamwok Musa oon osotikwok, 
amu uuindab mugulelwekwok: ago kima ko u noto koboch 
taunet. 9 Ak amwawok ale, Chi age tugul ne onei osotionde- 
nnyi, ama eng' ng'olyotab sokset, ak kotun age, ko kabaigei: 
ak inendet ne ituni ne kigeon ko kabaigei. 10 Kolenji alama- 
lyennyi inendet, Ngot ko u noto ateptab muren ak osotionde- 
nnyi, ko manyolu kitunis. 11 Ago kilenji ichek, Temene bik 
tugul kotaach mwaoni, kobate ichek che kigochin. 12 Amu 
mitei sirorinik che kigisich ko u noto koboch mootinwekab 
kametwagikwak: ak mitei bik che kigimoch: ak mitei bik che 
kiimoigei agobo bounatetab kipsengwet. Inendet ne imuchi 
kotaach ni, kotaach. 


Koberuri Jesu lagok che mengech 

13 Kigimutyi anyun lagok che mengech, si kobiit kogonoor 
eunekyik ichek ak kosa: ak kiger kong' alamalyetichek. 14 Ago 
kile Jesu, Ochamji lagok che mengech kobwanja, amoete: 
amu bo che u chuto bounatetab kipsengwet. 15 Ak kiigonoor 
eunekyik ichek, ak kwo eng’ oloto. 

Kocheng’ei chito ne kitinyei tuguk che chang’, sobondab koigeny 

16 Ak ogeero, kinyonji chi ak kole, Konetindoni, nee kiy 
ne mie ne kanyol ayai si anyor sobondab koigeny? 17 Ak 
kolenji, Kalya si iteebena agobo noto mie? Mi agenge ne mie: 
ago ngimache imong'ji sobondo, inam ng'atutik. 18 Kilenji 
inendet, Che u nee? Ak kile Jesu, Merumisie, Moipge, 
Mechorse, Mebaorianji lembech. 19 Teech kwandang'ung' 
ak komet: ak, Cham chitab kokwet ko u ye ichamdoige. 
20 Kolenji murenonoto, Kiarib tuguchu tugul: ta ko ng'etunot 
nee eng’ ane? 2I Kolenji Jesu inendet, Ngimache iegu ne 
igesunotgei, iwe, ialde che itinye, ak igochi kibananok, si inyoru 
magornatet eng’ kipsengwet: ak inyo, isubwa. 22 Ago ye 
kingogas murenonoto mwaonato, kwo eng’ arogenet: amu 


kitinyei tuguk che chang’. 

Tuguk che uuen agobo magornatosiek 

23 Ak kilenji Jesu alamalyennyi, Amwawok, iman, ale, Uui 
eng’ magoriot komong’ji bounatetab kipsengwet. 24 Ak kogeny 
amwawok ale, Nyamnyum eng’ tambesiet kochut kondab katet, 
kosiir komong’ji magoriot bounatetab Jehovah. 25 Ak ye 
kingogas alamalyet ng'olyondonoto, kokwong'io mising’, kole, 
Ng'o anyun ne imuchi konyor sorunet? 26 Ak kogeer Jesu 
ichek ak kolenji, Maimugaksei ni eng’ bik; ago imugaksei tuguk 
tugul eng' Jehovah. 27 Kiwolji Petero anyun kolenji, Keero, 
kigebagakte tuguk tugul, ak kigisubun; kinyoru nee anyun 
achek? 28 Ak kilenji Jesu ichek, Amwawok, iman, ale, Okwek 
che koosubwa, eng’ yaet ne leel ye tun tebe Weritab chi ng'eche- 
retab torornatennyi, otebe ak okwek ng'echerok taman ak aeng’ 
che bo laitornatet, oruokyini ortinwek taman ak aeng’ che bo 
Israel. 29 Ak age tugul ne kigobagakta gorik, anan ngetab 
kametwagik, anan chepkametwagik, anan kwanda, anan kamet, 
anan lagok, anan mbarenik, agobo kainennyu, kotaachei konyil 
bogol, ak kobor eng’ sobondab koigeny. 30 Ago tun egu che 
chang’ che bo tai che bo let; ak koegu che bo let che bo tai. 


Kalewenet agobo bik che kiboisiei eng? mbaretab sabibuk 


20 Amu kergei bounatetab kipsengwet ak chitab kobo got, 
ne kimusta karon koguur meek kobwa mbarennyi ne bo 
*sabibuk. 2 Ak ye kingo kagochamnyechi ak meechoto kogochi 
“denrit agenge eng? betut agenge, koyokto koba mbarennyi. 
3 Ak kimanda ko negit sait somok, ak kogeer alak kotonondos 
eng’ oldab aldaisiet ama tinyei boisiet; 4 ak kilenji, Oba ak 
okwek mbaretab sabibuk si agonok ne nyolu. Ak kiba anyun. 
5 Kimanda kogeny ko negit sait lo ak eng’ sait sogol, ak kiyai 
ko u noto. 6 Ak kimanda kogeny olo bo sait taman ak agenge, 
ak konyor alak kotonondos; ak kilenji ichek, Kalya si otonone 
oli betut komugul amotinye boisio? 7 Kilenji anyun bichoto 
inendet, Amu ma kuurech chi. Kolenji, Oba ak okwek mbare- 
tab sabibuk. 8 Ak ye kingoek koskoleny, komwachi chitab 
kobo mbaretab sabibuk kiboitiondennyi ne o kolenji, Kuur 
meek, si igochi melekwekwak, itaune ne bo let agoi ne bo tai. 
9 Ak ye kingobwa ichek che kiga kiguur ko negit sait taman ak 
agenge, konyor chi tugul denarit agenge. 10 Ak ye kingobwa 
che bo tai, kolen nyoru che siirei; ak kinyor agichek denarit 
agenge chi tugul. 11 Ak ye kingotaach, kong'unyng'ung'ji 
chitab kobo got, 12 kole, Kabois chu bo let sait agenge kityo, 
ak kairogenech bichoto achek che kagibirtege betut komugul 

eng’ asista ne ng'wan. 13 Ago kiwolji kolenji age eng’ ichek, 
Choruani, ma ayaun kiy ne ya: kama kichamnyechi tuwai 
denarit agenge? 14 Nam neng'ung', ak iwe oreng'ung'; 
magennyu agochi chichito bo let ko u ye kagonin inye. 15 Tos 
manyoljina ayai ne amache eng’ tugukyuk? anan ya kondang’u- 
ng’, amu a mie? 16 Egu anyun che bo let che bo tai, ak egu 
che bo tai che bo let. 


Sib komwaei Jesu ne bo somok agobo meennyi 

17 Ak ye kitogostoi Jesu kowendi Jerusalem, komut ala- 
malyet taman ak aeng’ koba taban ichegei, ak kolenji ichek eng'u 
oret, 18 Ogeero, kitogosyini Jerusalem; si kinde Weritab chi 
eunekab tisiik che eechen ak sirik; ak kiruokyi kome, 19 ak 
kogoito kochurachur Bororiosiek, ak kobire kipcharitit, ak 
kogartat eng’ kimurtoiyot: ak king'eet inendet eng’ betutab 
somok. 


Somset agobo teegisto ne bo ng'ony 

20 Kinyonji anyun inendet kametab werikab Sebedi koboto 
werikyik, ak kogutung’ji, ak kosom inendet kiy. 21 Ak kilenji, 
Imache nee? Kilenji, Ng'at ile, kotebe werichuchuk aeng'u, 
age eung’ung’ ne bo tai, ak age eung'ung' ne bo katam, eng’ 
bounateng'ung'. 22 Ago kiwol Jesu kole, Mongen ne osome. 
Omuchi okwek oee kikombet ne negit aee? Kolenji inendet, 
Kimuchi. 23 Kolenji ichek, Oee iman kikombennyu: ago ma 
nenyu agochi kotebe eunnyu ne bo tai, ak eunnyu ne bo katam, 
ago bo ichek che kachopchi Baba. 24 Ak ye kingogas chun 
tamanu, konyit agobo choto aeng’ che tupcho. 


Etunatet ne bo iman 

25 Ago kiguur Jesu kobwanji inendet, ak kole, Ongen ole 
bou eng’ kimnatet bounikab Bororiosiek, ak bou ichek bikwak 
che eechen. 26 Ma u noto eng’ okwek: ago age tugul ne machei 
koek ne o eng? kwenung'wong' koek kiboitiondeng’wong’; 
27 ak age tugul ne machei koek ne bo tai eng’ kwenung'wong' 
koek otwogindeng’wong’: 28 agot ko u noto, kima nyo Weritab 
chi keboisiechi, ago si kobois inendet, ak kogoito sobondanyi 
koek kit ne kitiage che chang’. 


Keyatyin konyek kipkoratinik aeng’ 
29 Ak kingomandoi ichek eng’ Jeriko, kosubi inendet tuiyet 
ne o. 30 Ogeero, kipkoratinik aeng’ che kitebyei eng’ oret 
taban, ye kingogas kole siirtoi Jesu, kowaach, kole, Kiptaiya- 

ndani, rireneige, ee weritab Daudi. 31 Kiger kong’ tuiyet 
bichoto kole, kosisyo: ago kites kowaach, kole, Kiptaiyandani, 
rireneige, ee weritab Daudi. 32 Kotonon Jesu, ak koguur 
ichek, ak kolenji, Omache ayaiywok nee? 33 Kolenji inendet, 
Kiptaiyandani, kimache keyatwech konyekyok. 34 Ak kirirge 
Jesu, ak kitwa konyekwak: ak kogeerto eng? yoto ak kosub 
inendet. 


Kowendi Jesu Jerusalem kilosunoti 
2 Ak ye kingorikta ichek Jerusalem, koit Betpage, agoi 
tulwetab Emitik, koyokto Jesu aeng’ che bo alamalyet, 
2 kolenji, Oba agoi nganaset ne mi taing'wong', ak onyoru 
ngunoto sigiriet ne ratat, komi ak moitanyi: otiach tuwai ak 
ogetwa. 3 Ak ngo mwawok chi kiy, olenji, Makyingei Kiptaiyat 
choto; ak kogonok ngunoto. 4 Kayaak ni, si kobiit kosulda ne 
kimwa maotiot, kole, 
5 Omwachi cheptab Sion, 

Keero, nyonjinin Laitoriandeng’ung’. 

Ne tala, ak kolong’onu sigiriet, 

Ak moitab sigiriet, barnotiot. 
6 Ak kiba alamalyet, koyai ko u ye kiiarorji Jesu ichek, 7 ak kiget 
sigiriet ak moitanyi, ak koiitochi ngoroikwak; ak kotebe inendet 
barak. 8 Ak kiito che chang’ che bo tuiyet ngoroikwak eng’ 
oret; ak kieb alak temenikab ketik, ak koiito eng’ oret. 9 Ak 
kimwaoti eng’ kutit ne o tuiyosiek che kiindoe inendet, ak che 
kiisubi, kolen, *Hosanņna weritab Daudi: iberurot inendet 
ne nyonei eng’ kainetab Kiptaiyat; Hosanna eng’ ole toror 
mising'. IO Ak ye kingoit Jerusalem, kochirjiren nganaset 
komugul, kole, Ng'o ni? 11 Ak kimwa tuiyosiek kole, Ni ko 
maotiot Jesu, ne bunu Nasaret ne bo Galili. 


Kotilili Jesu hekalut 


I2 Ak kiwa Jesu hekalutab Jehovah, ak koon tugul che kialdoi- 
siei ak che kialisiei eng? goyoto, ak kogabui mesosiek che bo 
walikab siling’isiek, ak ng'echerokab che kialdoi cheptugenik; 
13 ak kolenji ichek, Sirat kele, Kiguure gonnyu gotab saet: 
ago kaowal koek kebenetab rebik. 14 Ak kibwanji inendet eng’ 
hekalut ichek che ki koriotin ak che ing'waldos: ak kiisoob ichek. 
15 Ago ye kingogeer tisiik che eechen ak sirik tuguk che kiyai 
che bo kwong'et, ak lagok che kimwaei eng’ kutit ne o eng’ 
hekalut, kole, *Hosanna weritab Daudi; konerekso mising’, 
16 ak kolenji, Igase ne mwaei chu? Kolenji Jesu ichek, 
Ee: kima osoman kele, Kiiyai inye kalosunet kosulda eng’ 

kutuswekab lagok ak che reritos? 17 Ak kibagakta ichek, ak 
kwo komanda eng’ nganaset kwo Betania, ak kiru oloto. 


Mogoiywet ne ma iyiei logoek 

18 Ak karon, ye kiweeksei kowendi nganaset, koam rubet. 
19 Ak kingogeer eng’ tabandab oret mogoiywet, kwo ole mi, 
amanyorji kiy, kobate sogek kityo; ak kilenji ketoto, Koboch 
ra, ko ma iyei logoek agoi koigeny. Ak kires ngunoto mogoi- 
ywondonoto. 20 Ak ye kingogeer alamalyet, kokwong'io, kole, 
Katepto ano si kores mogoiywet ngunoto? 21 Ak kiwolji 
Jesu kolenji, Amwawok, iman, ale, Ngotinye kayanet amosage, 
ko moyae ne kageyachi mogoiywondoni kityo, ago agot ngomwa- 
chi tulwoni, olenji, Ngesutin ak kewirjin nyanjet, koyaaksei. 
22 Ak tuguk alak tugul che osome eng’ saet, oyani, otaache. 


Koesioi bik kimnatetab Jesu 
23 Ak ye kingwo hekalut orit, ye kita konetisiei, kobwanji 
inendet tisiik che eechen ak boisiekab bichoto, ak kolenji, Nee 
kimnatet ne iyae tuguchu? ak kigonin ng'o kimnatoni? 24 Ak 
kiwolji Jesu kolenji, Amache agane ateebenak ng'olyot agenge, 
ne ngomwawa, amwawok agane kimnatonoto ayae tuguchu. 
25 Kibunu ano kabatisanetab Johana? bunu kipsengwet anan 
kibunu bik? Ak kichaamjigei, kole, Ngot kemwa kele, Kibunu 
kipsengwet; komwawech inendet kole, Kilya anyun si moyan- 
inendet? 26 Ago ngemwa, kele, Kibunu bik; kiiywei tuiyet, 
amu iyani bik tugul kole, Maotiot Johana. 27 Ak kiwolji bik 
Jesu, kolenji, Magingen. Komwachi ichek agine kolenji, 

Mamwawok agane kimnatet ne ayae tuguchu. 


Kalewenet agobo werik aeng’ 


28 Ago olen nee? Kitinyei chi werik aeng’; ak kiwa ole mi 
werit ne bo tai, ak kolenji, Weri, ui boisie rani eng’ mbaretab 
*sabibuk. 29 Ak kiwol kole, Mawendi: ago eng’ let kosik, ak 
kwo. 30 Yeityo kwo ole mi ne bo aeng’, ak komwachi ko u noto. 
Ak kiwol kole, Baba, awendi: ago mawo. 31 Ngo eng’ choto 
aeng’ ne kiyai magetab kwandanywa? Kole, Ne bo tai. Ki- 
mwachi Jesu ichek kolenji, Amwawok, iman, ale, Sib kondoenak 
koitei bounatetab Jehovah taagikab aisurut ak chepkugonik. 
32 Amu kinyonjok Johana eng’ oretab imanda, ago ma oyan 
inendet: ago kiiyan inendet taagikab aisurut ak chepkugonik : 
ago okwek, ye kingogeer, ko ma osigu si kobiit oyan inendet. 

Kalewenet agobo mbaret ne bo sabibuk 
33 Ogas kalewenet age: Kimi chito age ne kitinyei got, ne 

kiminji *sabibuk mbaret, ak kong'ot, ak kobal keringet ole kiru- 
rung’e logoek, ak koteech got ne koi, ak komanakyi meek ak 
kwo emet age. 34 Ak ye kingo kagorik ruratetab logoek, koyokto 
otwogikyik koba ole mi meek, si koib logoekyik. 35 Ak kinam 
meek otwogikyik, ak kibir age, ak kibar age, ak kilach age eng’ 
koik. 36 Kiiyokto kogeny otwogik alak che siirei che bo tai: 
ak kiyachi ichek ko u noto. 37 Ak eng’ let koyokyi werinnyi, 
kole, Teechei werinnyu. 38 Ago ye kingogeer meek werit, 
komwachigei, kole, Ni ne bo tuguk; obwa, kebar inendet, ak 
kenyaban tuguk che kata tun bunjin inendet. 39 Ak kinam 
inendet, ak kotoorta komanda eng’ mbar, ak kobar. 40 Noto 
anyun ye nyo chitab kobo mbaretab sabibuk koyachin nee 
meechoto? 41 Kilenji, Barei chichoto bo mbaret bichoto 
yaachen eng’ baret ne ya, ak komanakyi mbaretab sabibuk, 
meek alak, che igochin inendet logoek eng’ ruratenywa. 42 Ki- 
lenji Jesu ichek, Tom osoman sirutik kele, 

Koita ne kiesio teegik, 

Kigeyai noto koek metit ne bo luita: 

Kibunu ni Kiptaiyat 

Ak kiek kwong'utiet eng’ konyekyok? 
43 Noto anyun amwawok ale, kirebenok bounatetab Jehovah, 
ak kigochi bororiet age ne yiei logoekyik. [44 Ak inendet ne 
"ibutyin koi barak koilei konyaknyaksei: ago age tugul ne 
tururjingei koiito, konyinyirsei.] 45 Ak ye kingogas tisiik che 
eechen ak Parisaik kalewenaikyik, konai kole kang'alali agobo 
ichek. 46 Ak ye kingocheng’ konam inendet, koiywei tuiyosiek, 
amu kiiyani kole maotiot inendet. 


Kalewenet agobo igortab katunisiet 

2 Ak king’alalji Jesu ichek kogeny eng’ kalewenaik, kolenji, 

2 Kiyanie bounatetab kipsengwet laitoriat anum, ne 
kiyachi werinnyi igortab katunisiet, 3 ak kiiyokto otwogikyik 
koguur ichek che kiga kemwachi agobo igortab katunisiet: ak 
kima cham kobwa. 4 Kiiyokto kogeny otwogik alak, kole, 
Omwachi ichek che kiga kemwachi, olenji, Kaachob amitwo- 
gikyuk: kageeny eikyuk ak alak che akwaen, ak chobotin tuguk 
tugul: obwa igortab katunisiet. 5 Ago ma iit ng'alekyik, ak 
koba ortinwekwak, kwo age mbarennyi, kwo age boisiennyi ne 
bo mung'aret; 6 ko che king'et, konam otwogikyik, ak konyalil, 
ak kobar. 7 Ago kinerech laitoriat; ak kiiyokto lugosiekyik, 

kobar rumichoto, ak kobeel nganasenywa. 8 Kimwachi anyua 
otwogikyik kolenji, Chobot katunisiet, ago ma nyolji che kiga 
kemwachi. 9 Noto anyun, oba ole besiechin ortinwek, ak 
oguurji igorta ne bo katunisiet tugul che konyoru. ro Kiba 
anyun otwogichoto ortinwek, ak koyum tugul che kinyor, che 
yaach koboto che miach: ak kinyi toek gotab katunisiet. 11 Ago 
ye kingomong’ laitoriat kogeer toek, kogeer chito eng’ oloto 
ne kima ilaach ngorietab katunisiet: 12 ak kilenji, Choruani, 
kenyonunde ano oli ametinye ngorietab katunisiet? Ak kinam 
kut, ma twek. 13 Kilenji anyun laitoriat kiboitinik, Orat 
inendet eunek ak kelyek, ak owirji mesundeito eng’ oli bo sang’; 
egu eng’ oloto rirek ak nyeetab kelek. 14 Amu kiguurei che 
chang’, ago kileweni che ngering’. 


; Ng'olyot ne kigiteeb agobo kodi 


15 Kiba anyun Parisaik, koruoch ole namdoi inendet eng' 
ng'alekyik. 16 Ak kiiyokto alamalyenywa koba ole mi inendet, 
koboto Herodik, kolenji, Konetindoni, kingen kele i bo iman, 
ak ineti oretab Jehovah eng’ iman, ameiti chi tugul: amu 
megeere togochikab bik. 17 Mwawech anyun, Ibwati nee 
inye? Tos chamdaat eng’ ng'atutik kigochi kodi Kaisari, anan 
achicha? 18 Ago kinai Jesu yaitienywa, ak kole, Amu nee si 
otiema, okwek chombilichu? 19 Oborua feda ne bo kodi. 
Ak kiipchi *denarit. 20 Ak kilenji, Itondab ng'o ni, ak siret? 
21 Kolenji, Bo Kaisari. Kolenji anyun, Ogochi Kaisari tuguk 
che bo Kaisari; ak ogochi Jehovah tuguk che bo Jehovah. 
22 Ak ye kingogas, kokwong’io, ak kobagach inendet, koba 
orenywa. 


Ng'olyot ne kigiteeb agobo ng'eetyet 

23 Kibwanji inendet betunoto Sadukaik, che mwaei kole, 
mami ng'eetyetab che kigobek: ak koteebe, 24 kole, Kone- 
tindoni, kimwa Musa kole, Ngo me chi, ama tinyei lagok, kondi 
ng'etab kam osotiondonoto, si kolalji mat ng'etab kam. 25 Kimi 
kobotech murenik tisabu che tupcho: ak kiitunis ne bo tai, ak 
kime, ama sich lakwa. Kondi osotiondennyi ng'etab kamet; 
26 kiyai ko u noto ne bo aeng’ agine, ak ne bo somok, agoi ne bo 
tisab. 27 Ak kingogesgei tugul, kome kobogoriot agine. 
28 Noto anyun eng’ ng'eetyet kobunjin ng'o osotiondonoto eng’ 
choto tisab? amu kiga kotun tugul. 29 Ago kiwolji Jesu 
kolenji, Olele, amu mongen sirutik, anan kimnatetab Jehovah. 
30 Amu eng’ ng'eetyet ko maitunisiei, ama kigoitoi kitun, ago 
kergeitu ak malaikaisiek che mi kipsengwet. 31 Noto anyun, 

agobo ng'eetryetab bik che kigobek, ko kima osoman ne kimwa- 
wok Jehovah kole, 32 A Jehovah ne bo Abraham, a Jehovah ne 
bo Isak, a Jehovah ne bo Jakobo? Jehovah ko ma Jehovah ne 
bo che kigobek, ago bo che soptos. 33 Ak ye kingogas tuiyosiek, 
kokwong'io agobo konetisiennyi. 


Ng'olyot ne kigiteeb agobo ng'atutiet ne o eng’ tugul 

34 Ago ye kingogas Parisaik kole kagonam kut ng'alekyik 
Sadukaik, koyumgei. 35 Ak kiteebe inendet age eng’ ichek, 
ng'omotiotab ng'atutik, kotiemei inendet, 36 kole, Konetindoni, 
ngoro ng'atutiet ne o eng’ Ng'atutik? 37 Ak kilenji, Cham 
Kiptaiyat Jehovah neng'ung' eng’ muguleldang’ung’ komugul, 
ak eng? sobondang'ung' komugui, ak eng’ ng'omnateng'ung' 
komugul. 38 Nito ng'atutiet ne o ak ko ne bo tai. 39 Ak 
ne bo aeng’ ne kergei ak nito ko ni, Cham chitab kokweng'ung” 
ko u ole ichamdoige. 40 Tononie Ng'atutik tugul ak maotik, 
ng'atutichu aeng’. 


Ng'olyot ne kigiteeb agobo Mesia 
41 Ak kingota koyumigei Parisaik, koteebe Jesu ichek ng'olyo, 
42 kole, Obwati nee okwek agobo Kristo? Weritab ng'o 
inendet? Kolenji, Weritab Daudi. 43 Kolenji ichek, Amu nee 
anyun si koguure Daudi inendet eng' Tamirmiriet, Kiptaiyat, 
kole, 
44 Kilenji Kiptaiyat Kiptaiyandennyu, 
Tebe eunnyu ne bo tai, 
Agoi ande buniguk keldebesaikab kelyeguk? 
45 Ngo kuure anyun Daudi inendet Kiptaiyat, ko werinnyi eng’ 
nee? 46 Ak kima imuch age tugul kowolji inendet ng'olyo, ak 
koboch betunoto agoi, ko mata kogany chi koteebe inendet 
ng'olyo kogeny. 


Kogerei kong’ Jesu sirik ak Parisaik 

2 3 Kimwachi Jesu anyun tuiyosiek ak alamalyennyi, 2 kolenji, 

Tebe sirik ak Parisaik ng'echeretab Musa: 3 noto anyun 
oyai ak orib tuguk alak tugul che ng'atok; ago amoyai ko u 
boisionikwak; amu mwaei ichek ama yaei. 4 Ee, ratei lautik 
che nyigisen ak ko bichien eng’ laiset, ak konde tigigoikab bik; 
ama istoi icheget eng’ mornet agenge. 5 Ago yaei boisionikwak 
tugul si kogeer bik: amu yaei kotebeesitu *lolotinwekab 
sirutik, ak kobaroi tabanwekab ngoroikwak, 6 ak kochamei ole 
toogunot eng’ igorwek, ak ng'echerok che eechen eng’ sunago- 
gisiek, 7 ak kagatosiek eng’ oldinwekab aldaisiet, ak koguure bik 

icheget, “Rabbi. 8 Ago amongeguurenok Rabbi: amu agenge 
konetindeng’wong’, ak otupche okwek tugul. 9 Amoguure chi 
eng’ ng'ony, baba: amu agenge Kwandang’wong’, inendet ne 
mi kipsengwet. ro Amocham keguurenok kandoik: amu 
agenge kandoindeng'wong', Kristo noto. 11 Ago inendet ne 
o eng? kwenung'wong' koegu kiboitiondeng'wong'. 12 Ak 
age tugul ne ieetegei kiming’ini; ak age tugul ne iming'inigei 
kieeti. 

13 Ago bwa okwek, sirik ak Parisaik, chombilik! amu ogere 
bik bounatetab kipsengwet: amu moite okweget oloto, amo- 
chamjini che machei koit oloto, koba. [14 Bwa okwek, sirik ak 
Parisaik, chombilik! amu oame gorikab mosogik, ak osae sautik 
che koen éng’ ng'alseng'wong': noto anyun onyoru kiruoget ne 
siirtoot.] 

15 Bwa okwek, sirik ak Parisaik, chombilik! amu omuuti 
nyanjet ak emet owale chito kobunjok; ak ye kagobunjok, oyai 
inendet koek lakwetab *Gehenna konyil aeng’ kosiirok. 

16 Bwa okwek, kandoik che o koriotin, che omwae ole, Age 
tugul ne iyosie hekalut, ko ma kiy; ago age tugul ne iyosie 
tahabu che bo hekalut, ko besenindet. 17 Okwek che o berber 
ak o koriotin: ngoro ne o, tahabu, anan hekalut ne kiitilili 
tahabu? 18 Ak, Age tugul ne iyosie kaptisisiet, ko ma kiy; ago 
age tugul ne iyosie kagochinet ne mi kaptisisiet, ko besenindet 
inendet. 19 Okwek kipkoratinik: ngoro ne o, kagochinet, anan 
kaptisisiet, ne itilili kagochinet? 20 Noto anyun inendet ne 
iyosie kaptisisiet, koyosie kaptisisionoto, ak tuguk tugul che 
mitei yoto. 21 Ak inendet ne iyosie hekalut, koyosie oloto 
tilil, ak inendet ne menyei oloto. 22 Ak inendet ne iyosie 
kipsengwet, koyosie ng'echeretab Jehovah, ak inendet ne tebe 
ng'echeranato. 

23 Bwa okwek, sirik ak Parisaik, chombilik! amu ogoitoi 
kebebertab taman ne bo *žheduosmon ak *bisalik ak *kamon, 
amoyae ngalek che eechen che bo Ng'atutik, choto ko kiruoget, 
ak rirenetab ge, ak kayanet; ago kanyoljinok oyai chuto, amo- 
bagach chun alak. 24 Ee, okwek kandoik che o koriotin, 
ogeneni tingwichet, ak olugui tambesiet. 

25 Bwa okwek, sirik ak Parisaik, chombilik! amu otilili 
kikombet ak sanit barak, ago nyiitotin orit rebisiet ak keiyandit. 
26 Inye Parisaindet ne korat, itilil korok kikombet ak sanit orit, 
si kobiit kotililitu barak agichek. 

27 Bwa okwek, sirik ak Parisaik, chombilik! amu o kerge ak 
kererisiek che kigesal koleelagitu, che kororon iman barak eng’ 
keeret, ago nyiitotin orit kowek che bo bik che kigobek, ak 

muruonindo tugul. 28 O u noto ak okwek, otoogu ko u bikab 
imanda eng’ taitab bik, ago nyiitat oring’wong’ chombilisiet ak 
tengekto. 

29 Bwa okwek, sirik ak Parisaik, chombilik! amu oteeche 
kererisiek che bo maotik, ak olelesanjini kererisiekab che bo 
imanda. 30 Ak omwae ole, Nda kigimi eng’ betusiek che bo 
kwanisiekyok, ta kima keyamdoi ak icheget korotikab maotik. 
31 Noto obaorianjinige ole, o werikab ichek che kibar maotik. 
32 Onyiit anyun kerutiet ne bo kwanisiekwok. 33 Okwek 
erenok, o lagokab erenok che ng'wonen, ochilildoi ano eng’ 
kiruogetab *Gehenna! 34 Noto anyun, ogeero, ayokwok 
maotik, ak bik che ngomen, ak sirik: obare alak eng’ ichek ak 
ogartoti alak, ak obire kipcharitit alak eng’ ichek eng’ sunago- 
gisiekwok, ak ousoti kong'eete nganaset age agoi nganaset age: 
35 si kobwanjok korotik tugul che bo imanda che kigetumda eng’ 
ng'ony, koboch korotikab Abil ne ki bo iman agoi korotikab 
Sakaria weritab Barakia, ne kiobar eng’ kwenutab hekalut ak 
kaptisisiet. 36 Amwawok, iman, ale, Bwanjin ibini tuguchu 


tugul. 


Korirjin Jesu Jerusalem agobo ng'emisiet ne nyonjin 
37 Ee Jerusalem, Jerusalem, ne barei maotik, ak kolage koik 
ichek che kigiyokyi! Kiamach konyil ata ayum lagoguk, agot 
ko u ye iyumi ngogiet arekyik eng’ kebebaikyik, ago ma ocham! 
38 Ogeero, kagebagakwok gong’wong’ koek kipkubere. 39 Amu 
amwawok ale, Ma ogeera kogeny, agoi omwa ole, Iberurot 
inendet ne nyonei eng’ kainetab Kiptaiyat. 


Sib komwaei Jesu agobo ng'emisietab hekalut, ak agobo 
kagesunetab kenyisiek 
2 Ak kimanda Jesu eng’ hekalut, kwo bandanyi, ak kibwanji 
alamalyennyi ak koborji inendet teeksosiekab hekalut. 
2 Ago kiwolji kole, Mogeere tuguchu tugul? Amwawok, 
iman, ale, Mang'etune koita agenge baragutab age, ne ma 
kiwirjin ng'ony. 

3 Ak ye kitebye ng'ony eng' tulwetab Emitik, kobwanji 
inendet alamalyet komi inegei, ak kole, Mwawech, egu au 
tuguchu? ak tun u nee kaborunetab nyonuneng'ung', ak kage- 
sunetab ng'ony? 4 Ak kiwolji Jesu kolenji, Oripge si maibeetok 
chi. 5 Amu bwanei che chang’ eng’ kainennyu kolen, A Kristo; 
ak kobeet che chang’. 6 Tun ogase agobo lugosiek ak ngalek 
agobo baretab ge: oripge si moarogense: amu bwanei tuguchu 
matiny; ago kotom koit kagesunet. 7 Amu setyin bororiet age 

bororiet age, ak setyin bounatet age bounatet age: ak kobiit 
rubosiek ak botanetab ng'ony eng’ oldinwek che terotin. 8 Ago 
tuguchu tugul ko taunetab ng'woninwek. 9 Ak kondeak anyun 
ole mi nyalilda, ak kobarak; ak kowechok bororiosiek tugul 
agobo kainennyu. 10 Ak kinach che chang’ anyun, ak kong'we- 
ktagei, ak kosurio ichegei eng’ ichegei. 11 Ak tun ng'eetos 
maotik che chang’ che bo lembech, ak kobeet che chang’. 12 Ak 
amu tesoksei yaitiet, kogaitititu chamnyetab che chang’. 13 Ago 
inendet ne muitoi agoi kagesunet, kesoru. 14 Ak keamdaati 
logoiywechu miach bo bounatet eng’ ng'ony komugul koek 
baornatet eng’ bororiosiek tugul; ak koit anyun kagesunet. 

15 Ye ogeer anyun kit ne kiwechei ne bo ng’emisiet, ne kimwa 
maotiot Daniel, kotonone ole tilil (ingoguiyo inendet ne somani), 
16 ingomwechi tulonok anyun ichek che mi Judea: 17 ama 
chorugei inendet ne mi got barak si konem tuguk che mi gonnyi: 
18 ama weekyingei let ne mi mbar si koib ngoriennyi. 19 Ago 
bwa eng’ ichek che chio ak che reritos eng? betusiechoto! 
20 Osa anyun si mabiit mweeng’wong’ eng’ betusiekab kaititindo, 
anan eng’ betutab sabato: 21 amu egu anyun nyalilda ne o, 
ne kitom kobiitu koboch taunetab ng'ony agoi nguno, ama koegu 
kogeny. 22 Ak nda ma kiga ketil konwagitu betusiechoto, ta 
magisoru chi: ago kitilei betusiechoto agobo che lewenotin. 
23 Ngo mwawok chi age tugul eng’ betunoto kole, Ogeero, mi 
oli Kristo, anan, olo; ko mat oyan. 24 Amu ng'eetos Kristoisiek 
che bo lembech, ak maotik che bo lembech, ak kobortoi kaboru- 
noik ak kwong'utik che eechen; si kobeet, agot che lewenotin, 
nda imugaksei. 25 Ogeero, kaasib amwawok. 26 Noto anyun 
ngo mwawok kole, Ogeero, mitei inendet surkwen; ko mat obe: 
Ogeero, mitei inendet got ne bo orit; ko mat oyan. 27 Amu u 
ye mong'u kalyelet eng’ kong’asis, ak kegeerot agoi cherongo; 
egu ko u noto nyonunetab Weritab chi. 28 Oldo age tugul ole 
mi musto, koyumjingei oloto motong’wek. 

29 Ak ne ma tianit, ko kagogesgei nyalilda ne bo betusie- 
choto, koimenit asista, ama koluu arawet, ak kororok kecheik 
eng’ kipsengwet, ak kitumdum kimnatosiek che bo kipsengwet; 
30 ak kotook anyun eng’ kipsengwet kaborunetab Weritab chi: 
ak koteiyo anyun bororiosiek tugul che bo ng'ony, ak kogeer 
konyonei Weritab chi eng’ baragutab bolik che bo kipsengwet 
ak kimnatet ak lilindo ne o. 31 Ak koyokto malaikaisiekyik ak 
cheet ne o ne bo iriaget, ak koyum lewenikyik kobunu usonaik 
ang'wan, koboch tabandab kipsengwet agoi tabanda age. 

Kanyol keripge 

32 Onetge anyun kalewenetab mogoiywet: ye kang'arng'aritu 
temenikyik, ak kong'atyo sogek, onai ole negit kesisiet; 33 o u 
noto ak okwek ye ogeer tuguchu tugul, onai ole kagorik inendet, 
mi kurgotik. 34 Amwawok, iman, ale, Masiirtoi ibini, ama 
isulda tuguchuto tugul. 35 Siirtoi kipsengwet ak ng'ony, ago 
masiirtoi ng'alekyuk. 36 Ago manaei chi age tugul agobo 
betunoto ak sainato, manaei agot malaikaisiek che bo kipsengwet, 
anan Werit, ago Kwanda inegei. 37 Ko u ole kiteptoi betusie- 
chu ki bo Noa, egu ko u noto nyonunetab Weritab chi. 38 Amu 
u eng’ betusiechoto ye kitom kobiit maranet kiamisiei ak kieeisei, 
kiitunisiei ak kiigoitoi kitun, agoi betut ne kiwa Noa melit orit, 
39 ak kima nai ichek agoi koit maranet, ak koges ichek tugul; 
egu ko u noto nyonunetab Weritab chi. 40 Tun boisiei murenik 
aeng'u eng? mbar; kimuti age, kebagakta age: 41 ng'aisei 
kobogorisiek aeng'u eng’ koita agenge; kimuti age, kebagakta 
age. 42 Oripse anyun: amu mongen betut ne nyonei Kiptai- 
yandeng’wong’. 


Kalewenet agobo otwogik che miachen ak che yaachen 

43 Ago onai ni, ole, nda kiga nai chitab kobo got kole, sait 
ngoro ne nyonei chorindet, ta kiripsei, ak ta kima kochamdoi 
kebut gonnyi. 44 Noto anyun ochoboge ak okwek: amu 
nyonei Weritab chi eng’ sait ne mobwati ole nyonei. 

45 Ngo anyun otwogindet ne kiyani ak ko ng'om, ne kiinde 
kiptaiyandennyi kotononji gonnyi, ak kogochi bik amitwogikwak 
eng’ betut ne yamei? 46 Baibai otwogindonoto, ye weeigei 
kiptaiyandennyi konyor koyaei ko u noto. 47 Amwawok, 
iman, ale, Indoi inendet koboi tuguk tugul che tinyei. 48 Ago 
ngo mwa otwogindet ne ya eng’ muguleldanyi, kole, Ta kogaegei 
kiptaiyandennyu: 49 ak kotoi kobir che otwogik koboto inendet, 
ak koamisiei ak koeeisei koboto che bogitos; 50 nyonei anyun 
kiptaiyatab otwogindonoto eng’ betut ne len inendet manyonei, 
ak eng’ sait ne manati, 51 ak kobir mising’ ak kogochi kebebe- 
rtanyi koboto chombilik: egu eng’ oloto rirek ak nyeetab kelek. 


Kalewenet agobo bergeinik taman 
2 5 Kiyanie anyun bounatetab kipsengwet bergeinik taman, 
che kiib taisiekwak, koba kotorokta sandetab katunisiet. 
2 Ki berberen mutu eng’ ichek, ak ki ng'omen mutu. 3 Amu 
ye kingoib che berber taisiekwak, ko ma ipto ichek mwanik: 
4 ago kiib che ngomen mwanik eng’ chuboisiekwak koboto 

taisiekwak. 5 Ak kingota kogaegei sandet, kobirto met tugul 
ak koruiyo. 6 Ago kibiit waagat kemoi kwen, Ogeero, kagoit 
sandet! Omong'u otoroch inendet. 7 King'eetyo anyun 
bergeinichato tugul, kochob taisiekwak. 8 Ak kilenji anyun 
che berber che ng'omen, Onagech mwanikwok; amu machei 
komisogis taisiekyok. 9 Ago kiwolji che ng'omen, kolenji, 
Abere mayamech achek ak okwek: kaigai obe ole mi che aldoi, 
ak oaljige. 10 Ak kingota kobendi koalisiei, koit sandet; ak 
komong’ji anyun che chobotin igortab katunisiet ak inendet: 
ak kigiger kurget. 11 Ak eng’ let kobwa bergeinik chugai 
agichek, ak kole, Kiptaiyandani, Kiptaiyandani, yatwech. 
I2 Ago kiwolji kolenji, Amwawok, iman, ale, Mangenok. 
13 Noto anyun oripse, amu mongen betut anan sait. 


Kalewenet agobo talentaisiek 

14 Amu u ye wendi chi emet age, ak koguur otwogikyik, ak 
kogochi tugukyik. 15 Kiigochi age *talentaisiek mut, kogochi 
age aeng’, kogochi age agenge: age tugul ko u kamugennyi; 
ak kwo bandanyi. 16 Kiwa anyun inendet ne kitaach talentai- 
siek mut kwo koboisie, ak kinyor talentaisiek alak mut. 17 Kii- 
gei noto agine ne kitaach aeng’; kinyor aeng’ alak. 18 Ago 
kiwa ne kitaach agenge kwo kobalji ng'ony, ak kiuny feda ne bo 
kiptaiyandennyi. 19 Ye kingobata betusiek che chang’, konyo 
kiptaiyatab otwogichoto, ak koiit koboto icheget. 20 Ak kinyo 
inendet ne kiga taach talentaisiek mut koibu talentaisiek mut 
alak, ak kole, Kiptaiyandani, kiigona talentaisiek mut: keero, 
kianyoru talentaisiek mut alak. 2r Kilenji kiptaiyandennyi, 
Kiiyai ne mie, otwogindoni mie ak ne kiyani: koiegu ne bo iman 
eng’ tuguk che ngering’, kandein ibou tuguk che chang’: 
mong'ji anyun boiboiyetab kiptaiyandeng’ung’. 22 Ak kinyo 
agine ne kiga taach talentaisiek aeng’ ak kole, Kiptaiyandani, 
kiigona talentaisiek aeng’: keero, kianyoru talentaisiek alak 
aeng’. 23 Kilenji kiptaiyandennyi, Kiiyai ne mie, otwogindoni 
mie ak ne kiyani; koiegu ne bo iman eng’ tuguk che ngering’, 
kandein ibou tuguk che chang’: mong'ji anyun boiboiyetab 
kiptaiyandeng'ung'. 24 Ak kinyo agine ne kiga taach talentait 
agenge ak kole, Kiptaiyandani, kiangenin ale, i chi ne kolgol, 
igese eng’ ole ma igolji, ak iyumi eng’ ole ma ilechi: 25 ak 
kiaiywei, ak kiawe auny talentaing’ung’ eng’ ng'ony: keero, ee, 
nam king'ung'. 26 Ago kiwolji kiptaiyandennyi ak kolenji, 
Inye otwogindet ne ya ak ko choriren, kiinai ile agese eng’ ole 
ma agol, ak ayumi eng’ ole kima alechi; 27 kiga nyoljin anyun 
inde fedaisiekyuk ole tesoksei fedaisiek, ta kaataach ko kaweege 

chechuk koboto che kitesak. 28 Noto anyun orebe inendet 
talentait, ak ogochi inendet ne tinyei talentaisiek taman. 
29 Amu kigochin age tugul ne tinyei, si kosich che chang’: ago 
kirebe inendet ne matinyei, agot ne tinyei. 30 Ak otoorji 
otwogindet ne manyolu mesundeito ne bo sang’, ole egu rirek 
ak nyeetab kelek. 
Betutab Kiruoget 

3I Ago ye nyo Weritab chi eng’ torornatennyi, koboto 
malaikaisiek tugul, kotebe anyun ng'echeretab torornatennyi: 
32 ak kiyumji tainnyi bororiosiek tugul: ak kokwei ichek kobesio, 
ko u ye ibestos mestowot kechirek ak ng'ororek: 33 ak konde 
kechirek eunnyi ne bo tai, ak ng'ororek eng’ katam. 34 Yeityo 
komwachi Laitoriat ichek che mi eunnyi ne bo tai, kolenji, 
Obwa, okwek che oberurotin che o bo Baba, onam bounatet ne 
kigechobwok koboch ko kagilumda ng'ony: 35 amu kiama rubet, 
ak kiogona aam: kiama melel, ak kionaga aee: kia too, ak kio- 
taacha; 36 kiami ach ngor, ak kiolaaksewa: kiamiani, ak 
kiobwa ogeera: kiami korgoret, ak kiobwanja. 37 Kowolji 
anyun che bo imanda, kolenji, Kiptaiyandani, kigigeerin au 
koamin rubet, ak kebain? anan koamin melel, ak kinagin iee? 
38 Ak kigigeerin au ko i too, ak ketaachin? anan imi ach ngor, 
ak kilaakseun? 39 Ak kigigeerin au imiani, anan eng’ korgoret, 
ak kebwanjin? 40 Ak kowolji Laitoriat kolenji, Amwawok, 
iman, ale, Ko u ye kioyachi agenge eng’ tupchosiechuchuk, agot 
chu mengechen eng’ tugul, ko kioyaiywa. 41 Kolenji anyun 
ichek che mi eutab katam, Oba eng’ ole ami, okwek che o chubo- 
tin, oba mat ne bo koigeny ne kigechopchi oindet ak malaikai- 
siekyik: 42 amu kiama rubet, ak kima ogona aam: kiama 
melel, ak kima onaga aee: 43 kia too, ak kima otaacha: kiami 
ach ngor, ak kima olaaksewa; kiamiani, ak eng’ korgoret, ak 
kima obwa ogeera. 44 Kowol anyun agichek, ak kole, Kiptai- 
yandani, kigigeerin au koamin rubet, anan melel, anan ko i too, 
anan imi ach ngor, anan imiani, anan imi korgoret, ama kiboi- 
sieun? 45 Kowolji anyun kole, Amwawok, iman, ale, Ko u ye 
ma oyachi agenge eng’ chu mengech eng’ tugul, ko ma oyaiywa. 
46 Ak bendi chu ole mi nyalilda ne bo koigeny: ago bendi che 
bo imanda ole mi sobondab koigeny. 


Kochobei bik kobar Jesu 


2 6 Ak ye kingo kagoges Jesu ng’alechu tugul, kolenji alama- 

lyennyi, 2 Ongen ole ye ibata betusiek aeng’u koek *paska, 
ak keng'wekta Weritab chi kigartat eng’ kimurtoiyot. 3 Kii- 
yumgei anyun tisiik che eechen, ak boisiekab bichoto, eng’ 


52 MATAYO 26 


seremutab gotab tisiindet ne o, ne kiguure Kaiapa; 4 ak kitet 
ichek ngalek kole si kobiit konam Jesu eng’ ng'alset, ak kobar 
inendet. § Ago kimwa kole, Ma eng’ betusiekab igorta, si 
mang’eet bolatet eng’ bik. 


Kiili Jesu eng? Betania 

6 Ak ye kimi Jesu Betania, eng? gotab Simon ne kiamei 
mogondosik, 7 konyonji inendet kobogoriot ne kitinyei chubait 
ne mi mwaita ne nyamdut ne bichii mising' alyennyi, ak 
korong’ji metitab Jesu, ye kita koamisiei. 8 Ago ye kingogeer 
alamalyet, konerekso kole, Bo nee kaseroni? 9 Amu kota 
kialdoe mwai tuguk che chang’, ak kigochi kibananok. 1o Ago 
ye kingonai Jesu, kolenji, Kalya si oiim kobogoriondoni? amu 
kayaiywa boisiet ne mie. 11 Amu otinye kotugul kibananok; 
ago mami ane kobotok kotugul. 12 Amu ye rong'ji mwaita 
bortanyu, ko kachopcha tubet. 13 Amwawok, iman, ale, 
Ui tugul ole tun kiamdaate logoiywechu miach eng’ ng'ony 
komugul, kemwaei agine ne kagoyai kobogoriondonito koek ne 
kibwate inendet. 


Chaamset ne kichaame Judas Jesu 
14 Kiwa anyun age eng’ choto taman ak aeng’ ne keguure 
Judas Iskariot, ole mi tisiik che eechen, 15 ak kole, Ochame 
ogona nee, si ande inendet eunekwok? Ak kigamanji inendet 
fedaisiek sosom. 16 Ak koboch yoto kocheng’ boroindo ne 
ng'wektoe inendet. 


Igorta ne bo let 

17 Ak kibwanji alamalyet Jesu eng’ betutab tai ne bo betu- 
siekab makatinik che ma kinde mermerek, ak kolenji, Imache 
kechobun ano ole jame *paska? 18 Ak kile, Oba nganaset ole 
mi chi anum, ak olenji, Kale Konetindet, Kagorik sainnyu; 
ayaei paska eng’ gong'ung' koboto alamalyennyu. 19 Ak kiyai 
alamalyet ko u ye king’at Jesu; ak kichob paska. 

20 Ak ye kingoek koskoleny kotebi eng’ amisiet koboto ala- 
malyet taman ak aeng’; 21 ak ye kita koamisiei, kole, Amwawok, 
iman, ale, Ng'wektaa agenge eng? okwek. 22 Ak kiarogenso 
mising’, ak kotoi komwachi inendet age tugul kolenji, Tos ane, 
Kiptaiyandani? 23 Ak kiwol ak kole, Inendet ne kagiburburtoi 
tuwai eng’ tabet, noto ne ng'wektaa. 24 Wendi Weritab chi, 
ko u ye kigisir agobo inendet: ago bwa chichoto ne king’wektoe 
Weritab chi! Kita mie eng’ chichoto nda kima kisich, 25 Ak 
kiwol Judas, ne king'wektoi inendet, kole, Tos ane, *Rabbi? 
Kolenji, Kaimwa. 

26 Ak ye kiamisiei, konam Jesu makatiat ak koberur, ak kobutul, 
ak kogochi alamalyet, kole, Onam, oam; ni ko bortanyu. 27 Ak 
kinam kikombet, ak komwa kongoi, ak kogochi ichek, ak kolenji, 
Oee okwek tugul chuto; 28 amu chuto korotikyuk che bo aroru- 
tiet, che kitumdoi agobo che chang’ che bo nyoetab kaat ne bo 
tengekwogik. 29 Ago amwawok ale, koboch nguno ko ma aee 
che bo logoechu bo *sabibuk, agoi betunoto ne aee che leelach 
kobotok eng’ bounatetab Baba. 


Sib komwaei Jesu kole bagaktoi alamalyet inendet 

30 Ak ye kingo kagotien tiendo komanda koba tulwetab 
Emitik. 

31 Yeityo komwachi Jesu ichek kolenji, Kinachok okwek 
tugul agobo ane kemouni: amu sirat kole, Tun abire mestowot, 
ak koyesta kechirek che bo akwet. 32 Ago ye tun king'ceta, 
andoenok awendi Galili. 33 Ago kiwol Petero kolenji, Agot 
nginach tugul agobo inye, ko magoi kinacha ane. 34 Kolenji 
Jesu, Amwaun iman, ale, kotom kote kipsoiywet kemouni, 
iesioa konyil somok. 35 Kolenji Petero, Agot ngo nyolu ame 
koboten, ko maesioin. Kimwa ko u noto alamalyet tugul. 


Jesu eng? Getsemane 

36 Kinyo anyun Jesu koboto icheget ole kiguure Getsemane, 
ak kolenji almalyennyi, Otebi eng’ yu, si ko ta awa yun asa. 
37 Ak kiimut Petero ak werik aeng? che bo Sebedi, ak kotoi 
koarogen, ak konyigisit muguleldanyi mising'. 38 Kimwachi 
ichek anyun, kolenji, Arogeni mising’ sobondanyu, agoi meet: 
otebe yu; ak oripse kobota. 39 Ak kiwa tai kitigin, ak kobutyi 
ng'ony, ak kosa, kole, Ee Baba, ngomugaksei, kosiirtoena kiko- 
mbani: ago, ma ko u ye amache ane, ago ko u ye imache inye. 
40 Ak kinyo ole mi alamalyet, ak konyor ichek koruitos, ak 
kolenji Petero, Nee, kaga momuchi oripse kobota agot sait 
agenge? ZI Oripse ak osae, si mochut yomset: chamei tami- 
rmiriet iman, ago nyaluli borto. 42 Kiwa kogeny ne bo aeng’, 
ak kisa, kole, Ee Baba, ngo ma chamdaat kosiirtoena kikombani, 
ama ace, ingoyaak anyun mageng'ung'. 43 Ak kinyo kogeny 
ak konyor ichek koruitos, amu ki nyigisen konyekwak. 44 Ak 
kibagach ichek kogeny, kwo, ak kisa ne bo somok, komwa ng’ale- 
chugaita. 45 Kinyonji anyun alamalyet, ak kolenji, Oruiye 
nguno, omuuny: ogeero, kait sait, ak kageng'wekyi Weritab 
chi eunekab kiptengeginik. 46 Ong'eetye, kebe: ogeero, 
kagoit inendet ne ng'wektaa. 

Kenamei Jesu 

47 Ak kingota kong'alali, ogeero, konyo Judas, age eng’ taman 
ak aeng’, koboto bik che chang’ che tinyei rotokab chok ak 
siarisiek, kobunu oldab tisiik che eechen ak boisiekab bichoto. 
48 Ak kiiborji ichek kaborunet, inendet ne king'wektoi Jesu, 
kole, Inendet ne ang'ututi ko inendet noto: onam. 49 Ak 
kinyonji Jesu eng’ yoto, ak kole, Chamge, *Rabbi; ak kong'utut 
inendet. 50 Ak kilenji Jesu, Choruani, yai kit ne kenyonjini. 
Kibwa anyun bichoto ak koyogoito eunekwak konam Jesu. 
51 Ak ogeero, kiiyogoito eunnyi age eng’ ichek che kimi koboto 
Jesu, ak kong'us rotwennyi bo chok, ak koeb otwogindetab 
tisiindet ne o, kong'eti itirnyi. 52 Kolenji Jesu anyun, Iweekyi 
rotweng'ung' ole kami: amu begu eng’ rotokab chok tugul che 
namei rotokab chok. 53 Anan ilen mamuchi asom Baba, ak 
koyokwa agot nguno malaikaisiek che siirei lugosiek taman ak 
aeng’? 54 Isuldoitoi ano anyun sirutik, che len egu ko u nito 
matiny? 55 Kilenji Jesu tuiyosiek eng’ sainato, Komong'u ko 
u ye osetyini rebindet, otinye rotokab chok ak siarisiek si 
onama? Kiatebye betusiek tugul eng’ hekalut anetisiei ak kima 
onama. 56 Ago kabwa chu tugul, si kobiit kosulda sirutik che bo 
maotik. Kibagakta inendet anyun alamalyet tugul, ak komwei. 


Kimuti Jesu taitab tisiindet ne o 


57 Ak icheget che kiga nam Jesu ko kiimut kwo gotab tisiindet 
ne o ne kiguure Kaiapa, ole kiga koyumjigei sirik ak boisiek. 
58 Ago kiisubot Petero inendet eng’ ye loo kot koit seremutab 
gotab tisiindet ne o, ak kiwa go, ak kiteb ng'ony koboto askarik, 
kole, si kogeer ole igesundogei. 59 Ak kicheng’ tisiik che eechen 
ak kapkiruoget komugul baornatet ne bo lembech agobo Jesu, 
si kobiit kobar inendet; 60 ak kimanyor, agot nganda kibwa 
baorinik che chang? che bo lembech. Ago eng’ let kobwa 
aeng'u, 61 ak kole, Kimwa chichi kole, Amuchi ang'em hekalut, 
ak ateech eng’ betusiek somok. 62 Ak kitonon tisiindet ne 0, 
ak kolenji, Mewolu kiy? Nee baornatani baorianjinin bichu? 
63 Ago kisis Jesu. Ak kilenji tisiindet ne o, Ayosieun eng’ Jeho- 
vah ne sobei, ale, mwawech ngo i Kristo, Weritab Jehovah. 
64 Kolenji Jesu, Kaimwa: ago amwawok ale, Koboch nguno 
kotun ogeere Weritab chi kotebyei eng’ eutab tai ne bo kamu- 
ktaet, ak konyonei eng' baragutab bolik che bo kipsengwet. 
65 Kigerer anyun tisiindet ne o ngoroikyik, kole, Kagomwa ne 
ya: ta kemage nee baorinik alak? Ogeero, kaogas nguno mwaet 
ne ya: 66 olen nee? Kowol kole, Nyoljin kome. 67 Yeityo 

kosing'ilji togennyi ak koluch: ak korabach alak, 68 kole, Ng’a- 
ng'wech, inye Kristo: iboruech ne kakwerin. 


Tityet ne kitiiyo Petero agobo Jesu 

69 Ak kitebyei Petero eng’ seremutab got: ak kiwa chepto 
ye mi inendet, ak kolenji, Koimi aginye koboto Jesu Galilindet. 
70 Ago kitiiyo eng’ taitab tugul, kole, Mangen noto imwae. 
71 Ak kingo kagomanda kwo keter, kogeer chepto age inendet, ak 
kolenji ichek che kimi oloto, Kimi chichi agine koboto Jesu 
Nasaretindet. 72 Ak kitiiyo kogeny eng’ kayosiet kole, Mangen 
chichoto. 73 Ak ne ma tia kobwa che kitonondos eng’ ye negit 
ak kolenji Petero, Iman, i bo bichoto: amu ng’andoin ng'aleguk. 
74 Kitoi anyun kochubis ak koyosio kole, Mangen chichoto. 
Ak ngunoto kote kipsoiywet. 75 Ak kiibwat Petero ng'olyot ne 
kiga komwa Jesu, kole, Kotom kote kipsoiywet, iesioa konyil 
somok. Ak kimanda sang’, ak korir eng’ ng'wanindo. 


Jesu eng’ taitab Pilato, bounindet ne bo Rom 


27 Ak ye kingo kagoeech, koruoch tisiik tugul che eechen ak 
boisiekab bichoto agobo Jesu, si kobar inendet: 2 ak 
kirat inendet ak komut kwo kogochi Pilato, bounindet. 


Meetab Judas 

3 Ak ye kingogeer Judas anyun, ne king'wektoi inendet, 
kole, kagiruokyi Jesu, komwa ndara, ak koweekyi tisiik che 
eechen ak boisiek fedaisiek sosom, 4 kole, Kaayai tengekto amu 
kaang'wekte korotik che matinyei tengek. Ago kile ichek, 
Botech eng’ nee? Yaoti inyege. 5 Ak kiwirji fedaisiek hekalut, 
ole tilil, ak komanda; ak kiwa anyun kogetgei. 6 Ak kinam 
tisiik che eechen fedaisiek, ak kole, Ma chamdaat eng’ ng'atutiet 
kinde chu ole kiyumjin tuguk che kigoitoi, amu bo alyetab 
korotik. 7 Ak kiiruoch, ak kial mbaretab cheptereniot, si ketu- 
pchin toek. 8 Noto anyun, kigiguure mbaranato, Mbaretab 
korotik, agoi rani. 9 Kiisulda anyun ne kiga kimwa eng’ Jeremia 
maotiot, kole, Kiib ichek fedaisiek sosom, alyetab inendet ne 
kiga kigamanji, ne kigaman alak eng’ lagokab Israel: 10 ak 
kiigoito ichek koale mbaret ne bo cheptereniot ko u ye king'ata 
Kiptaiyat. 


Komi Jesu taitab Pilato 
II Ak kitonon Jesu anyun eng’ taitab bounindet: ak koteebe 
bounindet inendet, kolenji, I Laitoriatab Yahudik? Ak kolenji 
Jesu, Kaimwa. 12 Ak ye kingotaam inendet tisiik che eechen 

ak boisiek, ko ma wol kiy. 13 Komwachi anyun Pilato inendet 
kolenji, Megase ole te baornatet ne baorianjinin bichu? 14 Ak 
kima wolji kiy, agot ng'olyot agenge: kot kokwong’ mising’ 
bounindet. 15 Ak kicham kotiakyin bounindet tuiyet kimonjo- 
roriot agenge, ne kacham ichek eng’ betutab igorta. 16 Ak 
kitinyei kimonjororiot age ne toogunot, ne kiguure Baraba. 
17 Ye kingo kagoyumgei anyun, kolenji Pilato, Ng'o ne omache 
atiakwok? Baraba, anan Jesu ne kiguure Kristo? 18 Amu 
kinai kole, kagigoito inendet eng’ ng'etkonda. 19 Ak kingota 
kotebe ng'echeretab kiruoget, koyokyi osotiondennyi ng'olyo, 
kole, Ameite kiy chicho bo imanda: amu kaanyoru nyalilwogik 
che chang’ rani eng’ karuotitoet agobo inendet. 20 Ak kibirji 
tisiik che eechen ak boisiek tuiyosiek, kole, kosom Baraba, ak 
kebar Jesu. 21 Ago kiwolji bounindet ichek, kolenji, Omache 
atiakwok ngoro eng’ chu aeng'? Ak kile, Baraba. 22 Kilenji 
Pilato, Ayachini nee anyun Jesu ne kiguure Kristo? Kole 
anyun tugul, Ingigartat inendet. 23 Ak kile, Amu nee, kayai 
nee ne ya? Ago kibolyo mising’ kot kole, Ingigartat. 24 Noto 
anyun, ye kingogeer Pilato kole, mata komuch kiy, ago kitesak 
bolatet, konam beek, ak koun eunekyik eng’ taitab tuiyet kole, 
Matinye tengek eng’ korotikab chichi bo iman: oyaoti okwege. 
25 Ak kiwol bik tugul kole, Ingotebenech korotikyik, ak eng’ 
lagokyok. 26 Kiitiakyi anyun Baraba: ago kibire Pilato Jesu 
kipcharitit ak kogoito kigartat. 


Kigartati Jesu 

27 Kiimut anyun askarikab bounindet Jesu kwo *Praitorium, 
ak koyumjigei inendet askarik tugul. 28 Ak kiireegune ngo- 
roikyik, ak kolaakyi sambut ne birir. 29 Ak kitaa ngatiet ne bo 
katok ak konde metinnyi, konde tegat eunnyi ne bo tai; ak 
kigutung’so eng’ tainnyi, ak kochot, kole, Kigatin, Laitoriatab 
Yahudik! 30 Ak kising'ilji inendet, ak konam tegat ak kokwer 
metinnyi. 31 Ak ye kingo kagochot inendet, koreegune 
ngorionoto, ak kolaakyi inendet ngoroikyik, ak komut kwo 
kigartat. 

32 Ak ye kingomong’, konyor chitab Kurene, ne kiguure 
Simon: ak kibirji inendet koib kimurtoiyondennyi. 

33 Ak ye kingoit ole kiguure Golgota, ye kiweech kele, 
Oldab terta, 34 kogochi ichek inendet siki koee che kigiburukto 
tuguk che ng'wonen: ak ye kingo kagochamjam, koesio koee. 
35 Ak ye kingo kagogartat inendet, kopchechigei ngoroikyik 
eng’ seretab barbarek: 36 ak kiteb ng'ony korib inendet eng’ 
oloto. 37 Ak kiinde metinnyi barak kataamset agobo inendet 

ne kigisir, kele, NI KO JESU LAITORIAT NE BO YAHU- 
DIK. 38 Kigigartat anyun eng’ yoto koboto inendet, rebik 
aeng’, age eng’ eut ne bo tai, ak age eng’ eut ne bo katam. 
39 Ak kichurachur inendet che kisiirtoi, koleglegoti metowekwak, 
40 kolen, Inye ne ing’eme hekalut, ak iteech eng’ betusiek somok, 
soruge: ngo i Weritab Jehovah, choruge eng’ kimurtoiyot. 
41 Kichurachur ko u noto agichek tisiik che eechen koboto 
sirik ak boisiek, kolen, 42 Kisor alak; ama imuch kosorgei. 
Inendet Laitoriatab Israel; ingochorgei nguno eng’ kimu- 
rtoiyot, si kiyan inendet. 43 Kiimang'u Jehovah; ingosor 
inendet nguno, ngot komachei: amu kile, A Weritab Jehovah. 
44 Ak kichurachur agichek ko u noto rebik che kiga kigartat 
koboto inendet. 


Meetab Jesu 


45 Kiimenit anyun emonoto komugul kong’eete sait lo agoi 
sait sogol. 46 Ak ye kingo olo bo sait sogol koguurso Jesu eng’ 
kutit ne o, kole, Eli, Eli, lama sabaktani? noto ko, Jehovah nenyu, 
Jehovah nenyu, kalya si ibagakta? 47 Ak kingogas alak eng' 
ichek che kitonondos eng’ oloto, kole, Kuurei chichi Elija. 
48 Ak ngunoto kolabat age eng’ ichek, kwo konem *sibonjit, 
ak konyiit siki, ak konde tegat, ak kogochi koee. 49 Ak kimwa 
chun alak kole, Obagakte; ongegeer ngo nyonei Elija si kosor 
inendet. 50 Ak kiguurso Jesu kogeny, eng’ kutit ne o, ak 
kogoito tamirmiriennyi. 51 Ak ogeero, kigerer anget ne 
kigioiye hekalut koek aeng’ koboch barak agoi ng'ony; ak 
kibetogis ruandosiek; 52 ak kiyatogis kererisiek; ak kiging’eet 
borwekab bik che chang’ che tililen che kiruitos; 53 ak ye kingo 
kagong’eet Jesu, komong’ bichoto agichek eng’ kererisiekwak 
komong'ji nganaset ne tilil, koborjigei che chang’. 54 Ak ye 
kingogeer kiptaiyatab bogol ak icheget che kimi koboto inendet 
koribei Jesu, botanetab ng'ony ak tuguk che kayaagis, koiywei 
mising', kole, Iman Weritab Jehovah chichi. 55 Ak kimi eng’ 
oloto kobogorisiek che chang’ che kigeerei eng’ ye loo, che kiga 
kosubot Jesu koboch Galili, koboisiechinoti inendet: 56 ki 
Maria Magdalene, age eng’ kobogorisiechoto, koboto Maria 
kametab Jakobo ak Joses, ak kametab werik che bo Sebedi. 


Tubetab Jesu 
57 Ak ye kingo kagoek lagat, konyo magoriot ne bo Arimatea, 
ne keguure Josep, ne ki alamalyetab Jesu agine. 58 Kiwa 
chichoto ole mi Pilato, kwo kosom mustab Jesu. King'at 
Pilato anyun kole, kigochi. 59 Ak kiib Josep musto, ak kotaae 


58 MATAYO 27, 28 


angetab katanit ne tilil, 60 ak konde kererinnyi ne leel, ne kiga 
kobal eng’ ruandet; ak komilji koita ne o kurget ne bo kererit, 
ak kwo. 61 Ak kimi yoto Maria Magdalene, ak Maria age, 
kotebyei eng’ taitab kererit. 

62 Eng’ betut ne bo aeng’, noto betut ne kiisubi Chobet, 
koyumjigei Pilato tisiik che eechen ak Parisaik, 63 ak kolenji, 
Kiptaiyandani, kibwati kele, kimwa kenindonoto, kota kosobei, 
kole, Ye ibata betusiek somogu ang'eet kogeny. 64 Ngat 
anyun kerib kererit komie agoi betut ne bo somok, si mabwa 
alamalyennyi kochor inendet koib, ak komwachi bik kolenji, 
Kagong'eet inendet eng’ che kigobek: si mayait lelutiet ne bo let 
kosiir ne bo tai. 65 Kolenji Pilato ichek, Otinye ribik: oba 
oreng'wong', ak orib komie ko u ye omuchi. 66 Koba anyun, 
ak korib kererit komie, kong'och koita, komi ribik koboto ichek. 


Ng'eetyetab Jesu 

2 Kingo negit kogesgei betutab sabato, ko katoi koeech emet 

eng’ betutab tai ne bo wigit, kobwa Maria Magdalene ak 
Maria age kogeer kererit. 2 Ak ogeero, kibotan ng'ony mising’; 
amu kichorgei eng’ kipsengwet malaikaiyatab Kiptaiyat, ak kinyo 
komilda koita, ak kotebe koyata. 3 Ki u kalyelet itondanyi, ak 
ki leelach mising’ ngoroikyik ko u teluji: 4 kibotanso ribik, 
amu kiiywei inendet, koigei bik che kagobek. 5 Ak kiwolji 
malaikaiyat kobogorisiek kolenji, Amoiywei okwek: amu angen 
ale, ocheng’e Jesu, ne kigigartat. 6 Ma komi yu; amu kago- 
ng'eet, ko u ye kiga mwa. Obwa, ogeer ole korue Kiptaiyat. 
7 Ak obe ochakte omwachi alamalyennyi olenji, Kagong’eet eng’ 
che kigobek; ak ogeero, indoenok kowendi Galili; ogeere 
inendet eng’ oloto: ogaso, kaamwawok. 8 Ak kiba kochakta 
eng’ kererit eng’ kaiyweisiet ak boiboiyet ne o, kiruai koba 
komwachi alamalyennyi. 9 Ak ogeero, kituiye Jesu ichek, ak 
kolenji, Chamge. Ak kobwa konam kelyekyik, ak kolos inendet. 
10 Kilenji Jesu anyun ichek, Amoiywei: oba omwachi che 
kitupche koba Galili, ak kogeera eng’ olindo. 

II Ak ye kita kobendi, ogeero, komong'ji nganaset alak eng’ 
ribik, ak komwachi tisiik che eechen tuguk tugul che kagoyaagis. 
12 Ak ye kingo kagoyumgei koboto boisiek, ak koruoch, kogochi 
askarik fedaisiek che chang’, 13 kolenji, Omwa okwek, ole, 
Kobwa alamalyennyi kemoi, ak kochor inendet koib keruitosi. 
14 Ak ngo kas bounindet ng'olyondonito, kigaigai inendet, ak 
kesoruok eng’ nyalilda. 14 Kotaach anyun fedaisiek, ak koyai 
ko u ye kaginet: ak kiyom ng'olyondonito Yahudik, agoi ra. 


MATAYO 28—MARIKO 1 59 


Koborjingei Jesu che kiyoktoi eng' Galili 

16 Ago kiba Galili alamalyet tamanu ak agenge, agoi tulwet 
ole kiga koarorji Jesu. 17 Ak ye kingogeer inendet, kolos: ago 
kisage alage. 18 Ak kinyonji Jesu ichek ak kong'alalji, kolenji, 
Kigegona kimnatet tugul eng’ kipsengwet ak ng'ony. 19 Noto 
anyun oba, ak oyai bikab bororiosiek tugul koek alamalaik, 
obatisan ichek eng’ kainetab Kwanda ak ne bo Werit ak ne bo 
Tamirmiriet ne Tilil; 20 onet ichek kosub tuguk tugul che 
kaang'atak: ak ogeero, ami kobotok eng’ betusiek tugul, agoi 
kagesunetab ng'ony. 


LOGOIYWEK CHE MIACH KO U YE KISIR 
MARIKO 


Johana Kabatisanindet ak ng'olyondennyi 
Taunetab logoiywek che miach che bo Jesu Kristo, Weritab 
Jehovah. 
2 Ko u ye kigisir eng’ maotiot Isaia kole, 
Keero, ayoktoi kiboitiondennyu kondoenen, 
Ne chobei oreng'ung'; 
3 Kutitab chi ne ititeni eng’ surkwen, kolen, 
Ochob oretab Kiptaiyat, 
Olititoti ole bunoti; 
4 Kinyo Johana, kobatisanis eng’ surkwen ak koamdoi kabati- 
sanet ne bo sigunet agobo nyoetab kaat ne bo tengekwogik. 
5 Ak kiba ole mi inendet emet komugul ne bo Judea, ak tugul che 
bo Jerusalem; ak kiibatisan ichek eng’ ainet ne kiguure Jordan, 
kong'anyei tengekwogikwak. 6 Ak kiilaachi Johana sambut ne 
bo tambesik, ak kirategei birenetab muito, ak kiamei chereng’e- 
ndet ak kumikab timin. 7 Ak kiamda, kole, Isubwa inendet ne 
kim kosiira, ak manyoljina ang'uruk atiach anokab kweonikyik. 
8 Kiabatisanak eng’ beek; ago ibatisanok inendet eng’ Tami- 
rmiriet ne Tilil. 


Kabatisanetab Jesu 


9 Kinyo anyun Jesu eng’ betusiechoto, kobunu Nasaret ne 
bo Galili, ak kiibatisan Johana inendet eng’ Jordan. To Yeityo, 
ko katogos eng? beek, kogeer kipsengwetisiek koyatogis, ak 

kochorjigei inendet Tamirmiriet ko u cheptuget: II Ak ki- 
mong’ kutit eng’ kipsengwet kole, Inyendet ko i Werinnyu, 
chamanennyu, abaibai mising’ eng’ inye. 


Yomset 
I2 Ak ngunoto kochirjir Tamirmiriet inendet kwo surkwen. 
13 Ak kitebi eng’ surkwen betusiek artam koyomei Setani; ak 
kitebyei ak tiong'ik che bo timin; ak kiboisiechin inendet 
malaikaisiek. 


Kotau Jesu boisiennyi 
14 Ak kingo kagenam Johana, konyo Jesu Galili, koamdooti 
logoiywek che miach che bo Jehovah, 15 kolen, Kagosulda betu- 
siek, ak kagorik bounatetab Jehovah: osigu, ak oyan logoiywek 
che miach. 


Keguurei alamalyet che bo tai 


16 Ak ye kiwendi kobunei tabandab araraita ne bo Galili, 
kogeer Simon ak Andrea ng'etab kametab Simon kowirjinoti 
araraita regereiywot ne kiname njirenik: amu ki ramikab njire- 
nik. 17 Ak kilenji Jesu, Obwa osubwa, si ayaak oegu ramikab 
bik. 18 Yeityo kobagakta regereiywekwak, ak kosub inendet. 
19 Ak kiba kitigin, kogeer Jakobo weritab Sebedi, ak Johana 
ngetab kamet, che kimi moinget agichek kochobei regerei- 
ywekwak. 20 Yeityo koguur ichek: ak kibagakta kwandanywa 
Sebedi komi moinget koboto otwogik, ak kosub inendet. 


Kosoobi Jesu chi ne tinyei tamirmiriet ne muruon, eng’ 
Kapernaum 

21 Kiba anyun Kapernaum; ak kiwa inendet ngunoto suna- 
gogit orit betunoto bo sabato ak konetis. 22 Ak kikwong’io 
eng’ konetisiennyi: amu kiineti ichek ko u ne tinyei kimnatet, 
ama ko u sirik. 23 Ak kimi ngunoto eng’ sunagoginywa chi ne 
kitinyei tamirmiriet ne muruon, ak kiwaach, 24 kole, Kiting’ege 
nee ak inye, Jesu ne bo Nasaret? Kenyo ing'emech? Angenin 
ale, i Ne Tilil ne bo Jehovah. 25 Ak kiger kong’ Jesu inendet 
kole, Sis, ak imong'u eng’ inendet. 26 Ak ye kimandoi tami- 
rmiriet ne muruon eng’ inendet, kobirabirto inendet, ak ko- 
waachei eng’ kutit ne o. 27 Ak kitang’any tugul, ak koteebegei 
ichegei, kole, Nee ni? konetisiet ne leel! ng'atei eng’ kimnatet 
agot tamirmirik che muruonen, ak kasei it inendet. 28 Ak 
kiyom ng'alekyik ngunoto oldo tugul agoi korotinwek tugul che 
bo Galili. 

Kosoobi Jesu kametab osotiotab Petero, koboto 
bik alak che chang’ 

29 Ak ngunoto, ye kingomong’ eng’ sunagogit, kobwa gotab 
Simon ak Andrea, koboto Jakobo ak Johana. 30 Kiamei eset 
kametab osotiot ne bo Simon; kiruei; kemwachi ngunoto Jesu 
agobo chebiosonato. 31 Ak kinyo konam eunnyi, ak kong’eet 
inendet; ak kimeto eset inendet, ak koboisiechi. 

32 Ak koskoleny, ko karorokto asista, komutyi inendet tugul 
che kimiandos, ak che kitinyei oik. 33 Ak kiiyumjigei nganaset 
komugul kurgat. 34 Ak kiisoob che chang’ che kimiandos eng’ 
mianwek che terotin, ak koon oik che chang? komanda; ak kima 
chamji oik kong’alal, amu kiingen oichoto inendet. 


Komandoi Jesu sang’ si kosa, ak kong'eet eng’ 
Kapernaum, kwo 

35 Ak karon mising’ kota koimen, kong'eet ak komanda sang’, 
kwo surkwen, kwo kosa eng’ oloto. 36 Kiisub anyun Jesu, 
Simon, ak che kimi koboto inendet; 37 ak kinyor inendet, ak 
kolenji, Cheng'in bik tugul. 38 Ak komwachi ichek kole, 
Ongebe oldo age nganasok alak, si kobiit aamda eng’ oloto agine; 
amu kianyo agobo nito. 39 Ak kiwa sunagogisiekwak che bo 
Galili komugul, koamdooti ak koonei oik. 


Kisoobi chi ne amei mogondosik 

40 Kinyonji anyun inendet chito ne kitinyei mogondosik 
kosaisai, kogutung'ji, ak kolenji, Ngicham, imuchi itilila. 41 Ak 
kirirge inendet, ak kiiyogoito eunnyi, kotwa inendet, ak kolenji, 
Kaacham; tililitu. 42 Ak ngunoto kobagakta mogondosik 
chichoto, ak kotililit. 43 Ak king'at inendet mising’, ak 
ngunoto koyokto kwo; 44 ak kilenji, Amat imwachi chi ng'olyo : 
ago ui bandang’ung’, iborjige tisiindet, ak igoite agobo tilili- 
ndang'ung' tuguk che king'at Musa, si koek baornatet eng’ ichek. 
45 Ago kiwa, ak kotoi komwaitaat mising’, ak kobartaat ng'olyo- 
ndonoto, kot ko mata komuch Jesu kwo nganaset, kegeeroti, ago 
kitebote sang? eng? komoswekab surkwen: kibwanji anyun 
inendet che bunu komosta age tugul. 


Kisoobi chi ne tinyei miando ne meat borto 
Kingobata betusiek alage, komong'ji kogeny Kapernaum, 
ak kogas bik kole, mitei go. 2 Ak kiiyumgei bik che chang’, 
kot ko ma nget boroindo, agot eng’ kurgat: ak komwachi 
ng'olyot. 3 Ak kibwa, komutu chito ne tinyei miando ne meat 

borto, konyo ole mi inendet, kolau bik ang'wanu. 4 Ago 
kingab mata komuch korikyi inendet amu tuiyet, kong'any got 
barak, kotokyi ole mi inendet: ak kingo kagobut, kochoortae 
itogut ne kirue chito ne tinyei miando ne meat borto. 5 Ak 
kingogeer Jesu kayanenywa, kolenji chito ne tinyei miando ne 
meat borto, Weri, kagenyoun kaat tengekwogiguk. 6 Ago 
kimitei oloto sirik alak che kitebyei, che kiibwati eng? mugule- 
lwekwak kolen, 7 Amu nee si komwaei chichi ko u ni? mwaei 
ne ya: ng'o ne imuchi konyochi chi kaat tengekwogik kobate 
agenge, inendet Jehovah? 8 Ak eng’ yoto, konai Jesu eng’ 
tamirmiriennyi, kole, ibwati ko u noto ichegei, kolenji, Kalya 
si obwat tuguchu eng’ mugulelwekwok? 9 Nee ne nyamnyum, 
ngemwachi chito ne tinyei miando ne meat borto kele, Kagi- 
nyoun kaat tengekwogiguk; anan ngele, Ng'eet, ib itogu- 
ng'ung', ak iwendote? 10 Ago si onai ole, tinyei Weritab chi 
kimnatet eng’ ng'ony ne nyochin kaat amu tengekwogik (kolenji 
chito ne tinyei miando ne meat borto), 11 amwaun ale, Ng'eet, 
ib itogung'ung', ak iwe gong'ung'. 12 King'eet anyun, ak 
ngunoto koib itogunnyi, ak komanda eng’ taitab bik tugul; 
kot kokwong'io tugul, ak kolos Jehovah, kole, Tom kegeere ne 
u nito. 


Kuurset ne kiguurei Lawi 

13 Ak kiwa kogeny tabandab araraita; ak kibwa tuiyet 
komugul ye mi inendet, ak konet ichek. 14 Ak ye kisiirtoi, 
kogeer Lawi weritab Alpayo kotebyei eng’ ole kitaage aisurut, 
ak kolenji inendet, Isubwa. Ak king'eet ak kosub inendet. 

15 Ak kingotebyei eng’ amisiet eng’ gonnyi, kotebi taagikab 
aisurut che chang’ ak kiptengeginik koboto Jesu ak alamalye- 
nnyi: amu kimi che chang’, ak kiisub inendet. 16 Ak kingogeer 
sirik che bo Parisaik koamisiei inendet koboto kiptengeginik ak 
taagikab aisurut, kolenji alamalyennyi, Lyon si koamisiei ak 
koeeisei inendet koboto taagikab aisurut ak kiptengeginik? 
17 Ak ye kingogas Jesu, kolenji ichek, Mamachei che chamegei 
chepkerichot, kobate che miandos: kima anyo aguur che bo 
imanda, ago kiptengeginik. 


Ng'olyotab karugutetab ge 
18 Ak kiirugutegei alamalyetab Johana ak ne bo Parisaik: 
ak kibwa anyun kolenji inendet, Lyon si korugutegei alamalye- 
tab Johana ak alamalyetab Parisaik ago mairugutegei alamalye- 
ng'ung'? 19 Ak kilenji Jesu ichek, Imuktoi ano korugutgei che 
kogiguurjin katunisiet, ye ta komi sandet koboto icheget? Ko- 

ta komi sandet koboto ichek, ko maimuchi korugutgei. 20 Ago 
bwanei betusiek che keistoe sandet ichek, korugutgei anyun 
eng’ betunoto. 21 Mami chi ne napchin akwot ne leel ngoriet 
ne os, si magerer ne leel ne os, ak kotesak ole kagerer. 22 Ama 
mi chi ne indoi divaik che leelach lolotinwek che osen: amu 
ngo yai ko u noto, kogereri divaik lolotinwek, ak kobetyo 
koboto lolotinwek: ago kindoi divaik che leelach lolotinwek 
che leelach. 


Ng'olyotab tuguk che nyolu keyai eng’ betutab sabato 


23 Ak ye kibunei mbarenikab bek eng? betutab sabato, 
kotoi alamalyennyi kobagat mesisekab bek. 24 Ak kilenji 
Parisaik inendet, Keero, kalya si koyai eng’ betutab sabato kit ne 
etat eng’ ng'atutik? 25 Ak kilenji icheget, Tos, kitom osoman 
kit ne kiyai Daudi, ye kima kotinyei kiy, ak kiamei rubo, inendet, 
ak che kimi koboto inendet? 26 Ko u ye kiwa gotab Jehovah 
eng’ betusiek che bo tisiindet ne o Abiatar, ak koam makatini- 
kab kabartaet, che etat eng’ ng'atutik kele, magiamei, kobate 
tisiik ichegei, ak kogochi che kimi koboto inendet agichek? 
27 Ak kilenji ichek, Kigiyai sabato agobo chi, kima kiyai chi 
agobo sabato: 28 Kiek anyun Weritab chi kiptaiyat agot ne bo 
sabato. 


Kisoobi chi ne resot eut 

Ak kiwa sunagogit kogeny; ak kimi chito ne resot eut. 

2 Ak kirib ichek inendet, kole kogeer, ngo tos isoob chichoto 
eng’ betutab sabato; si kobiit komwaita. 3 Ak kilenji chito 
ne resot eut, Tonon eng? kwen. 4 Ak kilenji ichek, Tos, 
chamdoi ng'atutik keyai ne mie eng’ betutab sabato, anan 
keyai ne ya? kisoob chi, anan kebar? Ago kisisyo. 5 Ak ye 
kiga kogeerot komoswek tugul, eng’ neregek, koarogen amu 
uuindab mugulelwekwak, kolenji chichoto, Chuul eung'ung'. 
Kichuul anyun: ak kisob eunnyi. 6 Ak kimanda sang’ Pari- 
saik, ak ngunoto anyun kochob ng'alek ak Herodik agobo 
inendet, si konai ole bartoi. 


Kisoobi bik alak 
7 Kiitabangei Jesu ak alamalyennyi ak koba araraita; ak 
kiisub inendet tuiyet ne o ne kibunu Galili: ak ne kibunu Judea, 
8 ak Jerusalem, ak Idumea, ak bitetab Jordan, ak komoswekab 
Turo ak Sidon, kibwanji inendet tuiyet ne o ye kingogas agobo 
tuguk che eechen che kiyai. 9 Ak kimwachi alamalyennyi 
kochob moinget ne ming'in ne bo beek, amu chang'indab bik, 

si machiil inendet: 10 amu kiga kosoob che chang’; kot koriich 
inendet tugul che kitinyei korotwek che yaachen, si kobiit 
kotwa inendet. 11 Ak eng’ uitugul ye kageer inendet tamirmi- 
tik che muruonen, kobutyi ng'ony eng’ tainnyi, ak koteiyo 
kole, Inye ko i Weritab Jehovah. 12 Ak king’at ichek mising’ 
si mang'anda inendet. 


Koleweni Jesu alamalyennyi taman ak aeng' 


13 Ak kitogosta tulwet anyun, ak kiguurjigei che kimach: 
ak kiba ole mi inendet. 14 Ak kilewen taman ak aeng’ si 
kotebi fik inendet, si kobiit koyokto ichek koba amdaet, 15 ak 
konyor kimnatet ne one oik: 16 ak Simon ne kiigochi kainet age 
koguure Petero; 17 ak Jakobo weritab Sebedi, ak Johana 
ng'etab kametab Jakobo; kiigochi ichek kainet koguure Boa- 
nerges, ye kiweech kele, Werikab tulet: 18 ak Andrea, Pilipu, 
Bartolomayo, Matayo, Tomas, Jakobo ne bo gab Alpayo, ak 
Tadayo, ak Simon Kananindet, 19 ak Judas Iskariot, ne ki- 
ng'wektoi inendet. 

Kiwa go anyun. 


Kowolu Jesu kataamset ne kigimwa kele boisiei koboto Setani 


20 Ak kiiyumgei tuiyet kogeny, kot ko mata komuch agot 
koamis. 21 Ak ye kingogas choronokyik, koba konam inendet: 
amu kimwa kole, Kagobet met. 22 Ak kimwa sirik che kicho- 
runegei Jerusalem, kole, Tinyei inendet Beelsebul, ak, Onei 
oik eng’ kimnatetab ne o ne bo oik. 23 Ak kiguur ichek kobwa 
ye mi, ak kolenji eng’ kalewenaik, Imuktoi ano Setani koon 
Setani? 24 Ak ngo pcheak bororiet inegei, ko maimuchi 
bororionoto kotonon. 25 Ak ngo pcheak got inegei, ko maimu- 
chi goyoto kotonon. 26 Ak ngo ng'eet Setani koboriegei inegei, 
ak ngo pcheak inegei, ko maimuchi kotonon, ago tinyei ole 
igesyingei. 27 Ago maimuchi chi kwo got orit ne bo chito ne 
kim, ak korebe tugukyik, ngot ko ma rat korok chichoto kim; 
si kouur gonnyi anyun. 28 Amwawok iman ale, Kinyochin kaat 
werikab bik tengekwogikwak tugul, ak ngalek alak tugul che 
yaachen che mwaei: 29 Ago age tugul ne chubei Tamirmiriet 
ne Tilil ko magoi kinyochi kaat koigeny, ago tinyei ng'ogisto 
ne bo koigeny: 30 amu kimwa kole, Tinyei inendet tamirmiriet 
ne muruon. 


Tupchonatet ne bo iman 


31 Kibwa anyun kamet ak che tupcho; ak kotononso eng’ 
sang’, ak kigiyokto keguur inendet. 32 Ak kitebyei tuiyet ko 

kayiem inendet; ak kilenji, Keero, mi sang' komet ak che 
otupche kocheng'in. 33 Ak kiwolji ichek, kolenji, Ng'o kame- 
nnyu ak che kitupche? 34 Ak kigeerot che kayiem inendet, ak 
kolenji, Ogeero, kamennyu ak che kitupche! 35 Amu chi age 
tugul ne yaei magetab Jehovah, noto werit ne kitupche, ak chepto 
ne kitupche, ak kamennyu. 


Kalewenet agobo letaindet 

Ak kitoi kogeny konetis eng' tabandab araraita. Ak 

kiiyumjigei inendet tuiyet ne o mising’, kot kolany moinge- 
tab beek, kotebe araraita; ak kotebe tuiyet tugul ngegutab 
araraita. 2 Ak kiinet ichek tuguk che chang’ eng’ kalewenaik, 
ak kilenji ichek eng? konetisiennyi, 3 Oeb it: ogeero, kiwa 
letaindet koletais: 4 ak kingoleta, kobutyi keswek alak oret 
taban, ak kibwa taritik koam. 5 Ak kiibutyi alage ole mi koik, 
ole kima ko tia ng'ung'unyek; ak kibityo anyun, kochok, amu 
ng'ering' ng'ung'unyek: 6 ak kingochor asista, komel; ak 
kiyaamnyo, amu kima kotinyei tigitik. 7 Ak kiibutyi alage ole 
mi katok, ak kibityo katok, ak kogiich, si maiiyo logoek. 8 Ak 
kiibutyi alage ng'ung'unyek che miach, ak koiiyo logoek, ak 
koeegitu ak kotesak; ak kiiyo sosom, ak tamanwogik lo, ak bogol. 
9 Ak kimwa kole, Ne tinyei itik che kastoe, kogas. 

IO Ak ye kimi inegei, koteebe inendet agobo kalewenaichoto, 
icheget che kigaiyiem inendet koboto taman ak aeng’. 11 Ak 
kilenji, Kagegonok okwek onai ung'otiet ne bo bounatetab 
Jehovah: ago ichek che mitei sang’, keyachin tuguk tugul eng’ 
kalewenaik: 12 si eng’ keeret kogeerei, ama ibestos; ak eng’ 
kaset kogasei, ama iguitos; si maweek, ak kenyochi kaat. 
13 Ak kilenji ichek, Tos mongen okwek kalewenoni? Onaitoi 
ano kalewenaik tugul? 14 Letoi letaindet ng'olyot. 15 Ak 
chuto che mitei tabandab oret, ole kiletae ng'olyot; ak ye 
kagogas, konyo ngunoto Setani, ak konem ng'olyot ne kago- 
golji icheget. 16 Ak chu agichek ko choto che kagilechi 
ole mi koik, ak ye kagogas ng'olyot, konam ngunoto eng’ boi- 
boindo; 17 matinyei choto tigitik, ak tebyei eng’ betusiek che 
matia, ak, ye ng'eet nyalilda anan usisiet agobo ng'olyot, 
ngunoto anyun kinach. 18 Ak alak che kagilechi ole mi katok; 
choto ko icheget che kagogas ng'olyot, 19 ak kogiich ng'olyot 
kaiimutikab ng'ony, ak kaberberisiet ne bo magornatet, ak 
magutik che bo tuguk alak che bwanei, si mai logoek. 20 Ak 
choto che kagilechi ng'ung'unyek che miach; ko icheget che 
kasei ng'olyot, ak kotaach, ak koiiyo logoek, sosom, ak tamanwo- 
gik lo, ak bogol. 

Konetisiosiek agobo tait, ak agobo keswek 


21 Ak kolenji ichek, Tos kiibu tait si kinde kitonget orit, 
anan kureretab itogut, ama kindoi kit ne tonone? 22 Amu 
mami kiy ne keunyei, ne matun ng'ang'aksei; ng'olyo ne bo 
ung'ot, ne matun toogu. 23 Ngo tinyei chi itik che kastoe, 
kogas. 24 Ak kimwachi ichek kolenji, Oribege tuguk che ogase: 
kerutiet ne ogere ko tun kegerunenok noto: ak keteswok alak. 
25 Amu inendet ne tinyei, kigochin: ak inendet ne matinyei, 
keibe agot che tinyei. 

26 Ak kile, U noto bounatetab Jehovah, u chito ne iserjin 
keswekng'ony. 27 Ak koru ak kong'eet kemoi ak bet, ak kobityo 
keswek ak koeegitu, amaingen ole bititoi. 28 Yiei ng'ony inegei; 
indou suswot, yeityo konyo metit, yeityo koiywa bek. 29 Ago 
ye kagorurio bek, eng’ yoto anyun koib chepkeswet, amu kait 
kesisiet. 

30 Ak kile, Kiroge nee bounatetab Jehovah? Anan nee 
kalewenet ne kibortoe? 31 Kergei ak keswotab karadali, ne, 
ye kageminji ng'ung'unyek, ko agot nganda ming’in eng’ keswek 
tugul che mi ng'ony, 32 ko ye kagemin, kobit koeet, kosiir ketik 
tugul che bo ngwek, ak kosamumit kot komuch kouure urue- 
nnyi taritikab barak. 

33 Ak kimwachi ng'olyot eng’ kalewenaik che chang’ che u 
choto, ko u ye kiimuchi kogas: 34 Ak kima mwachi bichoto 
kiy ama eng’ kalewenet: ago kitetyi alamalyennyi ng'alek tugul 
komi taban ichegei. 


Kogerei kong’ Jesu usonet 

35 Ak kingo kagoek koskoleny eng’ betunoto, kolenji ichek, 
Ongelande bitonin. 36 Ak kingobagakta tuiyet, komut inendet, 
ko u ole kiteptoi, eng? moingetab beek. Ak kimi moingonik 
alak che mengech koboto ne kibunei inendet. 37 King'eet 
anyun usonet ne korom, ak korieb moinget beek che mildogei, 
kot komach konyi beek moinget. 38 Ak kimi inendet moinget 
ole bo let, korue kit ne kitiie metit: kiing’eet anyun inendet, ak 
kolenji, Konetindoni, meitech ago kagibegu? 39 Kong'eet 
anyun, ak koger kong’ usonet, ak kolenji araraita, Imutyon, 
sis. Kisis anyun usonet, ak komung’do anyun mising'. 40 Ak 
kilenji ichek, Kalya si oiyweisie? Tom onyoru kayanet? 
41 Ak kiiyweis mising’, ak kolenjigei ichegei, Ng'o nito, ne kase 
it inendet agot usonet ak araraita? 

Kisoobi chito ne mi emetab Gerasenik, ne tinyei tamirmiriet 
ne muruon 

Ak kiit bitet age ne bo araraita, agoi emetab Gerasenik. 

2 Ak kingo kagolong’ eng’ moingetab beek, eng’ yoto anyun 
kotuiyo ak chito ne bunu oldab kererisiek ne tinyei tamirmiriet 
ne muruon, 3 ne kimenyei oldab kererisiek: ak kima komi chi 
ne kita komuchi korat inendet, agot eng’ sirimdo; 4 amu kiga 
kerate inendet mugurek ak sirimwek konyil che chang’, ak 
king'etyei sirimwek ak kotonaton mugurek: ak kima komi chi 
ne kiimuchi koboi inendet. 5 Ak kiwaagoti betusiek tugul, 
kemoi ak bet, eng’ kererisiek ak tulonok, ak kotilegei koik. 
6 Ak kingogeer Jesu eng’ ye loo, kolabat ole mi ak kogutung’ji 
inendet; 7 ak kowaach eng’ kutit ne o, kole, Ating’enen nee 
inye, Jesu, Weritab Jehovah ne Toror Mising’? Ayosieun eng’ 
Jehovah, ale, amenyalila. 8 Amu kilenji inendet, Mong'une 
chichi, inye tamirmiriet ne muruon. 9 Ak kiteebe inendet, 
kolenji, Kiguurenen nee? Ak kilenji inendet, Kainennyu ko 
Chang’indo; amu ki chang’. 10 Ak kisom inendet mising’ 
kole, ama on komanda eng’ emonoto. II Ak kimi tegeiyatab 
tulwet akwet ne o ne bo torok che kaigetos. 12 Ak kisom 
kolenji, Chamwech kechut torok. 13 Kichamji anyun. Ak 
kimanda tamirmirik che muruonen koba kochut torok: ak 
kiruai akwet kochortaegei chemng'esut koba araraita; ki olo bo 
elfusiek aeng’ torochoto; ak kibekyi araraita. 14 Ak kimwei 
anyun che kiiyagi, komwaita eng’ nganaset ak eng’ emet. Ak 
kibwa anyun kogeer kit ne kagoyaak. 15 Kibwa ole mi Jesu, ak 
kogeer inendet ne kiga konam oik, kotebyei ko kagolaach ngo- 
roik, ko kagong’omit, inendet ne kitinyei chang’indab oik: ak 
kiiyweis bichoto. 16 Ak kimwachi ichek che kigeerei, tuguk 
che kayaak eng’ inendet ne kiga konam oik, ak ole katepto torok. 
17 Ak kitoi kogaigai inendet kole kwo eng’ kiwotosiekwak. 
18 Ak kingota kolanyei moingetab beek, kogaigai inendet ne 
kiga konam oik kole, kotebi tuwai. 19 Ago kima chamji, ago 
kilenji, Ui gong’ung’ ole mi choronoguk, ak iborji tuguk che 
eechen che kagoyaun Kiptaiyat, ak ko u ye kagorirenen. 20 Ak 
kinam bandanyi anyun, ak kotoi koamda eng’ Dekapoli tuguk 
che eechen che kayachi Jesu inendet: ak kikwong’io bik tugul. 


King'eeti cheptab Jairo, ak kisoobi kobogoriot ne kimandae 
korotik 
21 Ak ye kingo kagolanda Jesu kogeny eng’ moinget kwo 
bitonin, koyumjigei inendet tuiyet ne o: ak ki negite araraita. 

22 Ak kinyo age eng' bounikab sunagogit, ne kiguure Jairo; 
ak kingab kageer, kobutyi kelyekyik, 23 ak kisom inendet 
mising’, kolenji, Negit kome cheptanyu ne ming'in: nyo igonoor 
inendet euneguk, si kosob, ak kotebi kochamegei. 24 Ak 
kiba koboto inendet; ak kiisub inendet tuiyet ne o, ak kiigiich 
inendet. 

25 Kimi kobogoriot age ne kimandae korotik kenyisiek taman 
ak aeng’, 26 ak kiga konyalil eng’ tuguk che chang’ agobo 
chepkerichinik che chang’, ak kiga kogoito tugukyik tugul che 
kitinyei, ama toret kiy, ago kitesak miando koyait, 27 ak kingo- 
gas agobo Jesu, kobwa ak tuiyet ne kimi let, ak kotwa ngorie- 
nnyi. 28 Amu kile, Ngatwa agot ngoroikyik, kisooba. 29 Yei- 
tyo anyun kosis ole kabunu korotik; ak kigas eng? bortanyi 
kole, kagisoob eng’ koroitanyi. 30 Ak ngunoto anyun, kingo 
kagonai Jesu inegei kole, kagomong’une kimnatet, kowelelgei 
eng’ tuiyet, ak kole, Ng'o ne katwa ngoroikyuk? 31 Ak kilenji 
alamalyennyi inendet, Igeere ko kaigiichin tuiyet, ak ilen, Ng'o 
nekatwaa? 32 Ak kigusgong’ si kobiit kogeer kobogoriondonoto 
kayai kioto. 33 Ago kinyo kobogoriondonoto ak kobutyi 
tainnyi, koiyweisiei ak kobotani, ko kagonai kit ne kageyachi, 
ak komwachi ng'alek tugul che boiman. 34 Ak kilenji inendet, 
Chebi, kagosoobin kayaneng'ung'; ui eng’ kalyet, ak isob eng’ 
miandang'ung'. 

35 Kingota kong'alali inendet, kobwa bik che bunu oldab 
bounindet ne bo sunagogit, ak kole, Kagome cheptang'ung': 
kata iimji nee Konetindet? 36 Ago ma mage kiy Jesu ng'olyot 
ne kagimwa, kolenji bounindetab sunagogit, Ameiywei, iyan 
kityo. 37 Ak ma chamji chi kosub inendet, kobate Petero, 
ak Jakobo, ak Johana ng'etab kametab Jakobo. 38 Kiit anyun 
gotab bounindetab sunagogit; ak kigeer bik che sololendos, 
koboto che rirtos ak koteeitos mising'. 39 Ak ye kingo kakwa 
go, kilenji bichoto, Kalya si owasege ak orirtosi? ma me 
lakwet, ago inuuchi. 40 Ak kirorechi inendet kochot. Ago ye 
kingo kagoon inendet bichoto tugul koba sang’, komut kwandab 
lakwet ak kamet koboto che kimi ak inendet, ak kwo go ole mi 
lakwet. 41 Ak ye kingo kagonam eutab lakwet, kolenji, Talita 
kumi; ye kiweech ko, Chebi, amwaun ale, Ng'eet. 42 Yeityo 
kong’eet cheboto, ak kowendot; amu ki bo kenyisiek taman ak 
aeng’. Eng’ yoto anyun kokwong'io eng? kwong'et ne o. 
43 Ak king’at ichek mising’ kole, amat konai chi ng'olyondonito: 
ak king’at kigochi tuguk che amei. 

Keesioi Jesu eng? Nasaret 

Ak kimong’ eng’ oloto; ak konyo agoi emennyi; ak kiisub 

inendet alamalyennyi. 2 Ak kingoit sabato, kotoi konetis 
eng’ sunagogit: ak kingogas che chang? kokwong'io, kolen, 
Nyorune ano chichi tuguchu? ak, Nee ng'omnatoni kigigochi 
chichi, ak, Nee boisionichu kimen yaoksei eng? eunekyik? 
3 Tos ma musogindet nito, weritab Maria, ne tupcho ak Jakobo, 
Joses, Juda, ak Simon? ak tos mami kobotech eng’ olinyo 
chepkametisiekyik? Ak kinyor kanagutiet eng? inendet. 
4 Ak kilenji Jesu ichek, Mabetyin maotio teegisto, kobate eng’ 
emennyi, ak eng’ che bo orennyi, ak eng’ gonnyi. 5 Ak kimata 
komuch koyai boisiet age tugul ne kim eng’ oloto, kobate bik 
che ngering’ che kimiandos che kigonoor eunekyik, ak kiisoob 
ichek. 6 Ak kikwong’ inendet amu bistoenywa. 


Boisiet ne kigiyoktae alamalyet taman ak aeng’ 

Ak kiwendote nganasok konetisioti. 

7 Ak kiguurjigei anyun taman ak aeng’, ak kotoi koyokto 
kobee aeng’ aeng’; ak kiigochi kimnatet koterter tamirmirik 
che muruonen; 8 ak king’at ichek kole, amat koib kiy ne bo 
bandanywa, agot makatiat, anan suberet, anan senteisiek eng’ 
lolet; kobate kirokto kityo; 9 ago oba olaachi kweonik: ak 
amat olaach sumotik aeng’. IO Ak kilenji ichek, Got age tugul 
ne obendi, otebi eng’ yoto agoi obe eng’ oloto. 11 Ak oldo age 
tugul ne mataachak, ama cham kogasak, ye omande eng’ oloto, 
olelekte temburiek che mi kelyekwok si kobiit koek baornatet 
eng’ ichek. 12 Kimanda anyun, koba koamdaat kole kanyol 
kosik bik. 13 Ak kion oik che chang’, ak koile mwaita che 
chang’ che kimiandos, ak kosoob ichek. 


Meetab Johana Kabatisanindet 

14 Ak kigas laitoriat Herod agobo noto; amu kiga konaak 
kainennyi; ak kole, Kagong'eet Johana Kabatisanindet eng’ che 
kibek, noto anyun boisiei kimnatosiechu eng’ orinnyi. 15 Ago 
kimwaei alak kole, Elija inendet. Ak kile alak, Maotio inendet, 
anan u age eng? maotik. 16 Ago ye kingogas Herod, kole, 
Johana nito, ne kiatile metit; kagong'eet. 17 Amu kiga koyokto 
Herod inendet bik, koba konam Johana, ak korat eng’ korgoret, 
amu Herodia osotiotab Pilipu ngetab kamet: amu kiga kobaigei 
inendet ak kwonyoto. 18 Amu kimwachi Johana Herod, 
kolenji, Etei ng'atutik otebi ak osotiotab ngetab komet. 19 Ak 
kiwech Herodia inendet, ak kimach kobar; ago ma imuch; 

20 amu kiiywei Herod Johana, amu kiingen kole, inendet ko 
chi ne bo imanda, ak ko tilil, ak kirib. Ak ye kingogas Herod 
ng'alekyik, koiimgei mising’; ago kigasyi inendet eng’ boiboiyet. 
21 Ak ye kingoit betut ne nyolu, koyai Herod igorta ne bo betu- 
tab sigennyi, koyachi bikyik che eechen, kiptainik, ak che 
toogunotin che bo Galili. 22 Ak kingonyo go cheptab Herodia 
ak koureren, kobaibai Herod ak ichek che kitebyei eng’ amisiet 
koboto inendet; kolenji anyun laitoriat cheboto, Soma kiy age 
tugul ne imache, si agonin. 23 Ak kiiyosiechi kole, Kiy age 
tugul ne isoma, agonin, agot kebebertab bounatennyu. 24 Ak 
kimanda, ak kolenji kamet, Asom nee? Ak kilenji, Metit ne 
bo Johana Kabatisanindet. 25 Ak yeityo konyo kochok agoi 
ole mi laitoriat, ak kosom kole, Amache ale igona nguno metit 
ne bo Johana Kabatisanindet eng’ tageito. 26 Kiarogen anyun 
mising’ laitoriat; ago amu kayosiautikyik, ak amu icheget che 
kitebyei eng’ amisiet, ko mata koete inendet. 27 Ak ngunoto 
koyokto laitoriat askarindet age eng’ che kiripsei, ak kong’at 
keib konyo metitab Johana: kiwa anyun kotil metit eng’ korgo- 
ret, 28 ak kiib metoto bo Johana eng’ tageito, ak kogochi 
cheboto; ak kogochi cheboto kamet. 29 Ak ye kingogas 
alamalyennyi agobo ng'olyondonoto, kobwa kosut mustanyi, 
ak konde kererit. 


Koweeksei alamalyet 


30 Ak kiiyumjigei Jesu che kiyoktoi; ak komwachi inendet 
tuguk tugul, kit age tugul ne kiga koyai, ak kit age tugul ne kiga 
konet. 31 Ak kimwachi ichek kolenji, Obwa okwege taban 
ole surkwen, si omuuny kitigin. Amu ki chang’ che kibwanei 
ak kobendi, ak kima kotinyei agot boroindo ne amisie. 32 Ak 
kiba ichegei eng? moingetab beek kolang’ji surkwen. 33 Ak 
kigeeroti bik kobendi, ak kinai che chang’, ak kiruai koba oloto 
kibagenge kobunu nganasok tugul, ak kondoe icheget. 34 Ak 
kingolong’ Jesu kogeer tuiyet ne o, ak koriregei ichek, amu ki 
u kechirek che matinyei mestowo: ak kitoi konet ichek tuguk 
che chang’. 


Kobaei Jesu bik elfusiek mut 


35 Ak ye kimachei koimen, kobwanji inendet alamalyennyi, 
ak kole, Surkwen oli, ak machei koimen nguno: 36 unde bik 
koba emet ak nganasok che mi komoswek ole negit, si koaljigei 
tuguk che amei. 37 Ago kiwolji kolenji, Ogochi okwek amitwo- 
gik. Ak kilenji, Kibe keal makatinik che bo *denarisiek bogol 
aeng’, si kigochi koam? 38 Ak kilenji ichek, Otinye makatinik 
ata? oba ogeer. Ak kingo kagonai, kole, Mut, ak njirenik 

aeng’. 39 Ak king'at kole kobuur bik eng’ suswek che nyalilen, 
korurugotgei. 40 Ak kiteb ng'ony kotetatgei, kobee bogol ak 
kobee konom. 41 Ak kinam makatinichoto mut ak njirenik 
aeng’, ak konyal kipsengwet, koberur, ak kotonaton makatinik; 
ak kiigochi alamalyennyi si konde tainywa; ak kipchechi icheget 
tugul njirenichoto aeng’. 42 Ak kiamis tugul, kobiyong’so. 
43 Ak koyum katuganik, konyi kerebonik taman ak aeng’, ak 
che bo njirenik agichek. 44 Ak icheget che kiam makatinichoto 
ko ki murenik elfusiek mut. 


Kowendote Jesu araraita barak 

45 Yeityo kochiich alamalyennyi kolany moingetab beek, 
kondoe inendet koba bitonin agoi Betsaida, ak kiigochi inendet 
tuiyet koba. 46 Ak ye kingo kagobagakta ichek, kwo tulwet 
kosa. 47 Kimi moinget kwenutab araraita koskoleny, ak kimi 
inegei emet ne yaamat. 48 Ak kingogeer icheget konyalildos 
eng’ boisietab mugangok che kikwerie moinget, amu kigirindoi 
usonet icheget, konyo ole mi icheget eng’ ripset ne bo ang'wan 
ne bo kemoi, kowendote araraita barak; ak kimachei kosiirtoe 
icheget: 49 ago kingogeer ichek inendet kowendoti eng’ araraita 
barak, kolen icheget abere tamirmiriet, ak kiwaach: 50 amu 
kigeer ichek tugul inendet, ak kiiyweis. Ak ngunoto anyun 
kotwekyi ichek, kolenji, Onyiganitu: a inendet; amoiyweisie. 
51 Ak kilany moinget kwo ole mi ichek; ak kisis usonet: ak 
kikwong'io mising' bichoto; 52 amu kima nai ichek agobo 
makatinik, amu ki uuen mugulelwekwak. 


Kisoobi bik eng? Genesaret 


53 Ak ye kingo kagolanda, koit emetab Genesaret, korat 
moinget eng’ ngegut. 54 Ak ye kingomong’ eng’ moinget, 
konai bik inendet eng’ sainato, 55 ak koruaat eng’ koronoto 
komugul, ak kotoi komut che miandos eng’ itogusiekwak, koba 
ole kiga kasyiinendet. 56 Ak oldo tugul ole kimong’ji, nganasok 
che mengechen, anan che eechen, anan emet, kiinde che miandos 
oldab sirosiek, ak kisaisai inendet kole tamangab kocham kotwa 
agot tabandab ngoriennyi: ak kisopcho tugul che kitwa inendet. 


Kowoljin Jesu bik che kigengenie inendet agobo bitonwek 
che ma kirib 
Kiiyumjigei inendet Parisaik, ak alak eng’ sirik, che kiga 
bun Jerusalem, 2 ak kiga keer alak eng’ alamalyennyi koamei 
makatinik eng’ eunek che muruonen, noto ko, eunek che ma kiun. 
3 Amu ngot ko maiun eunekwak komie Parisaik, ak Yahudik 

tugul, ko maamisiei, kosubi biteetab boisiek: 4 ak ye bunu 
oldab aldaisiet, ko ngot ko maiungei, ko maamisiei: ak mitei 
bitonwek alak che chang', che kitaach si korib komie, ko u 
kaunetab kikombok, ak terenik, ak tuguk che bo sugunwet. 
5 Ak kiteebe inendet Parisaik ak sirik kole, Lyon si mabendoti 
alamalyeng'ung' kosubi biteetab boisiek, ago amisie eunek 
ko muruonen? 6 Kimwachi ichek kolenji, Kisib komwa Isaia 
iman agobo okwek chombilik, ko u ye sirat, kole, 

Teecha bichu eng’ kutuswekwak, 

Ago looen mugulelwekwak eng’ ane. 

7 Ago iloswa buch. 

Ng'atutikab bik konetisiosiek che inetisie. 
8 Obagaktoi ng’atutietab Jehovah, ak onam mising’ biteetab bik. 
9 Ak kilenji ichek, Oesioi iman ng'atutietab Jehovah, si kobiit 
orib biteeng'wong'. 10 Amu kile Musa, Teech kwandang'u- 
ng’ ak komet; ak, Inendet ne mwari yaitiet agobo kwandanyi 
anan kamet, komeei iman: 11 ago omwae okwek ole, Ngo- 
lenji chi kwandanyi anan kamet, Kit ne kata atoretenen ko 
Korban, ye kiweech ko, Kagochinet, 12 amata ochamji anyun 
inendet kotoret kwandanyi anan kamet; 13 oyae ng'olyotab 
Jehovah koek buch eng’ biteeng'wong', ne kiong'at: ak oyae 
tuguk alak che chang’ che u choto. 14 Ak kiguur tuiyet kogeny 
kobwa ye mi inendet, ak kolenji, Ogasa okwek tugul si oguiye: 
I5 Mami kiy ne mi chi sang’, ne ngwo orinnyi, komuchi ko- 
ng'wanit inendet; ago tuguk che mong'une chi ko choto che 
ing'waniti chi. (16 Ngo tinyei chi itik che kastoe, kogas.] 
17 Ak ye kingobagakta tuiyet kwo go, koteebe alamalyennyi 
agobo kalewenonoto. 18 Ak kilenji ichek, Tos motinye 
kaguiyet ak okwek? Mogeere ole, kiy tugul ne mi chi sang’ ak 
kwo orit, ko magoi imuch kong'wanit chi; 19 amu ma chut 
muguleldanyi, ago chutei moet, si komanda koba timin? U 
noto, kiitilil amitwogik tugul. 20 Ak kile, Kit ne mong’une chi, 
ko noto ne ing'waniti chi. 21 Amu mong'une orit, eng? mugu- 
leldab chi, kabwatutik che yaach, sokset, chorsosiek, rumisiosiek, 
ibetab ge, 22 kasetab miat, yaitiet, ng'alset, maget ne ya, kong’ 
ne ya, ng'alek che yaach, menotet, ak berberindo: 23 mong'une 
orit tuguchuto tugul yaachen ak kong’wanit chito. 


Kisoobi cheptab chebyunanindet 
24 Ak king'eet eng’ oloto, kwo tabanwekab Turo ak Sidon. 
Kiwa got age, ak kima mach konai chi: ak kima imuch koung’ak. 
25 Ak ngunoto konyo kobogoriot age, ne kitinyei chepto ne 
ming'in ne kiga nam tamirmiriet ne muruon, kingogas agobo 

inendet, konyo kobutyi kelyekyik. 26 Ki bo Yunanik kobo- 
goriondonoto, ne kisalu bororietab Suropoinike. Ak kisom 
inendet kole, koon oindet eng? cheptanyi. 27 Ak kilenji 
inendet, Ingobiyong’so lagok korok: amu ma nyolu kenam 
amditab lagok ak kewirji sesenik. 28 Ago kiwolji inendet 
kolenji, Wei, Kiptaiyandani: agot sesenik koamei eng’ kureretab 
meset, amitwogik che iroroi che bo lagok. 29 Ak kilenji 
kobogoriondonoto, Ui anyun amu mwaoni; kagomong'une 
oindet cheptang'ung'. 30 Ak kiwa agoi gonnyi, konyor lakwet 
koruei eng’ itok, ko kagomong'une oindet. 


Kisoobi chi ne ming'at, ak ko uui kut 


31 Ak kimanda kogeny eng’ tabanwekab Turo, ak kiiwerta 
agoi Sidon kot koit araraita ne bo Galili, ak kibun kwenutab 
tabanwekab Dekapoli. 32 Ak kigimutyi inendet chi ne ming’at, 
ak ko uui kut; ak kosom si kobiit kogonoor inendet eunnyi. 
33 Ak kiimut chichoto kwo taban eng’ tuiyet, ak kiirooch 
morikyik itikab chichoto, ak kong'utyi, ak kotwa ng'elyeptanyi; 
34 ak konyal kipsengwet, kobus, ak kolenji, Epata, noto ko, 
Yatage. 35 Ak kiyatogis anyun itikyik, ak kotiagak kit ne 
kiratei ng'elyeptanyi, ak kong’alal komie. 36 Ak king’at ichek 
kole, amat omwachi chi: ago ye kites kong'at ichek, kotes 
anyun bichoto komwaitaat. 37 Ak kikwong'io mising’ ne siirei, 
kolen, Kagoyai tuguk tugul komie: igochin kogasta agot che 
ming'otin, ak kong’alal che namotin kut. 


Kobaei Jesu bik elfusiek ang'wan 


Eng’ betusiechoto, ye kimi kogeny tuiyet ne o, ak kima 

kotinyei kiy ne amei, koguur Jesu alamalyennyi kobwa ole 
mi inendet, ak kolenji, 2 Arire tuiyet, amu kagotebi kobota 
nguno betusiek somok, ama tinyei kiy ne amei: 3 ak ngot 
aunde koba oldanywa ama am kiy, kotanuitos eng’ oret; ak 
kibunu alak ole loo. 4 Ak kiwolji alamalyennyi kole, Imuchi 
konyorune ano chi makatinik eng’ emoni surkwen kobae bichu 
kot kobiyong’so? 5 Ak kiteebe ichek kolenji, Otinye makatinik 
ata? Ak kole, Tisab. 6 Ak king’at tuiyet kobuur: ak kinam 
makatinichoto tisab, ak kingo kagomwa kongoi, kobutul, ak 
kogochi alamalyennyi, si konde tainywa, ak kogochinot tuiyet. 
7 Ak kitinyei njirenik che mengechen che ngering’: ak kingo 
kagoberur, kong'at konde choto agichek tainywa. 8 Kiamis 
anyun, kobiyong'so: ak kiiyum katuganik, ak kiyam mesendoik 
tisab. 9 Ak icheget ko ki olo bo elfusiek ang'wan: ak kiunda 

koba. 10 Ak yeityo anyun kolany moingetab beek koboto 
alamalyennyi, koba komoswekab Dalmanuta. 


Kogerei kong’ Jesu alamalyet amu ma iguiyo komie 

II Ak kibwa Parisaik, ak kotoi koteepse inendet, komage 
kaborunet ne bunu kipsengwet, kotiemei inendet, 12 ak kiibus 
ne nyigis eng’ tamirmiriennyi, ak kole, Amu nee si kocheng'ei 
ibini kaborunet? Amwawok iman ale, Magoi kigochi ibini 
kaborunet. 13 Ak kibagakta ichek, ak kolany moingetab beek 
kogeny kolanda bitet age. 

14 Ak kiutie ichek koib makatinik; kima kotinyei kiy eng’ 
moinget kobate makatiat agenge kityo. 15 Ak kiitigon ichek, 
kolenji, Oripge, ak oribege mermerekab Parisaik ak mermerek 
che bo Herod. 16 Ak king’alaljingei ichegei, kolen, Magitinye 
makatinik. 17 Ak kingonai Jesu, kolenji, Kalya si oteebege, 
amu motinye makatinik? tom onai, anan tom oguiye? ta ko 
uuen mugulelwekwok? 18 Otinye konyek, amogeere kiy? 
ak otinye itik, amogastoi? amobwati? 19 Yu kingabutulji 
makatinik mut bik elfusiek mut, ko kinyi kerebonik ata katu- 
ganik che kigoyum? Kolenji inendet, Taman ak aeng’. 20 Ak 
tisab eng’ bik elfusiek ang'wan, ko kinyi mesendoik ata katu- 
ganik che kigoyum? Ak kolenji, Tisab. 21 Ak kolenji ichek, 
Tom oguiye? 


Kosoobi Jesu kipkoratiat eng’ Betsaida 

22 Ak kiit anyun Betsaida. Ak kimutyi inendet chi ne korat, 
ak kosom kotwa inendet. 23 Ak kinam eutab kipkoratiandanato, 
ak komut komandae nganaset; ak ye kingo kagong’utyi konye- 
kyik, ak kogonoor eunekyik inendet, koteebe kole, Igeere 
kiy? 24 Ak kiinyal barak, ak kole, Ageere bik; amu ageere 
ichek ko u ketik, kobendi. 25 Yeityo kotwae eunekyik kogeny 
konyekyik; ak kiichiil konyek, ak kisob, ak kogeer tuguk tugul 
komie. 26 Ak kiunda kwo ga, ak kolenji, Amewe nganaset agot 
kitigin. 

Komwaei Petero kole Jesu ko Kristo 

27 Ak kiba anyun Jesu ak alamalyennyi agoi nganasok che 
bo Kaisaria Pilipi: ak kiteebe alamalyennyi eng’ oret, kolenji, 
Mwati bik kole a ng'o? 28 Ak kimwachi inendet kolenji, Len, 
i Johana Kabatisanindet: kolen alak, i Elija; ak len alak, 
i agenge ne bo maotik. 29 Ak kiteebe icheget kole, Ago olen 
okwek a ng'o? Kowolji Petero kolenji, I Kristo. 30 Ak 
king’at ichek kole, amat komwachi chi agobo inendet. 

Sib komwaei Jesu agobo meennyi ak ng'eetyennyi 

31 Ak kitoi konet ichek kole, kanyol konyalil Weritab chi eng’ 
tuguk che chang’, ak koesio boisiek, ak tisiik che eechen, ak sirik, 
ak kebar, ak ye igesgei betusiek somogu, kong'eet kogeny. 
32 Ak kimwa ng'olyondonoto kotook. Ak kinam Petero inendet 
ak kotoi koger kong’. 33 Ago kiwelelgei, ak kogeer alamalye- 
nnyi, ak koger kong’ Petero, ak kolenji, Ui let eng’ ane, Setani: 
amu mebwati tugukab Jehovah, ago tugukab bik. 


Kanyol keesiege 

34 Kiguur anyun tuiyet koboto alamalyennyi kobwa ole mi 
inendet, ak kolenji ichek, Ngo machei chi age tugul kosubwa, 
koesiogei, ak kosut kimurtoiyondennyi, ak kosubwa. 35 Amu 
age tugul ne machei kosor sobondanyi kobeeti; ak age tugul 
ne ibeeti sobondanyi agobo ane ak logoiywek che miach kosoru. 
36 Amu nyoru borot nee chi, ngonyor ng'ony komugul, ak 
kobeet sobondanyi? 37 Amu igoitoi nee chi kowale sobondanyi? 
38 Amu age tugul ne ililani agobo ane koboto ng'alekyuk eng’ 
ibinita bo sokset ak tengek, ko tun ilalanjin agine Weritab chi 
inendet, ye tun nyonei eng’ lilindab Kwandanyi koboto malai- 
kaisiek che tililen. 1 Ak kilenji ichek, Amwawok iman ale, 
Mi yu alak eng’ chu tonondos, che magoi chamjam meet, 

agoi kogeer bounatetab Jehovah konyonei eng’ kamuktaet. 


Waletab ge ne bo Jesu 


2 Ak kingobata betusiek lo komut Jesu Petero, ak Jakobo, 
ak Johana, kotogosta tulwet ne koi koba uwak ichegei: ak 
kiwalak eng’ tainywa: 3 ak kilil bich ngoroikyik mising’, ko 
u teluchi; mami mwetindet ng'ony ne imuchi komwet kolee- 
lagitu ko u choto. 4 Ak kitook eng’ tainywa Elija ak Musa: 
ak king’alaljindos koboto Jesu. 5 Ak kiwol Petero kolenji 
Jesu, Konetindoni, mie ketebi eng’ yu: mie keteech keriosiek 
somok; neng'ung' age, ko bo Musa age, ko bo Elija age. 6 Amu 
kima kongen kit ne wolu; amu kiiyweis mising'. 7 Ak kinyo 
boldet kotuch ichek: ak kimong’ kutit eng’ boldet, kole, Ni ko 
Werinnyu, chamanennyu: ogas okwek inendet. 8 Ak kigus- 
gong’ ngunoto kogeer komoswek tugul, ko mata kogeer chi, 
kobate Jesu inegei ak icheget. 

9 Ak kingota kochorugei eng’ tulwet, koete ichek, kolenji, 
amat komwachi chi tuguk che kagogeer agoi kong'eet Weritab 

chi eng’ che kibek. 10 Ak kirib ng'olyondonoto, koteebegei 
ichegei agobo kaguiyetab ng'eetyet. rr Ak kiteebe inendet 
kole, Mwaei sirik kolen, kanyol konyo Elija korok. 12 Ak 
kilenji ichek, Iman, nyonei Elija korok, ak koweech tuguk tugul 
ko u ye kinye: ak kiteptoi ano si kesir, agobo Weritab chi kele 
nyalili eng? tuguk che chang’ ak kiit koek buch? 13 Ago 
amwawok ale, kigonyo Elija, ak kiyachi agine kit age tugul ne 
kimachei ichek, ko u ye kigisir agobo inendet. 


Kisoobi werit ne tinyei tamirmiriet ne namat kut 


14 Ak ye kigabwa ole mi alamalyet, kogeer tuiyet ne o ko 
kayiem ichek, ak sirik che kiteepse ichek. 15 Ak yeityo anyun, 
ye kingogeer tuiyet komugul inendet, kokwong’io mising’, ak 
koruai ole mi, kogat. 16 Ak kiteebe ichek kole, Oteebege nee ak 
icheget? 17 Kowolji chito age eng’ tuiyet, kolenji, Konetindoni, 
kaamutun werinnyu, ne tinyei tamirmiriet ne namat kut; 
18 ak oldo tugul ole namjin eng’ kimnatet, kowirjinoti ng'ony: 
ak kotabugoni, ak konyeei kelek, ak kochuchui: ak kaamwachi 
alamalyeng'ung' koon komanda; ago ma imuch. 19 Ak kiwolji 
anyun ichek kolenji, Ee, ibinda ne matinyei kayanet, atebye 
kobotok kot kotianit? amuitoiywok kot kotianit? omutwa 
inendet. 20 Ak kiimutyi ichek inendet Jesu: ak ye kingogeer 
inendet, kobirabirto ngunoto tamirmiriet mising’; ak kobutyi 
ng'ony, komelmelgei ak kotabugan. 21 Ak kiteebe kwandanyi 
kolenji, Kinamei koboch au kiito? Ak kile, Koboch ko lakwa 
22 Ak kigowirji konyil che chang’ ma ak ole mi beek, komachei 
kobar inendet: ak ngimuchi iyai kiy age tugul, irirenech ge, ak 
itoretech. 23 Ak kilenji Jesu, Ngimuchi! Imugaksei tuguk 
tugul eng’ inendet ne iyani. 24 Yeityo anyun kowaach kwandab 
lakwanato, ak kole, Ayani; toreta eng’ bistoennyu. 25 Ak 
kingogeer Jesu tuiyet koruou tugul, koger kong’ tamirmiriet ne 
muruon, kolenji, Inye, tamirmiriet ne namat kut ak ko i ming’at, 
kang'atin ale, mong'u eng’ inendet, ak amatata ichut inendet 
kogeny. 26 Ak kingo kagowaach ak kobirto inendet mising’, 
komanda: ak koigei lakwet ne kagome; kot komwa che chang’ 
kole, Kagome. 27 Ago kinam Jesu eut, ak kong'eet; kotonon 
anyun. 28 Ak ye kingo kakwo go, koteebe alamalyennyi inendet 
komi ichegei, kole, Amu nee si ma kimuch achek keon? 29 Ak 
kilenji ichek, Maimuchi komanda ne u ni eng’ kiy tugul, kobate 
saet. 

Sib kemwaei ne bo aeng’ meetab Jesu 


30 Kiba anyun eng’ oloto, ak kobun kwenutab Galili; ak 
kima mach konai chi age tugul. 31 Amu kiineti alamalyennyi, 
kolenjin, Kindoi Weritab chi eunekab bik, ak kobar inendet; 
ak ye kagebar, kong'eet kogeny, ko kagobata betusiek somogu. 
32 Ago kima nai ichek ng'olyondonoto, ak kiiwei koteebe 
inendet. 


Konetisiet agobo kaming'inetab ge 

33 Ak kibwa Kapernaum: ak ye kimi go koteebe ichek kole, 
Ka nee ng'alek che komwaonu eng’ oret? 34 Ago kisisyo: 
amu kitiitos ichegei eng? ichegei eng’ oret kolen ng'o ne o. 
35 Kiteb ng'ony anyun, ak koguur choto taman ak aeng’; ak 
kolenji, Ngo machei chi koek ne bo tai, koegu ne bo let eng’ 
tugul, ak koek otwogindetab tugul. 36 Ak kinam lakwet ne 
ming’in ak konde kwenunywa: ak koganab eng’ eunekyik, ak 
kolenji, 37 Age tugul ne taachei age eng’ lagochu mengech eng’ 
kainennyu, ko kataacha: ak age tugul ne taacha, ko mataacha 
ane, ago inendet ne kiiyokwa. 


Agobo muitaet 


38 Kilenji Johana inendet, Konetindoni, kogigeer chi koonei 
oik eng’ kaineng'ung': ak kogiete, amu koma kosubwech. 
39 Ago kile Jesu, Amoete: amu mami chi ne yaei boisiet ne bo 
kimnatet eng’ kainennyu, ak komuch kochepchebit komwaitaena 
yaitio. 40 Amu inendet ne magirindoech ko nenyo. 41 Amu 
age tugul ne inagok beekab kikombet oee, amu o bo Kristo, 
amwawok iman, ale, mabetyin melektanyi. 


Ma mie kinach bik alak 

42 Ak age tugul ne inachi age eng’ chu mengech che iyana, 
ko kaigai eng’ inendet kirooch kaatinnyi koitab bai ne o, ak 
kewirji nyanjet. 43 Ak ngonachin eung'ung', itil: kaigai eng’ 
inye imong’ji sobondo i bo mugung’, kosiir itinye eunek aeng’ 
ak iwe *Gehenna, mat ne mamisoksei. 

[44 Ole mabegu kutikwak, ama misoksei mat.) 45 Ak ngo- 
nachin keldang’ung’, itil: kaigai eng’ inye imong’ji sobondo 
i bo kelok, kosiir kewirjin* Gehenna i bo kelyek aeng’. [46 Ole 
mabegu kutikwak, ama misoksei mat.) 47 Ak ngonachin 
kondang’ung’, ibalu: kaigai eng’ inye iit bounatetab Jehovah 
i bo kong'ak, kosiir kewirjin Gehenna itinye konyek aeng’; 
48 ole mabegu kutikwak, ama misoksei mat. 49 Amu kindoi 


78 MARIKO 9, 10 


chi age tugul munyuk eng’ mat. 5o Miachen munyuk: ago 
ngo bet anyinyindab munyuk, ko ta ondoi nee si kochom? 
Ingotebe munyuk mugulelwekwok, at otebi eng’ kalyet okwege 
eng’ okwege. 


Ng'olyot ne kigiteeb agobo siret ne bo besiet 
10 King’eet anyun eng’ oloto, konyo tabanwekab Judea ak 
bitetab Jordan: ak kiiyumjigei inendet tuiyosiek kogeny ; 
ak kiinet ichek kogeny, ko u ye kicham koyaei. 

2 Ak kibwanji inendet Parisaik, koteebe inendet koyomei, 
kole, Tos chamdaat eng? ng'atutik koon chi osotiondennyi? 
3 Ak kiwolji Jesu kolenji, Nee ne king’atak Musa? 4 Ak kile 
ichek, Kicham Musa kesir siret ne bo besiet, si koon kwo. 
5 Ago kilenji Jesu ichek, Kisirwak ng'atutionoto Musa amu 
uuindab mugulelwekwok. 6 Ago koboch taunetab yaetab 
ng'ony, ko kiyai Jehovah ichek muren ak tie. 7 Amu ng'olyo- 
ndoni kobagaktoi chi kwanda ak kamet, ak konamgei ak 
osotiondennyi; 8 ak koek choto aeng’ borto agenge: si ma ko 
aeng’, ago egu borto agenge. 9 Choto anyun che kagotuiyo 
Jehovah, ko mat kobesio chi. 10 Ak kiteebe alamalyennyi 
inendet kogeny eng’ go, agobo ng'olyondonoto. II Ak kilenji 
ichek, Chi age tugul ne onei osotiondennyi, ak kotun age, ko 
kabaigei. 12 Agot kobogoriot agine ngo bagakta manong’o- 
tiondennyi, ak kotun chito age, ko kabaigei. 


Koberuri Jesu lagok che mengechen 

13 Ak kigimutyi inendet lagok che mengechen, si kobiit 
kotwa ichek: ago kiger kong’ alamalyennyi ichek. 14 Ago 
ye kingogeer Jesu, konyit, ak kolenji ichek, Ochamji lagok che 
mengech kobwanja; amoete ichek: amu bo bounatetab Jehovah 
che u chu. 15 Amwawok iman ale, Chi age tugul ne mataachei 
bounatetab Jehovah ko u lakwet ne ming’in, ko maitei oloto 
matiny. 16 Ak kiganab icheget eng? eunekyik, ak koberur, 
kogonoor eunekyik ichek. 


Kocheng’ei chito ne kitinyei tuguk che chang’, sobondab koigeny 

17 Ak ye kiwendi eng’ oret, kolabatyi chito age inendet, ak 
kogutung’ji, ak koteebe kole, Konetindoni mie, ayai nee si 
anyor sobondo ne bo koigeny? 18 Ak kilenji Jesu inendet, 
Kalya si iguurena ne mie? mami chi ne mie, kobate agenge, 
inendet Jehovah. 19 Ingen inye ng'atutik, Amerumisie, 
Amoipge, Amechorse, Amebaorianji lembech, Ameng'alse, 
Teech kwandang'ung' ak komet. 20 Ago kilenji, Konetindoni, 

kiarib tuguchuto tugul koboch koa ming'iin. 21 Kigeer anyun 
Jesu inendet, ak kocham, ak kolenji, Ta ko rartaat kit agenge 
eng’ inye: ui, ialde tuguk tugul che itinye, ak igochi kibananok, 
si inyoru magornatet eng' kipsengwet: akinyo isubwa. 22 Ago 
kigerer met agobo ng'olyondonoto, ak kwo eng' arogenet: 
amu kitinyei inendet tuguk che chang’. 


Tuguk che uuen agobo magornatosiek 

23 Ak kigeer Jesu komoswek tugul, ak kolenji alamalyennyi, 
Bichii ne tia koit bounatetab Jehovah che tinyei magornatosiek! 
24 Ak kikwong'io alamalyennyi eng' ng'alekyik. Ago kiwol 
Jesu kogeny, kolenji, Lagochu, bichii ne tia eng’ ichek che tiiegei 
magornatosiek koit bounatetab Jehovah! 25 Nyamnyum eng’ 
tambesiet kochut kondab katet, kosiir komong'ji magoriot 
bounatetab Jehovah. 26 Ak kikwong’io ichek mising', ak 
kolenji, Ara ng'o anyun ne imuchi konyor sorunet? 27 Ak 
kingogeer Jesu ichek, kole, Maimugaksei eng’ bik, ago ma u 
noto eng’ Jehovah: amu imugaksei tuguk tugul eng’ Jehovah. 
28 Kitoi anyun Petero kolenji, Keero, kigebagakte tuguk tugul, 
ak kigisubun. 29 Kile Jesu, Amwawok iman ale, mami chi ne 
kibagach got, anan ng'etab kametwagik, anan chepkametwagik, 
anan kamet, anan kwanda, anan lagok, anan mbarenik, agobo 
ane, ak logoiywek che miach, 30 ne manyoru konyil bogol 
nguno eng’ betusiechu, gorik, ak ng'etab kametwagik, ak chepka- 
metwagik, ak kametwagik, ak lagok, ak mbarenik, koboto 
usisiosiek; ak eng’ betusiek che tun bwanei, sobondab koigeny. 
31 Ago tun egu che chang’ che bo tai che bo let; ak koek che 
bo let che bo tai. 


Sib kemwaei ne bo somok meetab Jesu 

32 Ak kimi ichek eng’ oret kotogostoi Jerusalem; ak kiindoi 
Jesu: ak kikwong'io, ak koiyweis che kiisubi. Ak kiitaban 
kogeny choto taman ak aeng’, kotoi komwachi ichek tuguk che 
tun ityin inendet, 33 kole, Ogeero, kitogostoi Jerusalem; ak 
kindoi Weritab chi eunekab tisiik che eechen ak sirik; ak 
koruokyi kiruoget ne bo meet, ak konde inendet eunekab boro- 
riosiek: 34 ak kochurochur inendet, ak kong'utyi, ak kobire 
kipcharitit, ak kobar; ak ye ibata betusiek somogu kong'eet 
kogeny. 


Sometab Jakobo ak Johana 
35 Ak kirikyi inendet Jakobo ak Johana, werikab Sebedi, ak 
kolenji, Konetindoni, kimache iyaiywech kiy age tugul ne 

kisomin. 36 Ak kilenji ichek, Omache ayaiywok nee? 37 Ak 
kilenji, Konech ketebe, age eung’ung’ ne bo tai, ak age eung'ung' 
ne bo katam, eng’ telunateng'ung'. 38 Ago kilenji Jesu ichek, 
Mongen kit ne osome. Tos omuchi oee kikombet ne aee? 
anan kibatisanenak kabatisanet ne kibatisanena? 39 Ak kilenji, 
Kimuchi. Kolenji anyun Jesu ichek, Kikombet ne aee ko tun 
oee ak okwek; ak kabatisanet ne kibatisanena ko tun kiba- 
tisanenok ak okwek noto: 40 ago ma ane ne igoitoi kotebe chi 
eunnyu ne bo tai anan eunnyu ne bo katam: ago bo icheget che 
kigechopchi. 


Etunatet ne bo iman 
4I Ak ye kingogas chun tamanu, kotoi bichoto konerekyi 
mising’ Jakobo ak Johana. 42 Ak kiguur Jesu icheget kobwa 
ole mi, ak kolenji ichek, Ongen ole icheget che kiiti kele bou 
Bororiosiek, koyaegei koek kiptainik eng’ ichek; ak chechuak 
che eechen kobou ichek. 43 Ago ma u noto eng’ okwek: 
ago chi age tugul ne machei koek ne o eng’ okwek, koek ne 
boisiewok: 44 ak chi age tugul ne machei koek ne bo tai eng’ 
okwek, koek otwogindetab tugul. 45 Amu kima nyo agot 
Weritab chi si keboisiechi, ago si kobois inendet, ak kogoito 

sobondanyi koek kit ne kitiage che chang’. 


Kisoobi Bartimayo kipkoratiat 

46 Ak kiit anyun Jeriko: ak kingomandae Jeriko, koboto 
alamalyennyi ak tuiyet ne o, ko kitebyei eng’ oret taban, Barti- 
mayo, weritab Timayo, inendet kipkoratiat ne somsei. 47 Ak 
ye kingogas kole, nito ko Jesu ne bo Nasaret, kotoi kowaach ak 
kole, Jesu, Weritab Daudi, rirena. 48 Ak kiger kong’ che 
chang’ kole, kosis: ago kites kowaach mising’ kole, Weritab 
Daudi, rirena. 49 Ak kitonon Jesu, ak kole, Oguur inendet. 
Ak keguur kipkoratiandanato, kelenji, Baibaitu: ng'eet, kuurin 
inendet. 5o Ak kiwirta ngoriennyi, ak koriakta, kwo ole mi 
Jesu. 51 Ak kiwolji Jesu inendet kolenji, Imache ayaun nee? 
Ak kole chito ne korat, Rabboni, amache ageerto. 52 Ak 
kilenji Jesu inendet, Ui bandang'ung'; kagosoobin kayaneng'u- 
ng'. Ak kigeerto ngunoto anyun, ak kosub inendet eng' 
oret. 


Kowendi Jesu Jerusalem kilosunoti 
1 1 Ak ye kingorikta Jerusalem, ak Betpage ak Betania, eng’ 
tulwetab Emitik, koyokto aeng’ eng’ alamalyennyi, 2 ak 
kolenji, Oba nganaset ne mi taing’wong’: ak onyoru eng’ sainato 

oite, moitab sigiriet ko ratat, ne tom kolany chi; otiach, ak 
ogetu. 3 Ak ngo teebenak chi kole, Kalya si oyai ko u ni? 
olenji, Makyingei Kiptaiyat; ak kogonok ogetu anyun ngunoto. 
4 Kiba anyun, ak konyor moitab sigiriet ko ratat, eng’ sang'utab 
ormarich, eng’ ole besiechin ortinwek; kotiach. 5 Ak kiteebe 
alak che kitonondos eng’ oloto kolenji, Olyon, ngotiachi moitab 
sigiriet? 6 Komwachi ichek ko u ye kiga mwachi Jesu: ak 
kiunda bichoto icheget koba. 7 Ak kiget moitab sigiriet konyo 
ole mi Jesu, ak kiito ngoroikwak eng’ sigiriet; ak kitebe Jesu 
sigirionoto. 8 Ak kiito bik che chang’ ngoroikwak eng’ oret; 
ak kiindooti alage temenikab ketik, che kiebei eng? mbarenik. 
9 Ak kimwaoti eng’ kutit ne o che kiindoi, ak che kiisubi, kolen, 
“Hosanna: Iberurot inendet ne nyonei eng’ kainetab Kiptaiyat: 
IO Iberurot laitornatet ne nyonei, ne bo kwandanyo Daudi: 
Hosanna eng’ ole toror mising’. 

II Ak kimong’ji Jerusalem, ak kwo hekalut orit; ak ye kingo 
kagogeerot tuguk tugul, ak kiga koek koskoleny, kwo anyun 
Betania koboto taman ak aeng’. 


Mogoiywet ne ma yiei logoek 

12 Ak kingomong’ icheget karon eng’ Betania, koam rubet 
inendet. 13 Ak kingogeer eng’ ole loo mogoiywet ne tinyei 
sogek, konyo, kolen tamangab konyorji kiy: ak kingoit ye mi 
ketoto, ko ma konyorji kiy kobate sogek kityo; amu kitom koit 
ye rure logoekab mogoonik. 14 Ak kilenji ketoto, Koboch 
nguno ko ma koamenen chi logoek agoi koigeny. Ak kigasei 
alamalyennyi. 


Kotilili Jesu hekalut 


15 Ak kiit Jerusalem: ak kiwa hekalut orit, ak kotoi koon 
che kialdaisiei ak che kialisie hekalut, ak kogabui mesosiek che 
bo walikab siling’isiek, ak ng'echerok che bo che kialdoi cheptu- 
genik; 16 ak kima chamji chi age tugul kobun hekalut koibei 
kiy. 17 Ak kiinet, kolenji ichek, Tos ma sirat kele, Kiguure 
gonnyu gotab saet ne bo bororiosiek tugul? ago kaoyai okwek 
koek kebenetab rebik. 18 Ak kigas tisiik che eechen ak sirik, 
ak kocheng’ ole bartoi inendet: amu kiiywei inendet, amu kiga 
kwong' tuiyet komugul agobo konetisiennyi. 

19 Ak kingoek lagat komanda eng’ nganaset. 


Kimnatet ne bo kayanet 


20 Ak ye kisiirtoi ichek karon, kogeer mogoiywonoto ko 
kogores kot koit tigitik. 21 Kobwat anyun Petero, kolenji, 

Konetindoni, keero, kogores mogoiywondoni koichube. 22 Ko- 
wolji Jesu kolenji, Oyan Jehovah. 23 Amwawok iman ale, 
Chi age tugul ne lenjin tulwoni, Kitutin ak kewirjin araraita; ko 
mabistoe eng’ muguleldanyi, ago koyan kole, isuldoi tuguk che 
kamwa; konyoru tuguchoto. 24 Noto anyun amwawok ale, 
Tuguk alak tugul che osome eng’ saet, oyan ole kaotaach, ak 
onyoru. 25 Ak ngoting'e chi ng'olyo, ko ye otonon osae, onyo- 
chi kaat, si konyoiywok kaat lelutikwok Kwandang’wong’ agine 
ne mi kipsengwet. [26 Ago ngo monyochi kaat okwek, ko 
manyoiywok kaat lelutikwok Kwandang'wong' agine ne mi 
kipsengwet.] 


Koesioi bik kimnatetab Jesu 


27 Ak kibwa kogeny Jerusalem: ak kingota kowendoti eng’ 
hekalut, kobwanji inendet tisiik che eechen, ak sirik, ak boisiek; 
28 ak kiteebe kole, Nee kimnatet ne iyae tuguchu? anan ng'o ne 
kigonin kimnatoni iyae tuguchuto? 29 Ak kilenji Jesu ichek, 
Ateebenok ak ane ng'olyot agenge, ak owolwa, si amwawok 
kimnatet ne ayae tuguchuto. 30 Tos kibunu kabatisanetab 
Johana kipsengwet, anan kibunu bik? owolwa. 31 Ak kitee- 
begei ichegei kole, Ngele, Kibunu kipsengwet; kole inendet, 
Kilya anyun si moyan? 32 Ago ngot kele, Kibunu bik—amu 
kiiywei ichek bik: amu kiga koyan bik tugul kole, maotiot 
Johana iman. 33 Ak kiwolji Jesu kole, Magingen. Ak kilenji 
Jesu anyun, Mamwawok agane kimnatet ne ayae tuguchuto. 


Kalewenet agobo mbaret ne bo *sabibuk 

1 2 Ak kitoi kong’alalji ichek eng’ kalewenaik kole, Kiminji 

chito age sabibuk mbaret, ak kong'ot, ak kobal keringet ole 
kirurung’e sabibuk, ak koteech got ne koi, ak komanakyi meek, 
ak kwo emet age. 2 Ak kingoit betusiekab kesisiet, koyokto 
otwogindet kwo ole mi meek, si kobiit konyorune meechoto 
logoek che bo mbaretab sabibuk. 3 Ak kinam inendet, ak kobir, 
ak koon kwo buch. 4 Ak kiiyokyi kogeny otwogindet age; ak 
kibir metinnyi, ak kotewer. 5 Ak kiiyokto age: ak kobar 
inendet: ak kiiyokto alak che chang’; kobir alak, kobar alak. 
6 Kita kotinyei anyun agenge, noto werinnyi ne chamat: 
kiiyokto inendet eng’ let kwo ole mi ichek, kole, Teechei weri- 
nnyu. 7 Ago king’alalso meechoto ichegei, kolen, Nito ne 
namei tuguk; obwa, kebar inendet, si kindii tuguk. 8 Ak 
kinam inendet, ak kobar, ak kowirta komanda eng’ mbaret ne bo 
sabibuk. 9 Yaei nee anyun chitab kobo mbaret ne bo sabibuk? 

nyonei anyun kobarei meechoto, ak komanakyi meek alak 
mbaranato bo sabibuk. x10 Tom osoman sirutichu; 

Koita ne kiesio teegik, 

Kigiyai noto koek metitab luita: 

II Kibunu ng'olyondoni Kiptaiyat, ak ko kwong'ut eng’ 
konyekyok? 12 Ak kicheng'ei ole namdoi inendet; ago kiiywei 
tuiyet; amu kinai kole kamwa kalewenoni agobo ichek: ak 
kibagakta inendet, ak koba. 


Ng'olyot ne kigiteeb agobo tuguk che kigochin Kaisari 

13 Ak kiiyokyi Parisaik alak ak che bo Herodik, si korate 
ng'alekyik. 14 Ak kingobwa, kolenji inendet, Konetindoni, 
kingen kele i bo iman, ameiti chi age tugul: amu megeere 
itondab chi, ago ineti iman oretab Jehovah: Tos chamdoi 
ng'atutik kigochi kodi Kaisari, anan machamdoi? 15 Kigoite 
anan acha? Ago kinai inendet chombilenywa, ak kolenji 
ichek, Kalya si otiema? oibwa *denarit ageer. 16 Ak kiipchi. 
Ak kilenji ichek, Bo ngo itoni ak sironi? Ak kolenji, Bo 
Kaisari. 17 Ak kilenji Jesu, Ogochi Kaisari tuguk che bo 
Kaisari, ak ogochi Jehovah tuguk che bo Jehovah. Ak kikwo- 
ng'io mising’ agobo inendet. 


Ng'olyot ne kigiteeb agobo ng'eetyet 

18 Ak kibwanji inendet Sadukaik, che mwaei kole, mami 
ng'eetyet, ak koteebe inendet, kole, 19 Konetindoni, kisirwech 
Musa kole, Ngo me ng'etab kametab chi, ak kobagakta osotio- 
ndennyi, ama sich lakwa, kondii ng'etab kamet osotiondonoto, 
si kobiit kolalji mat ng'etab kamet. 20 Kimi werik tisabu che 
kitupcho: ak kiitunis werit ne o, kome ama sich lakwa; 21 ak 
kiindi agine ne bo aeng’, kome ama sich lakwa; ak kiigei noto 
agine ne bo somok: 22 ak ma biitune tugul tisab lakwa. Let 
kome agine kobogoriondonoto. 23 Tun eng’ ng'eetyet kobu- 
njin ng'o eng’ ichek osotiondonoto? amu kiga kobunji choto 
tisab. 24 Ak kilenji Jesu ichek, Ma noto ne kigonok olel, amu 
mongen sirutik, anan kimnatetab Jehovah? 25 Amu ye tun 
ng'eetyo ichek komong’ eng? che kibek, ko maitunisiei, ama 
kituni; ago tebyei ko u malaikaisiek eng’ kipsengwet. 26 Ago 
agobo bik che kigobek, kele tun ng’eetos, ko tom osoman eng’ 
bukuitab Musa, eng’ ole kimi Ketit, ko u ye kimwachi Jehovah 
inendet, kolenji, A Jehovah ne bo Abraham, ak a Jehovah ne bo 
Isak, ak a Jehovah ne bo Jakobo? 27 Inendet ko ma Jehovah 
ne bo che kigobek, ago bo che soptos: olele mising’. 

Ng'olyot ne kigiteeb agobo ng'atutiet ne o eng tugul 

28 Ak kinyo age eng’ sirik, ak kogas koteebegei, ak kingonai 
kole kawolji ichek komie, koteebe inendet, kole, Nee ng'atutiet 
ne bo tai eng’ tugul? 29 Kowolji Jesu kolenji, Ne bo tai ni, 
Ogaso, ee, Israel; Kiptaiyat Jehovah nenyo ko Kiptaiyat 
agenge: 30 ak icham Kiptaiyat Jehovah neng'ung' eng’ mugu- 
leldang'ung' komugul, ak eng’ sobondang'ung' komugul, ak 
eng? ng'omnateng'ung' komugul, ak eng? kimnateng'ung' 
komugul. 31 Ne bo aeng’ ko ni, Cham chitab kokweng'ung' 
ko u ole ichamdoige. Mamitei ng'atutiet age ne o kosiir chu. 
32 Ak kilenji sirindet, Iman, Konetindoni, kaimwa komie, 
ile, inendet ko agenge; ama mi age kobate inendet: 33 ak 
ngocham inendet eng? muguleldo komugul, ak eng’ kaguiyet 
komugul, ak eng’ kimnatet komugul, ak ngo cham chitab kokwet 
ko u ole chamdogei, kosiirei noto kagochinoik tugul che kibeelei 
ak tiseiywek. 34 Ak kingogeer Jesu kole kawol eng’ ng'omnatet, 
kolenji, Ma i loo eng’ bounatetab Jehovah. Ak mata kogany 
chi koteebe ng'olyo age tugul. 


Kristo Weritab Daudi 
35 Ak ye kiinetisiei Jesu eng’ hekalut, komwa kole, Lyon si 

komwaei sirik kole, Kristo ko weritab Daudi? 36 Kimwa Daudi 
inendet eng’? Tamirmiriet ne Tilil, kole, 

Kimwachi Kiptaiyat Kiptaiyandennyu, kole, 

Tebe eunnyu ne bo tai, 

Agoi ande buniguk keldebesaikab kelyeguk. 
37 Kuure Daudi inendet Kiptaiyat; koegundoi ano anyun 
werinnyi? Ak kiepchin it tuiyet ne o inendet eng’ boiboindo. 


Kanyol keribege sirik 
38 Ak eng’ konetisiennyi, kolenji, Oribege sirik, che chamei 
kobendat kolaachi ngoroik che koen, ak kagatosiek eng’ oldinwe- 
kab aldaisiet, 39 ak ng'echerok che bo tai eng’ sunagogisiek, ak 
oldinwek che bo tai eng’ igorwek: 40 ak korebe ichek mosogik 
gorikwak, ak kosaei sautik che koen kong'alsei; nyoru bichu 
kiruoget ne o kosiir. 


Tuguk che kiigoito mosoget 
41 Ak kiteb ng'ony kotokyigei ole kiyumjin tuguk che kigoitoi, 
kogeer ole indoitoi tuiyet sendeisiek ole kiyumjin: ak kiinde 
magorek alak sendeisiek che chang’. 42 Ak kinyo mosoget age 
ne kibanania, ak konde sendeisiek aeng’, che u kebeberta ne 

ming'in ne bo *denarit. 43 Ak kiguur alamalyennyi anyun 
kobwa ole mi inendet, ak kolenji, Amwawok iman ale, Kagonde 
mosogani banan che siirei che kagonde bik tugul che indoi 
tugukwak ole kiyumjin: 44 amu kagonde ichek tugul che bo 
chang'indab tugukwak; ago kagonde inendet che bo banandanyi, 
tugul che katinyei, agot che kosobe. 


Sib komwaei Jesu agobo ng'emisietab hekalut, ak agobo 
kagesunetab kenyisiek 
1 Ak ye kimandoi eng’ hekalut, kolenji age eng’ alamalye- 
nnyi, Konetindoni, keero, kie u koichu ak kie u teeksoni! 
2 Ak kilenji Jesu, Tos igeere teeksosiechu eechen? Matun 
ng'etu koita agenge eng’ baragutab age, ne magiwirjin ng'ony. 

3 Ak kingotebyei ng'ony eng’ tulwetab Emitik ye tokyindos 
ak hekalut, koteebe inendet Petero ak Jakobo ak Johana ak 
Andrea komi ichegei, kole, 4 Mwawech, yaoksei tuguchuto 
auiyo? ak nee kaborunet ne tun iboru kole karik kosulda tugu- 
chuto tugul? 5 Ak kitoi Jesu kolenji, Oripge si maibeetok chi. 
6 Bwanei tun che chang’ eng’ kainennyu, kolen, A inendet; 
ak kobeet che chang’. 7 Ak ye tun ogas agobo lugosiek ak 
ng'alek agobo baretab ge, ko moarogense: kanyol koek ko u 
noto; ago tom koit kagesunet. 8 Amu setyin bororiet age 
bororiet age, ak setyin bounatet age bounatet age: ak kobiit 
botanetab ng'ony eng’ oldinwek che terotin; ak kobiit rubosiek: 
tuguchuto ko taunetab ng'woninwek. 

9 Ago oripge okwek: amu tun kimutyinok kapkiruok; ak 
kebirok eng’ sunagogisiek; ak oteleli eng’ taitab bounik ak 
laitorinik agobo ane, si koek baornat eng’ ichek. 10 Ak kanyol 
keamji korok logoiywek che miach bororiosiek tugul. 11 Ak 
ye tun kimutak kapkiruok, ak kindeak eunekab bik, ko mat 
ogerer met agobo kit ne tun omwae: ago kit age tugul ne kigo- 
nok eng’ sainato, ko noto ne omwae: amu ma okwek che 
ong’alali, ago Tamirmiriet ne Tilil. 12 Ak kong'wekta chi 
ngetab kamet kebar, ak kong'wekta kwanda lakwennyi; ak 
kong'eetyi lagok sigikwak, ak kogoito kebar. 13 Ak kowechok 
bik tugul amu kainennyu: ago ne muitoi agoi let, kesoru noto. 

14 Ago ye tun ogeer kit ne kiwechei ne bo ng'emisiet koto- 
none ole ma nyoljin kotonone (ingoguiyo ne somani), ingomwechi 
anyun che mi Judea tulonok: 15 ama chortagei chi ne mi got 
barak anan kwo go, si kobiit konem kiy eng’ gonnyi: 16 amat 
koweek chi ne mi mbar kwo koib ngoriennyi. 17 Bwa eng 
ichek che chio ak che reritos eng’ betusiechoto! 18 Ak osa si 
matun yaak choto eng’ betusiek che bo kaititindo. 19 Amu 

egu nyalilda eng' betusiechoto, ne kitom koegu ko u noto 
koboch taunetab yaetab ng'ony ne kiyai Jehovah, agoi nguno, 
ama kobiitu ko u noto kogeny agoi. 20 Ak nda kima til Kiptai- 
yat betusiek konwagitu, ta ma kisoru chi: ago kitil betusiek amu 
che lewenotin che kilewen. 21 Ak ngo lenjok chi eng’ betu- 
siechoto, Ogeero, mi Kristo oli; anan, Ogeero, mitei olo; ko 
mat oyan: 22 amu ng'eetos Kristoisiek che bo lembech, ak 
maotik che bo lembech, ak kobortoi kaborunoik ak kwong'utik, 
si kobeet, agot che kigelewen, nda imugaksei. 23 Ago oripge: 
ogeero, kasib amwawok tuguk tugul. 

24 Ago eng’ betusiechoto, ko kagobata nyalilata, koimenit 
asista, ama koluu arawet, 25 ak kororok kecheik eng’ kipsengwet, 
ak kotumdumgei kimnatosiek che mi kipsengwetisiek. 26 Eng’ 
sainato kogeer anyun Weritab chi konyonei eng’ bolik koboto 
kimnatet ne o ak lilindo ne o. 27 Yeityo koyokto malaikaisiek, 
ak koyum lewenikyik, kobun usonaik ang’wan, kobunu tabandab 
ng'ony agoi tabandab kipsengwet. 


Kanyol keripge 

28 Onetge kalewenetab mogoiywet: ye kang'arng'aritu 
temenikyik, ak kong'atyo sogek, onai ole karik kesisiet; 29 u 
noto ak okwek ye ogeer kosuldoi tuguchu, onai ole kagorik 
inendet, mi kurgotik. 30 Amwawok iman ale, Masiirtoi 
ibini, ama isulda tuguchuto tugul. 31 Siirtoi kipsengwet ak 
ng'ony, ago masiirtoi ng'alekyuk. 32 Ago mami chi ne naei 
agobo betunoto anan sainato, agot malaikaisiek che mi kipse- 
ngwet, agot Werit, kobate Kwanda inegei. 

33 Oripse anyun, ogenisie ak osae: amu mongen ye egune. 
34 U chi, ne kibagach gonnyi, ak koruto emet age, ak kogochi 
otwogikyik kimnatet, chi age tugul ak boisiennyi, ak kong'at 
ribindet koripso. 35 Oripse anyun: amu mongen ye itu chitab 
kobo got, ngo lagat, anan kemoi kwen, anan ye iteei kipsoiywet, 
anan karon; 36 si macheak ak konyoruok oruitosi. 37 Ak 
ng'olyot ne amwawok okwek amwachini tugul, ale, Oripse. 


Kocheng’ei bik ole bartoi Jesu 
1 4 Ak kingobata betusiek aeng'u kobiit igortab *paska ak 
makatinik che ma kinde mermerek: ak kicheng’ tisiik che 
eechen ak sirik ole imuktoi konam eng’ ng'alset, si kobiit kobar 
inendet: 2 amu kile icheget, Amat ongenam eng’ igorta, si ma- 
bolyo bik. 

Kerong'jin mwaita Jesu eng’ Betania 

3 Ak ye kimi inendet Betania eng’ gotab Simon ne kiamei 
mogondosik, kota kotebyei eng? amisiet, konyo kobogoriot ne 
tinyei chubait ne mi mwaita ne nyamdut ne bo kamanutiet ne 0; 
ak kotui chubainato, ak korong'ji metinnyi. 4 Ak kimi alage 
che kinerektos eng’ orit kolen, Amu nee si kibeet buch mwai? 
5 Amu kata yamei kealdae mwai che siirei *denarisiek bogol 
somok, ak kigochi kibananok. Ak kiing'unyng'ung'ji inendet. 
6 Ago kile Jesu, Obagakte; kalya si oiim inendet? kayaiywa 
boisiet ne mie. 7 Amu otinye kotugul kibananok, ak eng’ ui 
tugul ye omache, omuchi oyachi ne mie: ago mami ane kotugul 
kobotok. 8 Kagoyai ne imuchi: kasib koiil bortanyu agobo 
tubet. 9 Ak amwawok iman ale, Ui tugul ole kiamjin logoiywek 
che miach eng’ ng'ony komugul, kemwaitoi agine ne kayai 
kobogoriondoni si kobiit koek kabwatet agobo inendet. 


Chaamset ne kichaame Judas Jesu 
I0 Ak kiwa Judas Iskariot, ne ki age eng’ taman ak aeng’, 
ole mi tisiik che eechen, si kobiit kong'wekyi icheget. 11 Ak 
kingab kagas ichek, koboiboitu, ak koarorji kole, kogochi 
fedaisiek. Ak kicheng’ sait ne yamei si kong’wekta inendet. 


Igorta ne bo let 


12 Ak eng’ betut ne bo tai ne bo makatinik che ma kinde 
mermerek, ye kienyei aruetab *paska, kolenji alamalyennyi, 
Imache kebe ano si kechobun ole iame paska? 13 Ak kiiyokto 
aeng? che bo alamalyennyi, kolenji, Oba nganaset, ak otuiye 
chito ne ibu teretab beek: osub inendet; 14 ak oldo tugul 
ole mong’jin inendet, olenji chitab kobo got, Kale Konetindet, 
Mi ano gonnyu ne bo toek, ole anyone aame igortab paska 
koboto alamalyennyu? 15 Ak koboruok inendet got ne o ne bo 
barak ne tetat tuguk, ak ko chobot: ochobwech oloto. 16 Kiba 
anyun alamalyet, kot koit nganaset, konyor ko u ye kaga kemwa- 
chi: ak kichob anyun paska. 

17 Ak kingoek koskoleny konyo koboto taman ak aeng'. 
18 Ak ye kitebyei eng’ amisiet, kole Jesu, Amwawok iman, ale, 
Ng'wektoa age eng’ okwek, inendet ne kiamisiei tuwai. 19 Ko- 
toi anyun koarogenso, ak kolenji inendet agenge agenge, Tos 
ane? 20 Ak kilenji ichek, Noto ko agenge eng' taman ak 
aeng’, ne kiburburtoi tuwai eng’ tabet. 21 Amu wendi Weritab 
chi, ko u ye sirat agobo inendet: ago bwa eng’ chichoto king- 
wektae Weritab chi! kita mie eng’ chichoto ko ma kisich. 

22 Ak ye kiamisiei icheget, konam makatiat, ak kingo kago- 
berur, kobutul, ak kogochi, ak kole, Onam: ni ko bortanyu. 
23 Ak kinam kikombet, ak kingo kagomwa kongoi, kogochi 
ichek: ak koce tugul. 24 Ak kilenji, Chu korotikyuk che bo 
arorutiet, che tumdogei agobo che chang'. 25 Amwawok 
iman ale, Ma aee kogeny che bo logoekab sabibuk, agoi 
betunoto ne ace che leelach eng’ bounatetab Jehovah. 

26 Ak kingo kagotien tiendo, komanda koba tulwet ne bo 
Emitik. 


Sib komwaei Jesu kole bagaktoi alamalyet inendet 

27 Kolenji Jesu ichek, Kinachok okwek tugul: amu kigisir 
kele, Abire mestowot, ak koiyesta kechirek. 28 Ago, ye kaging’- 
eeta, andoenak awe Galili. 29 Ago kilenji Petero, Agot nginach 
tugul agobo inye, ko maginacha. 30 Ak kilenji Jesu inendet, 
Amwaun iman ale, rani, kemouni, kotom kote kipsoiywet 
konyil aeng’, iesioa konyil somok. 31 Ak kimwa eng’ kimnatet 
ne o kole, Ngo nyolu kebegu tuwai, ko magoi aesien. Ak kimwa 
agichek tugul ko u noto. 


Jesu eng? Getsemane 

32 Ak kiit koret ne kiguure Getsemane, ak kilenji alamalye- 
nnyi, Otebe yu, ye asae. 33 Ak kiimut Petero ak Jakobo ak 
Johana, ak kotoi kokwong'io mising' ak koarogenso. 34 Ak 
kilenji ichek, Kaarogen sobondanyu mising' agoi meet: otebe 
yu ak oripse. 35 Ak kiwa tai kitigin, ak kobutyi ng'ony, ak 
kosa kole, ngomugaksei, ko mie kosiirtoena sainito. 36 Ak 
kimwa kole, Aba, Baba, imugaksei tuguk tugul eng’ inye; 
istaena kikombani: ago, ma ko u ye amache, ago ko u ye imache. 
37 Ak kinyo ak konyor ichek koruitos, ak kolenji Petero, Simon, 
irue? ma imuch iripse agot sait agenge? 38 Oripse ak osae, si 
mochut yomset: chamei tamirmiriet iman, ago nyaluli borto. 
39 Ak kiwa kogeny, ak kosa komwa ng'alechugaita. 40 Ak 
kinyo kogeny, ak konyor koruitos, amu kiga nyigisitu mising’ 
konyekwak; ak kima kongen kit ne woljin inendet. 41 Ak kinyo 
ne bo somok, ak kolenji ichek, Oruiye anyun nguno, omuuny: 
kagoyam; kagoit sait; ogeero, kageng'wekyi Weritab chi eune- 
kab kiptengeginik. 42 Ong'eetye, kebe: ogeero, kagorik 
inendet ne ng'wektaa. 


Kenamei Jesu 
43 Ak ngunoto, kota kong’alali, konyo Judas, age eng’ taman 
ak aeng’, koboto tuiyet che tinyei rotokab chok ak siarisiek, 

kobunu ole mi tisiik che eechen ak sirik ak boisiek. 44 Ak 
kiga koarorji ng'wektaindet ichek, kolenji, Inendet ne ang'ututi, 
ko inendet noto; onam, ak omut ak oribote. 45 Ak kingoit, 
kwo eng’ sainato ole mi inendet, ak kole, *Rabbi; ak kong'utut. 
46 Ak kiiyogoito bichoto eunekwak ak konam inendet. 47 Ago 
king’us rotwennyi bo chok age eng’ che kitonondos eng’ ye negit, 
ak koeb ititab otwogindetab tisiindet ne o. 48 Ak kiwolji Jesu 
kolenji, Komong'u ak rotokab chok ak siarisiek, ko u ye ose- 
tyini rebindet, si onama? 49 Kiami kobotok betusiek tugul 
eng’ hekalut anetisiei, ak kima onama: ago kayaak ni si kobiit 
kosulda sirutik. 50 Ak kibagakta ichek tugul inendet, ak 
komwei. 

51 Ak kiisub inendet mureno age, ne kiilaachi anget inegei 
ne bo katanit, ak konam bichoto inendet; 52 ak kometo ngo- 
rionoto bo katanit, komwei ach ngor. 


t 


Kimuti Jesu taitab tisiindet ne o 
53 Kiimut Jesu anyun kwo ole mi tisiindet ne o: ak koyu- 
mjigei inendet tisiik tugul che eechen ak boisiek ak sirik. 54 Ak 
kiisub Petero inendet eng’ ye loo, agoi koit seremutab gotab 
tisiindet ne 0; ak kitebyei koboto ng'atik, koyue mat. 55 Ki- 
cheng’ anyun tisiik che eechen ak kapkiruoget komugul baorna- 
tet eng’ Jesu si kobiit kobar; ago kimanyor. 56 Amu kibao- 
rianji che chang’ lembech agobo inendet, ak ma namgei baorna- 
tenywa. 57 Ak kitononso alak, kobaorian lembech agobo ine- 
ndet, kole, 58 Kigegas komwaei inendet kolen, Ang'eme 
hekaluni kigiyae eunek, ak ateech age eng’ betusiek somok ne 
magiyae eunek. 59 Agot eng? noto ko ma namgei baorna- 
tenywa. 60 Kitonon anyun tisiindet ne o eng? kwenunywa, 
koteebe Jesu, kole, Mewolu kiy? nee ni baorianjinin bichu? 
61 Ago kisis, ama wol kiy. Kiteebe kogeny tisiindet ne o, 
kole, I Kristo inye, Weritab Ne Iberurot? 62 Ak kile Jesu, A 
inendet: ak tun ogeere Weritab chi kotebyei eng’ eutab tai ne 
bo kamuktaet, konyonei eng’ bolik che bo kipsengwet. 63 Ak 
kigerer ngoroikyik tisiindet ne o, kolen, Ta kemage nee baori- 
nik alak? 64 Kaogas ngalek che yaach che mwaei: obwati 
nee? Ak kiiruokyi tugul kole nyoljin meet. 65 Ak kitoi alak 
kosing'ilji inendet, ak kotuch togennyi, ak koluch, ak kolenji, 
Ng'orse: ak kinam ng’atik inendet ak korabach. 


Kotiitos Petero Jesu 


66 Ak kingota komi Petero seremut ole bo ng'ony, konyo 
age eng’ tibik che otwogikab tisiindet ne o; 67 ak kingogeer 

Petero koyue mat, kochiilji kong’ inendet, ak kolenji, Kiimi 
aginye koboto Nasaretindonoto, Jesu. 68 Ago kitiiyo kole, 
Mangen, amaguitosi choto imwae: ak komanda kwo keter; 
ak kiite anyun kipsoiywet. 69 Ak kigeer cheboto inendet, ak 
kotoi kogeny komwachi che tonondos eng’ ye negit, kolenji, 
Ni ko agenge eng’ icheget. 70 Ak kitiiyo kogeny. Ak ne 
matia kolenji ichek kogeny che kitonondos eng? ye negit 
Petero, Iman i agenge eng’ ichek: amu i Galilindet. 71 Ak 
kitoi kochubis, ak koyosio, kole, Mangen chichi omwae. 72 Ak 
ngunoto kote kipsoiywet ne bo aeng’. Ak kiibwat anyun Petero 
ng'olyondonoto, ko u ye kiga komwachi Jesu inendet kole, 
Kotom kote kipsoiywet konyil aeng’, iesioa konyil somok. Ak 
kingobwat ng’olyondonoto, korir. 


Komi Jesu taitab Pilato, bounindet ne bo Rom 


1 5 Ak yeityo ko kaech kotet ngalek tisiik che eechen koboto 

boisiek ak sirik, ak kapkiruoget komugul, ak korat Jesu, 
ak komut kwo, ak kogochi Pilato. 2 Ak kiteebe Pilato kole, 
Tos i Laitoriatab Yahudik? Ak kiwolji kolenji, Kaimwa. 3 Ak 
kiitaam inendet tisiik che eechen eng’ tuguk che chang’. 4 Ak 
kiteebe Pilato kogeny, kole, Mewolu kiy? Keero tuguk che 
chang’ che kagotaamjin bichu. $ Ago mata kowol ng'olyo 
Jesu, kot kokwong’ Pilato. 

6 Kicham kotiakyin Pilato bik kimonjororiot agenge eng’ 
betutab igorta, ne kagosom ichek inendet. 7 Ak kimi chito 
age ne kigiguure Baraba, ne ki ratat koboto ichek che kichaamsei, 
icheget che kiga rumis eng’ chaamsonoto. $8 Kitogosta tuiyet ak 
kotoi kosom inendet koyachi ko u ye cham koyaei kotugul. 
9 Ak kiwolji Pilato ichek, kolenji, Tos omache atiakwok Laitoria- 
tab Yahudik? 10 Amu kiga nai kole, kiigoito tisiik che eechen 
inendet amu ng'etkong'. 11 Ak kicheer tisiik che eechen tuiyet 
kole, kitiakyi Baraba. 12 Ak kiwol Pilato kogeny kole, Aite nee 
anyun chichi oguure Laitoriatab Yahudik? 13 Ak kibolyo 
ichek kogeny, kole, Igartat inendet eng’ kimurtoiyot. 14 Ak 
kilenji Pilato ichek, Kalya, koyai yaitiet nee? Ago kibolyo 
ichek mising’ kole, Igartat inendet eng’ kimurtoiyot. 15 Ak 
kimach Pilato kobaibai tuiyet, kotiakyi anyun Baraba, ak kogoito 
Jesu, ko kagobire kipcharitit, si kobiit kigartat. 


Kochotachoti askarik Jesu 
16 Ak kiimut askarik inendet kwo kapkiruok orit, ne kiguure 
*Praitorium; ak kiguur askarik tugul kobwa. 17 Ak kiilaakyi 
ngoriet ne arus ne birir, ak kila ngatietab katok, ak konde 

metinnyi; 18 ak kitoi kogat inendet kole, Kigatin, Laitoriatab 
Yahudik! 19 Ak kikwer metinnyi eng’ tegat, ak kosing'ilji, 
ak kogutuny kolos inendet. 20 Ak kingo kagochotachot inendet, 
koreegune ngoriet ne arus ne birir, ak kolaakyi ngoroikyik. 
Ak kiimut kwo sang’ kogartat eng’ kimurtoiyot. 


Kigartati Jesu 

21 Ak kibirji chito ne kisiirtoi, Simon ne bo Kurene, kwandab 
Aleksandro ak Rupo, kobunu koret age, koib kimurtoiyotab 
Jesu. 

22 Ak kimut inendet kwo oldo ne kiguure Golgota, ye ki- 
weech kelen, Oldab terta. 23 Ak kiigochi divaik che burugot 
ak tuguk che u igomoik: ago ma taach. 24 Ak kogartat, ak 
kopchechigei ngoroikyik, ak koser barbarek, konai ne te ne ibei 
chi tugul. 25 Ak kiigartat inendet, ko kaek sait somok. 26 Ak 
kigisirji ng'alekab kataamset agobo inendet metinnyi barak 
kele, LAITORIAT NE BO YAHUDIK. 27 Ak kiigartat rebik aeng’ 
koboto inendet; age eng’ eunnyi ne bo tai, ak age eng’ eunnyi 
ne bo katam. [28 Ak kiisulda anyun siret ne mwaei kole, Ak 
kigiit inendet koboto kiptengeginik.) 29 Ak kichurochur che 
kisiirtoi, kolelegoti metowekwak, ak kolen, Haa! inye ne 
ing'eme hekalut, ak iteeche eng’ betusiek somok, 30 soruge, ak 
ichoruge eng’ kimurtoiyot. 31 Ak kichurochur inendet ko u 
noto tisiik che eechen agichek, koboto sirik kole, Kigosor alak; 
maimuchi kosorgei. 32 Ingochorgei nguno Kristo, Laitoriatab 
Israel, eng’ kimurtoiyot, si kobiit kegeer ak kiyan. Ak kigenge- 
nie inendet agichek che kiga kigartat koboto inendet. 


Meetab Jesu 


33 Ak kingoit sait lo, koimenit emet komugul agoi sait sogol. 
34 Ak eng’ sait sogol kotwek Jesu eng’ kutit ne o kole, Eloi, 
Eloi, lama sabaktani? ye kiweech kelen, Jehovah nenyu, 
Jehovah nenyu, kebagakta amu nee? 35 Ak kingogas alak eng’ 
che kitonondos eng’ ye negit, kole, Ogeero, kuurei Elija. 36 Ak 
kilabat chito age, konyiit siki *sibonjit, ak konde tegat, ak kogochi 
koee, ak kole, Ingotebi ko u noto; ongegeer ngo nyonei Elija 
kochoor konyo ng'ony. 37 Kotwek anyun Jesu eng’ kutit ne o, 
ak kochamji tamirmiriet kwo. 38 Kigerer anget ne kiga kioiye 
hekalut kwen koboch barak agoi p8 'ony. 39 Ak kingogeer 
kiptaiyatab bogol, ne kitononi eng? ye negit inendet, kogoitoi 
tamirmiriet kwo ko u noto, kole, Iman ko Weritab Jehovah 
chichi. 40 Ak kimi agichek kobogorisiek che kigeerei eng’ ye 
loo: kimi eng’ icheget Maria Magdalene, ak Maria kametab 

Jakobo ne ming'in ak ne bo Joses, ak Salome; 41 che kiisubi 
ak koboisiechin inendet ye kimi Galili; koboto kobogorisiek 
alak che chang’ che kitogosu Jerusalem koboto inendet. 


Tubetab Jesu 

42 Ak kingoek koskoleny, amu ki Chobet, ki noto betut ne 
indoune sabato, 43 konyo Josep ne bo Arimatea, chito ne 
konyitot ne bo kapkiruok, ne kiigeni agine bounatetab Jehovah; 
ak kwo gab Pilato eng' nyiganatet kosom mustab Jesu. 44 Ak 
kikwong' Pilato amu kaga kome: ak koguur kiptaiyatab bogol, 
koteebe ngo kagome keny. 45 Ak kingo kagonai eng’ kiptai- 
yandanato, kogochi anyun Josep musto. 46 Ak kial anget ne 
bo katanit, ak kochoor inendet, ak kotaae anganato bo katanit, 
ak konde kererit, ne kiga kebal eng’ koita ne o; ak kimilji koita 
kogere kurgetab kererit. 47 Ak kigeerei Maria Magdalene 
ak Maria kametab Joses ole kaginde inendet. 


Ng'eetyetab Jesu 

16 Ak kingo kagosiirto sabato, koal Maria Magdalene, ak 

Maria kametab Jakobo, ak Salome, nyamdutik si kobwa 
koiil inendet. 2 Ak eng’ karon inne, eng’ betutab tai ne bo 
wigit, koit kererit ko kachor asista. 3 Ak kong’alaljigei ichegei 
kole, Mildaiywech ng'o koita eng’ kurgetab kererit? 4 Ak 
kingoyot met, kogeer ko kagemilda koita: amu ki o mising’. 
5 Ak kingochut kererit, kogeer muren kotebyei eng’ komostab 
tai, ne ilaachi ngoriet ne leel; ak kikwong'io. 6 Ak kilenji 
ichek, Amokwong'ie: ocheng'e Jesu. Nasaretindet, ne kiga 
kigartat: kagong'eet; ma komi yu: ogeer ole kiga kinde 
inendet! 7 Ago, oba, omwachi alamalyennyi ak Petero, olenji, 
Kagondoenak kwo Galili: ogeere inendet eng’ oloto, ko u ye 
kiga komwawok. 8 Ak kimanda sang’ eng’ kererit, ak komwei; 
amu kiga botanso ak kokwong’io: ak ma mwachi chi kiy; amu 
kiiyweis. 

9 Ak kingong'eet Jesu anyun karon mising’ eng’ betutab tai 
ne bo wigit, kochunji korok Maria Magdalene, inendet ne kiga 
kocherune Jesu oik tisab. 10 Kiwa komwachi icheget che 
kimi koboto inendet, ye kita koarogendos ak korirtos. 11 Ak 
kingogas ichek kole sobei, ak kole, kagogeer inendet chebioso- 
nato, ko ma iyan. 

I2 Ak kingobata tuguchu, kong'ang'jigei eng? itondo age 
aeng’ eng’ ichek kobendi eng’ oret koret age. 13 Kiba anyun 
ak komwachi chun alak: ak kima iyan choto agichek. 

14 Ak kingobata noto, kong’ang’jigei icheget taman ak agenge 

kotebyei eng' amisiet; ak koger kong' amu bistoenywa ak 
uuindab mugulelewekwak, amu kima iyan icheget che kigeer 
inendet ko kagong'eet. 15 Ak kilenji, Oba ng'ony komugul, 
oamjinote logoiywek che miach bik tugul. 16 Inendet ne iyani 
ak kibatisan kesoru; ago inendet ne maiyani ko tun kiruokyin. 
I7 Ak isubi kaborunoichu ichek che iyani: onei oik eng’ kai- 
nennyu; ak kong’alali ng'alalet ne leel; 18 namei erenok, ak 
ngo ee tuguk che barei bich, ko manyoru ng'wanindo matiny; 
igonoori eunekwak bik che miandos ak kosopcho. 

19 Ye kingo kagong'alal ak icheget Kiptaiyat Jesu, kimut 
anyun inendet kwo kipsengwet, ak kotebe eutab tai ne bo 
Jehovah. 20 Ak kiba anyun, koamdaat eng’ oldo tugul, kobois 
Kiptaiyat koboto ichek, ak kogimit ng'olyot eng’ kaborunoik che 
kiisuboti. Amen. 


LOGOIYWEK CHE MIACH KO U 
YE KISIR 


LUKA 


Ng'alek che kindoune 
Amu kigonde eunekwak che chang’ kotet ng'alek agobo 
tuguchoto kigosulda eng’ kwenunnyo, 2 kou ye kigogonech, 
che ki baorinik che kigeer koboch taunet, ak che ki kiboitinik 
che bo ng'olyot, 3 kiageer agane ale, mie atetun eng’ siret, ko 
kaanai agane ole kibiitunda tuguk tugul koboch taunet, ee, inye, 
ne i toogunot Teopilo; 4 si kobiit inai eng’ iman, ng'alechato 
kiginetin. 
Sib kemwaei agobo sigetab Johana Kabatisanindet 
5 Kimi eng’ betusiek che bo Herod, laitoriatab Judea, tisiindet 
age ne kigiguure Sakaria, ne bo ripsetab Abija: ak kitinyei 
osotiot ne kisalu gab Aron, ak kigiguure kainennyi Elisabet. 
6 Ak ki bo iman ichek tuwai eng’ taitab Jehovah, ak kibendate 
ng'atutik tugul ak karureiywek che bo Kiptaiyat, ama tinyei 
lelut. 7 Ak kima kotinyei lakwa, amu ki son Elisabet, ak kiga 
koosegitu tuwai. 
8 Ak ye kita koyaei boisietab tiseinatet eng’ taitab Jehovah, 
ko u tetetab ripsennyi, 9 ko u biteetab boisietab tiseinatet, ko 
kigilewen inendet kwo hekalutab Kiptaiyat kobeel nyamdutik. 

IO Ak kimi sang’ tuiyet komugul ne bo bik, kosaei eng’ sait ne 
kibeele nyamdutik. 11 Ak kimong'ji malaikaiyatab Kiptaiyat 
kotonone komostab tai ne bo kapkorosut ne kibeele nyamdutik. 
12 Ak kingogeer Sakaria inendet koarogen ak koiyweis. 13 Ago 
kilenji malaikaiyat inendet, Ameiyweisie, Sakaria: amu koge- 
gasun someng'ung', ak ta kosigun osotiondeng'ung' Elisabet 
werit, ak iguure kainennyi Johana. 14 Ak inyoru boiboiyet 
ak kagasetab ge; ak boiboitu bik che chang’ eng’ sigennyi. 
15 Amu tun egu ne o eng’ taitab Kiptaiyat, ama eei divaik anan 
maiyek; ago kinyiiti Tamirmiriet ne Tilil, koboch komi moetab 
kamet. 16 Ak koweekyi lagokab Israel che chang’ Kiptaiyat 
Jehovah nenywa. 17 Ak kowendot eng’ taitab togennyi eng’ 
tamirmiriet ak kimnatetab Elija, si koweech mugulelwek che bo 
kwanisiek kotokyigei lagok, ak kowelel ngelelik si kobendat eng’ 
ng'omnatetab che bo iman; si kochopchi Kiptaiyat bik che 
chobotin. 18 Ak kilenji Sakaria malaikaiyat, Anae nee ng'olyo- 
ndonito? amu koaositu, ak kigotar kenyisiek che chang’ osotio- 
ndennyu. 19 Ak kiwolji malaikaiyat kolenji, A Gabriel, ne 
atononi eng’ taitab Jehovah; kagiyokwa ang'alalun, ak aibun 
logoiywechu miachen. 20 Ak keero, namoksein kut, amemuchi 
ing'alal, agoi tun betut ne biitu ng'alechu, amu ma iyan ng'ale- 
kyuk, che tun isuldoi eng’ betusiekwak. 21 Ak kiigen bik 
Sakaria, kot kokwong’io, amu kiigagei eng’ hekalut. 22 Ak 
ye kingomong’ sang’, koma komuch kong'alalji ichek, ak kinai 
ichek kole, kagogeer kaborunet ne bo kwong'et eng’ hekalut: 
ak king'alaljine bichoto eut, ak kiteb ko namat kut. 23 Ak ye 
kingogesgei betusiekab otisiennyi, kwo ga. 

24 Ak ye kingogesgei betusiechoto komanach osotiondennyi 
Elisabet; ak kiunygei arawek mut, ak komwa kole, 25 Koyaiywa 
ko u nito Kiptaiyat eng’ betusiek che kiibwata, si koistoena 
reng'sennyu eng’ bik. 


Sib kemwaei agobo sigetab Jesu 

26 Kiiyokto Jehovah malaikaiyat Gabriel eng? arawetab lo 
kwo nganaset ne bo Galili, ne kiguure Nasaret, 27 kwo oldab 
chepto bergeiyat ne kiga kechamji murenet age ne kiguure Josep, 
ne bo gotab Daudi; ak kigiguure bergeiyandanato Maria. 
28 Ak kinyo ole mi cheboto, ak kolenji, Chamge, inye ne i 
chamat mising’, mi Kiptaiyat koboten. 29 Ago kiimgei mising’ 
inendet eng? mwaonato, ak kiibwat kole, egu nee kagatoni. 
30 Ak kilenji malaikaiyat inendet, Ameiywei, Maria: amu 
kainyoru chamet eng’ Jehovah. 31 Ak keero, imanachi, ak 
isich werit, ak tun iguure kainennyi JESU. 32 Egu ne o 

inendet, ak tun kiguure Weritab Inendet ne Toror Mising’: 
ak kogochin Kiptaiyat Jehovah ng'echeretab laitornatet ne bo 
kwandanyi Daudi: 33 ak tun laitorane gotab Jakobo koigeny; 
ama tinyei ole igesunegei bounatennyi. 34 Ak kilenji Maria 
malaikaiyat, Egundoi ano ng'olyondoni, amu mangen muren? 
35 Ak kiwolji malaikaiyat kolenji, Nyonjinin Tamirmiriet ne 
Tilil ak kouurin kamuktaetab Inendet ne Toror Mising’: noto 
anyun kiguure ne tilil, Weritab Jehovah, inendet ne tun kisichei. 
36 Ak keero, managat agine Elisabet tupcheng'ung', tun sichei 
werit eng’ osindanyi: ne bo lo arawani eng’ inendet ne kigiguure 
son. 37 Amu mami ng'olyo ne bunu Jehovah ne ma kim. 
38 Ak kile Maria, Keero, a chepto ne otwogindetab Kiptaiyat; 
ingeyaiywa ko u ng'olyondeng'ung'. Ak kiwa malaikaiyat 
kobagakta inendet. 


Kowendi Maria gab Elisabet: “Katororet ne kitorori 
Kiptaiyat” 

39 King'eet anyun Maria eng’ betusiechoto kwo kochakta 
emetab tulonok, agoi nganasetab Juda; 40 ak kiwa agoi gotab 
Sakaria ak kogat Elisabet. 41 Ak ye kingogas Elisabet kagatetab 
Maria, koureren lakwet eng’ moennyi; kinyi anyun Tamirmiriet 
ne Tilil Elisabet; 42 ak komwa eng’ kutit ne o, kole, Iberurot 
inye eng’ kobogorisiek, ak iberurot inendet ne isiche. 43 Ak 
katepto ano kot anyoru nito, kot konyonja kametab Kiptaiya- 
ndennyu? 44 Amu, keero, ye kangoit itikyuk kutitab kaga- 
teng'ung', koureren lakwet eng? moennyu eng’ boiboiyet. 
45 Ak baibai kobogoriondonoto iyani; amu tun isuldoi tuguk 
che kigemwachi inendet che bunu Kiptaiyat. 46 Ak kile Maria, 

Itorori sobondanyu Kiptaiyat, 
47 Ak kagobaibait tamirmiriennyu eng’ Jehovah Yetindennyu. 
48 Amu kagogeer nyerotietab otwogindennyi ne chepto: 
Amu, ogeero, koboch ra koguurena ibinwek tugul ne 
baibai. 
49 Amu kagoyaiywa inendet ne bo kamuktaet tuguk che 
eechen; 
Ak tilil kainennyi. 
so Tebyei rirenennyi eng’ ibinwek agoi ibinwek 
Eng’ icheget che konyiti inendet. 

5I Kigobor kimnatet eng’ eunnyi; 

Ak kigoiyesta che menotik eng? kabwatutikab mugu- 
lelwekwak. 

52 Kagochoor bounik eng’ ng'echerokwak, 

Ak kagoeet che nyerotin. 

53 Kagobae che amei rubet tuguk che miachen: 
Ak kagoon magorek koba buch. 
54 Kagotoret otwogindennyi Israel, 
Si kobwat rirenetab ge, 
55 Ko u ye king'alalji kwanisiekyok, 
Eng’ Abraham ak iyotennyi agoi koigeny. 
56 Ak kitebi Maria koboto Elisabet ne negit arawek somok; 
yeityo koweek kwo ga. 


Sigetab Johana Kabatisanindet: “Kaberuret 
ne kiberuri Kiptaiyat” 

57 Kiit anyun betut ne sigisie Elisabet; kosich werit. 58 Ak 
kogas bikab kokwennyi ak bikab orennyi kole kagotesyi Kiptaiyat 
rirenennyi kwonyoto; ak kiboiboitu koboto inendet. 59 Ak 
kingoit betut ne bo sisiit, kobwa ichek koyatita lakwet; kimachei 
koguure Sakaria, kemwaitae kainetab kwandanyi. 60 Ak 
kiwol kamet kole, Achicha; kiguure Johana. 6r Ak kilenji 
ichek inendet, Mami chi eng’ oreng'wong' ne keguure kaina- 
nato. 62 Kingalaljine ichek eut kwanitab lakwet, koteebe 
kainet ne machei ketochi. 63 Kosom kit ne kisirei, ak kisir, 
kole, Johana kainennyi. Ak kikwong’io tugul. 64 Koyatak 
anyun kutinnyi ngunoto, ak kotiagak ng'elyeptanyi, ak kitwek 
kolos Jehovah. 65 Ak kinyonji kayweisiet tugul che kimenyei 
komoswekwak; ak kigimwaita ng’alechuto tugul koyom emetab 
tulonok ne bo Judea. 66 Ak kigonore mugulelwekwak ng’ale- 
chato ichek tugul che kigas, kole, Tun egu nee anyun lakwani? 
Amu kimi koboto inendet eutab Kiptaiyat. 

67 Kinyi anyun Tamirmiriet ne Tilil kwandanyi Sakaria, ak 
kimaoten, kole, 

68 Iberurot Kiptaiyat, Jehovah ne bo Israel; 

Amu kagorutochi bikyik ak koyachi katiaget ichek, 

69 Kagong'eetwech kuinetab yetunet 

Eng’ gotab Daudi kiboitiondennyi 

70 (Ko u ye kimwa eng’ kutuswekab maotikyik che tililen 

che kimi koboch ko kagitoi ng'ony), 

71 Si kosoruech eng’ bunikyok, ak eng’ eunekab tugul che 

wechech; 

72 Si korire kwanisiekyok, 

Ak kobwat kayomisennyi ne tilil; 
73 Kayosiet ne kiiyosiechi kwandanyo Abraham, 
74 Si kobiit kogonech, ko kagosoruech eng’ eunekab buni- 
kyok, 
Keboisiechi inendet ama eng’ kaiyweisiet, 

tugul. 
76 Ee lakwani, kiguurenen maotiotab Inendet ne 'Toror 
Mising’: 
Amu iwendi eng’ taitab Kiptaiyat indoi, si kobiit ichob 
ortinwekyik; 
77 Si igochi bikyik naet ne bo yetunet 
Eng’ nyoetab kaat ne bo tengekwogikwak, 
78 Amu muguleldo ne riregei ne bo Jehovah nenyo, 
Si kochorjech lapkeiyet ne bunu barak, 
79 Si koluuchi icheget che tebyei eng’ mesundeito ak che mi 
uruetab meet: 
Si kondochi kelyekyok kot koit oretab kalyet. 
80 Ak kiner lakwanato, ak kotesak kimnatet eng’ tamirmiriet, 
ak kimeng'oti surkwen agoi betut ne kiiborjigei Israel. 


Sigetab Jesu 

Kibun anyun ng’atutiet Kaisari Augusto eng’ betusiechoto, 

kole, kesir kainaikab bik tugul. 2 Ne bo tai sirisioni ye ki 
bounindetab Suria, Kurenio. 3 Kiba anyun tugul si kesir, chi 
tugul eng’ nganasennyi. 4 Kitogos agine Josep eng’ Galili, 
kobunu nganasetab Nasaret, agoi Judea, kot koit nganasetab 
Daudi, ne kiguure Betlehem, amu ki bo inendet gotab Daudi, 
ak ki bo orennyi; 5 si kobiit kesir inendet koboto murerennyi 
Maria, ne ki chio. 6 Ak kiit sigetab lakwet, kota komi oloto. 
7 Ak kisich werinnyi ne bo tai; ak kolaakyi ngoroikab lakwandit, 
ak komogonji kaptugut, amu kima komi boroindo eng’ gotab 
toek. 

8 Ak kimi emonoto mestowek che kitebyei eng’ kewet koribei 
akwenywa ne bo kechirek kemoi. 9 Ak kitonon malaikaiyatab 
Kiptaiyat eng’ ole negite ichek, ak kiiluuchi lilindab Kiptaiyat 
komoswekwak tugul: koiyweis anyun mising'. 10 Ak kilenji 
malaikaiyat ichek, Amoiyweisie; ogeero, aibwok logoiywek che 
miach che bo boiboiyet ne o ne ityin bik tugul: 11 amu kagisi- 
kwok Yetindet rani, eng? nganaset ne bo Daudi, noto Kristo 
Kiptaiyat. 12 Ak ni kaborunet eng’ okwek: Onyoru lakwet ko 
kagilaakyi ngoroikab lakwandit, korue moinget ne amisie tuga. 
13 Ak kimi eng’ sainato koboto malaikaiyandanato chang'indab 
lugosiekab kipsengwet che kiilosu Jehovah kolen, 

14 Bo teegisto Jehovah, eng’ ole toror mising’, 

Ak kalyet eng’ ng'ony eng’ bik che chamotin eng’ inendet. 

15 Ak kingo kagoweek malaikaisiek koba kipsengwet, kole- 
njigei mestowechoto, Ongebe nguno agoi Betlehem, si kobiit 

kegeer ng'olyondonito kagoyaak, ne kagoboruech Kiptaiyat. 
16 Ak kibwa anyun kochok, ak kinyor Maria ak Josep, ak lakwet 
korue moinget ne amisie tuga. 17 Ak ye kingogeer kobarta 
mwaet ne kaga kemwachi agobo lakwanato. 18 Ak kikwong'io 
tugul che kigas ng'alechato kimwachi mestowek. 19 Ago 
kirib Maria ng'alechato tugul, kobwatoti eng' muguleldanyi. 
20 Ak kiweek anyun mestowek, kotorori Jehovah ak kolosunoti 
eng’ tuguk tugul che kagogas ak che kagogeer, ko u ye kaga 
kemwachi. 

21 Ak kingoit betusiek sisiit che kiyatitoe inendet, keguure 
kainennyi JESU, ko u ye kiga kotochi malaikaiyat kotomo 
kemanach. 


Kagoitoetab Jesu eng’ hekalut 

22 Ak kingo kagobata betusiekab katililenywa ko u Ngatu- 
tietab Musa, komut inendet konyo Jerusalem, si kigochi Kiptai- 
yat 23 (ko u ye kigisir eng’ Ng'atutietab Kiptaiyat, kele, Kiguure 
ne itabanat agobo Kiptaiyat werit age tugul ne yatei iyotet), 
24 ak kogoito korosiot ko u ye kigimwa eng’ Ng'atutietab 
Kiptaiyat, kele, Cheptugenik aeng’, anan arek aeng’ che bo 
cheptugenik. 

Simeon ak ng'alekyik 

25 Ogeero, kimi chito age Jerusalem, ne kigiguure Simeon; 
ak ki chito ne bo iman ak kigonyiti Jehovah, ne kiigeni kagai- 
gaetab Israel: ak kitebe Tamirmiriet ne Tilil inendet. 26 Ak 
kiga kong'ang'ji inendet Tamirmiriet ne Tilil, kole, mageerei 
meet, kotom kogeer Kristo ne bo Kiptaiyat. 27 Kinyo anyun 
hekalut eng' Tamirmiriet: ak ye kingomut sigik lakwet Jesu, 
si kobiit koyachi inendet ko u biteetab Ng'atutiet, 28 konam 
anyun lakwet eng’ eunekyik, ak kolos Jehovah, kole, 

29 Ee, Kiptaiyat, ichamjini nguno otwogindeng'ung' kwo 

Eng’ kalyet, ko u ng'olyondeng'ung'; 

30 Amu kagogeer konyekyuk yetuneng’ung’, 

31 Ne kiichob eng’ taitab bik tugul; 

32 Lapkeiyet ne bo ng'ang'utiet ne king'ang'jin Bororiosiek, 

Ak torornatetab biguk Israel. 

33 Ak kikwong’io Josep ak kametab lakwet agobo tuguchoto 
kagimwa agobo inendet; 34 ak kiiberur Simeon ichek, ak kolenji 
Maria kamennyi, Keero, kaginde lakwani si kobutyo che chang’ 
ak kong'eetyo che chang’ eng’ Israel; asi koek kaborunet ne tun 
kiesioi; 35 (ee agot inyendet ko tun torei rotwetab chok mugu- 
leldang’ung’;) si kobiit kong'ang'ogis kabwatutikab mugu- 
lelwekab bik che chang’. 

Ana 

36 Ak kimitei agine Ana, chebo Panuel, ne ki maotio, ne bo 
oretab Aser (ne kiga koosit mising’; kitebi ak manong'otiot 
kenyisiek tisab koboch ngitun. 37 Ak kitebi ko mosok kenyisiek 
tamanwogik sisiit ak ang'wan), ko mamandoi eng’ hekalut, ak 
kolosu, koboto karugutetab ge, ak somutik, kemoi ak bet. 
38 Ak kinyo eng’ sainato ak kogochi Jehovah kongoi, ak king’a- 
lalji tugul che kiigeni katiaget eng’ Jerusalem agobo inendet. 


Ming'inatetab Jesu 

39 Ak kingo kagoges tugul ko u Ng'atutietab Kiptaiyat, 
koweektagei koba Galili, agoi nganasenywa Nasaret. 

40 Ak kiner lakwet, ak kotesak kimnatet, ak kinyi ng'omnatet: 
ak kimi mieindab Jehovah koboto inendet. 

41 Kicham kobendi sigikyik kenyit age tugul Jerusalem eng’ 
igorta ne bo paska. 42 Ak ye ki bo kenyisiek taman ak aeng’, 
kotogosta ichek koba Jerusalem ko u biteet ne bo igorta; 43 ak 
ye kingowong’ betusiek, ye kiweeksei, kong'et lakwet Jesu eng’ 
Jerusalem: ak kima nai sigikyik; 44 ago kilen mi koboto bik 
che kibendi tugul, koba anyun bandab betut komugul; ak 
kicheng’ inendet eng’ kwenutab bikab orenywa ak che kiinge- 
ngei: 45 ak ye kimanyor inendet, koweektagei Jerusalem, 
kocheng’at. 46 Ak ye kingogesgei betusiek somogu, konyorji 
inendet hekalut, kotebyei eng? kwenutab konetik, koepchin it 
ng'alekwak, ak koteepse icheget: 47 ak kikwong'io ichek tugul 
che kiepchin it inendet amu naennyi ak wolunaikyik. 48 Ak 
ye kingogeer inendet, kokwong'io: ak kilenji kamennyi inendet, 
Lakwani, kalya si iyaiywech ko u ni? keero, kogicheng'in ane 
ak kwandang’ung’ eng’ arogenet. 49 Ak kilenji ichek, Amu nee 
si ocheng'a? ma onai ole kanyolja atebe boisietab Baba? 
50 Kima iguiyo ichek ng'olyondonoto kamwachi. 51 Kicho- 
rgei anyun koboto icheget, ak kiit Nasaret; ak kigase it ichek: 
ak kigonor kamet ng'alechato tugul eng’ muguleldanyi. 

52 Kitesak ng'omnatetab Jesu, ak etunatet, ak mieindo eng’ 
Jehovah ak eng’ bik. 


Johana Kabatisanindet ak ng'alekyik 
Ak eng’ kenyit ne bo taman ak mut ne bo laitornatetab 
Tiberio Kaisari, ye ki bounindet ne bo Judea Pontio Pilato, 
ak Herod ko ki kiruogindet ne bo Galili, ak ki kiruogindetab 
Iturea ak Trakoniti Pilipu ng'etab kametab Herod, ak ki Lusania 
kiruogindet ne bo Abilene, 2 eng’ betusiek che bo tiseinatet ne 

o ne bo Anas ak Kaiapa, koityi anyun ng'olyotab Jehovah 
Johana weritab Sakaria eng’ surkwen. 3 Ak kinyo komoswek 
tugul che bo tabanwekab Jordan, koamdooti kabatisanetab sigu- 
net agobo nyoetab kaat ne bo tengekwogik; 4 ko u ye kigisir 
eng’ bukuitab ng’alekab maotiot Isaia, kele, 

Kutitab chi ne ititeni eng’ surkwen kolen, 

Ochob oretab Kiptaiyat, 

Olititoti ole bunoti. 

5 Tun kilong'u atebwet age tugul, 

Ak tun kiribribi tulwet age tugul ne o ak ne mingin: 

Ak tun kilititi che kunuren, 

Ak kichaboi ortinwek che sing'ortot: 

6 Ak tun keerei bik tugul yetunetab Jehovah. 

7 Kimwachi anyun tuiyosiek che kibendi ole mi inendet, si 
kobatisan, kolenji, Ee okwek lagokab erenokab ng'wonet, ng'o 
ne kagoteeiywok omweune nereknatet ne tun nyonei? 8 Oii 
anyun logoek che nyoljin sigunet, amotau omwa eng’ mugu- 
lelwekwok ole, Kitinye kwandanyo Abraham: amu amwawok 
ale, eng’ koichu komuchi Jehovah kong'eetyi Abraham lagok. 
9 Agot nguno ko kaginde aiywet tigitikab ketik: noto anyun, 
ketit age tugul ne maiyei logoek che miach, keebei, ak kewirji 
ma. I0 Ak kiteebe inendet tuiyosiek kole, Kiyai nee anyun? 
II Ak kiwolji ichek kolenji, Inendet ne tinyei sumotik aeng’, 
kogochi ne matinyei; ak ingoyai ko u noto agine ne tinyei 
amitwogik. 12 Ak kibwa agichek taagikab aisurut si kibatisan, 
ak kolenji inendet, Konetindoni, kiyai nee? 13 Ak kimwachi 
ichek kolenji, Amomage bik tuguk che siirei che kiging'at. 
14 Ak kiteebe askarik agichek kolenji, Kiyai nee anyun achek? 
Ak kilenji, Amomu chi age tugul, anan orebe chi kiy; ago 
ingoyamak melekwekwok. 

I5 Ak kingota kogeni bik kit ne biitu, ak kogereri met eng’ 
mugulelwekwak bik tugul agobo Johana, kolen ngo tos Kristo 
inendet; 16 kowolji Johana ichek tugul kolenji, Abatisanok 
eng’ beek iman; ago nyonei inendet ne kim kosiira, ne manyo- 
ljina atiach anokab kweonikyik: ibatisanok inendet eng’ 
Tamirmiriet ne Tilil ak mat: 17 tinyei keibet eng’ eunnyi, ak 
kotilili komie ruanyut, ak koyumji nganok chogennyi; ago 
beelei metetek eng’ mat ne ma misoksei. 

18 Kiamji anyun bik logoiywek che miach koboto kotigo- 
nutik alak che chang’. 19 Ago ye kingo kagoger kong’ Johana 
kiruogindet Herod agobo Herodia, osotiotab ngetab kam, ak 
agobo tuguk tugul che yaachen che kiga koyai Herod, 20 kotesyi 
nito anyun chun tugul, noto ko kiger Johana eng’ korgoret. 

Kabatisanet ne bo Jesu 
2I Ak ye kingo kagibatisan bik tugul, ak ko kagibatisan Jesu 
agine, ak ye kisaei, koyatak kipsengwet, 22 ak kochorjigei inendet 
Tamirmiriet ne Tilil, eng’ kergeindab cheptuget, ak komong'une 
kutit kipsengwet kole, Inyendet ko i Werinnyu, chamanennyu; 
abaibai mising’ eng’ inye. 


Tetutikab ibinwek che kigosiirto agobo Jesu 

23 Ak kingotau Jesu konetisiei, ko ki negit kenyisiek sosom, 
(kolen ichek abere) weritab Josep, weritab Heli, 24 weritab 
Matat, weritab Lawi, weritab Melki, weritab Janai, weritab 
Josep, 25 weritab Matatia, weritab Amos, weritab Nahum, 
weritab Esli, weritab Nagai, 26 weritab Maat, weritab Matatia, 
weritab Semein, weritab Josek, weritab Joda, 27 weritab Joanan, 
weritab Resa, weritab Serubabel, weritab Sealtiel, weritab Neri, 
28 weritab Melki, weritab Adi, weritab Kosam, weritab Elma- 
dam, weritab Er, 29 weritab Jose, weritab Elieser, weritab Jorim, 
weritab Matat, weritab Lawi, 30 weritab Simeon, weritab Juda, 
weritab Josep, weritab Jonam, weritab Eliakim, 31 weritab 
Melea, weritab Mena, weritab Matata, weritab Natan, weritab 
Daudi, 32 weritab Jesii, weritab Obed, weritab Boas, weritab 
Salmon, weritab Nason, 33 weritab Aminadab, weritab Arni, 
weritab Hesron, weritab Peres, weritab Juda, 34 weritab Jakobo, 
weritab Isak, weritab Abraham, weritab Tera, weritab Nahor, 
35 weritab Serug, weritab Reu, weritab Peleg, weritab Eber, 
weritab Sela, 36 weritab Kainan, weritab Arpaksad, weritab 
Sem, weritab Noa, weritab Lamek, 37 weritab Metusela, weritab 
Enok, weritab Jared, weritab Maalaleel, weritab Kainan, 38 weri- 
tab Enos, weritab Set, weritab Adam, weritab Jehovah. 


Yomsetab Jesu 

Ak kiweek Jesu kobunu Jordan, ko nyiitat Tamirmiriet ne 

Tilil, ak kiimut Tamirmiriet kwo surkwen 2 ak kotebi 
betusiek artam, koyomei oindet. Ak ma am kiy eng’ betusie- 
choto: ak ye kingogesgei betusiechoto, koam rubet. 3 Ak 
kilenji oindet, Ngo i Weritab Jehovah, ingat koi koek makatiat. 
4 Ak kiwolji Jesu inendet kolenji, Kigisir kele, Masobei chi eng’ 
makatiat inegei. 5 Ak kiimut anyun oindet kotogosta, kwo 
koborji bororiosiek tugul che bo ng'ony eng’ sainato. 6 Ak 
kilenji anyun oindet inendet, Agonin kimnatoni tugul, ak 
telunatenywa tugul; amu kigigona; ak agochini age tugul ne 
amakyini. 7 Ngot iloswa anyun, eng? tainnyu, kobunjinin 

tugul. 3 Ak kiwolji Jesu kolenji, Kigisir kele, Ilosu Kiptaiyat 
Jehovah neng'ung', ak iboisiechi inendet inegei. 9 Kiimut 
anyun inendet Jerusalem, kwo kotonone kimonjogutab hekalut, 
ak kolenji, Ngo i Weritab Jehovah, iwirjige ng'ony eng’ yu: 
I0 amu kigisir kele, 
Iyogu malaikaisiekyik agobo inye, si koribin: 
II ak, 
Kotaachin eng’ eunekwak, 
Si marus koita keldang'ung'. 
12 Ak kiwolji Jesu kolenji, Kigimwa kele, Meyom Kiptaiyat 
Jehovah neng'ung'. 
13 Ak ye kingoges oindet yomset age tugul, kobagakta inendet 
ne matia. 
Jesu eng’ Nasaret 

14 Koweek anyun Jesu Galili eng’ kimnatetab Tamirmiriet: 
ak kiyom logoiywek korotinwek tugul agobo inendet eng’ ole 
negite oloto. 15 Ak kiinetisiei eng’ sunagogisiekwak, ak kiilos 
inendet bik tugul. 

16 Kinyo anyun Nasaret, ole kinerjin: kiwa sunagogit, eng’ 
betutab sabato, ko u ye kicham kowendi, ak kotonon si kobiit 
kosoman. 17 Ak kigigochi inendet bukuit ne mamanat ne bo 
maotiot Isaia. Ak king'any bukuit, konyor ole kigisir kele, 

18 Mi Tamirmirietab Kiptaiyat kobota, 

Amu kiila si kobiit aamji kibananok logoiywek che miach: 
Kiiyokwa si kobiit aamji luulenik katiaget, 

Asi kobiit kogeerto kipkoratinik, 

Ak atiach che kigiguoten. 

I9 Si kobiit aamda kenyit ne chamat eng’ Kiptaiyat. 

20 Ak kimaman bukuit, ak koweekyi kogeny kiboitiot, ak 
koteb ng'ony: ak kiicbiilji kong’ inendet bik tugul che kimi 
sunagogit. 2I Ak kitoi kolenji bichoto, Kagosulda rani siru- 
tioni eng’ itikwok. 22 Ak kibaorianji tugul inendet, ak 
kokwong'io eng’ ng'alek che bo mieindo che kamong'une 
kutinnyi: ak kile ichek, Tos ma weritab Josep nito? 23 Ak 
kiwolji ichek kolenji, Iman omwawa kalewenoni, Isoopge inye, 
chepkerichot: tuguk tugul che kigegas kele kiyaak eng’ Kape- 
rnaum, iyai choto agichek eng’ yu eng’ emoning'ung'. 24 Ak 
kilenji, Amwawok iman, ale, Mami maotiondo ne chamaksei 
eng’ emennyi. 25 Ago amwawok iman ale, Kimi mosogik che 
chang’ Israel eng’ betusiek che bo Elija, yu kiga kiger kipsengwet 
kenyisiek somok ak arawek lo, yu kiga nyo rubet ne o emet 
tugul; 26 ago ma kiyokto Elija kwo oldab age eng’ ichek, 
kobate kiwa Sarepta eng’ emetab Sidon agoi oldab kwondo age 

ne ki mosok. 27 Ak kimi che chang’ che kitinyei mogondosik 
eng’ Israel eng’ betusiekab maotiot Elisha; ak kima kisoob chi 
eng’ ichek kobate Naaman inegei, Suriaindet. 28 Ak kinyi 
neregek ichek tugul eng? sunagogit ye kingogas ng'alechuto; 
29 ak king'eetyo kotoorta inendet komanda eng’ nganaset, ak 
kiimut kwo tulwet barak ole kigiteech nganasenywa, kolen 
kotoortae chemng'esut. 30 Ago kisiirtoe kwenunywa kwo. 


Kisoobi chi ne tinyei tamirmirietab oindet ne muruon 

31 Ak kichorjigei anyun Kapernaum, nganaset ne bo Galili. 
Ak kiinet bik eng’ betutab sabato: 32 ak kikwong'io eng’ 
konetisiennyi; amu kitinyei kimnatet ng'olyondennyi. 33 Ak 
kimi chi sunagogit, ne kitinyei tamirmirietab oindet ne muruon; 
ak kiwaach eng? waagat ne o, 34 kole, Bagaktech! kiting'ege 
nee ak inye, Jesu ne bo Nasaret? kenyo inye si ibarech? 
Kaanain inye ale i Ne Tilil ne bo Jehovah. 35 Ak kiger kong’ 
Jesu inendet, ak kolenji, Sis, ak imong'u eng’ inendet. Ak 
kingo kagowirji oindet kwenunywa, komong'une inendet 
anyun, komata koita kiy. 36 Ak kikwong'io bichoto tugul, ak 
kong'alaljigei ichegei kole, Nee ng'olyondoni? amu kang’at eng’ 
kimnatet ak kamuktaet tamirmirik che muronen, si komong’. 
37 Ak kiyom anyun logoiywek komoswek tugul che bo emonoto 
agobo inendet. 


Kisoobi kametab osotiotab Simon, ak kisoobi bik alak 


38 Ak kimanda eng’ sunagogit, ak kwo gab Simon. Kiamei 
kametab osotiotab Simon eset ne korom; ak kisaisai bik Jesu 
agobo inendet. 39 Ak kotonon eng’ ye negit, ak koger kong’ 
eset; kibagakta anyun eset inendet: ak ngunoto kong'eet ak 
koboisiechi ichek. 

40 Ak ye ki negit kororokta asista, komutyi bik tugul bikwak 
che kimiandos eng’ korotwek che terotin: ak kiigonoor eune- 
kyik age tugul eng’ ichek, ak kosoob. 41 Komong'une anyun 
oik bik che chang’, kowaachei kolen, Inyendet ko i Weritab 
Jehovah. Koger kong’ Jesu icheget, ma chamji kotwek, amu 
kiingen ichek kole, inendet ko Kristo. 

42 Ak ye kingo kagoeech, komong’ eng’ oloto kwo surkwen: 
ak kicheng'at tuiyosiek inendet, koba ole mi, komach icheget 
korany inendet kole, amat kwo kobagakta ichek. 43 Ago kilenji 
ichek, Kanyolja aamda logoiywek che miache che bo bouna- 
tetab Jehovah eng’ nganasok alak agichek: amu kigiyokwa agobo 
noto. 44 Ak kiamdaat anyun eng’ sunagogisiek che bo Galili. 


104 LUKA 5 


Kuurset ne bo alamalyet ne bo tai 

5 Ak ye kingota kogiichi tuiyet inendet, ak kogasei ng'olyotab 

Jehovah, kotonon inendet eng’ ngegutab araraita ne bo Gene- 
saret; 2 ak kigeer moingonik aeng’ che bo beek kotonondos eng’ 
ngegutab araraita: ago kiga kochorgei ramik koba komwet 
regereiywekwak che kiname njirenik. 3 Ak kilany moinget 
age, ne ki bo Simon, kosom kole, konaktae kolooit kitigin eng’ 
ngegut. Ak kiteb ng'ony anyun ak konet tuiyosiek komi 
moinget. 4 Ak ye kingo kagoges ng'alalennyi, kolenji Simon, 
Ta ikweri moinget kwo ole chang’ beek, ak ochoorte regerei- 
ywekwok oramisie. $ Ak kiwol Simon kole, Kiptaiyandani, 
kogiboisie kemout komugul, ama kinyoru kiy: ago achoortoi 
regereiywot amu ng'olyondeng'ung'. 6 Ak ye kingo kagoyai 
ko u noto, konam njirenik ng'isiat; kot kotoi kong'etyo regerei- 
ywekwak; 7 ak king'wech bik che kiboisiei tugul che kimi 
moinget age, kole kobwa kotoret. Kobwa anyun, ak konyiit 
moingonik tuwai, kot kotoi moingonik kosu. 8 Ago ye kingo- 
geer Simon Petero, kobutyi kutung’oikab Jesu, ak kole, Istoe- 
nage, amu a chi ne bo tengek, ee Kiptaiyandani. 9 Amu 
kikwong’, ak tugul che kimi koboto inendet, agobo njirenik 
che kiga nam; 10 kikwong'io agichek Jakobo ak Johana, werikab 
Sebedi, che kiboisiei tugul koboto Simon. Ak kilenji Jesu 
Simon, Ameiyweisie; koboch nguno iegu ne irame bik. 11 Ak 
ye kingo kagoget moingonikwak kobwa ngegut, kobagakta tugul, 
ak kosub inendet. 


Kisoobi che ne amei mogondosik 

I2 Ak kingota komitei nganaset age, ogeero, chito ne ki 
nyiitat mogondosik: ak ye kingogeer inendet Jesu, kobut kosieb 
mo, ak kosaisai kole, Kiptaiyandani, ngicham, imuchi itilila. 
13 Ak kiiyogoito Jesu anyun eunnyi, ak kotwa, ak kole, Kaacham; 
tililitu. Ak ngunoto kobagakta mogondosik inendet. 14 Ak 
king’at anyun kolenji, Amat imwachi chi: ago ui ak iborjige 
tisiindet, ak igoite che bo katilileng'ung', ko u ye king'at Musa, 
koek baornatet eng’ icheget. 15 Ak kitesak mising’ koiyesta 
logoiywekyik: ak kiiyumgei tuiyosiek che chang’ kobwa si 
kogas ng'alekyik ak kisoob eng? mianwekwak. 16 Ago kiita- 
bangei inegei kwo surkwen kosa. 


Kisoobi chi ne meat borto 
17 Ak kiinetisiei eng’ betut age eng’ betusiechoto; ak kimi 
Parisaik ak konetik che bo ng'atutik kotebyei eng’ oloto, che 

kibunu nganaset age tugul ne bo Galili ak ne bo Judea ak ne bo 
Jerusalem: ak kimi kamuktaetab Kiptaiyat koboto inendet 
kosoobe bik. 18 Ak ogeero, kilau bik chito eng’ itogut ne ki 
meat borto: ak kicheng' oret ne imute kwo go, ak konde 
inendet tainnyi. 19 Ak ye kimata konyor ole imute kwo go 
amu chang'indab bik, kolany got barak, ak kochoortae inendet 
itogunnyi kobun ole kigisieb, agoi kwenut eng’ taitab Jesu. 
20 Ak kingogeer Jesu kayanenywa, kolenji, Chichi, kagenyoun 
kaat tengekwogiguk. 21 Ak kitoi sirik ak Parisaik kobwat 
agobo ng'olyondonoto kole, Ng'o nito mwaei ng'alechu yaachen? 
Ng'o ne imuchi konyochi chi kaat tengekwogik kobate Jehovah 
inegei? 22 Ago ye kingonai Jesu anyun kabwatutikwak, ko- 
wolji kolenji, Obwati nee eng' mugulelwekwok? 23 Nee ne 
nyamnyum, ngele, Kaginyoun kaat tengekwogiguk; anan 
ngele, Ng'eet ak iwendote? 24 Ago si kobiit onai ole tinyei 
kimnatet Weritab chi eng’ ng'ony konyochi kaat bik tengekwogik 
(kolenji chito ne ki meat borto), Amwaun ale, Ng'eet, ib itogu- 
ng'ung' ak iwe gong'ung'. 25 Ak king'eet ngunoto anyun eng’ 
tainywa, ak kiib kit ne karue, ak kwo gonnyi, kolosunoti Jehovah. 
26 Ak kokwong'io ichek tugul, ak kolos Jehovah; ak kinyi 
ichek kaiyweisiet, ak kole, Kagegeer rani tuguk che kikwong'e. 


Kuurset ne kiguurei Lawi 

27 Ak kingobata tuguchu kwo kogeer taagindetab aisurut, ne 
kiguure Lawi, kotebyei eng? ole kitaage aisurut, ak kilenji, 
Isubwa. 28 Ak kibagakta tugul, ak kong'eet kosub inendet. 

29 Ak kichopchi Lawi inendet igorta ne o eng’ gonnyi; ak 
kimi tuiyet ne o ne bo taagikab aisurut ak bik alak che kitebyei 
eng’ amisiet koboto inendet. 30 Ak kiing'unyng'ung'ji Parisaik 
ak sirikwak alamalyennyi, kole, Kalya si oamisiei ak oeeisei 
koboto taagikab aisurut ak kiptengeginik? 31 Ak kiwolji Jesu 
kolenji, Mamage kiy chepkerichot bik che chamegei; kobate che 
miandos. 32 Kima anyo aguur che bo iman, ago kiptengeginik, 
si kosik. 


Ng'olyotab karugutetab ge 

33 Ak kilenji inendet, Irugutegei konyil che chang’ alamalye- 
tab Johana, ak kosaei, ak yaei ko u noto agichek che bo Parisaik; 
ago amisiei cheguk ak koeeisei. 34 Ak kilenji Jesu ichek, Tos 
omuchi ogochi korugutgei che kogiguurji katunisiet, kota komi 
sandet koboto icheget? 35 Ago bwanei betusiek che tun kiistoe 
ichek sandet, korugutgei anyun eng’ betusiechoto. 36 Ak ki- 
mwachi ichekanyun kalewenet kogeny kolenji, Mami chi ne kereri 


106 LUKA 5, 6 


akwot ne bo ngoriet ne leel ak konapchi ngoriet ne os; amu ngo 
yai ko u noto ko kereri noto leel, ak kogeny, manamegei akwot 
ne leel ak neos. 37 Ama mi chi ne indoi divaik che leelach 
lolotinwek che osen; ngo yai ko u noto ko kereri divaik loloti- 
nwek, ak kotumdagei, ak kong'emogis lolotinwek. 38 Ago 
kanyol kinde divaik che leelach lolotinwek che leelachen. 
39 Ama mi chi ne ngo kagoee divaik che bo keny ko ta komach 
che leelach: amu mwaei kole, Miachen che bo keny. 


Tuguk che kanyol keyai eng’ betutab sabato 


Ak kibunei mbarenikab bek eng’ betutab sabato; ak kibagat 

alamalyennyi mesisekab bek, kobirir ak konyei. 2 Ago 
kimwa alage che bo Parisaik kole, Amu nee si oyai eng’ betutab 
sabato ne ma chamdaat eng’ ng’atutik? 3 Ak kiwolji Jesu 
kolenji, Tom osoman agot ng'olyondoni, ne kiyai Daudi, ye 
kingoam rubet, koboto che kimitei ak inendet; 4 ak kiwa gotab 
Jehovah ak kocher makatinik che bo kabartaet, koam ak kobutyi 
che kimi koboto inendet agichek; che ma chamdaat eng’ ng'atu- 
tik koam chi kobate tisiik ichegei? 5 Ak kimwachi ichek ko- 
lenji, Weritab chi ko kiptaiyatab sabato. 

6 Ak kiwa sunagogit eng’ sabato age, ak konetis: ak kimi 
chi oloto, ne ki resot eunnyi ne bo tai. 7 Ak kirib inendet sirik 
ak Parisaik kole, kogeer ngo tos isoob chi eng’ betutab sabato; 
si konyor oret ne itaame. 8 Ago kinai kabwatutikwak; ak 
kolenji chichoto ne kitinyei eut ne resot, Ng'eet, tonon eng’ 
kwen. Ak king'eet kotonon. 9 Ak kilenji Jesu ichek, Atee- 
benok, ale, Tos, chamdaat eng’ ng'atutik keyai ne mie eng’ 
sabato, anan keyai ne ya? kesor sobon, anan kebar? 10 Ak 
kigeerot Jesu bik tugul, yeityo kolenji chichoto, Chuul eung'ung'. 
Ak kiyai ko u noto: ak kimieit eunnyi ko u ye konye. 11 Ak 
kinerekso mising’: ak king’alaljigei ichegei agobo kit ne itol 
Jesu. 

12 Kiwa Jesu anyun eng’ betusiechoto, tulwet kosa; ak kisa 
Jehovah kemout komugul. 


Alamalyet taman ak aeng’ 

13 Ak ye kingoeech, koguur alamalyennyi: ak kilewen eng’ 
choto taman ak aeng’, che kiguure kainenywa che kiyoktoi; 
14 Simon, ne kiguure kainennyi ne bo aeng’ Petero, ak Andrea 
ngetab kamet, ak Jakobo ak Johana, ak Pilipu ak Bartolomayo, 
15 ak Matayo ak Tomas, ak Jakobo weritab Alpayo, ak Simon 
ne kigiguure Selote, 16 Judas weritab Jakobo, ak Judas Iskariot, 
ne ki ng'wektaindet; 17 ak kichortagei koboto icheget, ak 

kotonone ye ribrib, koboto tuiyet ne o ne bo alamalyennyi, ak 
bik che chang’ che kibunu Judea komugul ak Jerusalem, ak 
ngegutab nyanjet ole bo komostab Turo ak Sidon, che kibwanei 
kogasei inendet, ak kisoob eng' mianwekwak; 18 ak kigisoob 
icheget che kiinyalili tamirmirik che muruonen. 19 Ak kicheng’ 
tuiyet komugul kotwa inendet: amu kibunu inendet kamu- 
ktaet, ak kosoob ichek tugul. 


Bik che boiboen, ak bik che kilenjin, Bwa 

20 Ak kigeerot alamalyennyi, ak kole, O boiboen okwek che o 
bonon: amu neng’wong’ bounatetab Jehovah. 21 O boiboen 
okwek che amok rubet nguno: amu tun obiyong'dosi. O 
boiboen okwek che orirtosi nguno: amu tun ororitosi. 22 O 
boiboen okwek, ye wechok bik, ak kobesienogei, ak kochurok, 
ak kowirta kaineng’wong’ kole ya, agobo Weritab chi. 23 Oboi- 
boitu eng’ betunoto, ak otorombense eng’ boiboindo: amu, 
ogeero, o melektang'wong' eng’ kipsengwet: amu kiyachi 
kwanisiekwak maotik ko u noto. 24 Ago bwa okwek che o 
magore! amu kaotaach kagaigaeng'wong'. 25 Bwa okwek, 
che o biyong'otin nguno! amu tatun koamok rubet. Bwa 
okwek, che ororitosi nguno! amu tatun oteitosi ak orirtosi. 
26 Bwa okwek, ye mwaei bik tugul che miach agobo okwek! 
amu kigoyachi ko u noto kwanisiekwak maotik che bo lembech. 


Chamnyet ne kichamei bunik 

27 Ago amwawok okwek che ogase, ale, Ocham bunikwok, 
oyachi che miach ichek che wechok, 28 oberur ichek che chubok, 
ak osachi ichek che usok. 29 Ak inendet ne irabachin matanda 
age igochi matanda age; ak inendet ne rebenen ngorieng’ung’ 
ko meete agot sumeng'ung'. 30 Igochi chi age tugul ne somin; 
ak inendet ne rebenen tuguguk ko matata isom kogeny. 31 Ak 
ko u ye omache koyaiywok bik, oyachi ak okwek ko u noto. 
32 Ngocham anyun icheget che chamok, otinye kongoi nee? 
amu agot kiptengeginik kochamei agichek icheget che chamei. 
33 Ak ngoyachi che miach icheget che yaiywok che miach, 
otinye kongoi nee? amu agot kiptengeginik koyaei ko u noto. 
34 Ak ngobesendochi bik che omang'u ole tun onyorune, 
otinye kongoi nee? amu agot kiptengeginik ko besendochin 
kiptengeginik alak si konyor che te chugicheta. 35 Ago ocham 
bunikwok, ak oyai ne mie, ak obesende, amogen onyoru kogeny; 
si koeet melektang'wong', ak oegu werikab Inendet ne Toror 
Mising’: amu tala inendet eng’ icheget che matinyei kongoi ak 
che yaachen. 36 Oegu che tinyei rirenetab ge, ko u Kwanda- 
ng'wong'” ne tinyei rirenetab ge. 


108 LUKA 6,7 


Agobo kiruoget ne kiruokyin bik 

37 Amoruokyi, si tun koma kiruokwok: amogikyi, si turi 
koma kigikyok: otiach, si tun kitiachak: 38 ogoite, si tun 
kegonok; kerutiet ne mie, ne kigigony, ne kigisaisach, kot 
korara, choto che tun indoi bik tegetikwok. Amu kerutiet ne 
ogere ko noto ne tun kigerunenok ak okwek. 

39 Ak kimwachi kalewenet kolenji, Imuchi kipkoratiat 
kondochi kipkoratiat? tos marorokyin tuwai keringet? 40 Ma- 
siirei alamalyet konetindennyi: ago inendet ne kigonetak 
kogergeitu ak konetindennyi. 41 Ak amu nee si igeere betbe- 
tiat ne mitei kondab ng'etab komet, ago mebwati bambaniat ne 
mi kondang'ung' inyendet? 42 Anan imuktoi ano ilenji 
ng'etab komet, Tupchennyu, inganemun betbetiat ne mitei 
kondang’ung’, ago mebwati inye bambaniat ne mi kondang’ung’ 
inyendet? Ee, chombilindoni, inemu korok bambaniat ne mi 
kondang'ung' inyendet, si ye kaigeerte komie imuch anyun 
inemu betbetiat ne mi kondab ng'etab komet. 43 Amu mami 
ketit ne mie ne yiei logoek che yaach; ama mi ketit ne ya 
ne yiei logoek che miach. 44 Amu kinae ketit age tugul logoe- 
kyik. Amu mabutei bik logoekab mogoonik eng’ katok, ak 
mabutei bik logoekab *sabibuk eng’ ketitab katok. 45 Inemu 
chito ne mie kit ne mie kobunu konoruet ne mie ne mi mugu- 
leldanyi; ak inemu chito ne ya kit ne ya kobunu konoruet 
ne ya ne mi muguleldanyi; amu che mwaei kutinnyi ko che 
nyiitat muguleldo. 


Tuguk che kigasei ak keyaei 

46 Amu nee si oguurena Kiptaiyat, Kiptaiyat, amoyae tuguk 
che amwae? 47 Chi age tugul ne nyonjina, ak kogas ng'alekyuk, 
ak koyai, aboruok chito ne kergei: 48 kergei inendet ak chito 
ne teechei got, ne kibal kororokto mising’, ak konde lumeiywot 
ruandet: ak ye kingo chang'a beek, korieb beekab mogoch 
goyoto, ama imuch kotumdum: amu kiga kiteech komie. 
49 Ago inendet ne kasei, ama yaei, ko kergei ak chito ne kiteech 
got ng'ung'unyek ama lumji ng'ony lumeiywot; ak kirieb 
beekab mogoch, ak kilul ngunoto; ak kieet luletab goyoto. 


Kisoobi otwogindetab kiptaiyatab bogol 
7 Ak kingo kagogesyi ng’alekyik tugul itikab bik, kwo anyun 
Kapernaum. 
2 Kimi kiptaiyatab bogol, ne kitinyei otwogindet ne kicha- 
mei kot, ak kimiani otwogindonoto ne ki negit kome. 3 Ak 

ye kingogas agobo Jesu, koyokto inendet boisiekab Yahudik, 
koba komwachi konyo kosoob otwogennyi. 4 Ak ye kingoit 
icheget ole mi Jesu, kosaisai inendet mising’, kolenji, Nyoljin 
inendet iyachi ko u noto: $ amu chamei bororiennyo, ak 
kiteekwech inendet sunagoginnyo. 6 Kwo anyun Jesu koboto 
icheget. Ak ye kima kota ko loo eng’ goyoto, koyokto kiptai- 
yandanato choronokyik koba ole mi inendet, ak kolenji, Kiptai- 
yandani, amata iimge: amu ane, ko ma a chito ne nyolu inyo 
gonnyu: 7 noto anyun, agot ane, ko ma aiitge ale nyolu 
anyonjin: ago mwa ng'olyot kityo, ak kosob otwogindennyu. 
8 Agot ane, nganda a chi ne kiboiywa, atinye askarik che abou, 
ak ngalenji ni, Ui, kwo; ak ngalenji age, Nyo, konyo; ak 
ngalenji otwogindennyu, Yai ni, koyai. 9 Ak ye kingogas 
Jesu ng'alechuto, kokwong' agobo inendet, ak kiwelelgei ak 
kolenji tuiyet ne kiisubi inendet, Amwawok ale, tom anyoru 
kayanet ne o ne te ni, achicha, agot eng’ Israel. To Ak kingo- 
week anyun che kiga kiyokto, koba ga, konyor otwogindonoto 
ko kagosob. 


King'eeti weritab mosoget eng’ Nain 

II Ak ye kingo kagobata betunoto, kwo nganaset ne kiguure 
Nain; ak kiba alamalyennyi koboto inendet, ak tuiyet ne o. 
12 Ak ye kiga rikta ormarichetab nganaset, ogeero, kigisutei 
musto, ne ki werit ne kii kamet inegei, ak ki mosok chebiosonato: 
ak kimi koboto inendet bik che chang’ che bo nganaset. 13 Ak 
ye kingogeer Kiptaiyat inendet, korire, ak kolenji, Amat irir. 
I4 Ak kirikta ye negit ak kotwa kit ne kigisute inendet: ak 
kitononso anyun che kisutei. Ak kilenji Jesu inendet, Neranani, 
kamwaun ale, Ng'eet. 15 Ak king'eet anyun ne koga kome, ak 
kotoi kong'alal. Ak kiigochi kamet. 16 Ak kiiyweis tugul: 
ak kolos Jehovah, kole, Kagong'eet eng' kwenunnyo maotiot 
neo: ak, Kagorutochi Jehovah bikyik. 17 Ak kiyom ng'olyo- 
ndonito agobo inendet Judea komugul, ak korotinwek tugul che 
kiyiem oloto. 


Johana Kabatisanindet 


18 Ak kimwachi alamalyetab Johana inendet tuguchuto tugul. 
19 Ak kiguurjigei Johana aeng’ che bo alamalyennyi ak koyokto 
koba ole mi Kiptaiyat, koteebe kole, Tos inyendet ni nyonei, 
anan kigeni age? 20 Ak ye kiga it bik ole mi inendet, kolenji, 
Kagoyokwech Johana Kabatisanindet kebwa ole imi, kole, 'Tos 
inyendet ne nyonei, anan kigeni age? 21 Eng’ sainato kosoob che 
chang’ che kitinyei mianwek ak korotwek ak tamirmirik che 

yaachen; ak kiigochi kipkoratinik che chang’ kogeerto. 22 Ko- 
wolji kolenji, Oba omwachi Johana tuguk che kaogeer ak che 
kaogas; kigochin kipkoratinik kogeerto, ak bendoti che koi- 
ng'waldos, kitilili che tinyei mogondosik, ak kastoi che ming'otin, 
king'eeti che kigobek, kiamjin kibananok logoiywek che miach. 
23 Ak baibai age tugul ne manyorunena kanagut. 

24 Kingo kagoba che kiga koyokto Johana, kotoi komwachi 
tuiyosiek agobo Johana, kole, Kiomande surkwen ogeer nee? 
tegat ne itumdumi usonet? 25 Ago kiomande ogeer nee 
okwek? chito ne ilaachi ngoroik che tangusen? Ogeero, 
icheget che ilaachi ngoroik che bo lelesta, ak che meng'isiei eng’ 
talbisto, komitei gorikab laitorinik. 26 Ago kiomande ogeer 
nee? maotiot? Ee, amwawok ale, siirei maotiot. 27 Nito ne 
kigisir agobo inendet, kele, 

Ogeero, ayoktoi kiboitiondennyu kondoenen, 

Ne chobei oreng'ung” eng’ taing'ung'. 
28 Amwawok ale, Eng’ che kisich kobogorisiek ko mami ne o ne 
siirei Johana: kobate inendet ne mingin eng? bounatetab 
Jehovah ko o kosiir inendet. 29 Ak ye kingogas bik tugul, 
koboto taagikab aisurut, koiityi imanda Jehovah, amu kiga 
kibatisan eng’ kabatisanetab Johana. 30 Ago kiesio Parisaik ak 
ng'omotikab Ng'atutik, kiruogutikab Jehovah, ma makyigei, 
amu kima ibatisan inendet icheget. 3I Ak kile Kiptaiyat, 
Aroge nee bikab ibini, ak kergei ak nee? 32 Kergei ak lagok 
che tebyei eng’ oldab aldaisiet, ak koguuregei; kolen, Kige- 
gutwak ndurerusiek, ak ma oureren; kigirirjok, ak ma oririe. 
33 Amu kinyo Johana Kabatisanindet ama am makatia anan 
divaik; ak omwae anyun ole, Tinyei oindet. 34 Kinyo Weritab 
chi koamis ak koeeiso; ak omwae ole, Ogeero, kipkeiya chichi, 
ak eeindetab divaik, choruetab taagikab aisurut ak kiptengeginik! 
35 Ak nat ng'omnatet kele bo iman, eng? lagokyik 
tugul. 


Kiile mwaita kelyekab Jesu; kalewenet agobo besenik aeng’ 

36 Ak kimach age eng’ Parisaik kole koamis ak inendet. Ak 
kiwa gotab Parisaindonoto, ak koteb ng'ony koamis. 37 Ak 
ogeero, kobogoriot age ne kimi nganaset, ne ki kiptengekyo; 
ye kingonai kole, tebyei ng'ony Jesu koamisiei eng? gotab 
Parisaindonoto, koib chubait ne mi mwaita ne nyamdut, 38 ak 
kitonon eng’ let ole negite kelyekyik, korirei, ak kitoi kosachi 
beekab kong’ kelyekyik, ak kouuse sumeekyik, ak kong'utut 
kelyekyik, ak koiile mwaata. 39 Ak ye kingogeer noto Pari- 
saindonoto ne kiguurei inendet, komwa eng’ orinnyi, kole, Nda 

ka maotio chichi, ta kagonai kole ng'o kobogoriondoni katwa 
inendet, ak chi ne u nee, kole, kiptengekyot. 40 Ak kiwolji 
Jesu inendet kolenji, Simon, atinye ng'olyot ne amache amwaun. 
Ak kile, Konetindoni, mwa anyun. 4I Kole, Kimi besendoi- 
ndet anum ne kitinyei besenikyik aeng’: kibesen age *denarisiek 
bogol mut, ak kibesen age konom. 42 Ak ye kima kotinyei 
kiy ne yaakyin, konyochi kaat ichek tuwai. Ngo anyun eng 
ichek tuwai ne chamei inendet kosiir? 43 Kowol Simon kole, 
Alen inendet ne kiginyochi kaat che chang’. Ak kilenji, 
Kairuoch komie. 44 Ak kingoweleljigei kobogoriot, kolenji 
Simon, Igeere kobogoriondoni? Kaanyo gongung? ama 
inaga beek aune kelyekyuk: ago kagosachi kelyekyuk beekyik 
bo kong’ kobogoriondoni, ak kouuse sumeekyik. 45 Ma ingu- 
tuta: ago inendet, koboch ngab anyo, kotomo kobagakta 
kong'utut kelyekyuk. 46 Ma iile metinnyu mwaita: ago 
kagoiile ine kelyekyuk mwaita ne nyamdut. 47 Noto anyun 
ne kamwaun ale, kagenyochi kaat tengekwogikyik, che ka chang’; 
amu chamei mising’: ago inendet ne kinyochin kaat kitigin, 
kochamei agine kitigin. 48 Kolenji kobogoriondonoto, Kage- 
nyoun kaat tengekwogiguk. 49 Ak kitoi icheget che kimitei 
amisiet koboto inendet, komwa eng’ orinywa, kole, Ngo ni kot 
konyochi kaat bik tengekwogik? 50 Ak kilenji kobogoriot, 
Kagosorun kayaneng’ung’; ui eng’ kalyet. 


Kobogorisiek che kiboisiechi Jesu 

Ak kingobata noto, ne matianit, kowendote nganasok che 

eechen ak che mengechen koamdaati ak komwaitaati logoi- 
ywek che miach che bo bounatetab Jehovah, ak kimi tamanu 
ak aeng’ koboto inendet, 2 ak kobogorisiek alak che kiga kosoob 
eng’ tamirmirik che yaachen ak mianwek, Maria ne kiguure 
Magdalene, ne kimandae oik tisabu, 3 ak Joana osotiotab Kusa 
kiboitiotab Herod, ak Susana, ak kobogorisiek alak che chang’ 
che kiboisiechin inendet eng? tugukwak. 


Kalewenet agobo kolindet 

4 Ak kingo yomogei tuiyet ne o, ak kobwanji inendet che 
kibunu nganaset age tugul, kongalal eng? kalewenet kole: 
5 Kiwa kolindet koleta keswekyik: ak ye kita koletoi, kobutyi 
alak oret taban; ak kigitiegat, ak koam taritik che bo barak. 
6 Ak kiibutyi alak ruandet; ak ye kingobityo, koyaamnyo, amu 
manyor beek. 7 Ak kiibutyi alak kwenutab katok; ak kibityo 
katok koboto keswechoto, ak kogiich. 8 Ak kiibutyi alak 
ng'ung'unyek che miach, ak kobityo, ak koi age tugul bogol. 

Ak ye kita komwaei tuguchu, komwa eng’ kutit ne o, kole, 
Inendet ne tinyei itik che kastoe, kogas. 

9 Ak kiteebe alamalyennyi ole teptoi kalewenoni. 10 Ak 
kile, Kagigonok okwek onai ung'otik che bo bounatetab Jehovah: 
ago kimwachin alak eng’ kalewenaik; si ye keertoi ko mageerei 
kiy, si ye kasei ko manaei. 11 Kalewenonoto ko ni: Keswek 
ko ng'olyotab Jehovah. 12 Ak choto mi oret taban ko icheget 
che kigogas; yeityo konyo oindet, ak konem ng'olyot eng’ 
mugulelwekwak, si manyor kayanet ak kesor. 13 Ak icheget 
che mi ruandet barak, ko ye kagas ng’alek, koyan eng’ boiboiyet, 
ak matinyei tigitik, iyani ne matia, ak kochuchuigei eng’ betutab 
yomset. 14 Ak che kiibutyi katok, ko icheget che kigas, ak 
ye kaba kogiich kererwekab met ak magornatosiek, ak boiboiye- 
tab tugukab soboni, ama iyo logoek che nyiitotin. 15 Ak che 
mi ng'ung'unyek che miach, ko icheget, che ye kagogas ng'olyot, 
konam komie, eng? mugulelwek che bo telunatet ak ko miachen, 
ak koiiyo logoek eng’ kagiiletab ge. 


Ng'olyot ne kinetege tait 

16 Mami chi, ne, ye kagonaam tait, kotuge kiy, anan konde 
kureretab itogut; ago indoi kit ne tonone tait, si kobiit kogeer 
lapkeiyet bik che bwanei go. 17 Amu mami kiy ne keunyei, 
ne matun ng'ang'oksei; ama mi kiy ne bo ung'ot, ne matun 
naaksei eng’ ole lapkei. 18 Oripge anyun eng’ ole ogastoi: 
amu age tugul ne tinyei, ko tun kigochin; ak inendet ne mati- 
nyei, ko tun kirebe agot ne len tinyei. 


Tupchonatet ne bo iman 
19 Ak kibwanji inendet kamet ak che tupcho, ago kima imuch 
korikyi amu chang'indab bik. 20 Ak kigimwachi kelenji, 
Tonondos komet ak che otupche eng’ sang’, machei kogeerin. 
21 Ago kiwolji kolenji, Kamennyu ak che kitupche ko chu 
kasei ng'olyotab Jehovah, ak koyai. 


Kogerei kong’ Jesu usonet ne o ak wasetab ge ne bo beek 

22 Ak kilany moingetab beek eng’ betut age eng’ betusiechoto, 
koboto alamalyennyi; ak kilenji, Ongelandae araraita kebe 
bitonin: kotoi anyun koba. 23 Ak kingota kobendi, koru 
Jesu konuuch: kochorjigei anyun usonet ne o araraita; kot 
komachei konyi beek moinget, ak kinyonji ng'oiyondit. 24 Ak 
kibwa ole mi inendet, ak kong'eet, kolenji, Konetindoni, 
konetindoni, kagibegu. Kong'eet anyun, ak koger kong’ usonet 
ak wasetab ge ne bo beek: kosis anyun. araraita komung’do. 

25 Ak kilenji ichek, Mi ano kayaneng'wong'?? Kiiyweis ak 
kokwong'io, kolenjigei ichegei, Ng'o chichi anyun, ne ng'atei 
agot usonet ak beek, kot kogas it inendet? 


Kisoobi chito ne bo emetab Gerasenik, ne kitinyei oik 

26 Kiit anyun emetab Gerasenik, ne tokyingei Galili. 27 Ak 
ye kingonyo ngegutab araraita, kotuiyo ak inendet chito age ne 
kibunu nganaset, ne kitinyei oik; ak kima kolaachi ngoroik 
koboch betusiek che chang’, ak kima komenyei go, ago kitebote 
kererisiek. 28 Ak kingogeer Jesu, kowaach, ak kobutyi tainnyi, 
ak kimwa eng’ kutit ne o, kole, Ating’enen nee, Jesu Weritab 
Jehovah ne Toror Mising’? Kasomin ale, amenyalila. 29 Amu 
king'at tamirmiriet ne muruon komong’ eng’ chichoto. Amu 
kiga nam eng’ betusiek che chang’: ak kigiribei mising’, ak kiga 
kirate sirimwek ak mugurek; ak king'etyei tuguk che kirate, ak 
kionei oindet inendet kwo surkwen. 30 Ak kiteebe Jesu, kolenji, 
Kiguurenen nee? Ak kile, Chang'indo; amu kiga chut oik 
che chang’ inendet. 31 Ak kisom kole, si mang’at koba keringet 
ne matinyei ole bochin. 32 Ak kimi oloto akwet ne o ne bo 
torok che kiagetos eng’ tulwet: ak kisom ichek mising’ kole, 
kochamji kochut torochoto. Kochamji anyun. 33 Ak kimong’ 
anyun oik eng’ chichoto, ak kochut torok: ak kiruai akwet 
kochortaegei chemng'esut koba araraita, ak kobek. 34 Ak 
kingogeer che kiiyagisiei tuguk che kabiit, komwei, ak koba 
komwaita eng’ nganaset ak eng? emet agobo noto. 35 Ak 
kiba kogeer kit ne kagoyaak; ak kibwa ole mi Jesu, konyor 
chichoto ne kamandae oik, kotebyei eng? kelyekab Jesu, 
kolaagat, ak kotinyei ng'omnatennyi: ak kiiywei. 36 Ak 
kimwachi ichek che kageerei tuguk che kabiit, ole kagisoopto 
chito ne katinyei oik. 37 Ak kisom anyun bik tugul che bo ole 
negite emetab Gerasenik kole, kwo kobagakta ichek: amu kiga 
nam ichek kaiyweisiet ne o: ak kilany moingetab beek, ak 
koweektagei. 38 Ago kisom inendet chito ne kamandae oik 
kole, kotebi tuwai: ago kimwachi kwo, kolenji, 39 Iweekyigei 
gong'ung', ak imwaite tuguk che eechen che kagoyaun Jehovah. 
Ak kiwa anyun, komwaitaat eng' nganaset komugul tuguk che 
eechen che kagoyachi Jesu. 


King'eeti cheptab Jairo, ak kisoobi kobogoriot ne kimandae 
korotik 
40 Ak ye kiweeksei Jesu, kotaach tuiyet; amu kiigeni bik 
tugul inendet. 41 Ak ogeero, kinyo chito age ne keguure 
Jairo; ki bounindetab sunagogit: ak kiibutyi kelyekab Jesu, ak 

kosom inendet kole, konyo gonnyi: 42 amu kitinyei chepto ne 
kigii inegei, ne ki bo olo bo kenyisiek taman ak aeng’, ak ki 
negit kome. Ago kiigiigoti tuiyosiek inendet kowendi. 

43 Ak kimi kobogoriot age ne kimandae korotik kenyisiek 
taman ak aeng’, ne kiga koboisie tugukyik tugul eng’ chepkeri- 
chinik, ama imuch kosoob inendet age tugul eng? ichek. 
44 Kinyo anyun kobun let eng’ inendet, ak kotwa tabandab 
ngoriennyi: ak ngunoto kosisyo korotik. 45 Ak kile Jesu, 
Ngo ne katwaa? Ak kingotiiyo tugul, kolenji Petero ak che 
kimi koboto inendet, Konetindoni, kariichin tuiyosiek ak 
kagogiichin. 46 Ago kile Jesu, Kagotwaa chi: amu kaanai ale, 
kagomandaena kimnatet. 47 Ak ye kingogeer kobogoriot 
kole, ma imuch koung’ak, konyo kobotanonu, ak kobutyi ng'ony 
eng tainnyi ak komwaita eng’ taitab bik tugul kit ne kaigochi 
kotwa inendet, ak ole kagisoopto ngunoto. 48 Ak kilenji, 
Chebi, kagosoobin kayaneng’ung’; ui eng’ kalyet. 

49 Ak ye kita kong'alali, konyo chi ne kibunu oldab bouni- 
ndetab sunagogit, kole, Kagome cheptang'ung'; amatata iim 
Konetindet. 50 Ago kingogas Jesu, kowolji kolenji, Ameiywei: 
iyan kityo, si kisoob. 5r Ak ye kingo kagoit got, koma kochamji 
chi age tugul kwo go koboto inendet, kobate Petero, ak Johana, 
ak Jakobo, ak kwandab cheboto ak kamet. 52 Ak kirirtos bik 
tugul, ak koteeitos 'agobo inendet: ago kile, Morirtosi; amu 
ma me inendet, ago inuuchi. 53 Ak kirorechi inendet anyun 
kochot, amu kiingen kole kagome. 54 Ago kinam inendet 
eutab cheboto, ak koguur, kole, Chebi, ng'eet. 55 Koweek 
anyun tamirmiriennyi, ak kong'eet ngunoto: ak king’at kole, 
kigochi kiy ne amei. 56 Ak kikwongio mising’ sigikyik: 
ak king'at inendet ichek kolenji, amomwachi chi age tugul kit 
ne kagoyaak. 


Boisiet ne kigiyoktoe alamalyet taman ak aeng’ 

9 Kiguur anyun taman ak aeng? koyumgei, ak kogochi 

kimnatet ak bounatet koboi oik tugul, ak kosoob che 
miandos. 2 Ak kiiyokto koamda bounatetab Jehovah, ak ko- 
soob che miandos. 3 Kolenji, Amoib kiy ne bo bandang’wong’, 
agot kirokto, anan lolet, anan makatiat, anan fedaisiek; amoibote 
sumotik aeng’. 4 Ak got age tugul ne omong’jini, otebe oloto 
agoi obe. 5 Ak alak tugul che mataachak, ye omande eng’ 
nganasanato, olelekte temburiek eng’ kelyekwok si koek baorna- 
tet agobo ichek. 6 Koba anyun kobunot nganasok, koamdaati 
logoiywek che miach, ak kosoobooti eng’ oldo tugul. 

Kaumetab ge ne bo Herod 
7 Ak kigas anyun kiruogindet Herod tuguk tugul che kigo- 
yaak: kiimgei mising’, amu kimwaei alak, kole, kagong'eet 
Johana eng’ che kibek; 8 ak kilen alak, kogotook Elija: kolen 
alak, kong’eet age eng? maotik chu ki bo keny. 9 Ak kile Herod, 
Kiatil metitab Johana: ago ng'o anyun chichi, ne agase tuguk 
che u choto agobo inendet? Ak kicheng’ kole kogeer inendet. 


Kebaei bik elfusiek mut 

10 Ak ye kingoweek che kiyoktoi, komwachi inendet tuguk 
che kogoyai. Ak kiimut ichek koba taban ichegei agoi nganaset 
ne kiguure Betsaida. 11 Ago kingonai tuiyosiek kosub: ak 
kitaach icheget, ak kong'alalji agobo bounatetab Jehovah, ak 
kiisoob ichek che kimachei kisoob. 12 Ak ye kimachei koimen, 
kobwa anyun tamanu ak aeng’ kolenji inendet, Ilenji tuiyet 
koba, si koit nganasok ak emet, si konyor ole ruitos, ak amitwo- 
gik: amu kimi surkwen. 13 Ago kilenji ichek, Ogochi okwek 
amitwogik. Ak kile, Magitinye kiy kobate makatinik mut ak 
njirenik aeng’; kobate kebe kealji amitwogik bichu tugul. 
14 Amu ki olo bo murenik elfusiek mut. Ak kilenji alamalye- 
nnyi, Ochob kobuur ak ingobeate konom. 15 Ak kiyai anyun 
ko u noto, ak kichob tugul koteb ng'ony. 16 Ak kinam maka- 
tinichoto mut ak njirenichoto aeng’, ak kiinyal kipsengwet, 
ak koberur, ak kotonaton; ak kogochi alamalyet si kobiit kogochi 
kabuureito. 17 Ak kiamis, kot kobiyong'so: ak kigiyum katu- 
ganik che king'et eng’ kererutik, ak kiek kerebonik taman ak 
aeng’. 


Kong'anyei Petero kole Jesu ko Kristo 
18 Ak ye kisaei inegei, ko kimi alamalyet koboto inendet: 
ak kiteebe icheget kolenji, Mwaei tuiyosiek kole a ng'o? 19 Ak 
kiwolji ichek kolenji, Len Johana Kabatisanindet; kolen alage, 
Elija; kolen alak, kagong'eet maotiot age eng’ chu ki bo keny. 
20 Ak kilenji ichek, Ago olen okwek a ng'o? Ak kiwol Petero 
kole, I Kristo ne bo Jehovah. 


Sib komwaei Jesu agobo meennyi ak ng'eetyennyi 
2I Ago kiitigon ichek, ak kong'at kolenji, Amomwachi 
chi ng'olyondonito; 22 kole, Kanyolji Weritab chi konyalil eng’ 
tuguk che chang’, ak koesio boisiek inendet ak tisiik che eechen 
ak sirik, ak kebar, ak king’eet eng’ betutab somok. 

Kanyol keesiege 

23 Kimwachi tugul kolenji, Ngo machei chi age tugul kosu- 
bwa, ko ingoesiogei, ak koib kimurtoiyondennyi betut age 
tugul, ak kosubwa. 24 Amu age tugul ne machei kosor sobo- 
ndanyi kobeeti; ak age tugul ne ibeeti sobondanyi agobo ane, 
ko noto ne soru. 25 Amu keljin nee chi, ngonyor ng'ony 
komugul ak kobeetgei anan kerebe sobondanyi? 26 Amu age 
tugul ne ililanjina ak ng'alekyuk, ko tun ililanjin agine Weritab 
chi chichoto, ye tun nyonei eng’ torornatennyi, ak ne bo Kwanda, 
ak ne bo malaikaisiek che tililen. 27 Ago amwawok iman ale, 
Mitei alak eng’ che tonondos eng’ yuto che magoi chamjam 
meet matiny, kot kogeer bounatetab Jehovah. 


Waletab ge ne bo Jesu 

28 Ak kingogesgei olo bo betusiek sisiit, koboch ngomwa 
ng'alechato, komut Petero ak Johana ak Jakobo, kotogosta tulwet 
koba kosa. 29 Ak ye kita kosaei, kowalak itondab togennyi, 
ak koleelagitu ngoroikyik kot kolil bich. 30 Ak ogeero, king’a- 
lalyo ak inendet bik aeng'u; ki Musa ak Elija; 31 che kigotook 
eng’ lilindo, ak kiga ng’alal agobo meennyi ne kimachei kosulda 
eng’ Jerusalem. 32 Ak kiga birto met Petero koboto icheget 
che kimi ak inendet: ago ye kingogos, kogeer lilindanyi, ak 
bichoto aeng’ che kitonondos koboto inendet. 33 Ak ye kima- 
chei kobesio ak inendet, kolenji Petero Jesu, Konetindoni, mie 
amu kimi yuto: si keteech keriosiek somok; neng'ung' age, ko 
bo Musa age, ko bo Elija age: kimwaei ama nai kit ne mwaei. 
34 Ak ye kita komwaei tuguchuto, konyo boldet, ak kotuch 
icheget: ak kiiyweis ye kingochut boldet. 35 Ak kimong’ 
kutit eng’ boldet, ak kole, Ni Werinnyu, ne kialewen: ogas 
inendet. 36 Ak ye kingobata kutinato, kotook Jesu inegei. 
Ak kosisyo anyun, ama mwachi chi eng’ betusiechoto kit age 
tugul ne kiga kogeer. 


Kisoobi werit ne tinyei tamirmiriet ne muruon 

37 Ak betut ne kiisubi betunoto, ye kingochorugei eng’ 
tulwet, kotuiyo ak inendet tuiyet ne o. 38 Ak ogeero, kibol 
chito age eng’ tuiyet, kole, Konetindoni, asain ale, rire werinnyu; 
amu kigii inegei: 39 ak keero, namei inendet tamirmiriet, ak 
ngunoto kowaach; ak kobirabirto kot kobun bugat kutinnyi, 
konyalili mising' ama chamei komanda. 40 Ak koarirji alama- 
Iyeng'ung' ale koon; ago ma imuch. 41 Ak kiwolji Jesu kolenji, 
Ee ibini matinyei kayanet ak komaasat, atebye kobotok, ak amui- 

toi agobo okwek kot kotianit? Imutu wering'ung' konyo yu. 
42 Ak kingota konyonei, kowirji ng'ony oindet inendet, ak kobi- 
rabirto mising'. Ago kiger kong’ Jesu tamirmiriet ne muruon, 
ak kosoob lakwet, ak koweekyi kwanda. 43 Ak kikwong'io 
tugul agobo oindab Jehovah. 


Sib komwaei Jesu ne bo aeng’ agobo meennyi 


Ago kingota kokwong'dos tugul agobo tuguk che kayai Jesu, 
kolenji alamalyennyi, 44 Ongochut ng’alechu itikwok: amu tun 
kigoitoi Weritab chi kwo eunekab bik. 45 Ago ma iguiyo ichek 
mwaonato; kiung’ak eng’ icheget, si manai: ak kiiywei koteebe 
inendet agobo mwaonato. 


Agobo kaming'inetab ge ak muitaet 


46 Kotoi anyun koteebegei kole, Ng'o ne egu ne o eng’ achek? 
47 Ak kingonai Jesu kabwatutikab mugulelwekwak, konam 
lakwet ne ming'in, ak konde ye negit inendet, 48 ak kilenji 
ichek, Chi age tugul ne taachei lakwani ming’in eng’ kainennyu 
ko kataacha: ak chi age tugul ne taacha ko kataach inendet ne 
kiiyokwa: amu inendet ne ming’in eng’ okwek tugul, ko noto 
ne o. 

49 Ak kiwolji Johana kolenji, Konetindoni, kogigeer chi 
koonei oik eng’ kaineng’ung’; ak kogiete, amu magibendoti tugul. 
5o Ago kilenji Jesu inendet, Amoete inendet: amu inendet ne 
magirindook ko neng’wong’. 


Kowendi Jesu Jerusalem: mataachei Samarik inendet 

SI Ak ye ki negit mising’ koit betusiek che kitaage inendet 
eng' barak, kogiiljigei kotokyi togennyi Jerusalem; 52 koyokto 
che ibei ng'alek koba kondoe inendet: koba anyun, komong'ji 
nganaset age ne bo Samarik, ak kochopchi oldo. 53 Ak ma 
taach inendet, amu kiga kotokyi togennyi Jerusalem. 54 Ak 
ye kingogeer noto alamalyennyi Jakobo ak Johana, kolenji, 
Kiptaiyandani, tos imache keng’at mat kochorgei eng’ kipse- 
ngwet, si kowong’ icheget [ko u ye kiyai Elija]? 55 Ago kiwe- 
leljigei ichek, ak koger kong’. 56 Koba anyun nganaset age. 

57 Ak kingota kobendi eng’ oret, kolenji chito age, Asubun 
eng’ oldo tugul ole iwendi. 58 Kolenji Jesu inendet, Tinyei 
lelwek keringonik, ak kotinyei taritik kesonok; ago matinyei 
Weritab chi ole indoi metinnyi. 59 Ak kilenji age, Isubwa. 
Ago kilenji chichoto, Kiptaiyandani, chamwa awa korok atub 
baba. 6o Ago kilenji, Bagakte che begu kotub chechuak che 

begu; ago ui inye ak iamdaate ng'alekab bounatetab Jehovah. 
61 Kole age agine, Tun asubun, Kiptaiyat; ago chamwa korok 
awa agochi bikab gonnyu saisere. 62 Ago kilenji Jesu inendet, 
Mami chi ne namei mogombetab tuga, ak kogusgong’ kogeer let, 
ne nyoljin bounatetab Jehovah. 


Boisiet ne kigiyoktoe alamalyet tamanwogik tisab, ak koweeksei 


10 Kingobata tuguchu kolewen Kiptaiyat bik alak tamanwo- 
gik tisab agichek, ak koyokto kobee aeng’ kole, kondoe 
inendet koba nganaset age tugul ak komosta age tugul ole tun 
bunoti. 2 Ago kilenji ichek, O kesisiet, ago ngering’ kesik: 
noto anyun osom Kiptaiyat ne bo kesisiet, si kobiit koyokyi kesik 
kesisiennyi. 3 Oba: ogeero, kaayoktok ko u arekab kechirek 
eng’ kwenutab suik. 4 Amoib lolet, anan suberet, anan kweo- 
nik: amogat chi eng’ oret. $ Ak got age tugul ne omong’jini, 
omwa ole, Ingoteb kalyet eng’ goi. 6 Ak ngo mitei weritab 
kalyet yoto, kotebe kalyeng’wong’ inendet: ak ngo mami, ko- 
weekyinogei okwek. 7 Ak otebe goyoto anyun, ak tuguk che ko- 
nok, oam ak oee: amu nyoljin kiboitiot melektanyi. Amoitote 
gorik. 8 Ak nganaset age tugul ne omong'jini, ak kotaachak, 
oam tuguk che kindoi taing’wong’: 9 ak osoob che miandos eng’ 
oloto, ak olenji ichek, Kagorikyok bounatetab Jehovah. 10 Ago 
nganaset age tugul ne omong’jini, ama taachak, omande obe 
ortinwekyik ak omwa ole, 11 kagibukyok temburiek che bo nga- 
naseng'wong', che kanam kelyekyok; ago, onai ni, ole, kagorik 
bounatetab Jehovah. 12 Ago amwawok ale, Tun kaigaitu 
Sodom eng’ betunoto,. kosiir nganasanato. 13 Bwa we, Kora- 
sin! Bwa we, Betsaida! amu nda kiga kiyai eng’ Turo ak Sidon 
boisionik che bo kamuktaet ko u che kogiyai eng’ okwek, ta kiga 
kosik keny, ak kotebe orek kolaachi kuniok. 14 Ago tun 
kaigaitu Turo ak Sidon eng’ kiruoget, kosiirok. 15 Ak inye 
Kapernaum, tos tun kitororin iwe kipsengwet? kiwirjinin ng'ony 
kot iit oldab che kigobek. 16 Inendet ne kasok kogasa agane; 
ak inendet ne esiok koesioa agane; ak inendet ne esioa koesioi 
inendet ne kiiyokwa. 

17 Kiweek anyun bichoto tamanwogik tisabu eng’ boiboindo, 
ak komwa kole, Kiptaiyandani, agot oik kogasech it eng’ 
kaineng'ung'. 18 Ak kolenji, Kiageer Setani kochorugei eng’ 
kipsengwet ko u kalyelet. 19 Ogeero, kaagonok kamuget si 
kobiit otiech erenok ak melmelwek, ak oterter kimnatet tugul ne 
bo bunyot: ak mami kiy ne imuchi kong'emak. 20 Ago 
amoboiboitu amu ng'olyondoni, amu kasok it oik; ago oboi- 
boitu amu sirotin kainaikwok eng’ kipsengwet. 

Komwaei Jesu kongoi 

21 Eng’ sainato kobaibait Jesu eng’ Tamirmiriet ne Tilil, ak 
kole, Aweegun kongoi, ee Baba, Kiptaiyat ne bo kipsengwet 
ak ng'ony, amu kiiung’e tuguchu che ng'omen ak che ingen, 
ak kiing'ang'ji manyurunik: ee, Baba; amu kichamak ko u 
noto eng’ taing'ung'. 22 Kigogona tuguk tugul Baba; ak mami 
chi ne ingen Werit kole ng'o, kobate Kwanda; ama nai chi 
Kwanda kole ng'o, kobate Werit, ak chi age tugul ne chamei 
Werit, kong'ang'jin. 23 Ak kiweleljigei alamalyet, ak kolenji 
eng' ung'ot, Iberurotin konyek che keerei tuguk che ogeere: 
24 amu amwawok ale, kimachei maotik che chang’ ak laitorinik 
kogeer tuguk che ogeere, ago kima keer; ak kimachei kogas 
tuguk che ogase, ago kima kas. 


Ole kinyorundoi sobondab koigeny 

25 Ogeero, kitonon ng'omotiot age ne bo ng'atutik koyom 
inendet, kole, Konetindoni, ayai nee si tun anyoru sobondab 
koigeny? 26 Ak kilenji, Kigisir nee eng’? Ng’atutik? Iso- 
mandoi ano? 27 Ak kiwolji inendet kolenji, Cham Kiptaiyat 
Jehovah neng'ung' eng’ muguleldang'ung' komugul, ak eng’ 
sobondang'ung' komugul, ak eng’ kimnateng'ung' komugul, ak 
eng’ ng'omnateng'ung' komugul; ak icham chitab kokweng'u- 
ng’ ko u ye ichamdoige. 28 Ak kilenji, Kewolu komie: yai 
ko u noto, si isob. 29 Ago ye kimachei komieitgei, kolenji 
Jesu, Ng'o chitab kokwennyu? 


Kalewenet agobo Samarindet ne mie 


30 Kowolji Jesu kolenji, Kichortaegei chito age Jerusalem 
kwo Jeriko; ak kotuiyo ak rebik, che kirebe ngoroik ak kobir, 
ak koba, kobagakta ko negit kome. 31 Ak kichortaegei tisiindet 
age oranato: ak kingogeer inendet korob taban. 32 Ak ye 
kingoit Lawindet yoto, ak kogeer, korob taban agine ko u noto. 
33 Ago ye kita kowendi Samarindet age eng’ bandanyi, koit ye 
mi chichoto: ak ye kingogeer inendet, korire, 34 kwo ole mi 
inendet, koratyi ole kagibir, ak kosachinot mwaita ak divaik; 
ak kiganapchi chichoto sigiriennyi, ak komut kwo gotab toek, 
ak korib inendet. 35 Ak mutai konem *denarisiek aeng’, 
kogochi chitab kobo got, ak kolenji, Rib inendet; ak tuguk 
alak tugul che inyae che siirei chu, kotun kaweege, anyo ayaagun. 
36 Eng’ chuto somok, ilen ng'o ne kiek chitab kokwennyi 
eng’ chichoto kituiye rebik? 37 Ak kile, Inendet ne kiriregei 
chichoto. Ak kilenji Jesu, Ui, iyai ko u noto. 

Marta ak Maria 

38 Ak ye kita komi bandanywa, komong'ji anyun nganaset 
age: ak kitaach eng’ gonnyi kobogoriot age ne keguure Marta. 
39 Ak kitinyei chepkamet ne kiguure Maria, ne kitebyei eng’ ole 
bo kelyekab Kiptaiyat, kogasei ng'olyondennyi. 40 Ago 
kiimgei Marta eng’ boisionik che chang’; ak konyonji inendet ak 
kolenji, Kiptaiyandani, meiti kiy ak kabagakta tupchennyu 
abois anege? Mwachi anyun kotoreta. 41 Ago kiwolji Kiptai- 
yat kolenji, Marta, Marta, igereri met ak iimige agobo tuguk che 
chang': 42 ago kit agenge ne kemachei: amu kagolewen Maria 
kebeberta ne mie, ne magirebe. 


Saet ne kiinet Kiptaiyat bik 

1 Ak ye kita kosaei eng’ oldo age, ak kingoges, kolenji age 

eng' alamalyennyi, Kiptaiyandani, inetech kesa, ko u ye 
kiineti Johana alamalyennyi. 2 Ak kilenji ichek, Ye osae, omwa 
ole, Kwandanyo, ingotililit kaineng'ung'. Ingonyo bounate- 
ngung’. [Ingoyaak mageng'ung' ko u eng’ kipsengwet, ko u 
noto eng’ ng'ony.! 3 Konech amitwogikyok eng’ betut age 
tugul. 4 Ak inyoiywech kaat tengekwogikyok; amu achek 
kenyochini kaat besenikyok. Amemutech ole mi yomset. 


Saet ne kigiiljinige; kalewenet agobo chi ne kiwa ole mi 
choruennyi kemoi kwen 


5 Ak kilenji, Ng'o eng’ okwek ne tinyei choruet, ak kwo ole 
mi kemoi kwen, ak kolenji, Choruani, kona makatinik somok 
abesen; 6 amu kagoit choruennyu ne bunu rutoi, amatinye 
kiy ne agochini; 7 kowolji ne mi go, kolenji, Amat iima: kaager 
kurget, ak kageruiye ak lagokyuk; ma amuchi ang'eet agonin? 
8 Amwawok ale, agot ngo mang'eet kogochi, amu choruennyi, 
ko amu somsennyi ko noto ne igochin kong'eet kogochi kiy 
tugul ne machei. 9 Ak amwawok agane ale, Osom, si kegonok; 
ocheng’, si onyoru; ogongony, si keyatwok. 10 Amu age tugul 
ne somei, kigochin; ak nyoru ne cheng’ei; ak inendet ne 
igongonyi keyatyin. 11 Ak ng'o eng’ okwek kwanda ne ngo 
som werit makatiat, ko tos igochi koita? anan ngo som njiriot, 
ko tos igochi erenet kogeere njiriot? 12 Anan ngo som koitab 
ingok, ko tos igochi melmeldo? 13 Ngongen okwek che o 
yaach ogochi lagokwok tuguk che miach, siirei anyun ne tia 
kagoitoet ne igochin Kwandang'wong' ne mi kipsengwet 
Tamirmiriet ne Tilil ichek che somei inendet! 

Kowolu Jesu kataamset ne kigimwa kele boisiei koboto Setani 


I4 Ak kion inendet oindet ne namat kut. Ak ye kingo 
kagomanda oindet, kong'alal anyun ne ki namat kut; ak 
kikwong'io tuiyosiek. 15 Ago kile alak, Onei oik eng’ Beelse- 
bul, laitoriat ne bo oik. 16 Ak kitiem alak inendet komage 
kaborunet ne bunu kipsengwet. 17 Ago kinai inendet kabwa- 
tutikwak, kolenji, Bororiet age tugul ne pchegei inegei ko 
ng'emaksei; ak got age tugul ne pchegei kolulei. 18 Ak ngo 
pchegei agine Setani, kotonondoi ano bororiennyi? amu omwae 
ole, aone oik eng’ Beelsebul. 19 Ngot aone oik eng’ Beelsebul, 
koonei werikwok eng’ ng'o? noto anyun ne igochin icheget 
koek kiruogikwok. 20 Ago ngot aone oik eng? mornetab 
Jehovah, ko kanyonjok anyun bounatetab Jehovah. 21 Ak chi 
ne tinyei kimnatet ak kotinyei karikyik che ribe gonnyi, kotebyei 
tugukyik eng’ kalyet: 22 ak ye nyonji chito ne kim kosiir 
inendet, ak koterter, korebe anyun inendet karikyik tugul che 
cham komang'u, ak kopcheita bareiywekyik. 23 Inendet ne 
magimi tuwai kogirindaa; ak inendet ne magiyumi tuwai 
koiyestooti. 


Kanyol keripge agobo tililindo ne ma nyiitat 


24 Ye kagomanda tamirmiriet ne muruon eng’ chito, kosiir 
ole mami beek, kocheng'oti ole imuung'e; ak ye mata konyor, 
komwa anyun kole, Kaweektege gonnyu ole kiabunu. 25 Ak ye 
it, konyor kobugot ak ko chobot. 26 Kwo anyun, komut 
tamirmirik tisab alak che yaachen kosiir inendet; kochut 
anyun orit ak komeny oloto: ak yaitu kagesunetab chichoto 
kosiir ne bo tai. 

27 Ak ye kita komwaei ng'alechu, komwa kobogoriot age 
eng' tuiyet, kole, Iberurot moet ne kisichin, ak kinaik che 
kiirerie. 28 Ago kile inendet, Iberurotin kosiir che kasei 
ng'olyotab Jehovah, ak korib. 


Kateunet agobo bik che cheng'ei kaborunoik 

29 Ak ye kingoyumjingei inendet tuiyosiek, kotoi komwa 
kole, Ibini, ko ibinda ne ya: cheng'ei kaborunet; ago magigo- 
chin kaborunet kobate kaborunetab Jona. 30 Amu ko u ye 
kiek kaborunet Jona eng’ bikab Ninebe, ko u noto Weritab chi 
eng’ ibini. 31 Tun ng'eetei laitoriat kobogoriot ne bo murot 
ne bo tai eng’ kiruoget koboto bikab ibini, ak koruokyi ichek: 
amu kibun tabanwekab emet konyo kogas ng'omnatetab 
Solomon; ak ogeero, mitei yu ne o kosiir Solomon. 32 Tun 

tonondos bikab Ninebe ak ibini eng’ kiruoget, ak koruokyi: 
amu kisik ichek eng? amdaetab Jona; ak ogeero, mi yu ne o 
kosiir Jona. 


Ng'alek che kinetegei tait 

33 Mami chi ne ngo kagonaam tait, konde ole ung’at, anan 
kitonget orit, ago indoi kit ne tonone, si kobiit kogeer lapkeiyet 
che bendi go. 34 Taitab bortang'ung' kondang'ung': ngo 
mie kondang’ung’ ko nyiitat bortang'ung' komugul lapkeiyet; 
ago ngo ya kondang'ung', ko nyiitat bortang'ung' agine 
mesundeito. 35 Keer anyun ngo lapkeiyet ne mi oring'ung' 
ko mesundeito. 36 Ngo nyiitat bortang'ung' komugul lapkei- 
yet, ama tinyei ye imen, kolapkeitu anyun bortang'ung' tugul, 
ko u ye konin lapkeiyet tait ne ikweng’sei komie. 


Kogerei kong’ Jesu Parisaik ak sirik 

37 Ak ye kita kong’alali, koguur Parisaindet age kwo koamis 
tuwai: ak kiwa go ak koteb ng'ony koamis. 38 Ak ye kingogeer 
Parisaindet, kokwong’, amu kiamis ama iun eut korok. 39 Ko- 
lenji Kiptaiyat, Okwek Parisaik, ouni barak kikombet ak sanit; 
ago nyiitat oring'wong' rebisiet ak yaitiet. yo Okwek che o 
berber, inendet ne kiyaei sang? ko ma ne kiyaei orit agine? 
4I Ogoite kagochinoik che bo tuguk che mi orit; ak ogeero, 
tililitu tuguk tugul eng’ okwek. 

42 Ago bwa okwek Parisaik! amu ogoitoi kebebertab taman 
ne bo *heduosmon ak ketik che mengech che nguu, ak che bo 
sogek alak tugul, ak ometoi kiruoget ak chamnyetab Jehovah: 
ago kita nyolu oyai chuto, amomete chun alak. 43 Bwa okwek 
Parisaik! amu ochame ng'echerok che tororen eng’ sunagogi- 
siek, ak kagatosiek che kigatok eng? oldinwekab aldaisiet. 
44 Bwa okwek! amu o kerge ak kererisiek che matoogu, ama 
naei bik che bunoti barak. 

45 Ak kiwolji ng'omotiot age ne bo ng'atutik, kolenji, 
Konetindoni, ngot imwa ko u noto ko ketewerech agachek. 
46 Ak kole, Bwa okwek ng'omotikab Ng'atutik! amu ogana- 
pchini bik lautik che bichien eng’ laiset, ago okwek ko motwae 
lautichoto agot eng? mornet agenge. 47 Bwa okwek! amu 
oteeche kererisiekab maotik, ago kibarei kwanisiekwok. 
48 Kioegu anyun baorinik ak ochamnyechini boisionikab 
kwanisiekwok: amu icheget che kibarei, ak oteeche okwek 
kererisiekwak. 49 Kile anyun ng'omnatetab Jehovah amu 
noto, Tun ayokyini maotik ak che kiyoktoi; ak kobar alak eng’ 
ichek ak kousaus alak; 5o si kobiit komage ibini, korotikab 

maotik tugul, che kigitumda koboch ko kagilumda ng'ony; 
51 koboch korotikab Abil agoi korotikab Sakaria, ne kime eng’ 
kwenutab kaptisisiet ak gotab Jehovah: ee, amwawok ale, 
tun kimage ibini. 52 Bwa okwek ng'omotikab ng'atutik! 
amu kioib yateiywot ne bo ng'omnatet ama obe orit okweget, 
ak kioger che kita mong'jin. 

53 Ak ye kingomong’ eng’ oloto, kotoi sirik ak Parisaik koriich 
inendet mising', ak kogilgilye, si kobiit komwa ngalek che 
chang’; 54 korib kole tamangab konyor ng'olyo ne mong'une 
kutinnyi. 


Koborjin Jesu alamalyennyi kole ya chombilisiet 

1 2 Eng’ saisiechoto, ye kingoyumgei bik ng'isiat che bo 

tuiyet, kot kotiech ge ichegei, kosib kotoi kolenji alama- 
lyennyi, Oribege mermerekab Parisaik, noto chombilisiet. 
2 Ago mami kiy ne tugot, ne matun king'anyei, anan ne ung’at, 
ne matun naaksei. 3 Amu kiy age tugul ne omwae eng’ mesu- 
ndeito kotun kegasei eng? ole lapkei; ak che kiochaamji itit 
eng’ got orit kotun kemwaitoi eng’ got barak. 


Kotoreti Jesu alamalyennyi konyiganitu 


4 Ak amwawok choronokyuk ale, Amoiywei che barei borto, 
yeityo ko mata komuch koyai kiy age. 5 Ago ateeiywok si onai 
inendet ne kanyol oiywei: Oiywei inendet, ne ngo kagobar 
komuchi kowirji *Gehenna; ee, amwawok ale, Oiywei inendet. 
6 Tos magialdae taritik mut che mengechen kebebertab mut ne 
bo *denarit? ama utie Jehovah agot agenge. 7 Ago iitotin 
sumeek tugul che bo metowekwok. Amoiywei anyun: osiire 
okwek taritik che chang’ che mengechen. 8 Ak amwawok ale, 
Age tugul ne ibortaa eng’ taitab bik, kotun ibortoi agine Weritab 
chi chichoto eng’ taitab malaikaisiek che bo Jehovah. 9 Ago 
inendet ne esioa eng’ taitab bik kotun keesioi agine eng’ taitab 
malaikaisiek che bo Jehovah. 10 Ak age tugul ne mwaei ng'olyo 
ne ya agobo Weritab chi, kenyochin kaat: ago inendet ne 
chubei Tamirmiriet ne Tilil ko maginyochin kaat inendet. 
Ir Ak ye kimutak oldab sunagogisiek, ak taitab kiruogik, ak 
bounik, ko mat ogerer met agobo kit ne owolu, anan ne omwae: 
12 amu inetok Tamirmiriet ne Tilil eng’ sainato kit ne nyolu 
omwa. 


Kasetab miat; kalewenet agobo magoriot ne berber 
13 Kilenji anyun chito age eng’ tuiyet, Konetindoni, mwachi 
werit ne kitupche kopcheiywa tugukyok. 14 Ago kilenji 

inendet, Chichi, ng'o ne kindea aek kiruogindet anan pcheindet 
eng’ okwek? 15 Ak kilenji ichek, Ogeer, ak oripge eng’ kasetab 
miat tugul: amu matebyei sobondab chi eng’ chang'indab tuguk 
che tinyei. 16 Ak kimwachi kalewenet kolenji, Kimi magoriot 
age ne kiga rur mbarennyi mising': 17 ak kiibwat eng? mugu- 
leldanyi kole, Ayae nee, amu matinye ole agonore bekyuk? 
18 Ak kile, Ayae ko u ni: abute chogenikyuk, si ateech che 
eechen kosiir chu: si agonore bekyuk ak tugukyuk tugul che 
miach. 19 Si alenji sobondanyu, Sobondanyu, itinye tuguk che 
chang’ che miachen che konorotin che yamei kenyisiek che 
chang’; imuuny, amisie, eeise, ak ibaibaitu. 20 Ago kilenji 
Jehovah, I berber inye, kimachei sobondang'ung' kemouni 
bo ra; ara, si kobunji ng'o anyun, tuguchoto koichob? 21 U 
noto anyun chito ne konorjingei magornatet inegei, ne ma 
magorio eng’ Jehovah. 


Kiboruech kele ma mie kegerer met agobo kiy tugul 


22 Kilenji anyun alamalyennyi, Noto anyun amwawok ale, 
Amogerer met agobo sobeng'wong' eng’ tuguk che oame; 
anan agobo borwekwok, eng' tuguk che olaachi. 23 Amu 
siirei sobet amitwogik, ak siirei borto ngoroik. 24 Obwat 
chepkuginik, amu magolei, ama kesei; ama tinyei ole konore 
anan choget; ago Jehovah ne baei: osiire taritik konyil ata! 
25 Ak ng'o eng’ okwek ne imuchi kogerer met si kotes koindanyi 
eng’ *kakwautiet agenge ne bo eut? 26 Ngo momuchi anyun 
oyai agot kiy kitigin, ko amu nee anyun si ogerer met agobo 
tuguk alak? 27 Obwat taptok, ole bititoi: maboisiei, anan 
koletis; ago amwawok ale, Agot Solomon, eng’ talbistanyi 
tugul, ko kima kolumegei ko u age eng’ chuto. 28 Ago ngo- 
laaksechin Jehovah ko u noto suswek che bo kewet che mi ra, 
ak mutai kewirji ma, kotos siirei ne tia anyun kolaaksewok 
okwek, che otinye kayanet ne mingin! 29 Amocheng’ che 
oame, anan che oee, amosage. 30 Amu cheng'ei tuguchuto 
tugul bororiosiekab ng'ony: ago ingen Kwandang’wong’ kole 
omakyinige tuguchuto. 31 Ago ocheng' okwek bounatetab 
Jehovah, si keteswok tuguchuto tugul. 32 Amoiywei, okwek 
akwet ne mingin; amu baibai Kwandang'wong' kogonok 
bounatet. 33 Oalde che otinye, si ogoite kagochinoik; ona- 
pchige suberok che maosegitu, konoruet eng' kipsengwetisiek 
ne mabegu, ole marikyin chorik, ama ng'emei kiptorotinik. 
34 Amu ole mi konorueng’ung’ ko oloto ole mi muguleldang’ung’ 
agine. 

Kanyol keripge; kalewenet agobo ribindet ne kiyani 


35 Ongogermenogis suenutikwok, ak ongolalyo taisiekwok; 
36 ak ogergeitu ak bik che igeni kiptaiyandenywa, kobunu 
igortab katunisiet: si ye nyo ak kogongony, koyatyi ngunoto. 
37 Boiboen otwogichoto, che nyoru kiptaiyandanato koripsei 
ye nyo: amwawok iman ale, kermenigei inendet, ak chobei 
bichoto koteb ng'ony eng’ ole amisie, ak kwo kobai ichek. 
38 Ak ngo nyo eng’ ripset ne bo aeng’, anan ne bo somok, ak 
konyorta ko u noto, ko boiboen anyun otwogichoto. 39 Ago 
onai ni ole, nda kiingen kiptaiyatab got sait ne nyonei chorindet, 
ta kiripsei, ta kima kobagaktoi gonnyi kobut chorindet. 
40 Ochopge ak okwek: amu nyonei Weritab chi eng’ sait ne 
mobwati. 

41 Kilenji anyun Petero, Kiptaiyandani, imwawech achek 
kalewenoni, anan imwachini bik tugul? 42 Kole anyun 
Kiptaiyat, Ng'o anyun ribindet ne kiyani ak ko ng'om, ne indoi 
kiptaiyandennyi kotononji gonnyi, ak kogochi amitwogikwak 
che yamei eng’ betut ne makyin? 43 Baibai otwogindonoto, 
ne nyoru kiptaiyandennyi koyaei ko u noto. 44 Amwawok iman 
ale, indoi chichoto kotononji tugukyik tugul. 45 Ago ngo mwa 
otwogindonoto eng? muguleldanyi, kole, Igaegei kiptaiya- 
ndennyu masib koitu; ak kotoi kobir otwogik che murenik ak 
che tibik, ak koamis ak koeeiso, ak kobogit; 46 weeksei anyun 
kiptaiyat ne bo otwogindonoto eng’ betut ne kama kogeni, ak 
eng’ sait ne manaei, ak kobir mising’, ak kopchechi kebebertanyi 
koboto che matinyei kayanet. 47 Ak otwogindonoto, ne 
kiingen magetab kiptaiyandennyi, ama kochopgei, anan koyai ko 
u magennyi, kebire birutik che chang’; 48 ago inendet ne 
kima kongen, ak koyai tuguk che nyoljin biret, kebire birutik 
che ng'ering'en. Ak age tugul ne kigigochi che chang’, kotun 
kimage che chang’: ak inendet ne kigigochi korib tuguk che 
chang’, kotun kimage inendet che siirei. 


Kaborunoik che iboru ole teptoi betusiek 

49 Kianyo awirji mat ng'ony; nee anyun ne ta amache, ngo 
kagolal nguno! 5o Ago atinye kabatisanet ne tatun kibatisa- 
nena; kamarigitya ne tia agoi kosulda! 5r Tos olen kianyo 
agonu kalyet konyo ng'ony? Amwawok ale, Achicha; ago 
besiet: 52 amu koboch nguno kopchegei bik mutu che mi got 
agenge, surie somogu aeng’, ak kosurie aeng’ somok. 53 Pche- 
gei, kwanda ak werit, ak werit ak kwanda; kamet ak cheptanyi, 
ak chepto ak kamet; kametab werit ak osotiondennyi, ak 
osotiotab werit, ak kametab werit. 

54 Kimwachi anyun tuiyet kolenji, Ye ogeer kotogosune 
boldet cherongo, ole, Machei korobon; ak koyaak ko u noto 
anyun. 55 Ak ye ogeer usonet ne usune murot ne bo tai, ole, 
Machei koit kemeut ne ng'wan; ak koyaak ko u noto. 56 Cho- 
mbilichu, ongen obesie ole teptoi ng'ony ak kipsengwet; kalya 
anyun si monai ole teptoi betusiechu? 57 Kalya si moruoch 
okwege agobo tuguk che bo imanda? 58 Amu ye ta obendi ak 
bunyondeng’ung’ taitab kiruogindet, igiilge obendi eng’ oret 
si kounden; si mata komutin taitab kiruogindet, ak komutyin 
kiruogindet askarindet, ak kotoorjin askarindet korgoret. 
59 Amwaun ale, Magoi imong’une oloto, agoi iyaakte sendeiyot 
ne bo let. 

Kigtili bik kosik 

1 Kimi bik alage eng’ betusiechoto che kimwachi inendet 

agobo Galilik, che kiburuch Pilato korotikwak ak tisei- 
ywekwak. 2 Ak kowolji kolenji, Tos olen ki kiptengeginik 
bichoto bo Galili kosiir Galilik tugul, amu kinyor nyalilwogichu? 
3 Amwawok ale, Achicha: ago, ngot ko mosigu okwek, olustosi 
okwek tugul ko u noto. 4 Anan choto taman ak sisiit, che 
kisieb got ne koi ne bo Siloam, ak kobar, tos olen ki kiptengeginik 
kosiir bik tugul che kimenyei Jerusalem? 5 Amwawok ale, 


Achicha: ago, ngot ko mosigu ak okwek, olustosi tugul ko u 
noto. 


Kalewenet agobo mogoiywet ne ma yiei kiy 

6 Ak kimwa kalewenoni, kolenji, Kimi chito age ne kitinyei 
mogoiywet ne kiga minji mbarennyi ne bo *sabibuk; ak kinyo 
kocheng’ logoekab ketoto, amanyorji kiy. 7 Kolenji ribindetab 
mbaretab sabibuk, Keero, kenyini ko ne bo somok anyone 
acheng'e logoek eng’? mogoiywoni, amanyorune kiy: eb kolul; 
amu nee si koamei ng'ung'unyek buch? 8 Ak kiwolji kolenji, 
Kiptaiyandani, ingotebi kenyini agine, si kota asemberji, ak 
ande ng'atatek: 9 ak ngo ii logoek kong'eete nguno, ko mie; 
ak ngo maii, ieb anyun kolul. 


Kobogoriot ne kigisoob eng’ betutab sabato 
I0 Ak kiinetisiei eng? sunagogit age eng’ betutab sabato. 
II Ak ogeero, kobogoriot age ne kitinyei tamirmiriet ne bo 
nyalulet kenyisiek taman ak sisiit; ak kigarigak, ak kima kota 
komuchi kochuulgei agot kitigin. 12 Ak kingogeer Jesu 
inendet, koguur ak kolenji, Kobogoriondoni, kagitiachin eng’ 
nyaluleng'ung'. 13 Ak kiigonoor eunekyik inendet: kochuulak 

ngunoto, ak kolos Jehovah. 14 Kinerech anyun bounindetab 
sunagogit, amu kiisoob Jesu chito eng' betutab sabato, ak 
komwachi tuiyet kolenji, Mitei betusiek lo che nyolu koboisie 
bik: obwa anyun eng? betusiechoto si kisoobok, ama eng’ 
betutab sabato. 15 Ago kiwolji Kiptaiyat, kolenji, Okwek 
chombilik, tos mayatei age tugul eng’ okwek eitanyi anan sigi- 
riennyi eng’ bii eng? betutab sabato, ak kokweri koee beek? 
16 Ak kobogoriondoni, ne cheptab Abraham, ne kigorat Setani 
kenyisiechu taman ak sisiit, tos, manyol kitiach eng’ ratutioni 
eng’ betutab sabato? 17 Ak ye kingota komwaei tuguchu, 
kolilanso bunikyik tugul: ago kiboiboitu tuiyet komugul agobo 
tuguk che tororen che kiyaei inendet. 


Kalewenaik agobo karadali ak agobo mermerek 


18 Kimwa anyun, kole, Kergei bounatetab Jehovah ak nee? 
ak tos aroge nee? 19 Kergei ak keswotab karadali, ne kinam 
chito, ak kominji mbarennyi; ak kibit, agoi koek ketit; ak 
kitebe taritik che bo barak temenikyik. 

20 Ak kimwa kogeny kole, Aroge nee bounatetab Jehovah? 
21 Kergei ak mermerek, che kinam kobogoriot, ak koburukto 
busiek che bo kitongok somok, agoi kogut tugul. 


Mariich ole kebunei kebendi sobondo 


22 Ak kibunot nganasok che eechen ak che mengech, kone- 
tisioti, kobunei oret ne wendi Jerusalem. 23 Ak kilenji chito 
age, Kiptaiyandani, tos ngering’ che tun kisoru? Ak kilenji, 
24 Ogiilge obun kurget ne mariich: amu amwawok ale, cheng'ei 
tun che chang’ kobun yoto, ago matun imuchi. 25 Ak ye tun 
kang'eet chitab kobo got, ak koger kurget, ak otau anyun 
otononse eng’ sang? ak ogongony kurget, ole, Kiptaiyandani, 
yatwech; ak kowolwok inendet kole, Mangenok, ak ole obunu; 
26 otau anyun ole, Kigiamisiei ak kigiee eng’ taing'ung', ak 
kiinetisiei eng’ ortinwekyok; 27 ak tun mwaei kole, Mangen 
ole obunu; oba eng’ ane, okwek tugul yaikab tengek. 28 Koek 
anyun rirek ak nyeetab kelek, ye tun ogeer Abraham, ak Isak, 
ak Jakobo, ak maotik tugul, eng? bounatetab Jehovah, ak 
kewirjok okweget sang’. 29 Ak tun bwanei kobunu kong’asis 
ak cherongo, ak murot ne bo katam ak murot ne bo tai, ak 
koteb ng'ony koamis eng’ bounatetab Jehovah. 30 Ak ogeero, 
mi che bo let che tun egu che bo tai, ak mitei che bo tai che tun 
egu che bo let. 

Bunyondit ne bo Herod 
31 Kibwa Parisaik alak eng’ sainato, ak kolenji, Ng’eet mande, 
ui eng’ oli: amu machei kobarin Herod. 32 Ak kilenji ichek, 
Oba omwachi lelwandonoto, olenji, Keero, aone oik ak asoobi 
bik rani ak mutai, ak eng’ betutab somok abegechi. 33 Ago 
kanyol awo bandanyu rani ak mutai ak betut ne bo somok: amu 
manyoljin komechi maotiondo oldo age kobate Jerusalem. 


Rirek agobo Jerusalem 


34 Ee, Jerusalem, Jerusalem, inye ne ibare maotik, ak ilage 
koik che kiyogun! kiamach konyil ata ayum lagoguk, ko u 
ngogiet ne iyumjin arekyik kebebaikyik, ago kima ocham! 
35 Ogeero, kagebagakwok gong'wong' koek kipkubere: ak 
amwawok ale, Maogeera, agoi tun ole, Iberurot ne nyonei eng’ 
kainetab Kiptaiyat. 


Kisoobi eng’ sabato chi ne lolosenot borto 

1 Ak ye kingwo gotab age eng’ bounik che bo Parisaik eng’ 

betutab sabato, si koamis, koribot ichek inendet. 2 Ak 
ogeero, kimi chi tainnyi ne ki lolosenot borto. 3 Ak kiwolji 
Jesu ng'omotikab ng'atutik ak Parisaik, kolenji, Tos chamdaat 
eng’ ng'atutik kisoob chi eng’ betutab sabato, anan achicha? 
4 Ago kisisyo. Ak kinam inendet, ak kosoob, ak kounda kwo. 
5 Ak kolenji icheget, Ng’o eng’ okwek ne tinyei sigiriet anan eito 
ne kagobutyi keringet, ama sutu eng’ sainato eng’ betutab 
sabato? 6 Ak kimata komuch anyun kowolji inendet kogeny 
agobo tuguchuto. 


Kaming'inetab ge ak taagetab toek 

7 Ak kimwachi kalewenet che kiga kiguur, ye kingogeer ole 
lewendoi ng'echerok che bo tai; kolenji ichek, 8 Ye kaguurjin 
chi age tugul igortab katunisiet, ko metebe ng'echeret ne bo 
tai; amu abere kagiguur age ne konyitot kosiirin, 9 si ye nyo 
inendet ne kaguurok okwek tuwai, komwaun kole, Istochige 
chichi; itau anyun iwe ole bo let eng’ kalilanet. 10 Ago ye 
kiguurin, itebe olo bo let; ak ye nyo anyun ne kaguurin, 
komuchi kolenjin, Choruani, ui olin bo tai: inyoru anyun 
teegisto eng’ che oamisiei tugul. 11 Amu age tugul ne itororigei 
kiming'ini; ak inendet ne iming’inegei kitorori. 

I2 Kimwachi anyun chichoto kiga kuurso agine, kolenji, 
Ye ichob amitwogik che bo bet anan che bo koskoleny, ko mat 
iguur choronoguk, anan che otupche, anan tilionutiguk, anan 
magorek che bo kokwet; abere tos kuurin agichek, ak koweegun 


LUKA 14 129 


cheguk. 13 Ago ye ichob igorta, iguur kibananok, ak che 
bo mugungon, ak che ing'waldos, ak che koriotin: 14 si kiberu- 
rin; amu matinyei icheget che weegun: amu tun kiweegun eng’ 
ng'eetyetab che bo iman. 


Kalewenet agobo igortab katunisiet 

15 Ak kingogas tuguchuto chito age ne kimi koboto inendet 
eng’ amisiet, kolenji, Baibai inendet ne tun amisiei eng’ bouna- 
tetab Jehovah. 16 Ago kilenji, Kichob chito age amitwogik 
che chang' che bo koskoleny; ak koguur bik che chang': 
17 ak kiiyokto otwogindennyi eng’ saitab amitwogik, koguur 
che kiga kemwachi, kolenji, Obwa; amu kagochobogis tuguk 
tugul. 18 Ak kotoi tugul eng? maget agenge komwa kit ne 
karany. Kilenji chito ne bo tai, Kaal mbaret, kanyolja awo 
ageer: asomin ale nyoiywa kaat. 19 Kole age, Kaal eik taman 
che bo chogit, kawe atiem ichek: asomin ale nyoiywa kaat. 
20 Kole age, Kaatunisie, noto anyun mamuchi anyo. 2I 
Konyo anyun otwogindonoto, ak kotetyi kiptaiyandennyi 
ng'alechuto tugul. Konerech anyun chitab kobo got, ak kolenji 
otwogindennyi, Ui chakte ortinwek che eechen ak che menge- 
chen che bo nganaset, ak imutu yu kibananok, ak che bo mugu- 
ngon ak che koriotin ak che ing'waldos. 22 Ak kile otwogindo- 
noto, Kiptaiyandani, kagoyaak kit ne kageng’at, ago ta komi 
boroindo. 23 Kolenji anyun kiptaiyat otwogindennyi, Ui 
ortinwek che eechen ak kiwotosiekab mbarenik, ak ichiich kobwa 
go, si konyi gonnyu. 24 Amu amwawok ale, mami agot 
agenge eng’ che kiga kemwachi ne chamjami amitwogikyuk. 


Egu chi alamalyetab Jesu eng’ chamdaetab ge ne bo alyet ne o 

25 Ak kiba ak inendet tuiyosiek che chang’: ak kiwelelgei 
inendet ak kolenji, 26 Ngo nyonja chi, ama wech kwanda, ak 
kamet, ak osotiondennyi, ak lagokyik, ak werik che tupcho, ak 
chepkametinik, ee ak sobondanyi agine, ko maimuchi koek 
alamalyennyu. 27 Ak chi age tugul ne maibei kimurtoiyo- 
ndennyi, ak kosubwa, ko maimuchi koek alamalyennyu. 
28 Amu ng'o eng’ okwek, ne machei koteech got ne koi, ama toi 
koteb ng'ony korok ak koiit tuguk, ngo tinyei che yamei koge- 
sune got? 29 Si ma ye kagotonon lumeiywot, ak koma komuch 
koges, kotoi kochurachur inendet tugul che keerei, 30 kole, 
Kitoi chichi koteekso ago ma imuch koges. 3I Anan ng'o 
laitoriat, ne wendi kobaregei ak laitoriat age, ama teb ng'ony 
korok ak korar ole teptoi, ngo tos imuchi inendet ak bik elfusiek 
taman kotuiyo ak ne setyin inendet ak bik elfusiek tiptem? 

32 Anan, ye ta komi age ole loo, koyokto ng'olyot, si koteeb 
agobo kalyet. 33 Noto anyun, chi age tugul eng? okwek ne 
mabagaktoi tugukyik tugul, ko maimuchi koek alamalyennyu. 
34 Miachen munyuk: ago ngo kagogesgei anyinyindanyi, ko 
ta kianyinye nee? 35 Ma kotilei kiy eng? emet anan eng’ 
kapng'atat: kilaktoi. Inendet ne tinyei itik che kastoe, kogas. 


Kechiriet ne kibet 
1 Ak kirikyi inendet taagikab aisurut tugul ak kiptengeginik 
si kobiit kogas inendet. 2 Ak kiing'unyng'ung'so 
Parisaik ak sirik, kole, Taachei chichi kiptengeginik, ak koamisiei 
tugul. 

3 Ak kimwachi ichek kalewenoni, kolenji, 4 Ng'o chi eng’ 
okwek, ne tinyei kechirek bogol, ak ngobeet agenge eng’ choto, 
ko tos mabagaktoi choto tamanwogik sogol ak sogol eng’ surkwen, 
ak kwo kocheng’at noto kabet, agoi konyor? 5 Ak ye kagonyor, 
konde tigikyiennyi, ak kobaibait. 6 Ak ye kagoit ga, koguur 
choronokyik koboto bikab kokwennyi koyumgei, ak kolenji, 
Ongeboiboitu tugul, amu kaanyoru kechiriennyu ne koga bet. 
7 Amwawok ale, egu ko u noto tun agine boiboiyet eng’ 
kipsengwet agobo kiptengekyot agenge ne kasik, ne siirei bik 
che bo iman tamanwogik sogol ak sogol, che mamage kiy 
sigunet. 

Fedaiyat ne kibet 


8 Ngo kobogoriot ne tinyei fedaisiek taman, ak ngobeet 
fedaiyat agenge, kotos mainaami tait ak kobuch got, ak kocheng’ 
mising’ agoi konyor? 9 Ak ye kagonyor, koguur anyun choro- 
nokyik koboto bikab kokwennyi koyumgei ak kole, Ongeboiboitu 
tugul, amu kaanyoru fedaiyandennyu ne koga kobet. 10 U 
noto anyun, amwawok ale, mi boiboiyet eng’ taitab malaikai- 
siekab Jehovah eng’ kiptengekyot agenge ne kasik. 


Werit ne kibetot 

II Ak kimwa kole, Kimi chi anum ne kitinyei werik aeng’: 
12 ak kilenji werit ne ming'in kwandanyi, Aba, kona tuguk che 
ka tatun bunjina. Ak kipchechi ichek tugukyik. 13 Ak kingo- 
bata betusiek che matia koyum weroto ming’in tugukyik tugul, 
ak kwo emet ne loo; kwo koserser eng’ oloto tugukyik eng’ ate- 
pto ne ya. 14 Ak kingo kagogesta tugul, konyo rubet ne o emo- 
noto; kotoi anyun kobanan. 15 Ak kiwa kogakta chito age ne 
bo emonoto; ak kiiyokto kwo koyaga torok eng’ mbaret. 16 Ak 
kimachei mising’ kole kobiyo metetek che kiamei torok: amu 
ma igochi chi kiy. 17 Ak kingobwat, komwa kole, Tia otwogik 

che bo baba che tinyei amitwogik che yamei kot kosiir, ago ane, 
ko kabara rubo eng' yu! 18 Ang'eete ak awe oldab baba, alenji, 
Baba, kiachalwogenji kipsengwet ak kiachalwogen eng’ tai- 
ng'ung': 19 ma ko nyoljina kota keguurena wering'ung': ingaek 
ko u age eng? otwogiguk. 20 King'eet anyun kwo oldab 
kwandanyi. Ago, ye kita komi ole loo, kogeer inendet kwa- 
ndanyi, ak korire inendet, ak kilabat kwo kosuub kaatit, ak 
kong'utut. 21 Ak kilenji werit, Baba, kiachalwogenji kipse- 
ngwet, ak kiachalwogen eng’ taing'ung': ma ko nyoljina kota 
keguurena wering'ung'. 22 Ago kilenji kwanda otwogikyik, 
Oibu ochogune ngoriet ne kararan ne siirei tugul, ak olaakyi; 
ak ondechi peteit mornennyi, ak olaakyi kweonik: 23 ak ogetu 
moita ne nerat, ak oeny, si keam, ak keboiboitu: 24 amu 
werinnyu ni, ne kiga kome, ago kagosob kogeny; kiga kobet, 
ak kagobiit. Kitoi anyun koboiboitu. 25 Ak kimi werinnyi 
ne o mbar: ak kingorik ye negit got, kogas cheetab tiendo ak 
ureriet. 26 Ak kiguur age eng’ otwogik, ak koteebe kole, nee 
tuguchu. 27 Ak kilenji, Kagoit ng'etab komet; ak kagoeng’ji 
kwandang'ung' moita ne nerat, amu kagotaach inendet kocha- 
megei. 28 Ago kinerech, ak kiesio kwo go: ak kimong’ sang’ 
kwandanyi, kogaigai. 29 Ago kiwolji kwandanyi, kolenji, 
Keero, kiaotin eng’ kenyisiechu chang’, ama abut ng'atutie- 
ngung’ :ak kima igona arua, si keboiboitu ak choronokyuk: 30 ago 
ye kangonyo weritang’ung’et, ne kigoam tuguguk ak chepkugo- 
nik, ieng'ji anyun moita ne nerat. 3I Ak kilenji, Weri, kimi 
tuwai kotugul, ak tugukyuk tugul ko cheguk. 32 Ago kanyolu 
keboiboitu ak kigasge: amu kiga kome weri otupche, ago 
kagosob kogeny; kiga kobet, ago kagobiit. 


Ribindet ne kima ko bo imanda 

1 6 Ak kilenji inendet alamalyennyi kogeny, Kimi chi anum 

ne ki magorio, ne kitinyei ribindet ne kitononjin gonnyi; 
ak kigimwaita chichoto eng’ tainnyi kele, iserseri tugukab 
magoriondonoto. 2 Ak kiguur inendet kolenji, Nee ni agase 
agobo inye? konu koitetab ripseng'ung'; amu ma iegu ribindet 
kogeny. 3 Ak kile ribindonoto eng’? muguleldanyi, Ayae nee 
anyun, amu kagoistaa kiptaiyandennyu eng’ boisiet? Ama- 
tinye kimnatet ne abatisie; ak ngale, Asomso, alilani. 4 Kaanai 
kit ne ayae, si ye kageona eng’ boisiet, kotaacha eng’ gorikwak. 
5 Ak kingoguur age tugul eng? besenikab kiptaiyandennyi, 
kolenji ne bo tai, Kiibesen ata tugukab kiptaiyandennyu? 
6 Kole, Terenik bogol che bo mwanik. Ak kilenji, Nam karta- 
sing'ung', ak iteb ng'ony si isir konom, ichokyi. 7 Yeityo 

kolenji age, Kiibesen ata inye? Kole, Terenik bogol che bo 
nganok. Kolenji, Nam kartasing'ung', si isir tamanwogik sisiit. 
8 Ak kiichoi kiptaiyandennyi otwogindonoto kima ko bo imanda 
amu kayai eng’ ng'omnatet: amu ng'omen werikab ng'onyuni 
eng’ ibindanywa kosiir werikab lapkeiyet. 


Ole kiboisietoi komie magornatet 

9 Ak amwawok ale, Oyachige choronok eng’ oretab magorna- 
tosiek che ma bo imanda; si ye tun igesgei, ko tun kotaachak eng’ 
gorik che bo koigeny. 10 Inendet ne kiyani eng’ che ng'ering', 
kiyani agine eng’ che chang’: ak inendet ne magiyani eng’ che 
ngering’ ko magiyani agot eng’ che chang’. ITU noto anyun, 
ngo kima oegu che kiyani eng’ magornatosiek che ma bo imanda, 
ko ng'o ne tos iyanak eng’ magornatosiek che bo imanda? 
12 Ak ngo kimata oegu che kiyani eng’ tugukab chito age, ko 
tos ng'o anyun ne konok tuguk che chekwok? 13 Ma mi 
otwogindet ne imuchi koot kiptainik aeng’: amu tos wech age, 
ak kocham age; anan konamgei ak age, kosas age. Momuchi 
oot Jehovah ak magornatet. 


Kigerei kong’ Parisaik 

14 Ak kigas Parisaik tuguchuto tugul. Kichamei siling’isiek 
icheget, ak kirorechi inendet. 15 Ak kilenji, Okweget che 
omieitige eng’ taitab bik; ago ingen Jehovah mugulelwekwok: 
amu kit ne itorori bik ko wegot mising’ eng’ taitab Jehovah. 
16 Kitebi Ng'atutik ak maotik agoi koit Johana: koboch betu- 
noto keamdoi logoiywek che miach che bo bounatetab Jehovah, 
ak mong'jin chi tugul eng’ kimnatet. 17 Ago nyamnyum 
kosiirto kipsengwet ak ng'ony, kosiir kobut sirutiet agenge ne 
bo Ng'atutik. 

18 Age tugul ne onei osotiondennyi, ak kotun age, ko kabaigei: 
ak chito ne ituni inendet ne kigoon manong’otiot ko kabaigei. 


Magoriot ak Lasaro kibananiat 

19 Ak kimi chi anum ne ki magorio ne kiilaachi ngoroik che 
arusen ne birir, ak che bo katanit ne kararan, ak kibaibai betut 
age tugul, ak kotalbisi: 20 ak kimi kibanania ne kigiguure 
Lasaro ne kigimogoni eng’ kurgennyi, ak ki nyiitat mook 
bortanyi, 21 ak kimachei kebae tuguk che ibutos eng’ mesetab 
magoriondonoto; ee, kibwa agot sesenik ak komel mookyik. 
22 Ak kime kibananiandanato betut age, komut inendet malai- 
kaisiek konde tegetab Abraham: ak kime agine magoriondonoto, 
ak kigitub. 23 Ak ye kimi oldab che kigobek konyal barak, 

komi nyalilda ne o, kogeer Abraham komi ole loo, komi Lasaro 
tegennyi. 24 Ak kiite kole, Baba Abraham, rirena, ak iyogu 
Lasaro, koting’e beek walitab mornennyi, si kotiswa ng'elye- 
ptanyu, amu ami ng'wanindo mising' eng' mai lalei. 25 Ago 
kile Abraham, Weri, ibwat ile kingota isobe ko kiinyoru tuguguk 
che miach, ki u noto Lasaro, kinyoru tuguk che yaach: ago 
nguno kigoigoi inendet eng’ yu, ago inye, imi ng'wanindo ne o. 
26 Ak ne siirei chu tugul, ko kiginde chemng'eisut ne o ne 
ioitosech achek ak okwek, si che machei kolong’ olo omi ko 
maimuchi, ak che machei kolong’ ole kimi ko maimuchi. 27 Ak 
kile, Asain anyun, baba, ale, iyokte inendet kwo oldab baba; 
28 amu atinye che kitupche mut; kwo koteechi ichek, si mabwa 
ole mi nyalilda ne o. 29 Ak kilenji Abraham, Tinyei ichek Musa 
ak maotik; ingogasichek. 30 Ago kile, Achicha, baba Abraham: 
ago ngot kwo chi ole mi ichek ne bunei oldab che kigobek, 
kosigu. 31 Ak kilenji, Ngot ko magas Musa ak maotik, koesioi 
koyan agot chito ne ng'eetei eng’ che kigobek. 


Mwaosiek alak che bo Jesu 
1 Kilenji alamalyennyi anyun, Bwanei kanagutik matiny : 
ago bwa eng’ chichoto bunu! 2 Kita kaigai eng’ inendet 
kirooch kaatinnyi koitab bai ne o ak kewirji nyanjet, kosiir ye 
inachi age eng? chu mengech. 3 Oripge: ngochiliilun ne 
otupche, iger kong’; ak ngo sik, inyochi kaat. 4 Ak ngo 
chalwogenjin konyil tisab eng’ betut agenge, ak ngo week ole 
imi konyil tisab kolen, Kaasigu; inyochi kaat. 
5 Ak kilenji che kiyoktoi Kiptaiyat, Teswech kayanennyo. 
6 Ak kile Kiptaiyat, Ndotinye kayanet ne u keswotab karadali, 
ko ye omwachi mogoiywoni, olenji, Kitutin, ak keminin eng’ 
nyanjet; kogasok it. 7 Ago mi ng'o eng’ okwek ne tinyei 
otwogindet ne ibatisiei anan ne iyagi kechirek, ne lenjin, ye 
kait kobunu mbar, Nyo ngunoto ak itebi ng'ony iamisie? 8 tos 
ma kaigai kolenji inendet, Chobwa tuguk che aame, kermenge, 
ak iboisiewa, agoi aamisie ak aeeise; si yeityo iamisie ak ieeise 
aginye? 9 Tos weekyin otwogindonoto kongoi amu kayai tuguk 
che kaga king'at? xro U noto tun ak okwek, ye kaoyai tuguk 
tugul che kaging'atak, omwa ole, Ki otwogik che matilei kiy; 
kageyai che kanyoljinech keyai. 


Kosoobi Jesu bik taman che amei mogondosik 
II Ak ye kimi oret kowendi Jerusalem, kobun kwenutab 
Samaria ak Galili. 12 Ak kingomong'ji nganaset age, kotuiyo 
ak murenik taman che kiamei mogondosik, che kitonondos eng’ 

ole loo: 13 ak kiwaach kole, Jesu Kiptaiyat, rirenech. 14 Ak 
kingogeer ichek, kolenji, Oba oborjige tisiik. Ak ye kingab 
kaba, kotililitu. 15 Ak kingogeer age eng’ ichek kole kagosob, 
koweek, kolosunonu Jehovah eng’ kutit ne o; 16 ak kiibutyi 
kelyekyik kogochi kongoi; ak ki Samarindet chichoto. 17 Ak 
kiwol Jesu kole, Kama kitilil taman? ago mi ano chugai sogolu? 
18 Tos ma biit agot agenge ne kaweek kogochi kalosunet Jehovah, 
kobate toondoni? 19 Ak kolenji inendet, Ng'eet, si iwe: 
kagosoobin kayaneng’ung’. 


Nyonunetab bounatetab Jehovah 

20 Ak kingoteebe Parisaik kole nyonei au bounatetab Jehovah, 
kowolji ichek kolenji, Manyonei bounatetab Jehovah kegeeronu: 
21 ama kimwaei kele, Ogeero, mi oli! anan mi olin! amu, 
ogeero, mi bounatetab Jehovah kwenung’wong’. 

22 Ak kilenji alamalyennyi, Tun bwanei betusiek, che tun 
omache ogeer betut agenge ne bo Weritab chi, ak mogeere. 
23 Ak tun lenjinok, Ogeero, mi olin! Ogeero, mi oli! amat 
obe, anan osub ichek: 24 amu u kalyelet, ne ilyelune komosta 
age eng’ kipsengwet, ak koluu agoi komosta age ne bo kipse- 
ngwet; tun u noto Weritab chi agine eng’ betunnyi. 25 Ago 
kanyol konyalil eng’ tuguk che chang’ ak koesio inendet ibini. 
26 Ak ko u ole kibiitunda eng’ betusiekab Noa, ko tun u noto eng’ 
betusiekab Weritab chi. 27 Kiamisiei, kieeisei, kiitunisiei, ak 
kiigoitoi kitun, agoi betut ne kiwa Noa melit orit, ak kinyo 
maranet, ak kobar tugul. 28 U noto agine, ole kibiitunda 
betusiekab Lot; kiamisiei, kieeisei, kialisiei, kialdaisiei, kigolsei, 
ak kiteeksei; 29 ago eng’ betut ne kimanda Lot eng? Sodom 
korobon mat ak koik che laldos che kibunu kipsengwet, ak 
kobar tugul: 30 u noto eng’ betut ne kiboru Weritab chi. 
31 Eng’ betunoto, ko mat kochorgei inendet ne mi got barak, 
koib tugukyik che mi go; amat koweek agine inendet ne mi 
mbar. 32 Obwat osotiotab Lot. 33 Age tugul ne cheng'ei 
kosor sobondanyi kobeeti: ak age tugul ne ibeeti sobondanyi 
koribei. 34 Amwawok ale, Tun ruitos bik aeng'u eng’ itogut 
agenge eng? kemounoto; kimuti age, kebagakta age. 35 Tun 
ng'aisei kobogorisiek aeng'u kibagenge; kimuti age, kebagakta 
age. [36 Tun mi bik aeng'u mbar: kimuti age, kebagakta age.] 
37 Ak kiwolji inendet kolenji, Ano, Kiptaiyandani? Ak 
kilenji, Ole mi musto, koyumjingei oloto motong'wek agichek. 

Kiruogindet ne kima ko bo imanda 
1 Kimwachi anyun kalewenet kole, Kanyol kosa betusiek 
tugul, amat kochorirenso; 2 kolenji, Kimitei nganaset 
age kiruogindo, ne kima koiywei Jehovah, ak kima koiiti chi: 
3 ak kimi mosoget age nganasanato; ne kinyonei ole mi kotugul, 
kolen, Ibesiewa kiruoget ne bo iman eng? bunyondennyu. 
4 Ak kiesio eng’ betusiek alak: ago eng’ let, komwa eng’ orinnyi 
kole, Agot ngo maiywei Jehovah, amaiiti chi; § ago amu 
inyalila mosogani, abesiechini anyun, si ma konyonei kotugul 
koiima. 6 Ak kile Kiptaiyat, Ogas kit ne kimwa kiruogindet 
ne ma bo imanda. 7 Tos mayachin Jehovah imanda che lewe- 
notin, che rirjin inendet bet ak kemoi, ak muitoi inendet eng’ 
ichek? 8 Amwawok ale, yachin inendet ichek imanda kocho- 
kyin. Ago ye tun nyo Weritab chi, ko tos nyoru kayanet eng’ 
ng'ony? 
Parisaindet ak taagindetab aisurut 
9 Ak kimwachi kogeny kalewenoni alak che kiimang'ugei 
kole, ki bo imanda, ak kosasei bik tugul, 10 kolenji, Kitogosta 
bik aeng'u hekalut koba kosa; Parisaindet age, ko taagindetab 
aisurut age. II Kitonon Parisaindet kosa kong'alal inegei ko 
u ni kole, Jehovah, amwaun kongoi, amu ma ki kergei ak bik 
alak, che rebik, che ma bo iman, che ibegei, anan taagindoni bo 
aisurut. 12 Arugutige konyil aeng’ eng’ wigit; agoitoi kebeberta 
ne bo taman eng’ tuguk tugul che anyoru. 13 Ago kitonon 
taagindetab aisurut eng’ ye loo, ak ma cham agot konyal kipse- 
ngwet, ago kiluch tegennyi, kole, Jehovah, rirena, a kiptengekyo. 
14 Amwawok ale, kichortagei chichoto gonnyi ko kagoek ne bo 
imanda kosiir nin age: amu chi age tugul ne itororigei kimi- 
ng'ini; ak age tugul ne iming'inigei ko tun kitorori. 


Koberuri Jesu manyurunik 
15 Ak kiimutyi bik inendet manyurunik, si kobiit kotwa ichek:.- 
ago ye kingogeer alamalyet, koger kong’. 16 Ago kiguur Jesu 
ichek kobwanji, ak kolenji, Ochamji lagok che mengech kobwa- 
nja, amat oete: amu bo che u chu bounatetab Jehovah. 
17 Amwawok iman ale, Age tugul ne mataachei bounatetab 
Jehovah ko u lakwet ne ming’in, ko magoi mong’ji oloto matiny. 


Sobondab koigeny; imuchi magornatosiek konach bich 
18 Ak kiteebe inendet bounindet age, kole, Konetindoni mie, 
ayai nee si kobiit anyor sobondab koigeny? 19 Ak kilenji 
Jesu, Amu nee si iguurena ne mie? mami ne mie, kobate agenge, 

noto ko Jehovah. 20 Ingen Ng'atutik, Amoipge, Amerumisie, 
Amechorse, Amebaorian lembech, Teech kwandang'ung' ak 
komet. 2I Ak kile, Kiarib tuguchuto tugul koboch ko a neran. 
22 Ak ye kingogas Jesu, kolenji, Ta ko rartaat kit agenge eng’ 
inye: alde tugul che itinye, ak ipchechi kibananok, si inyoru 
konoruet eng? kipsengwet: ak inyo, isubwa. 23 Ago ye 
kingogas inendet tuguchu, koarogen mising’; amu ki magorio 
kot. 24 Ak kingogeer Jesu inendet, komwa kole, Bichii ne tia 
eng’ che tinyei magornatosiek komong’ji bounatetab Jehovah! 
25 Amu nyamnyum eng’ tambesiet kochut kondab katet, kosiir 
komong'ji magoriot bounatetab Jehovah. 26 Kimwa anyun 
che kigasei, kole, Ng'o anyun ne kesoru? 27 Kile, Tuguk che 
maimugaksei eng? bik komugaksei eng? Jehovah. 28 Kole 
Petero, Keero, kigebagakte tugukyok, ak kisubun. 29 Ak 
kilenji ichek, Amwawok iman ale, Mami chi ne kibagakta got, 
anan osotiot, anan che tupcho, anan sigik, anan lagok, agobo 
bounatetab Jehovah, 30 ne manyoru che chang’ kosiir eng’ 
betusiechu, ak sobondab koigeny eng’ betusiek che tun bwanei. 


Sib komwaei Jesu ne bo somok agobo meennyi 

31 Ak kiimut taman ak aeng’ kobwa ole mi, ak kolenji, Ogeero, 
kitogostoi Jerusalem, ak kosulda tuguk tugul che kisir maotik 
agobo Weritab chi. 32 Amu kindoi inendet eunekab Bororio- 
siek, si kechurachur, ak kitewer, ak kesing'ilji: 33 ak kobire 
kipcharitit, ak kobar: ak kong'eet kogeny eng’ betutab somok. 
34 Ak kima iguiyo icheget tuguchuto, agot agenge; ak kiung’ak 
mwaonito eng’ ichek, ak kima ibesio tuguk che kiga kimwa. 


Kosoobi Jesu kipkoratiat 

35 Ak kingorikyi Jeriko, ko kitebyei ng'ony kipkoratia eng’ 
oret taban kosomsei: 36 ak kingogas kosiirtoi tuiyet, koteeb 
kole, Nee chu? 37 Ak kimwachi ichek inendet kolenji, Jesu ne 
bo Nasaret ne siirtoi. 38 Ak kiwaach, kole, Jesu, Weritab 
Daudi, rirena. 39 Ak kiger kong’ inendet anyun che kiindoi, 
kole kosis: ago kites kowaach mising' kole, Weritab Daudi, 
rirena. 40 Ak kitonon Jesu, ak kong’at kimut inendet kwo ole 
mi: ak ye kiga rik, koteebe inendet, 41 kole, Imache ayaun nee? 
Ak kile, Kiptaiyandani, amache ageerto. 42 Ak kilenji Jesu, 
Keerte: kagosoobin kayaneng'ung'. 43 Kigeerto anyun 
ngunoto, ak kosub inendet, kolosunoti Jehovah: ak kingogeer 
tuiyet komugul, kogonyit Jehovah. 

Sakayo 


1 Kimong’ji anyun Jeriko ak kobun kwenut. 2 Ak ogeero, 

chito ne kiguure Sakayo; ak ki ne o inendet eng’ taagikab 
aisurut, ak ki magorio. 3 Ak kicheng'ei kole kogcer Jesu si 
konai kole ng'o inendet; ago kima imuch amu tuiyet, amu ki 
nwach. 4 Ak kilabat kondo, kwo kolany mogoiywet si kogeer 
inendet: amu kinyo kosiirtoe oranato. 5 Ak ye kingoit Jesu 
yoto, konyal ketoto, ak koienji, Sakayo, choruge, chogu; amu 
kanyolja aru gong'ung' ra. 6 Ak kichok, kochorgei, ak kotaach 
inendet eng’ boiboindo. 7 Ak ye kingogeer bichoto, kong'u- 
nyng'ung'so tugul, kole, Kawa kotebi eng’ gotab chito ne kipte- 
ngekyo. 8 Ak kitonon Sakayo, ak kolenji Kiptaiyat, Keero, 
Kiptaiyandani, agochini kibananok kebebertab tugukyuk; ak 
ngo kiaibe chi age tugul kiy eng’ ng'alset, aweekyini konyil 
ang'wan. 9 Ak kilenji Jesu, Kagonyo yetunet rani goi, amu 
weritab Abraham agine inendet. 10 Amu kinyo Weritab chi 
kocheng’ ak kosor ne kiga kobet. 


Kalewenet agobo fedaisiek 


II Ak ye kingota kogasei ichek tuguchu, kotes komwa kale- 
wenet, amu ki negit Jerusalem, ak kiibwati icheget kolen toogu 
bounatetab Jehovah ngunoto. 12 Kimwa anyun kole, Kiwa 
chi anum ne toogunot emet ne loo, kwo konam bounatet ko- 
bunji, ak koweek. 13 Yeityo koguur otwogikyik taman, ak 
kogochi fedaisiek taman, ak kolenji, Oboisie agoi tun aitu. 
14 Ago kiwech inendet bikab emennyi, koyokto ng'olyot kosube 
inendet, kole, Magimache chichi koboiywech. 15 Ak ye kingo- 
week kogeny, ko kagonam bounatet, kong'at keguur otwogi- 
choto, chu kiga kigochi fedaisiek, kobwa ole mi inendet, si kobiit 
konai che kinyor bichoto eng’ boisiet. 16 Ak kinyo tainnyi 
chito ne bo tai, kole, Kiptaiyandani, kigonyor fedaiyandeng’ung’ 
fedaisiek alak taman. 17 Ak kilenji inendet, Kiiyai ne mie, 
otwogindoni mie: amu kiiegu ne kiyani eng’ kit ne ming'in 
mising’, bou nganasok taman. 18 Ak kinyo ne bo aeng’, kole, 
Kiptaiyandani, kigonyor fedaiyandeng’ung’ fedaisiek mut alak. 
19 Ak kilenji noto agine, Bou nganasok mut aginye. 20 Ak 
kinyo age, kole, Kiptaiyandani, keero, ineni fedaiyandeng’ung’ 
ne kigaratyi anget ak agonor: 21 amu kiaiywein, amu i chi ne 
kolgol: inemu ne kima inde ng'ony, ak igese che kima igol. 
22 Kolenji anyun inendet, Aruogun agobo ne kemwa eng’ 
kuting'ung', otwogindoni ya. Kiingen ile a chi ne kolgol, 
anemu ne kima ande ng'ony, ak agese che kima agol; 23 kilya 

anyun si mende fedaisiekyuk ole kiwalawale, ta kaanyoru ko 
kaitu koboto che kitesak? 24 Ak kimwachi ichek che kito- 
nondos eng’ ye negit, kolenji, Orebe inendet fedaiyat, ak ogochi 
inendet ne tinyei fedaisiek taman. 25 Ak kilenji ichek inendet, 
Kiptaiyandani, tinyei inendet fedaisiek taman. 26 Amwawok 
ale, chi age tugul ne tinyei, kigochin; ago inendet ne matinyei, 
kerebe agot ne tinyei. 27 Ago omutu anyun bunichuchuk 
kobwa yu, che machamei aboi, si obar eng’ tainnyu. 


Kowendi Jesu Jerusalem kilosunoti 

28 Ak ye kiga komwa ko u noto, kwo kondo, kotogostoi 
Jerusalem. 

29 Ak ye kingo kagorikta Betpage ak Betania, eng’ tulwet ne 
kiguure tulwetab Emitik, koyokto aeng? che bo alamalyennyi, 
30 kolenji, Oba agoi oit nganaset ne mi taing'wong'; ak ye oit 
ogeer moitab sigiriet ne ratat, ne tom kolany chi: otiach, ak 
ogetu. 3I Ak ngo teebenak chi age tugul, kole, Kalya si 
otiach? olenji anyun, Makyingei Kiptaiyat. 32 Koba anyun 
che kaga kiyokto, ak konyor ko u ye kaga mwachi inendet ichek. 
33 Ak ye kita kotiachi moitab sigiriet, kolenji bikab kobo, 
Kalya si otiach moitab sigiriet? 34 Ak kilenji, Makyingei 
Kiptaiyat. 35 Ak kiget konyo ole mi Jesu: yeityo kolito 
ngoroikwak eng’ moata bo sigiriet, ak koganapchi Jesu barak. 
36 Ak ye kiwendi, koiitoot ngoroikwak eng’ oret. 37 Ak 
kingorikta tegeiyatab tulwetab Emitik, kotoi tuiyet tugul ne 
bo alamalyet koboiboitu ak kolos Jehovah eng’ kutit ne o agobo 
boisionik tugul che bo kamuktaet che kiga kogeer; 38 kolen, 
Iberurot Laitoriat ne nyonei eng’ kainetab Kiptaiyat: kalyet 
eng? kipsengwet, ak lilindo eng? ole toror mising’. 39 Ak 
kilenji Parisaik alage che bo tuiyet inendet, Konetindoni, 
ker kong’ alamalyeng'ung'. 40 Ak kiwolji kolenji, Amwawok 
ale, ngot kosisyo chu, koboldos koik. 


Korirjin Jesu Jerusalem 

41 Ak kingorik, kogeer nganaset ak korirji, 42 kolen, Nda 
kengen eng’ betuni, agot inye, tuguk che bo kalyet! ago nguno 
ko kagoung'ogis eng’ konyeguk. 43 Amu tun bwanjinin betu- 
siek che teechei buniguk irimet koyiemin komoswek tugul, ak 
kogerjin go eng? komosta age tugul, 44 ak kowirjin ng'ony, 
ak lagoguk che mi oring'ung; ama bagagun agot koita agenge 
ne mi baragutab age; amu kima inai betutab rutochineng'ung'. 

Kotilili Jesu hekalut 


45 Ak kiwa hekalut orit, ak kotoi koon komanda che kialdaisiei, 
46 kolenji ichek, Kigisir kele, Egu gonnyu gotab saet: ago 
kaoyai koek kebenetab rebik. 

47 Ak kiinetisiei betut age tugul eng’ hekalut. Ago kicheng’ 
tisiik che eechen ak sirik ak che toogunotin eng’ bik, kobar 
inendet: 48 ak manyor kit ne kiimuchi koyai; amu kiepchin 
it bik tugul inendet mising’. 


Koesioi bik kimnatetab Jesu 


20 Ak ye kiineti bik eng’ betut age eng’ hekalut, ak koamdoi 
logoiywek che miach, kobwanji inendet tisiik che eechen 
ak sirik koboto boisiek koche inendet; 2 ak kimwachi inendet 
kolenji, Mwawech; iyae tuguchu kimnatetab ng'o? ak ko ng'o 
ne kigonin kimnatoni? 3 Ak kiwolji kolenji, Ateebenok agane 
ng'olyot; ak omwawa: 4 Kabatisanetab Johana ko kibunu 
kipsengwet, anan kibunu bik? 5 Ak king'alaljigei ichegei, 
kole, Ngot kemwa kele, Kibunu kipsengwet; komwa kole, Ko 
kilya si moyan inendet? 6 Ago ngot kemwa kele, Kibunu bik; 
kolachech bik tugul eng’ koik: amu kiiyani ichek kole, ki maotio 
Johana. 7 Ak kiwol kole, Magingen ole kibunu. 8 Ak kilenji 
Jesu ichek, Agot ane ko mamwawok kimnatet ne ayae tuguchu. 


Kalewenet agobo mbaret ne bo *sabibuk 


9 Ak kitoi komwachi bik kalewenoni, kole: Kimin chi 
sabibuk eng’ mbar, ak komanakyi meek, ak kwo emet age kotebi 
betusiek che chang’. 10 Ak kingoit betut koyokyi otwogindet 
meechoto, si kobiit kogochi ichek inendet logoekab mbaranato: 
ago kibir meek inendet, ak koon kwo buch. 11 Ak kiiyokto 
kogeny otwogindet age: ak kibir noto agine, ak kotewer, ak 
koon kwo buch. 12 Ak kiiyokto kogeny ne bo somok: ak 
kiiguoten agine ak kotoorji sang’. 13 Ak kile chitab kobo 
mbaret, Ayai nee anyun? Ayoktoi werinnyu chamanennyu: 
tamangab kogonyit inendet. 14 Ago ye kingogeer meek inendet, 
kong’alaljigei ichegei, kole, Nito ne tun bunjin tuguk: ongebar 
anyun, si kindii tuguk. 15 Ak kitoorta komanda eng’ mbaretab 
sabibuk ak kobar. Itoi nee anyun chitab kobo mbaret bichoto? 
16 Nyonei anyun inendet ak kobar meechoto tugul, ak kogochi 
bik alak mbaretab sabibuk. Ak ye kingogas ichek, komwa kole, 
Achicha, mat koek ko u noto. 17 Ak kiichiilji kong’ ichek ak 
kole, Nee anyun ne kigisir kele, 

Koita ke kiesio teegik, 
Kigiyai noto koek metitab luita? 

18 Ak chi age tugul ne ibutyin koyata koilei konyaknyaksei; ak 
inendet ne ibutyin koyata, konyinyirsei. 


Ng'olyot ne kigiteeb agobo kodi 

19 Ak kicheng’ sirik ak tisiik che eechen konam inendet eng’ 
sainato; ak kiiywei ichek bik: amu kinai kole mwaei kalewenoni 
agobo ichek. 20 Ak kiriboti icheget inendet, ak koyokto segeik, 
che kiyaigei koek che bo imanda, si kobiit koname inendet ng’a- 
lekyik, si kogoito inendet kwo taitab bounatet ak kimnatetab bou- 
nindet. 2I Ak kiteebe inendet kole, Konetindoni, kingen kele 
imwae ak inetisiei eng? iman, ago metiytii chi, ak ineti iman 
oretab Jehovah: 22 Tos chamdoi ng’atutik kigochi kodi Kaisari, 
anan achicha? 23 Ago kinai ng'alsenywa, ak kolenji ichek, 
24 Oborua denarit. Bo ng'o itoni ak sirutik che tinyei? Ak 
kile, Bo Kaisari. 25 Ak kilenji ichek, Ogochi Kaisari tuguk 
che bo Kaisari, ak ogochi Jehovah tuguk che bo Jehovah. 
26 Ak kima imuch koname mwaonato eng’ taitab bik; ak kikwo- 
ng'io eng’ wolunennyi, ak kisisyo. 


Ng'olyot ne kigiteeb agobo ng'eetyet 

27 Ak kibwanji inendet Sadukaik alak, icheget che mwaei 
kole, mami ng'eetyet; ak kiteebe inendet, 28 kole, Konetindoni, 
kisirwech Musa, kole, Ngo me ng'etab kam, ago tinyei osotiot, 
ne tom kosich lakwa, kondii ngetab kam osotiondonoto, si 
kolalji ma ngetab kam. 29 Kimi anyun werik tisabu che 
kitupcho: ak kiitunis ne bo tai, ak kime ama kisich lakwa; 30 ak 
kiindi ne bo aeng’; 3I ak u noto ne bo somok; ak kiigei noto 
tugul ko tisab, kibek ama sich lakwa. 32 Ak kingobata kome 
agine kobogoriondonoto. 33 Tun eng’ ng'eetyet anyun koegu 
osotiotab ng'o eng’ ichek? amu kiitun ichek tugul ko tisab. 
34 Ak kilenji Jesu ichek, Itunisiei werikab betusiechu, ak kogoitoi 
kitun: 35 ago che kiityin kele nyoljin konyor betusiechoto 
bwanei, ak ng'eetyet eng’ che kibek, ko matun itunisiei, ama 
kigoitoi kitun: 36 amu ma komuchi kobek agoi: amu kergeitu 
ak malaikaisiek; ak icheget ko werikab Jehovah, amu werikab 
ng'eetyet. 37 Ago ng'eetos che kigobek, kiibor Musa agine 
eng’ ye kigisir agobo Ketit, ye kiguure Kiptaiyat, Jehovah ne 
bo Abraham, ak Jehovah ne bo Isak, ak Jehovah ne bo Jakobo. 
38 Inendet ko ma Jehovah ne bo che kigobek, ago bo che soptos: 
amu soptos tugul eng’ inendet. 39 Ak kiwolji sirik alak kolenji, 
Konetindoni, kaimwa komie. 40 Amu kimata kogany ichek 
koteebe inendet teebut age tugul kogeny. 


LUKA 20, 21 IJI 


Tos weritab Daudi Kristo? 

4I Ak kilenji ichek, Teptoi ano si komwaei ichek kole, Kristo 
ko weritab Daudi? 42 Amu kimwa Daudi inendet eng’ bukui- 
tab Tienwogikab Kalosunet, kole, 

Kilenji Kiptaiyat Kiptaiyandennyu, 
Tebe eunnyu ne bo tai, 

43 Agoi ayai buniguk koek ng'echeretab kelyeguk, 

44 Kuure anyun Daudi inendet Kiptaiyat, koegundoi ano anyun 
werinnyi? 


Kiboruech kele mie keribege sirik 
45 Ak kimwachi alamalyennyi kogasei bik tugul kolenji, 
46 Oripge eng’ sirik, che chamei kobendat kolaachi ngoroik che 
koen, ak kochamei kagatosiek eng? oldinwekab aldaisiet, ak 
ng'echerok che bo tai eng’ sunagogisiek, ak oldinwek che bo tai 
eng’ igorwek; 47 ak korebe mosogik gorikwak, ak kosaei sautik 
che koen kong’alsei: tun nyoru chuto kiruoget ne o kosiir. 


Sendeisiek aeng’ che bo mosoget 


21 Ak kiyot met, kogeer magorek kondoi kagochinoikwak ole 

kiyumjin. 2 Ak kigeer mosoget age ne kibanania kondoi 
sendeisiek aeng’ che u kebebertab pesaiyat. 3 Ak kile, Amwa- 
wok iman ale, Kagonde mosogani banan che siirei cho tugul: 
4 amu kagonde chu tugul eng? chang'indanywa ole kindoi 
kagochinoik; ago kagonde inendet eng’ banandanyi tugul che 
tinyei, agot che kosobe. 


Sib komwaei Jesu agobo kabutetab Jerusalem ak agobo 
kagesunetab betusiek 

5 Ak kingota kong’alali alak agobo hekalut, ole kigimusaganda 
eng’ koik che kororon ak kagochinoik, kole, 6 Eng’ tuguchu 
ogeere, ko tun bwanei betusiek, che mang'etune koita agot 
agenge, baragutab age, ne ma tun kiwirjin ng'ony. 7 Ak kiteebe, 
kole, Konetindoni, egu anyun tuguchuto auyo? ak u nee kaboru- 
net ye tun machei korik kosulda tuguchuto? 8 Ak kile, Oripge 
si ma kibeetok: amu tun bwanei bik che chang’ eng’ kainennyu, 
kolen, A inendet; ak, Kagorik betusiek: amosub ichek. 9 Ak 
ye tun ogas agobo lugosiek ak chemarget, ko mat oarogense: 
amu kanyol kosib kosulda tuguchoto korok; ago tom korik 
kagesunet. 

10 Kolenji anyun ichek, Tun setyin bororiet age bororiet age, 
ak setyin bounatet age bounatet age: II ak kobiit botanosiek 

che eechen che bo ng'ony, ak rubosiek eng’ oldinwek alak, ak 
korotwek; ak kobiit kamuisosiek ak kaborunoik che eechen che 
bunu kipsengwet. 12 Ago ye tom kobiit chuto, konamok eng’ 
eunekwak, ak kousok, ak komutak obe sunagogisiek ak korgoro- 
siek, komutak taitab laitorinik ak bounik agobo kainennyu. 
13 Egu baornatet eng’ okwek. 14 Oegu che begechinotin eng’ 
mugulelwekwok, si mosib ogerer met agobo ole owolundoi: 
15 amu agonok kutit ak ng'omnatet, ne maimuchi bunikwok 
tugul kota kowol kiy anan kogirindaak. 16 Ak kong'wektak 
sigikwok, ak che otupche, ak che bo oreng'wong', ak choronok; 
ak kebar alak eng' okwek. 17 Ak kowechok bik tugul agobo 
kainennyu. 18 Ak mabetei sumeiyot agenge ne bo metowekwok. 
19 Ak eng’ muitaeng’wong’ onyoru sobonwekwok. 

20 Ak ye tun ogeer lugosiek koyiem Jerusalem, onai anyun 
ole, kagorik ng'emisiennyi. 21 Ingomwechi anyun che mi 
Judea tulonok; ak ingomanda che mi kwenutab nganasanato; 
ak amat kota koba orit ichek che mi emonoto. 22 Amu 
chuto ko betusiekab mugetut, si kobiit kosulda tuguk tugul che 
kigisir. 23 Bwa eng’ ichek che chio ak che reritos eng’ besiosie- 
choto! amu biitu bichiindo ne o eng? ng'ony, ak nereknatet 
eng’ bichuto. 24 Ak kobutyo ichek eng’ ng'atibindab rotwetab 
chok, ak kimut luulenik koba bororiosiek tugul: ak kotiech 
Bororiosiek Jerusalem, agoi kosulda betusiekab Bororiosiek. 

25 Ak kobiit kaborunoik eng’ asista ak eng’ arawet ak eng’ 
kecheik; ak kobiit eng’ ng'ony bichiindab bororiosiek, ak beng’- 
jinet amu kamuutetab nyanjet ak beek che mildogei; 26 ak 
kobek mugulelwekab bik amu kaiyweisiet, ak amu kagenisietab 
tuguk che bwanjin ng'ony: amu kitumdumi kimnatosiekab 
kipsengwetisiek. 27 Ak eng’ betunoto kogeer anyun Weritab 
chi konyonei eng’ boldet koboto kimnatet ak lilindo ne o. 
28 Ak ye toi kosulda tuguchuto, ogeer barak, ak oyot meto- 
wekwok; amu karik katiageng'wong'. 


Kanyol keripge 

29 Ak kimwachi ichek kalewenet; kole, Ogeer mogoiywet, ak 
ketik tugul: 30 ye ing’atyo ogeere ak onae okwek ole, karik 
kesisiet. 3r U noto anyun ak okwek, ye ogeer koyaagis tugu- 
chuto, onai ole karik bounatetab Jehovah. 32 Amwawok iman 
ale, Masiirtoi ibini, agoi kosulda tuguk tugul. 33 Siirtoi 
kipsengwet ak ng'ony: ago magoi siirto ng'alekyuk. 

34 Ago oripge anyun okwek, si manyi mugulelwekwok 
keiyandit, ak bogitet, ak kaiimutikab sobetab betusiechu, ak 
konyonjok betunoto kocheak ko u mestet: 35 amu u noto tun 

nyonjin bik tugul che menyei ng'ony komugul. 36 Ago oripge 
eng' betut age tugul, ak osae, si kobiit oterterisie, ochilile tugu- 
chuto tugul bwanei, ak otononse eng’ taitab Weritab chi. 

37 Ak kiinetisiei eng’ hekalut betut age tugul; ak kimandoi 
kemout age tugul, kowendi kotebyei eng’ tulwet ne kiguure 
tulwetab Emitik. 38 Ak kimusyin bik tugul inendet eng’ 
hekalut, si kobiit kogas inendet. 


Chaamset ne kichaame Judas Jesu 
2 Kirik anyun igorta ne bo makatinik che ma kinde merme- 
rek, ne kiguure *Paska. 2 Ak kicheng' tisiik che eechen 
ak sirik ole bartoi inendet; amu kiiywei ichek bik. 

3 Ak kichut Setani Judas ne kiguure Iskariot, ne ki age eng’ 
taman ak aeng’. 4 Ak kiwa kong’alal ak tisiik che eechen ak 
kiptainik, ole ng'wektochindoi inendet ichek. 5 Kiboiboitu 
anyun bichoto, ak kochamnyechi kogochi inendet fedaisiek. 
6 Kocham anyun inendet, ak kocheng’ boroindo kong'wekyi 
inendet ichek eng’ ole mami bik che chang’. 


Chobet agobo *Paska 


7 Ak kiit anyun betut ne bo makatinik che ma kinde merme- 
rek, betut ne ki kanyol koeny aruetab paska. 8 Ak kiiyokto 
Petero ak Johana, kole, Oba ochobwech paska, si kobiit keam. 
9 Ak kilenji, Imache kebe kechob eng’ ano? 10 Ak kilenji 
ichek, Ogeero, ye omong’ji nganaset, kotuiyenok chito ne ibei 
teretab beek; osub inendet agoi got orit ole wendi. 11 Ak 
omwachi chitab kobo got, olenji, Kateebenen Konetindet, 
kole, Mi ano gotab toek, ole anyone aame paska koboto alama- 
lyennyu? 12 Koboruok anyun got ne o ne mi barak ne tetotin 
tuguk: ochob eng’ oloto. 13 Ak kiba anyun, ak konyor ko u ye 
kaga kemwachi: ak kichob paska. 


“Paska ne bo let 


14 Ak ye kingoit sait, koteb ng'ony, koboto che kiyoktoi. 
15 Ak kilenji ichek, Eng? maget ko koamach aam paskaini 
kobotok kotom anyalil: 16 amu amwawok ale, Koboch nguno 
ko ma aame, agoi kosulda eng’ bounatetab Jehovah. 17 Ak 
kitaach kikombet, ak kingo kagogoito kongoi, kole, Onam ni, 
ak opchechige okwege: 18 amu amwawok ale, Koboch nguno, 
ko ma aee che bo logoekab sabibuk, agoi koit bounatetab Jeho- 
vah. 19 Akkinam makatiat, ak kingo kagomwa kongoi, kobutul, 
ak kogochi ichek, ak kole, Ni bortanyu ne kigoitoi agobo okwek: 
oyae ko u ni eng’ kabwatet ne obwatena. zo Ko u noto kiko- 
mbet agine, kingo kagobata amitwogik che bo lagat, kole; 

Arorutiet ne leel kikombani eng? korotikyuk, che kitumdoi 
agobo okwek. 2I Ago, ogeero, mi eutab inendet ne ng'wektaa 
kobota eng’ mesani. 22 Amu wendi Weritab chi iman, ko u 
ye kiging'at: ago bwa eng’ chichoto ng'wektoi inendet! 23 Ak 
kitoi anyun koteebegei ichegei, kole ng'o eng’ ichek ne yaei 
kii. 
Etunatet ne bo iman 

24 King'eet anyun tiiyet eng’? kwenunywa, kole ng'o ne kiiti 
kele ne o eng’ ichek. 25 Ak kilenji ichek, Laitorani laitorinik 
eng’ Bororiosiek: ak icheget che tinyei bounatet eng’ ichek ke- 
guure Toretik. 26 Ago, ma u noto eng’ okwek: ago ingoigei 
ne o eng’ okwek ne ming'in; ak inendet ne o koigei ne otisiei. 
27 Ng'o ne o anyun, inendet ne tebyei eng’ amisiet, anan inendet 
ne otisiei? tos ma inendet ne tebyei eng’ amisiet? Ago ami 
kwenung’wong’ ko u chito ne otisiei. 28 Ago okwek ko o che 
kiotebi kobota eng’ yomsosiekyuk; 29 ak kaagonok bounatet, 
ko u ye kigogona Baba, 30 si kobiit oamisie ak ceeise mesennyu 
eng’ bounatennyu, ak tun otebe ng'echerok che bo laitornatet, 
oruokyini ortinwek taman ak aeng’ che bo Israel. 


Sib kemwaei kole tiitos Petero 


31 Simon, Simon, keero, kagosom Setani kole konamak, si 
kosesak ko u nganok: 32 ago kiasa agobo inye, si mabek kayane- 
ngung’: ak ye kaiwalage, igimit che otupche. 33 Ak kolenji 
inendet, Kiptaiyandani, kaachoboge kebe tuwai korgoret agot 
meet. 34 Ak kimwa kole, Amwaun Petero, kotom kote kipsoi- 
ywet rani, iesioa konyil somok ile, mengena. 

35 Ak kilenji ichek, Kingayoktok ko motinye agot lolet, anan 
suberet, anan kweonik, ko tos kirarta kiy eng’ okwek? Ak kile, 
Ma raruech kiy. 36 Ak kilenji, Ago inendet ne tinyei lolet 
koibot nguno, ak u noto suberet agine: ak inendet ne matinyei 
rotwetab chok, koalda ngoriennyi, si koale. 37 Amu amwawok 
ale, kit ne kigisir ko kanyol kosulda eng’ ane, kele, Kigiit inendet 
koboto kiptengeginik: amu tinyei kagesunet ng'alek che kigisir 
agobo ane. 38 Ak kile, Kiptaiyandani, keero, mi yu rotokab 
chok aeng'u. Ak kilenji ichek, Kagoyam. 


Getsemane 
39 Komong’ sang’ anyun, ak kwo agoi tulwetab Emitik ko 
u biteennyi; ak kiisub alamalyet inendet. 40 Ak ye kingo 
kagoit oloto, kolenji ichek, Osa si mochut yomset. 41 Ak 
kiistoegei ichek ye te ye itei koita ngewirta; ak kigutuny kosa, 

42 kole, Baba, ngicham, iistoena kikombani: ago ma ko u 
magennyu, ago ingoyaak ko u mageng'ung'. 43 Ak kimong'ji 
inendet malaikaiyat ne kibunu kipsengwet, kogimit inendet. 
44 Ak ye kimi inendet nyalilda ne ng'wan, kotes kosa mising': 
ak kigergeitu kaotikyik ak korotik che sachin ng'ony. 45 Ak 
kingong'eet eng' saennyi, konyo ole mi alamalyennyi, ak 
konyor koruitos amu arogenet, 46 ak kilenji ichek, Kalya si 
oruiye? ong’eetye, osa, si mochut yomset. 


Kenamei Jesu 

47 Ak kingota kong'alali, ogeero, tuiyet, koboto inendet ne 
kiguure Judas, age eng’ taman ak aeng’, kiindoune ichek; ak 
korikyi inendet Jesu si kong'utut. 48 Ago kilenji Jesu, Judas, 
ing'wektoi Weritab chi eng’ ng'ututet? 49 Ak kingogeer che 
kimi koboto inendet kit ne machei koyaak, kole, Kiptaiyandani, 
kieb eng’ rotwetab chok? 5o Ak kieb age eng’ ichek otwoginde- 
tab tisiindet ne o, kieb itinnyi ne bo tai. 5I Ago kiwolji Jesu 
kolenji, Obagakte; kagoyam. Ak kitwa itinnyi,kosoob. 52 Ak 
kilenji Jesu tisiik che eechen, ak kiptainikab hekalut, ak boisiek 
che kigabwa kogirinda inendet, Kobwa ak rotokab chok ak 
siarisiek, ko u ye obwanjini rebindet? 53 Ye kiami kobotok 
betut age tugul eng’ hekalut, ko ma oyogocha eunekwok: ago 
saing’wong’ ni, ak kimnatet ne bo mesundeito. 


Kotiitos Petero Jesu 


54 Kinam anyun inendet, ak komut kwo gotab tisiindet ne o. 
Ak kiisubi Petero eng’ ye loo. 55 Ak ye kiga kolal mat eng’ 
kok, koteb ng'ony tugul, ak kitebe Petero kwenunywa. 56 Ak 
kingogeer chepto age inendet kotebyei eng’ ye mi lapkeiyetab 
mat, kochiilji kong’ inendet, kole, Kimi chichi agine koboto 
inendet. 57 Ago kitiiyo, kole, Kobogoriondoni, mangen 
inendet. 58 Ak ne matia kogeer chito age, ak kole, I agenge 
aginye eng’ ichek. Ak kile Petero, Chichi, ma bo bichoto. 
59 Ak ye kingogesgei olo bo sait agenge, kole chito age eng’ 
kimnatet, Iman kimi chichi agine koboto inendet: amu Galili- 
ndet inendet. 6o Ago kile Petero, Chichi, mangen cho 
imwae. Ak kota komwaei, kote kipsoiywet ngunoto. 61 Ak 
kiwelelgei anyun Kiptaiyat, ak kogeer Petero. Ak kiibwat 
Petero ng'olyotab Kiptaiyat, ko u ye kaga komwachi, kole, 
Kotom kote kipsoiywet rani, iesioa konyil somok. 62 Ak 
kimanda sang’, kwo korir eng’ ng'wanindo. 

63 Ak kichombil bik Jesu che kinamei inendet, ak kobir. 
64 Ak kituch konyekyik, ak koteebe, kole, Ng'orse: ng'o ne 

kamasin? 65 Ak kimwa ng'alek alak che chang' che yaachen 
agobo inendet, kochurachuri inendet. 


Jesu eng’ taitab tisiik che eechen 

66 Ak kingo kagoeech, koyumgei boisiekab bichoto, tisiik 
che eechen ak sirik; ak kiimut inendet kwo kapkiruogenywa, 
kole, 67 Ngo i Kristo, imwawech. Ago kilenji ichek, Agot 
ndamwawok, ko moyani: 68 ak ngot ateelcnai , ko mowolu. 
69 Ago koboch nguno kotebe Weritab chi eutab tai ne bo kamu- 
ktaet ne bo Jehovah. 70 Ak kile ichek tugul, Tos i Weritab 
Jehovah anyun? Kolenji ichek, Omwae ole a inendet. 71 Ak 
kile ichek, Ta kemage nee baornatet age? amu kagegas acheget 
eng’ kutinnyi. 


Komi Jesu taitab Pilato, bounindet ne bo Rom 

23 King'eetyo anyun tuiyet komugul, ak komutyi inendet 

Pilato. 2 Ak kitoi anyun kotaam inendet, kole, Kigi- 
nyoru chichi komaasi bororiennyo, ak koetei kigochi Kaisari 
kodi, ak komwaei inendet kole, A Kristo laitoriat. 3 Ak 
kiteebe inendet Pilato, kole, I laitoriatab Yahudik? Ak kiwolji 
kole, Kaimwa. 4 Ak kilenji Pilato tisiik che eechen ak tuiyo- 
siek, Ma anyorji lelutiet chichi. $ Ago kiisimji mising’, kole, 
Kiinde chaamset bik, konetoti eng? Judea komugul, kotoune 
Galili agoi koit oli. 


Komi Jesu taitab Herod 

6 Ago kingogas Pilato ng'olyondonoto, koteeb kole, Tos 
Galilindet chichi? 7 Ak kingonai kole bo bounatet ne bo 
Herod, koyokto kimutyi Herod, ne kimi agine Jerusalem 
betusiechoto. 

8 Kingogeer Herod Jesu, kobaibait mising’: amu kimachei 
koboch keny kogeer inendet, amu kiga kogas tuguk che chang’ 
agobo inendet; ak kimachei kogeer kwong'utiet age koyaak eng’ 
inendet. 9 Ak kiteepse inendet eng’ ng'alek che chang’; ago 
ma wolji kiy. 10 Ak kitonondos tisiik che eechen ak sirik, ak 
kotaam inendet eng’ kimnatet. Ir Ak kiiming'in inendet 
Herod ak askarikyik, ak kochombil, ak kolaakyi ngoriet ne 
kararan mising’ ak koweekyi Pilato kogeny. 12 Ak kiek choronoi 
Herod ak Pilato eng’ betunoto: amu kita kosurtos ichegei eng’ 
tai. 

Pilato, Baraba ak Jesu 


13 Kiguur anyun Pilato tisiik che eechen ak bounik koboto 
bik kobwa tugul, 14 ak kilenji ichek, Komutwa chichi, ak komwa 

ole imaasi bik: ak ogeero, kaateebe anendet eng’ taing’wong’, 
ak ma anyorji chichi lelutiet eng’ ng'alechato otaame inendet: 
15 achicha, agot Herod agine; amu kaweekwech inendet; ak 
ogeero, ma yai kiy inendet ne nyoljin meet. 16 Noto anyun, 
abire inendet, si atiach. (17 Amu ki ng'atutiet kotiakyi agenge 
eng’ betutab igorta.) 18 Ago kibolyo tugul, kole, Iste chichi, 
ak itiakwech Baraba: 19 ne kiga kitoorji korgoret, amu chaamset 
ne kiyai eng’ nganaset, ak rumisiet. 20 Ak king'alalji Pilato 
icheget kogeny, komachei kotiach Jesu; 21 ago kibolyo ichek, 
kole, Igartat eng’ kimurtoiyot, igartat inendet eng’ kimurtoiyot. 
22 Ak kimwachi ichek ne bo somok, kolenji, Kalya, nee yaitiet 
ne kiyai chichi? Ma anyorji ng'olyot inendet ne nyoljin kome: 
noto anyun abire inendet si atiach. 23 Ago kites kobolyo 
mising’, komachei kole kigartat. Ak kiiterteris kutuswekwak. 
24 Ak kitil anyun Pilato kiruoget koyaak ko u ye kimach ichek. 
25 Ak kiitiach inendet ne kiga kitoorji korgoret agobo chaamset 
ak rumisiet, ne kaga kosom ichek; ago kiigoito inendet Jesu si 
kobiit koyachi ko u ye kimachei. 


Kigartati Jesu 


26 Ak kingota komuti inendet, konam Simon, Kurenindet, ne 
kibunu koret age, ak kosutyi kimurtoiyot, si kobiit koib kosubi 
Jesu. 

27 Ak kiisubi tuiyet ne o ne bo bik, koboto kobogorisiek che 
kiiteiyoti ak korirjinoti inendet. 28 Ago kiweleljigei Jesu ichek 
kolenji, Tibikab Jerusalem, amoririe agobo ane, ago orirjige, 
ak lagokwok. 29 Amu, ogeero, bwanei betusiek, che tun len 
ichek, Kiberuri sonotinwek, ak mootinwek che ma iiyo, ak 
kinaik che ma kireri. 30 Yeityo kotoi ichek kolenji tulonok, 
Oluuljech; ak kolenji tulonok che mengechen, Otuchech. 
3I Amu ngot koyai tuguchu eng’ ketit ne tuon, koteptoi ano 
anyun eng’ ne yaamat? 

32 Ak kimitei kiptengeginik aeng'u, che kigimuti koboto 
inendet, koba kebar. 

33 Ak kingoit ye kiguure Terta, ko yoto ole kigigartate inendet 
ak kiptengeginichoto, age eng' komostab tai ak age eng' komo- 
stab katam. 34 Ak kile Jesu, Baba, nyochi kaat ichek; amu 
ma nai kit ne yaei. Ak kipchechigei ngoroikyik, eng?’ seretab 
barbarek. 35 Ak kitonondos bik kogeerei. Ak kororechi 
inendet bounik, kole, Kisoru alak; ingosorgei ibak, ngo, 
Kristo nito, ne lewenot ne bo Jehovah. 36 Ak kichurachur 
agichek askarik inendet, kobwanei ye mi inendet, kogochin siki, 
37 kolen, Ngo i Laitoriatab Yahudik, isoruge. 38 Ak kimi 

sirutik metinnyi barak, che mwaei kolen, NI KO LAITORIAT 
NE BO YAHUDIK. 

39 Ak kichurachur inendet age eng’ kiptengeginichoto kiga 
kigartat, kole, Tos ma i Kristo inye? soruge ak isoruech ak 
achek. 40 Ago kiwol age, ak koger kong’ kole, Meiywei Jehovah, 
agot inye, ak imi kagikyinonoto? 41 Ago bo iman nenyo; 
amu kagigonech ko u boisionikyok: ago ma yai chichi kiy ne 
ma nyolu. 42 Ak kile, Jesu, ibwata ye tun inyone eng’ bouna- 
teng'ung'. 43 Ak kilenji Jesu inendet, Amwaun iman, ale, 
Kitebye tuwai rani eng’ Paradis. 


Meetab Jesu 

44 Ak ki olo bo sait lo, koimenit emet komugul agoi sait 
sogol, 45 ak kima kota koluu asista: ak kigerer kwenutab anget 
ne kiga kioiye ole tilil. 46 Ak kitwek Jesu eng’ kutit ne o, kole, 
Baba, kande tamirmiriennyu euneguk: ak kingo kagomwa ni, 
kogoito tamirmiriet. 47 Ak kingogeer kiptaiyattab bogol 
tuguk che kayaagis, kolos Jehovah, kole, Koga bo iman chichi. 
48 Ak kingogeer tuguk che kayaagis tuiyosiek tugul che kiga 
koyumgei si korat setio, koweeigei kolugotegei tegetik. 49 Ak 
kitonondos eng’ ye loo tugul che kiingengei, ak kobogorisiek che 
kiisubu inendet kobunu Galili, kole si kogeer tuguchuto. 


Tubetab Jesu 

50 Ak ogeero, chito ne kigiguure Josep, chitab kapkiruok, 
chito ne mie, ak ko bo imanda 51 (ak kima kochamei chichoto 
kiruogenywa ak boisienywa), ki bo Arimatea inendet, nganaset 
ne bo Yahudik, ne kiigeni agine bounatetab Jehovah: 52 kiwa 
chichito ole mi Pilato, kwo kosom bortab Jesu. 53 Kochoor 
konyo ng'ony, ak kotaae anget ne bo katanit, ak konde kererit 
ne kigibal ruandet, ne kitom ketupchi chi. 54 Ak ki betutab 
Chobet, ak kiga rik sabato. 55 Ak kiisubu kobogorisiek, che 
kiga bwa koboto inendet kobunu Galili, ak kogeer kererit, 
ak ole kigindoitoi bortanyi. 56 Ak kiweeigei, koba kochob 
nyamdutik ak mwanik. Ak kiimuuny eng’ betutab sabato, 
ko u ng'atutiet. 


Kererit ne kima komi kiy 
2 4 Ak eng’ betut ne bo tai ne bo wigit, ko kaeech emet, 
kobwa kererit, koibu nyamdutik che kiga kochob. 2 Ak 
kinyor ko kagemilda koita eng’ kererit. 3 Ak kiba orit, amanyor 
bortab Kiptaiyat Jesu. 4 Ak kingab kagerer met agobo noto, 
ogeero, kitonondos eng’ ye negit ichek murenik aeng'u che tinyei 

ngoroik che lilei bich: 5 ak kingoiyweis, kong'uruk, kotiing'e 
togochikwak ng'ony, kolenji ichek, Amu nee si ocheng’e ne 
sobei eng’ oldab che kigobek? 6 Ma komi yu, ago kagong'eet: 
obwat kit ne kimwawok kota komi Galili, 7 kolen kanyol kinde 
eunekab bikab tengek Weritab chi, ak kigartat, ak kong'eet 
eng’ betutab somok. 8 Kobwat anyun ng'alekyik, 9 ak kowee- 
ktagei eng’ kererit, ak komwachi taman ak agenge, ak chun tugul 
alak. 10 Ki Maria Magdalene, ak Joana, ak Maria kametab 
Jakobo, ak kobogorisiek alak che kimi koboto ichek, che kimwa- 
chi che kiyoktoi tuguchoto. 11 Ak kigeer bichoto ng'alechato 
ko u tangoi; ak kima iyan ichek. 12 Ago king'eet Petero, 
ak kolabat kererit; kiing'uruk koiit orit, kogeer ngoroik ichegei; 
ak kwo, kokwong'oti agobo tuguk che kagoyaogis. 


Koborugei Jesu eng’ oret kowendi Emau 

13 Ak ogeero, kibendi aeng'u eng’ icheget betunoto nganaset 
age ne kiguure Emau, ne ki bandab maelisiek tisab ak nusu 
kong'eete Jerusalem. 14 Ak king’alaljinotegei agobo ng'ale- 
chuto tugul koyaagis. 15 Ak kingota kong'alaljinotegei ak 
koteebegei, korikyi Jesu ichek ak koba tugu!. 16 Ago kigerogis 
konyekwak si manai inendet. 17 Ak kilenji ichek, Nee ng'alechu 
omwachinotige okwege obendi? Ak kitononso, kosiriny togo- 
chikwak. 18 Ak kiwolji age eng’ ichek, ne keguure Kleopa, 
kolenji, Tos i too inye eng' Jerusalem si menai tuguk che, 
koyaagis eng’ oloto eng? betusiechu? 19 Ak kilenji ichek 
Nee tuguchoto? Ak kilenji, Tuguk che kiyaak agobo Jesu ne 
bo Nasaret ne ki maotiot ne kim eng’ boisiet ak ng'olyot eng’ 
taitab Jehovah ak eng’ bik tugul: 20 ak ko u ole kiigoito tisiik 
che eechen ak bounikyok si kiruokyi kiruoget ne bo meet, ak 
kigartat. 21 Ago kogimang'u kelen inendet ne itiachi Israel. 
Ee, ak koboto choto tugul ko betutab somok rani koboch ngab 
kobata ng'alechuto. 22 Ak kagonech kobogorisiek alak che 
kagimi tugul kekwong', che kaga musta kererit; 23 ak ye 
kamata konyor bortanyi, kobwa, kole, kamong'ji ichek malai- 
kaisiek, che kamwa kole, sobei inendet. 24 Ak kaba alak kererit 
che kami kobotech, konyor ko u noto ko u ye kaga mwa kobo- 
gorisiek: ago ma keer inendet. 25 Ak kilenji anyun bichoto, 
Ee, che berberen, ak ko tamusen mugulelwek kot ko mata 
koyan tuguk tugul che kimwa maotik! 26 Kima nyolji Kristo 
konyalil eng? tuguchu, si komong'ji torornatennyi? 27 Ak 
kitoi koboch Musa ak maotik tugul, ak kiiarorji ichek eng’ sirutik 
tugul ngalek agobo inendet. 28 Ak kingorikta nganaset ole 
kibendi koigei inendet ne machei kosiirto. 29 Ak kiisimji, 

kole, Tebi kobotech: amu karikta koimen, ak machei koratarat. 
Ak kiwa go kotebi tugul. 30 Ak ye kingo kagotebi ng'ony 
tugul koamisiei, konam makatiat, koberur, kobutul, ak kogochi 
ichek. 31 Ak kiyatogis konyekwak, ak konai inendet; kobetito 
eng’ tainywa. 32 Ak kilenjigei ichegei, Tos kama lal mat eng’ 
mugulelwekyok, yu kang'alalwech eng’ oret, kong'ang'wech 
sirutik? 33 Ak king'eetyo eng’ sainato, koweektagei Jerusalem, 
ak kinyor taman ak agenge ko katuiyo, ak che kimi koboto ichek, 
34 kole, Kang'eet Kiptaiyat iman, ak kang'ang'jigei Simon. 
35 Ak kimwachi ng'alek che kayaak eng’ oret, ak ko u ye kagonyit 
inendet kobutuli makatiat. 


Koborjingei Jesu che kiyoktoi 

36 Ak kingota komwaei tuguchu, kotonon inendet eng’ 
kwenunywa, ak kolenji ichek, Ingoteb kalyet eng’ okwek. 
37 Ago kiarogenso ak koiyweis, ak kilen kageer tamirmir. 38 
Ak kilenji ichek, Koarogenji nee? ak amu nee si kong'eetyo 
kererwekab met eng' mugulelwekwok? 39 Ogeer eunekyuk ak 
kelyekyuk, ole a inendet: osapsaba, ak ogeer; amu matinyei 
tamirmiriet borto ak kowek, ko u yu ogeere atinye. 40 Ak ye 
kiga komwa ni, koborji eunekyik ak kelyekyik. 41 Ak kingo 
tom koyan ichek amu boiboiyet, ak kwong’et, kolenji, Otinye 
eng’ yu kiy ne kiamei? 42 Ak kiigochi kebebertab njiriot ne 
kagiwatan. 43 Ak kinam ak koam eng’ tainywa. 

44 Ak kilenji ichek, Chu ko ng'alekyuk che kigamwawok, ye 
kingota ami kobotok, ko u ye kanyol kosulda tuguk tugul, che 
kigisir eng? Ng'atutik che bo Musa, ak eng’ maotik, ak eng’ 
tienwogikab kalosunet, agobo ane. 45 Koyat anyun ng'omnato- 
siekwak, si kobiit konai sirutik; 46 ak kilenji ichek, Kigisir ko 
u noto, kele, nyoljin Kristo konyalil, ak kong’eet kogeny eng’ che 
kigobek eng’ betutab somok; 47 ak keamdaat eng’ bororiosiek 
tugul sigunet ak nyoetab kaat ne bo tengekwogik eng’ kaine- 
nnyi, kitaune Jerusalem. 48 O baorinikab tuguchuto. 49 Ak 
ogeero, ayogu kayomisetab Baba kotebi eng’ okwek: ago otebi 
okwek eng’ nganaset, agoi kilaakwok kimnatet ne bunu barak. 


Kotogostoi Jesu 
50 Ak kiindochi ichek agoi koit Betania: ak kinamji barak 
eunekyik, ak koberur ichek. 51 Ak kingota koberuri ichek, 
kobesiegei anyun, ak kigimut kwo kipsengwet. 52 Ak kiilos 
inendet, ak koweektagei Jerusalem eng’ boiboindo ne o: 53 ak 
kimi kotugul hekalut, kolosu Jehovah. 


ISI 
LOGOIYWEK CHE MIACH KO U YE KISIR 
JOHANA 


Ng'alek che kindoune 

Eng’ Taunet ko kimi Ng'olyondet, ak kimi Ng'olyondet ak 

Jehovah, ak ki Jehovah Ng'olyondet. 2 Kimi inendet ak 
Jehovah eng’ taunet. 3 Kigiyai tuguk tugul eng’ inendet; 
ak kima kiyai kiy age tugul ne kiga keyai ne kima yai inendet. 
4 Kimi sobondo eng’ inendet; ak ki lapkeiyetab bik sobonato. 
5 Ak iluu lapkeiyet eng? mesundeito; ak kima iterter mesu- 
ndeito lapkeiyonoto. 6 Kinyo chi, ne kiiyok Jehovah, ne 
kigiguure Johana. 7 Kinyo chichoto koek baoriat, si kobaorianji 
lapkeiyet, si kobiit koyan bik tugul amu inendet. 8 Kima ko 
lapkeiyonoto inendet, ago kinyo si kobaorianji lapkeiyonoto. 
9 Kimi lapkeiyet ne bo iman, ne nyonei ng'ony, ne iluuchin chi 
tugul. 10 Kimi ng'ony inendet, ak kigiyai ng'ony eng’ inendet, 
ak kima nai ng'ony inendet. x1r Kinyonji chechik, ak kima 
taach inendet bikyik. 12 Ago tugul che kitaach inendet, ko 
kiigochi kamuget koek lagokab Jehovah, ichek che iyani kai- 
nennyi: I3 che kigisich, ama eng’ korotik, anan eng’ magetab 
borto, anan eng’ magetab chi, ago eng’ Jehovah. 14 Ak kiek 
Ng'olyot borto, ak komeny kwenunnyo (ak kigigeer torornate- 
nnyi, torornatet ne u ne bo ne kigii inegei kobunu Kwanda), 
ko nyiitat mieindo ak imanit. 15 Kibaorianji inendet Johana, 
koititen kole, Inendet ni ne kiamwaitoi ale, Inendet ne isubwa 
koegu ne bo tai eng’ ane, amu ki bo tai inendet eng’ ane. 
16 Amu kigitaach achek tugul che bo nyiiennyi, ak mieindo 
eng’ mieindo. 17 Amu kigigon Ng'atutiet eng? Musa; kibwa 
mieindo ak imanit eng’ Jesu Kristo. 18 Mami chi ne kigeer 
Jehovah ole kigoi; kigong'ang'wech inendet Werit ne kigii 
inegei, ne mi tegetab Kwanda. 


Baornatet ne kibaorianji Johana Kabatisanindet Jesu 

19 Ak ni ko baornatetab Johana, ye kingoyok Yahudik tisiik 
ak Lawik eng’ Jerusalem koba koteebe kole, I ng'oinye? 20 Ak 
king'any inendet, ama tiiyo; king'any kole, Ma a Kristo ane. 
2I Ak kiteebe inendet kole, Nee anyun? I Elija? Ak kile, 
Ma a inendet. 1 maotiondonoto? Ak kiwol kole, Achicha. 
22 Kilenji anyun inendet, I ng'o inye? si kobiit kewolji che koi- 
yokwech. Imwae nee agobo inyege? 23 Kile, A kutitab chi 
ne ititeni eng’ surkwen, Olitit oretab Kiptaiyat, ko u ye kimwa 

maotiot Isaia. 24 Ak icheget che kigiyok ko ki bo Parisaik. 
25 Ak kiteebe inendet, kolenji, Kalya anyun si ibatisanisiei, 
ngo ma i Kristo, anan Elija, anan maotiondonoto? 26 Kowolji 
Johana bichoto kolenji, Abatisanisie beek: ago tononi eng’ 
kwenung'wong' age ne mongen, 27 inendet ne isubwa, ne 
manyoljina atiach anokab kweonikyik. 28 Kiyaogis tuguchuto 
eng’ Betania Jordan komosin, ole kiibatisanisie Johana. 

29 Eng’ betut ne bo aeng’ kogeer Johana Jesu konyonjin, ak 
kole, Ogeero, Aruet ne bo Jehovah, ne ibei tengektab ng'ony! 
30 Inendet ni ne kiamwa ale, Isubwa chito ne egu ne tai eng’ 
ane: amu ki bo tai eng’ ane. 3I Ak kima angen ane inendet; 
ago si kobiit kibarta inendet eng’ Israel, kianyo anyun amu 
noto abatisane beek. 32 Ak kibaorian Johana, kole, Kiageer 
Tamirmiriet kochorugei eng’ kipsengwet ko u cheptuget; ak 
kotebe inendet. 33 Ak kima angen inendet; ago inendet ne 
kiiyokwa abatisane beek, ko inendet ne kimwawa kolenja, 
Chichoto igeere kochorjingei Tamirmiriet, ak kotebe inendet, 
ko noto ne ibatisane Tamirmiriet ne Tilil. 34 Ak kiageer, ak 
kiabaorian ale nito ko Weritab Jehovah. 


Alamalyetab Kabatisanindet, ak Jesu 

35 Kogeny eng’ betut ne kiisubu betunoto, ko kitononi 
Johana, ak aeng’ che bo alamalyennyi; 36 ak kigeerot inendet 
Jesu kowendoti, ak kole, Ogeero, Aruet ne bo Jehovah! 37 Ak 
kigas choto aeng’ che bo alamalyennyi kong'alali inendet, ak 
kosub Jesu. 38 Ak kiwelelgei Jesu, ak kogeer ichek kosubu, ak 
kolenji, Ocheng'e nee? Ak kilenji inendet, “Rabbi (ye kiweech 
kele, Konetindet), imenye ano? 39 Kolenji ichek, Obwa si 
ogeer. Kibwa anyun kogeer ole menyei, ak kitebi koboto 
inendet betunoto; ki olo bo sait taman. 40 Ki Andrea, ne 
tupcho ak Simon Petero, age eng’ choto aeng’ che kigasei 
kong'alali Johana, ak kiisub inendet. 41 Kisib konyor Simon 
ne tupcho, ak kolenji , Kagenyoru Mesia (ye kiweech, ko Kristo). 
42 Kiimutyi inendet Jesu. Kigeer Jesu inendet, ak kole, I 
Simon weritab Johana: ta keguurenen Kepa (ye kiweech, ko 
Petero). 

43 Kimach anyun kwo Galili eng’ betut ne kiisubi betunoto, 
ak kinyor Pilipu: ak kilenji Jesu inendet, Isubwa. 44 Ak ki 
bo Pilipu Betsaida, nganaset ne bo Andrea ak Petero. 45 Ki- 
nyor Pilipu Natanael, ak kolenji, Kagenyoru inendet, ne kisir 
Musa eng’ Ng'atutiet, ak maotik, Jesu ne bo Nasaret, weritab 
Josep. 46 Ak kilenji Natanael, Tos imuchi kobun Nasaret kiy 
age tugul ne mie? Kolenji Pilipu inendet, Nyo si igeer. 

47 Kigeer Jesu Natanael konyonei ole mi inendet, ak kole agobo 
inendet, Ogeero, Israelindet iman, ne matinyei ng'alset! 
48 Kolenji Natanael inendet, Kenaena nee? Kowolji Jesu 
kolenji, Kageerin, ye kemi mogoiywet kel, kotom koguurin 
Pilipu. 49 Kowolji Natanael kole, *Rabbi, i Weritab Jehovah; 
i Laitoriatab Israel. 5o Kowolji Jesu kolenji, Iyani amu 
kamwaun ale, kaageerin ye kemi mogoiywet kel? tatun igeere 
tuguk che eechen che siirei chu. $1 Ak kilenji, Amwawok, 
iman, iman, ale, Tatun ogeere kipsengwet koyatoksei, ak koto- 
gostoi malaikaisiek che bo Jehovah ak kochorjigei Weritab chi. 


Katunisiet eng? Kana 

Ak kimi katunisiet eng’ betut ne bo somok eng’ Kana ne bo 
Galili; ak kimi oloto kametab Jesu: 2 ak kiga kiguurji 
katunisiet Jesu agine, koboto alamalyennyi. 3 Ak ye kingorar 
divaik, kolenji kametab Jesu inendet, Ma kotinyei divaik. 4 Ak 
kilenji Jesu inendet, Chebiosoni, kiting’ege nee ak inye? tom 
koit sainnyu. 5 Kolenji kamet otwogik, Kiy age tugul ne 
kamwawok, oyai. 6 Ak kimi oloto terenik lo che eechen che bo 
beek, che bo koik, ko u biteetab katililetab Yahudik; kiyamei 
age tugul debeisiek mut anan ko lo. 7 Kolenji Jesu ichek, 
Onyiit beek terenichoto. Kiinyiit anyun mising’. 8 Ak kilenji, 
Osiilu nguno, ak oipchi bounindetab igorta. Ak kiipchi anyun. 
9 Ak ye kingochamjam bounindetab igorta beek che kagoek 
divaik, ama nai ole kabunu (ago kiingen otwogik che kasiilei 
beek), koguur bounindonoto sandet, r0 ak kolenji, Igoitoi chi 
tugul divaik che miach korok; ak ye kagoee bik mising’, kogon 
che ma miach: kaigonor divaik che miach agoi nguno. 11 ' Taunet 
nito ne bo kaborunoikyik ne kiyai Jesu eng? Kana ne bo Galili, 

ak kiibortoi torornatennyi; ak kiiyan inendet alamalyennyi. 
12 Kingobata nito, kochortagei Kapernaum, koboto kamet, ak 
che tupcho, ak alamalyennyi: ak kibeni oloto betusiek che matia. 


Kitilili hekalut 

13 Ak kiga rik “paska ne bo Yahudik, ak kitogosta Jesu 
Jerusalem. 14 Ak kinyor kotebyei eng’ hekalut che kialdoi 
eik ak kechirek ak cheptugenik, ak walikab siling'isiek: 15 ak 
kiyai kipcharitit ne bo rogoonik che kisach, ak koon tugul 
komanda eng’ hekalut, koboto kechirek ak eik; ak koranda 
siling'isiek che bo walik, ak kogabui mesosiekwak; 16 ak 
kilenji icheget che kialdoi cheptugenik, Oib tuguchu koba eng’ 
oli; amoyai gotab Baba koek ole kiyae mung'aret. 17 Kiibwat 
anyun alamalyennyi kole kigisir kele, Ama ng'etkonda agobo 

gong'ung'. 18 Kiwolji anyun Yahudik kolenji, Iboruech kabo- 
runet ngoro, amu iyae tuguchu? 19 Kowolji Jesu kolenji, 
Ong'em hekaluni, si ang'eet kogeny eng' betusiek somok. 
20 Kile anyun Yahudik, Kigiteech hekaluni eng’ kenyisiek artam 
ak lo, ak ing'eeti inye eng' betusiek somok? 21 Ago king'alali 
inendet agobo hekalut ne noto ko bortanyi. 22 Ye kinging'eet 
anyun inendet komong’ eng’ che kibek, kobwat alamalyennyi 
kole kiga komwa ng'olyondonito; ak kiiyan sirutiet, ak ng'olyot 
ne kiga mwa Jesu. 

23 Ye kimi Jerusalem eng’ *paska, komi igorta, koyan bik 
che chang’ kainennyi, kogeerei kaborunoikyik che kiyai. 24 Ago 
kima chamdagei Jesu, amu kiingen bik tugul, 25 ak amu kima 
komage kiy chi ne baoriani agobo chi age; amu kiingen inendet 
kit ne mi chi orit. 


Ng’alalet koboto Nikodemo 

3 Kimi chi ne bo Parisaik, ne kigiguure Nikodemo, ki bouni- 

ndet ne bo Yahudik: 2 kinyo chichoto ole mi inendet 
kemoi, ak kolenji, *Rabbi, kingen kele i konetindet ne bunu 
Jehovah: amu mami chi ne imuchi koyai kaborunoichu iyae 
inye, ngo mami Jehovah koboto inendet. 3 Kowolji Jesu 
kolenji, Amwaun, iman, iman, ale, Ngot ko ma kisich chi 
eng’ siget ne leel, ko magoi imuch kogeer bounatetab Jehovah. 
4 Kolenji Nikodemo inendet, Kisiktoi ano chi ye kagoosit? 
Imuchi kogetyigei moetab kamet kogeny, ak kesich? 5 Ko- 
wolji Jesu kolenji, Amwaun, iman, iman, ale, Ngot ko ma 
kisich chi eng’ beek ak Tamirmiriet, ko magoi imuch komong'ji 
bounatetab Jehovah. 6 Ne kigisich eng’ borto ko borto; ak ne 
kigisich eng’ Tamirmiriet ko tamirmiriet. 7 Amekwong’ amu 
kamwaun ale, Kanyol kesichok eng’ siget ne leel. 8 Usyin 
koristo ole machei, ak igase cheennyi, ago mengen ole bunu, 
anan ole wendi: ko u noto chi age tugul ne kagisich eng’ 
Tamirmiriet. 9 Kowolji Nikodemo kolenji, Imuchi kobiitunda 
ano tuguchu? 10 Kowolji Jesu kolenji, I konetindetab Israel, 
ameguitosi tuguchu? rr Amwaun, iman, iman, ale, Kimwae 
ne kingen, ak kebaorianjini ne kagegeer; amotaache baornate- 
nnyo. 12 Ngamwawok tuguk che bo ng'ony, amoyani, omuktoi 
ano oyan ngamwawok tuguk che bo kipsengwet? 13 Mami 
chi ne kitogosta kipsengwet, kobate inendet ne kichorgei eng' 
kipsengwet, inendet ko Weritab chi ne mi kipsengwet. 14 Ak 
ko u ye kiigartat Musa erenet eng’ ong'atet, kigartoti ko u noto 
Weritab chi matiny: 15 si konyor sobondab koigeny eng’ 
inendet age tugul ne iyani. 


JOHANA 3 155 


16 Amu kicham Jehovah ng'ony mising’, kot kogoito Weri- 
nnyi ne kigii inegei, si malus age tugul ne iyani inendet, ago si 
konyor sobondab koigeny. 17 Amu kima iyokyi Jehovah Werit 
ng'ony koruokyi ng'ony; ago si kesor ng'ony eng’ inendet. 
18 Magiruokyin chi ne iyani inendet: ago inendet ne maiyani, 
ko kagiruokyi, amu ma iyan eng’ kainetab Weritab Jehovah ne 
kigii inegei. 19 Ak ni kiruoget, amu kinyonji ng'ony lapkeiyet, 
ak kicham bik mesundeito kosiir lapkeiyet; amu ki yaach boisio- 
nikwak. 20 Amu wechei lapkeiyet chi tugul ne yaei yaitio, 
ama nyonei inendet ole mi lapkeiyet, si mang'ang'ogis boisioni- 
kyik. 21 Ago nyonei ole mi lapkeiyet inendet ne yaei imanda, 
si kobiit kibarta boisionikyik, kele kigiyai eng’ Jehovah. 


Baornatet ne bo aeng’ ne kibaorian Kabatisanindet agobo Jesu 


22 Kingobata tuguchu konyo Jesu ak alamalyennyi emet ne 
kiguure Judea; ak kibeni oloto koboto ichek, ak kobatisanis. 
23 Ak kiibatisanisiei Johana agine eng' Aenon ne negite Salim, 
amu kimi beek che chang’ oloto: ak kibwa bik, ak kigibatisan. 
24 Amu kitom ketoorji Johana korgoret. 25 Kibiit anyun 
teebutiet eng’ alak che bo alamalyetab Johana ak Yahudiot 
agobo katililet. 26 Ak kibwanji Johana, ak kolenji, *Rabbi, 
ibatisanisiei inendet ne kimi koboten eng’ Jordan komosin, ne 
kiibaorian agobo inendet, ak bwanjin inendet bik tugul. 27 Ko- 
wol Johana kole, Magoi imuch chi kotaach kiy, ngo ma kigochi 
eng’ kipsengwet. 28 Kiobaorianja okweget ole, kiamwa ale, 
Ma a Kristo, ago olen kigiyokwa andoune inendet. 29 Sandet 
inendet ne tinyei mureret: ago baibai mising’ choruetab sandet, 
ne tononi koepchin it inendet, amu kutitab sandet: isuldaat 
anyun boiboiyoninyu. 30 Nyoljin inendet koeet ne matiny, 
ago aming'initu. 

31 O inendet ne bunu barak kosiir tugul: inendet ne bo 
ng'ony ko bo ng'ony, ak ng’alali che bo ng'ony: inendet ne 
bunu kipsengwet ko o kosiir tugul. 32 Baorianjin inendet kit 
ne kigogeer ak ne kigogas; ama mi chi ne taachei baornatennyi. 
33 Inendet ne kagotaach baornatennyi ko kagonde ng'oksennyi, 
kole bo iman Jehovah. 34 Amu ng’alali ng'alekab Jehovah 
inendet ne kiiyogu Jehovah; amu magonu inendet Tamirmi- 
riet eng’ karogendoet. 35 Chamei Kwanda Werit, ak kigonde 
tuguk tugul eunnyi. 36 Tinyei sobondab koigeny ne iyani 
Werit; ama keerei sobondo ne magase it Werit, ago tebe 
neregekab Jehovah baragunnyi. 

Jesu koboto kobogoriotab Samaria 

Ye kingonai Kiptaiyat kole kigogas Parisaik kole kiyaei 

Jesu bik koek alamalyet ak kobatisani che siirei che kiiba- 
tisan Johana 2 (ago ma Jesu inendet ne kiibatisanisiei, ago 
alamalyennyi), 3 kong'eet eng’ Judea, kwo kogeny Galili. 4 Ak 
ki kanyol kobun Samaria. 5 Kiit anyun nganaset ne bo 
Samaria, ne kiguure Sukar, ne negite koret ne kiigochi Jakobo 
werinnyi Josep: 6 ak kimi oloto keringetab beek ne bo Jakobo. 
Kitebyei anyun Jesu eng? ye negite keringetab beek, amu 
ng'etatetab bandanyi. Ki olo bo sait lo. 7 Kinyo kobogoriot 
ne bo Samaria kosiil beek: kolenji Jesu, Inaga aee. 8 Amu 
kigaba alamalyennyi nganaset koal amitwogik. 9 Kilenji 
anyun kobogoriot ne bo Samaria, Katepto ano si isoma beek 
che iee, ak inye ko i Yahudiot, ak ane ko a kobogoriotab Samaria? 
(Amu manamegei Yahudik ak Samarik.) 10 Kowolji Jesu 
kolenji, Nda kengen konunetab Jehovah, ak inendet ne kalenjin, 
Inaga beek aee; ta kaisom inendet, ak ta kagogonin beekab 
sobon. 11 Kolenji kobogoriot, Kiptaiyandani, metinye kit ne 
isiile, ak loo keringet: inyorjini ano anyun beechoto bo sobon? 
12 I o inye eng? kwandanyo Jakobo, ne kigonech keringoni, 
ne kiee inendet, ak werikyik, ak tukyik? 13 Kowolji Jesu 
kolenji, Age tugul ne eei beechu ko ta koamei melel kogeny: 
14 ago age tugul ne eei beek che agochini ko ma koamei melel 
agoi; ago egu beek che agochini kondab beek eng’ inendet, 
che kutu agoi sobondab koigeny. 15 Kolenji kobogoriot, 
Kiptaiyandani, inaga beechoto, si ma koama melel, si ma anyone 
asiile beek eng’ oli loo. 16 Kolenji Jesu kobogoriondonoto, 
Ui, iguur manong'otiondeng'ung', ak obwa yuto. 17 Kowolji 
kobogoriot kolenji, Matinye manong'otiot. Kolenji Jesu, 
Kaimwa komie ile, Matinye manong'otiot: 18 amu kiotebi ak 
manong'otaik mut; ak inendet ne omi tuwai nguno ko ma 
manong'otiondeng'ung': kaimwa anyun iman nito. 19 Kolenji 
kobogoriot, Kiptaiyandani, kaageer ale i maotio. 20 Kisaei 
kwanisiekyok eng' tulwoni; ak olen okwek, Jerusalem ole 
kanyo| kosae bik. 21 Kolenji Jesu, Kobogoriondoni, iyana, 
nyonei sait, ye ma osae Kwanda eng’ tulwoni, anan eng’ Jerusa- 
lem. 22 Osae ne mongen: kisae achek ne kingen: amu bunu 
yetunet Yahudik. 23 Ago nyonei sait, ak kagoit nguno, ye saei 
Kwanda saik che bo iman eng’ tamirmiriet ak imanit: amu 
cheng'oti Kwanda che u choto koek che saei inendet. 24 Je- 
hovah ko Tamirmiriet: ak kanyol kosa inendet eng? tami- 
rmiriet ak iman che saei inendet. 25 Kolenji kobogoriot, 

Angen ale nyonei Mesia (ne keguure Kristo): ye nyo inendet, 
komwawech tuguk tugul. 26 Kolenji Jesu, A inendet ne 
ang'alalun. 

27 Kibwa anyun alamalyennyi; ak kikwong'io amu king'alali 
ak kobogoriot; ago ma mwachi chi kole, Icheng'e nee? anan, 
Kalya si ong'alal ak inendet? 28 Kibagakta anyun kobogoriot 
terennyi bo bei, ak kwo nganaset, ak komwachi bik kolenji, 
29 Obwa ogeer chito ne kamwawa tuguk tugul che kiayai 
atkinye kora: tos Kristo nito? 30 Kimong’ anyun eng’ nga- 
naset kobwa ole mi inendet. 31 Kingota kobwanei, kosom 
alamalyennyi, kole, *Rabbi, amisie. 32 Ago kilenji ichek, 
Atinye amitwogik che aame che mongen. 33 Kolenjigei 
anyun alamalyennyi, Tos kagoipchi chi kiy ne amei? 34 Ko- 
lenji Jesu, Amitwogikyuk ko ayai magetab inendet ne kiiyokwa, 
ak agesu boisiennyi. 35 Momwae okwek ole, Ta komi arawek 
ang'wanu, si koit kesisiet? ogeero, amwawok ale, Oyot met, ak 
ogeer mbarenik, ole kagoleelagitu, kagoyam keges. 36 Inendet 
ne kesei kotaachei melekto, ak koyumi logoek che bo sobondab 
koigeny; si koboiboitu tuwai ne kolei ak ne kesei. 37 Amu bo 
iman mwaoni eng’ ni, Kolei age, kogeseiage. 38 Kiayoktok oges 
che kima onyalilji: kigonyalilji alage, ak kaonam okwek uuindab 
boisienywa. 

39 Kiiyan anyun inendet Samarik che chang’ che bo ngana- 
sanato amu ng'olyotab kobogoriot, ne kibaorian kole, Kamwawa 
tuguk tugul che kiayai atkinye kora. 40 Noto anyun, ye kingo- 
bwanji inendet Samarik, kosom kole kotebi koboto ichek: 
ak kibeni oloto betusiek aeng’. 4I Ak kiiyan alak che chang’ 
amu ng'olyondennyi; 42 ak kilenji kobogoriot, Kiyani nguno, 
ma amu ng’alaleng’ung’: amu kagegasyige; ak kingen iman kele 
nito ko Yetindetab ng'ony. i 


Kosoobi Jesu weritab kiboitiotab kaplaitoriat 

43 Ak kingobata betusiechoto aeng'u kong’eet eng’ oloto kwo 
Galili. 44 Amu kibaorian Jesu inendet, kole, matinyei maotio- 
ndo teegisto eng? emennyi. 45 Ak kingonyo anyun Galili, 
kotaach inendet Galilik, ko kagogeer tuguk tugul che kiyai 
inendet eng’ Jerusalem eng’ igorta: amu kigaba agichek igorta. 

46 Kinyo anyun inendet kogeny Kana ne bo Galili, ole kiyae 
beek koek divaik. Ak kimi kiboitiot age ne bo kaplaitoriat, ne 
kimiani werinnyi eng? Kapernaum. 47 Ye kingogas kole 
kagomong’ Jesu eng’ Judea konyo Galili, kwo ole mi inendet, ak 
kisom kochorgei, kosoob werinnyi; amu ki negit kome. 48 Ko- 
lenji anyun Jesu inendet, Ngot ko mogeer kaborunoik ak 

kwong'utik, ko magoi oyan matiny. 49 Kolenji kiboitiondo- 
noto, Kiptaiyandani, choruge kotom kome lakwennyu. 50 Ko- 
lenji Jesu inendet, Ui inye; sobei wering'ung'. Koyan 
anyun chichoto ng'olyot ne kamwachi Jesu, ak kwo. 51 Ak 
ye kita kochortagei, kotuiyo ak otwogikyik, ak kolenji, Sobei 
wering'ung'. 52 Koteebe anyun kole kogaigaitu ko tia. Ko- 
lenji anyun bichoto inendet, Kobagakta eset inendet amut sait 
tisab. 53 Konai anyun kwanda kole ko sainato ne komwachin 
Jesu kolenjin, Sobei wering’ung’: ak kiiyan inendet, ak gonnyi 
komugul. 54 Nito kaborunet ne bo aeng’ ne kiyai Jesu, koboch 
ngomong’ eng’ Judea konyo Galili. 


Chi ne miani ne kimi tamboiyotab Betesda 
Kingobata tuguchu kobiit igorta ne bo Yahudik; ak 
kotogosta Jesu Jerusalem. 

2 Ak mitei Jerusalem tamboiyot, ne kainennyi ko Betesda 
eng’ kutitab Hebranik, ye negite ormarichetab kechirek; 
kitinyei keterusiek mut. 3 Kiruitos eng’ oloto bik che chang’ 
che kimiandos, che koriotin, che ing'waldos, che meiyotin, 
[kogeni wasetab beek: 4 amu kichorjingei malaikaiyat ne bo 
Kiptaiyat tamboiyot betusiek alak, kowendi kowasei beek: 
si kisoob chi age tugul ne sib kochutei ko kawasgei beek, eng’ 
miando age tugul ne kitinyei.] 5 Ak kimi yoto chito age, ne 
kiga komian kenyisiek sosom ak sisiit. 6 Ak ye kingogeer Jesu 
chichoto koruei, ak konai kole ki u noto eng’ betusiek che chang’, 
kolenji, Imache kisoobin? 7 Kowolji chito ne miani kolenji, 
Kiptaiyandani, matinye chi, ne indea tamboiyot, ko kawasgei 
beek: amu ye ta anyone, kosib kochortagei age. 8 Kolenji 
Jesu anyun, Ng'eet, ib itogung'ung', ak iwe. 9 Ak kisob 
chichoto ngunoto, ak koib itogunnyi ak kwo. 

Ak ki sabato betunoto. ro Kilenji anyun Yahudik inendet ne 
kagisoob, Betutab sabato nito, ma chamdaat eng’ ng'atutik 
iib itogung'ung'. 11 Ago kiwolji ichek kolenji, Kamwawa 
inendet ne kagosooba, kolenja, Ib itogung’ung’, ak iwe. 12 Ki- 
teebe anyun bichoto inendet kole, Ng'o chichoto kamwaun 
kole, Ib itogung'ung', ak iwe? 13 Ago kima nai inendet ne 
kagisoobi kole ka ng'o: amu kiga kwo Jesu, amu kimi bik che 
chang? oloto. 14 Kingobata noto konyorji Jesu inendet 
hekalut, ak kolenji, Keero, kagisoobin: amatata iyai tengek, si 
manyonjin kit age ne ya ne siirei ni. 15 Kiwa anyun chichoto, 
ak komwachi Yahudik kole Jesu ne kagosoob inendet. 16 Kius 
anyun Yahudik Jesu amu ng'olyondonito, amu kiyai tuguchu 
eng’ betutab sabato. 17 Ak kiwolji Jesu kolenji, Boisiei Baba 

agoi kora, ak aboisiei agane. 18 Kicheng' anyun Yahudik 
mising’, kole kobar inendet amu nito, amu kima bistoe sabato 
kityo, ago mwaei kole Jehovah Kwandanyi, koyaegei kogergeit 
ak Jehovah. 


Komwaei Jesu kole tiiegei inendet Kwanda 

19 Kiwolji anyun Jesu ichek kolenji, Amwawok, iman, iman, 
ale, Mayaei kiy Werit inegei, ago ne keerei koyaei Kwanda: 
amu tuguk tugul che yaei inendet, koyaei choto agine Werit 
ko u noto. 20 Amu chamei Kwanda Werit, ak koborjin tuguk 
tugul che yaei inendet: ak ta koborjin boisionik che eechen 
che siirei chu, si kobiit okwong’ie. 21 Amu ko u ye ing'eeti 
Kwanda che kigobek ak kosoobi, isoobi Werit ko u noto agine che 
machei. 22 Amu ma iruokyin Kwanda chi age tugul, ago kigo- 
gochi Werit kiruoget tugul; 23 si kobiit koteech tugul Werit, 
ko u ye teechei Kwanda. Inendet ne mateechei Werit ko 
mateechei Kwanda ne kiiyok inendet. 24 Amwawok, iman, 
iman, ale, Inendet ne kasei ng'olyondennyu, ak koyani 
inendet ne kiiyokwa, kotinyei sobondab koigeny, ama wendi ole 
mi kiruoget, ago kagomong' eng? meet komong’ji sobondo. 
25 Amwawok, iman, iman, ale, Nyonei sait, ak kagoit, ye kas 
che kigobek kutitab Weritab Jehovah; ak soptos icheget che 
kasei. 26 Amu ko u ye tinyei Kwanda sobondo inegei, u 
noto kigogochi Werit kotepto sobondo: 27 ak kiigochi kimnatet 
koyai kiruoget, amu Weritab chi inendet. 28 Amokwong’e 
nito: amu nyonei sait, ne tun kasei kutinnyi tugul che mi 
kererisiek, 29 ak komong’; ng'eetyin sobondo che kiyaei ne mie; 
ak kong’eetyi kiruoget icheget che kiyaei ne ya. 


Baornatet ne kibaoriani agobo Jesu 

30 Mamuchi ayai kiy anege: aruochi ko u ye agase, ak bo 
iman kiruogennyu; amu macheng'e ayai magennyu, ago 
magetab inendet ne kiiyokwa. 31 Ngabaorianjinige, ko ma 
bo iman baornatennyu. 32 Mi age ne baorianjina; ak angen 
ale bo iman baornatet ne baorianjina. 33 Kioyokyi ng'olyot 
Johana, ak kibaorianji imanda. 34 Ago baornatet ne ataache ko 
mabunu chi: ago amwae tuguchu, si kobiit kesoruok. 35 Ki 
tait inendet ne kilalei kokweng'sei: ak kiocham oboiboitune 
lapkeiyennyi eng’ betusiek che matia. 36 Ago baornatet ne 
atinye ko o kosiir ne bo Johana: amu boisionik che kigona 
Kwanda ages, choto che ayae, ko che baorianjina, kole kiiyokwa 
Kwanda. 37 Ak kibaorianja Kwanda inendet ne kiiyokwa. 
Tom ogas kutinnyi ole kinye kora, ak tom ogeer itondanyi. 

38 Ama tebyei eng’ okwek ng'olyondennyi: amu moyani inendet 
ne kiiyogu Jehovah. 39 Cham osiachi eng’ sirutik, amu 
olen otinye sobondab koigeny eng' choto; ago choto che 
baorianjina; 40 ago mochame obwanja, si kobiit onyoru sobondo. 
41 Mataache kalosunet eng’ bik. 42 Ago angenok ale motinye 
chamnyetab Jehovah eng? oring'wong'. 43 Kianyo eng’ 
kainetab Baba, ama otaacha: ngo nyo age eng' kainennyi 
otaache inendet. 44 Omuchi eng? nee oyan, che otaagege 
kalosunet, amocheng’e kalosunet ne bunu Jehovah ne mi inegei? 
45 Molen ang’andook eng? Kwanda: mitei age ne ng'andook, 
Musa noto, ne omang'u. 46 Amu nda kigoyan Musa, toyana; 
amu kisir agobo ane. 47 Ago ngo moyani sirutikyik, omuktoi 
ano oyan ng'alekyuk? 
Kebaei bik elfusiek mut 


Kingobata tuguchu kwo Jesu bitet age ne bo araraitab 

Galili, noto ko araraitab Tiberia. 2 Ak kiisub inendet 
tuiyet ne o, amu kigeer kaborunoik che kiyachi che miandos. 
3 Ak kitogosta Jesu tulwet, kwo koteb ng'ony eng’ oloto koboto 
alamalyennyi. 4 Ak kiga rik *paska igorta ne bo Yahudik. 
5 Kingoyot met anyun Jesu, kogeer tuiyet ne o konyonjin inendet, 
kolenji Pilipu, Kiale ano makatinik, si koam bichu? 6 Kimwaei 
ni kotieme inendet: amu kiingen inendet kit ne machei koyai. 
7 Kowolji Pilipu inendet kolenji, Mayamei ichek makatinik che 
bo *denarisiek bogol aeng’, si konyor age tugul kitigin. 8 Ko- 
lenji inendet age ne bo alamalyennyi, Andrea, ng'etab kametab 
Simon Petero, 9 Mi yu werit age, ne tinyei makatinik mut che 
bo sairi, ak njirenik aeng’: ago yamei nee anyun chuto eng’ bik 
che te chu? 10 Kimwa Jesu kole, Ochob bik kobuur. Ak 
kimi suswek che chang’ oloto. Kiibuur anyun bik; ki olo 
bo ełfusiek mut murenjoto. II Kinam anyun Jesu makatinik; 
ak kingo kagogoito kongoi, koropchi icheget che kitebyei 
ng'ony; ak ko u noto agichek njirenik che te che machei. 
12 Ak ye kingobiyong’so, kolenji alamalyennyi, Oyum katu- 
ganik che kang'et, si mabet kiy. 13 Koyum anyun katu- 
ganichato, ak konyiit kerebonik taman ak aeng’ katuganichato bo 
makatinik mut che bo sairi, che kang’etune icheget che kaamisiei. 
14 Ye kingogeer anyun bichoto kaborunet ne kayai, kole, Ni 
maotiot iman ne nyonjin ng'ony. 


Kowendi Jesu taban inegei, kowendote beek barak 


15 Kingonai Jesu kole negit kobwa si konam inendet eng’ 
kimnatet, si koyai inendet koek laitoriat, kwo kogeny tulwet 
inegei. 

16 Ak ye kingoek lagat, kochortagei alamalyennyi koba 
araraita; 17 ak kilany moingetab beek, kolandae araraita koba 
Kapernaum. Ak kiga koimenit, ak kitom koit Jesu ole mi ichek. 
18 Ak kiwasegei araraita amu kiusei usonet ne o. 19 Ye kingo 
kagoba anyun eng’ araraita olo bo maelisiek somok anan ko 
somok ak kebeber, kogeer Jesu kowendoti eng’ araraita barak, 
ak korikyin moinget: ak kiiyweis. 20 Ago kilenji ichek, Ane; 
amoiywei. 21 Kocham anyun kotaach inendet eng? moinget: 
ak kiit moinget ngunoto emet ole kibendi. 


Kocheng’ei bik kaboruret 


22 Ki betut ne kiisubi noto kogeer tuiyet ne kitononi eng’ 
araraita bitonin, kole mami moinget age oloto, kobate agenge, ak 
kima lany Jesu moingonoto koboto alamalyennyi, ago kiba ala- 
malyennyi ichegei 23 (ago kibwa moingonik alage eng’ Tiberia 
ye negite koret ole kiame makatinik ye kingo kagogoito Kiptaiyat 
kongoi): 24 ye kingogeer tuiyet anyun kole mami Jesu oloto, 
anan alamalyennyi, kolany ichek moingonik, ak kobwa Kaperna- 
um, kocheng'onu Jesu. 25 Ak ye kingonyor inendet eng’ bitet 
age ne bo araraita, kolenji, *Rabbi, koinyone au oli? 


Makatiatab Sobon 

26 Kowolji Jesu ichek kolenji, Amwawok, iman, iman, ale, 
Ocheng’a, ma amu koogeer kaborunoik, ago amu kooam maka- 
tinik ak obiyong’se. 27 Amoboisie agobo amitwogik che begu, 
ago oboisie agobo amitwogik che tebyei agoi sobondab koigeny, 
che konok Weritab chi: amu kigong'och inendet Kwanda, ne 
inendet ko Jehovah. 28 Kilenji anyun ichek inendet, Kiyai 
nee, si kobiit keyai boisionik che bo Jehovah? 29 Kowolji 
Jesu kolenji, Ni boisietab Jehovah, ale, oyan inendet ne kiiyogu 
Jehovah. 30 Kilenji ichek inendet anyun, Nee kaborunet ne 
iyae, si kegeer, ak kiyanin? Iyae nee? 31 Kiam kwanisiekyok 
mana eng’ ong'atet; ko u ye kigisir kele, Kiigochi ichek makatiat 
ne bunu kipsengwet koam. 32 Kolenji anyun Jesu ichek, 
Amwawok, iman, iman, ale, Kima ko Musa ne kigonok maka- 
tiandanato kibunu kipsengwet; ago konok Baba makatiat ne bo 
iman ne bunu kipsengwet. 33 Amu makatiat ne bo Jehovah 
ko noto chorugei eng’ kipsengwet, ak kogochi ng'ony sobondo. 
34 Kolenji anyun ichek inendet, Kiptaiyandani, konech maka- 
tiandanito koigeny. 35 Kolenji Jesu ichek, A makatiat ne bo 
sobon: inendet ne nyonjina ko magasei rubet agoi, ak inendet 
ne iyana ko maamei melel agoi. 36 Ago kaamwawok ale, 
koogeera, ama oyan. 37 Bwanjina tugul che kona Kwanda; 

ak inendet ne nyonjina ko maone matiny. 38 Amu kiachoruge 
eng’ kipsengwet, ma si ayai magennyu, ago magetab inendet ne 
kiiyokwa. 39 Ak ni magetab inendet ne kiiyokwa, ale, eng’ 
tugul che kigona inendet, ko mabetena agot agenge, ago tatun 
ang'eeti eng’ betutab let. 40 Amu ni magetab Baba, ale chi age 
tugul ne keerei Werit, ak koyan inendet, konyoru sobondab 
koigeny; ak ang'eeti inendet eng’ betutab let. 

41 Kiing'unyng'ung'so anyun Yahudik agobo inendet, amu 
kimwa kole, A makatiat ne kichorgei eng’ kipsengwet. 42 Ak 
kile, Tos ma Jesu nito, weritab Josep, ne kingen kwandanyi 
ak kamet? Lyon anyun si komwa kole, Kiachoruge eng’ 
kipsengwet? 43 Kowolji Jesu anyun kolenji, Among'unyng'u- 
ng'se okwege eng' okwege. 44 Maimuchi chi konyonja, ama 
ichuut Kwanda ne kiiyokwa: ak ang'eeti inendet eng’ betutab 
let. 45 Kigisir eng' maotik, Ak kineti tugul eng’ Jehovah. 
Age tugul ne kagogas eng’ Kwanda, ak kagonetgei, konyonjina. 
46 Molen kigogeer chi age tugul Kwanda, kobate inendet ne 
kibunu Jehovah, kigogeer inendet Kwanda. 47 Amwawok, 
iman, iman, ale, Inendet ne iyani, kotinyei sobondab koigeny. 
48 A makatiat ne bo sobon. 49 Kiam kwanisiekwok mana 
eng’ ong'atet, ak kibek. 5o Ni makatiat ne chorugei eng’ kipse- 
ngwet, ne ngo am chi, ko mameei. 51 A makatiat ne sobei ne 
kichorgei eng’ kipsengwet: ngo am chi age tugul makatiandani, 
kosobei koigeny: ee, ak bortanyu makatiat ne agoitoi agobo 
sobondo ne bo ng'ony. 

52 Kiborio anyun Yahudik ichegei, kole, Imuktoi ano chichi 
kogonech bortanyi keam? 53 Kolenji Jesu anyun ichek, 
Amwawok, iman, iman, ale, Ngot ko moam bortab Weritab chi 
ak oee korotikyik, ko motinye sobondo eng’ oring'wong'. 
54 Inendet ne amei bortanyu ak koeei korotikyuk kotinyei 
sobondab koigeny; ak ang'eeti inendet eng’ betutab let. 
55 Amu amdit iman bortanyu, ak korotikyuk ko che kieei iman. 
56 Inendet ne amei bortanyu ak koeei korotikyuk komenya, ak 
amenye inendet. 57 Ko u ye kiiyokwa Kwanda ne sobei, ak 
asobe amu Kwanda; u noto inendet ne ama, sobei agine 
amu ane. 58 Ni makatiandanato ne kichorgei eng’ kipsengwet: 
ma ko u ye kiam kwanisiek ak kobek: inendet ne amei maka- 
tiandani kosobei koigeny. 59 Kimwa tuguchu eng’ sunagogit, 
kota konetisiei eng? Kapernaum. 


Alamalyet ne tinyei saget 


60 Ye kingogas ni che chang’ eng’ alamalyennyi, komwa kole, 
Uui ng'olyondoni: imuchi ng'o kogas? 61 Ago kinai Jesu 

eng’ orinnyi kole, ing'unyng'ung'jin alamalyennyi ng'olyondo- 
nito, kolenji ichek, Tos kagonachak nito? 62 Teptoi ano 
anyun ngot ko tun ogeer Weritab chi kotogostoi ole kimi atkinye? 
63 Tamirmiriet ne igoitoi sobondo; matilei kiy borto: tami- 
rmiriet ak sobondo ng'alek che kaamwawok. 64 Ago mitei 
alak eng' okwek che maiyani. Amu kinai Jesu koboch taunet 
icheget che maiyani, ak inendet ne kimachei kong’wekta inendet. 
65 Ak kile, Noto kamwawok, ale, magoi imuch chi konyonja, 
kobate ne igochin Kwanda. 


Kong'anyei Petero kole Jesu ko Kristo 

66 Koboch yoto kochuchuigei che chang’ che bo alamalye- 
nnyi, amata kobendat ak inendet. 67 Kilenji anyun Jesu 
choto taman ak aeng', Obendi ak okwek? 68 Kowolji anyun 
Simon Petero, kolenji, Kiptaiyandani, kibendi ole mi ng'o? 
itinye ng'alek che bo sobondab koigeny. 69 Ak kigiyan ak 
kingen kele i Ne Tilil ne bo Jehovah. 70 Kowolji Jesu ichek 
kolenji, Kima alewenok taman ak aeng’, ak oindet age eng’ 
okwek? 71 Kimwaei anyun agobo Judas ne bo gab Simon 
Iskariot, amu ine ne kimachei kong'wekta inendet, ne ki agenge 
eng’ taman ak aeng’. 


Jesu koboto tupchosiekyik 

Ak kingobata tuguchu kowendot Jesu eng’ Galili: amu ma 

cham kowendot eng’ Judea, amu kicheng’ei Yahudik kobar 
inendet. 2 Ak kiga rik igortab Yahudik, igorta ne bo keriosiek. 
3 Kilenji anyun tupchosiekyik, Ui eng’ oli, ui agoi Judea, si 
kogeer alamalyeng’ung’ agichek boisioniguk che iyae. 4 Amu 
mami chi ne yaei kiy eng? ung'ot, ak kocheng’ kobartagei. 
Ngiyai tuguchu, iborjige ng'ony. 5 Amu agot tupchosiekyik 
agichek, ko ma iyan inendet. 6 Kolenji anyun Jesu ichek, Tom 
koit betunnyu; ago mi betung'wong' kotugul. 7 Maimuchi 
ng'ony kowechok; ago wecha ane, amu abaoriani agobo ng'ony, 
ale, yaach boisionikyik. 8 Otogosyi okwek igorta: tom ato- 
gosyini ane igorita; amu tom kosulda betunnyu. 9 Ak kingo 
kagomwachi tuguchuto, kota kotebi eng’ Galili. 

10 Ago ye kingotogosta tupchosiekyik igorta, kotogosta agine, 
ago ma ibartaatgei, ago kiwa ko u ne ung'otegei. 11 Kicheng’ 
anyun Yahudik inendet eng’ igorta, ak kole, Mi ano inendet? 
12 Ak kimi kang'unyng'unyet ne o eng’ tuiyosiek agobo inendet: 
amu kile alak, Mie chichi; kole alak, Achicha, ago imaasi tuiyet. 
13 Ago ma mwa chi ng'olyo kotook agobo inendet amu kiiywei 
Yahudik. 

Konetisiei Jesu eng’ Jerusalem kole bunu inendet Jehovah 

14 Ago ye kingo kagoit kwenutab igorta kotogosta Jesu kwo 
hekalut, ak konetis. 15 Kokwong'io anyun Yahudik kole, 
Kinaita ano chichi sirutik, ago tom konetgei? 16 Kowolji 
anyun Jesu kolenji, Konetisiennyu ko ma nenyu, ago bo inendet 
ne kiiyokwa. 17 Ngo machei chi age tugul koyai magetab Jeho- 
vah, konai konetisioni, ngo bo Jehovah, anan ngamwae anege. 
18 Inendet ne mwaei che chechik inegei kocheng'ei torornate- 
nnyi: ago ne cheng’ei torornatetab ne kiiyok inendet ko bo iman, 
ama mi kiy ne ma bo imanda eng’ inendet. 19 Tos kima 
konok Musa Ng'atutiet, ago mami chi eng? okwek ne yaei 
Ng’atutiet? Amu nee si ocheng’e obara? 20 Kowol tuiyet, 
kole, Itinye oindet: cheng’ei ng'o kobarin? 21 Kowolji Jesu 
kolenji, Kiayai boisiet agenge, ak okwong'ie okwek tugul. 
22 Kigonok Musa kamuratanet amu noto (ago ma bo Musa, 
bo kwanisiek); ak omuratani chi eng’ sabato. 23 Ngeyatitoi 
chi eng’ betutab sabato, si mabutok Ng'atutietab Musa, ko tos 
onerekyina, amu kaasoob chi komie eng? betutab sabato? 
24 Amoruoch ko u ye ogeere, ago oruoch kiruoget ne bo imanda. 

25 Kimwa alak eng’ choto bo Jerusalem kole, Ma inendet ni 
ne kocheng'ei ichek kobar? 26 Ak ogeero, mwaitooti kotook, 
ama mwachi kiy ichek inendet. Tos ingen bounik komie kole, 
nito ko Kristo? 27 Ago kingen ole bunu chichi: ago ye nyo 
Kristo, ko manaei chi ole bunu. 28 King’alal anyun Jesu eng’ 
kutit ne o eng’ hekalut, konetisiei, kole, Ongena, ak ongen ole 
abunu; ak kama anyo anege, ago bo iman inendet ne kiiyokwa, 
ne mongen okwek. 29 Angen inendet; amu abunu inendet, ak 
kiiyokwa inendet. 30 Kicheng’ anyun bichoto konam inendet: 
ama nam chi inendet, amu kitom koit betunnyi. 31 Ak kiiyan 
inendet che chang’ che bo tuiyet; ak kile, Ye nyo Kristo, ko 
tos yai kaborunoik che siirei cho koyaei chichi? 32 Kigasei 
Parisaik kong'unyng'ung'jin tuiyet tuguchuto agobo inendet; 
ak kiiyok tisiik che eechen ak Parisaik kiptainik kobwa konam 
inendet. 33 Kole Jesu anyun, Ta ami kobotok ne matia, si 
awa ole mi inendet ne kiiyokwa. 34 Tun ocheng’a, amonyorua: 
ak ole ami, ko momuchi obwa. 35 Komwachigei anyun 
Yahudik kole, Wendi ano chichi si ma kinyoru inendet? tos 
wendi ole mi icheget che kigoiyestochi Yunanik, si konet 
Yunanik? 36 Nee anyun ng'olyondoni kamwa, kole, Ocheng’a, 
amonyorua: ak ole ami, ko momuchi obwa? 

Beek che soptos 


37 Eng betut ne bo let, betunoto o bo igorta, kotonon Jesu 
ak komwa eng’ kutit ne o, kole, Ngo amei chi melel, ko ingo- 
nyonja, ak koee. 38 Inendet ne iyana, ko u ye kigomwa sirutiet, 
kole, bunu moennyi ainosiekab beek che sobei. 39 Ago 
kimwaei nito agobo Tamirmiriet, ne tun taachei ichek che 
iyani inendet: amu kitom kegon Tamirmiriet; amu kitom 
kitoror Jesu. 40 Ye kingogas alak che bo tuiyet ng'alechuto, 
kole, Nito maotiot iman. 41 Kole alak, Nito ko Kristo. Ago 
kile alage, Tos bunu Kristo Galili? 42 Ma mwa sirutiet, kole, 
mong'une Kristo keswek che bo Daudi, ak kobun Betlehem, 
nganaset ole kimi Daudi? 43 Kibiit anyun toiyet eng’ tuiyet 
agobo inendet. 44 Ak kimach alak konam inendet; ago ma 
nam chi inendet. 

45 Kibwa anyun kiptainik ole mi tisiik che eechen ak Parisaik; 
ak kolenji, Kalya si momutu inendet? 46 Kowol kiptainik kole, 
Kitom kong’alali chi ko u ni. 47 Kowolji anyun Parisaik ichek, 
kolenji, Kagibeetok ak okwek? 48 Kigoyan inendet age tugul 
eng’ bounik, anan eng’ Parisaik? 49 Ago chubotin bichu che 
manaei Ng'atutiet. 50 Kilenji Nikodemo (ne kigawa ole mi 
inendet atkinye tai, ne ki age eng’ ichek), 51 Tos iruokyin chi 
Ng'atutiennyo, kotom kegas ng'alekyik ak kenai kit ne yaei? 
52 Kowolji anyun inendet kolenji, I bo Galili aginye? Cheng’, 
ak igeer amu mamong’une Galili maotiondo. 

53 [Kiwa chi tugul anyun gonnyi: 


Kobogoriot ne kiginamji ibetab ge 

Ago kiwa Jesu tulwetab Emitik. 2 Ak kimus karon konyo 

hekalut, ak kibwa bik tugul ole mi inendet; ak kiteb ng'ony, 
konet ichek. 3 Ak kiimut sirik ak Parisaik kobogoriot ne 
kiginamji ibetab ge; ak ye kingo kaginde kwenut, 4 kelenji, 
Konetindoni, kaginam kobogoriondoni eng’ ibetab ge, kota 
komi ibetab ge. 5 King'atech Musa eng? Ng'atutiet kole, 
kilage koik ne u nito: ara ilen nee inye? 6 Kimwaei ng'olyo- 
ndonito kotiemei inendet, si kosich kit ne itaame. Ago kiing'u- 
ruk Jesu, kosir ng'ony eng? mornennyi. 7 Ago ye kingota 
koteepse inendet, kotonon, ak kolenji, Ingotoi ne matinyei 
tengek eng’ okwek kowir eng’ koita. 8 Ak kiing'uruk kogeny 
kosir ng'ony eng’ mornennyi. 9 Ak ye kingogas ichek ng'olyo- 
ndonoto, komanda kobee agenge agenge, koboch ne o agoi ne 
bo let: ak king'et Jesu inegei, ak kobogoriondonoto eng’ ole 
kimi, kotononi eng? kwen. xro Kotonon Jesu anyun, ak kolenji, 

Kobogoriondoni, mi ano ichek? ma igikyin chi? 11 Ak kile, 
Ma igikya chi, Kiptaiyandani. Ak kilenji Jesu, Magikyinin 
agane: ui anyun; koboch nguno, ko matata iyai tengek.] 


Lapkeiyet ne bo ng'ony 

12 Kimwachi Jesu anyun ichek kogeny, kolenji, A lapkeiyet 
ne bo ng'ony: inendet ne isuba ko mawendoti eng’ mesundeito, 
ago nyoru lapkeiyetab sobondo. 13 Kolenji anyun Parisaik 
inendet, Ibaorianjinige; ma bo iman baornateng'ung'. 14 Ko- 
wolji Jesu kolenji, Agot ngabaorianjinige, ko bo iman baornate- 
nnyu; amu angen ole abunu, ak ole awendi; ago mongen ole 
abunu, anan ole awendi. 15 Oruochi ko u magetab borto; 
maruokyini chiane. 16 Ee, agot ngaruoch, ko bo iman kiruo- 
gennyu; amu mami anege, ago kimi ak Kwanda ne kiiyokwa. 
17 Ee, ak kigisir eng’ Ng'atutieng'wong' kele, bo iman baorna- 
tetab bik aeng'. 18 A inendet ne abaorianjinige, ak baori- 
anjina Kwanda ne kiiyokwa. 19 Kolenji anyun ichek inendet, 
Mi ano Kwandang'ung'?? Kowol Jesu kole, Mongena, anan 
Baba: nda kigonaa, ta kiongen Baba agine. 20 Kimwa inendet 
ng'alechu eng’ ole kigonore siling'isiek, ye kiinetisiei eng’ 
hekalut: ak ma nam chi inendet; amu kitom koit sainnyi. 


Kateunoik agobo betusiek che bwanei 

21 Kimwachi anyun icheget kogeny, kolenji, Awendi, ak tun 
ocheng’a, ak obegu eng’ tengektang'wong': ole awendi, ko 
momuchi obwa. 22 Kile anyun Yahudik, Tos bargei, amu 
mwaei kole, Ole awendi, ko momuchi obwa? 23 Ak kilenji, O 
booli bo ng'ony, a bo barak: o bo ng'onyuni; ma bo ane ng'o- 
nyuni. 24 Noto kaamwawok, ale, obegu eng’ tengekwogi- 
kwok: amu ngo moyani ole a inendet, obegu eng’ tengekwogi- 
kwok. 25 Kilenji anyun ichek inendet, I ng'o? Kolenji 
Jesu, Noto kiamwawok koboch taunet. 26 Atinye tuguk che 
chang’ che amwae ak che aruochi agobo okwek: ago bo iman 
inendet ne kiiyokwa; ak amwachini ng'ony tuguk che kiagas 
eng’ inendet. 27 Ago ma iguiyo kole mwachin agobo Kwanda. 
28 Kilenji Jesu anyun, Ye kaouite Weritab chi, onai anyun eng’ 
betunoto ole a inendet, amayae kiy anege, ago amwae tuguchu 
ko u ye kiineta Kwanda. 29 Ak kimi tuwai ak inendet ne kii- 
yokwa; ma bagakta anege; amu ayae kotugul tuguchoto cha- 
maksei eng’ inendet. 30 Ak ye kita komwaei tuguchu, koyan 
inendet che chang’. 

Ng'alek che kiting'e Jesu Yahudik 

31 Kilenji Jesu anyun Yahudichoto kiga koyan inendet, 
Ngot otebye okwek eng’ ng'olyondennyu, ko o alamalyennyu 
iman; 32 ak onai imanda, ak kotiachak imanda. 33 Kowolji 
ichek inendet kolenji, Ki keswekab Abraham, ak tom keegu 
otwogikab chi age tugul ole kinye kora: imwaitoi ano anyun 
ile, Kitiachok? 34 Kowolji Jesu kolenji, Amwawok, iman, 
iman, ale, Age tugul ne yaei tengek ko otwogindetab tengek. 
35 Ak matebyei otwogindet eng’ got koigeny: tebyei werit 
koigeny. 36 Ngotiachak anyun Werit, ko otiagotin iman. 
37 Angen ale o keswekab Abraham; ago ocheng'e obara, amu 
matinyei ng'olyondennyu ole tebe eng? okwek. 38 Amwae 
tuguk che kiageer eng’ Baba: ak oyae tuguchoto kiogas eng’ 
kwandang'wong'. 39 Kowolji kolenji, Kwandanyo ko Abra- 
ham. Kolenji Jesu, Nda kio lagokab Abraham, ta kioyae boi- 
siosiekab Abraham. 40 Ago nguno ocheng'e obara, chito ne 
kamwawok ng'alek che bo iman, che kiagas eng’ Jehovah: kima 
yai ko u noto Abraham. 41 Oyae boisionik che bo kwanda- 
ng'wong'. Kolenji anyun inendet, Kima kisichech eng’ sokset; 
kitinye Kwanda agenge, noto ko Jehovah. 42 Kimwachi Jesu 
ichek kolenji, Nda ka Kwandang’wong’ Jehovah, ta kaochama: 
amu kianyo abunu Jehovah; kima anyo anege, ago kiiyokwa 
inendet. 43 Amu nee si monai choto amwae? Amu mo- 
muchi ogas ng'olyondennyu. 44 O bo kwandang’wong’ 
oindet, ak ochame oyai magutikab kwandang'wong'. Ki 
rumindet koboch taunet, ama tononi eng’ imanit, amu mami 
imanit eng? inendet. Ye mwaei lembech, komwaei agobo 
tugukyik: amu kiplembechwa inendet, ak kwanda ne bo noto. 
45 Ago moyana amu amwae imanit. 46 Ngo eng’ okwek ne 
igikyina kole atinye tengek? Ngot amwae imanit, ko amu nee 
anyun si moyana? 47 Inendet ne bo Jehovah kogasei ng'alekab 
Jehovah: noto anyun mogase okwek, amu mobo Jehovah. 
48 Kowolji anyun Yahudik kolenji, Magimwae achek iman kele, 
I Samarindet, ak itinye oindet? 49 Kowol Jesu kole, Matinye 
oindet; ago agonyiti Baba, ak otewera. 5o Ago macheng'e 
torornatennyu: mitei agenge ne chengei ak koruochi. 
51 Amwawok, iman, iman, ale, Ngo rib chi ng'olyondennyu ko 
mageerei meet agoi. 52 Kolenji anyun Yahudik, Kingen 
nguno kele itinye oindet. Kigome Abraham, ak kigobek 
maotik; ak imwae ile, Ngo rib chi ng'olyondennyu, ko macha- 
mjami meet agoi. 53 Tos i o isiir kwandanyo Abraham, ne 
kigome? ak kigobek maotik: iyaege iegu ng'o? 54 Kowol 

Jesu kole, Ngot atororige ko buch torornatennyu: Kwandanyu 
ne itorora; ne omwae ole, inendet ko Jehovah neng'wong'; 
55 ak tom onai inendet: ago angen inendet; ak ngot amwa ale, 
mangen inendet, aegu kiplembechwa, ko u okwek: ago angen 
inendet, ak aribe ng'olyondennyi. 56 Kibaibai kwandang’wong’ 
Abraham kogeer betunnyu; ak kigeer, ak kogasgei. 57 Kolenji 
Yahudik anyun, Tom iit kenyisiek konom, ak kiigeer Abraham? 
58 Kolenji Jesu, Amwawok, iman, iman, ale, Kingotom kobiit 
Abraham, ami. 59 Kiinem anyun koik komachei kowire 
inendet: ago kiung’gei Jesu, ak komanda eng’ hekalut. 


Kosoobi Jesu chi ne kiga kisich ko korat 

Ak ye kisiirtoi, kogeer chito ne ki korat koboch ko kagisich. 

2 Ak kiteebe inendet alamalyennyi, kolenji, “Rabbi, ng'o ne 
kiyai tengekto, chichi anan sigikyik, si kesich ko korat? 3 Ko- 
wol Jesu kole, Kima yai chichi tengekto, anan sigikyik; ago si 
kobiit kotook boisiosiekab Jehovah eng’ inendet. 4 Kanyol 
keyai boisiosiekab inendet ne kiiyokwa, ko ta ko bet: nyonei 
kemout, ye ma komuchi chi kobois. 5 Ye ta ami ng'ony, ko 
a lapkeiyetab ng'ony. 6 Ye kingo kagomwa ko u noto, kong'u- 
tyi ng'ung'unyek, ak kotangwar, ak koiile konyekyik ng'u- 
ng'unyechato, 7 ak kolenji, Ui iunde eng’ tamboiyotab Siloam 
(ye kiweech kele, Kiyokto). Kiwa anyun, ak koun, ak konyo 
kogeertoi. 8 Kimwa anyun bikab kokwet, ak che kiga kogeer 
inendet eng’ tai kole somindet, kole, Tos ma inendet ni ne 
kicham kotebyei ak kosomsei? 9 Kole alage, Inendet: kole 
alage, Achicha, ago kergei ak inendet. Kole chichoto, A 
inendet. ro Kilenji anyun ichek inendet, Kagiyatita ano 
konyeguk? 11 Kowol kole, Katangwar ng'ung'unyek chito ne 
keguure Jesu, ak koiile konyekyuk, ak kolenja, Ui Siloam, ak 
iunde: kaawe anyun ak aun, ak ageerte. 12 Ak kilenji, Mi ano 
inendet? Kole, Mangen. 

13 Kiimut ichek chichoto ki korat eng’ tai, kwo ole mi 
Parisaik. 14 Ki sabato betunoto ye kitangwari Jesu ng'ung'u- 
nyek, si koyate konyekab chichoto. 15 Koteebe anyun Parisaik 
kogeny inendet kole, Katepto ano si igeerte? Ak kilenji, 
Kagoiile konyekyuk ng'ung'unyek che katangwar, ak kaaun, 
ak kaageerte. 16 Kole alak che bo Parisaik anyun, Mabunu 
Jehovah chichi, amu maribei sabato. Ago kile alage, Imuktoi 
ano chi ne kiptengekyo koyai kaborunoik che uchu? Ak kibiit 
toiyet eng' kwenunywa. 17 Kilenji anyun kogeny chito ne 
korat, Imwae nee agobo inendet, amu kayat konyeguk? Ak 
kile, Maotio. 18 Ma iyan anyun Yahudik agobo inendet, kole, 

ko korat, ak, kagogeerto, agoi koguur sigikab chichoto kagogeerto, 
19 ak koteebe kolenji, Tos wering'wong' ni, ne omwae ole 
kigisich ko korat? katepto ano si kogeerto nguno? 20 Kowol 
sigikyik kole, Kingen kele werinnyo nito, ak kingen kele kigisich 
ko korat: 21 ago magingen ole katepto si kogeerto nguno; ak 
magingen inendet ne kayatei konyekyik: oteebe inendet; 
kogoeet; ingomwa inegei. 22 Kimwa ngalechu sigikyik, 
amu kiiywei Yahudik: amu kiga sib kochamnyechi Yahudik, 
kole, ngo ng'any chi age tugul kole Kristo inendet, kibeetoi 
eng’ sunagogit. 23 Kimwa anyun sigikyik amu noto, kole, 
Oteebe, amu kogoeet inendet. 24 Kiguur anyun ne bo aeng’ 
bichoto chichoto ki korat, ak kolenji, Igochi Jehovah kalosunet: 
kingen kele kiptengekyo chichi. 25 Kowol anyun inendet 
kole, Ngo kiptengekyo chichoto, ko mangen: angen kit agenge, 
ale, koa korat, ago ageertoi nguno. 26 Kolenji anyun ichek 
inendet, Kayaun nee? Kayatita ano konyeguk? 27 Kowolji 
ichek kolenji, Kaamwawok, ama ogas: kalya si omach ogas 
kogeny? omache oegu ak okwek alamalyennyi? 28 Ak king'e- 
mji kut inendet kole, I alamalyennyi so? ago ki alamalyetab 
Musa achek. 29 Kingen kele kigong'alalji Jehovah Musa: 
ago magingen ole bo chichi. 30 Kowolji chichoto icheget 
kolenji, Kwong'ut nito anyun, amu mongen ole bunu, ago 
kagoyat konyekyuk. 31 Kingen kele magasei Jehovah kipte- 
ngeginik: ago ngolosu chi age tugul Jehovah, ak koyai magennyi, 
kogasei inendet. 32 Koboch ngetoi ng'ony ko ma kigas kele 
kiyat chi konyekab chito ne kigisich ko korat. 33 Nda ma bunu 
Jehovah chichi ko magoi imuch koyai kiy. 34 Kowolji inendet 
kolenji, Kigisikten iman tengekwogik, ak inetech? Ak kitoorta 
inendet kwo sang’. 

35 Kigas Jesu kole kagetoorta inendet kwo sang’; ak kingo- 
nyor inendet, kolenji, Tos iyani Weritab Jehovah? 36 Ak kiwol 
kole, Ngo noto, Kiptaiyandani, si kobiit ayan inendet? 37 Ko- 
lenji Jesu, Kaigeer inendet, ak ko inendet ni ng'alali koboten. 
38 Ak kile, Kiptaiyandani, ayani. Ak kogutung'ji kolos inendet. 
39 Ak kile Jesu, Kianyo ng'onyuni amu kiruoget, si kobiit ko- 
geerto che mageertoi; ak kogorio che keertoi. 40 Kigas tugu- 
chuto alak che bo Parisaik che kimi koboto inendet, ak kolenji, 
Ki koriotin agachek? 41 Kolenji Jesu, Nda o koriotin okwek, 
ta motinye tengek; ago nguno omwae ole, Kigeertoi: noto 
anyun, tebyei tengektang’wong’. 

Mestowot ne Mie 

1 Amwawok, iman, iman, ale, Chorin ak ko rebin inendet ne 

mabunei kurgetab biutab kechirek, ne lanyei oldo age. 
2 Ago mestowotab kechirek inendet ne bunei kurget. 3 Yatyin 
inendet ribindetab kurget; ak kasei kechirek kutinnyi: ak 
kuurei kechirekyik eng’ kainaikwak, ak kondoe ichek. 4 Ak 
ye kagomaanda inendet chechiget tugul koba sang’, kondoe, ak 
kosub kechirek inendet: amu ingen kutinnyi. 5 Ak machamei 
kosub toondet, ago mwee: amu manaei kutuswekab toek. 
6 Komwachi Jesu ichek kalewenoni: ago ma iguiyo ichek kole 
nee tuguchoto kiga mwachi. 

7 Kolenji anyun Jesu ichek kogeny, Amwawok, iman, iman, 
ale, A kurgetab kechirek. 8 Chorik ak ko rebik tugul che 
kiindounena: ago ma kas kechirek ichek. 9 A kurget: ngwo 
chi age tugul go ne buna ane, kesoru, ak kwo go, ak komanda 
sang’, ak konyor ole kiyage. xro Nyonei chorindet si kochor, ak 
kobar, ak kong’em kityo: kianyo si kobiit konyor sobondo, ak 
kotepto sobonato inne. TIA mestowot ne mie: igoitoi mesto- 
wot ne mie sobondanyi agobo kechirek. 12 Ago inendet ne 
otwogin, ne ma mestowot, ne ma chitab kobo kechirek, kogeerei 
konyonei suiyot, ak kobagakta kechirek, ak komwei, ak konam 
anyun suiyot ichek, ak koiyesta: 13 komwei inendet amu 
otwogin ak mamage kiy kechirek. 14 A mestowot ne mie; ak 
angen chechuk, ak kongena chechuk, 15 ko u ye ingena Kwanda, 
ak angen Kwanda; ak agoitoi sobondanyu agobo kechirek. 
16 Ak atinye kechirek alak, che ma bo biuni: kanyol aget choto 
agichek, si kogas kutinnyu: ak koek akwet agenge, ak mestowot 
agenge. 17 Chama anyun Kwanda amu noto, amu agoitoi 
sobondanyu, si kobiit anam kogeny. 18 Marebena chi, ago 
agoitoi anege. Atinye kimnatet agoito, ak atinye kimnatet 
anam kogeny. Kiataach ng'atutioni eng’ Baba. 

19 Kibiit toiyet kogeny eng’ Yahudik agobo ng'alechuto. 
20 Ak kile che chang’ eng’ ichek, Tinyei oindet, ak koamei 
iywek; kalya si ogas inendet? 21 Kole alage, Ma bo ng'alechu 
chi ne tinyei oindet. ‘Tos imuchi oindet koyat konyekab chito 
ne korat? 


Jesu eng’ igortab katabanet 
22 Ak kimi igortab katabanet eng’ Jerusalem: ak ki betusie- 
kab kaititindo; 23 ak kiwendot Jesu eng’ hekalut eng’ keterut 
ne bo Solomon. 24 Kibwa anyun Yahudik koyiem inendet, 
kolenji, Igonech kigenisie eng’ saget kot kotianit? Ngo i 

Kristo, imwawech komie. 25 Kowolji Jesu kolenji, Kiamwa- 
wok, amoyani: boisiosiek che ayae eng’ kainetab Baba ko choto 
che baorianjina. 26 Ago moyani, amu mobo kechirekyuk. 
27 Kasei kutinnyu kechirekyuk, ak angen ichek, ak kosuba: 
28 ak agochini ichek sobondab koigeny; ak magoi lusyo, ama 
rebena chi ichek eng’ eunnyu. 29 O Baba, ne kigona ichek, 
kosiir tugul; ama mi chi ne imuchi koreb ichek eng’ eutab Baba. 
30 Ane ak Kwanda, ko ki agenge. 


Koromnatetab Yahudik 


31 Kinam anyun Yahudik koik kogeny kolen kolach inendet. 
32 Kowolji Jesu kolenji, Koaboruok boisiosiek che chang’ che 
miach che bunu Kwanda; olacha agobo boisio nee eng’ choto? 
33 Kowolji Yahudik inendet kolenji, Magilachin amu boisiet ne 
mie, ago amu chotisiet; ak amu inye ne i chi, iyaege iegu Jeho- 
vah. 34 Kowolji Jesu bichoto, kolenji, Tos ma sirat eng’ 
Ng'atutieng'wong' kele, Kiamwa ale, O cheptalelisiek? 35 Ngo 
kigoguure inendet ichek cheptalelisiek, icheget che kinyonji 
ng'olyotab Jehovah (ama imugaksei kebut sirutiet), 36 tos 
omwae agobo inendet, ne kiitaban Kwanda ak koyokto kwo 
ng'ony, olenjini, Ichotisiei; amu kiale, A Weritab Jehovah? 
37 Ngot ko mayai boisiosiekab Kwandanyu, ko mat oyana. 
38 Ago ngayai, ko agot ngo moyana, oyan boisiosiek: si kobiit 
onai ak oyan ole mi Kwanda eng’ ane, ak ane eng? Kwanda. 
39 Kicheng’ anyun kogeny konam inendet: ago kibetito eng’ 
eunekwak. 

40 Ak kiwa kogeny Jordan komosin ole kiibatisanisie Johana 
eng’ tai; ak kitebi eng’ oloto. 41 Ak kibwanji che chang’ 
inendet; ak kole, Kima yai Johana kaborunet; ago tuguk alak 
tugul che kimwa Johana agobo chichi ko bo iman. 42 Ak 
kiiyan inendet che chang’ eng’ oloto. 


King'eeti Lasaro eng’ che kibek 


1 1 Ak kimian chito age ne kiguure Lasaro, ne bo Betania, ne 

bo nganasetab Maria ak chepkamet Marta. 2 Ak ki 
Maria ne kiil Kiptaiyat eng? mwaita, ak kouuse kelyekyik 
sumeekyik, ne kitinyei ngetab kamet, Lasaro, ne kimian. 
3 Kiiyokyi chepkametwagichato inendet ng'olyot, kolenji, Kip- 
taiyandani, keero, miani inendet ne ichame. 4 Ago ye kingogas 
Jesu noto, kole, Ma bo meet mianoto, ago bo torornatetab 
Jehovah, ak kilosune Weritab Jehovah noto. 5 Ak kichamei 
Jesu Marta, ak chepkamet, ak Lasaro. 6 Kingogas anyun kole 

miani, kota kotebi betusiek aeng’ eng’ ole kimi. 7 Kingobata 
nito anyun, kolenji alamalyet, Ongebe Judea kogeny. 8 Ko- 
lenji alamalyet, *Rabbi, kocheng’ei Yahudik kolachin eng’ koik; 
ak iwendi olindo kogeny? 9 Kowol Jesu kole, Tos mami 
saisiek tamanu ak aeng’ eng’ betut? Ngo wendot chi bet, 
ko maginachi, amu keerei lapkeiyetab ng'onyuni. 10 Ago 
ngo wendot chi kemoi, kinachi, amu mami lapkeiyet eng’ inendet. 
II Komwa tuguchu: ak ye ibata kolenji ichek, Inuuchi chorue- 
nnyo Lasaro. ago awendi, si ang'eet inendet eng? ruondo. 
12 Kolenji anyun alamalyet inendet, Kiptaiyandani, ngot ko- 
nuuchi, ko kaga ta kosobei. 13 Ago kimwaei Jesu agobo 
meennyi: ak kilen ichek abere mwaei agobo ruondo ne kiga 
konuuch. 14 Kimwachi anyun Jesu ichek komie, kolenji, 
Kogome Lasaro. 15 Ago abaibai agobo okwek amu kima ami 
olindo, si kobiit oyan; ago ongebe ole mi inendet. 16 Kolenji 
anyun Tomas, ne kiguure *Didumo, alamalyet chun alak, 
Ongebe ak achek, si kobiit kebegu ak inendet. 

17 Ye kingoit Jesu anyun, konyor kole kiga kotebe kererit 
betusiek ang'wan. 18 Ki negite Betania Jerusalem, ki bo olo 
bo maelisiek aeng’; 19 ak kigabwanji che chang’ che bo Yahudik 
Marta ak Maria si kogaigai ichek agobo ng'etab kamet. 20 Ki- 
ngogas anyun Marta kole, nyonei Jesu, kwo kotorokta inendet; 
ago kita kotebi Maria eng' go. 21 Kolenji Marta anyun Jesu, 
Kiptaiyandani, nda kiimi yu, ta kima komeei werit ne kitupche. 
22 Ago angen agot nguno ale, kit age tugul ne isome Jehovah, 
kogonin Jehovah. 23 Kolenji Jesu inendet, Ta kong’eetei ng'e- 
tab komet. 24 Kolenji Marta inendet, Angen ale ng'eetei eng’ 
ng'eetyet ne bo betutab let. 25 Kolenji Jesu, A ng'eetyet, ak 
sobondo: inendet ne iyana, agot ngo me, ko ta kosobei: 26 ak 
chi age tugul ne sobei ak koyana ko mameei matiny. Tos iyani 
inye nito? 27 Kolenji, Wei, Kiptaiyandani; kaayan ale i Kristo, 
Weritab Jehovah, ne nyonei ng'ony. 28 Ak ye kingo kagomwa 
nito cheboto, kwo, ak koguur Maria, chepkamet, eng’ ung'ot, 
kole, Mitei yu Konetindet; kuurin. 29 Ak ye kingogas noto, 
kong'eet kochakta kwo ole mi inendet. 30 (Ago kitomo koit 
Jesu nganasanato, ago kita komi ole kiga tuiyechi ak Marta.) 
31 Kiisub anyun Yahudik cheboto, icheget che kimi koboto ine- 
ndet eng’ go kogoigoi, ye kingogeer kong’eet Maria, ak kochakta 
komanda sang’, kolen wendi kererit korirei eng’ oloto. 32 Ye ki- 
ngoit anyun Maria ole mi Jesu, ak kogeer inendet, kobutyi kelye- 
kyik, ak kolenji, Kiptaiyandani, nda kiimi yu, ta kima komeei 
werit ne kitupche. 33 Ye kingogeer Jesu anyun inendet korirei, 
ak korirtos agichek Yahudik che kigabwa koboto inendet, kogas 

king'wan eng’ tamirmiriet, koarogen, 34 ak kole, Kionde ano? 
Kolenji, Nyo, Kiptaiyandani, keer. 35 Korir Jesu. 36 Kole 
anyun Yahudik, Ogeer anyun-o ole kichamdoi inendet! 37 Ago 
kile alak eng' ichek, Kiga temene chichi, ne kiyatei konyekab 
chito ne ki korat, koger si mame agine chichi? 38 Kogas anyun 
Jesu king'wan kogeny eng' orinnyi konyonei kererit. Ki 
kebenet, ak kigigere koita kurget. 39 Kole Jesu, Oiste koita. 
Kolenji Marta, chepkametab inendet ne kime, Kiptaiyandani, 
kogobul: amu koboch ngome ko betusiek ang'wan. 40 Kolenji 
Jesu inendet, Kama amwaun, ale, ngiyani, igeere torornatetab 
Jehovah? 4r Koisto anyun koita. Ak kiyot met Jesu ak kole, 
Baba, amwaun kongoi ale kaigasa. 42 Ak kaanai ale igasa eng 
ui tugul: ago kaamwa ni amu tuiyoni tononi eng’ yuto, si kobiit 
koyan kole kiiyokwa. 43 Ak ye kingo kagomwa ko u noto, 
komwa eng’ kutit ne o, kole, Lasaro, mongu. 44 Komong’ 
anyun inendet ne kiga me, ko ratotin eunek ak kelyek eng 
ngoroik che bo kererit; ak kiga kirate togennyi anget. Kolenji 
Jesu bichoto, Otiach, ak ounde kwo. 

45 Kiiyan anyun inendet che chang’ che bo Yahudik che 
kigabwa ole mi Maria, ak kogeer tuguk che kayai Jesu. 46 Ago 
kiba alak ole mi Parisaik, ak komwachi ichek tuguk che kagoyai 
Jesu. 


Kochobei tisiik che eechen kobar Jesu 

47 Kiguur anyun kiruoget tisiik che eechen ak Parisaik, ak 
kole, Kiyai nee? amu yaei chichi kaborunoik che chang’. 
48 Ngot kebagakte inendet ko u ni, koyani inendet bik tugul: 
asi kobwa Romanik korebenech emennyo ak bororiennyo. 
49 Ak kilenji age eng’ ichek, ne inendet ko Kaiapa ne ki tisiindet 
ne o kenyinoto, Mongen okwek kiy age tugul, 50 mongen ole 
mieitu eng? okwek ngo mechi bik chito agenge, si ma bet 
bororiet komugul. 5r Kima komwaei inegei noto: ago kimao- 
ten amu ki tisiindet ne o kenyinoto, kole, komechi Jesu bororiet; 
52 ma agobo bororiet inegei, ago si kobiit koyum lagokab Jeho- 
vah che yestootin si kobiit koek agenge. 53 Koboch betunoto 
anyun ak kwo tai, koruogot agobo ole bartoi inendet. 

54 Mata kowendot Jesu anyun eng’ ole toogu eng’ ole mi 
Yahudik, ago kiwa eng’ oloto kwo emet ne negite surkwen, 
agoi nganaset ne kiguure Epraim; ak kitebi eng’ oloto koboto 
alamalyet. 55 Kiga korik *paska ne bo Yahudik: ak kiba che 
chang’ eng’ emet kotogosta Jerusalem kotom koit paska, koba 
koanyinygei. 56 Kicheng' anyun Jesu, ak kolenjigei, koto- 
nondos eng’ hekalut, Obwati nee okwek? Tos olen manyonei 

inendet igorta? 57 Kiga ng'at tisiik che eechen ak Parisaik, 
kole, ngo nai chi age tugul ole mitei, kobor, si kobiit konam ichek 
inendet. 


Koiili Maria kelyekab Jesu eng’ Betania 


1 Ak kingota komi betusiek lo si koit “paska konyo Jesu 

Betania, ole kimi Lasaro, ne kiing'eeti Jesu komong’ eng’ 
che kibek. 2 Kichopchi ichek eng’ oloto inendet amitwogik 
che bo lagat: koboisiechi Marta; ago kimi Lasaro koboto ichek 
che kiamisiei ak inendet. 3 Kiinem anyun Maria mwaita ne 
nyamdut ne bo ratilit agenge, ne bo kamanutiet ne o, ak koiile 
kelyekab Jesu, ak kouuse sumeekyik kelyekyik: ak kinyi got 
nyamdutiet ne bo mwaata. 4 Ago kile Judas Iskariot, ne ki 
agenge ne bo alamalyennyi, ne kimachei kong’wekta inendet, 
5 Ko amu nee si ma kialdae mwai *denarisiek bogol somok, si 
kigochi kibananok? 6 Kimwa ni anyun, ma amu kirire kibana- 
nok; ago amu ki chorin, ak kitinyei lolet, ak kiibei tuguk che mi 
orit. 7 Kole Jesu, Obagakte kogonorji betutab tubennyu. 
8 Amu mi kibananok kobotok kotugul; ago mami ane ak okwek 
kotugul. 

9 Kinai anyun bik che chang’ che bo Yahudik kole mi oloto: 
ak kibwa, ma agobo Jesu inegei, ago si kobiit kogeer Lasaro 
agine, ne kiga kong'eet inendet eng’ che kibek. 10 Ago kii- 
ruoch tisiik che eechen kole kobar Lasaro agine; 11 amu kiita- 
bangei che chang’ che bo Yahudik, koba koyan Jesu amu inendet. 


Kowendi Jesu Jerusalem kilosunoti 


I2 Ak eng’ betut ne kiisubi noto, ye kingogas tuiyet ne o 
ne bo bik che kigabwa igorta, kole nyonei Jesu Jerusalem, 13 ko- 
nam temenik che bo sosik, ak koba kotorokta inendet, ak komwa 
eng’ kutit ne o kole, *Hosanna: Iberurot inendet ne nyonei 
eng’ kainetab Kiptaiyat, noto Laitoriatab Israel. 14 Ak ye 
kingo kagonyor Jesu moitab sigiriet, kolany; ko u ye kigisir 
kele, 15 Ameiywei, inye, ee, cheptab Sion: keero, nyonei 
Laitoriandeng'ung', kobunu moitab sigiriet. 16 Kima iguiyo 
alamalyennyi eng’ tai tuguchuto: ago kingo kagitoror Jesu, 
kobwat anyun ichek kole kigisir tuguchuto agobo inendet, ak 
kiga keyachi inendet tuguchuto. 17 Kibaorian anyun tuiyet 
ne kimi koboto inendet ye kiguurei Lasaro komong’ eng’ kererit, 
ak kiing'eet inendet eng’ che kibek. 18 Kiba anyun tuiyet amu 
noto kotorokta inendet, amu kigas kole kiga koyai kaborunoni. 

19 Kimwachigei anyun Parisaik ichegei kole, Ogeero, ma oterter 
eng' kiy: ogeero, kagosub inendet bik tugul che bo ng'ony. 


Sometab Yunanik 


20 Ak kimi Yunanik alage eng’ che kigaba kotogosta kosa 
eng'igorta. 21 Kibwa choto anyun ole mi Pilipu, ne bo Betsaida 
ne bo Galili, ak koteebe inendet kole, Kiptaiyandani, kimache 
kegeer Jesu. 22 Kinyo Pilipu komwachi Andrea: ak kibwa 
Andrea ak Pilipu komwachi Jesu. 23 Ak kiwolji Jesu kolenji, 
Kait sait, ne kitorore Weritab chi. 24 Amwawok, iman, iman, 
ale, Ngo mame baiywat ne ibutyin ng'ung'unyek, kotebyei 
inegei; ago ngo me, koiyiei che chang'. 25 Inendet ne chamei 
sobondanyi kobeeti; ak inendet ne wechei sobondanyi eng' 
ng'onyuni korib kot koit sobondab koigeny. 26 Ngo boisiewa 
chi age tugul, ko nyolu kosubota; ak si ole ami, komi oloto agine 
kiboitiondennyu: ngo boisiewa chi, koteechei inendet Kwanda. 
27 Nyalili nguno sobondanyu; amwae nee anyun? Baba we, 
sorua eng’ saini? Ago kianyonji saini amu ng'olyondonito. 
28 Baba, itoror kaineng'ung'. Kimong’ anyun kutit eng’ 
kipsengwet, kole, Kiatoror ak ta atorori kogeny. 29 Kimwa 
anyun tuiyet ne kitononi eng’ oloto kogasei, kole, Katul: kole 
alak, Kang'alalji malaikaiyat. 30 Kowolji Jesu kolenji, Kama 
nyo kutini agobo ane, ago agobo okwek. 3r Kabiit nguno 
kiruogetab ng'onyuni: ak kagitoorta anyun nguno ne o ne bo 
ng'ony komanda. 32 Ak ye kiuita eng’ ng'ony, amutyige bik 
tugul. 33 Ago kimwa ni, kobortoi meet ole meitoi. 34 Ki- 
wolji anyun tuiyet inendet, kolenji, Kigegas eng’ Ng'atutik 
kele tebyei Kristo koigeny: teptoi ano anyun si imwa ile, Kanyol 
keuito Weritab chi? Ngo Weroto bo chi? 35 Kolenji Jesu 
anyun, Ta komi lapkeiyet eng? kwenung’wong’ eng’ betusiek 
che matia. Obendoti ye ta otinye lapkeiyet, si ma namak 
mesundeito: ak inendet ne wendoti eng’ mesundeito ko manaei 
ole wendi. 36 Ye ta otinye lapkeiyet, oyan lapkeiyet, si kobiit 
oegu werikab lapkeiyet. 


Maiyani bik alak eng’ Judea, koyani alak eng’ ung'ot 

Kimwa Jesu tuguchu, ak kwo koung'egei ichek. 37 Ago 
nga kiga koyai kaborunoik che chang’ che te cho eng’ tainywa, 
ko ma iyan inendet: 38 si kobiit kosulda ng'olyotab maotiot 
Isaia, ne kimwa, kole, 

Kiptaiyandani, kiiyan ng'o ng'alekyok? 

Ak kigeng'ang'ji ng'o eutab Kiptaiyat? 
39 Ma imuch anyun koyan amu ng'olyondonito, amu kimwa 

Isaia kogeny, kole, 40 Kigotuch inendet konyekwak, ak kigo- 
gochi inendet mugulelwekwak kouuegitu; 

Si ma keere konyekwak, anan konai eng’ mugulelwekwak, 

Ak koweek, 

Ak asoob ichek. 
41 Kimwa tuguchu Isaia, amu kigeer torornatennyi; ak king’alal 
agobo inendet. 42 Ago kiiyan inendet che chang’ agot eng’ 
bounik; ago ma ng'any inendet amu Parisaik, si ma kion ichek 
eng’ sunagogit: 43 amu kichamei kalosunetab bik kosiir kalo- 
sunetab Jehovah. 


Koboru Jesu eng’ nwagindo konetisiennyi tugul 

44 Ak kimwa Jesu eng’ kutit ne o, kole, Inendet ne iyana, 
ko maiyana ane, ago iyani inendet ne kiiyokwa. 45 Ak inendet 
ne keera kogeerei inendet ne kiiyokwa. 46 Kianyo aegu 
lapkeiyet eng’ ng'ony, si ma kotebyei eng’ mesundeito chi age 
tugul ne iyana. 47 Ak ngo kas chi age tugul ng'alekyuk, ama 
rib, ko maruokyini inendet: amu kima anyo aruokyi ng'ony, 
ago kianyo asoru ng'ony. 48 Inendet ne esioa, ama taachei 
ng'alekyuk, kotinyei ne iruokyin: ng'olyot ne kiamwa, noto ne 
iruokyin inendet eng’ betutab let. 49 Amu kima amwae 
anege; ago kigona Kwanda ne kiiyokwa, ng'atutiet, ne kanyol 
amwa, ak ne kanyol aamda. 5o Ak angen ale sobondab koigeny 
ng'atutiennyi: tuguk che amwae anyun, ko ko u ye kimwawa 
Kwanda, amwae ko u noto. 


Kouni Jesu kelyekab alamalyet 

13 Ak ye kingo tom koit igortab *paska, konai Jesu kole 

kagoit sainnyi ne wendi eng’ ng'ony kwo ole mi Kwanda, 
ko kagocham chechik che mi ng'ony, kocham anyun agoi 
betutab let. 2 Ak eng’ saitab amitwogikab lagat, koga konde 
oindet ng'wektaet muguleldab Judas Iskariot, ne bo gab Simon, 
3 ko kagonai Jesu kole kagonde Kwanda tuguk tugul eunekyik, 
ak kole kibunu Jehovah, ak wendi ole mi Jehovah, 4 kong'eet 
eng’ amitwogik, ak konde taban ngoroikyik, ak konam anget ne 
kiuusegei, kogermenegei. $ Ak korong’ji beek sanit, ak kotoi 
koun kelyekab alamalyet, ak kouuse anganato kiga kermenegei. 
6 Konyo anyun ole mi Simon Petero. Yeityo kolenji Petero, 
Kiptaiyandani, tos iuni inye kelyekyuk? 7 Kowolji Jesu inendet 
kolenji, Kit ne ayae, ko mengen nguno; ago tatun inae. 8 Ko- 
lenji Petero, Magoi iun kelyekyuk. Kowolji Jesu kolenji, 
Ngo maunin, ko magiting’ege kiy. 9 Kolenji Simon Petero 
inendet, Kiptaiyandani, ma kelyekyuk kityo, ago eunekyuk 

agichek ak metinnyu. r0 Kolenji Jesu inendet, Inendet ne 
kagoungei ko ma komachei koungei kogeny, kobate kelyekyik, 
amu iunot inne: ak ounotin okwek, ago ma okwek tugul. 
II Amu kiingen ne kimachei kong'wekta inendet; kimwa amu 
noto kole, Ma ounotin tugul. 

I2 Ak ye kingo kagoun anyun kelyekwak, ak konem ngoroi- 
kyik, ak koteb ng'ony kogeny, kolenji, Tos ongen ne kayaiywok? 
13 Oguurena Konetindet, ak Kiptaiyat: ak omwae komie; amu 
ainendet. 14 Ngo ane anyun ne a Kiptaiyat ak Konetindet, ne 
kaun kelyekwok, ko kanyoljok ak okwek ounjige kelyek. 
15 Amu kaboruok, si oyai ak okwek ko u ne kayaiywok. 
16 Amwawok, iman, iman, ale, Ma o otwogindet kosiir kiptaiya- 
ndennyi; ama o inendet ne kigiyok kosiir inendet ne kiiyogu. 
17 Ngonai tuguchuto, ko oboiboi ngoyai. 18 Mamwae agobo 
okwek tugul: angen che kialewen: ago si kobiit kosulda sirutiet, 
ne kile, Inendet ne amei makatiandennyu, ko kagong'eet 
kwariandennyi koyaiywa ne ya. 19 Kasib amwawok koboch 
nguno kotom kosulda, si ye isulda, oyan ole a inendet. 
20 Amwawok, iman, iman, ale, Inendet ne taachei age tugul ne 
ayogu ko kataacha; ak inendet ne taacha ko kataach inendet ne 
kiiyokwa. 


Koboru Jesu ng'wektaindet 

21 Kingo kagomwa Jesu ko u noto, konyor nyalilda eng’ 
tamirmiriennyi, ak kobaorian, kole, Amwawok, iman, iman, ale, 
Ng'wektaa age eng' okwek. 22 Kogeergei anyun alamalyet, 
ama naei kole, ngo mwaei agobo ng'o. 23 Ak kimi meset agenge 
ne bo alamalyennyi ne kitiiegei tegetab Jesu ne ki chamat eng’ 
Jesu. 24 Kong'wech anyun Simon Petero inendet, kolenji, 
Mwawech, tos mwaei inendet agobo ng'o? 25 Kolenji anyun ne 
kitiiegei tegetab Jesu, Kiptaiyandani, ng'o noto? 26 Kowol 
Jesu anyun kole, Inendet ne agochini kererutiet, ye kaaburburte. 
Ak ye kingo kagoburburto kererutiet, kogochi Judas, ne bo gab 
Simon Iskariot. 27 Ak kingo kagotaach kererutiet, kochut 
Setani inendet. Kolenji Jesu inendet anyun, Yai chokyi ne 
imache iyai. 28 Koma konai chi eng' che kimi amisiet kole 
kamwachi inendet agobo nee. 29 Amu kilen alak eng’ ichek 
kalenji Jesu, Ial tuguk che kimachei eng’ igorta, amu kiting'oti 
Judas lolet; anan ko kalenji kogochi kiy kibananok. 30 Kingo 
kagotaach anyun inendet kererutiet, komanda ngunoto: ak ki 
kemoi. 

Ng'atutiet ne leel ne bo chamnyet 

3I Ye kingo kagomanda sang’, komwa Jesu kole, Kagitoror 
nguno Weritab chi, ak kagitoror Jehovah eng' inendet; 32 ak 
tun itorori Jehovah inendet eng' orinnyi; ak kotorori inendet 
eng' sainato. 33 Lagochu mengech, ta atebye kobotok ne 
matia. Tun ocheng'a: ak ko u ye kiamwachi Yahudik, alenji, 
Ole awendi, ko momuchi obwa; amwawok nguno ak okwek ko 
u noto. 34 Agonok ng'atutiet ne leel, ale, ochamnye; ko u ye 
kiachamak, ochamnye ak okwek. 35 Naei bik tugul kole o 
alamalyennyu, ngochamdosi. 


Sib kemwaei kele machei Petero kotiiyo 

36 Kilenji anyun Simon Petero, Kiptaiyandani, iwendi ano? 
Kowolji Jesu kolenji, Ole awendi, ko memuchi isubwa nguno; 
ago tatun isubwa. 37 Kolenji Petero, Kiptaiyandani, kalya si 
mamuchi asubun agot nguno? Agoitoi sobondanyu agobo 
inye. 38 Kowolji Jesu kolenji, Igoitoi sobondang’ung’ agobo 
ane? Amwaun, iman, iman, ale, Kotom kote kipsoiywet, 
iesioa konyil somok. 


Oret ne itei ole mi Kwanda 

1 4 Amogochi mugulelwekwok koiimgei: oyani Jehovah, 

oyana agane. 2 Mitei gorik che chang’ eng’ gotab 
Baba; nda kima ko u noto, ta kiamwawok; awendi achobwok 
koret. 3 Ak ye awe achobwok koret, anyone kogeny amutok; 
si ole ami omite ak okwek. 4 Ak ole awendi, ongen oret. 
5 Kolenji Tomas, Kiptaiyandani, magingen ole iwendi; kinaitoi 
ano anyun oret? 6 Kolenji Jesu, A oret, ak iman, ak sobondo: 
manyonjin chi Kwanda, ama eng’ ane. 7 Nda kionaa, ta kionai 
Baba agine: ak kaonai inendet anyun koboch nguno, ak kaogeer 
inendet. 8 Kolenji Pilipu, Kiptaiyandani, iboruech Kwanda, 
si koyamech. 9 Kolenji Jesu, Kigetebi tugul ak okwek betusiek 
che chang’, ak tom inaa, Pilipu? inendet ne kigogeera ko 
kigogeer Kwanda: imwae eng? nee anyun, ile, Iboruech 
Kwanda? 10 Tos meyani ile ami eng? Kwanda, ak Kwanda 
eng’ ane? ng'alek che amwawok ko mamwae anege: ago 
Kwanda ne menya ne yaei boisionikyik. II Iyana amu ami eng’ 
Kwanda, ak Kwanda eng’ ane: anan oyana agobo boisionik 
icheget. 12 Amwawok, iman, iman, ale, Inendet ne iyana, 
koyaei agine boisionik che ayae; ak koyaei boisionik che eech 
eng’ chuto; amu awendi ole mi Kwanda. 13 Ak kit age tugul 
ne osome eng’ kainennyu, ayae, si kegonyit Kwanda eng’ Werit. 
14 Ngot osom kiy age tugul eng’ kainennyu, ayae kioto. 

Kiaroru kele kiyogu Tamirmiriet 


15 Ngot ochama, oribe ng'atutikyuk. 16 Ak asom Kwanda, 
ak kogonok Kagaigaindet age, si kotebi kobotok koigeny, 
17 noto Tamirmiriet ne bo imanit: ne maimuchi ng'ony ko- 
taach; amu mageerei inendet, ama naei inendet: ago ongen 
inendet: amu tebyei kobotok, ak tun tebyei eng’ oring'wong'. 
18 Mabagaktook ko u kibananok: anyonjinok. 19 Ta ko mi 
kitigin, si ma kogeera ng'ony; ago ogeera: amu asobe, osoptosi 
ak okwek. 20 Eng’ betunoto onai ole ami eng’ Baba, ak okwek 
eng’ ane, ak ane eng’ okwek. 21 Inendet ne tinyei ng'atutikyuk, 
ak koribei, ko noto ne chama: ak inendet ne chama ko 
chamat eng’ Baba, ak achame inendet, ak ang'ang'jige inendet. 
22 Kolenji Judas (ma Iskariot), Kiptaiyandani, kalya si ing'a- 
ng'weige, ama ing'ang'jige ng'ony? 23 Kowolji Jesu kolenji, 
Ngo chama chi, korib ng'olyondennyu: ak kocham Baba 
inendet, ak kebwanji inendet, ak kemeny koboto inendet. 
24 Inendet ne machama ko maribei ng'alekyuk: ak ma nenyu 
ng'olyot ne ogase, ago bo Kwanda ne kiiyokwa. 

25 Kaamwawok tuguchu, kota ami kobotok. 26 Ago 
inetok tuguk tugul Kagaigaindet, Tamirmiriet ne Tilil, ne 
iyogu Kwanda eng’ kainennyu, ak kobwatwok tugul che kaa- 
mwawok. 27 Abagakwok kalyet; agonok kalyennyu: magonok 
ko u ye konu ng'ony. Amongoiimgei mugulelwekwok, anan 
koiyweis. 28 Kaogas ko u ye kaamwawok ale, Awendi, ak 
anyone ole omi. Ngot ochama, ko oboiboi, amu awendi ole 
mi Kwanda: amu o Kwanda eng’ ane. 29 Ak kaamwawok 
nguno kotom koyaak, si ye kagoyaak, oyan. 30 Mang'alalwok 
mising’, amu nyonei ne o ne bo ng'ony: ama tinyei kiy eng’ 
ane; 3I ago si konai ng'ony kole achame Kwanda, ak ko u ye 
kigona Kwanda ng’atutiet, ayae ko u noto. Ong'eetye, kebe. 


Ketit ne bo *sabibuk, ak temenik 


A ketit ne bo iman ne bo sabibuk, ak semberindet Baba. 
1 2 Tilei temet age tugul ne mi eng’ ane ne maiyiei logoek, 
ak kotilili temet age tugul ne yiei logoek si koi logoek alak. 
3 O tililen nguno amu ng'alek che kaamwawok. 4 Omenya, 
ak amenyok. Ko u ye maimuchi temet koi logoek inegei, ngot 
ko mamenyei ketit; ko momuchi ak okwek, ngot ko momenya. 
5 A ketitab sabibuk, ko o temenik: inendet ne menya, ak amenye 
inendet, ko noto ne yiei logoek che chang’: amu momuchi oyai 
kiy okwege ngo mami ane kobotok. 6 Ngo mamenya chi, 
kewirtoi inendet ko u temetab ketit, si koyaam; ak koyum bik, 

ak kowirji ma, ak kolalyo. 7 Ngot omenya, ak komenyok 
ng'alekyuk, osom anyun kiy age tugul ne omache, si keyaiywok. 
8 Kigonyiti Baba eng’ nito, ye oiyie logoek che chang’; si oegu 
alamalyennyu. 9 Ko u ye kichama Kwanda, ko u noto kia- 
chamak agane: otebi eng? chamnyennyu. 10 Ngot oribe 
ng'atutikyuk, otebye anyun eng’ chamnyennyu; ko u ye kiarib 
ng'atutik che bo Baba, ak atebye eng’ chamnyennyi. 11 Kaa- 
mwawok tuguchu, si kotebi eng’ okwek boiboiyennyu, si kobiit 
kosulda boiboiyeng'wong'. 12 Ng'tutiennyu ni, ale ocha- 
mnye, ko u ye kiachamak. 13 Matinyei chi chamnyet ne siirei 
ni, ale kogoito chi sobondanyi agobo choronokyik. 14 O 
choronokyuk, ngot oyai tuguk che ang'atok. 15 Ma aguurenok 
otwogik; amu manaei otwogindet kit ne yaei kiptaiyandennyi: 
ago kaaguurenok choronok; amu kaang'ang'wok tuguk tugul 
che kiagase Baba. 16 Kima olewena, ago kialewenok, ak kia- 
ndeak, ale obe ak oii logoek, si kobiit kotebi logoekwok: si 
kobiit kogonok Kwanda kit age tugul ne osome eng’ kainennyu. 


Ng'ony, ak Tamirmiriet ne bo Imanit 

17 Ang'atwok tuguchu, ale ochamnye. 18 Ngo wechok 
ng'ony, onai ole kigowecha kotom kowechok. 19 Nda o bo 
ng'ony, ta chamei ng'ony chechik: ago amu mobo ng'ony, ago 
kialewenok eng’ ng'ony, kowechok ng'ony anyun amu noto. 
20 Obwat ng'olyot ne kiamwawok, Masiirei otwogindet kiptai- 
yandennyi. Ngot ko kiusa ane, kousok ak okwek; ngot ko 
kinam ng'olyondennyu, konamei neng'wong' agine. 21r Ago 
yaiywok tuguchu tugul agobo kainennyu, amu ma nai inendet ne 
kiiyokwa. 22 Nda kima anyo ang’alalji ichek, ta matinyei 
tengek: ago nguno ko matinyei kit ne itiagegei agobo tengekta- 
nywa. 23 Inendet ne wecha ko kawech Baba agine. 24 Nda 
kima ayai eng? kwenunywa boisionik che kima yai chito age, ta 
kima kotinyei tengek: ago nguno ko kagogeerech ak kagowe- 
chech ane ak Baba. 25 Ago, si kosulda ng'olyot ne kigisir eng’ 
Ng'atutikwak, kele, Kigowecha buch. 26 Ago ye kagoit 
Kagaigaindet, ne tun ayokwok kobunu Kwanda, Tamirmiriet 
ne bo imanit, ne bunu Kwanda, konyo kobaorianja: 27 ak 
obaoriani ak okwek, amu kiomi kobota koboch taunet. 


1 Kaamwawok tuguchu, si ma kinachak. 2 Onok eng’ 

sunagogisiek: ee, nyonei sait, ne ibwati chi tugul ne 
barok kole, Ayachini Jehovah boisiet. 3 Ak yaei tuguchu, 
amu ma nai Kwanda, anan ane. 4 Ago kaamwawok tuguchu, 

si ye nyo sainywa, omuchi obwat ole kiamwawok agobo chuto. 
Ago kima amwawok tuguchu eng’ taunet, amu kiami kobotok. 
5 Ago kawe nguno ole mi inendet ne kiiyokwa; ama mi age 
eng' okwek ne teebena kole, Iwendi ano? 6 Amu kaamwawok 
tuguchu, ko kanyi mugulelwekwok arogenet. 7 Ago amwawok 
ne bo iman: mie eng' okwek ngawe: amu ngo mawe, ko 
manyonjinok Kagaigaindet; ago ngot awe, ayokwok inendet. 
8 Ak ye kagonyo inendet, kogikyi ng'ony agobo tengekto, ak 
imanda, ak kiruoget: 9 agobo tengekto, amu ma iyana; 10 agobo 
imanda, amu awendi ole mi Kwanda, ama ogeera kogeny; 
11 agobo kiruoget, amu kigiruokyi ne o ne bo ng'onyuni. 12 Ta 
atinye tuguk che chang’ che kata ta amwawok, ago ma omuchi 
omuite nguno. 13 Ago ye tun kagonyo inendet, Tamirmiriet 
ne bo imanit, kondoiywok agoi oit imanda tugul: amu ma- 
mwaei inegei; ago mwaei tuguk tugul che kasei: ak kong’a- 
ng'wok tuguk che bwanei. 14 Itorora: amu namei chechuk, 
ak kong'ang'wok. 15 Chechuk tuguk tugul che tinyei Kwanda: 
noto kaamwa, ale, namei chechuk, ak koboruok. 


Ng'alek che bo saisere 

16 Tomo kitigin, si ma ogeera kogeny; ak mi kitigin kogeny, 
si ogeera. 17 Kong’alaljigei anyun alak eng’ alamalyennyi 
kole, Nee ni kamwawech kole, Mi kitigin, si ma ogeera; ak mi 
kitigin kogeny, si ogeera: ak, Amu awendi ole mi Kwanda? 
18 Kole anyun, Nee ni kamwa kole, Mi kitigin? Magingen kit 
ne mwaei. 19 Kinai Jesu anyun kole, machei koteebe bichoto 
inendet, ak kilenji, Tos oteebege okwege agobo ng'olyondoni 
kaamwa ale, Mi kitigin, si ma ogeera, ak mi kitigin kogeny, si 
ogeera? 20 Amwawok, iman, iman, ale, Orirtosi ak oteitosi, 
ago baibai ng'ony: oarogendosi, ago kiweechi arogeneng’wong’ 
koek boiboiyet. 2I Arogeni tamonet ye machei kosigis, amu 
kait sainnyi: ago ye kagosich lakwet, ko ma kobwati ng'wa- 
nindo kogeny, eng’ boiboiyet amu kagesikyi chi ng'ony. 22 No- 
to anyun otinye arogenet nguno: ago ta ageerok kogeny, ak 
boiboi mugulelwekwok, ama rebenok chi boiboiyeng’wong’. 
23 Ama oteebena kiy eng’ betunoto. Amwawok, iman, iman, 
ale, Ngot osom Kwanda kiy age tugul, kogonok eng’ kainennyu. 
24 Tom osom kiy eng’ kainennyu: osom, si onyoru, si kobiit 
kosulda boiboiyeng’wong’. 

25 Kaamwawok tuguchu eng’ kalewenaik: ago nyonei sait, 
ye ma ang’alalwok eng’ kalewenaik, ago aboruok komie agobo 
Kwanda. 26 Osome betunoto eng? kainennyu: amamwawok, 
ale ateebe Kwanda kiy agobo okwek; 27 amu chamok inendet 

Kwanda, amu kiochama, ak kioyan ole kiabunu Kwanda. 
28 Kiabunu Kwanda, anyonji ng'ony: abagaktoi ng'ony kogeny, 
ak agetitege ole mi Kwanda. 29 Kolenji alamalyennyi, Keero, 
ing'alali nguno komie kotook, ama imwae kalewenet. 30 Kingen 
nguno kele ingen tuguk tugul, ama nyoljin chi koteebenen 
kiy: kiyani eng’ nito kele kiibunu Jehovah. 31 Kowolji Jesu 
kolenji, Oyani nguno? 32 Ogeero, nyonei sait, ee, kagonyo 
nguno, ye kiyestook, kwo chi tugul oldanyi, ak obagakta anege: 
ago mami anege, amu mi Kwanda kobota. 33 Kaamwawok 
tuguchu, si kobiit onyorunena kalyet. Otinye nyalilda eng’ 
ng'ony: ago onyiganitu; amu kaaterter ng'ony. 


Saet ne bo Jesu 

1 Kimwa Jesu ng'alechu; ak konyal kipsengwet, ak kole, 

Baba, kagonyo sait; itoror Wering'ung', si kotororin 
Werit; 2 ko u ye kiigochi inendet kimnatet koboi bik tugul, si 
kobiit kogochi sobondab koigeny tugul che kiigochi inendet. 
3 Ak ni sobondab koigeny, ale konain Jehovah ne inyendet 
inyege ne bo iman, ak Jesu Kristo, ne kiiyogu. 4 Kiatororin 
eng’ ng'ony, amu kaagesu boisiet ne kiigona ayai. $ Ak nguno, 
ee Baba, itorora eng’ inyendet inyege eng’ torornatet ne kiati- 
nye kemi tuwai kotom kobiit ng'ony. 6 Kiaborji kaineng’ung’ 
bik che kiigona eng’ ng'ony: ki cheguk, ak kiigona; ak kigorib 
ng'olyondeng'ung'. 7 Kagonai nguno kole bunun tuguk tugul 
che kiigona; 8 amu kiagochi ichek ng’alek che kiigona ak kigo- 
taach, ak kigonai iman kole kiabunu ole imi, ak kigoyan kole 
kiiyokwa. 9 Asae agobo ichek: masae agobo ng'ony, ago 
agobo ichek che kiigona; amu cheguk: 10 ak tuguk tugul 
chechuk ko cheguk, ak cheguk ko chechuk: ak kiitorora eng’ 
ichek. 11 Ak ma amite ng'ony, ago mi ng'ony chu, ak anyone 
ole imi. Baba ne Tilil, rib eng’ kaineng’ung’ ichek che kiigona, 
si kobiit koek agenge, ko u achek. 12 Kiarib eng’ kaineng’ung’ 
ichek che kiigona, ye kota kemi ak ichek: kiarib ichek, ama bet 
agot agenge eng’ ichek, kobate weritab luset; si kobiit kosulda 
sirutiet. 13 Ak kanyonjin nguno; ak amwae tuguchu eng’ 
ng'ony, si kobiit kosulda boiboiyennyu eng’ ichek. 14 Kiagochi 
ng'olyondeng'ung'; ak kawech ng'ony ichek, amu ma bo ng'ony, 
kouyemabong'onyane. 15 Masae ale imut ichek eng’ ng'ony, 
ago ale irib ichek eng' inendet ne ya. 16 Ma bo ng'ony ichek, 
ko u ye ma bo ng'ony ane. 17 Itilil ichek eng’ imanit: imanit 
ng'olyondeng'ung'. 18 Ko u ye kiiyokwa anyo ng'ony, ko u 
noto kaayokte ichek koba ng'ony. 19 Ak atabanige agobo ichek 
si kobiit kitaban ichek eng’ imanit. 20 Amasae agobo chu 

kityo, ago asae agobo ichek che tun iyana amu ng'olyondenywa; 
21 si kobiit koek ichek tugul agenge; ko u ye imi inye Baba, 
eng’ ane, ak ane eng’ inye, si kobiit koteb ichek eng’ achek: 
si kobiit koyan ng'ony kole kiiyokwa. 22 Ak kaagochi ichek 
torornatet ne kiigona; si kobiit koek agenge ko u ye ki agenge 
achek; 23 ane eng’ ichek, ak inye eng’ ane, si kobiit koek ichek 
che igesunotingei eng? agenge; si kobiit konai ng'ony kole 
kiiyokwa, ak ichame ichek ko u ye ichama. 24 Baba, amache 
ale kotebi kobota eng’ ole ami, ichek che kiigona; si kobiit 
kogeer torornatennyu ne kiigona; amu kiichama kotomo 
kelumda ng'ony. 25 Ee Baba ne bo imanda, kima kongenin 
ng'ony, ago kiangenin; ak kigonai chu kole kiiyokwa; 26 ak 
kiang'ang'ji ichek kaineng'ung', ak ta ang'ang'jini; si kobiit 
kotebe ichek chamnyet ne kiichamena, ak ane eng’ ichek. 


Kenamei Jesu 

1 g Ye kingo kagomwa Jesu ng'alechu, koba ak alamalyennyi 

kolanda eng’ kererut ne kiguure Kedron, ole kimi mbaret, 
ole kiwa inendet, koboto alamalyennyi. 2 Ak kiingen koronoto 
Judas agine, ne king'wektoi inendet: amu kicham kowendi Jesu 
yoto koboto alamalyennyi. 3 Ak kingo kagonyor Judas lugetab 
askarik, ak kiptainik che bunu tisiik che eechen ak Parisaik, 
kobwa kotinyei taisiek ak kegenganik ak karik che bo luget. 
4 Kwo anyun Jesu, ko kagonai tuguk tugul che bwanjin inendet, 
ak kolenji, Ocheng'e ng'o? 5 Kowolji kolenji, Jesu ne bo 
Nasaret. Kolenji Jesu, A inendet. Ak kitononi koboto ichek 
Judas agine, ne king'wektoi inendet. 6 Ye kingomwachi anyun 
kole, A inendet, kobee batai, ak kobutyo. 7 Kiteebe anyun 
ichek kogeny, kole, Ocheng'e ng'o? Ak kole, Jesu ne bo Nasa- 
ret. 8 Kowol Jesu, kole, Kaamwawok ale a inendet; noto 
anyun ngocheng’a, ounde chu koba; 9 si kosulda ng'olyot ne 
kimwa kole, Ma betena agot agenge eng’ choto kiigona. 10 Ki- 
ngus anyun Simon Petero rotwetab chok ne kitinyei, ak koeb 
otwogindetab tisiindet ne 0, koeb itinnyi ne bo tai. Kigiguure 
otwogindonoto Malko. Ir Kolenji Jesu anyun Petero, Weekyi 
rotwet choget: tos maee kikombet ne kagona Kwanda? 

12 Konam anyun luget ak kiptaiyat ne o, ak kiptainik che bo 
Yahudik, Jesu ak korat inendet, 13 ak komutyi Anas korok; 
amu ki kabyugoit ne bo Kaiapa, ne ki tisiindet ne o kenyinoto. 
14 Kaiapa noto ne kiiborji Yahudik kole, nyolu komechi chito 
agenge bik. 

Kotiitos Petero Jesu 

15 Kiisub anyun Simon Petero Jesu, ak age ne bo alamalyet. 
Ak kiingengei tisiindet ne 0 ak noto ne bo alamalyet, ak kiba 
got orit koboto Jesu agoi kapkiruogetab tisiindet ne 0; 16 ago 
kitononi Petero eng? sang’ ye negit kurget. Kimanda anyun 
chichoto, age ne bo alamalyet, ne kiingengei ak tisiindet ne o, 
ak kong'alalji chepto ne kiribei kurget, ak kiimut Petero konyo 
go. 17 Kolenji anyun chepto ne kiribei kurget Petero, Ma i age 
eng’ alamalyetab chichi? Kole, Ma ane. 18 Ak kitonondos 
eng’ yoto otwogik ak kiptainik, che kiga kolaal mat ne bo nesek, 
amu ki kaitit; ak kiyue mat: ak kitononi Petero agine koboto 
ichek, koyue mat. 

19 Kiteebe anyun tisiindet ne o Jesu agobo alamalyennyi ak 
konetisiennyi. 20 Kowolji Jesu kolenji, Kiang'alalji ng'ony, 
amauny ng'olyo; kianetisie kotugul eng’ sunagogisiek, ak eng’ 
hekalut, ole tuiyechin Yahudik tugul; amamwa kiy eng’ ung'ot. 
21 Amu nee si iteebena? teebe ichek che kigas kit ne kiamwachi 
ichek: keero, ingen chu tuguk che kiamwa. 22 Ak ye kingo 
kagomwa ko u nito, korabach Jesu age eng’ kiptainik che kito- 
nondos eng’ yoto, kole, Iwoljini tisiindet ne o ko u noto? 
23 Kowolji Jesu kolenji, Ngot ko kaamwa ne ya, ibaorian agobo 
noto ya: ago ngot ko mie, ko amu nee si irabacha? 24 Kii- 
yokto anyun Anas inendet ko ratat kwo oldab Kaiapa, tisiindet 
ne o. 

25 Ak kitononi Simon Petero koyue mat. Kolenji anyun 
ichek inendet, Ma i age aginye ne bo alamalyennyi? Kotiiyo 
kole, Ma a inendet. 26 Kole otwogindet age ne bo tisiindet ne 
o ne ki tilionut ak chichoto kiebei Petero itinnyi, Koma ageerin 
eng? mbar omi ak inendet? 27 Kotiiyo anyun Petero kogeny; 
ak eng’ sainato kote kipsoiywet. 


Komi Jesu taitab Pilato, bounindet ne bo Rom 

28 Kiimut Jesu anyun kong'eete gab Kaiapa kwo *Prai- 
torium: ak kita ko karon mising’; ak maba icheget Praitorium 
orit, si ma ng'wonegitu, ago si kobiit koam *paska. 29 Kimanda 
Pilato anyun kwo ole mi ichek, ak kole, Nee ng'olyo ne oruokyine 
chichi? 30 Kowolji kolenji, Nda ko ma ko chalwogin chichi, 
ta ko ma kimutu inendet konyo taing'ung'. 31 Kolenji Pilato 
ichek anyun, Onam inendet okwek, ak oruokyi ko u ng'atutie- 
ng'wong'. Kolenji anyun Yahudik, Ma chamdaat eng’ achek 
kebar chi age tugul: 32 si kobiit kosulda ng'olyotab Jesu, ne 
kimwa, koboru meet ole meitoi inendet. 

33 Kiwa anyun kogeny Pilato *Praitorium orit, ak koguur 
Jesu, kolenji, Tos i Laitoriatab Yahudik? 34 Kowolji Jesu 
kolenji, Imwae ng'olyondoni inyege anan komwaun alak agobo 
ane? 35 Kowol Pilato kole, A Yahudiot? Kagomutun tai- 
nnyu bororieng’ung’ ak tisiik che eechen: kiiyai nee? 36 Ko- 
wol Jesu, kole, Ma bo ng'onyuni laitornatennyu: nda bo ng'o- 
nyuni laitornatennyu, ko kata yaei boriet kiboitinikyuk, si ma 
kindea eunekab Yahudik: ago nguno ko ma bo laitornatennyu 
oli. 37 Kolenji anyun Pilato inendet, Ara, i laitoriat so? 
Kowol Jesu kole, Imwae ile a laitoriat. Kigisicha amu nito, 
ak kianyo ng'ony amu nito, si kobiit abaorianji imanit. Kasei 
kutinnyu chi age tugul ne bo imanit. 38 Kolenji Pilato, Nee 
imanit? 

Ak ye kingo kagomwa ko u ni, komanda kogeny ole mi Yahu- 
dik, ak kolenji, Ma anyorji ane lelut inendet. 39 Ago otinye 
biteet, ole atiakwok age eng’ *paska: ara omache atiakwok 
Laitoriatab Yahudik? 40 Kobolyo anyun kogeny, kole, Ma 
chichi, ago Baraba. Ago anyun, ki rebindet Baraba. 


Kogasyin Pilato ng'alek Yahudik 

1 Kinam anyun Pilato Jesu, ak kobire kipcharitit. 2 Ak 

9 kitaa askarik ngatiet ne bo katok, ak konde metit, ak 
kolaakyi inendet ngoriet ne arus ne birir; 3 ak kobwa ole mi 
inendet kole, Kigatin, Laitoriatab Yahudik! ak korabach ine- 
ndet. 4 Ak kimanda Pilato kogeny, ak kolenji ichek, Ogeero, 
kamutwak inendet konyo taing'wong', si onai ole ma anyorji 
ane lelut inendet. 5 Komong’ Jesu anyun konyo sang’, ko 
kerat metit eng’ ngatietab katok, kolaagonu ngorionoto arus ne 
birir. Ak kolenji Pilato bichoto, Ogeer chichi anyun-o! 
6 Ye kingogeer anyun inendet tisiik che eechen ak kiptainik, 
kobolyo, kole, Igartat, igartat. Kolenji Pilato, Omut okwek 
inendet ak ogartat: amu ma anyorji lelut. 7 Kowolji Yahudik 
kolenji, Kitinye ng'atutiet, ak kanyol kome amu ng'atutionoto, 
amu kiyaigei koek Weritab Jehovah. 8 Ye kingogas anyun 
Pilato mwaonato, koiywei mising’; 9 ak kiwa *Praitorium orit 
kogeny, ak kolenji Jesu, Ibunu ano? Ago ma wolji Jesu inendet. 
10 Kolenji Pilato anyun inendet, Metwekwa? mengen ile atinye 
kimnatet atiachin, ak atinye kimnatet agartatin? 11 Kowolji 
Jesu kolenji, Kama ko tetinye kimnatet iyaiywa kiy, nda kama 
kigonin eng? barak; noto anyun, tinyei inendet ne koindea 
euneguk tengekto ne o kosiir. 12 Koboch yoto kocheng' 
Pilato kotiach inendet: ago kibolyo Yahudik, kole, Ngot itiach 
chichi, ko ma i choruet ne bo Kaisari: renyei Kaisari chi age 

tugul ne yaegei koek laitoriat. 13 Ye kingogas anyun Pilato 
ng'alechuto, komut Jesu komong’ sang’, ak koteb ng'ony eng’ 
ng'echeretab kiruoget eng’ ole kiguure Tetetab Koik, ago ki- 
guure eng’ kutitab Hebranik, Gabata. 14 Ki Chobetab *paska 
betunoto: ak ki olo bo sait lo. Ak kilenji Yahudik, Ogeero, 
Laitoriandeng'wong'! 15 Kobolyo bichoto, kole, Iste inendet, 
iste, igartat inendet. Kolenji Pilato anyun ichek, Agartat 
Laitoriandeng'wong'? Kowol tisiik che eechen, kole, Magi- 
tinye laitoria kobate Kaisari. 16 Kogoito anyun Pilato inendet 
kigartat. 


Kigartati Jesu 

Konam anyun ichek Jesu ak komut: 17 ak komanda, koibei 
inegei kimurtoiyot, agoi koit ole kiguure Koretab terta, ne 
kiguure eng’ kutitab Hebranik, Golgota: 18 ole kiigartate ichek 
inendet, koboto aeng’ alak, age komosi ak age komosi, ak kimi 
Jesu kwen. 19 Ak kisir anyun Pilato siret, ak konde kimu- 
rtoiyot. Kigisir kele, JESU NE BO NASARET, LAITORIAT 
NE BO YAHUDIK. 20 Kosoman anyun Yahudik che chang’ 
sironito: amu ki negite nganaset ole kigigartate Jesu: ak 
kigisir eng’ kutitab Hebranik, ak Romanik, ak Yunanik. 21 Ko- 
lenji anyun tisiik che eechen che bo Yahudik Pilato, Amesir ile, 
Laitoriat ne bo Yahudik: ago, kimwa kole, A Laitoriat ne bo 
Yahudik. 22 Kowol Pilato kole, Kit ne kaasir ko kaasir. 

23 Ye kingo kagogartat anyun askarik Jesu, konam ngoroikyik, 
.kopchei koek kebeberwek ang'wan, koib askarindet age tugul 
kebeberta age; ak ko u noto sumet agine: ak kima kotinyei 
sumet ole kigituiye, kiginab koek agenge kong'eete barak agoi 
kapkelyen. 24 Kolenjigei anyun ichegei, Amongegerer, ago 
ongeser barbarek, si kenai chito ne bunjin: si kosulda sirutiet 
ne mwaei kole, 

Kipchechigei ngoroikyuk, 
Ak kolotyigei ngoriennyu. 

Kiyai anyun askarik tuguchuto. 25 Ago kitonondos eng’ ye 
negite kimurtoiyotab Jesu kamet, ak chepkametab kamet, 
Maria ne bo Klopa, ak Maria Magdalene. 26 Ye kingogeer 
Jesu anyun kamet, ak noto ne bo alamalyet ne kichamei Jesu 
kotonondos eng’ yoto, kolenji kamet, Chebiosoni, keer wering'u- 
ng! 27 Kolenji anyun noto ne bo alamalyet, Keer komet! 
Ak koboch sainato komut inendet chebiosonato kwo gonnyi. 
28 Kingobata choto, ko kagonai Jesu kole kagogesgei tuguk 
tugul, si kobiit kosulda sirutiet, komwa kole, Ama melel. 
29 Kiga kinde yoto teret ne nyiitat siki: konyiit anyun *sibonjit 

siki ak koyogochine *husop, konde kutinnyi. 30 Ye kingo 
kagotaach Jesu siki, komwa kole, Kagogesgei: ak koabuch 
metinnyi, ak kogoito tamirmiriennyi kwo. 


Ketoore ng'otit karastab Jesu, ak Tubennyi 

3I Amu ki Chobet ak kima kemakyin muswek kotebe 
kimurtoiyot eng’ sabato (amu ki o betunoto bo sabato), kosom 
Yahudik Pilato kole keiri kelyekwak, si kesutei. 32 Kobwa 
anyun askarik, ak koiri kelyekab ne bo tai,ak ne bo age ne kiga 
kigartat koboto inendet. 33 Ago ye kingobwa ye mi Jesu, 
ak kogeer kole kagome, ko mata koiri kelyekyik: 34 ago kitoore 
ng'otit karastanyi age eng’ askarik, ak ngunoto komong’ korotik 
ak beek. 35 Ak kibaorian inendet ne kigeer, ak ko bo iman 
baornatennyi: ak ingen inendet kole mwaei iman, si kobiit 
oyan ak okwek. 36 Kiyaak tuguchu, si kobiit kosulda sirutiet 
ne kile, Magiiriei kowennyi. 37 Ak kogeny mwaei sirutiet age 
kole, Tun keerei ichek inendet ne kitoorei. 38 Ak kingobata 
tuguchu, kwo Josep ne bo Arimatea, ne ki age eng’ alamalyetab 
Jesu eng? ung'ot, amu kiiywei Yahudik, kosom Pilato kole 
kosut mustab Jesu: ak kichamji Pilato. Konyo anyun koib 
bortanyi. 39 Ak kinyo agine Nikodemo, ne kinyonji Jesu 
kemoi atkinye tai, koibu tuguk che u igomoik che kigiburukto 
nyamdutik alak, che ki olo bo ratilisiek bogol. 40 Kisut anyun 
mustab Jesu, ak kotaa eng’ ngoroik che bo katanit koboto nya- 
mdutik, ko u biteetab Yahudik ye tubisiei. 41 Kimi mbaret 
ole kigigartate inendet; ak kimi mbaranato kererit ne leel ne 
kitom ketupchi chi. 42 Kiinde anyun Jesu oloto amu betutab 
Chobetab Yahudik, amu ki negit kererit. 


Kererit ne kima komi kiy 

2 Kinyo kererit Maria Magdalene, karon, ko kairir emet, 

eng’ betut ne bo tai ne bo wigit, ak kogeer koita ko kageisto 
eng’ kererit. 2 Kolabat kot koit ole mi Simon Petero, ak noto 
age ne bo alamalyet, ne kichamei Jesu inendet, ak kolenji ichek, 
Kageib Kiptaiyat eng’ kererit, ama kingen ole kaginde. 3 Koba 
anyun Petero, ak nin age ne bo alamalyet, kotokyigei kererit. 
4 Kiruai tuwai kibagenge: ak kilabat nin age ne bo alamalyet 
kondoe Petero, ak kosib koit kererit; $ ak kingong'uruk kogeer 
orit, kogeer ngoroikab katanit ko itootin; ago mawa orit. 
6 Konyo anyun Simon Petero agine, kosubu inendet, ak kwo 
kererit orit; ak kogeer ngoroik che bo katanit ko itootin; 7 ago 
anget ne kimitei metinnyi ko kima komi, koboto ngoroik che 
bo katanit, ago ki mamanat inegei eng’ oldo age. 8 Kiwa orit 

agine noto age ne bo alamalyet ne kiga sib koit kererit, ak kigeer 
ak kiiyan. 9 Amu kitom konai sirutiet ne kile, ng'eetei kogeny 
matiny eng’ che kibek. ro Koba ga anyun kogeny choto bo 
alamalyet. 


Koborjingei Jesu Maria 

II Ago kitononi Maria eng’ kererit sang’, korirei: ak ye 
kita korirei, kong'uruk koiit kererit; 12 ak kigeer malaikaisiek 
aeng’ che leelach ngoroik kotebyei ng'ony, age eng’ ole bo metit, 
ak age eng’ ole bo kelyek eng’ ole kimi bortab Jesu. 13 Ak 
kilenji, Kobogoriondoni, kalya si irir? Kolenji, Amu kageib 
Kiptaiyandennyu, amangen ole kaginde inendet. 14 Ak ye 
kingo kagomwa ko u noto, kowelelgei, kogeer Jesu kotononi, 
ama konai kole Jesu noto. 15 Kolenji Jesu, Kobogoriondoni, 
kalya si irir? icheng'e ng'o? Kiibwati kolen inendet ko ribinde- 
tab mbaret, ak kolenji, Kiptaiyandani, ngo kaiib inendet eng’ 
oli, imwawa ole kainde, si aib inendet. 16 Kolenji Jesu, Maria. 
Kowelelgei, ak kolenji eng? kutitab Hebranik, Rabboni; ye 
kiweech kele, Konetindoni. 17 Kolenji Jesu, Ametwaa; amu 
tom atogosyi oldab Kwanda: ago ui ole mi tupchosiekyuk, ak 
ilenji, Atogosyini oldab Baba, ago Baba neng’wong’, Jehovah 
nenyu, ago Jehovah neng'wong'. 18 Konyo Maria Magdalene 
kolenji alamalyet, Kaageer Kiptaiyat; ak kagomwachi tuguchu 
inendet. 


Koborjingei Jesu alamalyet 

19 Ak ye kingoek lagat eng’ betunoto bo tai ne bo wigit, ye 
kiga keger kurgotik eng’ ole kimi alamalyet, amu kiiywei Yahu- 
dik, konyo Jesu kotonone kwenunywa ak kolenji, Ingoteb kalyet 
eng’ okwek. 20 Ak ye kingo kagomwa nito, koborji eunekyik 
ak karastanyi. Koboiboitu anyun alamalyet, ye kingogeer 
Kiptaiyat. 21 Kolenji Jesu anyun kogeny, Ingoteb kalyet eng’ 
okwek: ko u ye kiiyokwa Kwanda, ayoktook ak okwek ko u 
noto. 22 Ak ye kingo kagomwa nito, kobusyi, ak kolenji, 
Otaach Tamirmiriet ne Tilil: 23 bik alak tugul che onyochini 
kaat tengekwogikwak, kenyochin kaat; ak alak tugul che oesioi 
onyochi kaat, keesioi kenyochi kaat. 


Koborjingei Jesu Tomas 
24 Ago kima komi Tomas ne kigiguure *Didumo, ne ki 
age eng’ taman ak aeng’, koboto ichek ye kinyonei Jesu. 25 Ko- 
lenji anyun chun alage che bo alamalyet, Kagegeer Kiptaiyat. 
Ago kilenji Tomas ichek, Ngot ko mageer eng’ eunekyik berutik 

che bo kipchumarisiek, ak ande mornennyu berutikab kipchu- 
marisiek, ak ande eunnyu karastanyi, ko mayani. 

26 Ak kingobata betusiek sisiitu ko kimi go alamalyennyi 
kogeny, ak kimi Tomas koboto ichek. Kinyo anyun Jesu, ko 
kerotin kurgotik, ak kotonon eng’ kwenunywa, ak komwa kole, 
Ingoteb kalyet eng? okwek. 27 Kolenji Tomas, Iyogou morne- 
ngung’, ak igeer eunekyuk; ak iyogou eung'ung’ ak inde 
karastanyu; si meegu ne matinyei kayanet, ago iyan. 28 Ko- 
wolji Tomas kolenji, Kiptaiyandennyu ak ko Jehovah nenyu. 
29 Kolenji Jesu inendet, Kaiyan amu kaigeera: iberurotin ichek 
che iyani ama keer. 


Kit ne tokyingei Logoiywechu 
30 Kiyai Jesu kaborunoik alak che chang’ eng’ taitab ala- 
malyet, che ma sirotin eng? bukuini: 3I ago kigisir chu, si 
kobiit oyan ole Jesu ko Kristo, Weritab Jehovah; ak si kobiit 
ye oyani onyoru sobondo eng’ kainennyi. 


Koborugei Jesu eng’ ole negite Araraita ne bo Tiberia 
2 Kingobata tuguchu koborjigei Jesu kogeny alamalyet 

eng’ araraita ne bo Tiberia; kiiborjigei ko u ni. 2 Kimi 
tugul, Simon Petero ak Tomas ne kiguure *Didumo, ak Nata- 
nael ne bo Kana ne bo Galili, ak werikab Sebedi, ak aeng’ alak 
che bo alamalyennyi. 3 Kolenji Simon Petero, Kawe aram 
njirenik. Kolenji chun alage, Kibendi agachek koboten. 
Koba anyun ak kolany moingetab beek: ak ma nam kiy ke- 
mounoto. 4 Ago ye kimachei koeech, kotonon Jesu eng’ 
ngegut: ago ma nai alamalyet kole Jesu. 5 Kolenji Jesu anyun, 
Lagochu, otinye kiy ne oame? Kowolji kolenji, Achicha. 
6 Ak kilenji ichek, Owirji regereiywot ne kiname njirenik komo- 
stab tai ne bo moinget, si onyoru. Kowirji anyun, ak mata 
komuch kochuut amu chang'indab njirenik. 7 Komwachi age 
ne bo alamalyet, noto ne chamei Jesu, Petero, kolenji, Kiptaiyat 
nito. Ye kingogas anyun Simon Petero kole Kiptaiyat, kolaach 
kotit anyun (amu kimi ach ngor) ak kochorjigei araraita. 8 Ago 
kibwa chun alage che bo alamalyet kobunu moinget ne ming'in 
(amu kima ko looen eng’ ngegut, ago ki olo bo *kakwautik che 
bo eut bogol aeng’), kochuutu regereiywondonoto mi njirenik. 
9 Noto anyun, ye kingoit ngegut, kogeer eng’ yoto mat ne bo 
nesek, ak kiwatanat njiriot eng’ yoto, ak makatiat. 10 Kolenji 
Jesu, Oibu njirenik alak chu korame nguno. 11 Kolany Simon 
Petero moinget, ak kochuut regereiywot konyo ngegut, ak ki 
nyiitat njirenik che eechen, bogol agenge ak konom ak somok: 

ak nganda ki chang’ njirenik mising’, ko kima kerer regerei- 
ywondonoto. 12 Kolenji Jesu ichek, Obwa oamisie. Ak ma 
kany age tugul eng' alamalyet koteebe kole, I ng'o? amu 
kiingen kole, inendet ko Kiptaiyat. 13 Konyo anyun Jesu ak 
konam makatiat, ak kogochi, koboto njirenik agichek. 14 Nito 
ko ne bo somok koborjingei Jesu alamalyet, ko kagong'eet 
inendet komong’ eng’ che kibek. 


Ng'alek che bo let che bo Jesu che kimwachi Petero 

I5 Ye kingo kagoamis anyun, kolenji Jesu Simon Petero, 
Simon, weritab Johana, tos ichama kosiir chu? Kolenji inendet, 
Ee, Kiptaiyandani, ingen ile achamin. Kolenji, Bai arekyuk. 
16 Kolenji kogeny ne bo aeng’, Simon, weritab Johana, ichama? 
Kolenji, Ee, Kiptaiyandani, ingen ile achamin. Kolenji, Iyage 
kechirekyuk. 17 Kolenji ne bo somok, Simon, weritab Johana, 
ichama? Koarogen Petero amu kamwachi ne bo somok, 
kolenji,Ichama? Ak kolenji, Kiptaiyandani, ingen tuguk tugul; 
ingen ile achamin. Kolenji Jesu inendet, Bai kechirekyuk. 
18 Amwaun, iman, iman, ale, Ye kita ko i ming’in, ko kiilaakse- 
chinige, ak iwendi ole imache: ago ye tun iositu, iitoi euneguk, 
ak kolaakseun age, ak komutin ole memache. 19 Komwa ni, 
kobortoi ole teptoi meet ne konyite Jehovah. Ak ye kingo 
kagomwa nito, kolenji, Isubwa. 20 Kowelelgei Petero, kogeer 
noto bo alamalyet ne chamei Jesu, kosubi; ne kitiiegei tegetab 
Jesu eng’ amisietab lagat, ak kolenji, Kiptaiyandani, ng'o inendet 
ne ng'wektoin? 21 Kingogeer Petero inendet, kolenji Jesu, 
Kiptaiyandani, lyon chichi? 22 Kolenji Jesu, Ngot amach 
kotebi agoi tun anyo, image nee? isubwa inye. 23 Kiyom 
anyun ng'olyondoni tupchosiek, kole mameei chichoto age ne 
bo alamalyet: ago kima mwachi Jesu inendet, kolenji, mameei; 
ago kilenji, Ngot amach kotebi agoi tun anyo, image nee? 


Ng'alek che bo let 
24 Nito anyun ko noto bo alamalyet ne baorianjin tuguchu, 
ak ne kisirei tuguchuto: ak kingen kele bo iman baornatennyi. 
25 Ak mi kogeny tuguk alak che chang’ che kiyai Jesu, che, 
nda kisirei age tugul, alen ta mayamei ng'ony bukuisiek che kata 
kisirjin. 


I9I 


BOISIONIKAB CHE KIYOKTOI 


Ng'alek che kindoune 

Ee Teopilo, kiatet eng’ baruet ne bo tai, tugul che kitoi Jesu 

koyai ak konet, 2 agoi betut be kigimuti kwo barak, ye kingo 
kagogochi ng’atutiet eng’? Tamirmiriet ne Tilil che kiyoktoi che 
kiga kolewen, 3 icheget che kiiborjigei kosobei ye kingobata 
nyalildanyi, eng’ kaborunoik che chang’, kong'ang'jingei ichek 
eng’ betusiek artam, ak kong’alaljin ichek agobo tuguk che bo 
bounatetab Jehovah: 4 ak, kingo kagoyumgei koboto icheget, 
kong'at kolenji, amat obe eng’ Jerusalem, ago ogen kayomiset ne 
bo Kwanda, noto kiogasena: 5 amu kiibatisanis Johana iman 
eng' beek; ago kibatisanok eng' Tamirmiriet ne Tilil kotom 
kogesgei betusiek che chang’. 


Kotogostoi Jesu 

6 Noto anyun, ye kingo kagoyumgei, koteebe inendet, kolenji, 
Kiptaiyandani, iweekyini Israel bounatet eng? betusiechuto? 
7 Kolenji ichek, Mabotok onai betusiek anan kenyisiek, che 
kigonde Kwanda eng’ bounatennyi inegei. 8 Ago otaache 
kamuktaet, ye tun kanyonjok Tamirmiriet ne Tilil: ak oegu 
baorinikyuk eng’ Jerusalem, ak eng’ Judea komugul ak Samaria, 
ak agoi tabandab ng'ony. 9 Ak ye kingo kagomwa tuguchu, 
ye kita kogeerei kimut inendet kwo barak; ak kitaach boldet 
inendet ak kobetito eng’ tainywa. xro Ak ye kingota konyali 
kipsengwet kochiiljin kong?’ kota kowendi, ogeero, kitononso 
bik aeng’u eng’ ye negite icheget kolaachi ngoroik che leelachen; 
11 che kimwa agichek, kole, Okwek bikab Galili, kalya si 
otononse ak onyali kipsengwet? tun nyonei Jesu nito, ne kagimut 
kwo kipsengwet kobunei oling'wong', ko u yu kogeere kowendi 
kipsengwet. 

Keleweni ne kiyoktoi ne bo taman ak aeng’ 

12. Koweek anyun koba Jerusalem kobunu tulwet ne kiguure 
tulwetab Emitik, ne negite Jerusalem, ne yamegei ak bandab 
betutab sabato. 13 Ye kingo kagoba go, kolany got ne bo 
barak, ole kitebe; agot Petero, Johana, Jakobo, Andrea, Pilipu, 
Tomas, Bartolomayo, Matayo, Jakobo ne bo gab Alpayo, Simon 
Selote, ak Judas ne bo gab Jakobo. 14 Kitebi chu tugul eng’ 
kabwatet agenge eng’ kagiiletab ge ne bo saet, koboto kobo- 
gorisiek, ak Maria kametab Jesu, ak tupchosiekab Jesu. 

15 Ak kitonon Petero eng? kwenutab che tupcho eng’ betu- 
siechoto, (ki chang’ bik che kiga tuiyo, ki olo bo bogol agenge ak 
tiptem), ak kile, 16 Che kitupche, ko nyolu kosulda sirutik, che 
kiga mwa Tamirmiriet ne Tilil eng’ tai eng’ kutitab Daudi agobo 
Judas, ne ki kandoindet ne kiindochin ichek che kinamei Jesu. 
17 Amu kigiititech, ak kinyor kebebertanyi eng? boisioni. 
18 (Ak kinyor chichi mbaret eng? melektab tengektanyi: ak 
kingobut kosieb mo, kobetak moet, komong’ agutanikyik tugul. 
19 Ak kinaak ng'olyondonoto eng’ tugul che menyei Jerusalem; 
kot keguure mbaranato Akeldama eng’ kutinywa, noto ko, 
Mbaret ne bo korotik.) 20 Amu sirat eng? bukuit ne bo 
Tienwogikab Kalosunet, kole, 

Ingoguber ole menyei, 
Ak amat komeny chi oloto: 
ak, 
Ingonam chito age boisiennyi. 

21 Ingobiit age eng’ bik che kicham kebendoti tugul eng 
betusiek tugul ye kicham komong'u Kiptaiyat Jesu ak komandoi 
eng’ kwenunnyo, 22 kotaune kabatisanetab Johana, agoi betut ne 
kigimuti kwo barak kobunei olinyo, kanyol koek age eng’ bichuto 
baoriat kobotech agobo ng'eetyennyi. 23 Ak kilewen bik aeng’, 
Josep ne kigiguure Barsaba, ne kigiguure kainennyi ne bo aeng’ 
Justo, ak Matia. 24 Ak kisa, kole, Inye, Kiptaiyat, ne ingen 
mugulelwekab bik tugul, iboruech eng’ bichu aeng’, ne kailewen, 
25 si kobiit konam kebeberta eng’ boisioni ak kayoktaoni, ne 
kiibute Judas, si kobiit kwo oldanyi. 26 Ak kiser barbarek 
agobo ichek; ak kiibutyi barbariat Matia; ak kigiitito che 
kiyoktoi taman ak agenge. 


Konunetab Tamirmiriet ne Tilil 


2 Ak kingoitei betutab Pentekost, ko kimi tugul komosta agenge. 
2 Ak kimong’ eng’ sainato cheet ne bunu kipsengwet ko u 
usonet ne usei eng? kimnatet ne o, ak kinyi got komugul ole 
kitebe. 3 Ak kimong’ji ng'elyebwek che pcheotin, ko u che bo 
mat; ak kitebe age tugul eng’ ichek. 4 Ak kinyi ichek tugul 
Tamirmiriet ne Tilil, ak kitoi kong'alale kutuswek alak, ko u ye 
kiigochi Tamirmiriet kong’alal. 

5 Ak kimi Yahudik che kimenyei Jerusalem, bik che kigonyiti 
Jehovah, che kibunu bororiet age tugul ne mi kureretab kipse- 
ngwet. 6 Ak kingogas cheonoto, koyumgei tuiyet, ak kokwo- 
ng'o, amu kigas chi tugul bichoto kong'alali eng’ kutinnyi. 
7 Ak kitang’any tugul ak kokwong’io, kolen, Ogeero, tos ma 
Galilik chu tugul ng'alaldos? 8 Ak katepto ano si kegas achek 

chi tugul eng’ kutinnyo, ne kigisiktech? 9 Partik ak Medoik ak 
Elamik, ak che menyei Mesopotamia, ak Judea ak Kapadokia, ak 
Ponto ak Asia, 10 ak Prugia ak Pampulia, ak Misri ak komo- 
swek che bo Libya che negite Kurene, ak toek che bunu Rom, 
Yahudik koboto che kibunji Yahudik eng? kayanenywa, 
11 Kretik ak Marabuk, kigase ichek kong'alali eng’ kutuswekyok 
boisionik che eechen che bo Jehovah. 12 Ak kitang'any tugul, 
ak kogerer met, kolenjingei ichegei, Egu nee ng'olyondoni? 
13 Ago kichombil alak kole, Kabogityo eng divaik che leelach. 


Amdaetab Petero eng’ betutab Pentekost 

14 Ago kitonon Petero koboto taman ak aeng’, ak kolenji, 
eng’ kutit ne o, Okwek bikab Judea, ak okwek tugul che omenye 
Jerusalem, ingonaak ni eng? okwek, ak oepchi it ng'alekyuk. 
15 Amu ma bogityo bichu, ko u ye obwati; amu ta ko sait somok 
kityo; 16 ago nito ne kimwaei maotiot Joel; kole, 

17 Mwari Jehovah kole, Tun eng betusiek che bo let, 

Arong'jini bik tugul Tamirmiriennyu, 
Ak komaoten werikwok ak tibikwok, 
Ak kogeer murenikwok ng'ang'utik, 
Ak koruotyi boisiekwok karuotitaosiek: 
18 Arong'jini Tamirmiriennyu eng betusiechoto; 
Ee, agot otwogikyuk murenik ak tibik, si komaoten. 
19 Ak abarte kwong'utik eng’ kipsengwet barak, 
Ak kaborunoik eng’ oli bo ng'ony; 
Korotik, ak mat, ak koiyenetab iyeto: 
20 Kiwalei asista koek mesundeito, 
Ak kewal arawet koek korotik, 
Kotom koit betutab Kiptaiyat, 
Betut ne o ago ne toogunot: 

21 Ak tun kisoru age tugul ne kuurei kainetab Kiptaiyat. 

22 Okwek bikab Israel, ogas ng'alechu: Jesu ne bo Nasaret, 
chito ne kiibarta Jehovah eng’ okwek eng’ boisionikab kimnatet 
ak kwong'utik ak kaborunoik, che kiyai Jehovah eng’ inendet 
eng’ kwenung'wong', ko u ye ongen okwek; 23 inendet ne 
kiigoito Jehovah eng’ begechinetab ng'olyondennyi ak naet ne 
kiga kechob eng tai, kiogartat okwek inendet ak obar eng 
eunekab bik che bistoe ng'atutik: 24 inendet ne kiing'eet 
Jehovah ko kagotiach eng’ ng'wanindo ne bo meet: amu kima 
komuchi meet konam inendet. 25 Amu kimwa Daudi agobo 
inendet, kole, 

Kiageere Kiptaiyat kotugul komi tainnyu; 
Amu mi inendet eunnyu ne bo tai, si ma kitumduma: 

26 Amu noto anyun kiigasgei muguleldanyu, ak kibaibait 
ng'elyeptanyu ; 
Ak koboto noto komeng'isiei bortanyu agine eng' kama- 
ng'unet: 

27 Amu mebagakyini sobondanyu oldab che kigobek, 

Amegoitoi neng’ung’ Ne Tilil kogeer nunet. 

28 Kiigona anai ortinwekab sobondo; 

Inyiitwa boiboiyet eng’ taing'ung'. 

29 Che kitupche, amwawok komie agobo boiyot ne o Daudi, 
ale, kime ak kigitub, ak mitei kererinnyi kwenunnyo agoi ra. 
30 Ak amu ki maotio, ak kiingen kole kiga koyosiechi Jehovah 
inendet kole, indoi Jehovah ng'echerennyi chito ne tun bunu 
iyotennyi; 3I kingogeer nito anyun kong’alal agobo ng'ee- 
tyetab Kristo kole, ma kibagakyin inendet oldab che kibek, 
ama nunei bortanyi. 32 Kiing'eet Jehovah Jesu nito, ne ki 
baorinikyik achek tugul. 33 Amu itororot inendet eng’ eutab 
tai ne bo Jehovah, ak ko kagetaach eng? Kwanda kayomiset ne 
bo Tamirmiriet ne Tilil, ko kagorong’ anyun nito ogeere ak 
ogase. 34 Amu kima togosta Daudi kipsengwetisiek: ago 
kimwa inendet kole, 

Kilenji Kiptaiyat Kiptaiyandennyu, Tebe eunnyu ne bo 
tai, 

35 Agoi ayai buniguk koek ng'echeretab kelyeguk. 

36 Ingonai anyun komie got komugul ne bo Israel, kole, 
kigoyai Jehovah inendet koek Kiptaiyat ak ko Kristo, Jesu nito 
ne kiogartat. 

37 Kingogas anyun nito, kotoor mugulelwekwak, ak kolenji 
ichek Petero ak che kiyoktoi chun alak, Che kitupche, kiyai nee? 
38 Kolenji Petero ichek, Osigu, si kibatisan age tugul eng’ okwek 
eng’ kainetab Jesu Kristo agobo nyoetab kaat ne bo tengekwo- 
gikwok; si otaach konunetab Tamirmiriet ne Tili. 39 Amu 
neng’wong’ kayomisoni, ak lagokwok, ak tugul che mi ole loo, 
ak tugul che ta koguurei Kiptaiyat Jehovah nenyo kobwanji 
inendet. 40 Ak kibaorian eng’ ng'alek alak che chang’, ak kogiil, 
kolenji, Osoruge eng’ ibini kunur. 4I Kigibatisan anyun iche- 
get che kitaach ng'olyondennyi: ak kigitesyi ichek betunoto 
bik olo bo elfusiek somok. 


Ole nyolu kotepto sobetab bikab Kristo 
42 Ak kiigiiljingei ichek tugul konetisietab che kiyoktoi ak 
yamdaet, eng’ butuletab makatiat ak sautik. 43 Ak kinyor chi 
tugul kaiyweisiet: ak kiyaak kwong'utik che chang’ ak kaboru- 
noik eng’ che kiyoktoi. 44 Ak kimi tugul kibagenge che kiga 

koyan, ak kiyamdoi tuguk tugul; 45 ak kialda mbarenikwak ak 
tuguk alak che kitinyei, ak kopchechi ichek tugul che te che 
kinyalili chi age tugul. 46 Ak kimi hekalut betut age tugul 
kotebyei eng’ kabwatet agenge, ak eng’ butuletab makatiat eng’ 
ga, ak kiamisiei eng’ kagasetab ge, ak eng? muguleldo agenge, 
47 kolosu Jehovah, ak kiiboiboi ichek bik tugul. Ak kitesyin 
Kiptaiyat betut age tugul icheget che nyoru sorunet. 


Kisoobi chito ne solomwo ne somsei 


Ak kitogostoi Petero ak Johana hekalut eng’ sait ne bo saet, 

sait sogol. 2 Ak kigiganabi chito ne ki solomwo koboch 
komi moetab kamet, ne kicham kindoi betut age tugul kurgetab 
hekalut ne kigiguure Kararan, si kosomei tuguk bik che kibendi 
hekalut orit; 3 ko ye kingogeer inendet Petero ak Johana 
komachei koba hekalut orit, kosom kole kogochi kagochinet. 
4 Ak kiichiilji kong’ Petero inendet koboto Johana, ak kolenji, 
Keerech. 5 Ak kiinyal inendet ichek, kolen nyorune kiy. 
6 Ago kile Petero, Matinye feda ak tahabu; ago agonin ne atinye. 
Ng'eet eng’ kainetab Jesu Kristo ne bo Nasaret, ak iwendote. 
7 Konam anyun inendet eut ne bo tai, ak kong'eet: ak kinyor 
kimnatet ngunoto kelyekyik ak kowekab ng'woniot. 8 Ak 
king'eet kochokyi, ak kotonon, ak kitoi kowendot; ak kiba 
hekalut orit koboto icheget, kowendoti, kotorombenoti, ak 
kolosu Jehovah. 9 Ak kigeer bik tugul inendet kowendoti ak 
kolosu Jehovah: 10 ak kinai icheget kole, inendet ne kicham 
kotebyei kosomei konunoik eng’ Kurget ne kiguure Kararan ne 
bo hekalut: ak kikwong'io mising' ak kotang'any agobo noto 
kagoyaak eng’ inendet. 


Amdaetab Petero eng’ hekalut 

11 Ak kingota konamoti chichoto Petero ak Johana, koruai bik 
tugul ole mi ichek eng’ keterut ne kiguure ne bo Solomon, 
kokwong'dos mising’. 12 Ak ye kingogeer Petero, kowolji bik 
kolenji, Okwek bikab Israel, kalya si okwong'ie agobo ni? anan 
kalya si ochiiljech kong’ ko u ne olen achek che kagigochi 
inendet kowendot eng’ kamugennyo anan eng’ imandanyo? 
13 Jehovah ne bo Abraham, ak ne bo Isak, ak ne bo Jakobo, 
Jehovah ne bo kwanisiekyok, ko kagotoror Kiboitiondennyi 
Jesu, ne kiogoite ak kiotiiye inendet eng’ taitab Pilato, ye kiga 
kobegechi kotiach inendet. 14 Ago kiotiiye okwek Inendet 
ne Tilil ak ko bo Imanda, ak osom ole kegonok rumindet, 15 ak 
kiobar Ne O ne bo sobondo; ne kiing'eet Jehovah eng’ che 
kibek; ki baorinikab noto achek. 16 Ak kagogochi kainennyi 

chichi kimnatet, amu kayanet eng’ kainennyi, chichi ogeere ak 
ongen okwek: ee, kayanet ne mi eng? Jesu ko kagogochi chichi 
sobet ne igesunotgei eng? taingwong’ okwek tugul. 17 Ak 
nguno anyun, che kitupche, angen ale, kioyai noto amu kima 
ongen, ko u ye kiyai bounikwok agichek. 18 Ago tuguk che 
kiga kobor Jehovah eng’ tai eng’ kutuswekab maotik tugul, kole 
tun nyalili Kristo nenyi, ko kagoyai noto kosulda. 19 Osigu 
anyun ak owalage, si kobiit kibukto tengekwogikwok, si kobwa 
anyun betusiek che bo kamuung'et che bunu taitab Kiptaiyat; 
20 si koyok Kristo ne kigilewenwok, inendet Jesu: 21 ne 
kanyol kotaach kipsengwet agoi betusiek che kiwale tuguk tugul 
komiagitu, che king'alale Jehovah eng’ kutuswekab maotikyik 
che tililen che kimi koboch taunetab ng'ony. 22 Kimwa Musa 
iman, kole, Ing'eetwok Kiptaiyat Jehovah maotiot ne bunu che 
otupche, ne u ane; ogas it inendet eng’ tuguk tugul che te che 
mwawok. 23 Ak tun king'emei kiwong'u eng’ kwenutab bik, chito 
age tugul ne magase it maotiondonoto. 24 Ee, ak maotik tugul 
koboch Samuel, ak ichek che kibwanei let eng’ inendet, tugul 
che te che king'alal, ko kimwa agichek agobo betusiechu. 25 O 
werikab maotik, ak che bo kayomiset ne kiiyomisgei Jehovah ak 
kwanisiekwok. Kilenji Abraham, Kiberuri bororiosiek tugul 
che bo ng'ony eng’ keswondeng'ung'. 26 Ak ye kingo ka- 
gong'eet Jehovah Kiboitiondennyi, koyokwok okwek korok si 
koberurok, ak koistoe chi age tugul eng’ okwek tengekwogikyik. 


Petero ak Johana eng’ kapkiruok 
4 Ak kingota kong’alaljin ichek bik, kobwanji icheget tisiik ak 
kiptaiyatab hekalut ak Sadukaik, 2 kotinyei neregek amu 
kiinet bik ak koamda eng’ Jesu ng'eetyetab che kibek. 3 Ak 
kinam icheget, ak kotoorji korgoret agoi mutai: amu kiga 
koimen. 4 Ago kiiyan che chang’ eng’ ichek che kigas ng'olyot; 
ak kiek koitetab murenik olo bo elfusiek mut. 

5 Ak eng’ betut ne kiisubi noto koyumgei bounik ak boisiek 
ak sirik eng’ Jerusalem; 6 ak Anas tisiindet ne o, ak Kaiapa, ak 
Johana, ak Aleksandro, ak tugul che bo oretab tisiindet ne o. 
7 Ak kingo kagonde ichek kwenunywa, koteebe kole, Nee kamu- 
get ne koyae ni, anan eng’ kainetab ng'o? 8 Kingonyi anyun 
Petero Tamirmiriet ne Tilil, kolenji ichek, Okwek bounikab 
bik ak boisiek, 9 ngemachei keginenech rani agobo boisiet ne 
mie ne kogiyachi chito ne nyalulat, ole kogisoopto chichito; 
I0 ingonaak anyun eng’ okwek tugul, ak eng’ bik tugul che bo 
Israel ole, eng’ kainetab Jesu Kristo ne bo Nasaret, ne kiogartat 
okwek, ne kiing'eet Jehovah eng’ che kibek, tononi chichi eng’ 

yu, eng’ taing'wong', ko kagosob eng’ inendet. 11 Inendet 
koita ne kiosas okwek teegik, ne kiga kiyai koek metitab luita. 
12 Ama mi yetunet eng’ chito age: amu mami kainet age eng 
kureretab kipsengwet, ne kigigochi bik, ne kanyol kesorunenech. 

13 Ak kingogeer nyiganatetab Petero ak Johana, ak konai kole 
bik che ma kinet, ama toogunctin, kokwong'io; ak kinai kole, 
kicham komi koboto Jesu. 14 Ak kingogeer chito ne kogisoob 
kotononi koboto ichek, ko mata komuch komwa kiy agobo noto. 
15 Ago ye kingo kagong'at ichek komanda eng’ kapkiruok, 
kong’alal ichegei, 16 kole, Kiitoi nee bichu? amu naat eng’ bik 
tugul che menyei Jerusalem kele koyaak iman eng’ ichek 
kwong'utiet ne o, ama kimuchi ketiiye. 17 Ago si mata koiye- 
staat eng? kwenutab bik, konyolu keger kong’ ichek, si mata 
kong’alalji chi age tugul eng’ kainanito kogeny. 18 Ak kiguur 
ichek, ak keng’at ichek, kolenji, amatata kong’alal agot kitigin 
anan konetis eng’ kainetab Jesu. 19 Ago kiwolji Petero ak 
Johana ichek kolenji, Ngo mie eng’ taitab Jehovah kegasak 
kosiir Jehovah, oruoch okwek: 20 amu magimuchi kesisye ko- 
bate kemwa tuguk che kigegeer ak che kigegas. 21 Ak kingo 
kagoger kong? ichek kogeny, kounda koba, ko mata konyor 
ng'olyot ne iruokyine, amu bik; amu kiitoror bik tugul Jehovah 
agobo noto koyaak. 22 Amu kisiirei artam kenyisiekab chichoto 
kiyaak eng’ inendet kwong'utionito bo kasoobet. 


Koweekyingei Petero ak Johana ole mi choronokwak 
23 Ak kingo kageunda, koba ole mi bikwak, ak komwaita 
tugul che kamwachi tisiik che eechen ak boisiek. 24 Ak kingo- 
gas ichek, komwachi Jehovah eng’ kutit ne o eng? kabwatet 
agenge, kolenji, Ee Kiptaiyat, inye ne kiiyai kipsengwet ak 
ng'ony ak nyanjet, ak tugul che mi oloto: 25 ne kiimwa eng’ 
Tamirmiriet ne Tilil eng’ kutitab kwandanyo Daudi kiboitio- 
ndeng’ung’, ile, 
Kilya si kobolyo Bororiosiek, 
Ak kobwatoti bik tuguk che manamegei ak kiy? 
26 Kitetegei laitorinikab ng'ony, 
Ak koyumegei bounik, 
Agobo Kiptaiyat, ak Kristo nenyi: 
27 amu iman kituitos eng’ nganasani Herod ak Pontio Pilato 
agine koboto Bororiosiek ak bikab Israel, kole kogirinda Kiboi- 
tiondeng'ung” ne Tilil Jesu, ne kiil, 28 si koyai kit age tugul ne 
kisib kong'at eung'ung' ak ng'omnateng'ung' kole kosulda. 
29 Ak nguno anyun Kiptaiyandani, keer kertaenywa bo kong : 
ak igochi otwogiguk komwa ng'oiyondeng'ung” eng’ nyiganatet 

tugul, 30 ye jitoi inye eung’ung’ isoobi bik; si koyaak kaboru- 
noik ak kwong'utik eng’ kainetab Kiboitiondeng'ung'” ne Tilil, 
noto ko Jesu. 31 Ak kingo kagosa, kotumdumgei ole kiga 
koyumjigei; ak kinyi ichek tugul Tamirmiriet ne Tilil, ak kimwa 
ng'olyotab Jehovah eng’ nyiganatet. 


Yamdaetab tuguk tugul 


32 Ak ki bo muguleldo agenge ak sobondo agenge tuiyet ne 
kiga koyan: ak ma mwa chi agot agenge kole, nenyi kiy age tugul 
ne kitinyei; ago kiyamdoi tugukwak tugul. 33 Ak kibaorian 
che kiyoktoi eng? kamuget ne o agobo ng'eetyetab Kiptaiyat 
Jesu: ak kitebe mieindo ne o ichek tugul. 34 Amu kima komi 
agot agenge eng’ kwenunywa ne kibanani kiy: amu tugul che 
kitinyei korotinwek anan gorik, ko kialda, ak koib tuguk che kiga 
aldae kobwa 35 konde kelyekab che kiyoktoi: ak kigipchechi 
chi age tugul ne kinyalili. 

36 Ak kialda Josep mbaret ne kitinyei, inendet ne kitochi che 
kiyoktoi kainet ne bo aeng’ koguure Barnaba (ne ye kiweech, ko 
Weritab kagaigaet), Lawindet, chito ne kisalu Kupro, 37 ak 
koib siling’isiek konde kelyekab che kiyoktoi. 


Anania ak Sapira 


5 Ago kialda chito age ne kigiguure Anania, ak osotiondennyi 
Sapira, korennyi, 2 ak kiituuch kebebertab che kigialdae, 
kongen agine osotiondennyi, ak kiib kebeberta age, konde 
kelyekab che kiyoktoi. 3 Ago kile Petero, Anania, kalya si 
konyi Setani muguleldang’ung’ kot iberber Tamirmiriet ne 
Tilil, ak ituuch kebebertab che kigialdae koret? 4 Kingota komi, 
ko kima ko neng’ung’? ak kingo kagealda, ko kima ibou? Kalya 
si ichob kii eng? muguleldang’ung’?? Ma iberber chi, ago 
Jehovah. 5 Ak kingogas Anania ng'alechu, kobut ak kome: 
ak kinyonji kaiyweisiet ne o tugul che kigas. 6 Ak king'eetyo 
murenik ak kotaae musto anget, ak kisut kwo sang’ ak kotub. 

7 Ak ye ki negit kogesgei saisiek somogu, koit osotiondennyi 
agine, ak kima kongen kit ne kagoyaak. 8 Ak kiwolji Petero 
kolenji, Mwawa ngo kioaldae koret tuguk che te choto. Kole, 
Ee, te choto. 9 Ago kilenji Petero inendet, Katepto ano kot 
ochamnyechi tuwai oyom Tamirmirietab Kiptaiyat? keero, mi 
kurgat kelyekab icheget che katubei manong'otiondeng'ung', ak 
sutin aginye imande. 10 Ak kiibutyi kelyekyik ngunoto, ak 
kome: kobwa go anyun murenik konyor ko kagome, ak kisut 
kwo sang’ ak kotupchi ye negite manong'otiondennyi. 11 Ko- 

nyonji anyun kaiyweisiet ne o kaniset komugul, koboto tugul che 
kigas tuguchoto. 


Koyaei kaborunoik che kiyoktoi, ak kosoobi bik 


12 Ak kiyaagis eng? eunekab che kiyoktoi kaborunoik ak 
kwong'utik che chang’ eng’ kwenutab bik; ak kimi tugul eng’ 
kabwatet agenge eng’ keterut ne bo Solomon. 13 Ago eng’ bik 
alak ko kimata kobiit chi ne kita kogany konamgei ak icheget; 
ago kiitoror bik ichek; 14 ak kitesak kayanik eng’ Kiptaiyat 
kosiir, kichang’a murenik koboto kobogorisiek; 15 kot komut 
ichek che miandos koba ortinwek, ak komogonji itogusiek ak 
kiplusisiek, kole, tamangab kokwer uruetab Petero alak eng 
ichek, kosiirtoi. 16 Ak kiiyomogei tuiyet ne bunu nganasok che 
negite Jerusalem, komutu che miandos, koboto che kiinyalili 
tamirmirik che muruonen: ak kigisoob age tugul eng’ ichek. 


Komi Petero ak Johana kapkiruok kogeny 


I7 Ago kitonon tisiindet ne o, ak tugul che kimi koboto 
inendet (kasubikab Sadukaik choto), ak ki nyiitat ichek ng'et 
konda, 18 ak kinam che kiyoktoi, ak kotoorji korgoret ne bo bik 
tugul. 19 Ago kiyat malaikaiyatab Kiptaiyat kurgotikab korgo- 
ret kemoi, ak komut ichek komong’ sang’, ak kolenji, 20 Oba, 
ak otonon eng’ hekalut ak omwachi bik ng'alek tugul che bo 
Soboni. 21 Ak kingogas ko u noto, koba hekalut ko kaech, ak 
konetis. Ago kinyo tisiindet ne o, ak che kimi koboto inendet, 
ak koguur kiruoget, ak boisiek tugul che bo lagokab Israel, ak 
koyokto kimut ichek kobwa eng’ ole kigiratyi. 22 Ago kingoit 
askarik korgoret ko manyor ichek; ak kiweektagei, ak komwaita, 
23 kole, Kaginyoru ko kerat komie korgoret, ak kotonondos 
ribik eng’ kurgotik: ak ye kangeyat, koma kenyorji chi orit. 
24 Ak kingogas ng'alechu kiptaiyatab hekalut ak tisiik che 
eechen, koiimgei mising? agobo ichek kole egu nee anyun 
ng'alechu. 25 Ak kinyo chi ak kolenji, Ogeero, bicho kogo- 
toorji korgoret, kotonondos eng’ hekalut ak koneti bik. 26 Kwo 
anyun kiptaiyat koboto askarik, ak komut kobwa, ago ma eng’ 
kimnatet; amu kiiywei bik kole si ma kifach ichek eng’ koik. 
27 Ak kingo kagomut ichek kobwa, konde taitab kapkiruok. 
Koteebe tisiindet ne o ichek, 28 kole, Kigeetenak inne kele, 
amatata onet bik eng’ kainani: ak ogeero, kionyiit Jerusalem 
konetisieng'wong', ak omache oibwech korotikab chichito 
kobwanjech. 29 Ago kiwol Petero ak che kiyoktoi kole, Kanyol 
kegas it Jehovah kosiir bik. 30 Kiing'eet Jehovah ne bo 

kwanisiekyok Jesu, inendet ne kiobar ogartat eng’ ketit. 
31 Inendet ne kiitoror Jehovah eng’ eunnyi ne bo tai koek Ne O 
ago Yetindet, si kogochi Israel sigunet, ak nyoetab kaat ne bo 
tengekwogik. 32 Ak ki baorinik achek che bo tuguchu; ak 
Tamirmiriet ne Tilil agine, ne kigogochi Jehovah iche che kase 
it inendet. 

33 Ak kingogas ichek nito, kong'wanit mising’ eng? mugule- 
lwekwak, kot komach kobar ichek. 34 Ago kitonon chito age 
eng’ kapkiruok, Parisaindet, ne kigiguure Gamaliel, konetinde- 
tab Ng'atutik, ne kigonyiti bik tugul, ak kong’at kole kimut 
bichoto koba sang’ ne matia. 35 Ak kilenji ichek, Okwek bikab 
Israel, oripge eng’ bichu, eng’ kit ne omache oyai. 36 Amu 
kingo tom koit betusiechu, koit Teudas kochoigei kole, a chito 
ne o; konamgei ak inendet bik che itei olo bo bogol ang'wan: ak 
kigibar inendet; ak kiyesta tugul che kigase it inendet, ak 
kibetyo. 37 Kingobata chichito kong'eet Judas ne bo Galili 
eng’ betusiek che bo sirisietab kainaikab bik, ak kochuut bik 
alak kosub inendet: kime agine; ak kiyesta tugul che kigase it 
inendet. 38 Ara anyun, amwawok nguno, ale, Oistoege bichu, 
ak obagakte ichek: amu ngo bo bik ng'alechu anan boisioni, 
kowong'ugei: 39 ago ngot ko bo Jehovah, ko momuchi owong’u; 
si ma kinyoruok obortosi ak Jehovah. 40 Kockam anyun ng'ale- 
kyik: ak kingo kagoguur che kiyoktoi kobwa ole mi ichek, kobir 
ak kong'at kolenji, amatata ong'alale kainetab Jesu, ak kiunda 
koba. 41 Koba anyun eng’ kapkiruok koboiboi amu kagiit 
kele nyoljin konyor katewerisiet agobo Kainanato. 42 Ak kima 
sisyo eng’ betut age tugul konetis ak koamdoi eng’ hekalut ak 
eng’ gorik, kole Jesu ko Kristo. 


Keleweni kandoik tisab 


Eng’ betusiechoto anyun, ye ki tesoksei koitetab alamalyet, 

kong'eet kang'unyng'ung'et eng’ Yahudik che ki kutinywa 
ko Yunanik, kong'unyng'ung'ji Hebranik, amu kiginyasta 
mosogikwak eng’ tuguk che kicham kigochin kotugul. 2 Ko- 
guur anyun tamanu ak aeng’ tuiyet ne bo alamalyet, ak kolenji, 
Ma mie kebagakte ng'olyotab Jehovah ak keboisie eng’ mesosiek. 
3 Ocheng’ anyun che kitupche bik tisab eng? okwek che toogu- 
notin kele miachen, che nyiitotin Tamirmiriet ak ng'omnatet, 
che kimuchi kinde boisioni. 4 Ago si kigiiljige achek saet, 
ak konetisietab ng'olyot. 5 Kicham anyun tuiyet komugul 
ng'olyondonoto: ak kilewen Stepano, chito ne nyiitat kayanet 
ak Tamirmiriet ne Tilil, ak Pilipu, ak Prokoro, ak Nikanor, ak 
Timon, ak Parmena, ak Nikola ne bo Antiokia ne kiwalak koek 

Yahudiot: 6 kiinde choto anyun taitab che kiyoktoi: ak ye 
kingo kagosa, kogonoor ichek eunekwak. 

7 Kitesak anyun ng'olyotab Jehovah; ak kotesak mising’ 
koitetab alamalyet eng’ Jerusalem; ak kogas it kayanet tuiyet ne 
o ne bo tisiik. 

Kitaami Stepano 

8 Ak kinyiitat Stepano mieindo ak kamuget, koyai anyun 
kwong'utik che eechen ak kaborunoik eng’ kwenutab bik. 9 Ago 
king’eetyo alak che bo sunagogit ne kiguure ne bo Che Itiagotin, 
ak ne bo Kurenik, ak ne bo Aleksandrianik, ak ne bo bikab 
Kilikia ak Asia, ak kobeigei ak Stepano. 10 Ak kima imuch 
ichek kogirinda ngomnatet ak Tamirmiriet ne king’alale ine- 
ndet. 11 Kogaigai anyun bik komwa kole, Kigegas komwaei 
inendet ngalek che bo chubisiet agobo Musa, ak Jehovah. 
12 Kong'eetng'eet anyun bik konerekso, ak boisiek, ak sirik, 
kobwanji inendet, ak konam ak komut kwo kapkiruok, 13 ak 
konde baorinik che bo lembech, che kimwa kole, Mabagaktoi 
chichi komwa ngalek che yaach agobo yu tilil, ak Ng'atutiet: 
14 amu kigegas inendet komwaei kolen, tatun kong'emei 
yuto Jesu nito bo Nasaret, ak kowal bitonwek che kigonech 
Musa. 15 Kiichiilji kong’ anyun inendet bik tugul che kitebyei 
eng’ kapkiruok, kogeer togennyi ko u togetab malaikaiyat. 


Amdaetab Stepano 


Kole anyun tisiindet ne o, Tos u choto tuguchu? 2 Kole 

Stepano, Che kitupche ak kwanisiekyok, ogaso. Kimong’ji 
Jehovah ne bo torornatet kwandanyo Abraham, ye kimi Mesopo- 
tamia, kotomo komeny Haran, 3 ak kolenji, Mong'u eng' 
emeng'ung' ak eng’ ole mi biguk, ak inyo emet ne ta aborun. 
4 Komong’ anyun eng’ emetab Kaldeik, ak komeny Haran: 
ak kingo kagome kwandanyi, kouu Jehovah inendet, konyo 
emonito omenye rani: § ak kima igochi inendet borotet eng’ 
oloto, acha, agot ole indoi keldanyi: ak kiiarorji kole, tun . 
igochin inendet ak iyotennyi eng let, ye kitom kosich lakwa. 
6 Ak kimwa Jehovah ko u ni, kole, Egu lagokyik bunotik eng’ 
emetab bik alak, ak koyai ichek koek otwogik, ak koyachi ne ya 
eng? kenyisiek bogol ang'wan. 7 Ak kimwa Jehovah, kole, 
Aruokyini bororionoto ne tun ratei ichek: ak ye ibata noto 
komong’ ak koboisiewa eng’ olito. 8 Ak kiigochi arorutiet ne bo 
kamuratanet: kosich anyun Abraham Isak, ak komuratan 
inendet eng’ betut ne bo sisiit; ak kosich Isak Jakobo, ak kisich 
Jakobo kwanisiekyok taman ak aeng’. 9 Ak ye kingoam nget 
kong’ boisiechoto agobo Josep, koalda inendet kwo Misri: ak 

kimi Jehovah koboto inendet, ro ak kisor inendet eng’ nyali- 
lwogikyik tugul, ak kogochi chamet ak ng'omnatet eng’ taitab 
Parao laitoriatab Misri; ne kiinde inendet koek bounindet eng’ 
Misri ak gonnyi tugul. 11 Kinyo anyun rubet Misri komugul 
ak Kanan, ak nyalilda ne o: ak manyor kwanisiekyok amitwogik. 
I2 Ago ye kingogas Jakobo kole mitei bek Misri, koyokto 
kwanisiekyok eng’ banda ne bo tai. 13 Ak eng’ banda ne bo 
aeng’ koborjigei Josep tupchosiekyik; ak kinaak eng’ Parao 
bikab Josep. 14 Ak kiiyokto Josep kole keguur kwandanyi 
Jakobo, ak bikyik tugul, bik tamanwogik tisab ak mut. 15 Ko- 
chortagei anyun Jakobo kwo Misri; ak kime, inendet, ak kwani- 
siekyok; 16 ak kigila ichek koba Sekem, ak kigitupchi kererit ne 
kiga al Abraham eng’ kamanutietab feda eng’ werikab Hamor 
eng’ Sekem. 

17 Ak ye kingorik betut ne bo arorutiet, ne kiiyosiechi Jeho- 
vah Abraham, koyabak bik ak kotesogis eng? Misri, 18 agoi 
kobiit laitoriat age eng’ Misri, ne kima kongen Josep. 19 Kingo- 
menji inendet bororiennyo, ak koyachi ne ya kwanisiekyok, si 
kolakta manyurunikwak si masopcho. 20 Ak kigisich Musa 
eng’ betusiechoto, ak ki kararan inendet mising’; ak kigigu eng’ 
gotab kwandanyi arawek somok: 21 ak kingo kagemeto, konyo 
chebo Parao, komut, ak kogu koek werinnyi. 22 Ak kiginet 
Musa ng'omnatet tugul ne bo Misrik; ak ki kim eng’ ng'alekyik 
ak boisionikyik. 23 Ak ye kingoit olo bo kenyisiek artam, 
kobwat eng’ muguleldanyi korutochi tupchosiekyik, lagokab 
Israel. 24 Ak ye kingogeer kinyalili age eng’ ichek, kotoret 
inendet, ak koyaaktochi mugetut inendet ne kaginyalili, kokwer 
Misrindet kobar: 25 ak kilen inendet naei tupchosiekyik kole 
igochin Jehovah ichek sorunet eng’ eunnyi; ago ma nai. 26 Ak 
eng’ betut ne isubi noto kochunji ichek kobortos, ak kimachei 
kooiyo ichek, kolenji, Murenju, otupche okwek; kalya si oya- 
chige ne ya? 27 Ago kitoorta inendet ne kiyachi nin age ne ya, 
ak kole, Ng'o ne koindein iegu bounindet ak kiruogindet kot 
iruokwech? 28 Imache ibara ko u ye koibar Misrindet amut? 
29 Kimwee Musa anyun ng'olyondonoto, kwo koek bunotyo 
eng’ emetab Midian, ole kisikyi werik aeng’. 30 Ak kingobata 
kenyisiek artamu, komong'ji inendet malaikaiyat eng’ ong'atet 
ne bo tulwetab Sinai, eng’ mat ne lalei eng’ ketit ne samum. 
31 Ak kingogeer Musa, kokwong’ eng’ kioto kageer: ak kingo- 
rikta kole kogeer, kotwek kutitab Kiptaiyat, 32 kole, A Jehovah 
ne bo kwanisieguk, Jehovah ne bo Abraham, ak ne bo Isak, ak 
ne bo Jakobo. Kobotan Musa, ko mata kogany kogeer. 
33 Kolenji Kiptaiyat anyun inendet, Icheru kweoniguk eng’ 

kelyeguk: amu tilil ng'onyut yoto itonone. 34 Kiageer iman 
nyalildab bikyuk che mitei Misri, ak kiagas tigenenywa, ak kaa- 
choruge si kobiit asor ichek: nyo anyun nguno, ayokten iwe 
Misri. 

35 Musa nito ne kiesio ichek, kolen, Ng'o ne koindein iegu 
bounindet ak kiruogindet? Inendet ne kiiyokto Jehovah eng’ 
eutab malaikaiyat ne kimong’ji inendet eng’ ketet si kobiit koek 
bounindet ak katiagindet. 36 Kiimut chichi anyun ichek 
komanda, ye kingo kagoyai kwong'utik ak kaborunoik eng’ 
Misri, ak eng’ Nyanjet ne Birir, ak eng’ kenyisiek artam eng’ 
ong'atet. 37 Musa nito ko noto ne kilenji lagokab Israel, 
Ing'eetwok Jehovah maotiot ne tun bunu che otupche, ne u ane. 
38 Nito ko inendet ne kimi kaniset eng’ ong'atet koboto malai- 
kaiyat ne king'alalji inendet eng’ tulwet ne bo Sinai, ak koboto 
kwanisiekyok: ne kitaach ngalek che soptos si kogonech: 
39 ak kima kas it kwanisiekyok inendet, ago kiesio inendet, ak 
kiweektagei mugulelwekwak Misri, 40 kolenji Aron, Yaiywech 
kanamonik kondoenech: amu magingen ole katepto Musa nito, 
ne kiimutwech kemong'une emetab Misri. 41 Ak kiyai anyun 
moita eng’ betusiechoto, ak koipchi tiseiywot kanamwonoto, ak 
koboiboitu eng’ boisionikab eunekwak. 42 Ago kiituktochi 
batai Jehovah ichek, ak kogoito ichek koot lugetab kipsengwet; 
ko u ye sirat eng’ bukuitab maotik, kele, 

Tos kiogona che kiyagi che kageeny ak tiseiywek 

Eng’ kenyisiek artam eng’ ong'atet, 

Ee gotab Israel? 

43 Ak kioib okwek emait ne bo Molok. 

Ak kecheiyat ne bo kanamwet Repan, 

Kanamonik che kioyai si osa: 

Ak autok obe Babulon bitonin. 
44 Kitinyei kwanisiekyok emait ne bo baornatet eng’ ong’atet, ko 
u ye kiga koaror inendet ne kimwachi Musa, kolenji, koyai ko u 
kergeindo ne kiga kogeer. 45 Ne kiib kwanisiekyok agichek 
eng’ betusiekwak, koboto Josua, ye kinamei Bororiosiek, che 
kion Jehovah eng’ taitab kwanisiekyok, agoi betusiekab Daudi; 
46 ne kinyor chamet eng’ taitab Jehovah, ak kosom konyor 
meng'otetab Jehovah ne bo Jakobo. 47 Ago Solomon ne kite- 
ekyi got. 48 Ago mamenyei Inendet ne Toror Mising’ gorik 
che kiyae eunek; ko u ye mwaei maotiot, kole, 

49 Ng'echerennyu ne bo laitornatet kipsengwet, 

Ak ng'ony ko ng'echeretab kelyekyuk: 
Tos oteekwa got ne u nee? mwaei Kiptaiyat: 
Anan ano ole amuung'e? 

50 Tos ma eunnyu ne kiyaei tuguchu tugul? 

51 Okwek che uui kaat che ma kimuratan mugulelwek ak itik, 
ogirindoi Tamirmiriet ne Tilil kotugul: ko u ye kiyaei kwanisie- 
kwok, oyae ak okwek ko u noto. 52 Ngo eng’ maotik ne ma us 
kwanisiekwok? ak kibar che kisib kobor nyonunetab Chito ne 
bo Imanda; ne kaoegu okwek nguno ng'wektoik ak rumik. 
53 Okwek che kiotaach Ng'atutiet ko u ye kiging’at eng? malai- 
kaisiek, ak ma orib. 


Meetab Stepano 

54 Ak ye kingogas ng'alechuto kong'wonegitu mising’ eng’ 
mugulelwekwak, ak konyei kelek agobo inendet. 55 Ago 
kiinyal kipsengwet kochiilji kong’ ko nyiitat inendet Tamirmiriet 
ne Tilil, ak kigeer lilindab Jehovah, ak Jesu kotononi eng’ eutab 
tai ne bo Jehovah, 56 ak kile, Ogeero, ageere kipsengwetisiek 
ko kagoyatogis, ak kotononi Weritab chi eng’ eutab tai ne bo 
Jehovah. 57 Ago kibolyo eng’ kutit ne o, ak koger itikwak, ak 
kotorombenji kibagenge; 58 ak kitoorta inendet komanda eng’ 
nganaset, ak kolage koik: ak kiinde baorinik ngoroikwak kelye- 
kab muren age ne kigiguure Saul. 59 Kolach anyun Stepano, 
koguurei Kiptaiyat, kolen, Kiptaiyat Jesu, taach tamirmiriennyu. 
60 Ak kigutuny, ak komwa eng’ kutit ne o, kole Kiptaiyat, 
ameiityi ichek tengegi. Ak kingo kagomwa nito, konuuch. 


Usisietab Kristianik kot koiyesta 


Ak kichamei Saul agine meenyi. Ak king'eet betunoto 

usisiet ne o agobo kaniset ne kimi Jerusalem; ak kiyesta 
ichek tugul koyom emotinwekab Judea ak Samaria, kobate che 
kiyoktoi. 2 Kotub anyun Stepano bik che kigonyiti Jehovah, 
ak koteiyo mising’ agobo inendet. 3 Ago kiinyalil mising’ Saul 
kaniset, ak kowendi got age tugul, kochuutu murenik ak kobo- 
gorisiek ak kotoorjin korgoret. 


Pilipu eng? Samaria 

4 Kiba anyun ichek che kiga koyesta, koamdaat ng'olyot. 
5 Ak kichortagei Pilipu nganaset ne bo Samaria, ak koamji 
ichek Kristo. 6 Ak kiepchi it tuiyosiek eng? yamdaet agenge 
ngalek che kimwaei Pilipu, ye kingogas ak kogeer kaborunoik 
che kiyai. 7 Amu kimanda tamirmirik che muruonen, eng’ 
che chang’ che kitinyei, kowaaktos eng’ kutit ne o: ak kigisoob 
che chang’ che meiyotin borwek, ak che kiing'waldos. 8 Ak 
kibiit boiboiyet ne o eng’ nganasanato. 

Simon ne ng'orsei 

9 Ak kimi chito age ne kigiguure Simon, ne kicham kong'o- 
rsei eng’ betusiek alak eng’ nganasanato, ak kiigochi bororietab 
Samaria kokwong’io, komwaei inendet kole, a chito ne o: ro kie- 
pchin it tugul inendet, koboch ne ming'in agoi ne o, kolen, 
Kimnatetab Jehovah chichi, ne kiguure Ne O. 11 Ak kiepchin 
it inendet, amu kicham kogochin kokwong’io eng’ betusiek che 
chang’ eng’ ng'orsosiekyik. 12 Ago ye kingoyan ng'alekab 
Pilipu ye kiamdoi logoiywek che miach agobo bounatetab 
Jehovah ak kainetab Jesu Kristo, kibatisan anyun murenik 
koboto kobogorisiek. 13 Ak kiiyan Simon agine: ak kingo 
kagibatisan kotebi koboto Pilipu: ak kingogeer koyaagis kabo- 
runoik ak boisionikab kimnatet kokwong’. 


Petero ak Johana eng? Samaria 

14 Kingogas anyun che kiyoktoi che kimi Jerusalem kole, 
kogotaach Samaria ng'olyotab Jehovah, koyokyi Petero ak 
Johana: 15 ak ye kingo kagochorgei ichek, kosa agobo ichek, 
kole, si kotaach Tamirmiriet ne Tilil: 16 amu kitom kochorjigei 
agot agenge eng’ bichoto: kiga kibatisan ichek eng’ kainetab 
Kiptaiyat Jesu kityo. 17 Yeityo kogonoor ichek eunekwak, ak 
kitaach Tamirmiriet ne Tilil. 18 Ye kingogeer anyun Simon 
kole kaga ngo konoor alamalyet chi eunekwak, kigochi Tamirmi- 
riet ne Tilil, kogochi ichek siling'isiek, 19 kole, Ogona agane 
kimnatoni, si ngagonoor chi age tugul eunekyuk, kotaach 
Tamirmiriet ne Tilil. 20 Ago kilenji Petero inendet, Ingobetyo 
siling’isieguk koboten, amu kelen inyoru konunetab Jehovah eng’ 
siling’isiek. 21 Metinye kebeberta anan motwet eng’ ng'olyo- 
ndoni: amu ma mie muguleldang'ung' eng’ taitab Jehovah. 
22 Sigu anyun eng’ tengeging'ung'et, ak isa Kiptaiyat, tamangab 
kenyoun kaat amu kabwatetab muguleldang'ung'. 23 Amu 
ageere ale imi eng? ng'wanindo ak eng’ ratutietab tengekto. 
24 Ak kiwol Simon kole, Osaiywa Kiptaiyat, si mabwanja agot 
agenge tuguk che kaomwawa. 

25 Ye kingo kagobaorian anyun ak komwa ng'olyotab 
Kiptaiyat, koweektagei Jerusalem, ak koamji logoiywek che 
miach nganasok che chang’ che bo Samarik. 


Pilipu koboto chitab Etiopia ne kigimoch 
26 Ago kimwachi Pilipu malaikaiyatab Kiptaiyat, kolenji, 
Ng'eet ak iwe murot ne bo tai agoi oret ne chortogei ne wendi 
Gasa kong'eete Jerusalem: ne surkwen. 27 Ak king'eet 

anyun kwo: ak keero, chitab Etiopia, ne kigimoch, ne kitinyei 
bounatet ne o eng’ eutab Kandake, laitoriat kwondo ne bo Etio- 
pik, ne kiribei tugukyik tugul che bo kamanutiet ne o, ne kiga nyo 
Jerusalem kosa; 28 kiweeksei anyun, kotebe karinnyi, ak koso- 
mani bukuitab maotiot Isaia. 29 Ak kilenji Tamirmiriet Pilipu 
anyun, Ui rikte, onamge ak karina. 30 Ak kilabat Pilipu ak 
kogas inendet kosomani bukuitab maotiot Isaia, ak kilenji, 
Iguitosi kit ne isomani? 31 Ak kile, Amuktoi ano, ngo maibo- 
rua chi? Ak kiigaigai Pilipu kole, kolany karit ak kotebi tuwai. 
32 Ak chu sirutik che kisomanoti, 

Kigimut ko u kechiriet ne kikweriei kwo eng'set; 

Ak ko u aruetab kechiriet ne sisei eng’ taitab chito ne 

tilei kororikyik, 
U noto agine mang’any kutinnyi: 
33 Kigiisto kiruogennyi eng’ kaming’inennyi bo ge: 

Ng'o ne tun mwaitoi ibindanyi? 

Amu kinemu sobondanyi eng’ ng'ony. 
34 Ak kiwolji chichoto kigimoch, Pilipu, kolenji, Asomin ale, 
mwaei maotiot ng'olyondoni agobo ng'o? agobo inendet, 
anan agobo chito age? 35 Kong'any anyun Pilipu kutinnyi, ak 
kotoi eng’ sirutioni koamji inendet agobo Jesu. 36 Ak ye kingo- 
ta kobendi eng’ oret, koit ye mi beek; kole chichoto, Keer 
beek-o; nee ne kera si ma kibatisana? [37 Ak kile Pilipu, 
Ngiyan eng’ muguleldang’ung’ tugul, kimuchi kibatisanin. Ak 
kiwol kole, Ayani ale Jesu Kristo ko Weritab Jehovah.] 38 Ko- 
ngat anyun kotonon karit: ak kichortagei tuwai koba beek, 
Pilipu ak chichoto; ak kiibatisan inendet. 39 Ak ye kingolong’ 
eng’ beek, komut Tamirmirietab Kiptaiyat Pilipu; ak mata ko- 
geer anyun chichoto kigimoch Pilipu, amu kiwa chichoto eng’ 
boiboindo. 40 Ak kitook Pilipu eng’ Asoto: ak kosiirto, koamji- 
noti logoiywek che miach nganasok tugul, agoi koit Kaisaria. 


Kowalaksei Saul koegu Kristianindet 

Ak ye kita konerechi Saul koboisie kamuiset ak barisiet 

agobo alamalyetab Kiptaiyat, kwo oldab tisiindet ne o, 
2 ak kosom inendet baronok che ibei koba Damasko agobo 
sunagogisiek, kole ngonyor alak tugul che bo Oranato, ngo 
murenik anan kobogorisiek, komuchi komut kobwa Jerusalem ko 
ratotin. 3 Ak ye kita kowendi, ko karikta Damasko: koluu 
ngunoto lapkeiyet ne kibunu kipsengwet koluuchi inendet 
komoswek tugul: 4 ak kiibutyi ng'ony, ak kogas kutit kolenjin 
inendet, Saul, Saul, amu nee si iusa? 5 Ak kile, I ng'o, Kiptai- 
yandani? Ak kile, A Jesu ne juse: 6 ago ng'eet, ui nganaset, 

si kemwaun kit ne kanyoliyai. 7 Ak kitononso ko nam kut bik 
che kibendi koboto inendet, kogasei twegunet, ama keerei chi. 
8 Kong'eet anyun Saul; ak kingo kagoyatogis konyekyik, ko ma 
kogeerei kiy; komut anyun ichek inendet konamoti eut, agoi 
Damasko. 9 Ak kitar betusiek somok ama keerei kiy, ama 
amisiei anan koeeiso. 


Saul eng? Damasko 

IO Ak kimi alamalyet age Damasko, ne kigiguure Anania; 
ak kilenji Kiptaiyat inendet eng’ ng'ang'utiet, Anania. Kowol 
kole, Ami yu, Kiptaiyandani. 11 Kolenji Kiptaiyat, Ng'eet, 
ui oret ne kiguure Ne Litit, ak iteeb eng’ gotab Judas chito ne 
kiguure Saul, chitab Tarso: keero, saei; 12 ak kagogeer inendet 
chito ne kiguure Anania, konyonei agoi go, ak kogonoor inendet 
eunekyik, si kogeerto. 13 Ago kiwol Anania, kole, Kiptaiyanda- 
ni, kiagas eng’ bik che chang’ agobo chichito, ole te yaitiet ne 
kigoyachi biguk che tililen eng? Jerusalem: 14 ak tinyei eng’ 
yuto kimnatet ne bunu tisiik che eechen si korat tugul che kuurei 
kaineng'ung'. 15 Ago kilenji Kiptaiyat, Ui inye: amu kinnyu 
inendet ne aboisie ne kialewen, si koib kainennyu taitab Boro- 
riosiek ak laitorinik, ak lagokab Israel: 16 amu aborjini inendet 
ole te chang’indab tuguk che kanyol konyorune nyalilda agobo 
kainennyu. 17 Kiwa anyun Anania, ak kiwa agoi go; ak ye 
kiigonoor inendet eunekyik, kolenji, Tupchennyu Saul, kagoyo- 
kwa Kiptaiyat, inendet Jesu, ne kichunjin eng’ oret ne kiibunu, 
kole igeerte, ak kinyiitun Tamirmiriet ne Tilil. 18 Ak eng’ 
sainato, kobutyo eng’ konyekyik tuguk che u berik, ak kigeerto; 
ak king'eet anyun ak kigibatisan; 19 ak kiamis ak kinyor 
kimnatet. 

Ak kitebi betusiek alak koboto alamalyet che kimi Damasko. 
20 Ak ne matianit koamda agobo Jesu eng’ sunagogisiek kole, 
Inendet ko Weritab Jehovah. 21 Ak kikwong'io tugul che kigas 
inendet, ak kole, Tos ma chichi ne kotar bik eng’ Jerusalem, 
icheget che cham koguurei kainani? ak kogonyo oli agobo 
ng'olyondonito, si kobiit komut ichek ko ratotin koba taitab 
tisiik che eechen. 22 Ago kitesak Saul kogimit, ak kiigochi 
kokwong'io Yahudik che kimenyei Damasko, koborjin ichek 
komie kole, Nito ko Kristo. 

23 Ak ye kingogesgei betusiek che chang’, kotuiyo Yahudik 
koruoch kole kobar inendet: 24 ago kinaak eng’ Saul chobenywa 
ne bo ung'ot. Ak kirib ormarichok bet ak kemoi, kole kobar: 
25 ago kiimut alamalyennyi kemoi, ak kochoorta kosiir irimet, 
komitei mesendet orit. 

Saul eng’ Jerusalem ak eng’ Tarso 

26 Ak ye kingonyo Jerusalem kotiem kole koyomogei ak 
alamalyet: ago kiiywei ichek tugul inendet, ama iyan kole 
alamalyet inendet. 27 Ago kiimut Barnaba inendet kwo ole mi 
che kiyoktoi, ak kotetyi anyun ole kigeerto inendet Kiptaiyat eng’ 
oret, ak kole kiga kong'alalji inendet, ak ko u ye kigoamda eng’ 
nyiganatet eng? Damasko eng’ kainetab Jesu. 28 Ak kimi 
koboto ichek eng’ Jerusalem, komandoi ak komong'u, 29 koa- 
mdoi eng’ nyiganatet eng’ kainetab Kiptaiyat: ak kong’alal ak 
kobeligei koboto Yahudik che ki kutinywa ko Yunanik; ago 
kicheng'ei kotugul kole kobar inendet. 30 Ak ye kingonai 
tupchosiek, komut inendet kochortagei kwo Kaisaria, ak koyokto 
kwo Tarso. 

31 Konyor anyun kamuung'et kaniset ne mi Judea komugul 
ak Galili ak Samaria, koteegak; ak ye kibendoti eng’ kaiywei- 
sietab Kiptaiyat ak eng’ kagaigaet ne bo Tamirmiriet ne Tilil, 
kotesak. 


Kosooboti Petero bik eng’ Luda 


32 Ak ye kiwendote Petero komoswek tugul, kochortagei ole 
kimi che tililen che kimenyei Luda. 33 Ak kinyorji oloto chito 
age ne kigiguure Ainea, ne kiga korue itogunnyi kenyisiek 
sisiit; amu ki meat borto. 34 Kolenji anyun Petero inendet, 
Ainea, isoobin Jesu Kristo: ng'eet, ak iite itogung'ung'. Kong- 
eet anyun ngunoto. 35 Ak kigeer inendet tugul che kimenyei 
Luda ak Saron, ak koyan Kiptaiyat. 


Dorkas 

36 Ak kimi age ne bo alamalyet Jopa ne kigiguure Tabita, ne 
ye kiweech kele Dorkas: kitinyei kobogoriondoni boisionik che 
chang’ che miach ak kagochinoik che kiigoitoi. 37 Ak kimian 
eng’ betusiechoto, ak kime: ak kingo kagoun, konde got age ne 
mi barak. 38 Ak amu ki negityin Luda ak Jopa, ko ye kingogas 
alamalyet kole, mi Petero oloto, koyokyi bik aeng’ inendet, 
kosom kole, Nyonjech, amegage. 39 Kong'eet anyun Petero ak 
koba ak ichek. Ak kingo kagoit, komut inendet kwo got ne bo 
barak: ak kitonondos mosogik tugul korirtos eng? ye negit 
inendet, ak koborji sumotik ak ngoroik che kinabei Dorkas, ye 
kita komi koboto ichek. 40 Komaanda Petero tugul koba sang’, 
ak kogutuny, kosa; ak kingoweleljigei musto, kolenji, Ng'eet, 
Tabita. Ak kiyat konyekyik: ak kingogeer inendet Petero, 
kong'eet koteb ng'ony. 41 Ak kogochi inendet eunnyi, ak 

konam inendet kong'eet; ak ye kingo kagoguur che tililen ak 
mosogik, konde inendet tainywa ko kagosob. 42 Ak kinaak eng’ 
Jopa komugul: ak kiiyan che chang’ Kiptaiyat. 43 Ak kitebi 
eng’ Jopa betusiek che chang’ koboto chito age ne kigiguure 
Simon ne teiteindetab muiywek. 


Petero ak Kornelio 

1 Kimi chito age Kaisaria, ne kigiguure kainennyi Kornelio, 

ne ki kiptaiyatab bogol ne bo luget ne kigiguure luget ne 
bo Italia, 2 chito ne kigonyiti Jehovah ak koiywei inendet 
koboto gonnyi tugul, ne kiigochin bik kagochinoik che chang’, ak 
kosaei Jehovah kotugul. 3 Kigeer eng’ ng'ang'utiet kimni, olo 
bo sait sogol ne bo bet, malaikaiyatab Jehovah konyonjin ine- 
ndet, ak kolenji, Kornelio. 4 Ak kingogeer inendet mising’ eng’ 
kaiyweisiet, kole, Tos nee, Kiptaiyandani? Kolenji, Kigoit 
barak sautiguk ak kagochinoiguk koek kabwatet eng’ taitab 
Jehovah. 5 Iyokte nguno anyun bik koba Jopa, koguur chi ne 
kiguure Simon, ne kainennyi ne bo aeng’ ko Petero: 6 inendet 
ko toondetab Simon ne teiteindetab muiywek, ne mi gonnyi 
ngegutab araraita. 7 Ak ye kingo kakwa malaikaiyat ne kinga- 
lalji inendet, koguur otwogik aeng’ che bo gonnyi, ak askarindet 
ne kigonyiti Jehovah ne ki age eng’ che kiboisiechin inendet 
kotugul; 8 ak kingo kagomwachi ichek ngalek tugul, koyokto 
koba Jopa. 

9 Ak eng’ betut ne kiisubi betunoto ye kita kobendi, ko 
karikta nganaset, kotogosta Petero got barak, eng’ olo bo sait lo, 
kwo kosa: 10 ak kiam rubet, ak kimach koamis: ak ye kigichobei 
amitwogik, kobutyi kiy ne u ruon; Ir ak kigeer kipsengwet 
koyatak, ak kochorugei kit ne u anget ne o kot, kechooru eng’ 
kuinoik ang'wan agoi ng'ony: 12 kimi orit tiong'ik alak tugul 
che bo kelyek ang'wan ak tuguk che ichuutegei che bo ng'ony ak 
taritik che bo barak. 13 Kinyonji anyun kutit, kolenji, Ng'eet, 
Petero; eny ak iam. 14 Ago kile Petero, Ma u noto, Kiptai- 
yandani; amu tom aam kiy ne ma tilili anan ne ng'wan koboch 
atkinyei kora. 15 Kinyonji anyun kutit kogeny ne bo aeng’, 
kolenji, Kit ne kagotilil Jehovah, ko mata ile ng'wan. 16 Ak 
kiyaak kiito konyil somok: ak ngunoto ketaach kioto eng’ 
kipsengwet. 

17 Ak ye kita koiimegei Petero mising' eng? muguleldanyi 
kole, iboru nee ng'ang'utioni kagogeer, ogeero, kotononso eng’ 
kurgat bik che kiga koyok Kornelio, ko kagoteeb ole mi gotab 
Simon, 18 ak koguurso ak koteeb ngo mi Simon oloto, ne 
kainennyi ne bo aeng’ ko Petero. 19 Ak ye kita kobwati Petero 

agobo ng'ang'utionoto, kolenji Tamirmiriet inendet, Keero, 
cheng'in bik somogu. 20 Ago ng'eet, ak ichortege, ak obe 
tugul, amesage kiy: amu kaayogu ichek. 21 Ak kichortagei 
anyun Petero kwo ole mi bichoto, ak kole, Ogeero, a inendet ne 
ocheng'e: nee ne kagonok obwa? 22 Ak kile, Kiiborji komie 
Jehovah Kornelio, eng' malaikaiyat ne tilil, koyok bik kobwa 
koguurin iwe gonnyi ne inendet ko kiptaiyatab bogol, chito ne 
bo imanda ak koiywei Jehovah, ak baorianjin bororiet tugul ne 
bo Yahudik kole mie inendet, kole si kogasenen ng'alek. 23 Ko- 
guur anyun kobwa go ak kochopchi ichek ole ruitos. 

Ak king'eet karon koba koboto bichoto ak tupchosiek alak che 
kibunu Jopa. 24 Ak betut ne kiisubi betunoto koit Kaisaria. 
Ak kiigeni ichek Kornelio, ko kagoguur tupchosiekyik ak choro- 
nokyik che kiingengei komie. 25 Ak ye kingwo go Petero, 
kotoroch Kornelio inendet, ak kobutyi kelyekyik, kogutung’ji. 
26 Ago kiing'eet Petero inendet, kolenji, Tonon; anendet ko a 
chito agane. 27 Ak kingota kong’alaljindos tuwai, kwo go, ak 
konyor bik che chang’ che kagoyumgei: 28 kolenji anyun 
ichek, Ongen okwek ole kiy ne etan eng’ ng'atutik eng’ chi ne 
Yahudio konamgei ak chi ne bo boror age anan konyo ole mi; 
ago kagoborua ane Jehovah kole, si mata aguure chi age ne ma 
tilil anan ne ng'wan; 29 noto anyun kaanyo amata asich kiy ne 
amwae, ye kingo kageguura. Noto anyun ateebe ale nee ne 
koguurja. 30 Kole anyun Kornelio, Betusiek ang'wan rani 
koboch yoto agoi saini, ye kiasae eng’ sait sogol eng’ gonnyu; ak 
keero, kitonon eng’ tainnyu mureno ne ilaachi ngoroik che lilei 
bich, 31 ak kole, Kornelio, kigegas saeng'ung', ak kigoek 
kabwatet eng’ taitab Jehovah kagochinoiguk. 32 Iyokte anyun 
bik koba Jopa, koguurun Simon ne kainet ne bo aeng’ ko Petero; 
mitei inendet ko toondet eng’ gotab Simon teiteindetab mui- 
ywek, ye negite ngegutab nyanjet. 33 Kiayogu anyun bik eng’ 
sainato kobwa ole imi; ak kaiyai ne mje amu kainyo. Kimi 
anyun yu nguno achek tugul eng’ taitab Jehovah, si kegas tuguk 
tugul che king'atin Kiptaiyat. 


Amdaetab Petero 

34 Ak king'any anyun Petero kutinnyi, kole, Iman ageere ale 
machamei Jehovah bik alak kosiir alak: 35 ago taachaksei eng’ 
inendet chito ne iywei inendet, ak koyaei iman eng’ bororiet age 
tugul. 36 Ng'olyot ne kiiyokyi inendet lagokab Israel, ko 
koamda ng’alek che miach che bo kalyet eng’ Jesu Kristo (ine- 
ndet ko Kiptaiyat ne bo tugul)—37 ongen okwek ng'olyondo- 
noto, ne kigiamda eng’ Judea komugul, ketaune Galili, kingobata 

kabatisanet ne kiamdoi Johana; 38 ko u ye kiil Jehovah Jesu ne 
bo Nasaret, eng' Tamirmiriet ne Tilil ak eng' kamuktaet: ne 
kiwendot ak koyaei ne mie, ak kosoobi tugul che kiinyalili 
oindet; amu kimi Jehovah koboto inendet. 39 Ak ki baorinik 
achek che bo tuguk tugul che kiyai eng' emetab Yahudik, ak 
eng’ Jerusalem; ne kibar ichek inendet kogartat eng’ ketit. 
40 Kiing'eet Jehovah inendet eng’ betutab somok, ak kogoito 
kotook, 41 ma eng bik tugul, ago eng’ baorinik che kiga sib 
kolewen Jehovah, acheget choto che kigiamisiei ak keeisei 
koboto inendet ko kagong’eet komong’ eng’ che kibek. 42 Ak 
king'atech keamji bik, ak kebaorian kele nito ko inendet ne 
kiinde Jehovah koek Kiruogindet ne bo che soptos ak che 
kigobek. 43 Baoriani maotik tugul agobo inendet, kole, nyoru 
nyoetab kaat amu tengekwogikyik eng’ kainennyi age tugul ne 
iyani inendet. 
Konyoru Bororiosiek Tamirmiriet ne Tilil ak kibatisani 

44 Ye kita komwaei Petero ng'alechu, kochorjigei Tamirmiriet 
ne Tilil tugul che kigasei ng'olyot. 45 Ak kikwong'io ichek che 
bo kamuratanet che kiiyani, tugul che kibwanei koboto Petero, 
amu kagerong’ji Bororiosiek agichek konunetab Tamirmiriet ne 
Tilil. 46 Amu kigasei ichek kong’alali eng’ kutuswek che tero- 
tin, ak kotorori Jehovah. Kowol anyun Petero kole, 47 Imu- 
chi chi koete beek, si ma kibatisan bichu, che kagotaach Tami- 
rmiriet ne Tilil ko u achek? 48 Ak king'at kole kibatisan ichek 
eng’ kainetab Jesu Kristo. Kosom anyun ichek inendet kole 
kota kobeni betusiek alak. 


Koetegei Petero agobo boisionikyik 

1 1 Ak kigas anyun che kiyoktoi ak tupchosiek che kimi Judea 

kole kogotaach agichek Bororiosiek ng'olyotab Jehovah. 
2 Ak kingo kagonyo Petero Jerusalem, kobelgei ak inendet ichek 
che bo kamuratanet, 3 kolen, Kiiwe oldab bik che ma kimuratan 
ak iamisie koboto ichek. 4 Ago kitoi Petero kotetyi ichek 
komie ng'alechato, kolenji, § Kiami nganasetab Jopa asae: ak 
kingobutya kiy ne u ruon ageer ng'ang'utiet, ne bo kiy ne kicho- 
rugei, ne u anget ne o kot, ne kigichoor kobunu kipsengwet eng’ 
kuinoik ang'wan; ak kinyo agoi ole ami: 6 ak ye kingageer 
mising’ abwat, ageer tiong'ikab ng'ony che bo kelyek ang'wan 
ak tiong'ik che bo timin ak tuguk che ichuutegei ak taritik che bo 
barak. 7 Ak kiagas kutit kolenja, Ng'eet, Petero; eny ak iam. 
8 Ak kiamwa ale, Ma u noto, Kiptaiyandani: amu tom kochut 
kutinnyu kiy ne ma tilil anan ne ng'wan. 9 Ago kiwol kutinato 

ne bo aeng' kobunu kipsengwet kole, Amata ing'wanit kit ne 
kagotilil Jehovah. To Ak kiyaak kioto konyil somok: ak kigi- 
chuut kogeny tugul koba kipsengwet. II Ak ogeero, kitono- 
ndos eng’ sainato bik somogu eng’ taitab got ole kigimi, che 
kigiyok eng’ Kaisaria kobwa ole ami. 12 Kong'ata anyun 
Tamirmiriet, kole, kebe tugul, amat isage. Ak kigibe tugul ak 
tupchosiechu lo agichek; kebe agoi gotab chichoto: 13 ak 
kimwawech ko u ye kiga keer malaikaiyat kotononi eng’ gonnyi, 
kole, Iyokte bik koba Jopa koguur Simon, ne kiguure kainennyi 
ne bo aeng’ Petero; 14 konyo komwaun ngalek, che kisoru- 
nenen, inye ak gong’ung’ tugul. 15 Ak ye kingatau ang’alal, 
kochorjigei Tamirmiriet ne Tilil ichek, ko u ye kichorjech ge 
agachek eng’ taunet. 16 Abwat anyun ng'olyotab Kiptaiyat, ko 
u ye kimwa, kole, Kiibatisanis Johana eng’ beek; ago kibatisa- 
nok okwek eng’ Tamirmiriet ne Tilil. 17 Ngo kiigochi anyun 
Jehovah ichek konunet ne kergei ak ne kigonech ye kingiyan 
Kiptaiyat Jesu Kristo, ko tos, kia ng'o anyun, kot amuch 
agirinda Jehovah? 18 Ak kingogas ng'alechuto, kosisyo, kolos 
Jehovah, ak komwa kole, Kaga kagogochi Jehovah Bororiosiek 
agichek sigunet ne ibu sobondo. 


Kanisetab bik che bo Bororiosiek eng? Antiokia 

19 Kiba anyun ichek che kiga yesta amu usisiet ne king'eet 
agobo Stepano agoi koit Poinike, ak Kupro, ak Antiokia, ko 
mang'alaljin chi age ng'olyot kobate Yahudik. 20 Ago kimi 
alak eng’ ichek bikab Kupro ak Kurene, che kingobwa Antiokia 
kong'alalji Yunanik agichek, koamdoi Kiptaiyat Jesu. 21 Ak 
kimi eutab Kiptaiyat koboto ichek: ak kiiyan bik che chang’ 
konam ng'alekab Kiptaiyat. 22 Ak kigas ngalek agobo ichek 
kaniset ne kimi Jerusalem: ak kiiyokto Barnaba kwo kot koit 
Antiokia: 23 ak kingoit inendet, ak kogeer mieindab Jehovah, 
kobaibait; ak kogiil ichek tugul konamgei ak Kiptaiyat eng’ 
mugulelwek che bekyinotin: 24 amu ki chi ne mie, ak ko 
nyiitat Tamirmiriet ne Tilil ak kayanet: ak kitesak bik che 
chang? kobunji Kiptaiyat. 25 Ak kiwa agoi Tarso kocheng’ 
Saul: 26 ak kingo kagonyor, komut konyo Antiokia. Ak 
kiiyumgei eng’ kenyit agenge koboto kaniset, ak konet bik che 
chang; ak kigitoi keguure alamalyet Kristianik eng’ Antiokia. 


Boisiet ne kigiyoktoe Barnaba ak Saul eng’ Jerusalem 
27 Ak kichorgei maotik eng’ betusiechoto eng? Jerusalem 
kobwa Antiokia. 28 Ak kitonon age eng’ ichek ne kigiguure 
Agabo, ak kobor eng? Tamirmiriet kole tun biitu rubet ne o 

eng'ony komugul: ne kiisulda eng’ betusiekab Klaudio. 29 Ak 
kichopgei komie alamalyet koyokyi toretet tupchosiek che 
kimenyei Judea, chi tugul ko u ye kiimuchi: 30 kiyai anyun ko u 
noto, kiiyokyi boisiek eng’ eunekab Barnaba ak Saul. 


Usisiet ne bunu Herod: kochilili Petero eng’ korgoret 


1 Ak ye ki negit betusiechoto kotoi laitoriat Herod kous 

alak che bo kaniset. 2 Ak kibar Jakobo ng'etab kametab 
Johana eng’ rotwetab chok. 3 Ak ye kingogeer kole kiibaibai 
noto Yahudik, kotoi konam Petero agine. Ak ki betusiekab 
makatiat ne ma kinde mermerek, betusiechoto. 4 Ak kingo 
kagonam inendet, konde korgoret, ak kogochi askarik ang'wan 
konyil ang'wan korib inendet; kolen ye ibata *Paska komutyi 
bik. 5 Kigirib Petero anyun eng’ korgoret: ago kisa kaniset 
Jehovah mising’ agobo inendet. 6 Ak ye kimachei komoong’ 
Herod inendet, ko kirue Petero kwenutab askarik aeng’ eng’ 
kemounoto, koratate sirimwek aeng’: ak kirib korgoret ribik 
eng’ taitab kurget. 7 Ak ogeero, kitonon malaikaiyatab Kiptai- 
yat eng’ ye negite inendet, ak kiikweny lapkeiyet got: ak kiira- 
bach karastab Petero, ak kong'eet kolenji, Ng'eet chokyi. Ak 
kiibutyo sirimwek che kimi eunekyik. 8 Ak kolenji malaikaiyat 
inendet, Ratge, indege kweoniguk ak irat. Ak kiyai ko u noto. 
Ak kilenji, Ilaach ngorieng'ung', ak isubwa. 9 Ak kiwa sang’ ak 
kosub; ak kima nai kole iman kit ne kayai malaikaiyat, ago kilen 
kageer ng'ang'utiet. 10 Ak kingo kagosiir ripset ne bo tai ak ne 
bo aeng’, kobwa agoi ormarichet ne bo karnet ne kibunei kebendi 
nganaset; koyatak inegei: ak kimanda sang’, ak koba kobun 
oret agenge; ak eng’ sainato kobagakta inendet malaikaiyat 
kwo. Ir Ak ye kingobwat Petero, komwa kole, Kaanai nguno 
iman, ale, kagoyok Kiptaiyat malaikaiyandennyi ak kasorua eng’ 
eutab Herod, ak eng’ kagenisiet tugul ne bo bikab Yahudik. 
12 Ak ye kingo kagobwat komie, konyo gotab Maria kametab 
Johana ne kiguure kainennyi ne bo aeng’ Mariko; ole kiga 
koyumjigei che chang? ak kosaei. 13 Ak ye kingogongony 
kurgetab ormarichet, konyo chepto ne kigiguure Roda kogas. 
14 Ak kingonai cheboto kutitab Petero, koma koyat ormarichet 
amu boiboiyet, ago kilabat go, ak komwaita kole tononi Petero 
eng’ ormarichet. 15 Ak kilenji ichek inendet, Amin iywek. Ago 
kimwa eng’ kimnatet kole, u noto. Ak kimwa ichek kole, 
Malaikaiyandennyi. 16 Ago kites Petero kogongony: ak 
kingo kagoyat, kogeer inendet, ak kokwong’io. 17 Ago kiibo- 
rjine inendet ichek eut kosisyo, ak kotetyi ole kagomutunda 
Kiptaiyat inendet komong’ eng’ korgoret. Ak kimwa kole, 

Omwachi ng'alechu Jakobo, ak tupchosiek. Ak kiwa agoi 
komosta age. 18 Ak kingo kagoeech, kotoptobenso askarik 
mising’, kole, katepto ano Petero. 19 Ak ye kingo kagocheng’ 
Herod inendet, ama konyor, kogin ribik, ak kong'at kole kanyol 
kebar. Ak kichortagei eng’ Judea kwo Kaisaria, ak kotebe oloto. 


Meetab Herod 


20 Ak kinerekyi mising' Herod bikab Turo ak Sidon: ak 
kobwanji inendet eng’ kabwatet agenge, ak, kingonam chorua ak 
Blasto, ne kiribei ole kirue laitoriat, kosom kalyet, amu kibaei 
emetab laitoriat emenywa. 21 Ak eng’ betut ne kiging'at, 
kolaach Herod ngoroikab laitornatet, ak kotebe ng'echeretab 
kiruoget, ak kong'alalji bichoto. 22 Ak kibolyo bik, kole, 
Kutitab cheptalelit nito, ma bo chi. 23 Eng’ sainato anyun 
kobir inendet malaikaiyatab Kiptaiyat, amu ma konyit Jehovah: 
ak kiam inendet kutik, ak kime. 

24 Ago kiner ng'olyotab Jehovah, ak kotesak. 

25 Kiweektagei Barnaba ak Saul Jerusalem, ye kingo kagoges 
boisienywa, komuti Johana, ne ki kainennyi ne bo aeng’ ko 
Mariko. 


Kaniset ne mi Antiokia 


1 Ak kimi kaniset ne kimi Antiokia, maotik ak konetik, 

Barnaba, ak Simion ne kigiguure Niger, ak Lukio ne bo 
Kurene, ak Manaen ne kigigui koboto kiruogindet Herod, ak 
Saul. 2 Ak ye kiboisiechin Kiptaiyat ak korugutegei, kole 
Tamirmiriet ne Tilil, Otabanwa Barnaba ak Saul agobo boisiet 
ne kiaguurji. 3 Ak ye kingo kagorugutgei ak kosaei ak kogonoor 
ichek eunekwak, koyokto koba. 


Barnaba ak Saul eng? Kupro 

4 Ak kingo kagoyokto ichek Tamirmiriet ne Tilil, kochorjigei 
Seleukia; ak kiba eng’ oloto kobun melit agoi Kupro. 5 Ak 
ye kimitei Salamis, koamda ng'olyotab Jehovah eng’ sunago- 
gisiekab Yahudik: ak kimi koboto Johana ne kiboisiechinoti. 
6 Ak kingo kagobun emet komugul ne kiikwen beek agoi koit 
Papos, konyorji oloto bonin, maotio ne bo lembech, ne Yahudiot, 
ne kigiguure Bar-Jesu; 7 ne kimi koboto bounindet, Sergio 
Paulos, chito ne ngom. Kiguur chichito Barnaba ak Saul koba 
ole mi inendet, ak kimachei kogas ng'olyotab Jehovah. 8 Ago 
kigirinda ichek Eluma ng'orindet (amu u noto kainennyi ye ki- 
weech), kigirinda bounindonoto, kocheng'ei komaas kole si ma- 
nyor kayanet. 9 Ago kinyi Tamirmiriet ne Tilil Saul, ne kiguure 

Paulo, ak kiichiilji kong’, To ak kole, Ee inye ne nyiitat ng'alset 
tugul ak ng'omnatet tugul ne bo kabeetet, inye weritab oindet, 
inye bunyotab imanda tugul, mebagaktoi imaas ortinwek che 
lititen che bo Kiptaiyat? rr Ak keer ngun anyun-o, mi eutab 
Kiptaiyat baragung’ung’, ak iegu kipkoratia, si mata igeer asista 
eng’ betusiek alak. Ak kiibutyi ngunoto mirmirindo ak mesu- 
ndeito; ak kiwendot kocheng'at bik che namoti inendet eut. 
12 Kingogeer anyun bounindet kit ne kayaak, koyan, kokwong’ 
agobo konetisietab Kiptaiyat. 


Antiokia eng’ Pisidia: Amdaet ne kiamji Paulo Yahudik 

13 Kiba anyun Paulo ak che kimi koboto inendet kobun 
melit eng’ Papos, ak koit Perga eng’ Pampulia; ak kiwa Johana 
koweektagei Jerusalem kobagakta ichek. 14 Ak kingobun ichek 
Perga, koit Antiokia ne bo Pisidia; ak kiba sunagogit eng’ 
betutab sabato, ak koteb ng'ony. 15 Ak kingobata somanetab 
Ng'atutiet ak sirutikab maotik koyokto bounikab sunagogit bik 
koba ole mi ichek, kolenji, Che kitupche, ngotinye ng'olyo age 
tugul ne imuchi kotoret bichu, omwa. 16 Kotonon anyun 
Paulo, ak koborjine eut, kole, 

Ogaso okwek bikab Israel, ak okwek che oiywei Jehovah. 
17 Kilewen Jehovah ne bo bichu Israel kwanisiekyok, ak kotoror 
bichoto ye ki bunotik eng? emetab Misri, ak kiimut ichek 
komong’ eng’ eut ne kim. 18 Ak kimuitochi ichek eng’ ate- 
bosiekwak eng’ olo bo kenyisiek artam eng’ ong'atet. 19 Ak 
kingo kagong’em bororiosiek tisab eng’ emetab Kanan, kogochi 
ichek emenywa koek borotet, eng? olo bo kenyisiek bogol 
ang'wan ak konom: 20 ak kingobata tuguchu kogochi ichek 
kiruogik agoi Samuel maotiot. 21 Ak kingobata kosom lait- 
oriat: ak kiigochi Jehovah ichek Saul weritab Kis eng’ kenyisiek 
artam, chito ne bo oretab Benjamin. 22 Ak kingo kagoisto 
inendet, kong'eetyi Daudi koek laitoriandenywa; ne kibaoria- 
nji agine kole, Kaanyoru Daudi weritab Jesii, chito ne iboiboi 
muguleldanyu, ne tun yaei magutikyuk tugul. 23 Ak kiimutyi 
Jehovah Israel Yetindet, Jesu, eng? keswekab chichito, ko u 
arorutiet; 24 ye kiga sib koamji Johana bik tugul che bo Israel, 
kabatisanet ne bo sigunet, ye kitomo konyo inendet. 25 Ak ye 
ki negit koges Johana bandanyi, komwa kole, Olen a ng'o? 
Ma a inendet. Ago ogeero, isubwa age, ne manyoljina atiakyi 
kweonikab kelyekyik. 26 Che kitupche, lagokab keswek che bo 
Abraham, ak alak che mi kwenung'wong' che iywei Jehovah, 
kagiyokwech achek ng'olyondoni bo yetunet. 27 Ichek che 
menyei Jerusalem, koboto bounikwak, amu kima nai inendet, 

anan kutuswekab maotik che kisomani eng’ sabato age tugul, 
kosuldae kutuswechuto kiruoget ne kiiruokyi inendet. 28 Ak 
nganda kimanyor eng' inendet ng'olyot ne igochin kome, ago 
kisom ichek Pilato kole, kebar inendet. 29 Ak ye kingo kagoges 
tuguk tugul che kiga kisir agobo inendet, kochoor inendet eng’ 
ketit, ak konde kererit. 30 Ago kiing'eet Jehovah inendet 
komong’ eng’ che kibek: 31 Ak kigeer inendet eng’ betusiek 
che chang’ ichek che kitogosu koboto inendet kobunu Galili 
kobwanei Jerusalem, che nguno ko baorinik eng’ bik. 32 Ak 
kiibwok logoiywek che miach che bo arorutiet, ne kigigochi 
kwanisiekyok, 33 ko u ye kigosuldochi Jekovah lagokyok noto, 
amu kiing’eet Jesu; ko u ye sirat eng’ Tiendab Kalosunet ne 
bo aeng’, kole, I Werinnyu, kaasichin rani. 34 Ak ko u ye kii- 
ng'eet inendet komong’ eng’ che kibek, ma koweekyingei anyun 
inendet kogeny nunet, kimwa ko u ni, kole, Tun agonin kaberu- 
roik che tililen, ak ko bo iman, che bo Daudi. 35 Amu kimwa 
agine eng’ Tiendo age, kole, Matun igochini neng’ung’ Ne Tilil 
kogeer nunet. 36 Amu ye kingo kagoboisiechi Daudi kiruogu- 
tikab Jehovah eng’ ibindanyi, konuuch, ak kigitub koboto kwani- 
siekyik, ak kogeer nunet: 37 ago ma keer nunet inendet ne 
kiing'eet Jehovah. 38 Ingonaak anyun eng’ okwek, che 
kitupche, kele, kimwawok eng’ chichi nyoetab kaat ne bo 
tengekwogik: 39 ak kiityin imanda eng’ inendet age tugul ne 
iyani, eng’ tuguk tugul, che koma komuchi koiityok imanda 
Ng'atutietab Musa. 40 Oripge anyun, si manyonjok ne kigi- 
mwa eng’ maotik; kele, 

41 Ogeero, okwek sasik, okwong'ie, ak olusye; 

Amu ayae boisiet eng’ betusiekwok, 
Boisiet ne magoi oyan matiny, agot ngo mwawok chi. 

42 Ak kingota komandoi ichek, kosom kole, tun ko ta koamji 
ichek ng'alechato eng’ sabato ne nyonei. 43 Ak kingo kago- 
manda tuiyet eng’ sunagogit, kosub Paulo ak Barnaba che 
chang’ che bo Yahudik ak che konyiti Jehovah che kiwalak 
kobunji Yahudik: ye kingong’alaljin ichek, kogiil kole koba 
tai eng’ mieindab Jehovah. 


Kobendi che kiyoktoi oldab Bororiosiek 


44 Ak eng’ sabato ne isubi noto, koyumgei nganaset che negit 
tugul kole kogas ng'olyotab Jehovah. 45 Ago ye kingogeer 
Yahudik tuiyosiek, koam ng'et kong’, ak koesio eng’ kimnatet 
ngalek che kimwaei Paulo, ak komwa ng'alek che yaachen 
kochubis. 46 Kong'alal anyun Paulo ak Barnaba eng’ nyigana- 
tet, kolen, Konyolu kemwawok korok ng'olyotab Jehovah. 

Amu ogirindoi, ak oruokyinige okwege ole manyolu onyoru 
sobondab koigeny, ogeero, kagibe oldab Bororiosiek. 47 Amu 
king'atech Kiptaiyat ko u noto, kole, 

Kaandein iegu lapkeiyet ne bo Bororiosiek, 

Si kobiit iegu yetunet agoi tabandab ng'ony. 

48 Ak kingogas Bororiosiek ng'olyondonito, koboiboitu, ak 
kogonyit ng'olyotab Jehovah; ak koyan tugul che kiga kelewenji 
sobondab koigeny. 49 Ak kiyom ng'olyotab Kiptaiyat koro- 
noto tugul. 50 Ago kiinde Yahudik ng'alekab chaamset 
kobogorisiek che konyiti Jehovah ak ko toogunotin, ak bik che 
eechen che bo nganaset, ak kiing'eet usisiet kous Paulo ak 
Barnaba, ak koon komanda eng? kiwotosiekwak. 51 Ago 
kilelekyi ichek temburiek che mi kelyekwak, ak kiit Ikonio. 
52 Ak kinyi alamalyet boiboindo ak Tamirmiriet ne Tilil. 


Komi Paulo ak Barnaba Ikonio 

1 Ak ye kimi Ikonio, koba tuwai agoi sunagogitab Yahudik, 

ak kong’alal kot koyan tuiyet ne o ne bo Yahudik ak 
Yunanik. 2 Ago kiim Yahudik che ki bistoik sobonwekab 
Bororiosiek kot kogochi kowech tupchosiek. 3 Kitebe oloto 
anyun betusiek che chang’ ak kong’alali eng’ nyiganatet agobo 
Kiptaiyat, ne kibaorianji ng'olyotab mieindanyi, ak kogochin 
koyaak kaborunoik ak kwong'utik eng? eunekwak. 4 Ago 
kipcheigei tuiyet ne bo nganaset; ak kinamgei alage ak Yahudik, 
konamgei alage ak che kiyoktoi. 5 Ak ye kimachei Bororio- 
siek ak Yahudik koboto bounikwak kobokyi ichek, kole koyachi 
ne ya, ak kolach eng’ koik, 6 kosib konai, ak kimwechi Lustra 
ak Derbe, nganasok che bo Lukaonia, ak korotinwek che negite 
oloto: 7 ak kiamda logoiywek che miach eng’ oloto. 


Komi Lustra 

8 Ak kitebyei chito age eng? Lustra, ne kima ko kimen 
kelyekyik, ne ki solomwo koboch komi moetab kamet, ne 
kitomo kowendot. 9 Kigas chichoto Paulo kong’alali: ak 
kingochiilji kong? inendet chichoto, ak kogeer kole tinyei 
kayanet ne kimuchi kisoob, ro komwa eng’ kutit ne o kole, 
Tonon komie eng’ kelyeguk. Ak kitoromben ak kowendot. 
11 Ak kingogeer tuiyosiek kit ne kayai Paulo, kobolyo eng’ 
ng'alekab Lukaonia, kole, Kachorjech ge cheptalelisiek eng’ 
kergeindab bik. 12 Ak kiguure Barnaba, Seu; koguure Paulo, 
Herme, amu ki ng’alalindet ne o inendet. 13 Ak kiget tisiinde- 
tab Seu ne kimi hekalunnyi taitab nganaset, tuga ak sinendoik 
kobwa kurgotik, ak kimachei inendet koboto tuiyosiek kogoito 


218 BOISIONIK 14, 15 


tiseiywot. 14 Ago ye kingogas agobo noto che kiyoktoi Barnaba 
ak Paulo, kogerer ngoroikwak, ak koruai koba kwenutab tuiyet, 
koboldos, 15 kolen, Murenju, kalya si oyai tuguchu? Ki bik 
agachek, che kergei ak okwek, ak kagiibwok logoiywek che 
miach, si kobiit oweige omete tuguchu matilei kiy ak obwanji 
Jehovah ne sobei, inendet ne kiyaei kipsengwet ak ng'ony ak 
nyanjet, ak tugul che mi oloto: 16 kibagakyi inendet bororiosiek 
tugul eng’ ibinwek che kigosiirto, kobendat eng’ ortinwekwak. 
17 Ago kima tebi buch inendet ama tinyei baoria, amu kiyai ne 
mie, ak kogonok ropta ne bunu kipsengwet ak betusiekab 
ruratet, kogochin kobiyong’so mugulelwekwok eng’ amitwogik 
ak kagasetab ge. 18 Ak ki negit kotemene koger tuiyosiek eng’ 
ng'alechu si mata kogochi tiseiywot. 

19 Ago kibwa Yahudik che kibunu Antiokia ak Ikonia: ak 
kingo kagolom tuiyosiek, kolach Paulo eng’ koik, ak kochuut 
komanda eng’ nganaset, kolen kagome. 20 Ago ye kitonondos 
alamalyet ko kayiem inendet, kong'eet, ak kwo nganaset: ak 
eng' betut ne kiisubi noto koba Derbe ak Barnaba. 


Koweekyingei che kiyoktoi Antiokia 

21 Ak ye kingo kagoamji logoiywek che miach nganasanato, 
ak ko kagoyai che chang' koek alamalyet, koweektagei koba 
Lustra, ak Ikonia, agoi Antiokia, 22 kogimitoti sobonwekab 
alamalyet, kogiili koba tai eng’ kayanet, ak kolenji, kanyol keit 
bounatetab Jehovah eng’ nyalilwogik che chang’. 23 Ak kingo 
kagolewenji ichek boisiek eng’ kaniset age tugul, ak kosa eng’ 
karugutetab ge, konde ichek eutab Kiptaiyat, ne kiga koyan. 
24 Ak kibun Pisidia, ak koit Pampulia. 25 Ak kingo kagoamda 
ng'o lyot eng’ Perga, kochortagei Atalia; 26 ak kibun melit eng’ 
oloto agoi Antiokia, oloto ole kigindae ichek mieindab Jehovah 
agobo boisiet ne kiga koyai kosulda. 27 Ak kingo kagobwa, 
koyum kaniset komugul, komwachi tuguk tugul che kiga koyai 
Jehovah eng’ ichek, ak ko u ye kiga koyatyi Bororiosiek kurget 
ne bo kayanet. 28 Ak kitebi betusiek che chang’ koboto 
alamalyet. 


Kristianik che bo Bororiosiek, ak Ng'atutikab Musa 
1 Ak kichorgei bik alak che kibunu Judea ak konet tupcho- 
siek, kole, Ngot ko magimuratanak ko u biteetab Musa, ko 
momuchi onyoru sorunet. 2 Ak ye kingo kagotiiyo Paulo ak 
Barnaba mising’ ak koteebegei mising' koboto ichek, kolewen 
tupchosiek Paulo ak Barnaba, ak alak eng’ ichek, kotogosta koba 
Jerusalem ole mi che kiyoktoi ak boisiek agobo ng'olyondonito. 

3 Ak kingo kagoyomis anyun ichek kaniset eng’ bandanywa, 
kobun Poinike ak Samaria, komwaitaati agobo che kigowalogis 
koyan Jehovah eng’ Bororiosiek: ak kiigochi ng'olyondonoto 
tupchosiek tugul boiboiyet neo. 4 Ak kingo kagoit Jerusalem, 
kotaach ichek kaniset ak che kiyoktoi ak boisiek, ak komwachi 
ichek tuguk tugul che kiga koyai Jehovah koboto icheget. 5 Ago 
kitononso alak eng’ kasubikab Parisaik che iyanotin, kole, Kanyol 
kimuratan ichek, ak keng’at ichek korib Ng'atutietab Musa. 


Kapkiruok eng’ Jerusalem 

6 Ak kiiyumgei che kiyoktoi ak boisiek si kobiit kogeer ole 
teptoi ng'olyondonito. 7 Ak kingo kagoteebegei mising’, 
kotonon Petero ak komwachi ichek, kole, 

Che kitupche, ongen okwek ole kigolewen Jehovah eng’ 
kwenung’wong’ koboch ye bo ui, kole, kogas Bororiosiek ng'o- 
lyot ne bo logoiywek che miach eng’ kutinnyu, ak koyan. 
8 Ak kibaorianji ichek Jehovah ne ingen mugulelwekab bik, 
kogochi ichek Tamirmiriet ne Tilil, ko u ye kigonech; 9 ak kima 
ibesiech ak icheget, ye kiitilili mugulelwekwak eng’ kayanet. 
10 Kalya nguno anyun si otiem Jehovah kot onde chogit 
kaatitab alamalyet, ne kima imuch koib kwanisiekyok anan 
achek? rr Ago kiyani kele kisoruech eng’ mieindab Kiptaiyat 
Jesu, ko u ye kisoru agichek. 

12 Kosisyo anyun tuiyet komugul; ak koepchi it Barnaba 
ak Paulo kotetyin ichek kaborunoik ak kwong'utik che kiga 
koyai Jehovah eng’ ichek eng’ kwenutab Bororiosiek. 13 Ak 
kingo kagosisyo, kowol Jakobo, kole, 

Che kitupche, ogaso. 
14 Kagomwa Simion ko u ye kirutochi Jehovah Bororiosiek 
eng’ tai, si kobiit kolewenji kainennyi bik eng’ ichek. 15 Ak 
kanamgei nito ak ng’alekab maotik; ko u ye sirat, kole, 

16 Ye ibata tuguchu aweege, 

Ak ateech kogeny gotab Daudi, ne kigolul; 
Ak ateech kogeny komoswek che kigolulyo, 
Ak alum kotonon: 

17 Si kocheng’ Kiptaiyat bik che ng'etunotin, 

Ak Bororiosiek tugul che kiguurtoe kainennyu. 

18 Mwaei Kiptaiyat, ne yaei tuguchu si konaak koboch 

taunetab ng'ony. 

19 Noto anyun, atile kiruoget ko u ni ale, amata kinyalil 
achek ichek che bo Bororiosiek che bwanjin Jehovah; 20 ago 
ongesirji ichek, kelenji kotabanegei muruonindab kanamonik, ak 
sokset, ak ne bo tuguk che kagiget, ak korotik. 21 Amu 

kitinyei Musa koboch ibinwek che bo keny eng’ nganasok tugul, 
icheget che amdoi agobo inendet, che kisomani eng’ sunagogisiek 
eng’ sabato age tugul. 


Baruet ne kisirjin Kristianik che bo Bororiosiek 


22 Kogeer anyun che kiyoktoi ak boisiek, koboto kaniset 
komugul, kole mie kolewen bik alak eng’ ichek, ak koyokto koba 
Antiokia koboto Paulo ak Barnaba; choto ko Judas ne kigiguure 
Barsaba, ak Sila, bik che eechen eng’ tupchosiek: 23 ak kisir ko 
u ni ak koyoktoe ichek, Kisirjini achek che kiyoktoi ak tupchosiek 
che boisiek, tupchosiek che bo Bororiosiek che mi Antiokia ak 
Suria ak Kilikia, kigatok: 24 amu kogegas kele, inyalilok eng’ 
ngalek bik alak che kibunei kwenunnyo, kong’emei sobonwe- 
kwok; bik che kima king'at ko u noto; 25 kagigeer kele mie 
eng? achek, che kagechamnyechi, kelewen bik ak kiyokwok 
koboto chamanikyok Barnaba ak Paulo, 26 bik che kigogoito 
sobonwekwak amu kainetab Kiptaiyandennyo Jesu Kristo. 
27 Kagiyogu anyun Juda ak Sila, si komwawok icheget agichek 
tuguchuto eng’ kutuswekwak. 28 Amu kigeere kele mie eng’ 
Tamirmiriet ne Tilil, ak eng’ achek kele, magigesenjok milet ne 
nyigis kosiir tuguchu nyolu; 29 kele otabanege tuguk che 
kieng'jin kanamonik, ak korotik, ak banyekab che kagiget, ak 
sokset; ngotabanege choto, komieitu eng’ okwek. Saisere. 

30 Ye kingo kagiyokto koba anyun, kochortagei koba Antio- 
kia; ak kingo kagoyum tuiyet, kogochi baruet. 31 Ak kingo 
kagosoman koboiboitu agobo kagaigaet. 32 Ak kiigiil Juda ak 
Sila, tupchosiek eng’ ng'alek che chang’, ak kogimit amu ki 
maotik agichek. 33 Ak kingo kagotebe oloto betusiek alak, 
kounda tupchosiek ichek eng’ kalyet koba ole mi ichek che 
kiiyogu. [34 Ago kicham Sila kota kotebe oloto.) 35 Ago 
kitebe Paulo ak Barnaba Antiokia, koneti ak koamdoi ng'olyotab 
Kiptaiyat, koboto bik alak che chang’ agichek. 


Kobestos Paulo ak Barnaba 


36 Ak kingobata betusiek alak kolenji Paulo Barnaba, Inge- 
weege nguno kerutochi tupchosiek eng’ nganaset age tugul ole 
kigeamdaate ng'olyotab Kiptaiyat, ak kegeer ole teptoi. 37 Ak 
kimachei Barnaba mising’ komut Johana, ne kigiguure Mariko, 
koba tugul. 38 Ago kiibwat Paulo kole, ma mie kimut inendet 
ne kiga kobagakta ichek eng’ Pampulia, ama cham koba boisiet 
koboto ichek. 39 Ak king'eetyo ngalek che koromen, kot 
kopcheigei ichegei, ak kiimut Barnaba Mariko, ak kobun melit 

agoi Kupro; 40 ago kilewen Paulo Sila, ak koba, ko kagonde 
tupchosiek ichek mieindab Kiptaiyat. 41 Ak kobun Suria ak 
Kilikia, kogimitoti kanisosiek. 
Komuti Paulo Timoteo eng’ Lustra 

1 Ak kinyo agine Derbe ak Lustra: ak ogeero, kimi age ne 

bo alamalyet oloto, ne kigiguure Timoteo, weritab 
Chebyahudiot ne kiiyani; ago ki Yunanindet kwandanyi. 
2 Kibaorianjin inendet tupchosiek che kimi Lustra ak Ikonio 
kole mie. 3 Kimachei Paulo chichito koba tuwai; ak kiimut 
inendet ak komuratan amu Yahudik che kimi komoswechoto: 
amu kiingen tugul kole Yunanindet kwandanyi. 4 Ak ye 
kibendi bandanywa kobunoti nganasok kogochi ichek ng’atutik, 
che kiga ngat che kiyoktoi ak boisiek che kimi Jerusalem, si 
korib. 5 Kigigimit anyun kanisosiek eng’ kayanet, ak kotesak 
koitenywa betut age tugul. 


Bandab Paulo eng’ Asia 


6 Kiba anyun kobun koret ne bo Prugia ak Galatia, ko kago- 
ete ichek Tamirmiriet ne Tilil komwaita ng'olyot eng’ Asia; 
7 ak ye kingotorjigei Musia, kotiem koba Bitunia; ago ma chamji 
ichek Tamirmirietab Jesu; 8 ak kingosiir Musia, kochortagei 
Troa. 9 Kinyonji anyun ng'ang'utiet Paulo kemoi; kimi 
chitab Makedonia ne kitononi, kogoigoi inendet, kolen, Long'u 
Makedonia, nyo toretech. 10 Ak ye kingo kagogeer ng'ang'u- 
tiet, eng’ sainato kemach kebe Makedonia ko kagenai kele kogo- 
guurech Jehovah si kobiit keamji ichek logoiywek che miach. 


Kolandoi Paulo Makedonia komi Pilipi 

11 Kigibun anyun melit kebunu Troa, kitorjige Samotrake, 
ak betut ne kiisubi noto keit Neapoli: 12 ak keng'eetye oloto 
kebe Pilipi, ne nganasetab Makedonia, ne ki toogunot eng’ 
emonoto, ne kiuchi Romanik: ak kigitebe nganasanato betusiek 
alak. 13 Ak eng’ betutab sabato kemandae ormarichet kebe 
ole negite ainet, ole kigilen oldab saet; ak kigiteb ng'ony ak 
keng'alalji kobogorisiek che Kiga tuiyo. 14 Ak kigasech kobo- 
goriot age, ne kigiguure Ludia, aldaindetab ngoroik che arusen 
ne birir, ne bo nganaset ne kiguure Tuatera, ne kiilosu Jehovah: 
ne kiyat Kiptaiyat muguleldanyi, si koepchi it tuguk che ki- 
mwaei Paulo. 15 Ak ye kiga kibatisan inendet, ak bikab 
gonnyi, kogaigaech, kole, Ngo kaogeer ole ayani Kiptaiyat, 
obwa gonnyu, ak otebi. Ak kibirjech kebe. 

16 Ak ye kigibendi oidab saet, kotuiyenech chepto ne kitinyei 
tamirmiriet ne ng'orsei ne kiipchi kiptainikyik tuguk che chang’ 

amu ng'orset. 17 Kiisubot Paulo kebendi tugul, ak komwaei 
eng’ kutit ne o, kolen, Bichu ko otwogikab Jehovah ne Toror 
Mising’, che mwawok oretab yetunet. 18 Ak kiyai inendet 
ko u noto eng’ betusiek che chang’. Ago kiarogen Paulo 
mising', ak kowelelgei ak kolenji tamirmirionoto, Kang'atin 
eng’ kainetab Jesu Kristo ale, mongu eng’ inendet. Ak 
kimong’ eng’ sainato. 


Ratisietab Paulo ak Sila si kitiach kogeny 

19 Ago kingogeer kiptainikyik kole kagobet kamang'unetab 
keljinenywa, konam Paulo ak Sila, ak kochuut koba taitab 
bounik eng’ oldab aldaisiet, 20 ak kingo kagomut ichek kobwa 
taitab kiruogik, komwa kole, Inyalili bichu nganasennyo mising’, 
ago icheget ko Yahudik, 21 ak ineti bitonwek che ma chamdaat 
eng’ ng’atutik ketaach, anan kisub, amu achek ko ki Romanik. 
22 Ak king'eet tuiyet kibagenge kobokyi ichek: ak kogerer 
kiruogik ngoroikab bichoto, ak kong'at kebir eng? kirokwek. 
23 Ak kingo kagobir ichek mising’, kotoorji korgoret, ak kong’at 
ribindetab korgoret korib komie: 24 ak kingo kagonyor ng’atutiet 
ne u noto, kotoorji ichek got ne bo orit, ak koratyi kelyekwak 
temeleiywek. 25 Ago kisaei Paulo ak Sila ak kotienjin Jehovah 
tienwogik olo bo kemoi kwen, ak kiepchin it ichek kimonjoro- 
rinik; 26 ak kibotan emet mising’ eng’ sainato, kot kotumdu- 
mgei lumeiywekab korgoret: ak eng’ sainato koyatogis kurgotik 
tugul; ak kiitiagogis tuguk che kigirate chi tugul. 27 Ak 
kingosiir eng’ ruondo ribindetab korgoret, ak kogeer kurgotikab 
korgoret ko yatotin, kong'us rotwennyi bo chok, ak ki negit 
kobargei, kolen kagochililyo kimonjororinik. 28 Ago kimwa 
Paulo eng’ kutit ne o, kole, Ameyachige kiy ne ya: amu kimi yu 
achek tugul. 29 Ak kiguur keib taisiek, ak kotoromben kwo 
orit, ak kiibutyi kelyekab Paulo ak Sila kobotananu eng’ kaiywei- 
siet, 30 ak kiimut komong’ sang’, ak kole, Kiptainichu, ayai 
nee si kesorua? 31 Kolenji, Iyan Kiptaiyat Jesu, si kesorun, 
inye ak gong'ung'. 32 Ak kimwachi inendet ng'olyotab Kiptai- 
yat, koboto tugul che kimi gonnyi. 33 Ak kiimut ichek sainato 
bo kemoi, ak kounji birutikwak; ak kigibatisan inendet ak 
bikyik eng' sainato. 34 Ak kiimut koba gonnyi ak kogochi 
amitwogik, ak kiboiboitu mising', koboto gonnyi tugul, amu 
kagoyan Jehovah. 

35 Ak ye kingoeech, koyokto kiruogik kiptainikab askarik, 
kole, Ounde bicho koba. 36 Ak kimwachi ribindetab korgoret 
Paulo ng'alechato, kole, Kagoyok kiruogik kole keundak obe: 
omong'u anyun, ak obe eng’ kalyet. 37 Ago kilenji Paulo 

ichek, Kagobirech eng’ taitab bik, ama kiruokwech, achek bik 
che ki Romanik, ak kogotoorjech korgoret; ak nguno komachei 
koonech eng? ung'ot? achicha, ma u noto; ago ingobwa 
icheget komutech kemande. 38 Ak kimwachi kiptainikab 
askarik ng'alechuto kiruogik: ak kiiywei, kingogas kole icheget 
ko Romanik: 39 ak kibwa kogaigai ichek; ak kingo kagomut 
ichek kobwa sang’, kosom, kolenji, Oba eng’ nganaset. 40 Ak 
kimanda eng’ korgoret, ak kiba agoi gotab Ludia: ak kingo 
kagogeer tupchosiek, kogaigai ichek, ak koba. 


Komi Tesalonike 

1 Ak kingo kagobun Ampipoli ak Apolonia, koit Tesalonike, 

ole kimi sunagogitab Yahudik: 2 ak kiwa Paulo ole mi 
ichek, ko u ye kicham koyaei, ak kong’alal koboto bichoto eng’ 
sabatosiek somok eng’ sirutik, 3 kong'ang'jin ak koborjin 
komie kole kiga nyolji Kristo konyalil, ak kong'eet kogeny 
eng’ che kibek; ak kole Jesu nito aamwok, ko Kristo. 4 Kiiyan 
anyun alage eng’ ichek, ak konamgei ak Paulo ak Sila; ak 
tuiyet ne o ne bo Yunanik che kigonyiti Jehovah, ak che chang’ 
eng’ kobogorisiek che toogunotin. 5 Ago ye kingoam ng'etko- 
nda Yahudik, konamgei ak bik che yaachen che matilei kiy, ak 
kiiyum tuiyet, ak kong'eet ichek bolatet eng’ nganaset; ak kibut 
gotab Jason, komachei kole komut ichek sang’ koba ole mi bik. 
6 Ak ye kimata konyor, kochuut Jason ak tupchosiek alak koba 
taitab kiruogikab nganaset, koboldos, kolen, Kagobwa oli 
kogeny bichu kogowal ng'ony; 7 bik che kagotaach Jason: ak 
yaei bichuto tugul, tuguk che etei ng'atutikab Kaisari, komwaei 
kolen mitei laitoriat age, ne inendet ko Jesu. 8 Ak ye kingogas 
tuguchuto, koiim tuiyet ak kiruogikab nganaset. 9 Ak kingo 
kagoname Jason ak bik alak, tuguk, kounda koba. 


Komi Berea 

10 Ak ne matianit koyokto tupchosiek Paulo ak Sila kemoi 
koba Berea: ak kingoit oloto, koba sunagogitab Yahudik. 11r Ak 
ki miachen bichu kosiir choto bo Tesalonike, amu kitaach ngo- 
lyot ak kocham mising’, kosiachi sirutik betut age tugul, si 
kobiit konai ngo iman tuguchu. 12 Kiiyan anyun che chang’ 
eng’ icheget; ak kobogorisiek che bo Yunanik che toogunotin, 
ak murenik che chang’. 13 Ago kingonai Yahudik che bo 
Tesalonike kole, amdoi Paulo ng'olyotab Jehovah eng’ Berea 
agine, koba oloto agine, ak kowas ak konyalil tuiyosiek. 14 Ko- 
yokto anyun ngunoto tupchosiek Paulo kot koit nyanjet: ak kita 
kotebi eng’ oloto Sila ak Timoteo. 15 Ago icheget che kiimuti 

Paulo ko kiimut agoi Atene: ak kingotaach ng'atutiet koipchi 
Sila ak Timoteo kole kobwa ole mi inendet kochok, koba anyun. 


Komi Atene 

16 Ak kingota kogeni Paulo ichek eng? Atene, koiimak 
tamirmiriennyi eng’ orinnyi, ye kingogeer nganaset ko nyiitat 
kanamonik. 17 Kong'alal anyun eng’ sunagogit koboto Ya- 
hudik ak bik che konyiti Jehovah, ak eng’ oldab aldaisiet eng’ 
betut age tugul koboto che kituitos ak inendet. 18 Ak kituiyo 
koboto inendet alak che bo ng'omotikab Epikurio ak Stoiko. 
Ak kole alak, Mwaei nee kipchang’alaini? kole alak, U kabartai- 
ndet ne bo cheptalelisiek che ter: amu kiamdoi Jesu ak ng'eetyet. 
19 Ak konam inendet, ak komut kwo Areopago, kole, Tos kimu- 
chi kenai kele nee konetisioni leel, imwae? 20 Amu keipchi 
itikyok tuguk alak che leelach: noto anyun kimache kenai kit ne 
iboru tuguchuto. (21 Ak kima kotinyei bik tugul che bo Atene, 
ak toek che kimi oloto, boroindo ne bo kiy age kobate komwa 
anan kogas ngal che too.) 


Amdaetab Paulo eng? Areopago 


22 Ak kitonon Paulo eng? kwenutab Areopago, ak kole, 

Okwek bikab Atene, kaageer ale eng? tuguk tugul ogiilige 
mising’ eng’ sautik. 23 Amu ye kaisiirtoi, ak ageer tuguk che 
osae, anyoru agine kapkorosut ne tinyei sirutichu, BO CHEPTA- 
LELIT NE MANAEI CHI. Noto anyun ne osae amongen, 
aboruok anyun nito. 24 Mamenyei hekalusiek che kigiyae 
eunek Jehovah ne kiyai ng'ony ak tuguk tugul che mitei oloto, 
amu inendet ko Kiptaiyatab kipsengwet ak ng'ony. 25 Ama 
kiboisiechin eng’ eunekab bik, ko u ne banani kiy, amu inendet 
ne igochin tugul sobondo, ak kabuset, ak tuguk tugul; 26 ak 
kiyai eng’ chito agenge bororiet age tugul ne bo bik si komeny 
ng'ony komugul, ko kagoborji kenyisiek che kiging’at, ak kiwoto- 
siekab meng'otenywa; 27 si kobiit kocheng’ Jehovah, komang'u 
kole tamangab kotamdamat, ak konyor inendet, nganda ma loo 
eng’ age tugul eng’ achek: 28 amu kisoptosi eng’ inendet, ak 
kebendoti, ak kemi; ko u ye kigomwa alage eng’ sirikwok che bo 
ngalek che kergei ak tienwogikab kalosunet, kole, 

Amu ki lagokyik ak achek. 

29 Ngo ki lagokab Jehovah anyun, ko manyoljech kibwat kele 
kergei Jehovah ak tahabu, anan feda, anan koita, che kigiyai 
eng’ musoknatet ak eng’ ng'omnatetab bik. 30 Kima mage kiy 
anyun Jehovah betusiek che kima komi naet; ago kang'at nguno 
kole kosik bik tugul eng’ komosta age tugul: 31 amu kigochob 

betut, ne tun iruokyine ng'ony eng’? imanda eng? chichoto 
kigonde; ak kigoborji komie bik tugul agobo noto, amu kiing'eet 
inendet komong’ eng’ che kibek. 

32 Ye kingogas anyun agobo ng'eetyetab che kibek, kochombil 
alage; ago kile alak, Ta kegasun nito betut age. 33 Kimanda 
anyun Paulo eng' kwenunywa. 34 Ago kinamgei bik alak ak 
inendet, ak koyan; ki age eng’ icheget Dionusio Areopagindet, 
ak kobogoriot ne kiguure Damaris, ak alak che kimi koboto iche- 
get. 


Komi Korinto 

1 Kingobata tuguchu kwo Paulo eng' Atene, ak koit 

Korinto. 2 Ak kinyor Yakudiot age ne kiguure Akula, 
chito ne bo Ponto, ne kita kobunu Italia, koboto osotiondennyi 
Prisila, amu kiga ng'at Klaudio kole koba Yahudik tugul eng’ 
Rom: ak kinyo ole mi ichek; 3 amu ki kergei boisiennyi ak 
nenywa, kotebi anyun koboto ichek, ak kobois tugul; amu ki 
nabik che bo emaisiek icheget. 4 Ak king’alali eng’ sunagogit 
sabato age tugul, ak kochuutu Yahudik ak Yunanik. 

5 Ago ye kingochorgei Sila ak Timoteo kobunu Makedonia, 
konyonji Paulo kachirjiret ne bo ng'olyot, kobaorianjin Yahudik 
kole Jesu ko Kristo. 6 Ak ye kingogirindagei ak inendet, ak 
komwa ng'alek kochubis, koleglekta ngoriennyi, ak kolenji, 
Ingotebi korotikwok eng' metowekwok; a tilil ane: koboch 
nguno ko kawe oldab Bororiosiek. 7 Ak kiwa eng’ oloto, ak 
kwo gotab chito age ne kiguure Tito Justo, chito ne kiilosu 
Jehovah, ne kinamegei gonnyi ak sunagogit. 8 Ak kiiyan 
Krispo Kiptaiyat, ne ki bounindetab sunagogit, koboto gonnyi 
tugul; ak kingogas che chang? che bo Korintoek, koyan, ak 
kigibatisan. 9 Ak kilenji Kiptaiyat Paulo kemoi eng’ ng'ang'u- 
tiet, Ameiywei, ago ng'alal inye, amat isis: ro amu ami 
koboten, ama mi chi ne twain koyaun ne ya: amu atinye bik che 
chang’ eng’ nganasani. 11 Ak kimeny oloto kenyit agenge ak 
arawek lo, koneti ng'olyotab Jehovah eng’ kwenunywa. 


Galio ak Paulo 

12 Ago ye kingo kiruogindetab Akayo Galio, kong'eetyi 
Yahudik Paulo eng? maget agenge, ak komut inendet kwo 
taitab ng'echeretab kiruoget, 13 kole, Ichuuti chichi bik kole 
kolos Jehovah eng’ oret ne etei Ng'atutiet. 14 Ago ye kimachei 
Paulo kotwek, kolenji Galio Yahudik, Okwek Yahudichu, nda bo 
yaitio ng'alechu iman, anan ko bo chalwok ne ya, ta nyolu 
agaswok: 15 ago ngo teebutik agobo ngalek ak kainaik ak 

ng'atutieng'wong' okweget, oyai okwege; mamache aek 
kiruogindetab ng'alechuto. 16 Ak kion ichek koba eng’ oldab 
ng'echeretab kiruoget. 17 Ak kinam tugul Sostene, bouninde- 
tab sunagogit, ak kobir inendet eng’ taitab ng'echeranato bo 
kiruoget. Ak kima mage kiy Galio ng’alechato tugul. 


, Koweekyingei Paulo Suria 

18 Ak kingobata ni, ak ko kagotebi Paulo betusiek che chang’, 
kobagakta inendet tupchosiek kobun melit kwo Suria, koboto 
Prisila ak Akula; ye kiga kocher metit eng’ Kenkrea: amu kiga 
koarorta kiy eng’ kayosiet. 19 Ak kiit Epeso, ak kobagakta 
ichek eng’ oloto: ago kiwa inendet sunagogit, ak kong’alal ak 
Yahudik. 20 Ak kingomwachi kole, kota kotebi ak ichek, koma 
kocham; 21 ago kingobagaktoi ichek, komwa kole, Aweekyinoge 
kogeny ngo cham Jehovah, ak kibun melit kwo Epeso. 22 Ak 
ye kingo kagolanda Kaisaria, kotogosta kwo kogat kaniset, ak 
kochortagei kwo Antiokia. 23 Ak kingo kagotebi eng’ oloto 
betusiek alak, kwo kobunot koret ne bo Galatia ak ne bo Prugia, 
ko u ye rubegei, kogimitoti alamalaik tugul. 


Komi Apolo Epeso 

24 Ak kinyo Epeso Yahudiot age, ne keguure Apolo, ne bo 
Aleksandria, chito ne ngom; ak ki kim eng’ sirutik. 25 Kiga 
kinet chichito oretab Kiptaiyat; ak amu kitinyei kagiiletab ge 
eng’ tamirmiriennyi, kong'alal ak konet komie ngalek agobo 
Jesu, kongen kabatisanetab Johana kityo: 26 ak kitoi kong’alal 
eng’ nyiganatet eng? sunagogit. Ago ye kingogas Prisila ak 
Akula, komut inendet kwo oldanywa, ak koborji inendet oretab 
Jehovah komie kosiir. 27 Ak ye kimachei kolanda kwo Akaya, 
kogimit tupchosiek inendet, ak kosirji alamalyet kole kotaach 
inendet: ak ye kingo kagoit, kotoret inendet ichek mising’ che 
kiga koyan eng’ mieindo: 28 amu kiiguiyechi Yahudik komie 
eng’ kimnatet, eng’ taitab bik, koborjin eng’ sirutik kole Jesu ko 
Kristo. 


Alamalyetab Johana Kabatisanindet eng’ Epeso 

1 Ak ye kita komi Apolo Korinto, ko kagobun Paulo emet 

kwen, koit Epeso, ak konyor alamalyet: 2 ak kilenji 
ichek, Tos kiotaach Tamirmiriet ne Tilil ye kingoyan? Kolenji, 
Achicha, tomo agot kegas ngo mitei Tamirmiriet ne Tilil. 3 Ak 
kilenji, Kigibatisanjok nee anyun? Ak kile, Kigibatisanjech 
kabatisanetab Johana. 4 Kole Paulo, Kiibatisanis Johana eng’ 
kabatisanetab sigunet, kolenjin bik kanyol koyan inendet ne 

isubu inendet, noto ko Jesu. 5 Ak ye kingogas nito, kibatisan 
eng’ kainetab Kiptaiyat Jesu. 6 Ak ye kingo kagogonoor 
Paulo eunekyik icheget, konyonji anyun Tamirmiriet ne Tilil 
ichek; ak king’alal eng’ kutuswek che terotin, ak koamda. 7 Ak 
ki olo bo taman ak aeng’ bichoto tugul. 


Komi Paulo Epeso 

8 Ak kiwa sunagogit orit, ak kong’alal eng’ nyiganatet eng’ 
arawek somok, kong’alali ak kolomei agobo tuguk che bo 
bounatetab Jehovah. 9 Ago ye kingouuegitu mugulelwekab 
alak ak kobistoe, ak komwaei ne ya agobo Oranato eng’ taitab 
tuiyet, kwo eng’ ole mi, ak kotaban alamalyet, kong’alaljin betut 
age tugul eng’ skulitab Turano. 10 Kiyaak ko u noto eng’ 
kenyisiek aeng’; kot kogas ng'olyotab Kiptaiyat tugul che 
kimenyei Asia, Yahudik koboto Yunanik. 11 Ak kiyai Jehovah 
boisionikab kimnatet che ter eng? eunekab Paulo: 12 kot 
keipchi che miandos kitambaok ak angok che kiga kotiiny 
bortanyi, ak kiistogei mianwek eng’ bichoto, ak kimanda ta- 
mirmirik che yaachen eng’ ichek. 13 Ak kitoi Yahudik alage 
che kiombenoti, che kilen koon oik, komwa kainetab Kiptaiyat 
Jesu eng’ icheget che kitinyei tamirmirik che yaachen, kolen, 
Ayosiewok eng? Jesu ne amdoi Paulo. 14 Ak kimi werik 
tisabu che bo Skeba, inendet Yahudiot, tisiindet ne o, che kiyai 
ng'olyondonito. 15 Ak kiwolji tamirmiriet ne ya ichek, kolenji, 
Angen Jesu, ak angen Paulo; ago okwek ko o ng'o? 16 Ak 
kitorombenji chichoto kitinyei tamirmiriet ne ya ichek, ak kone- 
net ichek, ak koterter, kot komwei komanda eng’ goyoto ach 
ngor ko kagiguoten. 17 Ak kinaak nito eng’ tugul, Yahudik 
koboto Yunanik, che kimenyei Epeso; ak kinyor kaiyweisiet 
ichek tugul, ak kinyor teegisto kainetab Kiptaiyat Jesu. 18 Ki- 
bwa agichek che chang’ che kiiyan, kong'anyei, ak kobortoi 
boisionikwak. 19 Ak kiib bukuisiekwak bik che chang’ eng’ 
ichek che kiyaei ng'orset, ak kobeel eng’ taitab bichoto tugul: ak 
kiit kamanutienywa, konyor kole kiitei fedaisiek elfusiek konom. 
20 Kotesak ko u noto anyun ng'olyotab Kiptaiyat eng’ kimnatet 
ak koterter. 

Chobutikab Paulo 

21 Kingobata anyun tuguchuto, komach Paulo eng’ tamirmi- 
riennyi kwo Jerusalem, ko kagobun Makedonia ak Akaya, 
kolen, Ye kaawe oloto, ko kanyol ageer Rom agine. 22 Ye kingo 
kagoyokto aeng’ eng’ ichek che kiboisiechin inendet koba Make- 
donia, Timoteo ak Erasto, kota kotebi inendet eng’ Asia ne 
matia. 


228 BOISIONIK 19 


Bolatet eng’ Epeso 


23 Ak king'eet bolatet ne o eng’ betusiechoto agobo Oranato; 
24 amu chito age ne kiguure Demetrio, kitang'indet ne bo feda, 
ne kiitanyi kanamonik che bo feda che bo Artemi, ne kiipchin 
tuguk che chang’ kitang’ik; 25 che kiiyum kibagenge koboto bik 
che kitinyei boisiet ne u noto, ak kolenji, Murenju, ongen okwek 
ole, bunu magornatennyo boisioni. 26 Ak ogeere ak ogase ole, 
ma eng’ Epeso kityo, ago negit Asia tugul, kagochuut bik che 
chang’ Paulo-inito, ak koweechi, kolenjin, choto kigiyae eunek 
ko ma cheptalelisiek: 27 ak ma kele kityo biitu bichiindab 
sasisiet ne kisasei boisiennyo; ago kiiti kele ma kiy hekalutab 
cheptalelit ne o ne kobogoriot Artemi, ak keistoe inendet 
teegistanyi, ne koilosu Asia tugul koboto ng'ony. 28 Ak ye 
kingogas nito, konerekso inne, ak kobolyo, kole, O Artemi ne bo 
Epesoek. 29 Ak konyi anyun nganaset bolatet: ak koruai 
kibagenge oldab ureriet, ko kagonam Gaio ak Aristarko, bikab 
Makedonia, che kibendoti ak Paulo. 30 Ak ye kimachei kwo 
Paulo orit ole mi bik, ko ma kochamji alamalyet. 31 Ak kiiyokto 
ng'olyot bik alage che eechen che bo Asia, amu ki choronokyik, 
si mat kogoitogei kwo oldab ureriet orit. 32 Kiboldos anyun 
alage, komwaei ni, komwaei alage kitage: amu kibiit bolatet eng’ 
tuiyet; ak kima kongen che chang’ kit ne kiigochi kotuiyo. 
33 Ak kiimut Aleksandro komong’ eng’ tuiyet, kogoito Yahudik 
inendet. Ak kiiborji Aleksandro bichoto eng’ eut, ak kimachei 
kosorgei eng? bichoto. 34 Ago ye kingonai kole inendet ko 
Yahudiot, kobolyo tugul eng’ kutit agenge, eng’ olo bo saisiek 
aeng’, kolen, O Artemi ne bo Epesoek. 35 Ak kingo kago- 
mwachi sirindetab nganaset tuiyet kosisyo, kole, Okwek bikab 
Epeso, tos mi ng'o ne maingen kole nganasetab Epesoek ko 
ribindetab hekalutab Artemi ne o, ak kanamwet ne kiibut kobunu 
barak? 36 Ak ngo magimuchi ketiiyo agobo tuguchu, ko 
kanyol osisye, amat osartae ng'olyo. 37 Amu kaomutu bichu, 
che ma rebikab hekalusiek ama chubei cheptalelinnyo ne kobo- 
gorio. 38 Ngo tinyei anyun Demetrio ak musogik che mi koboto 
inendet, ng'olyo agobo chi, ko yatotin kapkiruogutik, ak mitei 
bounik: ingoruokyin anyun ichegei. 39 Ago ngocheng’ okwek 
ng'olyo agobo tuguk alak, ko tun kilititi eng’ tuiyet ne cham 
komi. 40 Amu mi bichiindo ne tos kiruokwech agobo bolatet 
ne bo rani, amu mami kito ne bo: ak magimuchi ketetu kiy 
agobo tuiyoni. 41 Ak kingo kagomwa ko u noto, komwachi 
tuiyet koba. 

Paulo eng? Makedonia, eng’ emetab Yunanik, ak eng’ Troa 


2 Ak kingobata bolatet, ko kagoyokto Paulo alamalyet 

kobwa ak kogimit ichek, koyomisgei, si kwo Makedonia. 
2 Ak kingo kagobun komoswechoto, ko kagogimit ichek eng’ 
ng'alek che chang’, koit emetab Yunanik. 3 Ak kingo kagotebe 
oloto arawek somok, kochob Yahudik ng'alek eng' ung'ot agobo 
inendet, ye kimachei kobun melit kwo Suria, komachei kole 
koweegegei oretab Makedonia. 4 Ak kiba koboto inendet agoi 
Asia Sopatro ne bo Berea, ne bo gab Puro; ak che bo Tesaloni- 
kek Aristarko ak Sekundo; ak Gaio ne bo Derbe, ak Timoteo; 
ak Tukiko ak Tropimo che bo Asia. 5 Ago kiga kondo chuto, 
ak kiigenech eng? Troa. 6 Ak kigibun melit eng’ Pilipi ko 
kagobata betusiekab makatiat ne ma kinde mermerek, ak keit 
ole mi ichek eng’ Troa eng’ betusiek mut; ole kigitebe eng’ 
betusiek tisab. 


Eutuko 


7 Ak eng’ betutab tai ne bo wigit ye kiga kiyumge si kebutul 
makatiat, koamji Paulo ichek, ye kimachei kwo eng’ betut ne bo 
aeng’; kong'lal koek keny agoi kemoi kwen. 8 Ak kimi 
taisiek che chang’ eng’ got ne bo barak, ole kiga kiyumjige. 
9 Ak kitebe tirisiet neranet age ne kigiguure Eutuko ak kibirto 
met; ak kita koamji Paulo, koek keny, ak kingobirto met, kotu- 
rurtogei kong'eete got ne bo somok, ak kigisut ko kagome. 
I0 Ak kichortagei Paulo, ak koitaegei inendet, ak kosuube eune- 
kyik, komwa kole, Moiimge; amu ta kosobei. 11 Ak kingoto- 
gosta, ak kobutul makatiat, ak koam, ak kong’alal keny koboto 
ichek, agoi koeech, kwo anyun. 12 Ak kiimut nerananato ko 
kagosob, ak kinyor kagaigaet ne o. 


Banda ne wendi Mileto 


13 Ago kigindoi achek kebe melit, kebe Asos, amu kigimache 
kimut Paulo eng’ oloto: amu kiga kong’at inendet ko u noto, 
komach inendet kole kobun keldo. 14 Ak ye kingetuiye ak 
inendet eng’ Asos, kimut inendet konyo melit, ak keit Mitulene. 
15 Ak kigibe eng’ oloto kebun melit, keit Kio eng’ betut ne bo 
tai; ak betut ne bo aeng’ keit Samo; ak betut ne bo somok keit 
Mileto. 16 Amu kiga kobegechi Paulo kwo kosiirtoe Epeso eng’ 
melit, si ma igagei eng’ Asia; amu kiigirgiri, kole tamangab 
koit Jerusalem eng’ betutab Pentekost. 

Ng'alekab Paulo che kimwachine saisere boisiekab 
Epeso eng? Mileto 

17 Ak kiiyokto eng? Mileto keguur boisiekab kaniset eng’ 
Epeso. 18 Ak ye kingobwa ole mi inendet, kolenji, 

Ongen okweget koboch betut ne bo tai ye kingatau atiech 
Asia, ole kiateptoi kobotok tugul, 19 aboisiechini Kiptaiyat 
eng’ kaming'inetab ge tugul, ak eng? beekab kong’, ak eng 
tiemisiosiek che kibwanja eng’ chobutik che bo ung'ot che bo 
Yahudik; 20 ko u ye kima ariny amwawok kiy age tugul ne 
imuchi kotoretok, ak anetak eng’ taitab bik, ak ang'eete got age 
agoi got age, 21 abaorianjini Yahudik koboto Yunanik sigunet 
eng' taitab Jehovah ak kayanet eng' Kiptaiyandennyo Jesu 
Kristo. 22 Ak ogeer anyun, nguno, awendi Jerusalem korata 
tamirmiriet, amangen tuguk che bwanjina eng’ oloto: 23 ko- 
bate kityo baorianjina Tamirmiriet ne Tilil eng? nganaset age 
tugul, kolen, igena ratisiosiek ak nyalilwogik. 24 Ago maiiti 
sobondanyu ale kiy ne achame kot, si kobiit ages bandanyu, ak 
boisiet ne kiataach eng’ Kiptaiyat Jesu, abaorianji logoiywek che 
miach che bo mieindab Jehovah. 25 Ak nguno anyun, ogeero, 
angen ale okwek tugul che kiaamdate bounatetab Jehovah 
kwenung'wong', koma ogeere togennyu kogeny. 26 Abaoriani 
anyun eng’ taing'wong' betuni, ale, a tilil eng? korotikab bik 
tugul. 27 Amu ma ariny amwawok magutik tugul che bo 
Jehovah. 28 Oripge anyun okweget, koboto akwet tugul, ne 
kigonok Tamirmiriet ne Tilil oegu ribik, obai kanisetab Jehovah, 
ne kiale korotikyik. 29 Angen ale ye kaawe komong’jok suik che 
koromen, ama rire akwet; 30 ak tun ng'eetos alage eng’ 
kwenung'wong' komwaei ngalek che imaasi bich, si kochuut 
alamalyet kosub ichek. 31 Oripse anyun, ak obwat ole ma 
abagakte atigon chi age tugul eng’ beekab kong’ eng’ kenyisiek 
somok kemoi ak bet. 32 Ara anyun, kabagakyok nguno 
eutab Jehovah, ak ng'olyotab mieindanyi, ne imuchi koteechak, 
ak kogonok borotet koboto ichek tugul che kitilili. 33 Ma agase 
miat feda che bo chi age tugul, anan tahabu, anan ngoroik. 
34 Ongen okwek ole kibois eunechu agobo tuguk che kianyalili, 
ak agobo ichek che kimi kobota. 35 Kiagonok kaborunet eng’ 
tuguk tugul, ale ye oboisiei ko nyolu otoret che matinyei kimna- 
tet, ak obwati ng'alekab Kiptaiyat Jesu, ko u ye kimwa inendet 
kole, Tinyei boiboiyet kagoitoet kisiir taaget. 

36 Ak kingo kagomwa ko u noto, kogutuny, kosa koboto 
ichek tugul. 37 Ak kiririo ichek tugul mising’, ak kosuub 
kaatitab Paulo, ak kong'utut inendet, 38 koarogendos kosiir 

agobo ng'olyot ne kiga komwa, kole matun kogeerei togennyi 
kogeny. Ak kiiyomis mendet kowendi kolanyei melit. 


Kong'eete Mileto agoi Turo 

2 Ak ye kingo kagebesie ak icheget, ak ketau kebe eng’ 

melit, kilitit banda, kitorjige Kos, ak betut ne kiisubi noto 
keit Rodo, ak kebe eng’ oloto agoi keit Patara: 2 ak ye kinge- 
nyoru melit ne landoi kowendi Poinike, kelany, ak kebe. 3 Ak 
ye kiga kegeer Kupro, kesiirtoe komi eut ne bo katam, kebe agoi 
Suria, ak kechoruge eng’ melit eng? Turo: amu yoto ye kine- 
mune tugukab melit. 4 Ak ye kiga kenyoru alamalyet, ketebi 
eng’ oloto betusiek tisab: ak kimwachi ichek Paulo eng’ Tamir- 
miriet kolenji, amat kotiech Jerusalem. 5 Ak kingo kagigesu 
betusiechoto, kebe bandanyo; ak kiiyomisech ichek tugul 
koboto osotik ak lagok, agoi kemande eng’ nganaset: ak kegu- 
tung’se eng’ ngegut, kesa, 6 ak kigochige saisere; kelany 
anyun melit, koweek ichek koba ga. 


Agoi Kaisaria 

7 Ak ye kiga kigesu banda ne bo melit kebunu Turo, keit 
Ptolemai; ak kigat tupchosiek, ak ketebi koboto ichek betut 
agenge. 8 Ak eng’ betut ne bo aeng’ kebe, agoi keit Kaisaria: 
ak kebe gotab Pilipu amdoindet ne bo logoiywek che miach, 
inendet ko agenge eng’ bik tisab, ak kigitebi ak inendet. 9 Kiti- 
nyei chichito tibik ang'wan, bergeinik, che kimaoteni. 10 Ak 
ye kita ketebye eng’ betusiek che chang’ eng’ oloto, konyo 
kochorgei maotiot age ne bunu Judea ne kigiguure Agabo. 
11 Ak kingo kagoit ole kimi, konam birenetab Paulo, ak korate 
kelyekyik ak eunekyik, ak kole, Mwaei Tamirmiriet ne Tilil ko 
u ni kole, Ratei ko u nito Yahudik che mi Jerusalem chitab kobo 
birenoni, ak tun indoi inendet eunekab Bororiosiek. 12 Ak 
kingegas ng'alechuto, kigaigai inendet, achek ak bikab oloto, si 
matogosta Jerusalem. 13 Kowol Paulo kole, Oyae nee, orirtosi 
ak obare muguleldanyu? amu a chobot, ma kerata kityo, ago 
ame eng’ Jerusalem agobo kainetab Kiptaiyat Jesu. 14 Ak ye 
kimata kocham ko u noto, kesisye, kemwa kele, Ingoyaak magetab 
Kiptaiyat. 


Agoi Jerusalem 
15 Ak kingobata betusiechoto kenam tugukyok ketogoste 
Jerusalem. 16 Ak kigibe koboto alamalyet che kibunu Kaisaria, 
komutu Mnason ne bo Kupro, ne agenge ne bo alamalyet ne bo 
keny, ne kigibendi ketebe gonnyi. 

Kotiemei Paulo kotuiyo Yahudik che Kristianik 

17 Ak kingeit Jerusalem, kotaachech tupchosiek eng’ boi- 
boiyet. 18 Ak betut ne kiisubi betunoto kebe achek ak Paulo 
gab Jakobo; ak kimi boisiek tugul. 19 Ak kingo kagogat 
ichek, kotetyi tuguk tugul agenge agenge che kiga koyai Jehovah 
eng’ boisiennyi eng’ Bororiosiek. 20 Ak kingogas ichek ng'olyo- 
ndonoto, kogonyit Jehovah; ak kolenji ichek inendet, Igeere 
anyun, ne kitupche, ole te elfusiek ng'isiat eng? kwenutab 
Yahudik che kigoyan; ak tinyei tugul kagiiletab ge agobo 
Ng'atutiet: 21 ak kigiborji ichek agobo inye, kele, ineti Yahudik 
tugul che mi oldab Bororiosiek kobagakta Musa, ilenjini amat 
komuratan lagokwak, anan kosub bitonwek. 22 Nee anyun 
nguno? magogas ickek iman kole kaiitu. 23 Yai anyun ni 
kimwaun: Kitinye bik ang'wan che kigoarorta kiy eng’ kayosiet ; 
24 imut anyun bichu, ak ianyinyge koboto ichek, ak igamanji 
feda, si kobiit kicherji metowekwak: si konai tugul kole mami 
imanit eng’ tuguchoto kigiborji agobo inye; ago inye iwendoti 
komie, iribe Ng'atutiet. 25 Ago eng’ Bororiosiek che kigoyan, 
ko kigesir ketil kiruoget kele, kotabanegei tuguk che kieng'jin 
kanamonik, ak korotik, ak banyek che bo che kagiget, ak sokset. 
26 Komut anyun Paulo murenjoto, ak eng’ betut ne bo aeng’ 
koanyinygei koboto icheget ak kwo hekalut orit, kobortoi ka- 
suldaetab betusiek che bo kaanyinyet, agoi kigoito kagochinet 
ne bo age tugul eng’ ichek. 


Bolatet eng’ Jerusalem; kenamei Paulo 

27 Ak ye kimachei kogesgei betusiek tisabu, kowas tuiyet 
Yahudik che kibunu Asia, ye kingogeer inendet komi hekalut, 
ak konam inendet, 28 koboldos, kolen, Okwek bikab Israel, 
otoretech! Chichito ne ineti bik tugul eng' komosta age tugul 
kowech bik, ak Ng'atutiet, ak yuto: ak koboto noto koimut 
Yunanik agichek kobwa hekalut, ak kagong'wanit yuto tilil. 
29 Amu kiga kogeer Tropimo Epesoindet komi koboto inendet 
eng’ nganaset, ne kilen kiimutu Paulo konyo hekalut. 30 Kowa- 
sgei anyun nganaset komugul, ak kiruai bik kibagenge: ak 
konam Paulo, ak kochuut komong’ eng’ hekalut: ak kigiger 
kurgotik eng’ sainato. 31 Ak ye kicheng'ei kobar inendet, 
koityi ng'alek kiptaiyat ne o ne bo murenikab luget kole, mitei 
chemarget Jerusalem komugul. 32 Komut ngunoto askarik ak 
kiptainikab bogolwogik koruai kochortagei ole mi ichek; ak 
kingogeer ichek kiptaiyat ne o ak askarik, kobagakta biret ne 
kibirei Paulo. 33 Konyo anyun kiptaiyat ne o korik, ak konam 

inendet, ak kong’at kole, kerat inendet eng’ sirimwek aeng’; ak 
koteebe kole, ng'o nito? ak kayai nee? 34 Ak kobolyo alak eng’ 
tuiyet komwaei kit age, komwaei alage kit age: ak ye kim aimuch 
kopai komie kit ne bo bolatet, kong’at kole kimut inendet kwo 
irimet. 35 Ak kingoit long'eiywot, koganab askarik inendet 
amu koromnatetab tuiyet; 36 amu kiisubi tuiyet ne bo bik, 
koboldos, kolen, Oiste inendet. 

37 Ak ye kigimachei kimut Paulo kwo irimet, kolenji kiptai- 
yat ne o, Ickamwa amwaun ng'olyo? Kolenji, Tos ingen kutitab 
Yunanik? 38 Tos ma i Misrindet ne kiing'eet lomset yaginye 
ak komut bik elfusiek ang'wan koba ong’atet, bik che kiguure 
Rumik? 39 Ago kile Pauio, A Yahudiot, ne bo Tarso eng’ 
Kilikia, a bo nganaset ne ma nyerat: ak asomin ale, chamwa 
ang’alalji bik. 40 Ak ye kingo kagochamji, kotonone Paulo 
long'eiywot, ak koborji bik eng’ eut kosisyo; ak ye kingo kago- 
sisyo inne, kong’alalji ichek eng’ kutitab Hebranik, kole, 


Amdaetab Paulo ne kiamji Yahudik 


2 Che kitupche ak kwanisiekyok, ogas ngalek che amwae 
nguno eng’ taing’wong’ che asorunege. 

2 Ak kingogas kole ng'alaljin ichek eng’ kutitab Hebranik, 
kosisyo mising’: ak kile, 

3 A Yahudiot, kigisikya Tarso ne bo Kilikia, ago kianerji 
nganasani, ak kiineta Gamaliel, ak kigineta komie ko u ole 
teptoi Ng'atutietab kwanisiekyck, ak kiatinye kagiiletab ge eng’ 
Jehovah, ko u ole oteptoi okwek tugul rani: 4 ak kiausausi 
Orani agoi meet, arate ak atoorjini korgoret murenik ak kobo- 
gorisiek. 5 Ko u ye baorianjina tisiindet ne o, ak kapkiruoget 
tugul ne bo boisiek: che kianyorune baronok, che kiaibe koba 
oldab tupckosiek, ak kiawe Damasko, ale amut ichek che kimi 
oloto kobwa Jerusalem ko ratotin, si kobiit kebir. 6 Ak ye 
kiawendi, ko karikyi Damasko, ko katonon asis, koluu eng’ 
sainato lapkeiyet ne o ne kibunu kipsengwet koluucha komoswek 
tugul. 7 Ak kiabutyi ng'ony, ak agas kutit kolenja, Saul, Saul, 
amu nee si jusa? 8 Ak kiawolu ale, I ng'o inye, Kiptaiyandani? 
Ak kilenja, A Jesu ne bo Nasaret, ne juse. 9 Ak kigeer lapkei- 
yet iman che kimi kobota, ago kima kas kutitab inendet ne king’a- 
lalwa. 10o Ale, Ayai nee anyun, Kiptaiyandani? Kolenja 
Kiptaiyat, Ng'eet, ui Damasko; si kemwaun eng’ oloto tuguk 
tugul che kigeng'at iyai. 11 Ak ye kima kota amuchi ageer kiy 
amu liletab lapkeiyonoto, ait Damasko, konamota eut ichek che 
kimi kobota. 12 Ak kinyo ole ami, chito age ne keguure 
Anania, chito ne bo iman eng’ ribetab Ng'atutiet, ne kibaorianjin 

Yahudik tugul che kimenyei oloto kole mie. 13 Ak ye kitononi 
eng’ ye negitena, kolenja, Ne kitupche Saul, keerte. Ak eng 
sainato ageer inendet. 14 Ak kile, Kigolewenin Jehovah ne bo 
kwanisiekyok si kobiit inai magennyi, ak igeer Inendet ne bo 
Imanda, ak igas ng'olyot ne bunu kutinnyi. 15 Amu iegu 
baoriandennyi eng’ bik tugul agobo tugul che koigeer ak che 
koigas. 16 Ta igeni nee anyun nguno? ng'eet kibatisanin, ak 
kiundo tengekwogiguk iguure kainennyi. 17 Ak kingo kaawee- 
ktege Jerusalem, ak kingota asae eng’ hekalut, kobutya kit ne u 
ruon, I8 ageer inendet kolenjina, Igirgir, chakte, mande eng 
Jerusalem: amu mataachei baornatet eng? inye agobo ane. 
19 Ak kiale, Kiptaiyandani, ingen icheget kole kiarate ak abire 
eng’ sunagogit age tugul ichek che kiiyanin: 20 ak ye kinge- 
tumdoi korotikab Stepano baoriandeng'ung', ko, kiatononi 
agane eng’ yoto, ak achame, ak aribe ngoroikab icheget che 
kibarei inendet. 21 Ak kilenja inendet, Ui: amu ayoktoin 
iwe ole loo agoi oldab Bororiosiek. 


Komwaei Paulo kole kigisikyi bororietab Rom 

22 Koepchi it anyun ichek inendet agoi ng'olyondonito; 
yeityo komwa eng’ kutit ne o, kole, Oiste chito ne u nito kwo 
eng’ ng'ony: amu manyolu kosob. 23 Ak ye kita koboldos, ak 
kowirtoi ngoroikwak, ak kowastoi temburiek koba barak, 
24 kong'at kiptaiyat ne o kole kimut inendet kwo irimet, kong’at 
kole, Ogine eng biret ne bo kipcharitisiek, si konai inendet kit 
ne kabolji ichek ko u noto agobo inendet. 25 Ak ye kingo 
kagorate inendet anok, kolenji Paulo kiptaiyatab bogol ne 
kitononi eng’ yoto, Tos chamdoi ng'atutik eng’ okwek obir chi 
ne Romanindet, ama kiruokyi? 26 Ak kingogas kiptaiyandanato 
bo bogol noto, kwo ole mi kiptaiyat ne o, ak komwachi inendet 
kolenji, Imache iyai nee nguno? amu Romanindet chichi. 
27 Konyo anyun kiptaiyat ne o, ak kolenji inendet, Mwawa, tos i 
Romanin? Ak kile, Ee. 28 Kowol kiptaiyat ne o kole, Kiaegu 
chitab bororioni eng’ alyet ne o. Ak kile Paulo, Kigisikya 
bororionito. 29 Koba anyun eng’ sainato ichek che kimachei 
kogine inendet: ak kiiywei agine kiptaiyat ne o, ye kingonai 
kole kaga Romanindet inendet, ak amu kiga korat inendet. 


Koetegei Paulo eng? kapkiruok 


30 Ago ye kimachei konai komie eng betut ne bo aeng’, kit 
ne koitaame Yahudik, kotiach inendet, ak kong'at tisiik che 
eechen ak kapkiruoget tugul kotuiyo, ak komut Paulo kochorgei, 
ak konde inendet tainywa. 

23 Ak kingogeer Paulo kapkiruogonoto komie, komwa kole, 
Che kitupche, kiatebe kotugul kabwatet ne mie eng’ 
taitab Jehovah agoi rani. 2 Kong'at Anania, tisiindet ne o, 
ichek che kitonondos eng’ yoto kole, korabach kutinnyi. 3 Ko- 
lenji anyun Paulo inendet, Tun birin Jehovah, inye inatut ne 
kigisal koleelit: itebye ak iruokwa ko u ye mwaei Ng'atutiet, 
ak ing'ate kebira ama chamdoi Ng’atutiet? 4 Komwa ichek 
che kitonondos eng’ yoto kole, Ichube tisiindet ne o ne bo Je- 
hovah? 5 Kole anyun Paulo, Kama anai, che kitupche, ale 
inendet ko tisiindet ne o: amu kigisir kele, Amemwa ne ya 
agobo bounindetab biguk. 6 Ago ye kingonai Paulo kole, 
Sadukaik alage, ko Parisaik alage, komwa eng’ kutit ne o eng’ 
kapkiruok kole, Che kitupche, a Parisaindet, weritab Parisaik: 
kagiruokwa agobo kamang'unet ak ng'eetyet ne bo che kigobek. 
7 Ak kingo kagomwa ko u noto, kong'eet anyun toiyet eng’ Pari- 
saik ak Sadukaik: ak kipcheak tuiyet. 8 Amu mwaei Sadukaik 
kole, mami ng'eetyet eng’ che kibek, anan malaika, anan tamirmi- 
riet: ago iyani tugul Parisaik. 9 Kong'eet anyun bolatet ne o: 
ak kitononso sirik alak che bo Parisaik, ak koborio kolen, Ma 
kinyoru yaitio eng’ chichi: ak tos nee eng? okwek ngot ko 
kang'alal ak inendet tamirmiriet, anan malaika? 10 Ak ye 
kingong'eet toiyet ne o, koiywei kiptaiyat ne o kole, abere 
togot kotonaton bichu Paulo, kong'at anyun askarik kochortagei 
ak komut inendet eng’ kimnatet eng? kwenunywa, ak komut 
konyo irimet. 

I1 Ak eng’ kemout ne kiisubi noto kotonon Kiptaiyat eng’ 
ye negite inendet ak kolenji, Nyiganitu: amu ko u ye kiibaoria- 
nja eng’ Jerusalem, ko u noto kanyol ibaorian eng’ Rom agine. 


Kochobei Yahudik kobar Paulo 

12 Ak kingoeech koyumgei Yahudik, ak korategei kayosiet, 
kole magiame kiy ama kiee agoi kebar Paulo. 13 Ak kisiirei 
artam icheget che kiiyosio. 14 Ak kibwa ole mi tisiik che 
eechen ak boisiek, ak kolenji, Kageratge eng’ kayosiet ne o kele, 
magichamjami kiy agoi kebar Paulo. 15 Oborji anyun okwek ak 
boisiek kiptaiyat ne o komut inendet kochorgei konyo ole omi, 
ko u ne omache ogin komie ng'alekyik: ak ki chobotin achek 
kebar inendet agot kotom korikyech. 16 Ago kigas weritab 
chepkametab Paulo agobo setyinenywa, ak kinyo kwo irimet 
ak komwachi Paulo. 17 Koguur anyun Paulo age eng’ kiptai- 
nikab bogolwogik, ak kolenji, Imut murenoni kwo ole mi 
kiptaiyat ne 0: amu tinyei ng'olyo ne machei komwachi inendet. 
18 Komut anyun inendet kwo ole mi kiptaiyat ne o, ak kolenji, 

Kaguura Paulo, kimonjororiot, awa ole mi inendet, ak komwawa 
amutun murenoni konyo ole imi, tinyei ng'olyo ne machei 
komwaun. 19 Konam anyun kiptaiyat ne o eutab weroto, ak 
komut taban, ak koteebe eng' ung'ot kole, Nee noto imache 
imwawa? 20 Kole, Kagochamnyechi Yahudik kole, kosomin 
imutu Paulo kochorgei mutai konyo kapkiruok, ko u ne imache 
iteepse inendet komie. 21 Ameyanji anyun: amu mitei eng' 
ichek che siirei artam che setyin inendet, che kagoratgei eng’ 
kayosiet, kole maamei kiy anan koee agoi kobar inendet: ak 
chobotin ichek nguno kogeni ng'atutiet ne bunun. 22 Kounda 
anyun kiptaiyat ne o murenonoto kwo, ak kong'at inendet 
kolenji, Amemwachi chi agot agenge ilenji, Kaimwa tuguchu. 


Kiyoktoi Paulo kwo Kaisaria 

23 Ak kiguur kiptainik aeng’ che bo bogolwogik koba ole mi 
inendet, ak kolenji, Ochob askarik bogol aeng’ koba agoi Kaisa- 
ria, ak askarik tamanwogik tisab che lanyei mbartanyisiek, ak 
murenikab ng'otwek bogol aeng’, eng’ sait somok ne bo kemoi: 
24 ak kimwachi kochob mbartanyisiek, si kobiit komute ichek 
Paulo, ak komut kot koit ole mi Peliki bounindet kochamegei. 
25 Ak kisir baruet ko u ni: 

26 Ane Klaudio Lusia, agatin inye bounindet Peliki, ne i 
toogunot. 27 Konam Yahudik chichi, ak ki negit kobar ichek 
inendet, awe anyun ak askarik ole mi ichek, ak asoru inendet, 
ko kaanai ale kaga Romanin inendet. 28 Ak ye kiamache anai 
kit ne kiitaame ichek inendet, amutu anyun kochorgei kapkiruo- 
genywa: 29 ageer ale, kigitaam inendet agobo ng'alekab ng'atu- 
tikwak, ago mami ng'olyo ne kigiityi inendet re nyoljin meet 
anan ratutik. 30 Ak ye kongiborua kele kogechob ng’alek eng’ 
ung'ot agobo inendet, ayogu inendet konyo olong'ung' acho- 
gune, ak ang'at che kataamikyik si komwa ng'alek eng’ taing'u- 
ng’, che itaame inendet. 31 Komut anyun askarik Paulo, ko u 
ye kaga king'at, ak komut kemoi kwo Antipatris. 32 Ago 
mutai kobagakta murenik che kilanyei mbartanyisiek koba kobo- 
to inendet, ak koweektagei koba irimet: 33 ak kingo kagoit 
Kaisaria, ak kogochi bounindet baruet, konde Paulo agine tai- 
nnyi. 34 Ak ye kiga kosoman baruet, koteebe ichek kolenji, 
Ano emetab chichi? ak kingogas kele, bo inendet Kilikia, 
35 kole, Tun agasun ng'aleguk ko kait bik che kiitaamin: ak 
king’at kerib inendet eng’ gotab kiruoget ne bo Herod. 

Kiruokyin Paulo eng’ taitab Peliki bounindet 


J 4 Ak kingobata betusiek mutu, kochorgei Anania tisiindet 

neo ak boisiek alak, ak ng’alalindet age, ne kiguure Tertu- 
lo; ak koborji bounindet ngalek che kogitaame Paulo. 2 Ak 
kingo kageguur, kotoi Tertulo kotaam inendet kole, 

Amu kiboiboitune kalyet ne o eng’ inye, ak kiistoi yaitwogik 
eng’ bororioni amu ng'omnateng'ung', 3 kitaache anyun eng’ 
ortinwek tugul ak eng? komoswek tugul, koboto kongoi tugul, 
ee inye ne i toogunot, Peliki. 4 Ago si mata again mising’, 
asomin ale igasech eng? ngalek che ngering? eng? mieinda- 
ngung’, 5 amu kigegeer chichi kele inendet ko chi ne itoitos bich, 
ne ing'eeti chemereret eng? Yahudik tugul eng’ ng'ony tugul, 
ak kandoindet ne bo kasubikab Nasaretik: 6 ak kogeny, ko 
kigotiem kong'wanit hekalut: ak kiginam inendet: [ak kigimache 
kiruokyi inendet ko u ng'atutikyok. 7 Ago kinyo ole kimi 
Lusia kiptaiyat ne o ne bo askarik, ak korebenech inendet eng’ 
eunekyok eng’ kimnatet ne 0,) 8 imuchi inai tuguchu tugul 
eng’ inendet ye igine inyendet, agobo tuguchoto kogitaame. 
9 Ak kiiyomechigei Yahudik kataamsonato, kogimit kole, u 
noto ng'alechuto. 

10 Ak kingo kagoborjine bounindet Paulo eut, kole kong’alal, 
kowol Paulo kole, 

Angen ale, i kiruogindet ne bo bororioni eng’ kenyisiek che 
chang’, amu noto asoruge eng’ boiboindo: rr amu imuchi inai 
ile, tom kosiir betusiek taman ak aeng? koboch ngab atogoste 
Jerusalem awe asa: 12 ama nyorua ichek eng’ hekalut kibelige 
ak chi age tugul, anan awase tuiyet, anan eng? sunagogisiek, 
anan eng’ nganaset. 13 Amaimuchi ichek koborun komie tuguk 
che itaamena. 14 Ago kang'ang'un nito, eng? Oranato kuure 
ichek biteet age, aote Jehovah ne bo kwanisiekyok, ak ayani 
tuguk tugul ko u ye mwaei Ngatutiet, ak che kigisir eng’ 
maotik: 15 atinye kamang'unet eng? Jehovah, ne cheng'ei 
bichu agichek, ale, tatun komi ng'eetyetab che bo imanda ak 
che ma bo imanda. 16 Ak achobege anyun agane eng’ ng'olyo- 
ndoni atebe kotugul kabwatet ne matinyei kanagut eng’ taitab 
Jehovah ak bik. 17 Ak kingobata kenyisiek che chang’ anyo 
aipchi bikab bororiennyu kagochinoik ak tuguk che kigoitoi: 
18 ak kinyortaa kitilila eng? hekalut, ama mi tuiyet, anan 
bolatet: ago kimi Yahudik alak che kibunu Asia—19 mie nda 
kami yu ichek eng’ taing'ung” si komwaitaa ngo ting'ena ichek 
ng'olyo. 20 Anan ingomwa bichu icheget boisiet ne ya ne 
kinyor, ye kingatonon eng’ taitab kapkiruoget, 21 kobate 

twegunet agenge ne kiarirji atononi eng' kwenunywa, ale, Kagi- 
ruokwa rani eng’ taing’wong’ agobo ng'cetyetab che kigobek. 


Kong'atei Peliki kole ingoteb ng'alechu korok 


22 Amu kiingen Peliki komie agobo Oranato, kolenji, Ogen, 
ye tun kachorgei kiptaiyat ne o Lusia, atil anyun ng'alekwok. 
23 Ak kong'at kiptaiyatab bogol kole kerib inendet, ak kigochin 
boroindo; amat koete age tugul eng’ choronokyik koboisiechi 
inendet. 

24 Ago kingobata betusiek alage, koit Peliki, koboto Drusila 
osotiondennyi, ne ki Chebyahudio, ak koyokto Paulo konyo, 
ak kigas eng’ inendet agobo kayanet eng’ Kristo Jesu. 25 Ak 
ye kita kong’alali agobo imanda, ak ribetab ge, ak kiruoget ne 
nyonei, koiyweis Peliki, ak kowol kole, Ui korok; ak ye tun 
anyoru boroindo ne mie, aguurin. 26 Kiimang'u kole togot 
kogochi Paulo siling'isiek: kiguur anyun inendet konyil che 
chang’, ak kong'alal koboto inendet. 27 Ago kingogesgei 
kenyisiek aeng'u, konam Porkio Pesto boisietab Peliki; ak amu 
kimachei Peliki kobaibai Yahudik, kobagakta Paulo ko ratat. 


Kiruokyin Paulo eng’ taitab Pesto 


25 Kingo kagoit Pesto koronoto, kotogosta Jerusalem 
kobunei Kaisaria, ko kagobata betusiek somogu. 2 Ak 
kimwachi tisiik che eechen ak bik che toogunotin che bo 
Yahudik ng'alek che kiting'e Paulo; ak kogaigai ichek inendet, 
3 kosom chamdaet agobo inendet, kole koyokto inendet kimut 
konyo Jerusalem; si kobiit korat oret kobar inendet. 4 Ago 
kiwol Pesto kole kerib Paulo eng’ Kaisaria, ak kole, Negit si 
awa anendet oloto. 5 Ak kole inendet, Ongechortege ak che 
eechen eng’ okwek, si ngo mi ng'olyo age tugul ne ya eng’ 
chichito, komwa ichek. 

6 Ak kingo kagotebi eng? kwenunywa koboto ichek eng’ 
betusiek che masiirei sisiit anan ko taman, kochortagei Kaisaria; 
ak mutai kotebe ng'echeretab kiruoget, ak kong'at kole, kimut 
Paulo. 7 Ak kingo kagoit, koyiem inendet Yahudik che kabunu 
Jerusalem, koibu ng'alek che chang’ che koromen che kiitaame 
inendet, che kima imuch kobor komie kit ne inet; 8 ago kimwa 
Paulo eng’ ng’alek che kisorunegei, kole, Tom ayai tengek agot 
kitigin agobo Ng'atutietab Yahudik, anan agobo hekalut, anan 
agobo Kaisari. 9 Ago ye kimachei Pesto kobaibai Yahudik, 
kowolji Paulo, kolenji, Tos imache itogoste Jerusalem, si kiruo- 
gun eng’ oloto agobo tuguchu eng’ tainnyu? ro Ago kile Paulo, 

Atononi eng’ taitab ng'echeretab kiruoget ne bo Kaisari, ole 
kanyol kiruogunena: tom ayachi kiy ne ya Yahudik, ko u ye 
ingen inye aginye komie. 11 Ngo a kiptengekyo, ak ngot ko 
koayai kiy ne nyoljin meet, ko maesioi ame: ago ngot ko ma bo 
iman tuguchoto, che itaamjina bichu, ko mami chi ne imuchi 
kondea eunekwak. Arirjini Kaisari. 12 Ak kingo kagong’alal 
anyun Pesto ak bikab kapkiruok, kowol kole, Kairirji Kaisari: 
ara anyun, iwendi gab Kaisari. 


Agripa ak Bernike 


13 Ak kingo kagosiirto betusiek alage, koit laitoriat Agripa 
ak Bernike Kaisaria, si kogat Pesto. 14 Ak ye kita kobeniei 
betusiek che chang’, koborji Pesto laitoriat ng'alekab Paulo, 
kolenji, Mitei chi age ne kibagakta Peliki ko ratat: 15 ne 
kimwawa ng'alekyik tisiik che eechen ak boisiekab Yahudik 
ye kiami Jerusalem, kisomei ng'alek che kigikyine inendet. 
16 Ak kiawolji ichek alenji, ma biteetab Romanik kigoito chi 
kotomo kogeergei kimni chito ne kitaami ak che itaamsei, ak 
konyor boroindo ne sorunegei eng’ ng'alek che kigitaamjin. 
17 Ye kingoyumgei anyun eng’ yu, ko mata agage, ago eng’ 
betut ne bo aeng’ atebe ng'echeretab kiruoget, ak ang'at kimut 
chichoto. 18 Ak kingotononso icheget che kiitaami inendet, ko 
ma koib ng'olyo ne ya ne bo kagikyino agobo inendet ko u ye 
kiabwati; 19 ago kiting'e inendet teebutik agobo kayanenywa, 
ak agobo chi ne kilen Jesu, ne kigome, ne igiiljingei Paulo 
kole, sobei. 20 Ago kialen agin ole teptoi ng'alechu kotemena, 
ateebe ngo machei kwo Jerusalem, si kiruokyi eng’ olindo 
agobo ng'lechuto. 21 Ago kingorirji Paulo kotebi kole si 
kotil kiruoget bounindet ne o, ang'at ale kerib agoi tun ayokte 
kwo gab Kaisari. 22 Ak kilenji Agripa Pesto, Amache agas ag- 
ane ng'alekab chichito. Kolenji, Igase mutai. 

23 Ak mutai ko kagoit Agripa, koboto Bernike, eng’ etunatet 
ne o, ak ko kagoba got ne kigase ngalek, koboto kiptainik che 
eechen, ak bik che toogunotin che bo nganaset, kimut Paulo eng’ 
ng’atutietab Pesto. 24 Komwa Pesto anyun, kole, Laitoriat 
Agripa, ak bik tugul che kimi yu tugul, ogeere chichi, kigorirja 
tuiyet tugul ne bo Yahudik agobo inendet, eng’ Jerusalem ak 
eng’ olito, koboldos, kolen, manyol kota kosob. 25 Ago 
kiageer ale ma yai kiy ne nyoljin meet: ak ko u ye kirirji inendet 
bounindet ne o, acham anyun ayokto inendet. 26 Matinye 
ng'olyo ne bo iman ne asirjini kiptaiyandennyu agobo inendet. 
Noto anyun kamutu inendet konyo taing’wong’, ak ne siirei ko 

konyo taing'ung', inye, laitoriat Agripa, si ye kageteepse, asich 
ng'olyot ne asire. 27 Amu ageere ale, ma nyolu kiyokto kimo- 
njororio, ama kibor tuguk che kigitaamjin. 


Kong'alali Paulo eng’ taitab Agripa 
2 Kolenji anyun Agripa Paulo, Kagichamun iwolu ng'ale- 
guk. Kochuul anyun Paulo eunnyi, ak komwa ngalek 
che sorunegei, kole: 

2 Abwati ale abaibai, ee laitoriat Agripa, amu amuchi asorge 
rani eng’ taingung agobo tuguk tugul che koitaamja Yahudik: 
3 ne siirei ko amu ingen komie bitonwek tugul ak teebutik tugul 
che tinyei Yahudik: noto anyun, kasomin ale igasa eng? mui- 
taet. 4 Ingen Yahudik tugul ateptab sobennyu, koboch ko a 
mingin, ne kiatinye koboch ko kabiitu eng? bororiennyu, ak 
eng’ Jerusalem; 5 ak kongena ichek koboch eng’ tai, nda chamei 
ichek kobaorian, ko u ye kia Parisaindet ne isubi biteet ne korom 
ne bo kayanennyo. 6 Ak katonon nguno eng’ yu si kiruokwa 
agobo kamang'unet ne bo arorutiet ne kichopchi Jehovah kwani- 
siekyok; 7 noto ne imang'u ortinwekyok tamanu ak aeng’ kole 
nyoru, koboisiechin Jehovah eng’ kagiiletab ge bet ak kemoi. 
Kagogikya Yahudik agobo kamang'unonito, ee, laitoriandani! 
8 Amu nee si kibwat kele maiyanaksei eng’ okwek kele, ing'eeti 
Jehovah che kigobek? 9 Kiabwati anendet iman ale kanyo! ayai 
tuguk che chang’ che kirindoi kainetab Jesu ne bo Nasaret. 
IO Ak kiayai nito agine eng’ Jerusalem: ak atoorji korgorosiek 
bik che chang? eng’ che tililen, ko kagogona kimnatet tisiik 
che eechen, ak kiachame ye kigibarei ichek. 11 Ak kiabirote 
konyil che chang’ eng’ sunagogisiek tugul, abirjini kochubis; ak 
ye kiga konyita ichek mising’, ausote agoi nganasok che bo toek. 
12 Ak ye kingawendi Damasko atinye kimnatet ak kayoktoet 
ne bo tisiik che eechen, 13 ageer lapkeiyet ne kibunu kipse- 
ngwet, ne siirei kaluunetab asista, koluucha komoswek tugul 
koboto che kigibendi tugul, eng’ oret bet kwen, ee, laitoriandani. 
14 Ak kingo kagibutyi ng'ony tugul, agas kutit ne lenjina eng’ 
kutitab Hebranik, Saul, Saul, amu nee si iusa? bichii eng’ 
inye itiar kiplitwet. 15 Ak kiale, I ng'o inye, Kiptaiyandani? 
Kole Kiptaiyat, A Jesu ne iuse. 16 Ago ng'eet, tonon eng’ 
kelyeguk: kang'ang'unge amu ni, ale andein iegu kiboitiot ak 
baoriatab tuguchu kaigeer agobo ane, ak tuguk che tun ang'ang'u- 
nenenge; 17 asorun eng? bik, ak eng’ Bororiosiek, ole tun 
ayoktoin iwe, 18 si kobiit ing'any konyekwak, ak koweek eng’ 
mesundeito kebwanji lapkeiyet, ak eng? kimnatetab Setani 
kobwanji Jehovah, si konyor ichek nyoetab kaat ne bo tenge- 

kwogik ak borotet eng’ ichek che kigitilil amu kayanet ne mi 
eng’ ane. 19 Noto anyun, ee, laitoriandani Agripa, ma abistoe 
kaborunet ne bo kipsengwet: 20 ago kiaborji che mi Damasko 
korok, ak eng’ Jerusalem, ak eng’ emet komugul ne bo Judea, ak 
eng’ Bororiosiek agichek, si kosik ak koyan Jehovah, koyaei 
boisionik che nyoljin sigunet. 21 Kinama anyun Yahudik 
eng’ hekalut amu nito, ak kotiem kobara. 22 Ye kinganyoru 
toretet ne bunu Jehovah, atonon agoi rani abaorianjini che 
mengech ak che eechen, amamwae kiy age kobate che kimwa 
maotik ak Musa, kole tun bwanei; 23 kole kanyol konyalil 
Kristo, ak kole komwaita korok eng’ ng'eetyetab che kibek, 
lapkeiyet, komwachi bik ak Bororiosiek. 

24 Ak ye kita kosorugei ko u noto, komwa Pesto eng’ kutit ne 
o, kole, Paulo, i kibiywa; kagogonin iywek kanetetab ge ne o. 
25 Ago kile Paulo, Ma a kibiywa, ee Pesto ne i toogunot: ago 
amwae ng'alek che bo iman ak che bo ng'omnatet. 26 Amu 
ingen laitoriat ng'alechuto, inendet ne ang'alaljini eng’ nyiga- 
natet: amu angen komie, ale ma ung'otin ng’alechu eng’ inendet, 
agot agenge; amu mayaak ng'olyondonito eng’ taban. 27 Lai- 
toriat Agripa, tos iyani inye maotik? Angen ale iyani. 28 Ak 
kilenji Agripa Paulo, Ka negit igaigaa eng’ ng'alek che ngering’ 
aek Kristianindet. 29 Kole Paulo, Achame ko u noto eng’ 
Jehovah, ale ngo eng’ che ngering’ anan eng’ che chang’, ma 
inye kityo, ago tugul agichek che kasa rani, ale kotebi ko u ane, 
ago ama eng’ ratutichu. 

30 Kong'eet anyun laitoriat, ak bounindet ak Bernike, koboto 
ichek che kimi tugul: 3I ak kingo kagoba, kong’alaljigei 
ichegei, kole, Ma yai chichi kiy ne nyoljin meet anan ratisiosiek. 
32 Kolenji anyun Agripa Pesto, Kota kitiachi chichi, nda 
kima rirji Kaisari. 

Bandab Paulo agoi Rom; agoi Krete 

2 Ak kingo kagetil ngalek kele kebun melit kebe Italia, 

kigigochi Julio kiptaiyatab bogol, ne bo lugetab Augusto, 
Paulo ak kimonjororinik alak. 2 Kelany anyun melit ne bo 
Adramutio, ne kimachei kwo komoswek alak che mi ngegutab 
Asia, ak kebe nyanjet ak Aristarko Makedonianindet ne bo 
Tesalonike. 3 Ak eng’ betut ne bo aeng’ keit Sidon: ak kirire 
Julio Paulo, ak kochamji kwo ole mi choronokyik si konyor 
toretet. 4 Ak kigibun melit eng’ oloto ak kigitektaege Kupro, 
amu kigirindaech usonet. 5 Ak ye kiga kebun melit kelande 
eng’ nyanjet ne bo Kilikia ak Pampulia, keit Mura, nganaset 
ne bo Lukia. 6 Ak kinyorji oloto kiptaiyatab bogol melit ne bo 

Aleksandria, ne wendi Italia; kondeech melit anyun. 7 Ak ye 
kiga kebe mutyo eng’ melit eng’ betusiek che chang’, agoi keit 
Kanido eng’ bichiindo, koranyech usonet, kebe ketektaege 
Krete, ne itorjingei Salmone; 8 ak kigibun ngegut eng’ bichii- 
ndo agoi keit komosta age ne kiguure Luukwek che Miach; 
ole negite nganasetab Lasea. 


Bandab Paulo agoi Melita: usonet ne o ak ng'emetab melit 

9 Ak kingo kagosiirto betusiek che chang’, ak kobichiit 
bandab nyanjet, amu kiga kosiirto betusiekab Karugutetab ge, 
koteechi Paulo ichek, 10 kolenji, Murenju, kaageer ale mitei 
ng'oiyondit ak luset eng’ banito bo nyanjet, ma ne bo melit 
kityo ak tuguk che mi orit, ago ne bo sobonwekyok agichek. 
11 Ago kigas kiptaiyatab bogol ng'alekab bounindet ak chitab 
kobo melit, kosiir ngalek che kamwaei Paulo. 12 Ak amu kima 
ko luita ne yamei ketebe eng’ betusiekab kaititiet, komwa che 
chang’ kole, Mie kota kinaakte eng’ olito, tamangab keit Poinike, 
si ketebe oloto eng’ betusiekab kaititiet; noto ko ki luitab Krete, 
ne kitokyingei murot ne bo katam kitigin ak murot ne bo tai 
kitigin. 13 Ak ye kingous mutyo usonet ne bunu komostab 
tai, kolen ichek kagonyor kit ne kamachei, konem nanget ak 
kobun tabandab Krete, ye negit ngegut. 14 Ak ne matenit kous 
chebwiwichet, ne kiguure Eurakulo: 15 ak ye kingenam melit, 
ak mata komuch kotab usonet, keistochige, ak koonech. 16 Ak 
kingeruai ketektaatege emet ne kiikwen beek ne kiguure Kauda, 
kimuch eng’ bichiindo keganab moinget ne ming'in: 17 ak 
kingo kagotogosune moingonoto, koboisie tuguk che kitorete, 
koratune melit orit; ak kingoiywei ichek kole si magiwirji Surti, 
kochoor angok, ak kion usonet koba. 18 Ak ye kita keboisiei 
mising’ eng’ kagiiletab ge, ketabe usonoto o, ketau eng’ betut ne 
bo aeng’ kewirte tuguk che mi melit, 19 ak eng’ betutab somok 
kowirta icheget eng’ eunekwak tuguk che kiboisie eng? melit. 
20 Ak ye kimata koluuchech asista anan kecheik eng’ betusiek 
che chang’, ak kogiichech usonet ne o, kogesgei anyun kama- 
ng'unet ne kigilen, tos kisoruech. 21 Ak ye kiga kotar betusiek 
che chang’ ama amis, kotonon Paulo eng’ kwenunywa, ak kole, 
Murenju, kita mie nda kigogasa, ak kita mie nda kima obwa 
eng’ Krete, ak onyoru nyalili ak lusoni. 22 Amwawok nguno 
ale onyiganitu: amu mami chi ne meei eng? okwek, kobate 
melit. 23 Amu kotonon malaikaiyatab Jehovah eng’ ye negi- 
tena kemouni, ne a nenyi, ak ne aote, 24 kole, Ameiyweisie, 
Paulo; kanyol itonon eng’ taitab Kaisari: ak keero, kagogonin 
Jehovah tugul che obendi tugul eng’ melit. 25 Ara anyun, 

murenju, onyiganitu: amu ayani Jehovah, ale yaaksei ko u ye 
kogomwawa. 26 Ago kanyol kewirjech emet ne kiikwen 
beek. 

27 Ago ye kingoit kemoutab taman ak ang'wan, ye kita 
kowirjinech usonet komosi ak komosi eng’ nyanjet ne kiguure 
Adria, ko kiibwati bikab melit olo bo kemoi kwen kolen kago- 
rikta emet age; 28 ak kiirooch beek kit ne kikwaise, ak konyor 
kakwautik artam: ak kita koba kitigin korooch beek kogeny 
kioto, konyor kakwautik sosom. 29 Ak kingoiywei ichek kole 
abere togot kewirjech bitet ne mi ruandosiek, kounda nangaisiek 
ang'wan eng’ melit olo bo let, kosom kole nda kaech. 30 Ak ye 
kimachei bikab melit komwei kobagakta melit, ko kagochoorta 
moinget kwo nyanjet, kolen si kobwat bik kole wirtoi ichek 
nangaisiek eng’ olo bo melit tai, 31 kolenji Paulo kiptaiyatab 
bogol ak askarik, Ngot ko matebi bichu eng’ melit, ko momuchi 
osopche. 32 Kotil anyun askarik rogoosiek che bo moinget, ak 
kobagakta kobut. 33 Ak ye kimachei koech, kogaigai Paulo 
ichek tugul koamis, kolenjin, Rani ko betutab taman ak ang'wan 
ogeni ak ko ta orugutige, ak tom oam kiy. 34 Noto anyun 
asomok ale oamisie: amu nito sobeng'wong'; amu mabetei 
sumeiyot agot agenge eng? metitab chi age tugul eng’ okwek. 
35 Ak ye kingo kagomwa ko u noto, ak konam makatiat, kogochi 
Jehovah kongoi eng’ taitab tugul: ak kiton, ak kotoi koamis. 
36 Konyiganitu anyun ichek tugul, ak koamis. 37 Ak achek 
tugul ko kigiite bik bogol aeng’ ak tamanwogik tisab ak lo eng’ 
melit. 38 Ak kingo kagobiyong’so, kowirji nyanjet nganok si 
kowisisit melit. 39 Ak kingo kagoeech, ko ma konai emonoto: 
kigeer luita age ne tinyei ng'aniek, ne kiibwati kole, ngomugak 
kokweri melit kwo oloto. 40 Kotiach anyun nangaisiek, ak ko- 
bagakta eng’ nyanjet, ak kotiach rogoosiek che kigirate baoinik 
che kindochine melit; ak ye kingo kagonamji barak anget ne mi 
olin bo tai kotokyi usonet, koba ngegut. 41 Ago kingoit ye 
tuiyechin nyanjosiek aeng'u, kochunda ichek melit korieb 
ng'aniek; ak kinamak melit ole bo tai kot ko ma kotwau, ago 
kitoi melit kong'asur eng’ ole bo let eng’ kimnatetab mildaetab 
ge ne bo beek. 42 Ak ng'olyot ne kitinyei askarik ko kobar 
kimonjororinik, kole si mabir beek alage eng’ ichek, kochililyo. 
43 Ago amu kimachei kiptaiyatab bogol kosor Paulo, koeete 
ichek si mayai kit ne kamachei; ak kong’at ichek che kiimuchi 
kobirot beek kole, kowirjigei nyanjet, si kosib koit ngegut: 44 ak 
kibun alage baoinik, kobun alage tuguk alak che bo melit. 
Kolong’ji anyun tugul emet kochamegei. 

Kom: Paulo Melita 

2 Ak ye kingo kagesopche, kenai anyun kele kigiguure 

emonoto kiikwen beek Melita. 2 Ak kiyaiywech ne mie 
mising’ bikab emonoto: amu kiilaal mat, ak kotaachech achek 
tugul, amu kimi ropta ak kaititiet. 3 Ago ye kingo kagoyum 
Paulo ratutiet ne bo kwenik, ak konde ma, komong’ anyun 
erenet amu mat, ak kotaachigei eunnyi. 4 Ak kingogeer 
bikab emonoto erenet kosonginini eng’ eut, kolenjigei, Rumin 
chichi iman, agot nga kagosorgei eng’ nyanjet, ko machamjin 
inendet Imanda kosob. 5 Ago kilelekta tionyoto kwo ma, ama 
am kiy Paulo. 6 Ago kilen ichek abere tos ibwa, anan kobut ak 
kome ngunoto: ak ye kiga kogenis keny, ama kogeer kiy ne ya 
konyonji inendet, kowal kabwatutikwak, ak komwa kole, 
Inendet ko cheptalelit. 

7 Kimi anyun eng’ ole negite yoto, korotinwekab chito ne o 
ne bo emonoto kiikwen beek, ne kigiguure Publio; ne kitaachech 
eng’ chamnyet, ak koyaech keegu toekyik eng’ betusiek somok. 
8 Ak kimiani kwandab Publio koamei eset ak miandab moet ne 
bendi korotik: ak kiwa Paulo gotab chichoto, ak kosa, ak kogo- 
noor eunekyik inendet ak kosoob. 9 Ak kingo kagoyaak nito 
kobwa agichek che kimiandos eng’ kakwembeiyondonoto, ak 
kigisoob: To ak kigonyitech eng’ teegisto ne 0; ak ye kingebe 
eng’ melit, kondewech melit tuguk che te che kigimakyinige. 


Banda ne wendi Rom 

II Ak kingobata arawek somogu ketau banda eng’ melit ne bo 
Aleksandria, ne kiga tebe kakwembeiyondonoto eng’ betusiekab 
kaititiet, ne kaborunennyi ko ki Saramek che Muren. 12 Ak 
kingeit Surakusa, ketebe yoto betusiek somok. 13 Ak keng'ee- 
tye eng’ oloto kebe keyiematege, kot keit Regio: ak kingobata 
betut agenge kous usonetab murot ne bo tai, ak eng’ betut ne bo 
aeng’ keit Puteoli: 14 ole kiginyorji tupchosiek, ak kiigaigaech 
ketebi ak icheget betusiek tisab: keit anyun Rom. 15 Ak kingo- 
gas tupchosiek agobo achek eng’ oloto, kobwa kotorokwech kot 
koit Siret ne bo Apio, ak Gorik Somok che bo Toek: che kingo- 
geer Paulo, komwachi Jehovah kongoi, ak konyiganit. 

16 Ak kingeit Rom, kechamji Paulo kotebi inegei koboto 
askarindet ne kiribei inendet. 


Koguurei Paulo Yahudik kobwa ole mi eng? Rom 
17 Ak kingo kagosiirto betusiek somogu koguur bik che 
eechen che bo Yahudik kotuiyo: ak kingo kagoyumgei, kolenji 

ichek, Che kitupche, agot ngo mayai ane kiy ne ya eng’ bik, anan 
eng’ bitonwekab kwanisiekyok, ko kigindea eunekab Romanik 
eng’ Jerusalem, ko a kimonjororio: 18 ak kimachei kotiacha 
ichek, ko kagogin ng'alekyuk, amu kima komi kiy eng’ ane ne 
nyoljin meet. 19 Ago ye kingogirinda Yahudik ng'olyondonoto, 
ageer ale kanyol arirji Kaisari; ma kele kiatinye kiy ne ang'andoe 
bororiennyu. 20 Amu nito anyun kasomok obwa kegeerge ak 
keng'alal tugul: amu a ratat eng’ sirimi agobo kamang’unetab 
Israel. 21 Ak kilenji inendet, Tomo kenyoru baronok che bunu 
Judea agobo inye, anan konyo oli age eng’ tupchosiek ak koboru- 
ech anan komwa kiy ne ya agobo inye. 22 Ago kimache 
kegasenen kiy ne ibwati: amu kigonaak eng’ achek kele kimwaoti 
ne ya agobo bitonito eng’ komosta age tugul. 

23 Ak ye kingo kagochob betut, kobwanji inendet che chang’ 
eng’ got ne kimenyei; ak kiiborsechi komie, kobaoriani agobo 
bounatetab Jehovah, ak kogiiljingei koneti ichek agobo Jesu, 
eng’ Ng'atutiet ne bo Musa, ak eng? maotik, koboch karon agoi 
koimen. 24 Ak kiiyan alak tuguk che kigimwaei, ko ma iyan 
alak. 25 Ak ye kimata kogasyin ichegei, koba, ko kagomwa 
Paulo ng'olyot agenge, kole, Kimwachi komie Tamirmiriet ne 
Tilil kwanisiekwok eng’ maotiot Isaia, kole, à 

Ui oldab bichu, ak imwa ile, 
Eng’ kaset ogase, ago moguitosi agot kitigin; 
Ak eng’ keeret ogeere, ago mobestosi agot kitigin : 

27 Amu kwolilenotin mugulelwekab bichu, 

Ak magastoi komie itikwak, 

Ak kiger icheget konyekwak; 

Si mageer eng’ konyekwak, 

Anan kogas eng’ itikwak, 

Anan koguiyo eng? mugulelwekwak, 

Si koweek kogeny, 

Ak asoob ichek. 
28 Ingonaak anyun eng’ okwek, ole, kiyokyin yetunoni bo 
Jehovah Bororiosiek: kasei agichek. 

[29 Ak ye kingo kagomwa ng'alechu, koba Yahudik, koteeba- 
tegei ichegei mising’.] 


Ng'alek che bo let | 
30 Ak kimeny eng’ kenyisiek aeng’ gonnyi ne kialei meng'et, 
ak kitaach tugul che kibwanjin inendet, 31 koamdoi agobo 
bounatetab Jehovah, ak koneti tuguk agobo Kiptaiyat Jesu 
Kristo eng’ nyiganatet tugul, ama ete chi. 

BARUETAB PAULO NE KIYOKTOI NE KISIRJI 
ROMANIK 


Kagatet 

Paulo, otwogindetab Jesu Kristo, ne kigiguur koek ne 

kiyoktoi, ne kigitabanji logoiywek che miach che bo Jehovah, 
2 che kisib koaror eng’ maotikyik eng’ sirutik che tililen, 3 ago- 
bo Werinnyi, ne kigisich eng? keswekab Daudi eng’ borto, 
4 ne kigimwaita kele Weritab Jehovah eng’ kimnatet, ko u 
tamirmiriet ne bo tililindo, eng’ ng'eetyetab che kibek; Jesu 
Kristo Kiptaiyandennyo, 5 kigitaach eng’ inendet mieindo ak 
kayoktoet, agoi kasetab it ne bo kayanet eng’ bororiosiek tugul 
amu kainennyi: 6 kigiguurok ak okwek eng’ icheget obunji 
Jesu Kristo: 7 eng’ okwek tugul che omite Rom, chamanikab 
Jehovah, che kigiguur koek che tililen: Ingoteb kobotok 
mieindo ak kalyet ne bunu Jehovah Kwandanyo ak Kiptaiyat 
Jesu Kristo. 


Magetab Paulo kwo Rom 

8 Ne bo tai, amwachini Jehovah nenyu kongoi eng’ Jesu 
Kristo agobo okwek tugul, amu kimwaitoi kayaneng’wong’ eng’ 
ng'ony komugul. 9 Amu Jehovah baoriandennyu, ne aote 
eng’ tamirmiriennyu eng’ logoiywek che miach che bo Werinnyi, 
ale masise amwa agobo okwek kotugul eng’ sautikyuk, 10 aso- 
me ale, tamangab kobiitwa boroindo nguno ko negit, anyonjok 
eng’ magetab Jehovah. 11 Amu atinye emosto ageerok, si 
agonok konunet age ne bo tamirmiriet, si kobiit kigimitok; 
I2 noto ko si kobiit kigaigaige ane ak okwek eng? kwenu- 
ng’wong’, chi tugul eng’ kayanet ne bo age, neng'wong' ak nenyu. 
13 Ak mamache oegu che mongen, che kitupche, ale, kiamach 
konyil che chang’ anyonjok (ak kigeranya agoi kora), si kobiit 
anyor logoek alak agot eng’ okwek, agot ko u eng’ Bororiosiechun 
alak agichek. 14 A ne kiyaachei eng? Yunanik ak che ma 
Yunanik, eng’ che ngomen ak che berber. 15 Noto anyun, ko 
u ye amuchi, ko a chobot aamwok logoiywek che miach ak okwek 
che omite Rom. 


Kit ne u Logoiywek che Miach 


I16 Amu malilanjini logoiywek che miach: amu choto ko 
kimnatetab Jehovah agoi yetunet eng’ age tugul ne iyani; eng’ 

Yahudiot korok, ak Yunanindet agine. 17 Amu king'anyei eng’ 
choto imandab Jehovah eng’ kayanet agoi kayanet: ko u ye 
sirat kole, Ago sobei ne bo imanda eng’ kayanet. 


Yaitietab Bororiosiek 

I8 Amu kigeng'any neregekab Jehovah kobun kipsengwet 
agobo bistoet tugul ak yaitiet tugul ne bo bik, che kirindoi 
imanit eng’ yaitiet; 19 amu tugukab Jehovah che naotin ko 
toogunotin eng? ichek; amu kigong'ang'ji Jehovah ichek. 
20 Amu kigeerei komie tugukyik che ma toogu koboch yaetab 
ng'ony che naoksei eng’ tuguk che yaotin, agot kimnatennyi ne 
bo koigeny ak inendet iman ko Jehovah; si maek ichek che tinyei 
lotania: 21 amu kingo kagonai Jehovah, ko ma kolos ko u 
Jehovah, anan kogochi kongoi; ago kiberberitu eng’ kabwatu- 
tikwak, ak kiimenitu mugulelwekwak che matinyei naet. 22 Ki- 
ngolen kondegei kong'omegitu, koberberitu, 23 ak kowal 
torornatetab Jehovah ne ma ng'emaksei kogergeit ak itondab 
chito ne ng'emaksei, ak ne bo taritik, ak tiong'ik che bo kelyek 
ang'wan, ak tuguk che ichuutegei. 

24 Noto anyun kibagakyi Jehovah ichek magutikab mugule- 
lwekwak kosub muruonindo, si kotewer borwekwak ichege eng’ 
ichegei: 25 amu kiwal imanitab Jehovah kowale lembeita, ak 
kolos ak koot kit ne kigiyai kosiir Yaindet, ne iberurot koigeny. 
kAmen. 

26 Amu nito kibagakyi Jehovah ichek magutik che bo 
tewernatet: amu kiwal kobogorisiekwak biteet ne nyolu koek 
ne ma nyolu: 27 ak ko u noto agichek murenik, kibagakta 
biteet ne nyolu ne bo kobogorisiek, ak kogasegei ichegei maget 
ne lalei, koyachingei murenik eng’ murenik noto ne ma nyolu, ak 
taachei ichegei melekto ne yamegei ak yaitienywa. 

28 Ak ko u ye kiesio kotebe Jehovah naenywa, kobagakyi 
Jehovah ichek kabwatutik che kigong’emogis, si koyai tuguchoto 
che ma nyolu; 29 ko nyiitat tuguk tugul che ma bo iman, 
sogornatet, kasetab miat, yaitiet; nyiitat ng’etkonda, rumisiet, 
boriet, kenisiet, suriet; chaamik, 30 che bo chemererosiek, che 
wechei Jehovah, che kolgolen, che menotik, che ichougei, 
taunikab tuguk che yaachen, che magase it sigik, 31 che mati- 
nyei kaguiyet, butikab kayomisutik, che matinyei chamnyet, che 
matinyei rirenetab ge; 32 che nganda ingen ng'atutietab Jeho- 
vah, ne len, nyoljin meet icheget che yaei tuguk che u chuto, 
ko mayaei kityo che u chuto, ago chamnyechin koboto icheget 
che yaei tuguchuto. 

Mi Yahudik agichek kiruogetab Jehovah 

Noto anyun, metinye lotania, ee, inye chi age tugul ne 

iruochi: amu noto iruokyine age, iruokyinege inyendet; 
amu inye ne iruochi, iyae aginye tuguchoto. 2 Ak kingen kele 
namegei kiruogetab Jehovah ak imanit agobo ichek che yaei 
tuguk che u choto. 3 Ee, inye chi, tos iiti inye, ile ichilile 
kiruogetab Jehovah, inye ne iruokyini ichek che yaei tuguk che 
u choto, ak iyae aginye choto? 4 Anan isase magornatosiek che 
bo mieindanyi ak muitaennyi ak talasiennyi ama inai ile imutyi- 
nin sigunet mieindab Jehovah? 5 Ago eng’ uuindang'ung' ak 
muguleldang’ung’ ne matinyei sigunet, igonorjinige nereknatet 
kobunji betutab nereknatet ak ng'ang'utietab kiruoget ne bo 
imanda ne bo Jehovah; 6 ne tun igochin chi tugul ko u 
boisionikyik: 7 igochin sobondab koigeny ichek che cheng'ei 
eng’ muitaet ak eng’ boisionik che miach, torornatet ak teegisto 
ak che ma ng'emaksei; 8 ago eng’ ichek che ngelelik, ama kase it 
imanit, ago che kase it ne ma bo imanda, koegu nyitatet ak 
nereknatet, 9 nyalilda ak bichiindo, eng? sobondab chi age 
tugul ne yaei yaitio, ne bo Yahudiot korok, ak ne bo Yunanindet 
agine; 10 ago torornatet ak teegisto ak kalyet eng’ chi age tugul 
ne yaei ne mie, bo Yahudiot korok, ak Yunanindetagine: r1amu 
matiytii Jehovah bik. 12 Amu tugul che kiyai tengek ko mami 
Ng'atutiet, ko tun lustos ama eng’ Ng'atutiet: ak tugul che 
kiyai tengek ko mi eng? Ng'atutiet, ko tun kiruokyin eng 
Ng'atutiet; 13 amu ma ichek che kasei Ng'atutiet ko che bo 
imanda eng’ taitab Jehovah, ago ichek che yaei Ng'atutiet, 
kiityin imanda. 14 Amu ye yaei Bororiosiek, che matinyei 
Ng'atutiet, eng’ biteenywa, tuguk che bo Ng'atutiet, chuto, 
bichoto matinyei Ng'atutiet, kobougei ichegei; 15 ibortoi eng' 
noto boisietab Ng'atutiet ne sirat eng? mugulelwekwak, kobao- 
rianjin agichek nautikwak, ak komwaitogei ichegei eng’ ichegei 
eng’ kabwatutikwak, anan kosorugei; 16 eng’ betut ne tun 
iruokyin Jehovah ung'otikab bik, ko u logoiywekyuk che 
miach, eng’ Jesu Kristo. 

17 Ago ngeguurenen Yahudiot, ak itiiege Ng'atutiet, ak 
ichouge eng’ Jehovah, 18 ak ingen magennyi, ak ichame komie 
tuguk che kororon kosiir, amu kiginetin Ng'atutiet, 19 ak iiti 
ile i kandoindet ne bo che koriotin, lapkeiyetab icheget che mi 
mesundeito, 20 kotigonindet ne bo che berber, konetindet ne 
bo manyurunik, ne itinye eng? Ng’atutiet kergeindab naet ak 
imanit; 21 inyendet anyun ne ineti age, ko menetige? Inye ne 
iamdoi ile amat kochorso chi, ko tos ichorsei inye? 22 Inye ne 

imwae ile amat oipgei, ko tos iyae inye? Inye ne iweche kana- 
monik, ko tos irebe che mi gorikab kanamonik? 23 Inye ne 
ichouge eng’ Ng'atutiet, ko tos iteweri Jehovah eng’ bistoe- 
ngung’ ne ibistoe Ng'atutiet? 24 Amu kichubei kainetab Jehovah 
eng’ kwenutab Bororiosiek, amu okwek, ko u ye kigisir. 25 Amu 
toreti iman kamuratanet, ngo i yaindetab Ng'atutiet: ago ngot 
ko i butindetab Ng’atutiet, ko kagoek kamurataneng'ung' ne ma 
kamuratano. 26 Ngot koribei anyun tetutikab Ng'atutik 
inendet ne ma kimuratan, ko tos magiiti ne ma kimuratan 
kele imuratanat? 27 Ak tos matun iruogun inendet ne ma 
kimuratan eng’ atebennyi, ngot koyai Ng'atutiet kosulda, inye- 
ndet ne i butindetab Ng'atutiet ak itinye ng'atutik che sirotin ak 
kamuratanet? 28 Amu ma Yahudiot inendet ne Yahudiot eng’ 
borto barak; ama kamuratanet noto bo borto barak: 29 ago 
Yahudiot inendet ne Yahudiot eng’ orit; ak kamuratanet ko 
noto bo muguleldo, eng’ tamirmiriet, ma eng’ siret; ne kalosu- 
nennyi ko ma bo bik, ago bo Jehovah. 


Kewoljin bik che teepsei 
Tinyei borot nee anyun Yahudiot? Anan nee toretet ne 
bo kamuratanet? 2 O eng’ oret age tugul: ne bo tai, ko 
amu kigigochi Yahudik kotononji ng'alekab Jehovah. 3 Amu 
egu nee ngot ko matinyei alage kayanet? Kayanenywa ne mami, 
ko tos walei imandab Jehovah koek buch? 4 Achicha: ma u 
noto: ingoek ne bo iman Jehovah, ago kiplembechwa chi age 
tugul; ko u ye sirat kole, 
Si kobiit kindein imanda eng’ ng'aleguk, 
Ak imuch ibelisie ye kiruogun. 
5 Ago ngot kogonyiti atebennyo ne ma bo imanda, imandab 
Jehovah, ko ta kemwae nee anyun? Tos ma bo imanda Jehovah 
ne nyonei eng’ neregek? (Ang’alali ko u bik.) 6 Achicha: ma 
u noto: amu nda u noto koruokyindoi ano Jehovah ng'ony? 
7 Ago ngo tesak imanitab Jehovah eng’ lembeitanyu agoi toro- 
rnatennyi, ko amu nee si ko ta kiruokwa ko u kiptengekyo? 
8 Ak amu nee si magimwa (ko u ye kimwaitaenech ne ya, ak ko 
u ye iyani alage kole kimwae achek) kele, Ongeyai che yaach si 
kobiit kobwa che miach? Bo iman kiruogenywa. 


Bo chi age tugul tengek 
9 Nee anyun? Tos ki miachen kesiir ichek? Achicha, agot 
kitigin: amu kiga kisib kiityi Yahudik ak Yunanik kele mi ichek 
tugul eng’ bounatetab tengekto; IO ko u ye sirat, kole, 
Mami ne bo imanda, achicha, mami agot agenge; 

11 Mami ne iguitos, 
Mami ne cheng’ei Jehovah; 
12 Kigomasta tugul, kigoek tugul che matilei kiy; 
Mami ne yaei ne mie, achicha, mami agot agenge: 
13 Mokwekwak ko kererit ne yatat; 
Kiboisie kenisiet eng’ ng'elyebwekwak: 
Mi ng'wonetab erenok kutuswekwak orit: 

14 Che nyiitat kutuswekwak chubisiet ak ng’wanindo: 

15 Chepcheb kelyekwak kotumda korotik; 

16 Mi ortinwekwak ng'emisiet ak nyalilda; 

17 Ama nai oretab kalyet: 

18 Mami kaiyweisiet ne iywei Jehovah taitab konyekwak. 

19 Ak kingen kele tuguk alak tugul che mwaei Ng'atutiet, 
komwachin ichek che mitei eng? bounatetab Ng'atutiet; si 
kobiit keger kutit age tugul, ak si kimutyi ng'ony komugul 
kiruogetab Jehovah: 20 amu mami chi ne kiityin imanda 
eng’ tainnyi eng’ boisionikab Ng'atutiet: amu bunu naetab 
tengekto Ng'atutiet. 


Kinyoru imanda eng’ kayanet eng’ Kristo 

21 Ago nguno ko kagong'ang'ak imandab Jehovah ama eng’ 
ng'atutik, ne baoriani Ng'atutiet ak maotik; 22 agot imandab 
Jehovah ne mi eng’ kayanet eng’ Jesu Kristo eng’ icheget tugul 
che iyani; amu mami kabesiet; 23 amu kigoyai tugul tengek, 
ama ityin torornatetab Jehovah; 24 che kiityin imanda buch 
eng’ mieindanyi eng’ katiaget ne mi eng’ Kristo Jesu: 25 ne 
kiinde Jehovah koek kaptisisio eng’ kayanet, eng’ korotikyik, si 
kobarta imandanyi, amu kachundaetab tengekwogik che kigisib 
keyai, eng’ muitaetab Jehovah; 26 amu kabartaetab imandanyi 
eng’ betusiechuto, si kobiit koek inendet ne bo imanda, ak koek 
ne iityin imanda inendet ne tinyei kayanet eng’ Jesu. 27 Mi 
ano anyun kachaunetab ge? Kigegerji sang’. Eng’ ng'atutiet 
ne u nee? ne bo boisionik? Achicha: ago eng’ ng'atutietab 
kayanet. 28 Kiiti anyun kele kiityin chi imanda eng’ kayanet 
ama boisionikab ng'atutik. 29 Anan Jehovah ko Jehovah ne bo 
Yahudik kityo? ama Jehovah ne bo Bororiosiek agichek? Ee, 
bo Bororiosiek agichek: 30 ko u ye agenge Jehovah, ak 
koiityin imanda eng’ kayanet che kigimuratan, ak koiityin imanda 
eng’ kayanet che ma kimuratan. 

31 Tos kiyai anyun Ng'atutiet koek ne matilei kiy amu 
kayanet? Achicha, ma u noto: kigimiti Ng’atutiet. 

Kaborunetab Abraham 


Kimwae nee anyun agobo Abraham, kwandanyo, kinyor nee 

eng' atebetab borto? 2 Amu nda kiga kiityi Abraham 
imanda eng’ boisionik, kotinyei inendet ne ilosunegei; ago ma 
eng’ taitab Jehovah. 3 Mwari nee anyun sirutik? Kiiyan 
Abraham Jehovah, ak kigiityi inendet imanda. 4 Ago inendet 
ne boisiei, ko magiityin melekto kele bo mieindo, ago bo 
besendo. 5 Ago eng’ inendet ne maboisiei, ago iyani inendet ne 
iityin imanda chi ne ya, kiiti kayanennyi kele bo imanda. 6 Agot 
ko u ye kimwa Daudi agine agobo kaberuretab chito ne iityin 
Jehovah imanda ama eng’ boisionik, 7 kole, 

Boiboen ichek che kigenyochi kaat tengekwogikwak, 

Ak che kigetuch tengekwogikwak. 

8 Baibai chito ne matun iityin Kiptaiyat tengekto. 

9 Tos kimwae kaberuroni agobo che kigimuratan, anan che ma 
kimuratan agichek? amu kimwae kele, Kigiityi Abraham 
kayanennyi kobunji imanda. 10 Kigiityindo ano anyun? Ye 
kiga kimuratan anan ye kitom kimuratan? Ma eng’ kamura- 
tanet, ago ye kitom kimuratan: II kitaach kaborunetab kamu- 
ratanet, ng'okset ne bo imandab kayanet ne kitinyei ye kitom 
kimuratan: si kobiit koek kwandab ichek tugul che iyani, agot 
ye kitom kimuratan, si kobiit kiityi ichek imanda; 12 ak koek 
kwandab che imuratanotin eng’ ichek che ma bo kamuratanet 
kityo, ago che bendi agichek eng’ tiegutikab kayanonoto bo 
kwandanyo Abraham ne kitinyei ye kitom kimuratan. 13 Amu 
kima kigochi Abraham ak keswekyik arorutiet eng’ oret ne bo 
Ng'atutiet kele kobunji ng'ony, ago eng’ imanda ne bo kayanet. 
14 Amu ngot koek che namei tuguk, ichek che bo Ng’atutiet, ko 
kagoek buch kayanet, ak kageyai arorutiet koek ne matilei kiy: 
15 amu ibu Ng'atutiet neregek; ago ole mami ng'atutiet, ko 
mami bistoet. 16 Bunu kayanet amu nito, si kobiit koek ne bo 
mieindo; si mawalak arorutiet eng’ iyotet tugul; ma choto bo 
Ng'atutiet kityo, ago choto agichek che bo kayanetab Abraham, 
ne kwandanyo achek tugul 17 (ko u ye sirat kole, Kaayain 
iegu kwandab bororiosiek che chang’) eng’ taitab ne kigoyan 
inendet, noto ko Jehovah, ne isoobi che kigobek, ak koguurei 
tuguk che mami, ko u che mi. 18 Kiiyan eng’ kamang'unet 
ye kima komi kiy ne kimang'u, si kobiit koek kwandab bororio- 
siek che chang’, kiga kemwa ko u noto kele, Tenitu choto 
iyoteng'ung'. 19 Ak kima nyalul eng’ kayanet ye kiibwati 
bortanyi ne u ne kigome (ye kiga kotar olo bo kenyisiek bogol) 
ak Sara ne kiga kosiirto betusiekab iyotet: 20 ee, kima sage 

kobistoe ye kiibwati arorutietab Jehovah, ago kitesak kogimit 
eng’ kayanet, kotorori Jehovah, 21 ak kiingen komie kole kit 
ne kiga koaror inendet, komuchi koyai kosulda. 22 Eng’ noto 
anyun, ko kigiityi inendet imanda. 23 Ago kima kisir agobo 
inendet inegei, kele kigiityi inendet; 24 ago amu achek aga- 
chek, che tun kiityin, che iyani inendet ne kiing'eet Jesu Ki- 
ptaiyandennyo komong’ eng’ che kibek, 25 ne kigigoito amu 
bistautikyok, ak kiging’eet si kobiit kiityech imanda. 


Kit ne biitune kayanet 

Kitinye kalyet ak Jehovah eng’ Kiptaiyandennyo Jesu 

Kristo amu kigiityech imanda eng’ kayanet; 2 ak kigenyoru 
eng’ inendet agine kemong’ji eng’ kayanet mieinoto kitonone; 
ak ongeboiboitu eng’ kamang'unetab torornatetab Jehovah. 
3 Ak ma u noto kityo, ago ongeboiboitu eng’ nyalilwogikyok: 
kingen kele ibu nyalilda muitaet; 4 ak ibu muitaet tiemisiet; 
ak ibu tiemisiet kamang'unet: 5 magonu kamang'unet kililan; 
amu kigerong’ji chamnyetab Jehovah mugulelwekyok eng’ 
'Tamirmiriet ne Tilil ne kigegonech. 


Kiboru chamnyetab Jehovah eng’ meetab Kristo 

6 Amu ye kita ko ki nyalulyotin, kome Kristo agobo che 
yaachen eng’ betut ne kiga kelewen. 7 Amu bichii kome chi 
agobo chi ne bo imanda: ago abere kanyei chito age kome agobo 
chi ne mie. 8 Ago iboruech achek Jehovah chamnyennyi, amu 
ye kita ko ki kiptengeginik, kome Kristo agobo achek. 9 Ak ne 
siirei mising? anyun, ko kagiityech imanda eng’ korotikyik, 
kesoruech eng’ neregekab Jehovah eng’ inendet. 10 Amu ye 
kita ko ki bunik, ko kigituiyech ak Jehovah eng’ meetab Werinnyi, 
ne siirei mising? anyun koga kituiyech, kesoruech eng’ sobo- 
ndanyi. rr Ak ma u noto kityo, ago kiboiboi agachek eng’ 
Jehovah eng’ Kiptaiyandennyo Jesu Kristo, amu kigenyoru eng’ 
inendet katuiyet. 


Begu bik eng’? Adam, soptos bik eng’ Kristo 

I2 Noto anyun, ko u ye kimong’ji ng'ony tengek eng’ chito 
agenge, ak meet amu tengek; koityi anyun meet bik tugul, amu 
kiyai tugul tengek— 13 amu kimi ng'ony tengek agoi koit 
Ng'tutik: ago magiiti tengek ye mami ng’atutik. 14 Ago 
kiboi meet koboch Adam agoi Musa, agot eng’ ichek che kima 
yai tengekto ne kergei ak bistoetab Adam, ne ki itondab inendet 
ne ki tun konyo. 15 Ago ma u bistoet, konunetab chamnyet. 
Amu ngo kibek che chang’ eng’ bistoetab agenge, ko kitesak 

mising’ kosiir eng? che chang’, mieindab Jehovah, ak konunet 
eng’ mieindab chito agenge, Jesu Kristo. 16 Ak ma kergei kit 
ne biitune konunet ak kit ne biitune tengektab chito agenge: 
amu kinyo kiruoget eng’ agenge agoi kagikyinet, ago kinyo 
konunetab chamnyet eng’ bistautik che chang’ agoi kaiityinetab 
imanda. 17 Amu ngo kiboi meet eng’ bistoetab agenge; ne 
siirei mising? anyun, kobou eng? sobondo ichek che taachei 
chang'indab mieindo ak konunet ne bo imanda eng’ agenge, 
noto Jesu Kristo. 18 Noto anyun, ko u ye kinyonji bik tugul 
kiruoget agoi kagikyinet eng’ bistoetab agenge; ko u noto 
kinyonji bik tugul konunet ne kigoitoi buch, agoi kaiityinetab 
imanda ne bo sobondo eng’ boisiet agenge ne bo imanda. 19 
Amu ko u ye kiek che chang’ kiptengeginik eng’ bistoetab chito 
agenge, ko u noto kiyaei che chang’ kobunji imanda eng’ kasetab 
it ne bo agenge. 20 Ak kinyo Ng'atutiet, si kobiit kotesak 
bistoet; ago ye kitesak tengekto, ko kitesak mieindo mising’ 
kisiir: 21 si ko u ye kiboi tengekto eng’ meet, ko u noto bou 
mieindo eng’ imanda agoi sobondab koigeny eng’ Jesu Kristo 
Kiptaiyandennyo. 


Manamegei ak tengek katuiyet ne kigituiyech ak Kristo 
Kimwae nee anyun? Kitebi eng’ tengek, si kobiit kotesak 
mieindo? 2 Achicha, ma u noto. Achek che kigebekyi 

tengek, ko ta kesoptoi ano eng’ tengek? 3 Anan ma onai ole 
achek tugul che kigibatisanjech Jesu Kristo ko kigibatisanjech 
meennyi? 4 Noto anyun kigetubech koboto inendet eng’ kabati- 
sanet agoi meet: si ko u ye kiging’eet Kristo eng’ che kibek eng’ 
torornatetab Kwanda, ko u noto, kibendoti agachek eng’ 
sobondo ne leel. $ Amu ngo kigituiyech ak inendet eng’ 
kergeindab meennyi, ke u noto agachek eng’ kergeindab ngee- 
tyennyi: 6 kingen ni, kele kigigartat chinnyo ne bo keny 
koboto inendet, si kong’emak bortab tengek, si mata koratech 
tengekto kogeny. 7 Amu inendet ne kigome kotiagat eng 
tengek. 8 Ago ngo kigebegu koboto Kristo, kiyani kora kele 
kisoptosi koboto inendet; 9 kingen kele kiging'eet Kristo 
komong’ eng’ che kigobek: ma komeei kogeny; ma kotinyei 
meet bounatet eng’ inendet kogeny. 10 Amu meet ne kime, ko 
kimechi tengek konyil agenge ak koyam; ago sobet ne sobei 
inendet kosobei eng’ Jehovah. x1 Ko u noto oiityige ak okwek 
ole kiobekyi tengek, ago osoptosi eng’ Jehovah eng’ Kristo Jesu. 

12 Noto anyun amochamji tengek koboi borwekwok che begu, 
si ogas it magutikwak: 13 anan ogochi tengek kebeberwekab 
borwekwok koek karik che ma bo iman; ago ogochige Jehovah, 

ko u che soptos che kamong'une che kibek, ak ogochi Jehovah 
kebeberwekab borwekwok koek karikab imanda. 14 Amu 
matinyei tengek bounatet eng’ okwek: amu ma omi eng’ Nga- 
tutik, ago eng? mieindo. 


Kaborunet ne bunu otwoknatet 

I5 Nee anyun? kiyai tengek, amu ma kemi eng’ Ng'atutik, 
ago eng? mieindo? Achicha, ma u noto. 16 Mongen ole, 
inendet ne ogochinige oegu otwogik agoi kasetab it, ko o otwo- 
gikab inendet ne ogase it; ngo bo tengekto agoi meet, anan ngo 
bo kasetab it agoi imanda? 17 Ago kimwachini Jehovah ko- 
ngoi, amu, okwek che ki o otwogikab tengekto, ko kiogas it eng’ 
muguleldo konetisiet ne u ne kigegonok okwek; 18 ak ye 
kingitiachak eng’ tengek, oegu otwogikab imanda. 19 Ang'alali 
ko u biteetab bik amu nyalulet ne bo borwekwok: amu ko u ye 
kiogoite kebeberwekab borwekwok koek otwogikab muruonindo 
ak tengek agoi tengek, ko u noto anyun ogoite kebeberwekab 
borwekwok koek otwogikab imanda agoi tililindo. 20 Amu ye 
kita ko o otwogikab tengekto, ko kiotiagotin eng? imanda. 
21 Kiotinye logoek nee eng’ betusiechoto eng’ tuguk che olilane 
nguno? amu kagesunetab tuguchoto ko meet. 22 Ago 
nguno ko kagitiachak eng’ tengekto, ak kaoegu otwogikab 
Jehovah, otinye logoekwok agoi tililindo, ak kagesunet ko sobo- 
ndab koigeny. 23 Amu melektab tengek ko meet; ago konune- 
tab chamnyet ne bo Jehovah ko sobondab koigeny eng’ Kristo 
Jesu Kiptaiyandennyo. 


Kaborunet ne bunu katunisiet 

Anan mongen okwek, che kitupche (amu ang’alaljini bik 

che ingen Ng'atutiet), ole tinyei ng'atutiet bounatet eng’ 
chito eng’ betusiek tugul che bo sobennyi? 2 Amu kobogoriot 
ne tinyei manong'otiot koratei ng’atutik eng? manong’otiot eng’ 
betusiek tugul che bo sobennyi; ago ngo me manong'otiot, 
kotiagak anyun eng’ ng’atutietab manong'otiot. 3 Noto anyun, 
ye ta kosobei manong'otiot, ak konamgei ak chito age, keguure 
inendet chebaigeiyat: ago ngo kagome manong'otiot, kotiagak 
eng’ ng'atutiet, eng’ noto anyun, ko ma keguure chebaigeiyat, 
agot ngotun chito age inendet. 4 Noto anyun, che kitupche, 
kigeyaak obegu eng’ Ng’atutiet eng’ bortab Kristo; si kobiit 
obunji chito age, inendet ne kiging'eet komong'une che kibek, 
si keiichi Jehovah logoek. 5 Amu ye kingota kemi eng’ borto ko 
kiboisiei magutik che bo tengek eng’ kebeberwekab borwekyok, 
che kimi amu Ngatutiet, si koiiyo logoek che ityin meet. 

6 Ago nguno, ko kigitiachech eng? Ng'atutiet, ko kagebekyi 
noto ne kiga ratech; si kobiit keotisie eng” leelindab Tamirmi- 
Tiet, ma eng’ osindab ng’atutik che sirotin. 


Ng'atutiet ak tengekto 


7 Kimwae nee anyun? Tos tengek Ng'atutiet? Achicha, 
ma u noto. Ago kima kota anae tengek nda kima ko eng’ 
Ng'atutiet: amu kima kota anai kasetab miat nda kima mwa 
Ng'atutiet kole, Amegase miat: 8 ago kinyor tengek boroindo 
eng’ ng'atutiet koyai eng’ ane kasetab miat age tugul: amu ye 
mami Ng'atutiet ko meat tengekto. 9 Ak kiasobe eng’ tai ye 
kima komi Ng'atutiet: ago ye kingonyo ng'atutiet, kosob 
kogeny tengekto, amee anyun; I0 ak kiageer ale kibunji meet 
ng'atutiet ne ki bo sobondo: II amu kinyor tengek boroindo 
eng’ ng'atutiet kong'ala, ak kobara eng’ noto. 12 Noto anyun 
tilil Ng’atutiet, ak ko tilil kayomiset, ak ko bo imanda, ak ko mie. 
13 Tos kiek anyun noto mje meet eng ane? Achicha, ma u 
noto. Ago si koborgei tengekto kele tengekto, ko kiyai meet 
eng’ ane eng’ noto mie — si kobiit koek tengekto tengekto inne 
eng’ ng'atutiet. 


Bo kebeberwek aeng’ biteetab chito 


14 Amu kingen kele bo Ng'atutiet tamirmiriet: ago a chitab 
borto, ne kigealdochi tengek. 15 Amu mangen ne ayae: amu 
ma ne amache, ne ayae; ago ne aweche, ko noto ne ayae. 
16 Ago ngayai noto mamache, ayan anyun ale mie Ng’atutiet. 
17 Nguno anyun ko ma ko ane ne ayae, ago tengekto ne menya. 
18 Amu angen ale eng’ ane, noto ko eng’ bortanyu, ko mamenyei 
kiy ne mie: amu mi chamet kobota, ago ale ayai noto mie, ko 
mayae. 19 Amu noto mie ne kata ayae, ko mayae: ago yaitiet 
ne mamache, ko noto ne cham ayae. 20 Ago ngot ayae ne 
mamache, ko ma ko ane ne yaei, ago tengekto ne menya. 
21 Ageere anyun ng'atutiet, ale, eng’ ane, ne kata ayae ne mie, 
komitei yaitiet kobota. 22 Amu abaibai eng? Ng'atutietab 
Jehovah eng’ chito ne bo orit: 23 ago ageere ng’atutiet ne ter 
eng’ kebeberwekab bortanyu, kobortos ak ng’atutietab ng'omna- 
tennyu, koyaa aek luulenetab ng'atutiet ne bo tengekto ne 
mitei kebeberwekab bortanyu. 24 Ee, ane ne nyalili! ng'o ne 
itiacha eng’ bortab meoni? 25 Amwachini Jehovah kongoi eng’ 
Jesu Kristo Kiptaiyandennyo. Noto anyun, aote eng’ ng'omna- 
tennyu Ng'atutietab Jehovah, ago eng’ borto aote ng'atutikab 
tengekto. 

Sobondo ne mi eng? Tamirmiriet 

Noto anyun ma komi kiruoget eng’ ichek che mitei eng’ 

Kristo Jesu. 2 Amu kagotiacha ng’atutietab Tamirmirietab 
sobon eng’ Kristo Jesu among'une ng'atutietab tengek ak meet. 
3 Amu kit ne kima imuch Ng'atutiet koyai, amu nyaluletab 
borto, koyok Jehovah Werinnyi eng’ kergeindab bortab tengek 
si koek kagochinet ne bo tengekto, kogikyi tengekto eng’ borto: 
4 si kobiit kosulda kayomisetab Ng’atutiet eng’ achek, che magi- 
subi borto, ago Tamirmiriet. 5 Amu ichek che isubi borto 
kogereri met agobo tugukab borto; ago ichek che isubi Tamir- 
miriet kogereri met agobo tugukab Tamirmiriet. 6 Amu 
kererwekab met che bo borto ko meet; ago kererwekab met che 
bo Tamirmiriet ko sobondo ak kalyet: 7 amu kererwekab 
met che bo borto ko bunyondit eng’ Jehovah; amu magase it 
Ng’atutietab Jehovah, amaimuchi: 8 ak icheget che mi borto 
kotemene kobaibai Jehovah. 9 Ago ma omi eng’ borto ago 
eng? Tamirmiriet, ngo menyok Tamirmirietab Jehovah. Ago 
ngo matinyei chi Tamirmirietab Kristo ko ma nenyi. 10 Ak 
ngo mi Kristo eng’ okwek, ko kigome borto amu tengekto; ago 
Tamirmiriet ko sobondo amu imanda. 11 Ago ngo menyok 
Tamirmirietab inendet ne kiing'eet Jesu komong'une che kibek, 
kosoobi borwekwok che begu inendet ne kiingeet Kristo Jesu 
komong'une che kibek, eng? Tamirmiriennyi ne menyei eng’ 
okwek. 


Werikab Jehovah 

I2 Noto anyun, che kitupche, ki che kiyaachei, ma eng’ borto, 
si kisubi borto: 13 amu ngosubi borto, obegu matiny; ago 
ngobar eng’ Tamirmiriet boisionikab borto, osoptosi. 14 Amu 
tugul che indochin Tamirmirietab Jehovah, ko werikab Jehovah 
choto. 15 Amu kima otaach kogeny tamirmirietab otwoknot 
ne konok oiyweisie; ago kiotaach tamirmiriet ne kigiyaenak 
oegu lagok, eng’ noto anyun kerire kele, Aba, Kwanda. 16 Bao- 
riani Tamirmiriet inendet ak tamirmirikyok kole ki lagokab 
Jehovah: 17 ak ngo ki lagok, ko ki che bunjinech tuguk; che 
bunjinech tugukab Jehovah, ak che bunjinech tuguk koboto 
Kristo; ngot kenyalildosi koboto inendet, si kitororech koboto 
inendet. 


Torornatet ne tun biitu 


I$ Amu aiiti ale nyalilwogik che bo betusiechu ko ma nyolu 
kiroge torornatet ne tun king'ang'wech. 19 Amu igeni mising’ 

ak koganyei yaet komugu! ng'ang'et ne bo werikab Jehovah. 
20 Amu kigigochi yaet tugul kogas it kit ne matilei kiy, ma ko u 
ye machei, ago amu inendet ne kiigochi kogas it ko u noto eng’ 
kamang'unet, 21 si kobiit kitiach yaet komugul agine eng’ 
otwoknatetab ng’emisiet agoi katiaget ne bo torornatetab lagokab 
Jehovah. 22 Amu kingen kele tigeni ak kogasei ng'wanindo 
yaet komugul kobotech agoi nguno. 23 Ak ma u noto kityo, 
ago agot achek, che kitinye tongoanikab Tamirmiriet, ketigendosi 
agachek eng’ orit, kigeni keyaech keegu lagok, noto ko katiagetab 
borwekyok. 24 Amu kigesoruech eng’ kamang'unet: ago 
kamang'unet ne kigeerei ko ma kamang'unet; amu ng'o ne 
imang'u noto keerei? 25 Ago ngimang'u noto magigeere, 
kigeni noto anyun eng’ muitaet. 

26 Ak toreti ko u noto agine Tamirmiriet nyalulennyo; amu 
magingen kesa ko u ye nyolu; ago saiywech Tamirmiriet 
inendet eng’ tigenoik che magimuchi kemwa; 27 ak inendet ne 
isiachi mugulelwek kongen kit ne ibwati Tamirmiriet, amu saei 
agobo bik che tililen ko u magetab Jehovah. 28 Ak kingen kele, 
eng’ ichek che chamei Jehovah, kotuitos tuguk tugul si kobois 
koreu che miach eng’ ichek che kigeguur ko u magennyi. 
29 Amu Jehovah ne kisib konai ichek, ko inendet ne kisib 
kolewen ichek si kogergeit ak itondab Werinnyi, si koek ne 
bo tai eng’ che tupcho che chang’: 30 ak icheget che kisib 
kolewen, koguur choto; ak choto che kiguur, ko kiityi imanda: 
ak choto che kiityi imanda, ko kiitoror. 


Chamnyetab Jehovah 


31 Kimwae nee anyun eng’ tuguchuto? Ngo mi Jehovah 
komostanyo, ko ng'o ne kirindaech? 32 Inendet ne kima rire 
Werinnyi, ago kigon inendet agobo achek tugul, tos magonech 
tuguk tugul eng’ aiyebindo koboto inendet? 33 Ng'o ne itaami 
che kilewen Jehovah? Jehovah ne iityin imanda; 34 ng'o 
inendet ne igikyin? Kristo Jesu ne kime, ee, inendet ne 
kiging'eet komong'une che kibek, ne mi eutab tai ne bo Jehovah, 
ne saiywech agine. 35 Ibestosech ng'o eng? chamnyetab 
Kristo? nyalilda, anan bichiindo, anan usisiet anan rubet anan 
ach ngor, anan ng'oiyondit, anan rotwetab chok? 36 Ko u ye 
kigisir, kele, 

Kibarech betut komugul agobo inye; 
Kigiitech ko u kechirek che bo eng’set. 

37 Ago, ki katerterik kot kosiir eng? tuguchu tugul eng’ 
inendet ne kichamech. 38 Amu angen komie ale maimuchi 
kobesiech meet, anan sobondo, anan malaikaisiek, anan 

bounatosiek, anan tuguk che mitei, anan tuguk che bwanei, 
anan kimnatosiek, 39 anan tororindo, anan asurto, anan kiy 
age tugul ne kigiyai, eng? chamnyetab Jehovah, ne mi eng’ 
Kristo Jesu Kiptaiyandennyo. 


Arogenetab Paulo amu bistoetab Israel 


Amwae iman eng? Kristo, mamwae lembech, baoriani 

kabwatutikyuk kobota eng? Tamirmiriet ne 'Tilil, 2 ale 
atinye arogenet ne o ak ng'wanindo ne maigesugei eng? mugu- 
leldanyu. 3 Amu kata amache ale king'wanita anendet eng’ 
Kristo agobo tupchosiekyuk, che bikyuk eng’ borto: 4 che 
Israelik; che kigiyai koek lagok, che nenywa torornatet, ak 
kayomisutik, ak kagoitoetab Ng'atutiet, ak otetab Jehovah, ak 
arorutik; § ne chechuak kwanisiek, ak nenywa Kristo eng 
atebetab borto. Iberurot koigeny Jehovah, ne bou tugul. 
kAmen. 


Maek buch arorutikab Jehovah 

6 Ago ma kele kogoek buch ng'olyotab Jehovah. Amu ma 
Israelik ichek tugul, che bo Israel: 7 ama kele lagok ichek tugul, 
amu keswekab Abraham: ago, Kiguurtoe Isak keswondeng’ung. 
8 Noto anyun, ichek ko ma lagokab borto che lagokab Jehovah; 
ago lagokab arorutiet che kiiti koek keswot. 9 Nito anyun ko 
ng'olyotab arorutiet, Anyone tun kapkora eng’ kenyit ne 
nyonei, ak kosich Sara werit. 10 Ak ma u noto kityo; ago ye 
kingo kagomanach Rebeka agine eng’ agenge, noto kwandanyo 
Isak—rr amu ye kitomo kesich lagok, koyai kiy age tugul ne 
mie anan ne ya, si kobiit kotonon magetab Jehovah ko u lewenet, 
ama bo boisionik, ago bo inendet ne kuursei, 12 kigilenji 
inendet, Otei ne o ne ming’in. 13 Agot ko u ye sirat, kele, 
Kiacham Jakobo, ago kiawech Esau. 


Bo iman Jehovah 

14 Kimwae nee anyun? Mi ne ma bo imanda eng’ Jehovah? 
Achicha, ma u noto. 15 Amu mwachin inendet Musa kolenjin, 
Arire inendet ne amache arire, ak atinye rirenetab ge eng’ 
inendet ne amache arirege. 16 Noto anyun ma bo inendet ne 
machei, anan inendet ne labati, ago bo Jehovah ne tinyei 
rirenetab ge. 17 Amu mwachin siret Parao kolenjin, Kang’eetin 
amu ng'olyondonito ale, abartaenen kamuktaennyu, si keamdaat 
kainennyu eng’ ng'ony komugul. 18 Noto anyun inendet ne 
machei korire, koriregei, ak ne machei kouuiit, kouuiiti. 

Bou Jehovah tuguk tugul 

19 Ilenjina anyun, Amu nee si kota kocheng'ei lelutiet? Amu 
ng'o ne kirindoi magennyi? 20 Achicha, ago, ee inye chi, i ng'o 
ne tos iwolji Jehovah kiy? Tos mwachin kit ne kigimimi 
mimiindet, kolenjin, Amu nee si iyaa ko u noto? 2r Anan 
matinyei cheptereniot kimnatet eng? menet, koyai eng 
kebebertab menonoto teret ne bo teegisto, ak age ne ma bo 
teegisto? 22 Tos nee anyun, ngo machei Jehovah kobarta 
nereknatennyi, ak kong'any kimnatennyi, komuita eng’ talasiet 
ne o agobo terenik che bo neregek che nyoljin ng'emisiet: 23 ak 
si kobiit kobarta magornatosiekab torornatennyi eng’ terenik 
che bo rirenetab ge che kiga sib kochopchi telunatet, 24 agot 
achek che kiguurech, ma eng’ Yahudik kityo, ago eng’ Bororio- 
siek agichek? 25 Ko u ye mwaei agine eng’ Hosea kole, 

Aguure ichek bikyuk, che kima ko bikyuk; 
Ak aguure inendet chamanet, ne kima ko chamanet. 

26 Ak eng’ oloto ole kigimwachine, kelenji, Ma o bikyuk, 

Keguure eng’ oloto werikab Jehovah ne sobei. 

27 Ak kimwa Isaia eng’ kutit ne o agobo Israel, kole, Agot ngo 
koitetab lagokab Israel ko te ng'aniekab nyanjet, kesoru che 
king'et: 28 amu yaei Kiptaiyat ng'olyondennyi eng’ ng'ony, 
koges ak kotil konwagit. 29 Ak, ko u ye kiga sib komwa Isaia 
kole, 

Nda kima bagakwech Kiptaiyatab Lugosiek keswot, 
Ta kiga kegergeitu ak Sodom, ak ta kiga keyaech keige 
Gomora. 


Kit ne bunu tengektab Israel 


30 Kimwae nee anyun? Kimwae kele kigonyor Bororiosiek 
imanda che kima kosubi imanda, noto ko imanda ne bo kayanet: 
31 ago Israel, ye kingosub ng'atutietab imanda, ko maityi 
Ng'atutionoto. 32 Amu nee? Amu kima cheng’ eng’ kayanet, 
ago ko u eng’ boisionik. Kiriich ichek koita ne riichei bich; 
33 ko u ye sirat kole, 

Ogeero, andoi Sion koita ne riichei bich ak ruandet ne inachi 

bich: 

Ak ne iyani inendet ko magigochin kolilan. 


10 Che kitupche, magetab muguleldanyu ak somennyu eng’ 
Jehovah agobo ichek ko ale kesor ichek. 2 Amu abaoriani 
agobo ichek ale tinyei kagiiletab ge agobo Jehovah, ago ma 
eng’ naet. 3 Amu ye kima nai ichek imandab Jehovah, ak ye 

kicheng' kogimit nenywa, ko ma kogas it imandab Jehovah. 
4 Amu Kristo kagesunetab Ng'atutiet agoi imanda eng’ age 
tugul ne iyani. 


Bo bik tugul oret ne leel ne bo imanda 

5 Amu sirei Musa kole chi ne yaei imanda, ne bunu Ng’atu- 
tiet, kosobei eng’ noto. 6 Ago mwaei imanda noto bo kayanet 
ko u ni, Amemwa eng’ muguleldang’ung’ ile, Ng’o ne togostoi 
kipsengwet? (noto ko komut Kristo kochorgei.) 7 Anan, 
Ngo ne chortogei keringet ne maigoksei? (noto ko komut 
Kristo kotogos eng’ che kibek.) 8 Ago mwaei nee? Negitenen 
ng'olyot, mi kuting’ung’, ak mi muguleldang’ung’: noto ko ng'o- 
lyotab kayanet, ne kiamdoi: 9 amu nging’any eng’ kuting’ung’ 
ile Jesu ko Kiptaiyat, ak iyani eng? muguleldang’ung’ ile kiing’eet 
Jehovah inendet komong'une che kibek, kesorun: 10 amu iyani 
chi eng? muguleldo agoi imanda; ak ng'anyei eng’ kutit agoi 
yetunet. II Amu mwaei siret kole, Age tugul ne iyani inendet 
ko magigochin kolilan. 12 Amu mami kabesiet eng’ Yahudiot 
ak Yunanindet: amu Kiptaiyandanato ko Kiptaiyatab tugul, ak 
magoriot eng’ ichek tugul che kuurei inendet: 13 amu, Age 
tugul ne kuurei kainetab Kiptaiyat, kesoru. 14 Kuurtoi ano 
anyun inendet ichek che tom koyan? ak iyandoi ano inendet 
ichek che tom kogas agobo inendet? ak kastoi ano ama amdoi- 
ndet? 15 Ak amdoitoi ano, ngo ma kiyokto? agot ko u ye 
sirat kole, Kororon ne tia kelyekab icheget che ibu logoiywek 
che bo boiboiyet, che bo tuguk che miach! 

16 Ago kima kas it tugul logoiywek che miach. Amu mwaei 
Isaia kole, Kiptaiyandani, kigoyan ng'o ng'alekyok? 17 Nyonei 
anyun kayanet eng’ kaset, ak nyonei kaset eng’ ng'olyotab 
Kristo. 18 Ago amwae ale, Tos kima kas? Ee, iman, 

Kiwa twegunenywa koyom emet komugul, 

Ak kiba ng'alekwak agoi tabanwekab ng'ony. 
19 Ago amwae ale, Tos kima nai Israel? Kisib komwa 
Musa kole, 

Andeok ng'etkonda eng’ noto ne ma bororiet, 

Atachok eng’ bororiet ne matinyei naet. 
20 Ak nyigan mising’ Isaia, ak mwaei kole, 

Kinyorua ichek che kima cheng’a; 

Kiatoogu eng’ ichek che ma teeba. 
21 Ago mwaei agobo Israel kole, Kiaitochi eunekyuk eng’ 
betut komugul bik che magase it ak che ngelelik. 

Ma kiesio Israel konyi 


1 Amwae anyun ale, Kitoorta Jehovah bikyik? Achicha, 

ma u noto. Amu a Israelindet agane, ne bo keswekab 
Abraham, ne bo oretab Benjamin. 2 Kima toorta Jehovah 
bikyik che kisib konai. Anan ma onai ne mwaei siret agobo 
Elija? ko u ye king’andoi inendet Israelik eng’ taitab Jehovah, 
kole, 3 Kiptaiyandani, kigobar maotiguk, ak kigoluul ole 
kitisisie: ak kaang'etu anege, ak kocheng'ei sobondanyu. 4 Ago 
lenjin nee wolunetab Jehovah? Kaatukyige murenik elfusiek 
tisab, che ma kutung’ji Baal. 5 Agot ko u noto anyun agine 
eng’ betusiechu, mitei che ng'etunotin ko u lewenet ne bo 
mieindo. 6 Ago ngot ko bo mieindo, ko ma ko bo boisionik: 
ngo ma u noto, ko mata koek mieindo mieindo. 7 Nee anyun? 
Kimanyor Israel noto kicheng'ei; ago kinyor lewenik, ak 
kigiuuiit chun alak: 8 ko u ye sirat kole, Kigogochi Jehovah 
ichek tamirmirietab ruondo ne nyigis, ak konyek che mageerei 
kiy, ak itik che magasei kiy, agoi betunito. 9 Ak mwaei Daudi 
kole 

Ingoek mesenywa mestet ak rigeito, 
Ak kanagutiet, ak yaaktaet eng’ ichek: 
10 Ingoimenitu konyekwak, si mageer kiy, 
Ak iyai batoikwak kogumbu kotugul. 

11 Amwae anyun ale, Tos, kiterteriot kot kobutyo? Achicha, 
ma u noto: ago kinyonji yetunet Bororiosiek eng’ kabutenywa, 
si kobiit kogochi ichek ng'etkonda. 12 Ngot koegu kabutenywa 
magornatosiekab ng'ony, ak koek lusenywa magornatosiekab 
Bororiosiek; kosiirei ne tia anyun nyiienywa? 


Kisoru che bo Bororiosiek: kaborunetab ketik che kinamdos 


13 Ago ang'alalwok okwek che o bo Bororiosiek. Ko u ye a 
ne kiyoktoi ne bo Bororiosiek, atorori boisiennyu: 14 si agochi 
ng'etkonda eng’ or age tugul icheget che ki borto agenge, ak 
asoru alak eng’ ichek. 15 Amu ngo toortaenywa ko katuiyetab 
ng'ony, ko tos nee anyun taagetab ichek, kobate sobondo ne 
mong'une che kibek? 16 Ak ngo tilil tongoaniat, ko tilil kit 
komugul agine: ak ngo tilil tigitiot, ko tililen agichek temenik. 
17 Ago ngot ko kigiiri temenik alak, ak inye ne i emditab timin, 
ko kiginamnyenen ichek eng’ kwenunywa, ak kioyamde koboto 
icheget ne bo tigitiot ak akwaiyetab emdit; 18 mechauge ile 
isiire temenik: ago, ngot ichauge, ko ma inye ne igeseni tigitiot, 
ago tigitiot ne kesenin. 19 Imwae anyun ile, Kigiiri temenik, si 

kinamnyena. 20 Mie; kigiiri ichek amu bistoenywa, ak itononi 
eng' kayaneng'ung'. Amelasge, ago iyweisie: 21 amu ngo 
kima rire Jehovah temenik che ki bo ketoto ye kinye, ko marire- 
nen ak inye. 22 Keer anyun-o mieindo ak koromnatetab Jeho- 
vah: eng’ ichek che kiibutyo, ko koromnatet; ago eng’ inye, ko 
mieindab Jehovah, ngitebi eng? mieindanyi: ngo ma u noto 
ketilin aginye. 23 Ak ngo matebi ichek eng’ bistoenywa, 
kinamdos: amu imuchi Jehovah konamnyo ichek kogeny. 
24 Amu ngo kigetilin eng? emdit ne bo timin eng’ biteennyi, 
ak kiginamnyenen emdit ne mie ne kima ko bo timin eng’ 
biteennyi: ko siirei anyun ne tia kinamnye temenik che ki bo 
ye kinye emdinywa! 


Machei Jehovah korire bik tugul 


25 Amu mamache oegu che mongen ung'otioni, che kitu- 
pche, si moiityige ole o ngomen eng’ loseng’wong’ bo ge, ale 
kanyonji Israel uuindo eng’ kebeber, agoi konyo nyiiet ne bo 
Bororiosiek; 26 ak u noto tun kisoru Israel tugul: ko u ye 
sirat kole, 

Tun mong’une Sion Katiagindet; 
Ak koistoe Jakobo bistoet: 

27 Ak ni arorutiennyu eng’ ichek, 
Ye tun aiste tengekwogikwak. 

28 Ago bunik ichek eng? okwek, amu logoiywek che miach: 
ago eng’ ng'olyotab lewenet, ko chamanik ichek amu kwanisiek. 
29 Amu matinyei ndara konunoikab Jehovah ak kuursennyi. 
30 Amu ko u ye kiongelelji Jehovah eng’ betusiek che kigosiirto, 
ago nguno ko kaonyoru rirenetab ge eng’ bistoenywa, 31 ko u 
noto agichek chu, kigobistoe, si konyor agichek rirenetab ge eng’ 
rirenetab ge ne kigiboruok. 32 Amu kigoratyin Jehovah tugul 
eng’ bistoet, si kobiit korire tugul. 

33 Ee tianitu anyun oindo ne bo magornatosiekab ng'omnatet 
ak naetab Jehovah! ak kiruogutikyik che maisiagaksei, ak 
ortinwekyik che ma cheng'oksei! 34 Amu ng'o ne kigonai 
kabwatutikab Kiptaiyat? Anan ng'o ne kigoek konetindennyi? 
35 Anan ng'o ne kisib kogochi kiy, si kobiit koyaakyi inendet 
kogeny? 36 Amu bo inendet, ak kobunu inendet, ak koweekyi- 
ngei inendet, tuguk tugul. Bunjin inendet torornatet koigeny. 
Amen. 

Sobondo ne leel 
1 Noto anyun che kitupche, asomok mising’, eng’ rireno- 
siekab Jehovah ale, ogoite borwekwok koek tiseiywot ne 
sobei, ne tilil, ne taachaksei eng? Jehovah, noto ko boisie- 
ng'wong' ne nyolu. 2 Amoyaniege ateptab betusiechu: ago 
ingewalak eng’ kaleelitetab kabwatutikwok, si kobiit onai komie 
maget ne mie, ne taachaksei ak kogesunotgei, ne bo Jehovah. 


Ole kanyol keboisie konunoik che bo Tamirmiriet 


3 Amu amwachini chi age tugul ne mi kwenung’wong’, eng’ 
mieindo ne kigegona, amat kobwatgei chi kole toror kosiir ne te 
ne nyolu kobwat; ago kobwat ne yamei, ko u ye kiigochi 
Jehovah chi age tugul karagutietab kayanet. 4 Amu agot ko u 
ye kitinye kebeberwek che chang’ eng’ borto agenge, ama 
tinyei kebeberwek tugul boisiet agenge: 5 ko u noto eng’ 
achek che ki chang’, ki borto agenge eng’ Kristo, ak ki kebeberta 
age tugul ne bo age. 6 Ak ketinye konunoik che terotin ko u 
mieindo ne kigegonech, ngo maoinatet, ko ongeamde ko u ole te 
kayanennyo; 7 anan boisiet, ongigochige boisiennyo; anan 
inendet ne inetisiei, kochuljigei konetisiennyi; 8 anan inendet 
ne iteitoi, kochuljigei kateitaennyi: inendet ne igoitoi, kogoito 
eng’ aiyebindo; inendet ne bou, koboi kochuljigei; inendet ne 
riregei, koriregei eng’ boiboiyet. 


Atebosiek che nyoljin bikab Kristo kotepto 


9 Ingoek chamnyet ne matinyei ng’alset. Wech mising’ 
noto ya; onamge ak ne mie. 10 Ochamnye eng’ chamnyet ne 
u ne bo tupchosiek; ingoiit chito age chito age kosiir inendet 
eng? teegisto; 1r eng’ kagiiletab ge amochoriren; ogiilge 
mising’ eng? tamirmiriet, oote Kiptaiyat; 12 oboiboitu eng’ 
kamang'unet; omuitoi eng? nyalilda; ogiiljige saet kotugul; 
13 otoret che tililen eng’ tuguk che bononi; oiyebitu eng’ toek. 
14 Oberur che usok; oberur, amochub. 15 Oboiboitu koboto 
che boiboi; oririe koboto che rirtos. 16 Oegu che tinyei 
kabwatet agenge okwege eng’ okwege. Among'asyige tuguk che 
tororen, ago onamge ak che iming'inegei. Moiityige ole o 
ngomen eng’ loseng'wong' bo ge. 17 Amoyaakyi chi yaitio eng’ 
yaitio. Ibwat tuguk che bo teegisto eng’ taitab bik tugul. 
18 Ngomugaksei eng’ okwek, otebi ak bik tugul eng’ kalyet. 
19 Chamanichu, amoyaakte mugetut, ago ogochi boroindo 
neregek: amu sirat kole, Nenyu yaaktaetab mugetut; ayaaktoi, 
mwaei Kiptaiyat. 20 Ago ngo am rubet bunyondeng'ung', 

ibai; ngo am melel, inage koee: amu ye iyae ko u noto ko 
kerurukyi ng'etetiot metinnyi. 21 Ameng’ koterterin yaitiet, 
ago iterter yaitiet eng’ ne mie. 


Agobo kasetab it ne kigase it bounik 


1 3 Ingogas it chi tugul bounatosiek che eechen: amu mami 

bounato, kobate ne bunu Jehovah; ak kiindoi Jehovah 
choto mitei. 2 Noto anyun inendet ne kirindoi bounatet, 
kobistoe ng'atutietab Jehovah: akiichek che bistoe kocheng'- 
jingei kiruoget. 3 Amu ma bo bounik kamuiset eng’ boisionik 
che miach, ago eng' che yaach. Ak tos meiywei bounatet? 
Yai ne mie, si inyoru kalosunet eng' noto; 4 amu inendet ko 
kiboitiotab Jehovah eng’ inye, ne yaei ne mie. Ago ngiyai ne 
ya, iywei; amu maiboti rotwetab chok buch: amu inendet ko 
kiboitiotab Jehovah, yaaktaindetab mugetut agobo neregek eng’ 
inendet ne yaei yaitio. 5 Noto anyun kanyol ogas it, ma amu 
neregek kityo, ago amu kabwatet agine. 6 Amu ng'olyondo- 
nito anyun ogoitoi aisurut agine; amu icheget ko kiboitinikab 
boisietab Jehovah, che igiiljingei kotugul kioto. 7 Ogochi 
tugul tuguk che nyoljin: kodi eng’ inendet ne nyoljin kodi; 
aisurut eng’ inendet ne nyoljin aisurut; kaiyweisiet eng’ inendet 
ne nyoljin kaiyweisiet; teegisto eng’ inendet ne nyoljin teegisto. 


Chamnyetab che tupcho 


8 Amobesen chi kiy age tugul, ago ochamnye: amu inendet 
ne chamei chitab kokwennyi ko kagoyai kosulda Ng'atutiet. 
9 Amu eng’ mwaonato kimwaei kele, Amoipge, Amerumisie, 
Amechorse, Amegase miat kiy ne bo chi, ak ngo mi ng'atutiet 
age, kiyumi tugul eng’ ng'olyondoni, kele, Cham chitab kokwe- 
ngung’ ko u ole ichamdoige. xro Mayachin chamnyet kiy ne ya 
chitab kokwennyi: noto anyun chamnyet ko kasuldaetab Ng- 
atutiet. 


Kagorik Betutab Kristo 

Ir Ak anyun, ongen betusiek, ole kagoit sait ne kanyol ogosu 
eng’ ruondo: amu kagorikyech nguno yetunet kosiir ye kingiyan 
eng’ tai. 12 Negit kosiirto kemout, karik betut: noto anyun 
ongireegu boisionikab mesundeito, ak ongilaach karikab 
lapkeiyet. 13 Ongebendoti ko u ye nyolu, ko u bet; ma eng’ 
wasang’natet anan bogitet, ma eng’ sokset anan maget ne ya, ma 
eng? boriet ak ng'etkong'. 14 Ago olaach Kiptaiyat Jesu 
Kristo, amochopchi borto boroindo, si oyai magutikyik. 


ROMANIK 14 265 


Kanyo! kemuite eng’ bikab Kristo che terjin atebosiekwak eng’ bik 
alak 


1 Ago otaach inendet ne nyalulat eng’ kayanet, ago ma si 
oruokyi kabwatutikyik. 2 Tinyei chito age kayanet 
koam tuguk tugul: ago inendet ne nyalulat koamei ngwek. 
3 Amat kosas ne amei ne maamei; ak amat koruokyi inendet ne 
maamei, inendet ne amei: amu kagotaach Jehovah inendet. 
4 I ng'o inye ne iruokyini otwogindetab chito age? Tononi 
anan kobuti eng’ kiptaiyandennyi. Ee, kinamei kotonon; amu 
imuchi Kiptaiyat konam inendet kotonon. 5 liti chito age betut 
age kosiir betut age: iiti chito age betut age tugul kogergeit. 
Ingonai komie chi age tugul eng? ng'omnatennyi. 6 Inendet 
ne ribei betut, koripchin Kiptaiyat: ak inendet ne amisiei, 
koamisiei eng? Kiptaiyat, amu mwachin Jehovah kongoi; ak 
inendet ne maamisiei, ko maamisiei eng’ Kiptaiyat, ak mwachin 
Jehovah kongoi. 7 Amu mami age eng’ achek ne sobei agobo 
ge, ama mi ne meei agobo ge. 8 Amu ngesoptosi, kesoptosi eng’ 
Kiptaiyat, ak ngebegu, kebegu eng’ Kiptaiyat: noto anyun, 
ngesoptosi anan ngebegu, kebo Kiptaiyat. 9 Amu kime 
Kristo agobo nito, ak kisob, si koek Kiptaiyat ne bo che kigobek 
ak che soptos. 10 Ago inye, ko amu nee si iruokyi ne otupche? 
Anan kogeny, ko amu nee si iit ne otupche koek buch? amu tun 
kitonondosi achek tugul eng’ taitab ng'echeretab kiruoget ne bo 
Jehovah. 11 Amu kigisir kele, 
Mwati Kiptaiyat kole, Ko u ye asobe, Tun kutung'jina 
kutundo age tugul, 
Ak kolos ng'elyepta age tugul Jehovah. 
12 Noto anyun, tun tetyin chi age tugul Jehovah atebennyi. 
13 Noto anyun, amat ko ta kiruokyige kogeny: ago kaigai 
oruoch ko u ni, kele amat konde chi kanagut oretab ne tupcho, 
anan kiy ne igochin kobut. 14 Angen, ak koanai komie eng’ 
Kiptaiyat Jesu, ale mamitei kiy ne ng'wanitu inegei: kobate eng’ 
inendet ne iiti kiy kole ng'wan, kong'wanitu eng’ inendet. 
15 Amu ngo arogen ne otupche amu amitwogik, koma iwendoti 
eng’ chamnyet. Amebar inendet eng’ amitwogiguk ne kimechi 
Kristo. 16 Amat kemwaitae mieindang'wong' yaitio: 17 amu 
bounatetab Jehovah ko ma amisiet ak eeiset, ago imanda ak 
kalyet ak boiboiyet eng’ Tamirmiriet ne Tilil. 18 Amu inendet 
ne otei Kristo eng’ tuguchuto koboiboi Jehovah, ak koyanjin bik. 
19 Noto anyun, ongisub tuguk che yaei kalyet, ak tuguk che 
*kiteegege achege eng? achege. 20 Amowechawech boisietab 
Jehovah eng? amitwogik. Tililen tuguk tugul iman; ago ya 

eng’ chichoto amei eng’ kanagut. 21 Mie ngot ko magiam 
banyek, anan kee maiyek, anan keyai kiy age tugul ne inachi 
ne otupche. 22 Kayanet ne itinye, itepte inyege eng’ taitab 
Jehovah. Baibai inendet ne matinyei ne iruokyinegei eng’ 
kioto kagoyanjigei inegei. 23 Ago inendet ne tinyei saget, 
kigikyin ngot koam, amu maamei eng’ kayanet: ak kit age 
tugul ne ma bo kayanet ko tengek. 


1 Noto anyun kanyoljech achek che ki kimen kegesen 
nyalulnatetab che ma kimen, ama kibaibaigei achege. 
2 Ingobaibai age tugul eng’ achek chitab kokwennyi eng’ noto 
mie, si koteegak. 3 Amu kima ibaibaigei Kristo inegei; ago, 
ko u ye kigisir kele, kogoitya agane chunsietab icheget che 
kichurin. 4 Amu tuguk alak tugul che kigisir keny ko kigisir si 
kinetge, si kenyoru kamang'unet eng’ muitaet ak eng’ kagaigaet 
ne bo sirutik. 5 Ingogonok anyun Jehovah ne bo muitaet ak 
kagaigaet oegu che otinye kabwatet agenge okwege eng’ okwege 
ko u ye machei Kristo Jesu: 6 si kobiit otoror Jehovah inendet 
Kwandab Kiptaiyandennyo Jesu Kristo eng? maget agenge ak 
kutit agenge. 7 Noto anyun otaachge, ko u ye kitaachak Kristo 
agine, eng? torornatetab Jehovah. 8 Amu amwae anyun ale 
kigeyai Kristo koek kiboitiotab kamuratanet agobo imanitab 
Jehovah, si kobiit kogimit arorutik che kigigochi kwanisiek, 
9 ak si kotoror Bororiosiek Jehovah amu rirenennyi; ko u ye 
kigisir kele, 
Noto anyun alosun eng’ kwenutab Bororiosiek, 
Ak atienji kaineng'ung'. 
10 Ak kimwa kogeny kole, 
Oboiboitu okwek Bororiosiek, koboto bikyik. 
II Ak kogeny, 
Olosu Kiptaiyat, okwek Bororiosiek tugul; 
Ak ingolos bik tugul inendet. 
12 Ak kogeny mwaei Isaia kole, 
Tun biitu tigitiotab Jesii, 
Ak inendet ne tun ng'eetei koboi Bororiosiek; 
Kotun imang’u inendet Bororiosiek. 
13 Noto anyun, ingonyiitak Jehovah ne bo kamang'unet 
boiboiyet tugul ak kalyet eng’ kayanet, si kobiit otesage eng’ 
kamang'unet, eng’ kamuktaetab Tamirmiriet ne Tilil. 


Koboru Paulo komie kit ne kiigoch kosir baruani 


14 Ak kaanai anendet agane agobo okwek, che kitupche, ale o 
nyiitotin eng’ mieindo, o nyiitotin eng’ naet tugul, ak kogeny, 

omuchi otigonge. 15 Ago, asirwok agobo ng'alek alak eng 
nyiganatet ne siirei, ko u ye abwatwok kogeny, amu mieindo ne 
kigona Jehovah. 16 ale aek kiboitiotab Kristo Jesu eng’ Bororio- 
siek, aboisiei eng? logoiywek che miach che bo Jehovah, si 
kobiit koek kagoitoetab Bororiosiek ne taagaksei, ko kagitaban 
eng? Tamirmiriet ne Tilil. 17 Noto anyun atinye kalosune- 
nnyu bo ge eng’ Kristo Jesu eng’ tuguk che tokyingei Jehovah. 
18 Amu maganye ang'alal agobo tugun alak tugul kobate choto 
che kigoyai Kristo eng’ ane, agobo kasetab it ne bo Bororiosiek, 
eng’ ng'olyot ak yaet, 19 eng? kamuget ne bo kaborunoik ak 
kwong'utik, eng? kamuktaetab Tamirmiriet ne Tilil; noto 
anyun, kong'eete Jerusalem, ak komoswekyik agoi Iluriko, ko 
kiaamdaate komie logoiywek che miach che bo Kristo; 20 ee, 
ayae noto koek kit ne atoorjinige ale aamda logoiywek che miach, 
ma eng’ ole kigemwae kainetab Kristo, si mateech eng’ lumei- 
ywotab chito age; 21 ago, ko u ye kigisir kele, 

Keerei ichek, che kima bwanji logoiywekyik, 

Ak tun naei ichek che tom kogas. 


Chobutik che chobei Paulo inegei 

22 Kigeranya anyun konyil che chang’ si manyonjok: 23 ago 
ko u ye ma atinye oldo age eng’ komoswechu, ak ko u ye atinye 
eng’ kenyisiechu chang’ emosto ale anyonjok, 24 eng’ ui tugul 
ye tun awendi Spania (amu amang’u ageerok eng’ bandanyu, si 
oyomisa eng’ bandanyu, si ye tun ngo kagoyama atebet ne kagi- 
tebi tugul ak okwek)—25 ago nguno, awendi Jerusalem, awa 
aboisiechi bik che tililen. 26 Amu kicham mising' Makedonia 
ak Akaia kobasyi tugun bik che bonondos eng’ kwenutab che 
tililen che mi Jerusalem. 27 Ee, kigocham ichek mising’ 
ng'olyondonito; ak ichek ko besenikwak. Amu ngo kigeyai 
Bororiosiek koek yamdoik che bo tugukwak che bo tamirmiriet, 
ko kanyoi agichek koyaakta eng’ boisiet ne boisiechin eng’ tuguk 
che bo borto. 28 Ye kaagesu anyun nito, ak ang'okyi ichek 
logoechu, anyo abun oldang'wong' awendi Spania. 29 Ak 
angen ale, ye anyonjok, anyone eng’ nyiietab kaberuretab Kristo. 

30 Asomok mising? anyun che kitupche, eng? Kiptaiya- 
ndennyo Jesu Kristo, ak eng? chamnyetab Tamirmiriet, ale 
ogiilge kobota eng’ sautikwok che osae Jehovah agobo ane; 
31 si kobiit kitiacha eng’ ichek che magase it eng’ Judea, si 
koek boisiennyu ne atinye agobo Jerusalem ne taagaksei eng’ che 
tililen; 32 si amuch anyonjok eng’ boiboiyet eng? magetab 
Jehovah, ak anyoru kamuung'et kobotok. 33 Ingoteb Jehovah 
ne bo kalyet kobotok okwek tugul. *Amen. 

Kagatosiekab Paulo inegei 
16 Kande eunekwok Poibe ne kitupche, ne cheboitiotab 
kaniset ne mi Kenkrea: 2 ale otaach inendet eng’ 
Kiptaiyat, ko u ye nyoljin che tililen, ak otoret inendet eng’ kit 
age tugul ne magenok; amu inendet agine ko ki toretindet ne 
bo che chang’, ak kitoreta agane. 

3 Ogat Priska ak Akula che ki kiboitinik tugul eng’ Kristo 
Jesu, 4 che ki chobotin kogoito sobonwekwak agobo sobo- 
ndanyu; che mamwachini kongoi anege, ago koboto kanisosiek 
tugul che bo Bororiosiek agichek: 5 ak ogat kaniset ne mi 
gonywa. Ogat Epeneto ne achame mising’, ne tongoaniat ne bo 
Kristo eng’ emetab Asia. 6 Ogat Maria, ne kiboisiewok eng’ 
boisiet ne o. 7 Ogat Androniko ak Junia, che bo ornyo, ak che 
kimonjororinik kobota, che toogunotin eng’ che kiyoktoi, che 
kimi eng’ Kristo kotom ayan. 8 Ogat Ampliato ne achame 
mising' eng’ Kiptaiyat. 9 Ogat Urbano kiboitiondennyu ne 
kiboisiei tugul eng? Kristo, ak Stako ne achame. 10 Ogat 
Apele ne chamat eng’ Kristo. Ogat ichek che bo gotab Aristo- 
bulo. xr Ogat Herodion ne bo ornyo. Ogat ichek che bo 
gotab Narkiso, che mi eng’ Kiptaiyat. 12 Ogat Trupena ak 
Truposa, che boisiei eng? Kiptaiyat. Ogat Persis chamanet, 
ne kibois mising’ eng’ Kiptaiyat. 13 Ogat Rupo ne lewenot 
eng’ Kiptaiyat, ak kamet ne kamennyu agane. 14 Ogat Asu- 
nkrito, ak Plegon, ak Herme ak Patroba, ak Herma, ak tupcho- 
siek che mi koboto ichek. 15 Ogat Pilologo ak Julia, ak Nereo 
ak chepkamet, ak Olumpa, ak che tililen tugul che mi koboto 
ichek. 16 Ogatge eng’ ng'ututet ne tilili. Igatok kanisosiek 
tugul che bo Kristo. 

17 Kasomok anyun che kitupche, ale ogeer ichek che ing'eeti 
kabesiosiek ak kanagutik, che manamegei ak konetisiet ne kione- 
tge: ak oistoege ichek. 18 Amu icheget che u choto, ko maotei 
Kiptaiyandennyo Kristo, ago otei mootinwekwak; ak kong'alei 
mugulelwekab che libwoben eng’ ng'alekwak che tangusen ak 
che bo chemwaikutnatet. 19 Amu kigogasak eng’ bik tugul 
kaseng'wong' bo it. Noto anyun abaibai eng? okwek: ago 
amache ong'omegitu eng’ noto mie, ak oegu che berber eng’ 
noto bo yaitiet. 20 Ak tun tuei Jehovah ne bo kalyet Setani 
eng’ kelyekwok ko negit. 

Ingoteb kobotok mieindab Kiptaiyandennyo Jesu Kristo. 

21 Igatok Timoteo ne kiboitiot kobota; ak Lukio ak Jason 
ak Sosipatro, che bo ornyo. 22 Ane Tertio ne kasirei baruani, 
agatok eng’ Kiptaiyat. 23 Igatok Gaio ne ami gonnyi, ak kani- 

set komugul. Igatok Erasto ribindetab tugukab nganaset, ak 
Kuarto ne tupcho. [24 Ingoteb kobotok tugul mieindab 
Kiptaiyandennyo Jesu Kristo. Amen.) 


Kalosunet 

25 Nguno eng’ inendet ne imuchi kogimitok ko u logoiywe- 
kyuk che miach ak amdaetab Jesu Kristo, ko u ng'ang'utiet ne 
bo ung'ot ne kiga kiuny kosis koboch betusiek che bo koigeny, 
26 ago kagong'ang'ak nguno, ak eng’ sirutik che bo maotik, 
ko u ng'atutietab Jehovah ne bo koigeny, ko kagiborji bororio- 
siek tugul agoi kasetab it ne bo kayanet; 27 bo Jehovah ne 
ngom inegei, torornatet koigeny, eng’ Jesu Kristo. *Amen. 


BARUETAB TAI NE BO PAULO NE KIYOKTOI 


NE KISIRJI KORINTOEK 


Kagatet ak kongoi 


Paulo, ne kigiguur koek ne kiyoktoi ne bo Jesu Kristo eng’ 

magetab Jehovah, ak Sostene tupchennyo, 2 kisirjini 
kanisetab Jehovah ne mitei Korinto, ichek che kigitaban eng’ 
Kristo Jesu, che kigiguur koek che tililen, koboto tugul che 
kuurei kainetab Kiptaiyandennyo Jesu Kristo eng’ komosta 
age tugul, Kiptaiyandenywa ak ko nenyo: 3 Ingoteb kobotok 
mieindo ak kalyet ne bunu Jehovah Kwandanyo ak Kiptaiyat 
Jesu Kristo. 

4 Amwachini Jehovah nenyu kongoi kotugul agobo okwek, 
amu mieindab Jehovah ne kigigonok eng’ Kristo Jesu; 5 amu 
kigeyaak oegu magorek mising’ eng’ inendet eng’ kiy age tugul, 
eng’ ngalek tugul, ak naet tugul; 6 ko u ye kigigimit baorna- 
tetab Kristo eng’ okwek: 7 si moletu eng’ konunet age tugul; 
ogeni ng'ang'utietab Kiptaiyandennyo Jesu Kristo. 8 Ne 
igimitok agine agoi let, ko motinye kiy ne kiruogunenok eng’ 
betutab Kiptaiyandennyo Jesu Kristo; 9 Jehovah ko ne kiyani, 
kigeguurok eng' inendet obwanji yamdaetab Werinnyi Jesu 
Kristo Kiptaiyandennyo. 


Kabesiosiek eng’ kaniset 


IO Asomok mising? anyun, che kitupche, eng’ kainetab 
Kiptaiyandennyo Jesu Kristo, ale, omwa tugul kit agenge, si 

mabiit kabesiosiek eng? kwenung'wong'; ago si oegu che 
igesunotgei kibagenge eng’ kabwatet agenge ak eng’ kiruoget 
agenge. Ir Amu kigoborua ichek che mi gotab Kloe agobo 
okwek, tupchosiekyuk, kole mi toiyosiek kwenung'wong'. 
12 Kit anyun ne amwae ko ni, ale, mwaei age tugul eng’ okwek, 
kole, A bo Paulo; ak a bo Apolo; ak a bo Kepa; ak a bo Kristo. 
13 Tos pcheat Kristo? Tos kigigartatwok Paulo? Anan 
kigibatisanjok kainetab Paulo? 14 Amwachini Jehovah kongoi 
amu ma abatisan chi eng' okwek, kobate Krispo ak Gaio, 
15 si mamwa chi age tugul kole kigibatisanjok kainennyu. 
16 Ak kiabatisan che bo gotab Stepana agichek: mangen 
' kogeny, ngo kita abatisan chi age. 17 Amu ma iyokwa Kristo 
abatisanis, ago aamda logoiywek che miach: ma eng’ ng'omna- 
tet ne bo ng'alek, si ma kiyai kimurtoiyotab Kristo koek buch. 


Kimnatetab kimurtoiyot 

18 Amu berberindo ng'olyotab kimurtoiyot eng’ icheget che 
lustos; ago eng’ achek che kisoru ko kimnatetab Jehovah. 
19 Amu kigisir kele, 

Ang'eme ng'omnatetab che ngomen, 
Ak aesioi kaguiyetab icheget che iguitos. 

20 Mianoneng'om? Miano sirindet? Mi ano kiptiiyotiot 
ne bo kenyisiechu? Tos ma yai Jehovah ng'omnatetab ng'o- 
nyuni koberberit? 

21 Amu eng’ ng'omnatet ne bo Jehovah ko ma nai ng'ony 
Jehovah eng’ ng'omnatennyi, kicham Jehovah kosor icheget 
che iyani, eng’ berberindo ne bo ng'olyot ne kiamdoi. 22 Amu 
somei Yahudik kaborunoik, ak cheng’ei Yunanik ng'omnatet: 
23 ago kiamdoi achek Kristo ne kigigartat, ne kanagutiet eng’ 
Yahudik, ak ko berberindo eng’ Bororiosiek; 24 ago eng’ ichek 
che kigiguur, Yahudik koboto Yunanik, Kristo ko kamuktaetab 
Jehovah, ak ng'omnatetab Jehovah. 25 Amu berberindo ne bo 
Jehovah ko ng'om kosiir bik; ak nyalulnatetab Jehovah ko kim 
kosiir bik. 

26 Amu, ogeer kuurseng’wong’-o, tupchosiechu,ole ma kiguur 
che chang’ che ng’omen eng’ atebetab borto, anan che chang’ che 
kimen, ama che chang’ che toogunotin: 27 ago kilewen Jehovah 
tuguk che berberen che bo ng'ony, si kogochi kalilanet che 
ng'omen; ak kilewen Jehovah tuguk che nyalulyotin che bo 
ng'ony, si kogochi kalilanet tuguk che kimen; 28 ak kilewen 
Jehovah tuguk che ma toogunotin che bo ng'ony, ak tuguk che 
kisasei, ak tuguk che mamitei, si kowal koek buch tuguk che 
mitei: 29 si mat kolosgei chi age tugul eng’ taitab Jehovah. 

30 Ago o bo inendet okwek eng’ Kristo Jesu, ne kigiyai eng’ 
achek koek ng'omnatet ne bunu Jehovah, ak imanda, ak tililindo, 
ak katiaget: 31 si koek, ko u ye kigisir kele, Inendet ne ilosugei, 
ko ingolosgei eng' Kiptaiyat. 


Ng'omnatosiekab bik ak ng'ang'utietab tuguk 


Ak ye kianyonjok, tupchosiechu, ko kima anyo eng’ anyinyi- 

ndab ng'alalet anan ne bo ng'omnatet, anyo aboruok ung’o- 
tietab Jehovah. 2 Amu kiabegechi ale mamache anai kiy age 
tugul eng’ kwenung’wong’ kobate Jesu Kristo, inendet ne kigi- 
gartat. 3 Ak kiami kobotok eng’ nyalulet, ak eng’ kaiyweisiet, 
ak eng’ botanet ne o. 4 Ak ng'alalennyu ak ng'olyondennyu ne 
kiaamdoi ko kima ko ng'alekab kagaigaet che bo ng'omnatet, 
ago eng' kaborunetab Tamirmiriet ak ne bo kamuktaet: 5 si 
matonone kayaneng'wong' ng'omnatetab bik, ago eng? kamu- 
ktaetab Jehovah. 

6 Ago kimwae ng'omnatet eng’ kwenutab che igesunotingei: 
ago ng'omnatet ne ma bo betusiechu, anan ne bo bounikab 
betusiechu, che machei koek buch: 7 ago kimwae ng’omnate- 
tab Jehovah eng’ ung'otiet, noto ne kigeuny, ne kiga sib kong’at 
Jehovah agobo torornatennyo ye kitom kobiit ng'ony: 8 
ne manaei agot agenge eng’ bounik che bo betusiechu; amu nda 
kiga nai, ta kima kogartati Kiptaiyatab torornatet: 9 ago ko u 
ye kigisir kele, 

Tuguk che kima keer konda, ama kas itit, 

Ak ne kima chut muguleldab chi, 

Tuguk alak tugul che kichopchi Jehovah icheget che 
chamei inendet. 

IO Ago king'ang'wech Jehovah eng? Tamirmiriet: amu 
isiachi Tamirmiriet tuguk tugul, agot tuguk che bo orit che bo 
Jehovah. 11 Amu tos chi ng'o ne ingen tugukab chi, kobate 
tamirmirietab chichoto, ne mitei inendet? ko u noto mami chi 
ne ingen tugukab Jehovah, kobate Tamirmiriet ne bo Jehovah. 
12 Ago kima kitaach tamirmiriet ne bo ng'ony, ago tamirmiriet 
ne bo Jehovah; si kenai tuguk che kigogonech Jehovah buch. 
13 Tuguchoto agichek che kimwae, ma eng’ ng'alek che ineti 
ng'omnatetab chi, ago che ineti Tamirmiriet; kiroge tugukab 
tamirmiriet ak tugukab tamirmiriet. 14 Mataachei chito ne mi 
eng’ atebetab borto tuguk che bo Tamirmirietab Jehovah: amu 
berberindo eng’ inendet; ak temene kobesio tuguchoto, amu 
naoksei eng’ tamirmiriet. 15 Ago inendet ne mi eng’ atebetab 
tamirmiriet kobestos tuguk tugul, ago mami chi ne ibestos ole 

teptoi chichoto. 16 Amu ng'o ne kigonai kabwatutikab 
Kiptaiyat, si kobiit konet inendet? Ago kitinye achek kabwatu- 
tikab Kristo. 


Kegerei kong’ kabesiosiek 

Kitemena anyun, che kitupche, ang’alalwok ko u bik che mi 

eng’ atebetab tamirmiriet, ago ko u bik che mi eng’ atebetab 
borto, ko u che manyurunik eng’ Kristo. 2 Kiaguenak chego, 
ma abaenak amitwogik che uuen; amu kitom omuch; achicha, 
agot nguno kotom omuch; 3 amu ta omi eng’ atebetab borto: 
amu ko u ye mi kwenung’wong’ ng'etkonda ak boriet, tos momi 
eng’ atebetab borto, ak obendoti ko u biteetab bik? 4 Amu ye 
mwaei age kole, A bo Paulo; ak kolen age, A bo Apolo; tos 
ma o bik? 5 Nee anyun Apolo? Ko nee Paulo? Kiboitinik 
che kigonok oyan; ak ko u ye kiigochi Kiptaiyat age tugul. 
6 Kiagole, kobisi Apolo; ago kiibit Jehovah. 7 Noto anyun 
matilei kiy ne kolei, anan ne ibisi; ago Jehovah ne ibiti. 8 Noto 
anyun, inendet ne kolei ak inendet ne ibisi ko agenge: ago tun 
nyoru age tugul melektanyi inegei ko u boisiennyi. 9 Amu ki 
kiboitinikab Jehovah che kiboisiei koboto inendet: okwek ko o 
mbaretab Jehovah, gotab Jehovah. 


Ng'alek che tononjin konetik 


10 Kialumde lumeiywot ko u teegindet ne o ne ng’om, ko u 
mieindab Jehovah ne kigigona; ak teechei chito age baragunnyi. 
Ago ingorib chi age tugul ole teektoi eng’ baragunnyi. 11 Amu 
mami lumeiywot age ne imuchi chi kolumda kobate noto 
kigelum, noto Jesu Kristo. 12 Ago ngo teech chi baragutab 
lumeiywondonoto eng’ tahabu, feda, koik che bo kamanutiet 
ne o, ketik, suswek, mobek; 13 tun king'anyei boisietab chi 
age tugul: amu tun ng'anyei betut, amu king'anyei eng’ mat; 
ak kotiem mat ole teptoi boisietab chi age tugul. 14 Ngo tebi 
boisietab chi age tugul ne kiteech baragunnyi, kotaachei inendet 
melekto. 15 Ngo lal boisietab chi age tugul, kobetos tu- 
gukyik: ago kisoru inendet: ago ko u ye kisoru eng’ mat. 

16 Mongen okwek ole o hekalut ne bo Jehovah, ak menyok 
'Tamirmirietab Jehovah? 17 Ak ngo ng'em chi age tugul 
hekalut ne bo Jehovah, kotun ng'emei Jehovah inendet; amu 
tilil hekalut ne bo Jehovah, okwek noto. 

I18 Amat koberbergei chi. Ngobwati chi age tugul eng’ 
kwenung'wong' kole ngom eng’ betusiechu, ko ingoek ne 
berber, si kobiit koek ne ngom. 19 Amu ng'omnatet ne bo 
ng'onyuni ko berberindo eng? Jehovah. Amu kigisir kele, 

Inendet ne namei che ng'omen eng’ ng'alsenywa: 20 ak kogeny, 
Ingen Kiptaiyat kabwatutikab che ng’omen, kole buch. 21 No- 
to anyun amat kolosgei chi eng? bik. Amu tuguk tugul ko 
chekwok; 22 ngo Paulo, anan Apolo, anan Kepa, anan ngo- 
nyuni, anan sobondo, anan meet, anan tuguk che mitei, anan 
tuguk che bwanei; tugul ko chekwok; 23 ak o bo Kristo; 
ak Kristo ko bo Jehovah. 


Jehovah ne bou che kiyoktoi 

Ingoiitech anyun chi kole ki kiboitinikab Kristo, ak ribik 

che bo ung'otikab Jehovah. 2 Eng’ yuto anyun kogeny, 
kemage ribik kele koek chi age tugul ne kiyani. 3 Ago kit ne 
ming’in mising’ eng’ ane ale ogina okwek, anan eng’ kiruogetab 
chi: ee, maginege anege. 4 Amu mangenjige kiy: ago magii- 
tyina imanda eng’ noto: ago inendet ne kina ko Kiptaiyat. 
5 Noto anyun amat oruokyi kiy kotom koit betut, agoi konyo 
Kiptaiyat, ne tun ng'anyei tuguk che ung'otin che bo mesundei- 
to, ak kobarta kabwatutik che bo mugulelwek; si konyor chi 
age tugul anyun kalosunennyi eng’ Jehovah. 

6 Nguno anyun che kitupche, kaayai tuguchu koek kayaniet 
eng’ ane ak Apolo agobo okwek; si kobiit onetge eng’ achek si 
mosiir tuguk che sirotin; si mamenegei chi agobo chi age, 
kotil let chito age. 7 Amu tos ng'o ne kayain iegu ne ter? ak 
nee ne itinye inye ne kima itaach? ago ngo kiitaache, ko amu 
nee si ilosuge, ko u ye kima itaache? 8 O nyiitotin, kooegu 
magore, koobou ama kimi: ee, achame ale obou, si kobiit 
kebou agachek kobotok. 9 Amu, alen, kigondeech Jehovah 
achek che kiyoktoi keegu che bo let eng’ tugul, ko u bik che 
kigiruokyi kobek: amu kigeyaech keegu che kigeerei eng 
ng'ony, ak eng’ malaikaisiek, ak eng’ bik. 1O Ki che berberen 
achek amu Kristo, ago o ng'omen eng’ Kristo; ki nyalulyotin 
achek, ago o kimen; otinye teegisto okwek, ago mateechech chi. 
11 Agot sainito ketinye rubet ak melelda ak kimi ach ngor ak 
kiluiluchech, ama kitinye ole kimenye; 12 ak kibirtoige, keboi- 
sie eunekyok: ye king'emwech kut, kiberur; ye kiusech, 
kemuitoi; 13 ye kimwaitaenech yaitio, kigoigoi: kiyaech 
kegergeitu ak busagariekab ng'ony, tuguk che kibuktoi che kila- 
ktoi, agoi nguno. 


Kotigonet ne u ne bo kwanda ak kateunet 
14 Masire tuguchu ale si olilanse, ago si atigonok ko u lago- 
kyuk che achame. 15 Amu ndotinye ribik elfusiek taman eng’ 
Kristo, ago motinye kwanisiek che chang’: amu kiasichok eng’ 

Kristo Jesu eng’ logoiywek che miach. 16 Noto anyun asomok 
ale oegu kasubikyuk. 17 Kaayokwok anyun Timoteo amu 
ng'olyondonito, ne inendet ko lakwennyu ne achame ak iyani, 
eng? Kiptaiyat, ne nyonei kobwatwok ortinwekyuk che mi 
eng’ Kristo, ko u ye anetoti komosta age tugul eng’ kaniset age 
tugul. 18 Mendos alak anyun, kolen abere manyonjinok. 
19 Ago negit anyonjok, ngo cham Kiptaiyat; ak aguiye, ma 
ng'olyotab ichek che meniotin, ago kamugenywa. 20 Amu 
bounatetab Jehovah ko ma eng? ng'olyot, ago eng? kamuget. 
21 Nee ne omache anyun? Anyonjok ak kirokto, anan eng’ 
chamnyet al tamirmirietab talasiet? 


Ibetab ge ne ya ne siirei 


Mwaat komie kele mitei ibetab ge kwenung’wong’, ibetab 
ge ne mami agot eng’ Bororiosiek, kele ibegei chi ak osotiotab 
kwandanyi. 2 Ak omendosi, ama agot oarogense, si kobiit 
keisto eng? kwenung’wong’ inendet ne kiyai kioto. 3 Amu ane 
iman, ko mamite eng’ borto, ago amite eng’ tamirmiriet, kaaru- 
n anyun inendet ne kiyai kiito ko u noto, ko u ye amite, 
4 ye koyumge eng’ kainetab Kiptaiyandennyo Jesu, koboto 
tamirmiriennyu, ak kamuktaetab Kiptaiyandennyo Jesu, 5 ogo- 
chi Setani chito ne u noto si keng’em borto, si tun kesor tamirmi- 
riennyi eng’ betutab Kiptaiyat Jesu. 6 Ma kararan kalosu- 
neng'wong' bo ge. Tos mongen ole igutu mermerek tutigin 
kererutiet komugul? 7 Ounde mermerek che bo keny, si kobiit 
oegu kererutiet ne leel, ko u ye mami mermerek eng’ okwek. 
Amu kigeeny agine aruennyo ne bo *Paska, noto ko Kristo: 
8 noto anyun ongerib igorta, ma eng? mermerek che bo keny, 
anan eng’ mermerekab yaitiet ak tengekto, ago eng’ makatiat 
ne ma kinde mermerek che matinyei kenisiet ak bo iman. 

9 Kiasirwak eng? baruennyu ale amonamge ak bik che 
soksei; 10 mamwae ale otabanege mising? che soksei che bo 
ng'onyuni, anan kipkeinik anan rebik, anan che saei kanamonik; 
amu nda u noto ta kanyoljok omande eng? ng'ony: II ago 
nguno asirwok, ale amonamge ak chi age tugul ne kiguure 
tupchet, ne soksei, anan kipkeiyat, anan ne saei kanamonik, 
anan ne chubisiei, anan kibogityot, anan rebindet; amat oamjine 
ak chito ne u noto, achicha. 12 Amu amage nee aruokyi ichek 
che mitei sang’? Tos moruokyini okwek ichek che mitei go? 
13 Ago ichek che mitei sang’ korukyin Jehovah choto. Oiste 
anyun chichoto sogoran eng’ kwenung'wong'. 

Koibei bikab Kristo che ting'egei ng'alek, ng'alechato koba 
kapkiruok 

6 Tos kanyei age tugul eng' okwek ne ting'e ng'olyo chitab 

kokwennyi kwo kapkiruok eng’ taitab che ma bo iman, 
ama eng’ taitab che tililen? 2 Anan mongen ole tun iruokyin 
bik che tililen ng'ony? Ak ngot kotun oruokyini ng'ony, ko 
tos manyoljinok oruoch agobo tuguk che mengechen? 3 Tos 
mongen ole tun kiruokyini malaikaisiek? Siirei anyun ne tia, 
tuguk che bo soboni! 4 Ngot otinye ole kiruokyine tuguk che 
bo soboni, ko tos ondoi koek kiruogik ichek che magiiti kele 
kiy eng’ kaniset? 5 Amwae ni si agonok olilanse. Tos iman, 
mami chi ne ngom eng’ kwenung'wong' ne imuchi kotil ngalek 
eng’ kwenutab tupchosiekyik, 6 ago imuti tupchet age tupche- 
nnyi kwo kapkiruok, ak ne siirei ko, eng’ taitab che maiyanotin? 
7 Achicha, kagoek nguno lelut eng’ okwek, amu oruokyinige 
okwege. Amu nee si mochamdege kinyalilak? Kalya si 
mochamdege kerebenak tuguk? 8 Achicha, ago, okweget che 
oyae ne ya, ak orebisiei, agot eng’ tupchosiek. 9 Anan mongen 
ole matun nyoru icheget che ma bo iman bounatetab Jehovah? 
Amat kiberberak: mami eng’ che soksei, anan che saei kanamo- 
nik, anan che ibegei, anan chemulkwonyinik, anan chemogorgoi- 
nik, To anan chorik, anan kipkeinik, anan kibogitinik, anan che 
chubisiei, anan rebik, che nyoru bounatetab Jehovah. 11 Akki 
u choto alak eng’ okwek: ago kigiunok, ago kigitabanak, ago 
kigiityok imanda eng kainetab Kiptaiyat Jesu Kristo, ak eng’ 
Tamirmirietab Jehovah nenyo. 


Manamegei simdo ak sobetab chi ne bo Kristo 


12 Chamdaat tuguk tugul eng’ ane; ago ma tuguk tugul che 
nyolu. Chamdaat tuguk tugul eng’ ane; ago mamache koboi- 
ywa age tugul eng’ choto. 13 Bo amitwogik moet, ak bo moet 
amitwogik; ago tun yaei Jehovah tuwai koek buch, moet ak 
amitwogik. Ago borto, ko ma bo sokset, ago bo Kiptaiyat; ak 
Kiptaiyat, ko bo borto; 14 ak kiing'eet Jehovah Kiptaiyat, 
ak tun ing'eetech ak achek eng' kamuktaennyi. 15 Tos mongen 
ole borwekwok ko kebeberwekab Kristo? Ara anyun aiste 
kebeberwekab Kristo, ak ayai koek kebeberwekab chepkugoniot? 
Achicha, ma u noto. 16 Anan, tos mongen ole inendet ne 
ituitos gei ak chepkugoniot ko borto agenge? Amu, mwaei 
inendet kole, Egu tuwai borto agenge. 17 Ago inendet ne 
ituitos gei ak Kiptaiyat ko tamirmiriet agenge. 18 Omwee 
ibetab ge. Tengek age tugul ne yaei chi komitei sang'utab 

borto; ago inendet ne yaei ibetab ge koyachin bortanyi tengekto. 
19 Anan, tos mongen ole borwekwok ko hekalut ne bo Tamirmi- 
riet ne Tilil ne mitei eng? okwek, ne otinye eng’ Jehovah? ama 
0 bo ge okwege; 20 amu kigialenak kamanutiet: otoror 
Jehovah anyun eng’ borwekwok. 


Ng'alek che iimi bich agobo katunisiet, agobo che tom kotunis, ak 
agobo betetab lol 

Nguno anyun agobo tuguk che kiosirwa: ko mie eng’ muren 
ama twa kobogorio. 2 Ago, amu ng'olyotab soksosiek, ko 
ingotebi chi age tugul ak osotiondennyi, ak ingotebi osotiot age 
tugul ak manong'otiondennyi. 3 Ingogochi manong'otiot 
osotiondennyi ko u ye nyoljin: ak ko u noto agine osotiot eng’ 
manong'otiot. 4 Matinyei osotiot inegei kamugo eng’ bortanyi, 
ago manong'otiot: ak ko u noto agine manong'otiot, matinyei 
kamugo eng’ bortanyi, ago osotiot. 5 Amoetege okwege, 
kobate ye kochamnyechi eng’ betusiek alak, si onyoru boroindo 
ne bo saet, si otuiyege kogeny, si mayomak Setani amu motinye 
ribetab ge. 6 Ago amwae ni amu chamjinet, ma ng'atutiet. 
7 Ago kata achame koigei bik tugul ane. Ago tinyei chi age 
tugul konunennyi ne bunu Jehovah, age ko u ni, ak age ko u no. 
8 Ago amwachini che tom kotunis ak mosogik, alenjini, Mie 
eng’ ichek ngo tebi ko u ane. 9 Ago ngo matinyei ribetab ge, 
ko ingotunis ichek: amu kaigai kotunis kosiir maget ne lalei. 
10 Ago ang'ate che kigotungei ago ma ane, ago Kiptaiyat, ale, 
Amat kobagakta osotiot manong'otiondennyi 11 (ago ngot 
kometo, komat kitun, anan kogasyin ak manong'otiondennyi) ; 
ak amat kometo manong'otiot osotiondennyi. 12 Ago amwa- 
chini bik alak, ago ma Kiptaiyat, ale, ngo tinyei ne ketupche 
age tugul osotiot ne maiyanat, ak kochamei kotebi ak inendet, 
komat kometo. 13 Ak kobogoriot ne tinyei manong'otiot ne 
maiyanat, ak kochamei kotebi ak inendet, ko mat kometo ma- 
nong'otiondennyi. 14 Amu kitilili manong'otiot ne maiyanat 
eng’ osotiot, ak kitilili osotiot ne maiyanat eng’ manong'otiot: 
nda ma u noto ta ma tililen lagokwok; ago tililen ichek nguno. 
15 Ago ngwo ne maiyanat, ko ingwo: ma ratat ne ketupche 
mureno anan kwony eng’ ng'alek che u chu: ago kiguurech 
Jehovah eng’ kalyet. 16 Amu inaitoi ano inye, ee, osotiondoni, 
ngo tos mesoru manong'otiondeng'ung'? Anan inaitoi ano 
inye, ee manong'otiondoni, ngo tos mesoru osotiondeng’ung’? 
17 Ago, ko u ye kigopchechi Kiptaiyat chi age tugul, ko u ye 
kigoguur Jehovah age tugul, ingotebi ko u noto. Ak ang'ate 
anyun ko u noto eng’ kanisosiek tugul. 18 Tos kigiguur chi age 

tugul ko kagimuratan? Ko mat koigei ne tom kimuratan. Tos 
kigiguur chi age tugul kotom kimuratan? ko mat ko ta kimuratan. 
19 Ma kiy kamuratanet, ak ngo ma kimuratan ko ma kiy; ago 
kerib ng'atutikab Jehovah. 20 Ingoteb chi age tugul ko u ole 
kiteptoi ye kingeguurei. 21 Tos kigiguurin ko i otwogin? 
Ko matiimge: ago ngimuchi itiagage, ko mie iboisie. 22 Amu 
inendet ne kigiguur eng? Kiptaiyat, ko otwogin, ko chito ne 
itiagat ne bo Kiptaiyat: ko u noto, inendet ne kigiguur kotiagat, 
ko otwogetab Kristo. 23 Kigialak eng’ kamanutiet; amat oegu 
otwogikab bik. 24 Tupchosiechu, ingoteb chi age tugul ak 
Jehovah ko u ole kiteptoi ye kingeguurei. 

25 Matinye anyun ng’atut eng’ Kiptaiyat agobo bergeinik : 
ago amwae ko u ole ageertoi, ko u chi ne kigonyor rirenetab 
Kiptaiyat aek ne kiyani. 26 Abwati anyun ale mie nito, amu 
bichiindo ne mitei nguno, ale mie koteb chi ko u ole teptoi 
nguno. 27 Tos, kigeratyin osotiot? mecheng? kitiachin. 
Tos, itiagat eng’ osotiot? Mechang’ anyun osotiot. 28 Ago, 
ngot itunisie, ko ma iyai tengek; ak ngitun bergeiyat, ko ma yai 
inendet tengek. Ago nyoru che u choto nyalilda eng’ borwek: 
ak amache ale si moiimge. 29 Ago amwae ni, anyun, che kitu- 
pche, ale, kagonwagitu betusiek; si kotebi, koboch nguno, che 
tinyei osotik ko u che matinyei; 30 ak icheget che rirtos, koigei 
che marirtos; ak icheget che boiboen, koigei che ma boiboen; 
ak icheget che alisiei, koigei che matinyei kiy; 31 ak icheget che 
boisie ng'ony, koigei che maboisie mising’: amu siirtoi itondab 
ng'onyuni. 32 Amu amache ale otiagage eng? kaiimutik. 
Inendet ne ma itunis kochirjirenjin tuguk che bo Kiptaiyat, 
ole imuchi kobaibaita Kiptaiyat: 33 ago inendet ne kigotunis 
kochirjirenjin tuguk che bo ng'ony, ole imuchi kobaibaita oso- 
tiondennyi. 34 Ak mi terjinet agine eng’ osotiot ak bergeiyat. 
Inendet ne ma kitun kochirjirenjin tugukab Kiptaiyat, si koek 
ne tilil eng’ borto ak eng’ tamirmiriet: ago inendet ne kigitun 
kochirjirenjin tugukab ng'ony, ole imuchi kobaibaita manong’o- 
tiondennyi. 35 Amwae nito anyun agobo keluneng’wong’; 
ma si atoorjok mestet, ago agobo noto ne nyolu, si kobiit ochuu- 
ljige Kiptaiyat ko motinye kiy ne iimok. 36 Ago ngobwati chi 
age tugul kole mayachin bergeiyandennyi ne nyolu, ak ngo 
kagosiirto kororonindab ming'natennyi, ak ngo mi kiy ne 
nyoljin, koyai ko u ye machei; ma yai tengek; ingotungei. 
37 Ago inendet ne lumdaatgei eng’? muguleldanyi, ko matinyei 
birjino, ago imuchi koboi magutikyik, ak kagotil ko u nito eng’ 
muguleldanyi, korib bergeiyandennyi, ko kayai ne mie. 38 Noto 
anyun, inendet ne igoitoi bergeiyandennyi kitun koyaei ne mie; 

ak inendet ne ma igoito kitun koyaei ne mie kosiir. 39 Ratat 
osotiot kota kosobei manong'otiondennyi: ago ngo me manong’o- 
tiot, kotiagat inendet kotun chito ne kacham mosoganato: eng’ 
Kiptaiyat kityo. 40 Ago baibai kosiir ngo teb ko u ye konye, 
ko u ye abwati: ak alen atinye agane Tamirmirietab Jehovah. 


Ng'olyotab tuguk che kieng'jin kanamonik 

Nguno anyun agobo tuguk che kieng'jin kanamonik: 

kingen kele kitinye achek tugul naet. Menei naet, ago 
teeksei chamnyet. 2 Ngo len chi age tugul ingen kiy age tugul, 
ko tomo konai ko u ye kanyol konai; 3 ago ngo chamei chi age 
tugul Jehovah, ko naat chichoto eng’ inendet. 4 Noto anyun 
eng’ amet ne bo tuguk che kieng'jin kanamonik, kingen kele 
mami kanamwet ne kiy eng’ ng'ony, ama mi Jehovah age kobate 
agenge. 5 Amu agot nganda mitei che keguure cheptalelisiek, ngo 
eng’ kipsengwet, anan eng’ ng'ony; ko u ye mitei cheptalelisiek 
che chang’, ak kiptainik che chang’; 6 ago eng’ achek komitei 
Jehovah agenge, inendet Kwanda, ne bunu tuguk tugul, ak 
achek eng’ inendet; ak Kiptaiyat agenge, Jesu Kristo, ne mi 
tuguk tugul amu inendet, ak achek eng’ inendet. 


Ma mie kinach bik alak 

7 Ago mami naonato eng’ bik tugul: ago ko u ye kigonerta 
alak kanamonik agoi nguno, koamei ko u kit ne kagieng’ji 
kanamwet; ak muruonitu kabwatenywa ne nyalulat. 8 Ago 
amitwogik ko ma kit ne imutech kerikyi Jehovah: anan ngo 
magiamisie, ko mararuech kiy; anan, ngeamisie, ko matesak kiy. 
9 Ago oripge si maek kanagutiet kimnatoning’wong’ eng’ che 
nyalulyotin. ro Amu ngo keerin chi inye ne itinye naet, 
iamisiei eng? hekalut ne bo kanamwet, ko tos manyiganitu 
kabwatennyi, ngot ko nyalulat, kot koam tuguk che kieng’jin 
kanamonik? 11 Ak lusei inendet ne nyalulat amu naeng’ung’, 
inendet tupchet ne kimechi Kristo. 12 Ak u noto anyun, ye 
oyachini tengek tupchosiek, ak oguoteni kabwatenywa ne nyalu- 
lat, ko koyachi tengek Kristo. 13 Noto anyun, ngot konachi 
amitwogik ne kitupche, ko ma aame banyek agoi, si manach ne 
kitupche. 


Koesiogei Paulo 
9 Tos ma atiagat? Ma a ne kiyoktoi? Tos kima ageer Jesu 
Kiptaiyandennyo? Tos ma o boisiennyu okwek eng’ 
Kiptaiyat? 2 Ak ngot ko ma a ne kiyoktoi eng’ alak, ko a ne 
kiyoktoi eng? okwek: amu ng'oksetab kayoktoinatennyu ko 


1 KORINTOEK 9 279 


okwek eng? Kiptaiyat. 3 Nito anyun ne asorunege eng’ 
icheget che kina. 4 Tos magitinye kimnatet keam ak kee? 
5 Tos magitinye kimnatet kimutate osotiot ne iyanat, ko u alak 
che kiyoktoi, ak tupchosiek che bo Kiptaiyat, ak Kepa? 6 Anan 
anege kityo ak Barnaba, che magitinye kimnatet kebagakte 
boisiet? 7 Tos ng'o askarindet ne boisie tugukyik? Ngo ne 
minei logoek, ne maamei logoekyik? Anan ng'o ne iyagi akwet, 
ama luei chego che bo akwet? 8 Tos amwae tuguchu ko u 
biteetab bik? Anan mamwaei agine Ng’atutiet choto? 9 Amu 
kigisir eng? Ng'atutietab Musa kele, Amerat kutitab eito ye 
tiechei bek koborei. Tos ibwati Jehovah mising’ agobo eik, 
I10 anan mwaei kityo amu achek? Ee, kigisir amu achek: amu 
inendet ne ibatisiei, ko nyolu kobatis eng? kamang'unet, ak 
inendet ne borei koborei komang'u kole sige kiy. 11 Ngo 
kigigoljok tugukab tamirmiriet, ko tos kiy ne o ngeges tugukwok 
che bo borto? 12 Ngot kotinyei bik alak yamdaet eng’ ka- 
mugonito koboiywok, ko tos ma ki siirtoot? Ago ma kiboisie 
achek kamugonito; ago kimuitoi eng? tuguk tugul, si ma 
kigirinde logoiywek che miach che bo Kristo. 13 Tos mongen 
ole icheget che boisiei agobo tuguk che tililen koamei tuguk 
che bo hekalut, ak icheget che ribei kaptisisiet kotinyei ke- 
bebertanywa koboto kaptisisiet? 14 King'at ko u noto Ki- 
ptaiyat kole icheget che amdooti logoiywek che miach kosoptos 
eng’ logoiywek che miach. 15 Ago tom aboisie tuguchoto agot 
agenge: amasire tuguchu ale keyaiywa ko u noto: amu kata 
kaigai ame kosiir kowal chi torornatennyu koek buch. 16 Amu 
ngaamde logoiywek che miach, ko matinye kiy ne alosunege ; 
amu kanyol ayai ko u noto; bwa eng’ ane ngot ko maamde 
logoiywek che miach. 17 Amu ye ayai ni eng? magennyu 
anege, atinye melekto: ago ngo ma bo magennyu anege, atinye 
ripset ne kigiyanwa. 18 Nee anyun melektanyu? Noto ko ni, 
ye aamdoi logoiywek che miach, ayae logoiywechoto miach koek 
ne maboto melekto, si maboisie kamugennyu mising' eng’ 
logoiywek che miach. 


Kogiiljingei Paulo komutyi bik Kristo 

19 Agot ngo kiatiagat eng’ bik tugul, ko kiayaige aek ne ratat 
agobo tugul, si kobiit anyor che siirtoot. 20 Ak eng’ Yahudik, 
ko kiaige Yahudiot, si kobiit anyor Yahudik; eng’ icheget che 
mi eng’ Ng'atutiet, ko kiaige agane ne mi eng’ Ng'atutiet, ama 
kele ami anendet eng’ Ng'atutiet, ago si kobiit anyor icheget che 
mi eng’ Ng'atutiet; 21 eng’ icheget che mami eng’ Ng'atutik, 
ko kiaige agane chi ne mami Ng'atutik, ma kele mami eng’ 

Ng'atutik eng’ Jehovah, ago ami eng? Ng'atutik eng’ Kristo, si 
anyor ichek che mami eng’ Ng'atutik. 22 Eng’ che nyalulyotin 
kiaegu ane ne nyalulat, si tamangab anyoru che nyalulyotin : 
kiaegu tuguk tugul eng’ bik tugul, tamangab amuch asor alak 
eng’ oret age tugul. 23 Ak ayae tuguk tugul amu logoiywek che 
miach, si kobiit anyor yamdaet eng’ choto. 


Nyolu kogiilgei bik che machei kobor eng? sobenywa ne bo Kristo 
agobo katerteret 


24 Mongen ole icheget che ibelegei eng? labatet koruaei 
tugul, ago agenge ne nyoru konunet? Oruai anyun, si onyoru. 
25 Ak chi age tugul ne igiilegei eng’ ureriosiek, koribegei eng’ 
tuguk tugul. Yaei anyun ichek noto si konyor kutwet ne 
ng'emaksei; ago achek ko ne ma ng'emaksei. 26 Alabati 
anyun ko u noto, ma ko u ne tinyei saget, ayae anyun kabeletab 
ge ko u noto, ma ko u chi ne birei ola buch: 27 ago abire borta- 
nyu, ak abou inendet: si ma ye kaamji bik alak, kotun keesia. 


Kiteu eng’ ng'alekab lagokab Israel 


10 Mamache anyun, che kitupche, ale oegu che mongen, ole 
kimitei kwanisiekyok tugul ng'onyutab boldet, ak kibun 
tugul nyanjet: 2 ak kigibatisanji tugul Musa eng’ boldet ak 
eng’ nyanjet: 3 ak kiam tugul amdit agenge ne bo tamirmiriet; 
4 ak kiee tugul eet agenge ne bo tamirmiriet: amu kiee tugul eng’ 
ruandet ne bo tamirmiriet ne kiisubi ichek: ak ruandanoto ko ki 
Kristo. 5 Ago kima baibaitune mising’ Jehovah che chang’ eng’ 
ichek: amu kigiserta eng’ ong'atet. 6 Kiek tuguchu anyun 
kaborunoikyok, si magimakyige tuguk che yaachen, ko u ye 
kimakyigei ichek mising'. 7 Amoegu che saei kanamonik, ko u 
alak eng’ ichek; ko u ye kigisir kele, Kiteb ng'ony bik koamis ak 
koee, ak kong'eetyo kourerenso. 8 Amongesokse, ko u ye 
kiyai alak eng’ ichek, ak kiibutyo eng’ betut agenge elfusiek 
tiptemu ak somok. 9 Anan ketiem Kiptaiyat, ko u ye kitiem alak 
eng’ ichek, ak kibar erenok. 10 Amat ong'unyng'ung'se, ko u 
ye kiingTunyng'ung'so alak eng’ ichek, ak kibek eng’ ng'emindet. 
Ir Kiyaak anyun tuguchuto eng’ ichek si koek kaborunet; ak 
kigisir agobo kateunennyo, achek che kagonyonjech kagesunetab 
kenyisiek. 12 Noto anyun ingoripgei si maibut, inendet ne 
ibwati kole tononi. 13 Kima namak yomset kobate noto ne 
imuchi komuitae chi tugul; ago bo iman Jehovah ne macha- 
mdook keyomak kosiir ne te ne omuchi; ago koboto yomsonoto 
koyaei agine oret ne ochilile, si kobiit omuch omuite. 

Kanyol keesie kalosunetab kanamonik 


IA Noto anyun, chamanikyuk, omwee biteetab kanamonik. 
15 Ang'alali ko u ye ang'alaljini bik che ng'omen; obesie kit ne 
amwae. 16 Kikombet ne bo kaberuret ni kiberuri, ko tos ma 
yamdaet ne bo korotikab Kristo? Makatiat ne kibutuli, ko tos 
ma yamdaet ne bo bortab Kristo? 17 Amu achek che ki bik 
che chang’, ko ki makatiat agenge, borto agenge: amu kiame 
achek tugul makatiat agenge. 18 Ogeer Israel-o eng’ atebetab 
borto: tos matinyei yamdaet ak kaptisisiet ichek che amei tisei- 
ywek? 19 Amwae nee anyun? amwa ale kiy kit ne kieng'jin 
kanamonik, anan tos kiy kanamwet? 20 Ago tuguk che igoitoi 
Bororiosiek koeng’jin oik, ago ma Jehovah: amamache oyai ya- 
mdaet ak oik. 21 Momuchi oee kihombetab Kiptaiyat, ak ki- 
kombetab oik: momuchi oam eng’ mesetab Kiptaiyat, ak mese- 
tab oik. 22 Anan kitache Kiptaiyat konyor ng'etkong'? Tos 
ki kimen kosiir inendet? 

23 Chamdaat tuguk tugul; ago ma tuguk tugul che nyolu. 
Chamdaat tuguk tugul; ago ma tuguk tugul che teeksei. 
24 Amat kocheng'jigei chi chechik inegei, ago che bo chitab 
kokwennyi. 25 Kiy age tugul ne kialdoi eng’ kabany, oam, 
amoteeb kiy amu kabwatet; 26 amu bo Kiptaiyat ng'ony, ak che 
nyiitat ng'ony. 27 Ngo kuurok age eng’ ichek che maiyani 
kole kobaak, ak omache obe; ko kiy age tugul anyun ne kaginde 
taing'wong', oam, amat oteeb amu kabwatet: 28 ago ngo 
lenjok chi age tugul, Kagigoitoi kii koek tiseiywot, ko moam, 
amu inendet ne kagoborun, ak amu kabwatet: 29 kabwatet ne 
amwae ko ma nengung’, ago bo age; amu kalya si koruokyi 
katiagennyu kabwatet age? 30 Ngot ataache eng’ kongoi, ko 
amu nee si kemwaitaena yaitio eng’ kit ne koagoite kongoi? 
31 Noto anyun ngoame, anan ngoee, anan agot eng’ kiy age tugul 
ne oyae, oyai tugul otorori Jehovah. 32 Amonach Yahudik 
anan Yunanik, anan kanisetab Jehovah: 33 agot ko u ye aboiboi 
bik tugul eng’ tuguk tugul, macheng’e kelunennyu anege, ago 
kelunet ne bo che chang’, si kobiit kesor. 


1 1 Oegu kasubikyuk, ko u ye a kasubindetab Kristo. 


Kituchei metitab kobogoriot eng’ tuiyosiekab kanisa 
2 Aloswok anyun nguno amu obwata eng’ tuguk tugul, ak 
oribe konetisiosiek ko u ye kiaroruok. 3 Ago amache onai, ole 
metitab muren age tugul ko Kristo; ak metitab kobogoriot ko 
muren; ak metitab Kristo ko Jehovah. 4 Muren age tugul ne 


282 1 KORINTOEK 11 


saei anan koamdoi logoiywek ko kerat metit, ko kagotewer 
metinnyi. 5 Ago kobogoriot age tugul ne saei anan koamdoi 
logoiywek ko yatat metit, ko kagotewer metinnyi: amu kagergeit 
ak chi ne inemunot met. 6 Amu ngo ma tugot metitab kobo- 
goriot, ko ingetilji agine sumeek: ago ngo kalilano eng’ kobo- 
gorio ketilji sumeek anan kinem, ko ingotuch metinnyi. 7 Ma- 
nyoljin iman muren koger metit, amu inendet ko kergeindo 
ak torornatetab Jehovah: ago kobogoriot ko torornatetab 
muren. 8 Amu kima bun mureno kobogorio; ago kibunu 
kobogoriot muren: 9 ak kogeny, kima kitoi keyai muren agobo 
kobogorio; ago kigiyai kobogorio agobo muren: ro amu nito 
anyun konyoljin kobogorio kotinyei kaborunet ne bo bounatet 
eng’ metinnyi, amu malaikaisiek. 11 Ago mami kobogoriondo 
ngo mami mureno, ak mami mureno ngo mami kobogoriot, eng’ 
Kiptaiyat. 12 Amu ko u ye kibunu kobogoriot muren, ko u 
noto agine mureno kisichei kobogoriot; ago bunu tuguk tugul 
Jehovah. 13 Oruoch okwege: tos nyolu eng’ kobogoriot kosa 
Jehovah ko ma tugot metit? 14 Tos mainetok agine biteetab 
borto, kole, ngo tinyei mureno sumeek che koen, ko kalilanet 
eng’ inendet? 15 Ago ngo tinyei kobogoriot sumeek che koen, 
ko torornatet eng’ inendet: amu kigigochi sumeekyik kotugegei. 
16 Ago ngo machei chi tiiyet, ko ma kitinye biteet ne u noto, 
anan eng’ kanisosiekab Jehovah. 


Ma mie koam chi Igortab Kiptaiyat ama nyoljin 


17 Ago, ye ang'atok eng? ng'olyondoni, ko maloswok amu 
oyumige ko ma agobo che miach ago agobo che yaach. 18 Amu 
ne bo tai eng’ tugul, ye oyumige eng’ kaniset, agase kele mitei 
kabesiosiek eng’ kwenung'wong'; ak ayani kitigin ale u noto. 
19 Amu mi ne matiny kabesiosiek eng’ kwenung’wong’, si 
kobiit kotook ichek che bo iman eng’ kwenung'wong'. 20 Ye 
oyumige anyun ko maimugaksei keam igortab Kiptaiyat: 
21 amu eng’ amisieng'wong' kosib konemu age amitwogikyik 
kotomo age; ak amei age rubet, kobogiti age. 22 Nee? Moti- 
nye gorik che oamisie ak oeeise? Anan osase kanisetab Jehovah, 
ak ogochini kalilanet icheget che matinyei? Amwawok nee 
anyun? Tos aloswok eng’ ng'olyondoni? maloswok. 23 Amu 
kiataach eng’ Kiptaiyat noto kiagonok agane, ko u ye kinam 
makatiat Kiptaiyat Jesu eng’ kemounoto kiging’wektoe inendet; 
24 ak kingo kagomwa kongoi, kotonaton, ak kole, Nito ko 
bortanyu, ne neng'wong': oyae ni obwatena. 25 Ko u noto 
agine kikombet, kingo kagoamis, kole, Kikombani ko arorutiet 
ne leel eng’ korotikyuk: oyae nito, kotugul ye oee obwatena. 

26 Amu kotugul ye oame makatiandani, ak oee kikombet, 
obortoi meetab Kiptaiyat agoi koit. 27 Noto anyun chi age 
tugul ne amei makatiat, anan ne eei kikombet ne bo Kiptaiyat 
ama nyoljin, koipchingei kiruoget ne bo borto ak korotikab 
Kiptaiyat. 28 Ago ingosiaigei chi, si koamei makatiat, ak koee 
kikombet. 29 Amu inendet ne amei ak koeei, koamei ak koeei 
kiruoget ngo ma ibesio borto. 30 Amu nito anyun nyaluldos 
che chang’ eng’ kwenung’wong’, ak komiandos, ak koruitos che 
chang’. 31 Amu ngot kitigonige, ko matun kiruokwech. 
32 Ago ye kiruokwech, kotigonech Kiptaiyat, si matun kigikyech 
koboto ng'ony. 33 Noto anyun, tupchosiekyuk, ye oyumge 
oamisie, oganyge. 34 Ngo amei chi age tugul rubet, koamis eng’ 
ga; si mabunji kayumeng'wong' bo ge kiruoget. Ak ngalek 
che kang'et ko ye kaitu, anyo achob. 


Besiotin konunoik che bo Tamirmiriet, ak ko agenge 
12 Nguno anyun agobo konunoik che bo tamirmiriet, che 

kitupche, ko mamache oegu che mongen. 2 Ongen ole 
kingota ko o Bororiosiek, ko kigiretok obe oldab kanamonichoto 
che matwegu, ko u ye kigindoiywok. 3 Noto anyun agonok 
oguiye ole, mami chi ne ng’alali eng? Tamirmirietab Jehovah ne 
mwaei kole, Jesu ko chubot; ama mi chi ne imuchi komwa kole, 
Jesu ko Kiptaiyat, kobate eng’ Tamirmiriet ne Tilil. 

4 Nguno anyun, komitei konunoik che besiotin, ago agenge 
Tamirmiriet. 5 Ak mitei ripsosiek che besiotin, ago agenge 
Kiptaiyat. 6 Ak mitei boisionik che besiotin, ago agenge 
Jehovah, ne yaei tuguk tugul eng’ tugul. 7 Ago kigochin chi 
tugul kaborunetab Tamirmiriet si kobiit kotoretegei. 8 Amu 
kigochin chito age ng'olyotab ng'omnatet eng’ Tamirmiriet; 
ak kigochin age ng'olyotab naet, eng’ Tamirmirionoto: 9 kigo- 
chin age kayanet, eng’ Tamirmirionoto; ak kigochin age 
konunoikab kasoobet, eng? Tamirmirionoto agenge; 10 ak 
kigochin age boisionikab kamuget; ak age maoinatet; ak age 
kabesietab tamirmirik: ak age kutuswek che terotin; ak age 
weeksetab kutuswek: II ago boisie chuto tugul Tamirmiriet 
ne noto agenge, kopchechin age tugul ko u ye makyin. 


Kaborunet ne bunu borto 


12 Amu ko u ye agenge borto, ak kotinyei kebeberwek che 
chang’, ak kebeberwek tugul che bo borto, agot ngo chang’, ko 
borto agenge; ko u noto agine Kristo. 13 Amu eng’ Tamirmi- 
riet agenge ko kigibatisanech achek tugul keegu borto agenge, 
ngo Yahudik anan Yunanik, ngo ratotin, anan kotiagotin, ak 

kigigonech achek tugul kee eng’ Tamirmiriet agenge. 14 Amu 
borto, ko ma kebeberta agenge, ago chang’. 15 Ngot komwa 
keldo kole, Amu ma a eut, ko ma bo borto; tos ma bo borto 
amu noto? 16 Ak ngot komwa itit kole, Amu ma a konda, ko 
ma bo anyun borto; ko tos ma bo borto amu noto? 17 Nda 
borto komugul ko konda, ko ta mi ano kastaet? Nda borto 
komugul ko itit, ko tos mi ano kang'utoet? 18 Ago nguno ko 
kigonde Jehovah kebeberwek, age tugul eng’ ichek, eng’ borto, 
ko u ye kicham inendet. 19 Ak nda tugul ko kebeberta agenge, 
ta mi ano borto? 20 Ago nguno ko kebeberwek ichek che 
chang’, ago agenge borto. 21 Amaimuchi konda kolenji eut, 
Mamagenen kiy: anan kogeny, maimuchi metit kolenji kelyek, 
Mamagenok kiy. 22 Ago ne siirei mising’ ko, kebeberwechoto 
bo borto che u kele nyalulyotin, ko choto che nyolu: 23 ak 
kebeberwechoto bo borto, che kiiti kele matia teegistanywa, ko 
choto che kilaakyin teegisto ne o kosiir; ak kebeberwekyok che 
matinyei kororonindo ko choto che tinyei kororonindo ne o 
kosiir; 24 amu kebeberwekyok che tinyei kororonindo, ko 
mamachei kiy: ago kiituiyo Jehovah borto, kogochin teegisto 
ne o kosiir kebeberata kirarji; 25 si mabiit kabesiet eng’ 
borto; ago si koripgei eng’ ripset agenge, kebeberwechoto, 
korib age age. 26 Ak ngo nyalili kebeberta agenge, konyalildos 
kebeberwek tugul koboto noto; anan ngegonyiti kebeberta 
agenge, koboiboitu kebeberwek tugul koboto noto. 27 Nguno 
anyun, okwek ko o bortab Kristo, ak o kebeberwekab boroto, age 
tugul eng okwek. 28 Ak kigonde Jehovah alak eng’ kaniset, che 
bo tai ko che kiyoktoi, che bo aeng’ ko maotik, che bo somok ko 
konetik, yeityo ko kwong'utik, yeityo ko konunoikab kasoobet, 
toretosiek, kandoinatosiek, ak kutuswek che terotin. 29 Tos 
tugul ko che kiyoktoi? Tos tugul ko maotik? Tos tugul ko 
konetik? Tos tugul ko yaikab kwong'utik? 30 Tos tinyei 
tugul konunoikab kasoobet? Tos ng'alali tugul kutuswek che 
terotin? Tos iweechi tugul kutuswek? 31 Ago ocheng' 
mising” konunoik che eechen. Ak aboruok oret ne mie mising” 
ne siirei tugul. 


Chamnyet ko konunet ne o kostir tugul 
1 Agot ndang'alale kutuswekab bik ak che bo malaikaisiek, 
amatinye chamnyet, ko kaegu sugunwet ne cheei, anan 
sanitab sugunwet ne bolei. 2 Ak ngot atinye konunetab 
maoinatet, ak angen ung'otik tugul ak naet tugul, ak ngatinye 
kayanet tugul, kot amuch autoe tulonok, ago matinye chamnyet 
ko a buch. 3 Ak ngot agoite tugukyuk tugul abae kibananok, ak 

ndagoite bortanyu kebeel, ago matinye chamnyet, ko magelwa 
kiy. 4 Muitoi chamnyet, ak ko tala; ama tinyei chamnyet 
ng’etkong’, malosegei chamnyet, ama menei, § ama yaei ne ma 
nyolu, ama cheng'jingei chechik inegei, ama iiti tagisiet, ama 
iiti yaitio; 6 mabaibai eng’ ne ma bo imanda, ago baibai eng’ 
imanit; 7 sisei eng’ tuguk tugul, iyani tuguk tugul, imang'u 
tuguk tugul, muitoi eng? tuguk tugul. 8 Mararu chamnyet 
agoi: ago ngo mitei maoinatosiek, kotun igesugei; ngo mi 
kutuswek che terotin, kotun sistos; ngo mi naet, kotun igesugei. 
9 Amu kingen eng’ kebeberta, ak keamdoi eng? kebeberta: 
10 ago ye tun nyo ne igesunotgei, kogesgei anyun kebeberata. 
11 Ye kingo a lakwa, ko kiang’alali ko u lakwa, kiaguitosi ko u 
lakwa, kiabwati ko u lakwa: nguno, ko kaaegu chito ne o, ko 
kaamete tugukab lakwandit. 12 Amu nguno kegeere eng’ 
kioit, eng? tamirmiron; ago tun ko togoch eng’ togoch: nguno 
angen eng’ kebeberta; ago tun anae ko u ye kigenaa. 13 Ago 
tebyei nguno kayanet, kamang'unet, chamnyet, chuto somok; 
ago ne o eng’ chuto ko chamnyet. 


Konunoikab maoinatet, ak che bo kutuswek 


1 Osub chamnyet; ak ocheng' mising? konunoik che bo 

tamirmiriet, ago ne siirei ko oamde logoiywek. 2 Amu 
inendet ne ng’alali eng’ kutit ne magigasei ko mang’alaljin bik, 
ago Jehovah; amu magasei chi; ago mwaei ung'otik eng’ ta- 
mirmiriet. 3 Ago inendet ne amdoi kong’alaljin bik ng’alekab 
teekset, ak kagimitet, ak kagaigaet. 4 Inendet ne ng'alali eng’ 
kutit koteechegei inegei; ago inendet ne amdoi koteechei 
kaniset. 5 Amakwok anyun okwek tugul ong’alal eng’ kutu- 
swek, ago ne siirei ko oamde: ak o inendet ne amdoi kosiir 
inendet ne ng’alali eng? kutuswek, kobate koweech, si kobiit 
koteegak kaniset. 6 Ago nguno anyun, che kitupche, ngot 
anyonjok ang’alale kutuswek, atoretenok nee, ngot ko mang’ala- 
lwok eng’ ng'ang'et, anan eng’ naet, anan eng’ amdaet, anan ko 
eng’ konetisiet? 7 Agot tuguk che masoptos, che cheitos, anan 
ndurerut anan ketubet, ngo ma ibesio cheosiekwak, kenaitoi ano 
ne kiguutei anan ne kibutei? 8 Amu ngo chei iriaget cheet ne 
magiguitos, ko ng'o ne chobegei agobo luget? 90 u noto ak 
okwek, ngot ko motwegu eng’ ngalek che nyamnyum kegas, 
kenaitoi ano kit ne kagemwa? amu ong’alaljini ola buch. 
10 U kele, mitei kutuswek che chang’ che terotin eng’ ng'ony, 
ama mi ne matinyei kit ne iboru. 11 Ngot ko mangen anyun kit 
ne mwaei tuguchoto, aegu bunotyot eng’ inendet ne ng’alali, ak 
inendet ne ng’alali, koegu bunotyot eng’ ane. 120 u noto ak 

okwek, ko u ye omache mising’ konunoikab tamirmiriet, ocheng’ 
eng’ kagiiletab ge tuguk che igochin kaniset koteegak. 13 Noto 
anyun, inendet ne ng’alali eng’ kutit, ingosa si koweech ngalek. 
14 Amu ngasa eng’ kutit ne magigasei, kosaei tamirmiriennyu, 
ago matinyei logoek ng'omnatennyu. 15 Nee anyun? Asae 
eng’ tamirmiriet, ak asae eng’ ng'omnatet agine; atieni eng’ 
tamirmiriet, ak atieni eng’ ng'omnatet agine. 16 Amu ngo 
ma u noto, ko ngiberuri eng’ tamirmiriet, komwaitoi ano *Amen 
ye igoitoi kongoi, inendet ne tebe ole mi che ma inetgei amu 
manaei kit ne imwae? 17 Amu iman, igoitoi inye kongoi 
komie, ago manyor nin age kit ne imuchi koteech inendet. 
18 Amwachini Jehovah kongoi, ale ang'alale kutuswek kosiirok 
okwek tugul: 19 ago achame amwa ng'alek mut eng’ ng'omna- 
tennyu eng' kanisa, si anet bik alak agichek, kosiir amwa ng'alek 
elfusiek taman eng’ kutit ne magigasei. 

20 Che kitupche, amoegu lagok eng’ ng'omnatet: ago oegu 
lagok che nyerotin eng’ yaitio, ago oegu che kaoeegitu eng’ ng'o- 
mnatet. 21 Kigisir eng? Ng'atutiet kele, Ang'alaljini bichu 
eng’ bik che bo kutuswek alak, ak eng’ kutuswekab toek; ak 
agot ngo u noto ko magasa, mwaei Kiptaiyat. 22 Noto anyun 
kutuswek ko bo kaborunet, ma eng’ ichek che iyanotin, ago eng’ 
icheget che maiyanotin: ago amdaet ko bo kaborunet, ma eng’ 
che maiyanotin, ago eng’ ichek che iyani. 23 Noto anyun 
ngoyumgei kaniset komugul, ak kong’alal tugul eng’ kutuswek 
che magigasei, ak ngo bwa go bik che ma inetgei, anan ko che 
maiyanotin, ko tos mamwaei kole o kibion? 24 Ago ngo amda 
tugul, ak konyo go chi agenge ne maiyanat, anan ko ne ma 
inetgei, koger kong’ tugul inendet, ak koruokyin tugul inendet: 
25 ak king'anyei ung'otikab muguleldanyi; ak kobutyi ng'ony 
anyun kong'uruk kolos Jehovah, komwaei kolen mi Jehovah 
kwenung’wong’ iman. 


Ye kiyumge, ko mie koteegogis tuguk tugul 

26 Nee anyun, che kitupche? Ye oyumge, kotinyei age 
tugul tiendab kalosunet, ak konetisiet, ak ng'ang'utiet, ak kutit 
ne magigasei, ak kaweegetab ng'alek. Ingoyaogis tuguk tugul 
koteegogis. 27 Ngo ng'alal chi age tugul eng’ kutit ne magi- 
gasei, kong'alal aeng'u, anan ko che masiirei somok, ak ingoru- 
pgei; ak ingoweech chito age: 28 ago ngo mami weegindetab 
ngalek, ko ingosis eng’ kanisa; ak ingong'alaljigei inegei ak 
Jehovah. 29 Ak ingong'alalso maotik aeng'u anan ko somok; 
ingoguiyo alage. 30 Ago ngeng'ang'ji ng'olyo age ne tebyei 
eng’ yoto, ko ingosis ni ka bo tai. 31 Amu omuchi okwek tugul 

oamde agenge agenge, si kobiit konetgei tugul, ak konyor 
kagaigaet tugul; 32 ak kase it tamirmirikab maotik maotik; 
33 amu Jehovah ko ma Jehovah ne bo bolatet, ago bo kalyet. 

Ko u eng’ kanisosiek tugul che bo che tililen, 34 ingosisyo 
kobogorisiek eng’ kanisosiek: amu magichamjin icheget kong’a- 
lal; ago ingogas it, ko u ye mwaei ng’atutik. 35 Ak ngo 
machei ichek konetgei kiy, ko ingoteebe manong’otaikwak eng’ 
ga: amu kalilano ngo ng'alal kobogoriondo eng? kaniset. 
36 Nee anyun? tos okwek che kimong'unenok ng'olyotab 
Jehovah? Anan kibwanjok okwege? 

37 Ngobwati chi age tugul kole maotiot, anan ko chi ne mi 
eng’ atebetab tamirmiriet, ko ingonai tuguk che asirwok, kole 
choto ko ng’atutietab Kiptaiyat. 38 Ago ngo maingen chi age 
tugul kiy, ko ingoek kimanaiyat. 

39 Noto anyun, che kitupche, ocheng” mising’ oamde, amat 
oet keng’alal eng’ kutuswek che magigasei. 40 Ago ingoyaagis 
tuguk tugul ko u ye nyolu ak eng’ chobet ne mie. 


Ng'eetyetab bik che kigobek 

1 Aboruok anyun, che kitupche, nguno, logoiywek che 
miach che kiaamwok, choto kiotaach, choto agichek che 
otonone, 2 kisorunenok choto agichek; eng? ngalek che 
kiaamwok, ngot onam komie, ngot ko kima oyan buch. 3 Amu 
kiagonok eng’ tai noto kiataach agane, ale kime Kristo agobo 
tengekwogikyok, ko u ye mwaei sirutik, 4 ak kigitub; ak 
kiging’eet eng’ betutab somok ko u ye mwaei sirutik; 5 ak 
kimong’ji Kepa; ye ibata, komong’ji taman ak aeng’; 6 yeityo 
komong'ji tupchosiek che siirei bogol mut komi tugul, che ta 
komi agoi kora che chang’ eng’ ichek, ago kigoruiyo alak; 
7 yeityo komong’ji Jakobo; ye ibata, komong'ji che kiyoktoi 
tugul; 8 ak let eng’ tugul, komong'ja agane, ko u ne kigios. 
9 Amu a ne mingin eng’ che kiyoktoi, ne ma nyolu keguurena 
ne kiyoktoi, amu kiaus kanisetab Jehovah. 10 Ago eng’ miei- 
ndab Jehovah a u kit ne a u: ak mieindanyi ne kigigona ko 
maek buch; ago kiaboisie mising’ asiir ichek tugul: ago ma ane, 
ago mieindab Jehovah ne kimi kobota. 11 Ngo ane anyun, 

anan ngo ichek, keamdoi ui tugul, ak u noto kioyan ak okwek. 
I2 Ara anyun, ngeamdoi Kristo kele kiging’eet komong’ 
eng? che kibek, ko teptoi ano si komwaei alak eng? kwenu- 
ng’wong’ kole mami ng'eetyet ne bo che begu? 13 Ago ngot ko 
mami ng'eetyet ne bo che begu, ko kaga ma king'eet Kristo 
agine: 14 ak ngo kima king'eet Kristo, ko buch anyun amdae- 
nnyo, ko buch agine kayaneng'wong'. 15 Ee, ak kagenyoruech 

kele ki baorinik che bo lembech che bo Jehovah; amu kige- 
baorian agobo Jehovah kele kiing'eet Kristo: ne kaga ma ing'eet 
Jehovah, ngot ko maging'eeti che begu. 16 Amu ngot ko 
maging'eeti che begu, ko kima king'eet Kristo agine: 17 ak ngo 
kima king'eet Kristo, ko buch kayaneng’wong’; ko ta omi eng’ 
tengekwogikwok. 18 Noto anyun, icheget che kigoruiyo eng’ 
Kristo ko kigolusyo. 19 Ngot ko kogimang'u Kristo eng' 
soboni kityo, ko kaga ki bik che tinyei rirek kosiir tugul. 

20 Ago kiging'eet anyun Kristo komong’ eng’ che kibek, 
tongoaniat ne bo icheget che ruitos. 21 Amu ko u ye kibunu 
meet chi, ko kibunu chi agine ng'eetyet ne bo che begu. 
22 Amu ko u ye begu tugul eng? Adam, ko u noto tun kisoobi 
tugul eng’ Kristo. 23 Ago chi tugul eng’ komostanyi: Kristo 
ko tongoaniat; ye ibata ko ichek che bo Kristo, eng’ nyonune- 
nnyi. 24 Ye ibata koit anyun let, ye tun igoito inendet bounatet 
kogochi Jehovah, inendet Kwanda; ye tun kagowong’ bounatet 
tugul ak kimnatet tugul ak kamuktaet. 25 Amu kanyol kolaito- 
ran inendet matiny, agoi konde bunikyik tugul keldebesaikab 
kelyekyik. 26 Bunyot ne bo let ne tun king'emei ko meet. 
27 Amu, kigonde tuguk tugul keldebesaikab kelyekyik kogas it 
inendet. Ago ye mwaei kole kindoi tuguk tugul kogas it ine- 
ndet, kotoogu kele maboto inendet ne kiinde tuguk tugul kogas 
it. 28 Ak ye tun kaginde tuguk tugul kogas it inendet, eng’ 
betunoto anyun kinde Werit agine kogas it inendet ne kiinde 
tuguk tugul kogas it inendet, si koek Jehovah tugul eng’ tugul. 

29 Anan yaei nee anyun che kigibatisanji che kigobek? 
Ngot ko kaga maging'eeti iman che begu, ko kalya anyun si 
kibatisan choto agobo ichek? 30 Ko amu nee anyun si kemi 
ng'oiyondit sait age tugul? 31 Abaoriani eng’ kalosunonoto mi 
eng’ okwek, che kitupche, ne atinye eng’ Kristo Jesu Kiptai- 
yandennyo ale, amee betut age tugul. 32 Ngo kigibarge ak 
tiong'ik eng’ Epeso ko u biteetab bik, atinye borot nee anyun? 
Ngo kaga maging’eeti che begu, ongeamisie ak kee, amu kibegu 
mutai. 33 Among’ kiberberak: Ng'emei choronok che yaach 
atepto ne mie. 34 Ogosu eng? imanda, amat oyai tengek; 
amu maingen alak Jehovah: amwae ni si agonok olilan. 

35 Ago mwaei chi age, kolen, King'eetitoi ano che kigobek? 
ak bwanti eng’ borto ne u nee? 36 Inye ne i berber, noto ne 
igole inyendet, ko masobei, ngot ko mame: 37 ak noto ne igole, 
ko megole borto ne tun biitu, ago keswot buch, abere biitune 
nganok, anan tuguk alak; 38 ago igochin Jehovah borto ko u ye 
iboiboi inendet, ak kogochin keswot age tugul bortanyi inegei. 
39 Banyek tugul ko ma agenge: ago mi alak che bo bik, ak alak 

che bo tiong'ik, ak alak che bo taritik, ak alak che bo njirenik. 
40 Mitei borwek che bo kipsengwet, ak mitei borwek che bo 
ng'ony: ago terjin telunatet ne bo choto bo kipsengwet ak 
telunatet ne bo choto bo ng'ony. 41 Mitei lilindo ne bo asista, 
ak lilindo age ne bo arawet, ak lilindo age ne bo kecheik; amu 
terjin keckeiyat age ak kecheiyat age eng’ lilindo. 42 Ko u noto 
agine ng'eetyetab che begu. Kigolei eng’ ng'emisiet; king'eeti 
ko ma komi ng'emisiet: 43 kigolei ko mami teegisto; ak tun 
king'eeti eng’ telunatet: kigolei eng’ nyalulet; ak tun king'eeti 
eng’ kamuktaet: 44 kigolei borto ne kigisiktoi; king'eeti borto 
ne bo tamirmiriet. Ngo mi borto ne kigisiktoi, komi agine ne 
bo tamirmiriet. 45 Ko u noto agine, kigisir kele, Kiek chito ne 
bo tai, Adam, chito ne sobei. Kiek Adam ne bo let tamirmiriet 
ne igoitoi sobondo. 46 Ago maindoi noto bo tamirmiriet, ago 
noto bo borto; ye ibata ko noto bo tamirmiriet. 47 Chito ne bo 
tai ko bo ng'ony, bo ng'ung'unyek: chito ne bo aeng’ ko bo 
kipsergwet. 48 Ko u ole teptoi ne bo ng'ung'unyek, u choto 
agichek che bo ng'ung'unyek: ak ko u ole teptoi ne bo kipse- 
ngwet, u choto agichek che bo kipsengwet. 49 Ak ko u ye kigiib 
itondab chitab ng'ung'unyek, ko tun kiibe itondab chitab 
kipsengwet agine. 

5o Amwae ni anyun, tupchosiechu, ale maimuchi banyek ak 
korotik konyor bounatetab Jehovah; amaimuchi ne nunei 
konyor ne manunei. $1 Ogeero, amwawok u ng'otiet: Magi- 
ruitosi achek tugul, ago kiwalech achek tugul, 52 eng’ ne matia, 
eng’ kamismisetab konda, eng’ iriaget ne bo let: amu cheei 
iriaget, si king’eet che kigobek ko ma kotinyei nunet, ak kewa- 
lech. 53 Amu kanyol kolaach ne nunei, ne manunei, ak kanyol 
kolaach nito meei ne mameei. 54 Ago ye tun kagolaach nito 
nunei, ne manunei, ak ko kagolaach nito meei ne mameei, 
kosulda anyun mwaet ne kigisir kele, Kagelugui meet eng’ kabe- 
lisiet. 55 Ee, meet, mi ano kabelisieng'ung'?? Ee, meet, mi ano 
ng'wanindang'ung'? 56 Ng'wanindab meet ko tengek; ak 
kimnatetab tengek ko ng'atutik: 57 ago kigochini Jehovah 
kongoi, ne konech kabelisiet eng’ Kiptaiyandennyo Jesu Kristo. 
58 Noto anyun, che kitupche che achame, ogimegitu, among’ 
king'eak, oyae otese kotugul boisietab Kiptaiyat, amu ongen ole 
ma bo buch boisieng’™wong’ ne uui eng’ Kiptaiyat. 


Kayumanik agobo kibananok eng’ Jerusalem 
1 Nguno anyun agobo kayumanik agobo bik che tililen, ko u 
ye kiang’at kanisosiek che bo Galatia, oyai ak okwek ko u 
noto. 2 Ingogonor chi age tugul eng’ okwek eng’ betut ne bo 

tai ne bo wigit, ko u che te che kanyor, si mabiit kayumisiet ye 
tun anyo. 3 Ak ye tun aitu, ayokte alak tugul che kiolewen 
koboto baronok, koib tuguk che bo aiyebindang’wong’ koba 
Jerusalem. 4 Ak ngot ko nyolu awa agane, kebe tugul. 


Ng'alekab Paulo inegei, ak saisere 


5 Ago anyonjinok, ye kaabunote Makedonia; amu abunoti 
Makedonia; 6 ago abere anyone ketebi ak okwek eng’ betusiek 
alak anan agot eng’ betusiekab kaititiet, si kobiit omonorseiwa 
okwek eng? bandanyu eng? komosta age tugul ole awendi. 
7 Amu mamache ageerok nguno asiirtoi eng’ oret; amu amang'u 
ale atebi kobotok ne matia, ngo cham Kiptaiyat. 8 Ago ta 
atebe Epeso agoi betutab Pentekost; 9 amu kogiyatwa kurget 
ne o ne nyoljin boisionik, ak mi bunik che chang’. 

10 Ngot anyun konyo Timoteo, ko ingoteb kobotok ama eng’ 
kaiyweisiet; amu boisiei inendet eng’ boisietab Kiptaiyat, ko u 
ye ayae agane: 11 amat kosas chi inendet anyun. Ago omo- 
norsechi inendet eng? bandanyi eng’ kalyet si konyo ole ami: 
amu ageni inendet koboto che kitupche. 12 Ago eng’ ng'alekab 
Apolo ne kitupche, kiasom inendet mising? ale konyonjok 
koboto tupchosiek: ak kima ko magennyi agot kitigin konyo 
nguno; ago ta konyonei ye tun nyor boroindo. 

13 Oripse, olumdege mising? eng? kayanet, otebi ko u 
murenik, ogimegitu. 14 Ingoyaak eng? chamnyet tugul che 
oyae. 

15 Asomok anyun mising’, che kitupche (ongen che bo gotab 
Stepana, ole icheget tongoanik che bo Akaya, ak kichuljigei 
koboisiechi che tililen), 16 ale ogas it okwek che u chu, ak chi 
age tugul ne toreti eng’ boisiet ak ne birtoegei boisiet. 17 Ak 
abaibai eng? nyonunetab Stepana ak Portunato ak Akaiko: 
amu kiinyiitwa ichek noto ne rarunot eng? komostang'wong'. 
18 Amu kiimuung’ji tamirmiriennyu ak neng'wong': onai 
anyun komie ichek che u choto. 

19 Igatok kanisosiekab Asia. Igatok Akula ak Priska mising’ 
eng? Kiptaiyat, koboto kaniset ne mi gonywa. 20 Igatok 
tupchosiek tugul. Ogatge eng’ ng'ututet ne tilil. 

21 Kagatennyu nito ane Paulo eng? eunnyu. 22 Ngot ko 
machamei chi age tugul Kiptaiyat, ko ingoek ne chubot. 
*Maran-atha. 23 Ingotebi kobotok mieindab Kiptaiyat Jesu 
Kristo. 24 Ingoteb chamnyennyi kobotok tugul eng’ Kristo 
Jesu. *Amen. 


291 


BARUETAB AENG’ NE BO PAULO NE KIYOKTOI 


NE KISIRJI KORINTOEK 


Kagatet ak kongoi 


Paulo, ne kiyoktoi ne bo Kristo Jesu eng’ magetab Jehovah, 

ak Timoteo tupchennyo, kisirjini kanisetab Jehovah ne 
mitei Korinto, koboto che tililen tugul che mitei Akaya komu- 
gul: 2 Ingoteb kobotok mieindo ak kalyet ne bunu Jehovah 
Kwandanyo ak Kiptaiyat Jesu Kristo. 

3 Iberurot Jehovah ne Kwandab Kiptaiyandennyo Jesu 
Kristo, Kwanda ne bo rirenosiek ak Jehovah ne bo kagaigaet 
tugul; 4 ne igoigoech eng’ bichiindanyo tugul, si kimuch 
kigaigai icheget che mi bichiin age tugul, eng' kagaigaet ne 
igoigoenech Jehovah. 5 Ko u ye katesak eng’ achek nyalilwogik 
che bo Kristo, ko u noto katesak kagaigaennyo eng’ Kristo. 
6 Ago nginyalilech, ko agobo kagaigaeng’wong’ ak yetuneng'- 
wong’; anan ngigoigoech, ko agobo kagaigaeng'wong” ne boisiei 
eng’ muitaet ye omuitoi eng’ nyalilwogichoto kinyalili agachek: 
7 ak lumdaat kamang'unennyo agobo okwek; kingen kele, ko 
u ye o yamdoik che bo nyalilwogik, ko u noto o yamdoik che bo 
kagaigaet. 8 Amu magimache oegu che mongen, che kitupche, 
agobo bichiindo ne kinyoruech eng’ Asia, ale kisiebech mising’, 
kosiir kamugennyo, kot ko ma ketinyei kamang'unetab sobet. 
9 Ee, kigitinye acheget kiruogetab meet eng’ orinnyo, si mata 
kimang'uge, ago Jehovah ne ing'eeti che begu: 10 ne kisoruech 
eng’ meet ne o ne te ni, ak ta kosoruech: ne kimang'u kele ta ko 
soruech kogeny; 11 otoretech ak okwek kibagenge eng’ 
someng’wong’; si kobiit kogoito kongoi bik che chang’ agobo 
achek, amu konunet ne kigigonech eng’ toretetab che chang’. 


Tililindo ne kiindochin kabwatutikab Paulo 


12 Amu kalosunennyo ko ni, baornatetab kabwatennyo, kele 
kigiteptoi tililindo ak atepto ne matinyei kenisiet, ne bo Jehovah, 
eng’ ng'ony, ma eng’? ngomnatetab borto ago eng? mieindab 
Jehovah, ak ne siirei mising’ ko eng’ komostang'wong'. 13 Amu 
magisirwok tuguk alak tugul, kobate choto che osomani anan 
onai, ak amang'u ale onai agoi let: 14 agot ko u ye kionaech 
kitigin, ole achek ko ki kalosuneng'wong', agot ko u ye o kalo- 
sunennyo ak okwek, eng’ betutab Kiptaiyandennyo Jesu. 

Kagaetabge ne bo Paulo si ma sib koit Korinto 

15 Ak eng’ kayanonito ko kiabwati isib anyonjok, si kobiit 
onyoru mieindo ne bo aeng’; 16 ak abune olong’wong’ awendi 
Makedonia, ak kogeny abunu Makedonia anyone olong’wong’, 
si omonorseiwa eng’ bandanyu awendi Judea. 17 Ye kinga- 
bwat ko u noto, ko tos kiaurereni? anan tuguk che abegechini 
ale ayae, ko tos abegechini ko u atebetab borto, si kobiit koek 
eng’ ane ee, ee, ak achicha, ackicha? 18 Ago ko u ye bo iman 
Jehovah, ng'olyondennyo eng? okwek ko ma ee ak achicha. 
19 Amu Weritab Jehovah, Jesu Kristo, ne kigiamde eng’ 
kwenung’wong’, ane ak Silbano ak Timoteo, ne kima ko ee ak 
achicha, ago eng’ inendet ko wei. 20 Amu agot ngo tia aroruti- 
kab Jehovah, eng’ inendet ko wei: ak kogeny eng’ inendet ko 
kAmen, agoi torornatetab Jehovah eng? achek. 21 Nguno 
anyun, inendet ne igimitech kobotok eng’ Kristo, ak ne kiilech, 
ko Jehovah; 22 ak king'ochech, ak kogonech Tamirmiriet 
eng’ mugulelwekyok koek tongoaniatab tuguk che bwanei. 

23 Ago aguure Jehovah koek baoriat eng’ sobondanyu, ale, si 
ko manyo Korinto, ko kiarirenak. 24 Ma kele kitinye bounatet 
eng’ kayaneng’wong’, ago ki toretik che bo boiboiyeng’wong’: 
amu otonondosi eng’ kayaneng’wong’. 


2 Ago kiatil ni ale ma anyonjinok kogeny eng? arogenet. 
2 Amu ngot agonok oarogense, ko ng'o anyun ne iboiboa, ko- 
bate inendet ne kaagochi koarogen? 3 Ak kiasirwak ng'olyo- 
ndonito, si ma ye anyo, ko matinye arogenet eng’ ichek che ka- 
nyolja agasege; atinye kamang'unet eng’ okwek tugul, ale boiboi- 
yennyu ko neng'wong' okwek tugul. 4 Amu kiasirwak eng’ 
bichiindo ne o ak ng'wanindab muguleldo koboto beekab kong’ 
che chang’; ma si oarogense, ago si kobiit onai chamnyet ne 
ating'enok mising’ kosiir. 


Mie kenyochi kaat ne sigu 


5 Ago ngot ko koing'eet chi arogenet, ko koing’eet arogenet, 
ma eng’ ane, ago eng’ kebeber, (si magonok ane nyigisindo ne 
siirei) eng? okwek tugul. 6 Yamei chito ne u nito kagikyinoni 
kitilji bik che chang’; 7 ago kaigai onyochi kaat inendet ak 
ogaigai, si malugui, eng’ oret age tugul, chito ne u noto aroge- 
nennyi ne siirtoot. 8 Noto anyun asomok ale ogimit chamnye- 
ng’wong’ eng’ inendet. 9 Amu kiasir agobo ng'olyondonito, ale 
anaak komie ngogase it eng? tuguk tugul. ro Ago inendet ne 
onyochini kaat kiy age tugul, anyochini kaat agane: amu noto 

ne kianyochi kaat agane, ngo kianyochi kaat eng’ kiy age tugul, 
ko kianyochi kaat agobo okwek eng’ taitab Kristo; 11 si manyor 
Setani kit ne iterterenech: amu ma ki berberen, ago kingen 
chobutikyik. 


Tiemisiosiek ak katerterosiek agobo Logoiywek che Miach 


12 Ak ye kinganyo Troa amu logoiywek che miach che bo 
Kristo, ak ye kingeyatwa kurget eng’ Kiptaiyat, 13 kimanyoru 
kamuung'et eng? tamirmiriennyu, amu kima anyoru Tito ne 
kitupche: ago kiabagakte, ak awe Makedonia. 

14 Ago kongoi eng’ Jehovah, ne imutatech kotugul kibelisie 
eng? Kristo, ak kobortoi nyamdutietab naennyi eng’ achek 
eng’ komosta age tugul. 15 Amu ki nyamdutiet ne anyiny ne 
bo Kristo eng’ Jehovah, eng’ ichek che kisoru, ak eng’ ichek che 
lustos; 16 eng’ alak ko ki nyamdutiet ne bo meet agoi meet; 
eng’ alak ko ki nyamdutiet ne bo sobondo agoi sobondo. Ak tos 
ng'o ne yamegei ak tuguchu? 17 Amu achek ko ma ki u che 
chang’, che boisie ng'olyotab Jehovah eng’ ng'alset: ago ki 
che boisie eng’ oret ne matinyei ng’alset, ago ki bo Jehovah, 
ak eng’ taitab Jehovah, keng’alali eng’ Kristo. 


Bik che kiwalogis amu amdaetab Paulo 


Ara anyun, kagitau kogeny kemwauge acheget? anan 
kimache, ko u ye machei bik alak, baronok che bo mwaitae- 
tab ge che bwanjinok ak che bunwok? 2 O baruennyo ne sirat 
eng’ mugulelwekyok, ne naat ak kosomani bik tugul; 3 obortoige 
ole o baruet ne bo Kristo, ne kigiyai, na kigisir ama eng’ wino, 
ago eng’ Tamirmiriet ne bo Jehovah ne sobei; ma eng’ koik che 
lebelen, ago eng’ koik che lebelen che mugulelwek che bo bo- 
rwek. 4 Ak ketinye kamang'unet ne u noto eng’ Kristo, ne 
tokyingei Jehovah: 5 ma kele kitinye kiy achege ne yamegei 
ak kiy, kiit kiy age tugul kele bunwech acheget; ago bunu 
Jehovah che yamech; 6 ne kiyaech keegu che yamei, kiboitinik 
che bo arorutiet ne leel; ma che bo ng'atutiet, ago bo Tamirmi- 
riet; amu barisiei ng’atutiet, ago Tamirmiriet ne igoitoi sobondo. 
O torornatetab Logoiywek che Miach kosiir torornatetab 
Ng'atutik 
7 Ago ngo kibwa koboto torornatet boisietab meet, ne 
kigisir, ak kewachi koik barak, kot ko kimata komuch bikab 
Israel kogeer toget ne bo Musa komie amu lilindab togennyi; 
lilindo ne kiigesugei: $ tos ma tesat kosiir boisietab tamirmi- 
riet eng’ torornatet? 9 Amu ngo boisietab kiruoget ko tororna- 
tet, ko siirtoot mising? boisietab imanda eng? torornatet. 

IO Amu iman, noto ne kigitoror, ko kima kigochi torornatet 
agobo nito, amu torornatet ne siirtoot. II Amu ngo kimi noto 
siirtoi koboto torornatet, komitei anyun eng’ torornatet ne tia, 
noto ne ng'etunot. 

12 Noto anyun, amu kitinye kamang'unet ne u ni, keboisie 
anyun nyiganatet ne bo keny eng’ ng'alalet, 13 ama ki u Musa, 
ne kituge togennyi anget, si mageer lagokab Israel komie 
kagesunet ne bo noto kiigesugei: 14 ago kiuuegitu kabwatu- 
tikwak: amu agoi betuni, eng’ somanetab arorutiet ne bo keny, 
ko ta komi anganato bo toget, tom keisto; noto ne kigeisto eng’ 
Kristo. 15 Ago agoi betuni, ko eng’ betut age tugul ye kiso- 
mani Musa, ko ta komitei anganato mugulelwekwak. 16 Ago 
ye kaweekyinegei Kiptaiyat, keisto anganato. 17 Kiptaiyat ko 
Tamirmiriet anyun: ak ole mi Tamirmirietab Kiptaiyat komi 
katiaget. 18 Ago achek tugul kobortoi torornatetab Kiptaiyat 
ko u kioit eng? togochikyok che ma tugotin, kewalech eng’ 
itonoto kobunu torornatet agoi torornatet, ko u ye bunu Kiptai- 
yat ne Tamirmiriet. 


Keamdoi ngalek eng’ nyiganatet ak ko kasoksei 

Noto anyun, amu kitinye boisioni, ko u ye kigenyoru 

rirenetab ge, ko mameech mugulel: 2 ago kigeesie tuguk 
che ung'otin che bo kalilanet, ama kibendoti eng’ ng’alset, anan 
keboisie ng'olyotab Jehovah eng? kaberberisiet; ago eng 
kabartaetab imanit, kiborjinige kabwatetab chi age tugul eng’ 
taitab Jehovah. 3 Ago ngo tugotin logoiywekyok che miach, 
ko tugotin eng’ ichek che lustos: 4 eng’ ichek che katuch 
cheptalelitab ng'onyuni kabwatutikab che maiyani, si mailuuchi 
icħek lapkeiyetab logoiywek che miach che bo torornatetab 
Kristo, ne inendet ko itondab Jehovah. 5 Amu magiamdoti 
agobo ge, ago Kristo Jesu ne Kiptaiyat, ak acheget ko ki otwogi- 
kwok amu Jesu. 6 Amu Jehovah ne kimwa kole, Tun iluu 
lapkeiyet kobunu mesundeito, inendet ne kiiluuchi mugule- 
lwekyok, si kogon lapkeiyet ne bo naetab torornatetab Jehovah 
eng’ togetab Jesu Kristo. 


Nyalulnatetab ne kiyoktoi, ak kamuktaetab Jehovah 
7 Ago kitinye konoruani eng’ terenik che bo ng'ung'unyek, si 
kobiit kobunji Jehovah oindo ne siirtoot mising’ ne bo kamukta- 
et, ago ma achek; 8 kinyalilech eng’ komosta age tugul, ago 
magigiichech; kitobtobeni, ago mabetwech kamang'unet; 
9 kionwech, ago magibagaktaech; kiwirtaech ago magibarech; 
ro kiiboti kotugul eng’ borto meetab Jesu, si kobiit kong’ang’ak 

agine sobondab Jesu eng? borwekyok. 11 Amu acheget che 
kisoptosi kimutyinech meet kotugul amu Jesu, si kobiit kong'a- 
ng'ak agine sobondab Jesu eng’ borwekyok che begu. 12 Noto 
anyun boisiei meet eng’ achek, ago sobondo eng’ okwek. 13 Ago 
amu kitinye tamirmiriet noto bo kayanet, ko u ye kigisir kele, 
Kiayan, noto anyun kiang'alali; kiyani agachek, ak keng’alali 
amu noto; 14 kingen kele inendet ne kiing'eet Kiptaiyat Jesu 
ko tun ing'eetech agachek koboto Jesu, ak kobartech kobotok. 
15 Amu tuguk tugul ko agobo okwek, si ye tesak mieindo eng’ 
che chang’, koyai kagoitoetab kongoi kotesak eng’ katororetab 
Jehovah. 


Bichiindo ne bo betusiek che ng'ering'en, ak torornatet ne bo 
koigeny 

16 Noto anyun, mameech mugulel; ago agot ngo ng'emak 
chinnyo ne bo barak, kewalei chinnyo ne bo orit kileeliti betut 
age tugul. 17 Amu bichiindanyo ne nyamnyum, ne matebyei, 
koyaiywech torornatet ne o ne bo koigeny, ne tesoksei mising’ 
kosiir; 18 ye magigeere tuguk che toogu, ago tuguk che ma 
toogu, amu tuguk che toogu kosiirtoi; ago tuguk che ma toogu 
ko bo koigeny. 


5 Amu kingen kele ngobutok got ne bo ng'onyuni ne borwe- 
kyok, ketinye teekset ne bunu Jehovah, got ne kima 
kiteech eng? eunek, bo koigeny, eng’ kipsengwet. 2 Amu 
iman kitigendosi eng’ ni, kimache mising’ kilaakwech meng'ote- 
nnyo ne bunu kipsengwet: 3 ye tun kagilaakwech ko ma kemi 
ach ngor. 4 Iman, achek che kimi eng’ borito, ketigendosi, 
ketinye laiset; ma kele kimache kireegunenech, ago kimache 
kilaakwech, si kobiit kolugui sobondo noto meei. $ Ara 
anyun, ne kiyaech agobo nito, ko Jehovah, ne kigonech Tamirmi- 
riet, koek tongoaniatab tuguk che bwanei. 6 Eng’ noto anyun ki 
nyigonen kotugul, ak kingen kele, ye ta kemi eng’ borto, ko 
magimi koboto Kiptaiyat 7 (amu kibendoti eng’ kayanet, ma 
eng’ keeret); 8 amwae ale, ki nyigonen, ak kemache kele, 
kaigai kemande eng’ borto, ak ketebi koboto Kiptaiyat. 9 Noto 
anyun ko kit ne kitokyinige, ngemi eng’ bori, anan ngo magimi, 
keegu che iboiboi inendet. ro Amu kanyol kibartech achek 
tugul eng’ taitab ng'echeretab kiruoget ne bo Kristo; si kobiit 
kotaach chi age tugul tuguk che te che kiyai eng’ borto, ngo 
miach*anan ngo yaach. 

Ichiichech chamnyetab Kristo, ne inendet kimnatennyo 

II Amu kingen anyun kaiyweisietab Kiptaiyat, kichuutu bik, 
ago kibortaech eng’ taitab Jehovah; ak amang'u ale kibortoech 
eng' taitab kabwateng'wong'. 12 Magimwauge kogeny eng' 
taing'wong', ago kigonok boroindo si kobiit olosuge amu achek, 
si kobiit onyoru kit ne owoljini icheget che ilosugei eng’ tuguk 
che toogu, ama eng? muguleldo. 13 Agot ngo kogobetech met, 
ko eng’ Jehovah; anan ngo litit ng'omnatennyo, ko amu okwek. 
14 Amu ichiichech chamnyetab Kristo; amu kigeere ko u ni, 
kele kimechi chito agenge tugul, noto anyun kibek tugul; 
15 ak kimechi inendet tugul, si ma kosoptos agobo ge icheget che 
soptos, ago agobo inendet ne kimechi ak kong'eet kogeny. 


Sobondo ne leel eng? Kristo 

16 Noto anyun koboch nguno ko magingen chi age tugul eng’ 
borto: agot ngo kigingen Kristo eng? borto, ko magingen 
inendet nguno ko u noto kogeny. 17 Noto anyun, ngo mi chi 
age tugul eng’ Kristo, ko kigeyai inendet koek chito ne leel: 
kagosiirto tuguk che bo keny; ogeero, kagoek che leelach. 
18 Ago bo tuguk tugul Jehovah ne kiituiyenech ge eng’ Kristo, 
ak kigonech achek boisiet ne bo katuiyet; 19 kele kimi Jehovah 
eng’ Kristo kotuitos ng'ony ak inendet, ko maiityin ichek 
yaitwogikwak, ko kagogonech ng'olyotab katuiyet. 


Ng'olyotab katuiyet 
20 Noto anyun ki tononjinik agobo Kristo, ko u ye igoigook 
Jehovah eng’ achek; kigoigook agobo Kristo, kele otuiyege ak 
Jehovah. 21 Inendet ne kima kongen tengek, ko kiyai inendet 
koek tengek amu achek; si kobiit keegu imanda ne bo Jehovah 
eng’ inendet. 


Kisome achek che keboisiei ak Jehovah kele amotaach 
mieindab Jehovah buch 2 (amu mwaei kole, 
Kiagasin eng’ betut ne bo chamjinet, 
Ak kiatoretin eng’ betut ne bo sorunet: 
Ogeero, nguno ko betut ne bo chamjinet; ogeero, nguno ko 
betut ne bo yetunet): 3 ama kiyai kiy age tugul ne bo kanagut, 
si ma kimwaitae boisiennyo yaitio; 4 ago eng? tuguk tugul 
kibortoige, ko u kiboitinikab Jehovah, eng? muitaet ne o, 
eng? bichiinwek, eng? kagiigosiek, eng’ tiritinwek, 5 eng 
birutik, eng’ ratisiosiek, eng? bolatosiek, eng? boisionik che 
uuen, eng’ ripsosiek, eng? rugutosiek; 6 eng’ tililindo, eng 
naet, eng’ mutyonet, eng’ talasiet, eng’ Tamirmiriet ne Tilil, eng’ 

chamnyet ne matinyei kenisiet, 7 eng’ ng'olyotab imanit, eng’ 
kamuktaetab Jehovah; eng’ karikab imanda eng’ eutab tai ak 
eng? eutab katam, 8 eng? torornatet ak tewernatet, eng’ 
ngalek che yaach che kimwaitaenech, ak eng? ngalek che 
miachen; ko u kaberberik, ago ki bo iman; 9 ko u che ma 
naatin, ago kingenech komie; ko u che machei kobek, ak ogeero, 
kisoptosi; ko u che kitigoni, ago magibarech; ro ko u che 
arogendos, ago che boiboi kotugul; ko u che bonondos, ago 
imogornoni che chang’, ko u che matinyei kiy, ago tinyei tuguk 
tugul 
Kimakyin che kigowalogis chamnyet 
Ir Kagiyatwok kutuswekyok, ee Korintoechu, kabaraitu 
mugulelwekyok. 12 Ma ogiigotin eng’ achek, ago ogiigotin eng’ 
chamnyeng'wong'. 13 Ak eng’ kageeret ne te ne kigigonok 
(ang'alali ko u ye ang'alaljini lagokyuk), ingobaraitu mugule- 
lwekwok. 
Kiteechin che iyanotin si manamgei ak che maiyanotin 
14 Amat oratge ak che ma iyanotin: tinyei imanda yamdao 
nee ak tengekto? Anan tinyei yamdao nee lapkeiyet ak mesu- 
ndeito? 15 Anan kasyindos eng’ nee Kristo ak Belial? Anan 
ting'egei nee ne iyanat ak ne ma iyanat? 16 Ak ting'egei nee 
hekalut ne bo Jehovah ak kanamonik? Amu ki hekalut ne bo 
Jehovah ne sobei; agot ko u ye kimwa Jehovah kole, 
Amenye ichek, ak awendote ichek; 
Ak aegu Jehovah nenywa, 
Ak koek ichek bikyuk. 
17 Noto anyun omong’u eng’ kwenunywa, 
Ak otabange, mwaei Kiptaiyat, 
Amotwa kiy ne bo simdo; 
Si ataachak, 
18 Ak aegu Kwanda eng’ okwek, 
Ak oegu werik ak tibik eng’ ane, 
Mwatri Kiptaiyat ne bo Kamuktaet. 


Amu kitinye arorutichu anyun, chamanichu, ongitililge, 

keiste simdo tugul ne bo borto ak ne bo tamirmiriet, si 
keityi tililindo eng’ kaiyweisietab Jehovah. 

Kererwekab met. Kagaigaet amu nyonunetab Tito 

2 Oyatwech mugulelwekwok: ma kiyachi chi age tugul kiy 

ne ya, ma king’em chi age tugul, ma kiibe chi age tugul kiy. 

3 Mamwae nito ale aruokwok: amu kisib amwa, ale omi eng’ 

mugulelwekyok kebegu tugul ak kesopche tugul. 4 O nyiganatet 

ne ang'alalunenok, o katororennyu bo ge agobo okwek: kanyiia 
kagaigaet, kanyiia boiboiyet kot kong'irtagei eng’ bichiinwekyok 
tugul. 

5 Amu agot ye kingeitu Makedonia, ko manyor YANA 
kamuung’ et, ago kiginyalilech eng? komosta age tugul; kimi 
sang’ boriosiek, ak kimi orit kaiyweisiosiek. 6 Ago Jehovah ne 
igoigoi che nyerotin, ko kiigaigaech eng’ nyonunetab Tito; 7 ak, 
ma eng’ nyonunennyi kityo, ago eng’ kagaigaet ne kiogaigai 
inendet, ye kingomwawech emostong’wong’, ak rirekwok, ak 
kagiileng'wong' bo ge agobo ane; kot abaibaitu mising’ kosiir. 
8 Amu agot ngo kiagonok oarogense eng’ baruennyu, ko ma 
ageer ko ya, nganda kita ageer ko ya; amu ageere ale kigonok 
baruanato oarogense, nganda ki bo betusiek che matia. 9 Abai- 
bai nguno, ma amu kigigonok oarogense, ago abaibai amu 
kigigonok oarogense agoi sigunet: amu kigigonok oarogense 
eng’ arogenet ne tokyingei Jehovah, si mabetwok kiy age tugul 
amu achek. 10 Amu arogenet ne tokyingei Jehovah koyaei 
sigunet agoi yetunet, ne matinyei ndara: ago arogenet ne bo 
ng'onyuni koibu meet. 11 Amu ogeero, ng'olyondonito ne 
kigonok arogenet ne tokyingei Jehovah, ko kiyai kagiilet ne u 
nee eng’ okwek; ee, sorunetab ge, ee, nereknatet; ee, kaiywei- 
siet; ee, emosto; ee, kagiiletab ge; ee, yaaktaetab mugetut! 
Eng’ kiy age tugul ko kiobartege ole o tililen eng’ ng'olyondo- 
nito. 12 Ko anyun, nganda kiasirwak, ko kima asirwak agobo 
ng'olyondetab inendet ne kiyai ne ya, anan amu ng'olyondetab 
inendet ne kigiyachi ne ya, ago si kong'ang'ak eng’? okwek 
kagiileng’wong’ bo ge agobo achek eng’ taitab Jehovah. 13 Noto 
anyun kigigaigaech: ak eng’ kagaigaennyo ko kigiboiboitu 
mising ne siirei amu boiboiyetab Tito, amu kiogochi okwek tugul 
tamirmiriennyi komuuny. 14 Ak ngo kiamwachi inendet kiy 
age tugul eng’ losetab ge agobo okwek, ko kima kigona alilan; 
ago ko u ye kigemwawok tuguk tugul eng’ iman, ko u noto 
kalosunennyo agine, ne kiamwa eng’ taitab Tito, ko kiek iman. 
I5 Ak o mising’ ne siirtoot chamnyennyi ne bo orit agobo 
okwek, kobwati kasetab it neng’wong’ tugul, ko u ye kiotaach 
inendet eng’ kaiyweisiet ak botanet. 16 Abaibai anyun amu 
ating'enok kamang'unet eng’ kiy age tugul. 


Tuguk che kiyumjin kibananok che mi Jerusalem 
Kiboruok anyun, che kitupche, mieindab Jehovah ne kigi- 
gochi kanisosiekab Makedonia; 2 ale ye kingetiem ichek 

eng’ nyalilda ne o, ko kitesak boiboindanywa ne siirtoot ak 
banandanywa ne o kot kotesyi ichek magornatetab aiye- 

bindanywa. 3 Amu abaoriani ale kiigoito eng? chamnyenywa 
ko u kamugenywa, ak ne siirei kamugenywa, 4 kosomech eng’ 
kagaigaet ne o agobo mieini ak yamdaet eng’ boisiet ne kiboisie- 
chin che tililen: 5 ak ma ko u ye kigimang’u, ago kisib kogo- 
chigei icheget Kiptaiyat, ak kigoneigei eng? magetab Jehovah; 
6 agoi kigiil Tito, kele ko u ye kisib kotoi, komachei kosulda eng’ 
okwek mieinito agine. 7 Ago ko u ye otinye aiyebindo eng’ kiy 
age tugul, eng’ kayanet, ak twegunet, ak naet, ak eng’ kagiiletab 
ge tugul, ak eng’ chamnyeng’wong’ ne oting'enech, ingonyiiak 
anyun mieinito agine. 8 Mang'alali eng’ ng'atutiet, ago atieme 
eng’ kagiiletab ge ne bo alak, ngo bo iman chamnyeng'wong'. 


Kaborunetab Jesu 

9 Amu ongen mieindab Kiptaiyandennyo Jesu Kristo ole, 
agot nganda ki magorio, ko kiek kibanania agobo okwek, si 
kobiit oegu magorek eng’ banandanyi. To Ak eng’ nito aboruok 
kabwatutikyuk: amu nyolu nito eng? okwek, che kigosib otau 
eng’ kenyit agenge ne kogosiirto, ma kityo oyai, ago ochame 
agine. 11 Ago ogesu anyun nguno boisiet; amu ko u ye kio 
chobotin ocham oyai ko u noto, komitei ko u noto kasuldaet 
ne bo kamugeng'wong'. 12 Amu ngo chobot kabwatetab chi, 
ko taachaksei ko u ye tinyei chi, ma ko u ye matinyei. 13 Amu 
ma ale si kinyamnyumji alak, kinyalilak okwek: 14 ago koae- 
chin; toreti nguno anyun chang'indang'wong'” terterindanywa, 
si kotoret chang'indanywa terterindang'wong'; si kobiit 
kogergeit: 15 ko u ye kigisir kele, Inendet ne kiiyum che 
chang’ ko masiirto kiy; ak inendet ne kiiyum che ng'ering' ko 
mararji kiy. 

Ng'alek che kigiyoktoe Tito ak bik alak 

16 Ago kongoi eng’ Jehovah, ne indoi muguleldab Tito ko u 
noto kagiiletab ge agobo okwek. 17 Amu kitaach iman kagiile- 
nnyo, ago amu igiilegei kot, kogonyo anyun ole omi eng’ 
chamnyennyi. 18 Ak kogiyokte tupchet age koboto inendet ne 
toogunot kalosunennyi agobo logoiywek che miach eng’ kaniso- 
siek tugul; 19 ak ma noto kityo, ago kilewen kanisosiek inendet 
kebendate tugul agobo mieini, ne kiyae achek keyachini tororna- 
teteb Kiptaiyat, ak kiboru chobennyo bo ge ne kitinye: 20 kei- 
stoege ng'olyondonito kele, si kobiit mamwaitaenech chi age 
tugul kiy ne ya agobo aiyebini kiyaati: 2r amu kibwati tuguk 
che bo teegisto, ma eng’ taitab Kiptaiyat kityo, ago eng’ taitab 
bik agichek. 22 Ak kogiyokte koboto ichek tupchennyo, ne 
kogegeer konyil che chang’ kele igiilegei eng’ tuguk che chang’, 

ago nguno kogiilegei mising’ kosiir, amu kamang'unet ne ting'e- 
nok mising’. 23 Ngo teebenak chi agobo Tito, inendet ko 
kiboitiot ne kimi tuwai, ak kiboisiei tuwai agobo okwek; anan 
agobo tupchosiekyok, icheget ko che kiyoktoi che bo kanisosiek, 
choto ko torornatetab Kristo. 24 Noto anyun oborji icheget 
eng’ taitab kanisosiek kit ne iboru chamnyeng'wong', ak 
kalosunennyo bo ge agobo okwek. 


Ago eng’ ng'alekab boisiet ne kiboisiechin che tililen ko 

matilei kiy ko ta asirwak. 2 Amu angen chobeng’wong’ 
bo ge ne alosunege agobo okwek eng’ ichek che bo Makedonia, 
ale kigochopgei Akaya koboch kenyit agenge ne kogosiirto; 
ak kigong'eet kagiileng'wong' bo ge che chang’ mising’ eng’ 
ichek. 3 Ago koayogu che kitupche, si maek buch kalosunennyo 
bo ge agobo okwek eng’ ng'olyondonito; si kobiit ochopge, ko u 
ye kiamwa: 4 si ngot kebwa ak age ne bo Makedonia, ak kenyo- 
ruok kotom ochoboge, ko magililan eng? kamang'unoni (si ma 
kimwa kele okwek). 5 Kiabwat anyun ale kanyol agaigai che 
kitupche, si kobiit kondoi kobwa olo omi, si kosib kochob tuguk 
che bo aiyebindang’wong’ che kigosib oaror, si kobiit kochobok 
tukchoto, koek tuguk che bo aiyebindo, ama bo torjinet. 


Ole kigoitoitoi kayumanik 

6 Ago amwae ni anyun ale, Inendet ne kolei che ngering’ 
kogesei agine che ngering’; ak inendet ne kolei eng’ aiyebindo 
kogesei agine che bo aiyebindo. 7 Ingogoito chi age tugul ko u 
ye kigochob eng? muguleldanyi; ma eng’ ng'oknatet, anan 
torjinet: amu chamei Jehovah ne igoitoi eng’ boiboiyet. 8 Ak 
komuchi Jehovah kogonok mieindo tugul kotesak mising’; si 
otinye okwek kotugul tuguk tugul che yamok eng’ kit age tugul, 
si otunen eng’ boisiet age tugul ne mie: 9 ko u ye kigisir kele, 

Kigoserser, kigogochi kibananok; 
Tebyei imandanyi koigeny. 

IO Ak inendet ne igochin keswek kolindet ak amitwogik che 
amei, kogonok ak kotesei keswekwok che ogole, ak kotes logoe- 
kab imandang'wong': 11 kigonok magornatet eng’ kiy age 
tugul eng’ aiyebindo tugul, ne igochin Jehovah kongoi eng’ 
achek. 12 Amu yaetab boisioni ko mainyiityin kityo bik che 
tililen, tuguk che te che kobononi, ago tesoksei agine eng’ 
kaweekyinoik che chang’ che bo kongoi che kiweekyin Jehovah; 
13 amu tiemet ne bo boisioni kotorori ichek Jehovah amu 
kasetab it ne bo ng’ang’eng’wong’ eng’ logoiywek che miach che 
bo Kristo, ak aiyebindab kagoitoeng'wong' eng’ ichek, ak eng’ 

tugul; 14 ak eng’ saenywa agobo okwek, koting'enok emosto 
amu mieindab Jehovah ne tesat mising’ eng’ okwek. 15 Kongoi 
eng’ Jehovah amu konunennyi ne ma mwaoksei. 


Komwaei Paulo kole bunu Jehovah ng'alekyik 

1 Asomok anyun ane Paulo eng’ talasiet ak mutyonetab 

Kristo, ane ne ming'in ye ami kobotok eng? kwenung'- 
wong’, ago ye mami kobotok atinye nyiganatet: 2 ee, asomok, 
ale si manyiganitu ye ami kobotok eng’ kamang'unet ne kona 
aiit ale a nyigan eng’ alak, che iitech kole kibendoti eng’ atebetab 
borto. 3 Amu agot ngebendoti eng’ borto, ko magiyae luget 
eng’ atebetab borto 4 (amu karikab lugennyo ko ma bo borto, 
ago tinyei kamuget eng’ taitab Jehovah koluul irimosiek); 
5 kiluuli kabwatutik, ak kiy age tugul ne toror ne ieetegei kole 
kogirinda naetab Jehovah, ak koluulei kabwatet age tugul si 
kobiit kogas it Kristo; 6 ko ki chobotin keyaakyi mugetut 
bistoet tugul, ye tun isulda kaseng’™wong bo it. 7 Ogeere tuguk 
che mitei taitab konyekwok. Ngot komang’ugei chi age tugul 
kole bo Kristo, ko ingoruchi nito kogeny inegei, kole ko u ye 
bo Kristo inendet, ke u noto agachek. 8 Amu agot ngo nyolu 
alosge mising’ kitigin agobo kimnatennyo (ne kigon Kiptaiyat si 
kobiit koteechak, ama si koluulok), ko malilani; 9 si maegu ne 
amuenok baronokyuk. 10 Amu mwaei ichek kole, Baronokyik 
ko nyigisen ak ko kimen; ago nyalulat inendet ye mitei tainywa, 
ama tilei kiy ng'alekyik. 11 Ingobwat ne u noto, ni, kole, kit 
ne ki u eng’ ng'olyot eng’ baronok ye magimi, ke u noto agine 
eng’ boisiet ye kimitei. 12 Amu ma ki nyigonen kiitge anan 
kirogege alak eng’ ichek che ilosugei: ago ichek ichegei korogege 
ge ichegei, ak koyaniege ge ichegei, ko matinyei kaguiyet. 
13 Ago magitororige kosiir ne te ne yamei, ago ko u ole te 
karogendoet ne kiikwaiywech Jehovah, kot keitu olong'wong'. 
14 Amu magiyogoitoige kosiir, ko u ne magiitu olong'wong': 
amu kigebwa agoi olong’wong’ eng’ logoiywek che miach che bo 
Kristo: 15 ama kilosuge kosiir ne te ne yamei, eng’ boisionikab 
bik alak; ago kimang'u kele, ko u ye tesoksei kayaneng’wong’, 
kitororech eng? okwek ko u ole te kakwaennyo, kot kosiir, 
16 si kobiit keamde logoiywek che miach agot eng? komoswek 
che mi komosin eng’ olong'wong”, ama kilosuge eng’ kakwaetab 
chi age eng’ tuguk che kigechob. 17 Ago inendet ne ilosugei, 
ingolosgei eng’ Kiptaiyat. 18 Amu ma inendet ne ilosugei ne 
kiyani, ago inendet ne ilosu Kiptaiyat. 

Kamugennyi ne kiigochi koek ne kiyoktoi 

1 1 Ee, kata kaigai ndomuchi omuitawa eng’ berberindo 

kitigin: ee omuitawa iman. 2 Amu ama ng'etkong' 
agobo okwek, eng’ ng'etkonda ne bo Jehovah: amu kiachamwok 
obunji manong'otiot agenge, si kobiit amutyok Kristo ko u 
bergeiyat ne tilil. 3 Ago aiywei ale, si mang’emogis eng’ or age 
tugul kabwatutikwok eng’ lititindo ak tililindo ne tokyingei 
Kristo ko u ye kiiberber erenet Awa eng’ ng'alsennyi. 4 Amu 
inendet ne nyonei, ngo amda Jesu age, ne kima kiamde achek, 
anan ngo taach tamirmiriet age, ne kima otaach okwek, anan 
logoiywek che miach che ter, che kima oyan, ko kaga anyun 
omuitochini inendet komie. 5 Amu aiitige ale mami let eng’ kiy 
age tugul eng’ che eechen mising? eng? che kiyoktoi. 6 Agot 
ngo u ng'alalennyu ne bo chi ne ma inetgei, ko ma u noto eng’ 
naet; achicha, kigibartech achek eng’ okwek eng’ kiy age tugul 
eng’ kwenutab bik tugul. 7 Anan kiayai tengek ye kingaming’i- 
nge si kobiit kitororok okwek, amu kiaamwok logoiywek che 
miach che bo Jehovah ama melekto? 8 Kiarebe kanisosiek alak, 
aibe melekto eng’ ichek si kobiit aboisieunenok; 9 ak ye kinga- 
mi kobotok ak abanani, ko kima agochi chi age tugul nyigisin; 
amu kingoit tupchosiek kobunu Makedonia, kogona che te che 
kiabanani; ak kiaripge eng’ age tugul ale si maegu nyigisin eng’ 
okwek, ak ta aribege. xro Ko u ye mi imanitab Kristo eng’ ane, 
mami chi ne kirindoa eng’ kalosunoni eng’ korotinwekab Akaya. 
II Amu nee anyun? amu machamok? Ingen Jehovah. 12 Ago 
kit ne ayae, ayae noto, si kobiit atile boroindo icheget 
che machei boroindo; si kobiit kogergeit ak ichek eng’ kioto 
ilosunegei. 13 Amu bik che u choto ko che kiyoktoi che bo 
lembech, kiboitinikab kenisiet, che walegei koek che kiyoktoi 
che bo Kristo. 14 Ama mi kwong'et; amu agot Setani kowa- 
legei koek malaikaiyatab lapkeiyet. 15 Ma kiy ne o anyun ngo 
walegei otwogikyik koigei kiboitinikab imanda; ne kagesune- 
nywa konamegei ak boisionikwak. 


Terjinetab Paulo ak bik che ibeligei ak inendet eng’ amdaet 


16 Amwae kogeny ale, Amat kobwat chi kole a berber; ago 
ngo u noto, otaacha okwek ngo a berber, si kobiit alosge agane 
kitigin. 17 Noto amwae, ko mamwae eng’ Kiptaiyat, ago ko u 
eng? berberindo, eng? nyiganatanito bo kalosunetab ge. 
18 Amu ngolosugei che chang? eng? borto, alosuge agane. 
19 Amu omuitochini che berberen eng’ boiboiyet, amu o 

ngomen. 20 Amu omuitochini chito, ngo yaak oegu otwogik, 
ngo amok, ngo namak, ngo tororgei, ngorabachok. 


Ng'oiyondit ak nyalilwogik che kinyor Paulo 


21 Ang'alali eng’ sasetab ge, ko u ye ki nyalulyotin. Ago 
ngot ko nyigan chi eng’ kiy age tugul (ang’alali eng’ berberindo), 
a nyigan agane. 22 Tos Hebranik ichek? A u noto agane. 
Tos Israelik ichek? A u noto agane. Tos keswekab Abraham 
ichek? A u noto agane. 23 Tos kiboitinikab Kristo ichek? 
(Ang’alali ko u chi ne amei iywek) a siirtoot; eng’ birtaosiekab 
ge che siirtoot, eng’ korgorosiek mising’, eng’ birutik che magi- 
rarei, eng’ meosiek konyil che chang’. 24 Kianyoru eng’ Yahu- 
dik konyil mut birutik artam, kibet agenge. 25 Kigibirena 
kirokwek konyil somok, kigilagena koik konyil agenge, king’emak 
melit ne kiami konyil somok, kiatebe nyanjet betut agenge ak 
kemout agenge. 26 Eng’ banwek konyil che chang’, ng'oiyo- 
nditab ainosiek, ng'oiyondit ne bunu rebik, ng'oiyondit ne 
bunu bikab bororiennyu, ng'oiyondit ne bunu Bororiosiek, 
ng'oiyondit eng’ nganaset, ng'oiyondit eng’ ong'atet, ng'oiyo- 
ndit eng’ nyanjet, ng'oiyondit eng’ kwenutab tupchosiek che bo 
lembech; 27 eng’ birtoetab ge ak nyalilda, eng’ ripsosiek konyil 
che chang’, eng’ rubet ak melelda, eng’ rugutosiek konyil che 
chang’, eng’ kaititindo ak ach ngorit. 28 Koboto tuguchoto bo 
sang’, komi agine noto ne igiicha betut age tugul, tononjinetab 
kanisosiek tugul. 29 Ngo ne nyalulat, ama a nyalulat ane? 
Ngo ne koginach, ama agas agane ng'wanindo? 30 Ngot 
ko nyolu alosge, alosuge agobo tuguk che bo nyalulennyu. 31 
Ingen Jehovah Kwandab Kiptaiyat Jesu, ne iberurot koigeny, 
kole magenu. 32 Kirib eng? Damasko bounindetab laitoriat 
Areta, nganasetab Damaskik, kole konama: 33 ak kigichoortaena 
mesendet eng’ tirisiet ne bo irimet, ak kiachilil eng’ eunnyi. 


Keersosiek che bo barak, ak nyalulnatosiek che ibu 
kaming'inetab ge 


1 2 Kanyol alosge, agot ngo manyolu; ago aityini keersosiek 

ak ng'ang'utik che bo Kiptaiyat. 2 Angen chito eng’ 
Kristo, koboch nguno ko kenyisiek taman ak ang'wan (ngo kimi 
eng’ borto, ko mangen; anan ngo kiga komanda eng’ borto, ko 
mangen; ingen Jehovah), ale kigimut inendet kotogosta agoi 
kipsengwet ne bo somok. 3 Ak angen chichoto (ngo kimi eng’ 
borto, anan kima ko ta komi eng’ borto, ko mangen; ingen 

Jehovah), 4 ale kigimut kotogosta agoi Paradis, ak kigas 
ng'alek che ma mwaoksei, che ma chamdaat komwa chi. 5 Alo- 
suge agobo chichoto: ago malosuge agobo anege, kobate eng' 
nyalulnatosiekyuk. 6 Amu ngot amache alosge, ko mabe- 
rberitu; amu amwae ne bo iman: ago asise, si mat koiita chi 
age tugul kosiir ne te ne keerjina, anan ye kasena. 7 Ak eng 
oindo ne siirtoot ne bo ng'ang'utik—si ma kitorora mising’, ko 
kigigona katet eng’ borto, ne otwoget ne bo Setani kobira, si ma 
kitorora mising'. 8 Kiasom Kiptaiyat mising? konyil somok 
agobo kiito, ale koistoenogei. 9 Ak kilenja, Yamin mieindanyu: 
amu kiyaei kamugennyu koek ne igesunotgei eng’ nyalulet. 
Alosuge anyun eng’ boiboiyet mising’ kosiir amu nyalulnatosie- 
kyuk, si kobiit kotebena kamugetab Kristo. 10 Noto anyun, 
abaibai eng’ nyalulnatosiek, eng’ ng'woninwek, eng’ kagiigosiek, 
eng’ usisiosiek, eng’ tiritinwek, agobo Kristo: amu ye a 
nyalulat, ko yoto anyun ye a kim. 


Kogetyingei Paulo kalosunet ne ilusunegei 


11 Kaaberberitu: kiobirja; amu kota nyolu oloswa okwek: 
amu kima a bo let eng’ kiy age tugul eng’ che kiyoktoi che 
eechen kosiir, agot ngo ma a kiy. 12 Iman kigiyae kwenung'- 
wong’ kaborunoik che bo ne kiyoktoi eng’ muitaet tugul, eng’ 
kaborunoik ak kwong'utik ak boisionik che bo kamuktaet. 
13 Amu tos mi nee ne kiyaak oegu che nyerotin eng’ kanisosiek 
alak, kobate kima aegu nyigisin eng? okwek? Onyoiywa kaat 
lelutionito. 

14 Ogeero, nito ko ne bo somok achoboksei ale anyonjok; ak 
manyone aegu nyigisindo eng? okwek: amu macheng'e tugu- 
kwok, ago okweget: amu manyoljin lagok kogonorji tuguk 
sigik, ago konorjin sigik lagok. 15 Ak abaibai mising’ aboisie 
chechuk ak keboisena agobo sobonwekwok. Ngot achamok 
mising’ kosiir, ko tos kichama kitigin? 16 Ago ngo u noto, ko 
kima agonok nyigisindo; ago atinye ng'omnatet, ak kianamak 
eng’ mestet. 17 Tos kiaibenok kiy eng’ chi age tugul eng’ 
icheget che kiayokwok? 18 Kiatechi Tito, ak kiayokte ne 
kitupche koba tuwai. Tos kiibenok Tito kiy? Kima kebe- 
ndoti eng’ Tamirmirionoto agenge? Tos ma eng’ tiegutik che 
kergei? 

19 Obwati agoi nguno olen kisoruge eng’ taing’wong’. Eng 
taitab Jehovah keng’alali eng? Kristo. Ago tuguk tugul, 
ko si keteechak, chamanichu. 20 Amu aiywei, ale si ye anyo, 
ko manyoruok eng’ or age tugul ko u ye mamache, ak onyorua 

ko u ye momache; si mabiit eng’ or age tugul, boriosiek, 
ng'etkonda, neregek, suriosiek, ng'aksosiek, chaamsosiek, 
menotosiek, bolatosiek; 21 si ye tun anyo kogeny, ko 
maiming'ina Jehovah nenyu eng’ taing’wong’, ak arir agobo che 
chang’ eng’ ichek che kiyai tengekwogik koboch yoto, ama sik 
eng simdo ak sokset ak maget ne ya agobo tuguk che yaach che 
kiyai ichek. 


Kateunoik. Konyonei Paulo 

1 Ni ko ne bo somok anyonjinok. Kigimiti ng'olyot age 

tugul eng’ kutuswekab baorinik aeng’ anan ko somok. 
2 Kiasib amwa, ak asib amwae kogeny, ko u ye kiami eng’ banda 
ne bo aeng’, ko u noto nguno ye mami kobotok, eng’ icheget 
che kiyai tengekto, koboch yoto, ak eng’ chun alak tugul, ale, si 
ma ye anyo kogeny, ko marirege; 3 amu ocheng’e kaborunetab 
Kristo ne ng'alali eng’ ane; ne ma nyalulat eng’ okwek, ago 
tinyei kimnatet eng? okwek: 4 amu kigigartat eng’ nyalulet, 
ago sobei eng? kamuktaetab Jehovah. Amu ki nyalulyotin 
ak achek eng’ inendet, ago kisoptosi koboto inendet eng’ kamu- 
ktaetab Jehovah agobo okwek. 5 Osiaige okwege, ngomi eng’ 
kayanet; otiemge okwege. Anan mongen okwege ole mitei 
Jesu Kristo eng? okwek? iyois ko o esiootin iman. 6 Ago 
amang'u ale ongen ole ma ki esiootin. 7 Kisae Jehovah 
anyun si moyai yaitio age tugul; ma si ketoogu kele kigiyanech, 
ago si kobiit oyai noto mie, agot nganda ki u che kiesioi. 8 Amu 
magimuchi keyai kiy ne kirindoi imanit, ago ne toreti imanit. 
9 Amu ki boiboen ye ki nyalulyotin, ago o kimen: kisae agobo 
nito agine, kele oegu che igesunotgei. ro Amu noto anyun, 
asire tuguchu ko ma ami, si ma ye tun ami ko maboisie koro- 
mnatet, ko u ole te bounatet ne kigona Kiptaiyat agobo teekset, 
ma agobo butet. 


Ng'alek che bo let 

Ir Ne bo let anyun, che kitupchi, ko saisere. Oegu che 
chobotin; oegu che bo kagaigaet; oegu che bo kabwatet 
agenge; otebi eng’ kalyet: ak mi Jehovah ne bo chamnyet ak 
kalyet kobotok. 12 Ogatge eng’ ng'ututet ne tilil. 

13 Igatok bik tugul che tililen. 

14 Ingotebi ak okwek tugul mieindab Kiptaiyat Jesu Kristo, 
ak chamnyetab Jehovah, ak yamdaetab Tamirmiriet ne Tilil. 

BARUETAB PAULO NE KIYOKTOI NE KISIRJI 


GALATIEK 


Kagatet 

Paulo, ne kiyoktoi (ma ne bo bik, ama kiyok eng’ chi, ago 

eng’ Jesu Kristo, ak Jehovah Kwanda, ne kiing'eet inendet 
komong’ eng’ che kibek), 2 ak tupchosiek tugul che mi kobota, 
kisirjini kanisosiek che bo Galatia: 3 Ingoteb kobotok mieindo 
ak kalyet ne bunu Jehovah Kwanda, ak Kiptaiyandennyo 
Jesu Kristo, 4 ne kiigoitogei agobo tengekwogikyok, si kobiit 
kosoruech eng’ betusiechu yaachen, ko u magetab Jehovah 
nenyo ak ko Kwandanyo: 5 nenyi torornatet koigeny ak 
koigeny. “Amen. 


Ma baibait Paulo eng? Galatiek 


6 Akwong'e amu oistoige ochoktoi eng’ inendet ne kiguurok 
eng’ mieindab Kristo, obe oldab logoiywek che miach che ter; 
7 che ma ter: kobate mi alage che iimok, ak machei kowal 
logoiywek che miach che bo Kristo. 8 Agot ngo achek, anan 
malaikaiyat ne bunu kipsengwet, ne tos amwok logoiywek alak 
tugul che miach che ter eng’ choto che kigeamwok, ko ingoek 
ne chubot inendet. 9 Ko u ye kiga kemwa eng’ tai, amwae 
nguno kogeny ko u noto ale, ngot koamwok chi age tugul 
logoiywek alak tugul che miach che ter eng’ choto kiotaach, ko 
ingoek ne chubot inendet. 10 Tos agoigoi nguno bik anan 
Jehovah? anan acheng'e abaibai bik? Ngot ko ta aboiboi bik, 
ko ma a otwogetab Kristo. 


Kibunu Kristo Logoiywek che Miach che kiamdoi inendet, ma 
bunu bik 

11 Amu aboruok anyun, che kitupche, agobo logoiywek che 
miach che kiaamdoi, ale mabunu chi. 12 Amu kima ataach eng’ 
chi, ama kineta, ago eng’ ng'ang'utietab Jesu Kristo. 13 Amu 
kiogas agobo atebennyu eng’ betusiek che kigosiirto eng’ kaya- 
netab Yahudik, ko u ye kiausausi kanisetab Jehovah kot kosiir, 
ak kiang'emang'emi: 14 ak kiatese tai eng’ kayanetab Yahudik 
kosiir siritoikyuk che chang’ eng’ bikab emennyu, agiilige mising’ 
kosiir agobo bitonwekab kwanisiekyuk. 15 Ago ye kingocham 
Jehovah, ne kiitabana, koboch moetab kamennyu, ak koguura 

eng’ mieindanyi, 16 si kong'any Werinnyi eng’ ane, si kobiit 
aamda inendet eng’ Bororiosiek; kima king'alal anyun ak chi 
eng’ sainato: 17 ama atogoste Jerusalem ole mi ichek che kisib 
koek che kiyoktoi eng ane: ago kiawe Arabia; ak kiaweege 
agoi Damasko. 

18 Kingogesgei anyun kenyisiek somogu atogoste awe 
Jerusalem si aborjige Kepas, ak abeni oldanyi betusiek taman ak 
mut. 19 Ago ma ageer alak eng’ che kiyoktoi, kobate Jakobo 
ne tupcho ak Kiptaiyat. 20 Ara anyun, eng’ tuguk che asirwok, 
ogeero, eng’ taitab Jehovah ko mamwae lembech. 21 Yeityo 
anyo korotinwekab Suria ak Kilikia. 22 Ak kitom kogeera 
togoch kanisosiekab Judea che kimi eng’ Kristo: 23 ago 
kigas kemwaei kityo kele, Inendet ne kiusech eng’ betusiek 
alak koamdoi nguno kayanonato king'emang'emi; 24 ak kiito- 
ror ichek Jehovah eng’ ane. 


Ko naaksei eng Jerusalem ng'olyot ne kigiyoktoe 


Kingobata anyun kenyisiek tamanu ak ang'wan atogoste 

kogeny awe Jerusalem koboto Barnaba, amuti Tito agine. 
2 Ak kiatogoste eng’ ng'ang'utiet; ak kiatetyi ichek logoiywek 
che miach che aamdooti eng’ kwenutab Bororiosiek, ago eng’ 
ung'ot eng’ icheget che toogunotin, si maegu, eng’ or age tugul, 
ne alabati buch, anan ne kialabat buch. 3 Ago ma kibirji Tito, 
ne Yunanindet, ne kimi kobota, kele kimuratan: 4 amu tupcho- 
siek che bo lembech che kigimut kobwa orit eng’ ung'ot, che 
kimong’ eng’ ung'ot kosegei katiagennyo ne kitinye eng’ Kristo 
Jesu, si kobiit kondeech otwognatet: 5 eng’ icheget che kima 
kigas it, agot eng’ sait agenge; si kobiit kotebi imanitab logoi- 
ywek che miach kobotok. 6 Ago icheget che kigiiti kele too- 
gunotin (ngo u ole teptoi ichek, ko ma kiy eng’ ane: matiytii 
Jehovah chi)—amwae ale, ma teswa kiy icheget cho toogunotin. 
7 Ago ye kingogeer ichek kole kigigona arib logoiywek che 
miach agobo icheget che magimuratani, ko u Petero agine eng’ 
che kimuratani 8 (amu inendet ne kiimuktochi Petero koek ne 
kiyoktoi eng’ che kimuratani, ko kiimuktawa agane ko u noto 
agobo Bororiosiek); 9 ak ye kingonai Jakobo ak Kepa ak 
Johana, icheget che kigiit kele tolochik, mieindo ne kigigona, 
kogona ak Barnaba eutab tai ne bo yamdaet, si kobiit kebe oldab 
Bororiosiek, koba ichek oldab che kimuratani; 10 kobate 
kimakwech ichek kibwat kibananok; kioto ne kiating’e kagiiletab 
ge agane ale ayai. 

Kogirindoi Paulo Petero 

II Ago ye kingonyo Kepa Antiokia, agirinde inendet 
kimni, amu kinyoljin inendet kiruoget. 12 Amu ye kitom 
kobwa alage che kibunu gab Jakobo, ko kiamisiei ak Bororiosiek: 
ago ye kingobwa, koweektagei let kotabangei, koiywei icheget 
che bo kamuratanet. 13 Ak kiiberberisiei Yahudik alage 
agichek koboto inendet; kot kotito Barnaba agine eng’ kaberbe- 
risienywa. 14 Ago ye kingageer ale mabendoti eng’ lititindo ko 
u imanitab logoiywek che miach, amwachi Kepa eng’ tainywa 
tugul, alenji, Ngot ko inye, ne i Yahudiot, itebye ko u Bororio- 
siek, ak ma ko u Yahudik, ibirjindoi ano Bororiosiek koigei 
Yahudik? 

Maigesunotgei Ng'atutik 

15 Achek che ki Yahudik eng’ siget, ama ki kiptengeginik che 
bo Bororiosiek, 16 ago kingen kele magiityin chi imanda eng’ 
boisionikab ng'atutik, ago eng? kayanet eng? Jesu Kristo, 
kigiyan agachek eng’ Kristo Jesu, si kobiit kiityech imanda eng’ 
kayanet eng’ Kristo, ama eng’ boisionikab Ng'atutiet: amu 
magiityin chi imanda eng’ boisionikab Ng'atutiet. 17 Ago, ye 
kita kecheng'e kiityech imanda eng’ Kristo, kenyoruech ak 
achek kele ki kiptengeginik, tos Kristo ko kiboitiotab tengek? 
Achicha, ma u noto. 18 Amu ngot ateech kogeny tuguchoto 
che kiga abut, ko kabartege ale a bistoindet. 49 Amu ane, ko 
kiamechi Ng'atutiet eng’ Ng'atutiet, si kobiit asob eng’ Jehovah. 
20 Kigigartata koboto Kristo; ago asobe; ago ma ko ane, ago 
sobei Kristo eng’ ane: ak sobondo ne asobe nguno eng’ borto 
asobe eng’ kayanet ne mitei eng? Weritab Jehovah, ne kichama, 
ak kiigoitogei agobo ane. 21 Mawale mieindab Jehovah koek 
buch; amu nda bunu imanda Ng'atutiet, ko kime Kristo buch. 


Iityin Jehovah chi imanda eng’ kayanet, ma eng? Ng'atutik 

Ee Galatiechu berberen, ng'o ne kibanak, okwek che 

kiginde Jesu Kristo taitab konyekwok kotook kele kigigartat? 
2 Ni kityo ne amache anetenage, Kiotaach Tamirmiriet eng’ 
boisionikab Ng'atutiet, anan eng’ kaset ne bo kayanet? 3 Tos 
kaga o berberen ko u noto? Ngo kiotau eng? Tamirmiriet, 
omache nguno oegu che ogesunotingei eng? borto? 4 Tos 
kionyalilse eng’ tuguk che chang’ buch? ngot ko buch iman. 
5 Tos inendet anyun ne konok Tamirmiriet, ak koyaei kwong'utik 
eng’ kwenung’wong’, ko tos yaei eng’ boisionikab Ng'atutiet, 
anan eng’ kaset ne bo kayanet? 6 Agot ko u ye kiiyan Abraham 
Jehovah, ak kigiityi inendet kobunji imanda. 7 Ongen anyun 

ole icheget che bo kayanet, ko werikab Abraham choto. 8 Ak 
kiisib kogeer sirutiet kole iityin Jehovah imanda Bororiosiek 
eng’ kayanet, ko kiisib koamji logoiywek che miach Abraham, 
kolenji, Kiberuri bororiosiek tugui eng’ inye. 9 Noto anyun, 
kiberuri icheget che bo kayanet koboto Abraham ne iyanat. 
IO Amu tugui che mi eng’ boisionikab Ng'atutiet, komitei eng’ 
chubet: amu kigisir kele, Chubot chi age tugul ne matebyei 
eng’ tuguk tugul che kigisir eng? bukuitab Ng'atutiet, kele 
koyai choto. 11 Toogu anyun kele, mami chi ne kiityin imanda 
eng’ Ng'atutiet eng’ taitab Jehovah: amu, Sobei ne bo imanda 
eng’ kayanet; 12 ak ma bo Ng'atutiet kayanet; ago, Inendet 
ne yaei choto kosobei eng’ choto. 13 Kiitiachech Kristo eng’ 
chubisietab Ng'atutiet ye kiek inendet chubet agobo achek: 
amu kigisir kele, Chubot chi age tugul ne kisonginini eng’ ketit : 
14 si kobiit konyonji Bororiosiek kaberuretab Abraham eng’ 
Kristo Jesu; si kobiit ketaach arorutietab Tamirmiriet eng’ 
kayanet. 

15 Che kitupche, amwae ko u biteetab chi: Agot ngo 
arorutietab chi noto, ko ye kagigimit, ko mami chi ne walei koek 
buch, anan kotesyi. 16 Kigimwachi anyun Abraham aroruti- 
choto, ak keswondennyi. Mamwaei kole, Igochin keswekyik, 
ko u ye kachang'a; ago ko u agenge, kole, Ak eng’ keswondeng’- 
ung’ noto ko Kristo. 17 Amwae ni anyun ale; Kayomiset ne 
kiisib kogimit Jehovah, noto Ng’atutiet ne kinyonei ko kagobata 
kenyisiek bogol ang'wan ak sosom, ko mawalei koek buch, kele, 
si koyai arorutiet koek ne matilei kiy. 18 Amu ngo bunu 
borotet Ng'atutiet, ko ma ko bo arorutiet anyun: ago kiigochi 
Jehovah Abraham eng’ arorutiet. 


Kigigon Ng'atutik amu nee? 

19 Nee anyun Ng'atutiet? Kigites amu bistautik, agoi koit 
keswot oldab inendet ne kiga' kichopchi arorutionoto; ak 
kiging’at eng’ malaikaisiek eng’ eutab katuiyoindet. 20 Katui- 
yoindet anyun ko ma bo agenge; ago Jehovah ko agenge. 
21 Tos kirindoi Ng'atutiet arorutikab Jehovah? Achicha, ma u 
noto: amu nda kiga kigon Ng'atutiet ne imuchi kosoob, ta 
kibunjin imanda Ng'atutiet. 22 Ago kigoratyi sirutiet tuguk 
tugul kimnatetab tengekto, si kobiit kigochi che iyani, arorutiet 
eng’ kayanet eng’ Jesu Kristo. 

23 Ago ye kitomo konyo kayanet, ko kigiribech eng’ Ng- 
atutiet. Kiga kiratech agoi koit kayanet ne kitun keng'any 
eng’ let. 24 Kiek anyun Ng'atutiet konetindennyo ne imutyi- 
nech Kristo, si kobiit kiityech imanda eng’ kayanet. 

Kit ne biitune kayanet 

25 Ago nguno anyun, ko kagonyo kayanet, ko ma koboiywech 
konetindet. 26 Amu okwek tugul ko o werikab Jehovah, eng’ 
kayanet, eng’ Kristo Jesu. 27 Amu che te eng? okwek che 
kigibatisanjok Kristo ko kiolaach Kristo. 28 Ma imugaksei 
kele mi Yahudiot anan Yunanindet, ama mi otwogindet anan ne 
itiagat, ama mi ne muren anan ne tie: amu okwek tugul ko o 
agenge eng’ Kristo Jesu. 29 Ak ngot o bo Kristo, ko o keswe- 
kab Abraham anyun che namei tuguk ko u eng’ arorutiet. 


Kiegu werikab Jehovah amu kiyani Kristo 

Ago amwae ale ye ta ko lakwa inendet ne tun namei tuguk, ko 

materjin inendet ak otwogin, agot nganda inendet ko kiptai- 
yatab tugul; 2 ago mi eng’ eutab ngatik ak ribik agoi koit 
betut ne king’atyi kwanda. 3 Ki u noto ak achek, kingota ko ki 
lagok, ko kigi ratotin eng? konetisiosiek che bo tai che bo 
ng'ony: 4 ago ye kingoit betut ne kiyamgei, koyok Jehovah 
Werinnyi, ne kisich kobogoriot, kosich eng’ Ng'atutiet, 5 si 
kobiit kotiach ichek che kimi eng’ Ng'atutiet, si kobiit keyaech 
keegu werik. 6 Ak amu o werik, ko kiiyokyi Jehovah Tamirmi- 
rietab Werinnyi mugulelwekyok, ne rirei, kole, Aba, Kwanda. 
7 Eng’ noto anyun ma ko i otwogindet kogeny, ago i werit; 
ak ngo i werit ko i namindet ne bo tuguk eng’ Jehovah. 


Kogoigoi Paulo kayanik si maweektagei let 

8 Ago eng’ betunoto, kima ongen Jehovah, ko kio otwogikab 
icheget che kima ko cheptalelisiek che ma bo iman: 9 ago 
nguno ko kaonai Jehovah, anan ko kagonaak okwek Jehovah, 
amu nee anyun si oweektege let kogeny oweekyige konetisiosiek 
che bo tai che nyalulyotin ak che bo bananda, eng? choto 
omache oweekyige otwoknatenywa kogeny? 10 Oribe betusiek, 
ak arawek, ak ole teptoi betusiekab kenyit, ak kenyisiek. 11 Ai- 
yweisiei agobo okwek, si maegu ne kiabirtege buch eng’ or age 
tugul agobo okwek. 

12 Asomok mising’ che kitupche, ale otebi ko u ane, amu ane 
au okwek. Kima oyaiywa ne ya: 13 ago ongen ole kiaamwok 
logoiywek che miach eng’ tai, amu nyalulnatetab borto: 14 ak 
kima osas yomset ne kiotinye agobo bortanyu, ama oesie; ago 
kiotaacha ko u malaikaiyatab Jehovah, ko u Kristo Jesu. 15 Mi 
ano anyun boiboiyonotong'wong'? amu abaorianjinok, ale, 
nda kiimugaksei, ta kiobalu konyekwok ak ogona. 16 Ara 
anyun tos kaaegu bunyondeng’wong’, amu kamwawok ne bo 


GALATIEK 4, 5 3II 


iman? 17 Igiiljinogei kocheng'ok eng’ oret ne ma mie: ee, 
machei kole kogerjok sang’, si kobiit ocheng’ ichek. 18 Ago mie 
oegu che kicheng’ok eng’ kagiiletab ge betusiek tugul agobo kit 
ne mie, ak ma ye ami kobotok kityo. 19 Lagokyuk che mengech, 
che anyorunenok ng'wanindo ne bo siget kogeny agoi koyaak 
Kristo eng’ okwek, 20 ee, katamache ale nda kami kobotok 
nguno, ak awal kutinnyu; amu aiimige agobo okwek. 


Kaborunet ne bunu Arorutiet ne bo Keny 


21 Omwawa, okwek che omache otebe bounatetab ng'atutik, 
tos mogase Ng'atutiet? 22 Amu kigisir kele, Kitinyei Abraham 
werik aeng’, age eng’ chepto ne otwogin, ak age eng’ kobogoriot 
ne itiagat. 23 Ago kigisich eng’ borto inendet ne bo chepto 
ne otwogin; ago kigisich eng’ arorutiet inendet ne bo kobogoriot 
ne itiagat. 24 Tuguchuto ko kalewenet: amu chuto ko arorutik 
aeng’; kibunu age tulwetab Sinai, ne sichei lagok eng’ otwo- 
gnatet, noto ko Hagar. 25 Ak Hagar nito ko tulwetab Sinai 
eng’ Arabia, ak iboru Jerusalem ne bo nguno: amu mi eng’ 
otwoknatet koboto lagokyik. 26 Ago Jerusalem ne mi barak 
kotiagat, ne noto ko kamennyo. 27 Amu kigisir kele, 

Baibaitu, inye ne i son ne meyie; 

Yaas ak iwaach, inye ne megase ng'wanindab sigisiet: 

Amu chang’ lagokab inendet ne mi inegei kosiir che bo 
inendet ne tinyei manong'otiot. 

28 Achek anyun, che kitupche, ko ki lagokab arorutiet, ko u 
Isak. 29 Ago anyun, ko u inendet ne kigisich eng’ borto, ko 
kius inendet ne kigisich eng’ Tamirmiriet, ko u noto anyun agot 
nguno. 30 Ago mwaei nee sirutik? On kobogoriondoni 
otwogin ak werinnyi: amu manamei tuguk weritab kobogoriot 
ne otwogin koboto weritab kobogoriot ne itiagat. 31 Noto 
anyun, che kitupche, ma ki lagokab kobogoriot ne otwogin, ago 
ki bo kobogoriot ne itiagat. 


Kiitiachech Kristo eng’ katiaget; otononse komie anyun, 
amatata keratak kogeny eng’ chogitab otwoknatet. 


Kanyolji kolewen Kristo anan Ng'atutik 


2 Ogeero, amwawok ane Paulo, ale, ngimuratanak, ko 
motinye keluno eng’ Kristo. 3 Ee, abaorianjini kogeny chi age 
tugul ne kimuratani, ale, kiyaachei inendet koyai Ng’atutiet 
komugul. 4 Kaotoiye ak Kristo, okwek che omache kiityok 
imanda eng? Ng’atutiet; kaobutye eng? mieindo. 5 Amu 
kigeni kamang'unet ne bo imanda eng’ Tamirmiriet eng’ kaya- 
net. 6 Amu eng’ Kristo Jesu ko matilei kiy kamuratanet, anan 

ngo ma kimuratan; ago kayanet ne boisiei eng? chamnyet. 
7 Kioruae komie; ng'o ne koranyak si mogas it imanit? 8 Ma- 
bunu kagaigaoni inendet ne kiguurok. 9 Igutu mermerek 
tutigin kererutiet komugul. Io Atinye kamang'unet eng 
okwek eng Kiptaiyat, ale amoegu che tinyei kabwatutik che ter: 
ago inendet ne inyalilok konyoru kiruogennyi, agot ngo ng'o. 
II Ago ane anyun, che kitupche, ngot ko ta aamdooti 
kamuratanet, ko kalya si ko ta keusavsa? Ko kaga kigeisto 
anyun kanagutietab kimurtoiyot. 12 Katamache anyun ale 
koistogei icheget che iluiluchok. 


Kanyol koboi chamnyet katiaget 
13 Amu okwek che kitupche, ko kigiguurjok katiaget; ago 
moboisie katiageng'wong' koek boroindo ne bo borto, ago 
oboisiechige okwege eng? okwege eng? chamnyet. 14 Amu 
isuldoi Ng’atutik tugul eng’ ng'olyot agenge, noto ko ni, Cham 
chitab kokweng’ung’ ko u ole ichamdoige. 15 Ago ngot osusege 
ak oamege okwege, oripge si morumge. 


Kandoet ne bo Tamirmiriet ne Tilil 


16 Amu amwae anyun ale, Obendoti eng? Tamirmiriet, si 
moyai magetab borto. 17 Amu machei borto mising’ kogirinda 
Tamirmiriet, ak machei Tamirmiriet kogirinda borto; amu 
kirindogei chuto tuwai; si moyai tuguk che omache. 18 Ago 
ngondoiywok Tamirmiriet, ko momite bounatetab Ng'atutiet. 
19 Toogunotin anyun boisionik che bo borto, choto ko chu: 
sokset, simdo, maget ne ya agobo tuguk che yaach, 20 saetab 
kanamonik, bonisiet, bunyondisiek, suriosiek, ng’etkonda, nere- 
knatosiek, toiyosiek, kabesiosiek, pcheutik, 21 kong’ ne ya, bogi- 
tosiek, keiyandisiek, ak alak che u choto: kasib ateeywok agobo 
chu, ko u ye kisib ateeywok, ale icheget che yaei tuguk che u 
chuto ko manyoru bounatetab Jehovah. 22 Ago logoiyatab 
Tamirmiriet ko chamnyet, boiboiyet, kalyet, muitaet, talasiet, 
mieindo, atepto ne kiyani, 23 kaming'inetab ge, ribetab ge: 
mami ng'atutiet ne esioi chuto. 24 Ak icheget che bo Kristo 
Jesu ko kigogartat borto koboto magutikyik ak kasetab miat che 
bo choto. 25 Ngot kesoptosi eng’ Tamirmiriet, ko ongebendoti 
anyun eng’ Tamirmiriet. 26 Among’ kilosuge buch, among’ 
ketachatachge, among” koamjechgei ng’etkong’. 


Kotigonutik che boisiei kotugul 


Che kitupche, agot ngenyorji chi lelutiet, ko okwek che o bo 
Tamirmiriet, oweegu chito ne u noto eng’ tamirmiriet ne bo 
mutyonet; ak iripge, si ma kiyomin aginye. 2 Otoretge eng’ 

nyalilwogik, oyae kosulda ng'atutikab Kristo. 3 Amu ngot 
kobwategei chi kole a kiy, ago kaga ma kiy, koberberegei 
inegei. 4 Ago ingotiem chi age tugul boisiennyi, si konyor 
anyun kit ne ilosunegei inegei, ak ma eng’ chito age. 5 Amu 
laei chi tugul milennyi inegei. 

6 Ago ingoyamda tuguk tugul che miachen inendet ne kineti 
ng'olyot, ak inendet ne inetisiei. 7 Amat kegenak; magigenge- 
nie Jehovah; amu kit age tugul ne kolei chi, kotun kesei noto 
agine. 8 Amu inendet ne koljin bortanyi kotun kesei eng’ 
borto ng'emisiet; ago inendet ne koljin Tamirmiriet kotun 
kesei eng? Tamirmiriet sobondo ne bo koigeny. 9 Among’ 
keng'etye ye kiyae boisionik che miach: amu tun kigese ko kait 
betunnyi ngo magitanuise. 10 Noto anyun, ko u ye kitinye 
boroindo, ko ongeyachi bik tugul ne mie, ago ne siirei ko 
icheget che bo gotab kayanet. 


Ng'alek che bo let 


11 Ogeer anyun sirutik che eechen che kaasirunenak eng’ 
eunnyu anege. 12 Tugul che te che machei telunatet eng’ 
borto, kobirjinok kole kimuratanak; ago si magiusaus ichek 
agobo kimurtoiyotab Kristo. 13 Agot icheget che kimuratani, 
ko maribei Ng'atutiet; ago machei kole kimuratanak, si kolosu- 
negei borwekwok. 14 Ago ingolooit eng’ ane alosge, kobate 
eng’ kimurtoiyot ne bo Kiptaiyandennyo Jesu Kristo, ne eng’ 
noto ko kigigartat ng'ony agobo ane, ak ane agobo ng'ony. 
I5 Amu ma kiy kamuratanet, anan ngo ma kimuratan, ago 
yautiet ne leel. 16 Ak ingotebe kalyet ichek tugul che bendoti 
eng’ ng'atutioni, ak rirenetab ge, ak eng’ Israel ne bo Jehovah. 
17 Koboch nguno ko matata konyalila chi: amu aiboti eng 
bortanyu berutikab Jesu. 18 Che kitupche, ingoteb koboto 
tamirmirikwok mieindab Kiptaiyandennyo Jesu Kristo. 
xAmen. 


BARUETAB PAULO NE KIYOKTOI NE KISIRJI 
EPESOEK 


Kagatet 
Paulo, ne kiyoktoi ne bo Kristo Jesu eng’ magetab Jehovah, 
asirjini bik che tililen [che mi Epeso], koboto che bo kayanet 
eng’ Kristo Jesu: 2 Ingoteb mieindo kobotok ak kalyet che 
bunu Jehovah Kwandanyo ak Kiptaiyat Jesu Kristo. 

Kalosunet ne kilosu Jehovah 


3 Iberurot Jehovah Kwandab Kiptaiyandennyo Jesu Kristo, 
inendet ne kigoberurech eng’ kaberuret age tugul ne bo tami- 
rmiriet eng? komoswekab kipsengwet eng’ Kristo: 4 ko u ye 
kilewenech eng’ inendet ye kitom kelumda ng'ony, si keegu che 
tililen che matinyei lelut eng’ tainnyi eng’ chamnyet: 5 ko u ye 
kiga sib kolewenech kenamech keegu werik eng’ Jesu Kristo eng’ 
inendet, ko u chamet ne mie ne bo magennyi, 6 agoi kalosune- 
tab torornatetab mieindanyi, ne kigonech eng’ aiyebindo eng’ 
Chamanet: 7 ne kitinye eng’ inendet katiagennyo eng’ koroti- 
kyik, nyoetab kaat ne bo chalwogikyok, ko u magornatosiekab 
mieindanyi, 8 che kiyai kotesak eng’ achek eng’ ng'omnatet 
tugul ak naet, 9 ko kagoboruech ung'otiet ne bo magennyi, 
ko u chamennyi ne mie ne kichob eng’ inendet 10 agoi tono- 
njinet ne bo ripsetab betusiek che yamegei, si koyum tuguk tugul 
eng’ Kristo, tuguk che mi kipsengwet, ak tuguk che mi ng'ony; 
eng’ inendet, 11 ne kiyaech eng’ inendet keegu borotennyi, ko 
kasib kolewenech, ko u magetab inendet ne yaei tuguk tugul ko u 
kabwatetab magennyi; 12 si kobiit keegu kalosunetab tororna- 
tennyi, achek che kiga kisib kimang'u Kristo. 13 Kiogas ak 
okwek eng’ inendet ng'olyotab imanit, logoiywek che miach che 
bo yetuneng’wong’,—eng’ inendet, ne kingo kaoyan, ko kiging’o- 
chak eng’ Tamirmiriet ne Tilil ne bo arorutiet, 14 ne tongoa- 
niatab borotennyo, agoi katiagetab borotennyi, eng’ kalosunetab 
torornatennyi. 


Saet si konai bik Jehovah 


I5 Amu nito anyun, kingo kaagas agobo kayanet ne mi 
kwenung’wong’, eng’ Kiptaiyat Jesu, ak chamnyet eng’ tugul 
che tililen, 16 ko mata asis agoito kongoi agobo okwek, ak 
amwaok eng' sautikyuk; 17 ale ingogonok Jehovah ne bo 
Kiptaiyandennyo Jesu Kristo, Kwanda ne bo torornatet, 
tamirmiriet ne bo ng'omnatet ak ng'ang'utiet eng? naetab 
inendet; 18 ko kagokweng'ogis konyekab mugulelwekwok, 
si kobiit onai kit ne u kamang'unetab kuursennyi, ak magorna- 
tosiekab torornatet ne bo borotennyi eng’ che tililen, 19 ak kit 
ne u oindo ne siirtoot ne bo kamuktaennyi eng’ achek che kiyani, 
ko u boisionoto bo kimnatetab kamuktaennyi 20 ne kiyai 
eng’ Kristo, ye kingong'eet inendet komong’ eng’ che kibek, ak 
konde inendet kotebe eunnyi ne bo tai eng? komoswekab kipse- 
ngwet; 2I ne toror kosiir laitornatet tugul, ak bounatet, ak 
kamuktaet, ak kiptainatet, ak kainet age tugul ne mwaat, ma 

kityo eng’ kenyisiechu, ago eng’ choto bwanei: 22 ak kiinde 
tuguk tugul kogas it eng’ keldebesaikab kelyekyik, ak kogochi 
inendet koek metit eng’ tuguk tugul eng’ kaniset, 23 noto ko 
bortanyi, nyiietab inendet ne inyiiti tugul eng’ tugul. 


Biitune sorunet mieindab Jehovah 

Ak kigosoobok okwek, ye kio begunotin eng’ yaitwogikwok 

ak tengekwogikwok, 2 che kiobendote ye kinye ko u bitee- 
tab ng'onyuni, osubi ne o ne bo kimnatet ne bo soet, ne bo 
tamirmiriet ne boisiei nguno eng’ werikab ngelelnatet; 3 che 
kigimenye agot achek tugui kwenunywa eng’ magutik che yaach 
che bo borto, keyae magutik che bo borto ak che bo kabwatutik, 
ak kigi lagokab nereknatet, eng’ siget, ko u alak: 4 ago Jehovah, 
ne magoriot eng’ rirenetab ge, eng? chamnyennyi ne o ne 
kichamenech, 5 agot ye kigi begunotin eng’ yaitwogikyok, ko 
kiisoobech koboto Kristo (kigesoruok eng? mieindo), 6 ak 
kiing’eetech koboto inendet, ak kogonech ketebi koboto inendet 
eng’ komoswekab kipsengwet, eng? Kristo Jesu: 7 si kobiit 
kobarta eng’ kenyisiek che bwanei magornatosiek che siirtoot 
che bo mieindanyi eng’ talasiet ne tokyineigei eng’ Kristo Jesu: 
8 amu kigesoruok eng’ mieindo eng’ kayanet; ago mabunwok 
nito: konunetab Jehovah; 9 ama bo boisionik, si mailosgei 
chi. IO Amu ki boisiennyi achek, ne kigiyaech eng’ Kristo 
Jesu agobo boisionik che miachen, che kisib kochob Jehovah 
si kebendate ichek. 


Kituitos eng’ kaniset Bororiosiek ak Yahudik 


II Noto anyun obwat, ole okwek, che kio Bororiosiek eng’ 
borto atkinye, che kiguurenok che Ma Kimuratan eng’ ichek che 
kiguure Kamuratanet, eng? borto, ne kigiyae eunek; 12 ole 
kiomi taban eng’ Kristo eng’ betusiechoto, che kio kipsagarek 
eng’ bororietab Israel, ak kio toek eng’ kayomisutik che bo 
arorutiet, kima otinye kamang'unet ak kima otinye Jehovah 
eng’ ng'onyuni. 13 Ago nguno eng’ Kristo Jesu okwek che kio 
looen eng’ betusiek alak, ko kagegonok origu eng’ korotikab 
Kristo. 14 Amu inendet ko kalyennyo, ne kiyai tuwai koek 
agenge, ne kibut totetab kwen ne bo kaoiyet, 15 ko kagowong’ 
eng’ bortanyi bunyondit, ng'atutietab ng'atutik ne mitei eng’ 
kayomisutik; si kobiit kotoi koyai eng’ inendet choto aeng’ 
koek chito agenge ne leel, koyai kalyet; 16 ak kotuiyo ichek 
tuwai eng’ borto agenge ak Jehovah eng’ kimurtoiyot, ko kago- 
bar bunyondit eng’ noto. 17 Ak kinyo koamwok kalyet okwek 
che kio looen, ak kalyet eng’ ichek che ki negiten: 18 amu 

kinyoru achek tuwai eng’ inendet orennyo eng? Tamirmiriet 
agenge, ne kiite ole mi Kwanda. 19 Noto anyun ma ko o toek 
ak bunotik, ago o bikab nganaset agenge ak che tililen, ak che bo 
gotab Jehovah. 20 Kigeteechak eng’ lumdaetab che kiyoktoi 
ak maotik, Kristo Jesu inendet ko koita ne o ne bo luita; 21 ne 
kituiyechin teekset age tugul ne kiginamnyo koek agenge, 
koeet koek hekalut ne tilil eng? Kiptaiyat; 22 kigiteechak ak 
okwek oegu agenge eng’ inendet, ole menyei Jehovah eng’ Tami- 
rmiriet. 


Boisietab Paulo kobarta ung'otietab Jehovah 

Amu nito ane Paulo, kimonjororiotab Kristo Jesu agobo 

okwek Bororiosiek,—2 ngo kiogas agobo tononjinetab 
mieindab Jehovah ne kigigona agobo okwek; 3 ko u ye kigi- 
borua eng’ ng'ang'utiet ung'otiet, ko u ye kiasib asir eng’ tai eng’ 
ngalek che ngering’, 4 si, ye osomani, omuchi oguiye ngo- 
mnatennyu eng’ ung'otietab Kristo; 5 ne kima kiborji werikab 
bik eng’ ibinwek alak ko u ye kageng’ang’ji nguno che kiyoktoi 
chechik che tillen ak maotik eng? Tamirmiriet; 6 kele, 
Bororiosiek ko yamdoikab nametab tuguk, ak yamdoikab 
kebeberwekab borto, ak yamdoikab arorutiet eng’ Kristo Jesu 
eng’ logoiywek che miach, 7 che kigiyaena aek kiboitiot, ko u 
konunetab mieinoto bo Jehovah ne kigigona ko u ye boisiei 
kamuktaennyi. 8 Kigigona mieini, ane, ne a mingin kosiir 
inendet ne ming'in eng’ che tililen tugul: aamji Bororiosiek 
magornatosiekab Kristo che ma isiagaksei; 9 ak kiguiyechi 
bik tugul kit ne u tononjinetab ung'otiet ne kiga kiuny koboch 
kenyisiek che kigosiirto, eng? Jehovah, ne kitoi koyai tuguk 
tugul; 10 si kobiit konaak eng’ kaniset nguno ng'omnatet ne o ne 
bo Jehova eng’ laitornatosiek ak bounatosiek eng? komoswekab 
kipsengwet, II ko u magetab koigeny ne kisib kolewen eng’ 
Kristo Jesu Kiptaiyandennyo; 12 kitinye eng’ inendet nyiga- 
natet ak kamang'unet ne kirikyine inendet amu kiyani inendet. 
13 Eng’ noto anyun asomok ale amat komeak muguiel amu 
nyalilwogikyuk agobo okwek, choto ko torornateng'wong'. 


Saet si kiguiyo Logoiywek che Miach 
14 Amu nito anyun agutung'jini Kwanda, 15 ne nyorune 
inendet kainenywa oret age tugul ne bo gab chi, eng’ kipsengwet 
ak ng'ony, 16 si kobiit kogonok, ko u magornatosiekab toro- 
rnatennyi, ogimegitu eng’ kamuktaet eng’ Tamirmiriennyi eng’ 
chito ne bo orit; 17 si kobiit komeny Kristo mugulelwekwok 
eng’ kayanet; si kobiit, ye otinye tigitik ak lumdaet eng’ 

chamnyet, 18 onyoru kimnatet oguiye koboto tugul che tililen 
ole te tebeesindo ak koindo ak tororindo ak looindo ne wendi 
ng'ony, 19 ak onai chamnyetab Kristo ne siirei naet, si kobiit 
kinyiitak nyiiet tugul ne bo Jehovah. 

20 Ingobunji anyun inendet ne imuchi koyai mising’ inne 
kosiir tugul che kisome anan che kibwati, ko u kamuktaet ne 
boisiei eng? achek, 21 torornatet eng’ kaniset ak eng? Kristo 
Jesu agoi ibinwek tugul che bo koigeny ak koigeny. *Amen. 


Tinyei yamdaet agenge kuurset ne kuursei Jehovah 


Noto anyun, ane ne a kimonjororiot eng’ Kiptaiyat, asomok 

mising’ ale obendate ko u ye nyoljin kuurset ne kigeguurok, 
2 eng’ kaming'inetab ge tugul ak mutyonet, koboto muitaet, 
omuitochinige eng’ chamnyet; 3 ogiilige oribe yamdaet ne bo 
Tamirmiriet eng’ ratutietab kalyet. 4 Agenge borto, ak agenge 
Tamirmiriet, ko u ye kigeguurok eng’ kamang'unet agenge ne bo 
kuurseng'wong'; 5 Kiptaiyat agenge, kayanet agenge, kaba- 
tisanet agenge, 6 Jehovah agenge ne Kwandab tugul, ne bou 
tugul, ak koyamu tugul, ak komi eng’ tugul. 7 Ago kigigochi 
age tugul eng’ achek mieindo ko u kakwaet ne bo konunetab 
Kristo. 8 Mwaei eng’ noto anyun kole, 

Kingotogosta barak, komut luulenik che kigoluul, 

Ak kogochi bik kagochinoik. 

9 (Noto anyun, ng'olyondonito mwaei kole, Kitogosta, ko nee 
anyun kobate kele kichortagei agine kwo komoswekab ng'ony 
orit mising'? 10 Inendet ne kichortagei ko inendet ne kito- 
gosta barak mising' kosiir kipsengwetisiek tugul, si kobiit 
konyiit tuguk tugul.) 11 Ak kiigochi alak koek che kiyoktoi; 
ak alak, maotik; ak alak, che mwaitooti logoiywek che miach; 
ak alak, mestowek ak ko konetik; 12 si koyai che tililen koek 
che igesunotingei, agobo boisietab otisiet, agobo teeksetab 
bortab Kristo: 13 agoi keit achek tugul yamdaetab kayanet, 
ak naetab Weritab Jehovah, agoi keegu chito ne bekyinot, agoi 
kakwaet ne bo etunatetab nyiietab Kristo: 14 si mata keegu 
lagok, che kitoortoi koba komosi ak komosi ak kiiboti eng 
usonet age tugul ne bo konetisiet, eng’ ng'alsetab bik, eng’ ng'- 
omkong’natet, eng’ kaberberisiosiekab lelutiet; 15 ago king'a- 
lali che bo iman eng’ chamnyet, si keegitu eng’ tuguk tugul eng’ 
inendet, inendet ne metit, noto ko Kristo; 16 eng’ inendet 
keropchindos ak kituitos borto tugul, eng’ noto ne konu kebe- 
berta age tugul, ko u kakwautietab boisiet ne bo kebeberta age 
tugul, si kotes borto eng’ teekset ne teechegei inegei eng’ 
chamnyet. 

Sobondo ne bo kotomo kewalage, ak sobondo ne leel 

17 Amwae anyun ni, ak abaoriani eng’ Kiptaiyat, ale si mata 
obendate ko u ye bendoti Bororiosiek agichek, eng? kabwa- 
tutikwak che bo buch, 18 che imenen eng’ nautikwak, che 
kigiyai koek kipsagarek eng’ sobondab Jehovah, amu berberindo 
ne mi eng’ ichek, amu uuindab mugulelwekwak; 19 che 
kiigochigei maget ne ya agobo tuguk che yaachen, amu kigobek 
kosoptos, si koyai simdo tugul eng’ keiyandit. 20 Ago kima 
onetge Kristo ko u noto; 21 ngo kiogas inendet, ak kiginetak 
eng’ inendet, ko u ye mi imanit eng’ Jesu: 22 ale oregu chito 
ne bo keny, noto atebeng’wong’ ne bo atkinye, ne ng'emaksei ko 
u magutik che yaach che bo kenisiet; 23 asi owalage olee- 
lagitu eng’ tainirmirietab nautikwok, 24 ak olaach chito ne leel, 
ne kigiyai eng’ Jehovah eng’ imanda ak tililindo ne bo iman. 


Konetisiosiek che bo sobetab chi ne bo betusiek tugul 


25 Noto anyun oiste lembeita, ong’alaljinige ne bo iman chi 
tugul ak chitab kokwennyi: amu ki kebeberwek age tugul ne bo 
age. 26 Onerech, amoyai tengek: amat kororokto asis kota 
onerektosi: 27 amat ogochi boroindo oindet. 28 Inendet ne 
kigochorso ko matata kochorso: ago kaigai kobois, koyai eng 
eunekyik noto mie, si kobiit kosich kit ne igochin inendet ne 
banani. 29 Amat komong'une ng'olyo age tugul ne ya kutu- 
swekwok, ago noto ne mie ne imuchi koteekso, ko u ye nyolu, 
si kobiit kogochi mieindo icheget che kasei. 30 Ak amogochi 
arogenet Tamirmiriet ne Tilil ne bo Jehovah ne kigindaenak 
ng'okset agoi betutab katiaget. 3r Ingoistogei eng? okwek 
ng'wanindo tugul, ak nyitatet, ak neregek, ak bolatet, ak chu- 
bisiet, koboto yaitiet tugul: 32 ak otebi eng’ talasiet okwege 
eng’ okwege, orirege, ak onyochinige kaat, ko u ye kinyoiywok 
kaat Jehovah agine eng’ Kristo. 

5 Oegu anyun kasubikab Jehovah, ko u lagok che kichamei; 

2 ak obendate chamnyet, ko u ye kichamak Kristo agine, ak 
kogoitogei agobo achek, koek kagochinet ak tiseiywot eng 
Jehovah ne ng'uu ne nyamdut. 3 Ago ko u ye nyoljin bik che 
tililen ko mat ong’alale eng? kwenung’wong’ sokset, ak simdo 
tugul, anan kasetab miat; 4 anan tewernat, anan ng'alaletab 
abusnatet, anan roriot ne bo ng'alek che yaach, manyolu choto: 
ago kaigai kagoitoetab kongoi. 5 Amu ongen nito iman ole, 
mami chi ne soksei, anan chitab simdo, anan ne kasei miat, 
noto ne saei kanamonik, mami eng’ chu ne nyoru borotet eng’ 
bounatetab Kristo ak Jehovah. 6 Amat koberberak chi eng’ 

ng'alek che manamegei ak kiy: amu nyonjin nereknatet ne bo 
Jehovah werikab ngelelnatet amu tuguchuto. 7 Noto anyun, 
amoyai yamdaet agenge ak ichek; 8 amu kio mesundeito eng’ 
betusiek alak, ago o lapkeiyet nguno eng’ Kiptaiyat: obendate 
ko u lagokab lapkeiyet 9 (amu logoiyatab lapkeiyet ko eng’ 
mieindo tugul ak imanda ak imanit), IO si onai noto taachaksei 
eng’ Kiptaiyat; 11 amoyai yamdaet ak boisionikab mesundei- 
to, che matinyei logoek, ago kaigai oger kong’; 12 amu tuguk 
che yaei ichek eng’ ung'ot ko tewernat ngelen kemwa. 13 Ago 
tuguk tugul che kigere kong’ ko ng'ang'aksei eng’ lapkeiyet: 
amu kiy age tugul ne kibortoi ko lapkeiyet. 14 Noto anyun, 
mwaei inendet kole, Kosu, inye ne irue, ak ing'eet eng’ che 
kigobek, ak kokwenyin Kristo. 

15 Oripge anyun mising’ eng’ ole oteptoi eng’? banwekwok, 
ma ko u che ma ng'omen, ago ko u che ngomen; 16 oboisie 
saisiek komie, amu yaachen betusiek. 17 Noto anyun amo- 
berberitu, ago oguiye kit ne u magetab Kiptaiyat. 18 Amat 
obogitye eng’ maiyek, che ibu maget ne ya, ago ingonyiiak 
Tamirmiriet; 19 ong'alaljinige eng’ tienwogikab kalosunet ak 
tienwogik ak tienwogikab tamirmiriet, otieni tiendo ne rurei eng’ 
mugulelwekwok eng’ Kiptaiyat; 20 ogoitoi kongoi kotugul 
agobo tuguk tugul eng’ kainetab Kiptaiyandennyo Jesu Kristo, 
ogochini Jehovah, inendet Kwanda; 21 oming’injige ge eng’ 
kaiyweisietab Kristo. 


Sobetab gab chi ne bo Kristo 

22 Osotichu, ogas it manong'otaikwok, ko u ye ogase it 
Kiptaiyat. 23 Amu manong'otiot ko metitab osotiot, ko u 
Kristo agine ne metitab kaniset, inendet yetindetab borto. 
24 Ago ko u ye kase it kaniset Kristo, ko u noto agichek osotik 
eng’ manong'otaikwak eng’ kiy age tugul. 25 Manong'otaichu, 
ocham osotikwok, ko u Kristo agine ne kicham kaniset, ak kogoi- 
togei agobo inendet; 26 si kobiit kotaban, ko kagotilil eng’ 
kaunetab beek eng’ ng'olyot, 27 si kobiit komutyigei kaniset, 
noto ne bo torornatet, ne matinyei kunenden anan siring'ut 
anan kiy age tugul ne u noto; ago koek ne tilil ne matinyei tisia. 
28 Ko u noto kanyolji manong'otaik agichek kocham osotikwak 
ko u ye chamei borwekwak ichegei. Inendet ne chamei 
osotiondennyi kochamegei inegei: 29 amu mami chi ne 
wechei bortanyi; ago baei ak koribei, ko u kit ne yachin Kristo 
agine kaniset; 30 amu ki kebeberwek che bo bortanyi. 
31 Amu ng'olyondoni, kobagaktoi chi kwandanyi ak kamet, ak 
konamgei ak osotiondennyi; ak koek icheget tuwai borto 

agenge. 32 O ung'tioni: ago ang'ilali agobo Kristo ak 
kaniset. 33 Ago ingocham chi age tugul osotiondennyi, ko 
u ole chamdogei; ak ingogonyit osotiot manong'otiondennyi. 

Lagochu, ogas it sigikwok eng’ Kiptaiyat: amu mie nito. 

2 Teech kwandang'ung' ak komet (nito ng'atutiet ne bo tai 
ne boto kayomiset), 3 si kobiit komieit eng’ inye, si kota iwe 
keny eng’ ng'ony. 4 Ak okwek, kwanisiechu, amotachatachi 
lagokwok, si konerekso: ago obai ichek eng’ kotigonet ak 
kateunetab Kiptaiyat. 

5 Otwogichu, ogas it ichek che kiptainikwok eng’ borto, eng’ 
kaiyweisiet ak botanet, eng? muguleldo tugul, ko u ye ogase it 
Kristo; 6 ama eng’ otwoknatet ne kigeerei, ko u che iboiboi 
bik; ago ko u otwogikab Kristo, oyae magetab Jehovah eng’ 
muguleldo; 7 oyae boisiet eng? chamnyet, ko u eng’ Kiptaiyat, 
ama eng’ bik: 8 ongen ole kiy age tugul ne mie ne yaei chi age 
tugul, kotun taachei noto kogeny eng’ Kiptaiyat, ngo ratat anan 
ngotiagat. 9 Ak okwek kiptainichu, oyachi ichek ak okwek ko 
u noto, amorasyini: ongen ole mi kipsengwet Kiptaiyandenywa 
ak ko neng’wong’, ama mi eng’ inendet tiytiet ne bo bik. 


Karik che bo Kristianindet 

10 Ne bo let anyun, oegu che kimen eng’ Kiptaiyat, ak eng’ 
kimnatetab kamugennyi. 11 Olaach karikab luget komugul che 
bo Jehovah, si kobiit omuch ogirinde kaberberisiosiekab oindet. 
12 Amu ma bo kabelennyo bo ge borto ak korotik, ago bo 
laitornatosiek, ak kimnatosiek, eng? bounikab ng'onyuni che 
bo mesundeito, eng? lugosiekab tamirmirik che bo yaitiet 
eng’ komoswekab kipsengwet. 13 Noto anyun onam karikab 
luget komugul che bo Jehovah, si kobiit omuch ogirinde eng’ 
betut ne ya, ak ye kaoyai tugul, otononse. x4 Otononse anyun, 
ko kaogermen suenutikwok eng’ imanit, ak ko kaolaach karnetab 
teget ne bo imanda, 15 ak ko kaoratyi kelyekwok bekyinet ne bo 
logoiywek che miach che bo kalyet; 16 ak onam koboto chun 
tugul long’etab kayanet, ne omuchi omise kipchabonik tugul che 
bo mat che bo inendet ne ya. 17 Ak onam kutwetab yetunet, ak 
rotwetab chok ne bo Tamirmiriet, noto ng'olyotab Jehovah. 
18 Osa betusiek tugul eng’ Tamirmiriet koboto saet tugul ak 
kagaigaet, ak oripsei eng? noto eng’ kagiiletab ge tugul ak 
kagaigaet agobo tugul che tililen. 19 Ak agobo ane, si kobiit 
kegona twegunet, ayat kutinnyu, abarta eng’ nyiganatet ung- 
otiet ne bo logoiywek che miach, 20 amu a tononjinindet ne bo 
noto eng’ sirimwek; si kobiit ang’alal eng’ choto eng’ nyigana- 
tet, ko u ye nyolu amwa. 

Ng'alek che bo let 

21 Ago si kobiit onai ak okwek ng'alekyuk, ole ateptoi, 
komwawok tuguk tugul Tukiko, chamanet ne ketupche ne 
kiboitiot ne kiyani eng' Kiptaiyat: 22 ne koayokwok agobo 
ng'olyondonito, si kobiit onai ng'alekyok, ak kogaigai inendet 
mugulelwekwok. 

23 Ingotebi kalyet koboto tupchosiek, ak chamnyet ak 
kayanet, che bunu Jehovah Kwanda ak Kiptaiyat Jesu Kristo. 
24 Ingoteb mieindo koboto ichek tugul che chamei Kiptaiya- 
ndennyo Jesu Kristo eng’ atepto ne ma ng'emaksei. 


BARUETAB PAULO NE KIYOKTOI NE KISIRJI 
PILIPIK 


Kagatet 
Paulo ak Timoteo, otwogikab Kristo Jesu, kisirjini tugul che 
tililen eng? Kristo Jesu che mitei Pilipi koboto ribikab 
kaniset ak kiboitinik: 2 Ingoteb mieindo kobotok ak kalyet 
che bunu Jehovah Kwandanyo ak Kiptaiyat Jesu Kristo. 


Kongoi ne bo Paulo koboto boiboiyennyi 


3 Amwachini Jehovah nenyu kongoi agobo kabwatennyu 
tugul ne abwatok, 4 eng? somennyu age tugul agobo okwek 
tugul, asome eng? somennyu eng’ boiboiyet kotugul, 5 amu 
yamdaeng'wong' eng’ logoiywek che miach koboch betut ne 
bo tai agoi betuni; 6 angen komie ng'olyondonito, ale inendet 
ne kitoi boisiet ne mie eng? okwek koyaei kosulda agoi betutab 
Jesu Kristo: 7 ko u ye mie eng’ ane abwat ko u nito agobo 
okwek tugul, amu omi muguleldanyu, amu eng’ monjororna- 
tennyu, ak eng’ ripset ak kagimitetab logoiywek che miach, 
okwek tugul ko o yamdoik kobota eng? mieindo. 8 Amu 
Jehovah baoriandennyu, ko u ye ating’enok okwek tugul emosto 
eng’ rirenosiekab Kristo Jesu. 


Saet ne sachin Paulo bik che somani baronokyik 
9 Ak ni ko saennyu ale kotesak chamnyeng’wong’ mising’ 
inne eng’ naet ak kaguiyet tugul; ro si kobiit onai komie 
tuguk che bo telunatet; si kobiit oegu che matinyei kenisiet, che 

matinyei kanagut agoi betutab Kristo; I1 ko o nyiitotin eng’ 
logoekab imanda, che bunu Jesu Kristo, agoi torornatet ak 
kalosunetab Jehovah. 


Tuguk che kibiitune ratet ne kigirat Paulo 

12 Ago amache, che kitupche, ale, onai ole tuguk che kibwa- 
nja, ko kigotoret logoiywek che miach koba tai; 13 kot kotook 
monjorornatennyu agobo Kristo eng’ askarik tugul che bo gab 
laitoriat, ak eng’ bik alak tugul; 14 ak tinyei che chang’ eng’ 
che kitupche eng’ Kiptaiyat nyiganatet ne o kosiir, komwaita 
ng'olyotab Jehovah ama eng’ kaiyweisiet, amu tinyei kamang'u- 
net agobo monjorornatennyu. 15 Amdoi alage Kristo eng’ 
ng'etkonda, ak suriet; koamdoi alage agichek eng’ kabwatutik 
che miach; 16 amdoi alage eng? chamnyet, kongen kole 
kigindea arib logoiywek che miach: 17 ago amdoi alage Kristo 
eng’ toiyet, ma eng’ mugulelwek che leelach, kolen teswa nyalilda 
eng’ monjorornatennyu. 


Kibaibai Paulo amu kigiamdoi Kristo 


18 Nee anyun? Kobate kityo eng’ oret age tugul, ngo eng’ 
kenisiet anan ngo eng’ imanit, keamdoi Kristo; ak abaibai 
eng’ noto, ee, ak ta abaibaitu. 19 Amu angen ale walaksei nito 
koegu yetunennyu, eng’ someng’wong’, ak ne konu Tamirmi- 
rietab Jesu Kristo. 20 Ko u eng’ kagenisiennyu ne ageni 
mising’ ak kamang'unennyu, ale magigona alilan eng’ kiy age 
tugul, ago eng’ nyiganatet tugul, ko u kotugul, ko u noto agine 
nguno kitorori Kristo eng’ bortanyu, ngo eng’ sobondo, anan 
eng’ meet. 


Kaigai sobet anan meet? 


21 Amu eng’ ane ngasobe ko Kristo, ak ngamee ko borotet. 
22 Ago ngasobe eng’ borto,—ngo nito logoekab boisiennyu, ko 
mangen anyun ne aleweni. 23 Amu kagigiikya kwenutab tuguk 
aeng’, atinye maget awa ketebi ak Kristo; amu mie noto mising’ 
kosiir: 24 ago ngatebi eng’ borto konyolu kosiir agobo okwek. 
25 Ak atinye kamang'unoni, ak angen ale atebye, ee, ak ta 
atebye kobotok okwek tugul, agobo teseng’wong’ bo tai ak 
boiboiyet eng’ kayanet; 26 si kobiit kotesak kalosuneng’wong’ 
eng’ Kristo Jesu eng’ ane, amu ami kobotok kogeny. 


Komwachin bik konyiganitu 
27 Ago ingoek atebeng'wong' ne nyoljin logoiywek che 
miach che bo Kristo: si ngot anyo ageerok anan ngo mami ane, 

amuchi agas agobo atebeng'wong'”, kele otonondosi komie eng’ 
tamirmiriet agenge, eng? muguleldo agenge ogiilige agobo 
kayanetab logoiywek che miach; 28 amat komuok bunik eng’ 
kiy age tugul: noto kaborunet ne toogunot ne bo luset eng’ 
ichek, ago bo yetuneng’wong’, ak bunu noto Jehovah; 29 amu 
kigigonok agobo Kristo, ma oyan inendet kityo, ago onyalilye 
agobo inendet: 30 otinye lugonoto kiogeerena, ak ogase 
nguno kele mi eng’ ane. 


Komakyin bik yamdaet agenge 
Ngo mitei anyun kagaigaet age tugul eng’ Kristo, ngo mi 
saisaet age tugul ne bo chamnyet, ngo mi yamdaet age tugul 
ne bo Tamirmiriet, ngo mi rirenosiek ak rirge, 2 osulde anyun 
boiboiyennyu, si oegu che bo kabwatet agenge, otinye chamnyet 
agenge, o bo yamdaet agenge, che bo maget agenge. 


Komakyin bik kaming'inetab ge 
3 Amoyai kiy age tugul eng’ toiyet, anan eng’ kalosunetab ge, 
ago eng’ kaming'inetab ge ne bo naet, koiiti chi age tugul 
chito age kole kaigai kosiir inendet; 4 amat kogeer chi age 
tugul eng’ okwek tugukyik kityo, ago chi age tugul eng’ okwek 
kogeer tugukab bik alak agichek. 


Kaborunet ne bo Jesu ne ibortoi kaming'inetab ge ak esioetab ge 

5 Ingotebenok ateboni, ne kimi agine eng? Kristo Jesu: 
6 ne, nganda kitinyei itondab Jehovah, ko ma iit kole kit ne 
bo kamanut ne o kole kogergeit ak Jehovah, 7 ago kiyaigei 
inendet koek buch ak konam itondab otwogindet, kogergeit 
ak bik; 8 ak kingotook eng’ itondab chi, koming'ingei, kogas 
it agoi meet, ee, meet ne bo kimurtoiyot. 9 Noto anyun, 
kiitoror Jehovah inendet mising’, ak kogochi inendet kainet ne 
siirei kainet age tugul; 10 si kobiit kogutuny kutundo age tugul 
eng’ kainetab Jesu, age tugul ne mi kipsengwet ak ne mi ng'ony 
ak ne mi ng'ony orit, II si kong'any ng'elyepta age tugul kole 
Jesu Kristo ko Kiptaiyat, agoi torornatetab Jehovah Kwanda. 


Kanyol kosulda sorunet eng’ atebetab chi 
I2 Noto anyun, chamanikyuk, ko u ye koogase it kotugul, 
ma ye ami kityo, ago nguno ye mami, ogase it kosiir, oboisie 
yetuneng'wong' kosulda eng’ kaiyweisiet ak botanet; 13 amu 
Jehovah ne boisiei eng? okwek si omach, ak oboisie agine, agobo 
magennyi ne mie. 14 Oyai tuguk tugul ama eng’ kang'unyng'- 
unyosiek ak tiiyosiek; 15 si kobiit oegu che matinyei lelut ak 

ko libwoben, lagokab Jehovah che matinyei kunenden eng’ 
kwenutab ibinda ne kunur ak ko mastaat, che oluu eng’ kwenu- 
nywa ko u lapkeiyosiek eng' ng'ony, 16 obortoi ng'olyotab 
sobondo; si kobiit anyor ne alosunege eng’ betutab Kristo, ale 
kima alabat buch anan aboisie buch. 17 Ee, agot ngerong’ja 
baragutab kaptisisiet ak otisietab kayaneng’wong’, ko abaibai, 
ak agasige kobotok okwek tugul: 18 ak ko u noto oboiboitu ak 
okwek, ak ogasge kobota. 


Timoteo f 

19 Ago amang'u eng’ Kiptaiyat Jesu ale ayokwok Timoteo 
ko negit, si anyor agane kagaigaet ne mie, ye kaanai atebe- 
ng'wong'. 20 Amu matinye chi age ne kergei kabwatennyi ak 
nenyu, ne ribei iman atebeng'wong'. 21 Amu cheng'ei ichek 
tugul chechuak, ma tuguk che bo Jesu Kristo. 22 Amu ongen 
atebennyi komie, ole, ko u lakwet ak kwanda, ko kibois kobota eng’ 
logoiywek che miach. 23 Amang’u anyun ale, ayokwok inendet 
nguno, eng’ sait ye kaageer ole ateptoi: 24 ago amang'u eng’ 
Kiptaiyat ale anyone anendet agane ko negit. 


Epaprodito 

25 Ago kiabwat ale nyolu ayokwok Epaprodito, tupchennyu 
ne kiboitiot ne kiboisiei tuwai ne askarindet kobota, ak ko 
neng’wong’ ne kiyoktoi ak toretindet agobo tuguk che amakyi- 
nige; 26 amu kiting'enok emosto okwek tugul, ak kitinyei 
nyalilda ne o, amu kiogas kele kimiani inendet: 27 amu 
kimian iman, kot ko negit kome: ago kirire Jehovah inendet; 
ago ma eng’ inendet kityo, ago eng’ ane agane, si manyoru 
arogenet eng’ arogenet. 28 Kayogu inendet anyun eng’ 
kagiiletab ge ne o, si, ye ogeer inendet kogeny, omuchi oboiboitu, 
si kowisisit arogenennyu. 29 Otaach inendet anyun eng’ 
Kiptaiyat eng’ boiboiyet tugul; ak ogonyit che u noto: 30 amu 
ki negit kome agobo boisietab Kristo, ko marire sobondanyi si 
konyiitwa kit ne ki rartaat eng’ boisieng’wong’ ne kioboisiewa. 


Matilei kiy atebet ne bo sang’ inegei 
Ne bo let anyun, che kitupche, oboiboitu eng’ Kiptaiyat. 
Ma kaiimet iman eng’ ane asirwak tuguchuto, ago toretok 
okwek. 2 Oribege sesenik, oribege yaikab yaitio, oribege 
ichek che tilegei: 3 amu ki kamuratanet achek, che saei eng’ 
Tamirmirietab Jehovah, ak kilosuge eng? Kristo Jesu, ama 
kitinye kamang'unet eng’ borto: 4 agot ngamuchi amang'ge 

agot eng’ borto: ngobwati chi age tugul kolen tinyei kamang'u- 
net eng’ borto, ko a siirtoot. 5 Kigimuratana eng’ betut ne bo 
sisiit, a bo keswekab Israel, a bo oretab Benjamin, Hebranindet 
ne bo Hebranik; eng’ ng'alekab Ng'atutiet, ko a Parisaindet; 
6 eng’ kagiiletab ge, ko kiausaus kaniset; eng’ imanda ne mi 
eng’ Ng'atutiet, ko matinye lelut. 


Komakyingei Paulo mising’ konamgei ak Kristo 


7 Ago tuguk che ki borotet eng’ ane, ko kiaiit chuto koek 
tugun che kigobetyo amu Kristo. 8 Ee iman, ak aiiti tuguk 
tugui koek tugun che kigobetyo amu telunatet ne bo naetab 
Kristo Jesu Kiptaiyandennyu: kigobetwa tuguk tugul amu 
inendet, ak aiiti ale busagariek, si kobiit anyor Kristo, 9 ak 
kenyorua eng’ inendet, ko matinye imandanyu, noto ne bo 
Ng'atutiet, ago noto ne bunu kayanet eng’ Kristo, imanda ne bo 
Jehovah eng’ kayanet: To si kobiit anai inendet, ak kamuktaet 
ne bo ng'eetyennyi, ak yamdaet ne bo nyalilwogikyik, kiroge- 
ndoena meennyi; II si kobiit anyor eng’ or age tugul aiityi 
ng'eetyetab che kibek. 12 Ma kele kianyoru, ama kele kiaegu 
ne igesunotgei: ago agiiljinige tai, si kobiit anam noto ne kiigo- 
chi Kristo Jesu konamena. 13 Che kitupche, maiiti ane ale 
kaanam: ago ayae kit agenge, autie tuguk che mi let eng’ ane, 
ayogochinige tuguk che mi tai. 14 Agiiljinige tai, ait ole boch 
melekto ne bo kuuretab barak ne bo Jehovah eng’ Kristo 
Jesu. 15 Noto anyun, ongibwat achek che kigesunotinge ko u 
noto: ak ngobwat kiy ne ter eng’ ng'olyo age tugul, ko ta kong’a- 
ng'wok Jehovah nito agine: 16 ago, yoto kogeit, ko onge- 
bendate ng’atutionoto. 


Kaborunetab Paulo ne kanyol kisub 

17 Che kitupche, oegu che yaei tuguk che ayae, ak ogeer 
ichek che bendoti ko u kaborunet ne ogeerenech. 18 Amu 
bendoti che chang? che kiamwawok kotugul agobo ichek, ak 
nguno amwawok eng’ rirek, ale icheget ko bunikab kimurtoi- 
yotab Kristo: 19 ne kagesunenywa ko luset, ne cheptalelinywa 
ko moet, ne kalosunenywa ko tewernatenywa, che ibwati 
tugukab ng'ony. 20 Amu ki bikab kipsengwet: che kigeni 
Yetindet kobun oloto, Kiptaiyat Jesu Kristo: 21 ne tun walei 
koleelit bortanyo ne bo nyerotiet, si kobiit kogergeit ak bortanyi 
ne bo lilindo, eng? kamugonato imuchi koyai tuguk tugui kogas 
it inendet. 

Kotigonutik 
Noto anyun, tupchosiekyuk chamanik, che ating'e emosto, 
boiboiyennyu ak kutwennyu,olumdege anyuneng’ Kiptaiyat, 
chamanikyuk. 

2 Asome mising' Euodia, ak asome mising? Suntuke, koek 
che bo kabwatet agenge eng’ Kiptaiyat. 3 Ee, asomin aginye, 
kiboitiot ne bo iman kobota, ale toret kobogorisiechu, amu 
kigiboisiei tugul eng? logoiywek che miach, koboto Klement 
agine, ak chun alak che ki kiboitinik tugul, che mi kainaikwak 
bukuitab sobondo. 

4 Oboiboitu eng’ Kiptaiyat kotugul: ak amwae kogeny ale, 
Oboiboitu. 5 Ingonaak mutyoneng'wong' eng? bik tugul. 
Kagorik Kiptaiyat. 6 Amogereri met eng? kiy age tugul; 
ago eng’ kiy age tugul ko eng’ saet ak somet koboto kongoi, 
ingonaak somutikwok eng? Jehovah. 7 Ak ribei kalyetab 
Jehovah, ne siirei kaguiyet tugul, mugulelwekwok ak kabwatuti- 
kwok eng’ Kristo Jesu. 

8 Ne bo let anyun, che kitupche, tuguk alak tugul che bo 
imanda, alak tugul che bo teegisto, alak tugul che bo imanda, 
alak tugul che tililen, alak tugul che chamotin, alak tugul che 
kimwaitoe ne mie; ngo mi miein age tugul, ak ngo mi kalosunet 
age tugul, obwat tuguchuto. 9 Tuguk che kionetge ak che 
kiotaach ak che kiogas ak che kiogeer eng’ ane, oyai tuguchuto : 
ak koteb kobotok Jehovah ne bo kalyet. 


Komwaei Paulo kongoi amu aiyebindab Pilipik 

IO Ago koabaibaitu mising? eng? Kiptaiyat, ale koobwata 
kogeny nguno, ko kagobata betusiek che chang’; ko u ye 
kootinye kabwatonoto iman, ago kima otinye boroindo. 11 Ma- 
ng'alali amu matinye kiy: amu kianetge, eng’ atebet age tugul 
ne atinye ale, yama ko u noto. 12 Angen ole ateptoi eng’ 
terterindo, ak angen ole ateptoi ye katesak tuguk: eng’ kiy age 
tugul ak eng’ tuguk tugul, ko kianetge ung'otietab biyendo ak 
rugutet, anyor che chang’ ak abanan. 13 Amuchi ayai tuguk 
tugul eng inendet ne igimita. 14 Ago kioyai ne mie, amu 
kiotinye yamdaet eng’ nyalildanyu. 15 Ak ongen okweget 
okwek Pilipik, ole eng’ taunetab logoiywek che miach, ye kinga- 
we eng? Makedonia, ko ma biit kaniset ne kitinyei yamdaet 
kobota eng’ ng'olyotab kagoitoet ak taaget, kobate okwege kityo; 
16 amu agot eng’ Tesalonika ko kioyokwa atkai tugul tuguk che 
kiabanani. 17 Ma kele acheng'e konunet; ago acheng'e 
logoek che tesoksei eng’ koiteng'wong'. 18 Ago atinye tuguk 

tugul, ak che siirtoot: a biyong'ot, amu kiataach eng’ Epapro- 
dito tuguk che kibunwok, che bo ng'uunet ne nyamdut, tisei- 
ywot ne taagaksei, ne iboiboi Jehovah. 19 Ago inyiitwok 
Jehovah nenyu kit age tugul ne obononi ko u magornatosiekyik 
eng’ torornatet eng’ Kristo Jesu. 20 Nguno anyun ingobunji 
Jehovah nenyo, inendet Kwandanyo, torornatet koigeny ak 
koigeny. *Amen. 

21 Ogat age tugul ne tilil eng’ Kristo Jesu. Igatok tupchosiek 
che mi kobota. 22 Igatok tugul che tililen, mising’ ko icheget 
che mi gab Kaisari. 

23 Ingoteb mieindab Kiptaiyat Jesu Kristo koboto tamirmi- 
rikwok. 


BARUETAB PAULO NE KIYOKTOI NE KISIRJI 
KOLOSAIK 


Kagatet 


Paulo, ne kiyoktoi ne bo Kristo Jesu eng’ magetab Jehovah 

ak Timoteo tupchennyo, 2 kisirjini che tililen che kitupche 
che iyanotin eng’ Kristo, che mi Kolosai: Ingotebi kobotok 
mieindo ak kalyet che bunu Jehovah Kwandanyo. 


Kongoi ak saet 

3 Kigochini kongoi Jehovah Kwandab Kiptaiyandennyo Jesu 
Kristo, kesaiywok kotugul, 4 ye kingegas agobo kayaneng’wong’ 
eng’ Kristo Jesu, ak chamnyet ne oting'e tugul che tililen, 
5 amu kamang'unet ne kigegonoruok eng’ kipsengwet, ne kiosib 
ogas eng’ ng'olyotab imanit ne bo logoiywek che miach, 6 ne 
kigoityok; ko u ole teptoi agine eng’ ng'ony komugul koiyiei 
logoek ak ko tesoksei, ko u eng’ okwek, koboch betut ne kiogas 
ak onai mieindab Jehovah eng’ iman; 7 ko u ye kionetge eng’ 
Epapra chamanennyo ne kiboisiei tugul, ne kiboitiot ne iyanat ne 
bo Kristo agobo achek, 8 ne kiiboruech chamnyeng’wong’ ne 
mi eng’ Tamirmiriet. 

9 Amu nito anyun, ko magimete kesa ak kesom agobo okwek 
koboch betut ye kingegas, kele konyiiak naetab magennyi eng’ 
ng'omnatet tugul ne bo tamirmiriet ak kaguiyet, 10 si obendate 
ko u ye nyolu eng’ Kiptaiyat, oboiboi inendet, oitosi logoek eng’ 
boisiet age tugul ne mie, ak otesage eng’ naetab Jehovah; 
11 kigimitok eng’ kamuktaet tugul, ko u kamugetab tororna- 
tennyi, agoi muitaet tugul ak talasiet eng’ boiboiyet, 12 ogo- 

chini kongoi Kwanda, ne kiyaech keegu che nyoljin keyamde 
borotetab che tililen eng’ lapkeiyet; 13 ne kisoruech kemong- 
une kimnatetab mesundeito, ak kouutech kebe bounatetab 
Werit ne bo chamnyennyi; 14 ne kitinye eng’ inendet katia- 
gennyo, nyoetab kaat ne bo tengekwogikyok. 


Kristo inendet ak boisiennyi 


15 Inendet itondab Jehovah ne ma toogu, inendet ne kisib 
kesich eng? kit age tugul ne kigitoi keyai; 16 amu kigitoi 
keyai tuguk tugul eng’ inendet, che mi kipsengwetisiek ak che 
mi ng'ony, tuguk che toogu ak tuguk che ma toogu, anan 
laitornatosiek, anan kiptainatosiek, anan bounatosiek anan 
kimnatosiek; kigitoi keyai tuguk tugul eng’ inendet ak ko bo 
inendet; 17 ak bo tai inendet eng’ tuguk tugul, ak namegei 
tuguk tugul eng’ inendet. 18 Ak inendet metitab borto, noto 
kaniset: inendet taunet, taunindetab che kimong’? eng’ che 
kibek; si kobiit koek ne o eng’ tuguk tugul. 19 Amu kichamak 
komie kele komeny nyiiet tugul eng’ inendet; 20 si kotuiye- 
chigei tuguk tugul inendet, ye kingo kagoyai kalyet eng’ koroti- 
kab kimurtoiyondennyi; eng’ inendet, ngo tuguk che mi 
ng'ony anan tuguk che mi kipsengwetisiek. 21 Ak nganda kio 
kipsagarek eng? betusiek che kigosiirto, ak kio bunik eng’ 
kabwatutikwok eng’ boisionikwok che yaachen, ko kagotuiyok 
inendet nguno, 22 eng’ bortanyi ne bo banyek, eng? meet, si 
kobiit komutak ko o tililen ko motinye tisia, amotinyei kiy ne 
kiruogunenok eng’ tainnyi: 23 ngotebi iman eng’ kayanet, 
ko o lumdootin ak ko o tononiotin komie, ama kiistok eng’ 
kamang'unetab logoiywek che miach che kiogas, che kigiamda 
eng’ yautiet tugul eng’ kureretab kipsengwet; kigiyaa ane Paulo 
amu noto aek kiboitiot. 


Koboisiei Paulo kibagenge ak Kristo 

24 Abaibai anyun nguno eng’ nyalilwogikyuk agobo okwek, 
ak anyiiti eng? komostanyu noto ne rarunot agobo nyalilwogikab 
Kristo eng? bortanyu agobo bortanyi, noto kaniset; 25 ak, 
kigiyaa agobo noto aek kiboitiot, eng? tononjinetab Jehovah ne 
kigigona amu okwek, si ayai ng'olyotab Jehovah kosulda, 
26 ung'otiet ne kigiuny koboch kenyisiek tugul che kigosiirto ak 
ibinwek: ago nguno ko kagiborji chechik che tililen, 27 che 
kicham Jehovah kong’ang’ji kit ne u magornatosiekab torornatet 
ne bo ung'otionito eng’ Bororiosiek, noto Kristo eng? okwek, 
kamang'unetab torornatet: 28 inendet ne kimwaitoi, ak 
kiteechini chi age tugul ak kineti chi age tugul eng’ ng'omnatet 

tugul, si kobiit kimut chi age tugul kogesunotgei eng’ Kristo; 
29 abirtochinige agine noto, agiilige ko u boisiennyi, ne boisiei 
eng’ ane eng’ kamuktaet. 

Amu amache onai ole agiilige mising' agobo okwek, ak 

ichek che mi Laodikia, ak alak tugul che tomo kogeera 
togoch eng’ borto; 2 si kobiit kigaigai mugulelwekwak, ak 
keropchin eng’ chamnyet, ak eng’ magornatosiek tugul che bo 
nyiietab kaguiyet, si kobiit konai ichek ung'otietab Jehovah, 
inendet Kristo, 3 kigiuny eng’ inendet konoraik tugul che bo 
ng'omnatet ak naet. 


Katuiyet koboto Kristo. Kiteechin bik si maiyan ng'omnato- 
siek che ma bo iman 

4 Amwae nito ale, si magenak chi age tugul eng’ ng'alekab 
lomset. $ Amu agot ngo mami ane eng’ borto, ami kobotok 
eng’ tamirmiriet, ko abaibai eng’ atebeng’wong’, ne ageere, ak 
kimnatetab kayaneng’wong’ eng’ Kristo. 

6 Ko u ye kiotaach anyun Kristo Jesu Kiptaiyat, obendate eng’ 
inendet, 7 ko o lumdootin akko o teegotin eng’ inendet, ak kigimi- 
tok eng’ kayaneng’wong’, ko u ye kiginetak, otese omwae kongoi. 

8 Oripge si maluulok chi age eng’ ng'omnatennyi ak kabe- 
rberisiet ne bo buch, eng’ bitonwekab bik, eng’ konetisiosiek 
che bo tai che bo ng'ony, ak ma eng’ Kristo: 9 amu menyei 
eng’ inendet eng’ borto nyiiet tugul ne bo Jehovah, r0 ak 
keyaok oegu che nyiitotin eng’ inendet, ne metitab bounatet 
tugul ak kimnatet: 11 kigimuratanak eng’ inendet eng’ 
kamuratanet ne kima kiyae eunek, eng’ istoetab bortab banyek, 
eng’ kamuratanetab Kristo; 12 ko kagetubok koboto inendet 
eng’ kabatisanet, ak kiging’eetak eng’ noto koboto inendet amu 
kayanet eng’ yaet ne yaei Jehovah, ne kiing'eet inendet ko- 
mong’ eng’ che kibek. 13 Ak okwek, che kio begunotin eng’ 
yaitwogikwok ak borwekwok che ma kimuratan, kiisoobok 
okwek, koboto inendet, ko kagonyoiywech kaat yaitwogikyok 
tugul; 14 ko kagobuch siret ne bo arorutik ne kiga kogikyech, 
ne kiranyech: ak kigoisto, kobirji kimurtoiyot; 15 ko kagorek 
bounatosiek ak kimnatosiek, kobor kotook, koterteri ichek eng’ 
kimurtoiyot. 

16 Noto anyun amat koruokwok chi age tugul agobo amitwo- 
gik, anan agobo che kieei, anan agobo betutab igorta anan agobo 
arawet ne kaleel anan betutab sabato: 17 che uruetab tuguk che 
bwanei; ago borto ko bo Kristo. 18 Amat korebenak chi 
melektang’wong’ eng’ oret ne machei inendet, ne bo kaming’i- 
netab ge ak kalosunetab malaikaisiek, ak kogimitegei tuguk che 

kigogeer, ak komene kabwatutikyik che bo borto, 19 ama 
namei komie Metit, ne nyorune borto tugul teset eng’ teset ne 
bunu Jehovah, ko kagonyor tugul, ak konamatgei eng’ kebe- 
berwek ak tigitik. 

20 Ko u ye kiobegu koboto Kristo omong'une konetisiosiek 
che bo tai che bo ng'ony, amu nee anyun si ogas it arorutik, ko u 
ye osoptosi eng? ng'ony, 21 amonam, anan ochamjam, anan 
otwa 22 (betos tuguchuto tugul ye kiboisie), ko u ng'atutik ak 
konetisiosiekab bik? 23 Tinyei tuguchoto kaborunet ne bo 
ng'omnatet eng’ chamet ne bo kalosunet, ak eng’ kaming’inetab 
ge, ak nyalilda ne kinyalili borto; matoreti kiy age tugul eng’ 
katerteretab magutikab borto. 


Tuguk che biitune ng'eetyet ne king'eetosi ak Kristo 


Ko u ye kiong'eetye anyun koboto Kristo, ocheng’ tuguk che 
mi barak, ole mi Kristo kotebyei eng? eutab tai ne bo 
Jehovah. 2 Obwati tuguk che mi barak, ma tuguk che mitei 
ng'ony. 3 Amu kiobegu, ak kigiuny sobonwekwok koboto 
Kristo eng’ Jehovah. 4 Ye tun took Kristo, ne inendet sobo- 
ndanyo, otoogu anyun ak okwek koboto inendet eng’ torornatet. 

5 Obar anyun kebeberwekwok che mitei ng'ony; sokset, 
simdo, magutik che samisen, maget ne ya, ak kasetab miat, noto 
saetab kanamonik; 6 nyonjin nereknatetab Jehovah werikab 
ngelelnatet amu tuguchoto; 7 eng’ tuguchoto che kiobendote 
ak okwek eng’ tai, ye kita omenye eng’ tuguchuto. 8 Ago nguno 
olakte ak okwek tuguchuto tugul; neregek, nyitatet, yaitiet, 
chubisiet, ak ng'alalet ne bo tewernatet eng? kutuswekwok : 
9 amomwachige lembech, amu kioregu chito ne bo keny 
koboto boisionikyik, 10 ak koolaach chito ne leel, ne kiwalei 
koleelit agoi naet kogergeit ak itondab inendet ne kiyai inendet: 
11 ole mating'e boroindo Yunanindet ak Yahudiot, ne imura- 
tanat ak ne ma imuratanat, bunotio, Sitiaindet, ne otwogin, ne 
itiagat: ago Kristo ko tugul ak eng’ tugul. 

12 Noto anyun, amu o lewenaikab Jehovah, che tililen ak ko o 
chamanik, olaach muguleldo ne bo rirenetab ge, talasiet, 
kaming’inetab ge, mutyonet, ak muitaet; 13 omuitochinige, 
ak onyochinige kaat okwege, ngo tinyei chi age tugul ng'olyo 
eng’ age: agot ko u ye kinyoiywok kaat Kiptaiyat, oyai ko u noto 
ak okwek: 14 ak otes eng’ tuguchuto tugul chamnyet, noto 
ratutiet ne bo kagesunatetab ge. 15 Ak ingoboi kalyetab Kristo 
mugulelwekwok, noto ne kigiguurjok eng? borto agenge; ak 
oegu che tinyei kongoi. 16 Ingomenyok ng'olyotab Kristo 

eng’ magornatet, eng’ ng'omnatet tugul onetige ak oteechinige 
eng' tienwogikab kalosunet ak tienwogik ak tienwogikab 
tamirmiriet, otienjini Jehovah eng? mieindo eng? mugulelwe- 
kwok. 17 Ak kit age tugul ne oyae, eng’ ng'olyot anan eng’ 
boisiet, oyai tugul eng’ kainetab Kiptaiyat Jesu, omwachini 
Jehovah Kwanda kongoi eng’ inendet. 


Sobetab gab chi ne bo Kristo 


18 Osotichu, ogas it manong'otaikwok, ko u ye nyolu eng’ 
Kiptaiyat. 19 Manong'otaichu, ocham osotikwok, amogochi 
ng'wanindo. 20 Lagochu, ogas it sigikwok eng’ tuguk tugul, 
amu iboiboi nito mising’ Kiptaiyat. 21 Kwanisiechu, amota- 
chatachi lagokwok, si mailuuk mugulelwekwak. 22 Otwogichu, 
ogas it eng’ tuguk tugul ichek che kiptainikwok eng’ borwek; 
ama eng’ otwognatet ne kigeerei, ko u che iboiboi bik, ago eng’ 
muguleldo tugul, oiywei Kiptaiyat: 23 kit age tugul ne oyae, 
oyai kobunu muguleldo, ko u eng’ Kiptaiyat, ama ko u eng’ 
bik; 24 ongen ole otaache eng’ Kiptaiyat melekto ne bo boro- 
tet: oote Kiptaiyat Kristo. 25 Amu inendet ne yaei ne ya, ko 
tun taachei agine ne bo yaitionoto kiyai: ama mi tiytiet. 


Kiptainichu, ogochini otwogikwok noto ne bo imanda ak ne 

nyolu; ongen ole otinye ak okwek Kiptaiyat eng’ kipsengwet. 

2 Ogiilige kotugul eng’ saet, oripsei eng’ noto koboto kongoi; 

3 osaiywech ak achek, si koyatwech Jehovah kurget ne bo 

ng'olyot, kemwa ung'otietab Kristo; kigirata agobo noto; 

4 si abortoi, ko u ye nyolu amwa. 5 Obendoti eng’ ng'omnatet 

eng’ taitab icheget che mi sang’, ingoek saisiek kamanut eng’ 

okwek. 6 Ingoteb ng'alekwok eng’ mieindo kotugul, koanyi- 

nyogis eng’ munyuk, si kobiit onai ole kanyol owoljinde chi age 
tugul. 


Kagatosiekab Paulo inegei, koboto ng'alek che bo let 

7 Mwawok ng’alekyuk tugul Tukiko, tupchet ne chamat, ak 
ko kiboitiot ne iyanat, inendet otwogindet ne kiboisiei tuwai 
eng? Kiptaiyat: 8 ne koayokwok amu ng'olyondonito, si 
kobiit onai atebennyo, si kogaigai mugulelwekwok; 9 koboto 
Onesimo, tupchet ne kiyani ak ko chamat, ne age eng’ okwek. 
Mwawok ichek tuguk tugul che bo olito. 

10 Igatok Aristarko ne ki kimonjororinik tuwai, ak Mariko 
ne tupchetab Barnaba (kionyoru ngalek agobo inendet; ngo 
nyonjok, otaach), 11 ak Jesu, ne kiguure Justo, icheget che bo 

che imuratonotin: chuto kityo che keboisiei tugul agobo 
bounatetab Jehovah, icheget che kigoek kagaigaet eng’ ane. 
12 Igatok Epapra, ne age eng’ okwek, otwogindetab Kristo Jesu, 
igiilegei kotugul agobo okwek eng’ sautikyik, si kobiit otononse 
ko ogesunotingei, ak ongen komie maget tugul ne bo Jehovah. 
13 Amu abaoriani agobo inendet, ale tinyei kagiiletab ge ne o 
agobo okwek, ak agobo ichek che mitei Laodikia, ak ichek che 
mitei Hierapoli. 14 Igatok Luka, chepkerichot ne chamanet, ak 
Dema. 15 Ogat tupchosiek che mitei Laodikia, ak Numpa, 
ak kaniset ne mitei gonnyi. 16 Ak ye kagesoman baruani eng’ 
kwenung'wong', ogoite kesoman agine eng’ kanisetab Laodi- 
kiek; ak osoman ak okwek baruanin bo Laodikia. 17 Ak 
omwachi Arkipo olenji, Rib boisiet ne kiitaach eng’ Kiptaiyat, 
si kobiit iyai kosulda. 

18 Kagatennyu ane Paulo eng? eunnyu. Obwat monjoro- 
rnatennyu. Ingoteb mieindo kobotok. 


BARUETAB TAI NE BO PAULO NE KIYOKTOI 
NE KISIRJI TESALONIKEK 


Kagatet ak kongoi . 

Paulo, ak Silbano, ak Timoteo, kisirjini kanisetab Tesalo- 

nikek eng? Jehovah Kwanda ak Kiptaiyat Jesu Kristo: 
Ingoteb kobotok mieindo ak kalyet. 

2 Kimwachini Jehovah kongoi kotugul agobo okwek tugul, 
kemwaok eng’ sautikyok; 3 kibwati ne magisise, boisie- 
ng’wong’ ne bo kayanet ak boisiet ne uui ne bo chamnyet ak 
muitaetab kamang'unet eng’ Kiptaiyandennyo Jesu Kristo, eng’ 
taitab Jehovah nenyo ak ko Kwanda; 4 kingen leweneng’wong’, 
che kitupche, che chamanik eng’ Jehovah, 5 kele kima bwanjok 
logoiywekyok che miach eng’ ng'olyot kityo, ago eng’ kimnatet 
agine, ak eng? Tamirmiriet ne Tilil ak eng’ naet ne ongen inne; 
ko u ye ongen ole kigi bik che u nee eng’ taing’wong’ agobo 
okwek. 6 Ak kioegu kasubikyok, ak che bo Kiptaiyat, ko 
kaotaach ng'olyot eng’ usisiet ne o, koboto boiboiyet ne bo 
Tamirmiriet ne Tilil; 7 kot oegu kaborunoik eng’ tugul che 
iyani eng? Makedonia ak eng? Akaya. 8 Amu kigogasak ng'o- 
lyotab Kiptaiyat kobun olong'wong', ma eng? Makedonia ak 

Akaya kityo, ago kigoyom komosta age tugul kayaneng’wong’ ne 
otinye eng’ Jehovah; kot ko ma kemage kiy ko ta kemwa kiy age 
tugul. 9 Amu icheget che ibortoi agobo achek ole kigibwanu- 
nde oldang'wong'; ak ko u ye kioweekyige Jehovah olakte 
kanamonik, si kobiit oot Jehovah ne sobei ak ko ne bo iman, 
10 ak ogeni Werinnyi ne bunu kipsengwet, ne kiing’eet komong’ 
eng’ che kibek, inendet Jesu, ne soruech eng’ nereknatet ne 
nyonei. 


Koboru Paulo chamjinet ne tinyei eng’ boisiennyi ne bo amdaetab 
ng'alek 

Amu ongen okwek, tupchosiechu, itunennyo ne kigiitu 

olong'wong', ole kimaek buch: 2 ago kingo kaginyalilech 
eng’ tai ak kitewerech eng’ Pilipi, ko u ye ongen, ko kiginyi- 
ganitu eng’ Jehovah nenyo kemwawok logoiywek che miach che 
bo Jehovah eng’ boriet ne o. 3 Amu ma bo kateunennyo lelut, 
anan simdo, anan eng’ ng’alset: 4 ago ko u ye kigoyanwech 
Jehovah keegu che tononjin logoiywek che miach, keng’alali ko 
u noto; ma ko u che iboiboiti bik, ago Jehovah ne tiemei 
mugulelwekyok. 5 Amu kima kinyoruech eng’ sait age tugul 
keboisie ng'alekab kachaunetab ge, ko u ye ongen, anan nga- 
lekab ung'ot che bo keiyandit, baoriat Jehovah; 6 ama kiche- 
ng'e teegisto eng’ bik, anan eng’ okwek, anan eng’ alak, ye kita 
kiegu nyigisin eng? okwek ko u che kiyoktoi che bo Kristo. 
7 Ago kigi taloen eng? kwenung’wong’, ko u baindet ne baei 
lagokyik: 8 ko u noto, kigiting’enok emosto ne bo chamnyet 
ne o, kigimache mising’ kele kegonok, ma logoiywek che miach 
che bo Jehovah kityo, ago sobonwekyok agichek, amu kioegu 
che chamotin mising’ eng’ achek. 9 Amu obwati, tupchosiechu, 
boisiennyo ne uui ak bichiindo, keboisie kemoi ak bet, si ma ki- 
gochi milet chi age tugul eng? okwek. Kigiamwok logoiywek 
che miach che bo Jehovah. 1o O baorinik okwek, koboto 
Jehovah, agobo ole kigitepte acheget eng? kwenung’wong’ 
okwek che oyani, eng’ tililindo ak eng’ imanda ko magitinye kiy 
ne kiruogunenech: II ko u ye ongen ole kigiteechindoite chi 
age tugul eng’ okwek, ko u kwanda ak lagokyik, kiteeiywok ak 
kigiilok, ak kebaoriani, 12 si kobiit obendate ko u ye nyolu eng’ 
Jehovah, ne kuurjinok bounatennyi ak torornatet. 


Usisiet 
13 Kimwackini anyun Jehovah kongoi, amu ng'olyondonito, 
ama kisistosi kele, ye kingotaach ng'olyot ne kiogasenech, noto 

ng'olyotab. Jehovah, kiotaach, ma ko u ng'olyotab bik, ago ko u 
ye mi eng’ imanit, ng'olyotab Jehovah, noto agine ne boisiei 
eng’ okwek che oyani. r4 Amu okwek anyun, tupchosiechu, 
ko kioegu yaikab tuguk che yaei kanisosiekab Jehovah che mitei 
Judea eng’ Kristo Jesu: amu kionyoru ak okwek, nyalilwogik 
che u choto eng’ bikab emeng’wong’, agot ko u ye kinyor ichek 
eng? Yahudik; x5 che kibar Kiptaiyat Jesu ak maotik, ak 
kionech, ama ibaibai Jehovah, ama namegei ak bik tugul; 
16 etenech keng’alalji Bororiosiek si kobiit kesor; inyiiti kotugul 
tengekwogikwak: ago nyonjin ichek nereknatet agoi let. 


Kotinyei Paulo emosto kogeer kanisetab Tesalonikek 


17 Ago, achek anyun, tupchosiechu, nga mata kegeerge ak 
okwek togoch eng’ betusiek che ng'ering', ma eng? muguleldo, 
ko kigitiem mising’ inne kele kegeerok togoch amu emosto ne o: 
18 amu kigimache kebwa olong'wong', agot ane Paulo, ko 
kiamache ak ko ta amache; ago kiranyech Setani. 19 Amu tos 
nee kamang'unennyo, anan boiboiyennyo, anan kutwet ne bo 
torornatet? Tos ma okwek, eng’ taitab Kiptaiyandennyo Jesu 
eng’ nyonunennyi? 20 Amu okwek torornatennyo ak boiboi- 
yennyo. 


Boisiet ne kigiyoktoe Timoteo 


Noto anyun ye kingo mata kimuch kemuite, kibwat kele mie 

kebagaktech achege eng? Atene; 2 ak kiyogu Timoteo, 
tupchennyo ak ko kiboitiotab Jehovah eng’ logoiywek che miach 
che bo Kristo, kogimitok, ak kogaigaak agobo kayaneng'wong'; 
3 si maing’eak chi age tugul eng’ nyalilwogichuto; amu ongen 
okweget ole kigilewenwech choto. 4 Amu iman, kingemi 
kobotok, ko kisib kemwawok kele kinyoru usisiet; ko u ye 
kigobiit, ak ongen ak okwek. 5 Amu ng'olyondonito ye kimata 
amuch amuita, ayogu kut si kobiit anai kayaneng’wong’, ale 
tama kogoyomak yomindet, ak koek buch boisiennyo ne uui. 
6 Ago, ye kingonyo Timoteo kobunu olong’wong’, ak koibwech 
logoiywek che bo boiboiyet che bo kayaneng'wong' ak chamnyet, 
ak otinye kabwatet ne mie ne obwatech kotugul, oting’enech 
emosto omache ogeerech, ko u ye kimache agachek kegeerok; 
7 amu ng'olyondonito anyun, tupchosiechu, kigigaigaech eng’ 
okwek eng’ bichiindanyo tugul ak nyalildanyo amu kaya- 
neng'wong': 8 amu kisoptosi nguno, ngot olumdege eng’ 
Kiptaiyat. 9 Amu kongoi nee ne kimuchi kigochi Jehovah 
kogeny agobo okwek, amu boiboiyet tugul ne kiboiboitune ko 

amu okwek eng’ taitab Jehovah nenyo; 10 kisae mising 
kemoi ak bet si kobiit kegeer togochikwok, ak kigesu noto ne 
rartaat eng’ kayaneng'wong”? 

11 Ingondochi anyun bandanyo kebwa oldang'wong', Je- 
hovah nenyo ak ko Kwanda inendet, ak Kiptaiyandennyo Jesu; 
12 ingogonok Kiptaiyat otesage ak obaraitu eng? chamnyet 
okwege eng’ okwege, ak eng’ bik tugul, agot ko u achek eng’ 
okwek; 13 si kobiit kogimit mugulelwekwok ko motinye kiy ne 
kimuchi kiruogunenok eng tililindo eng’ taitab Jehovah nenyo 
ak ko Kwandanyo, eng? nyonunetab Kiptaiyandennyo Jesu 
koboto chechik che tililen tugul. 


Kotigonutik che boisiei kotugul 

Ne bo let anyun, tupchosiechu, kesomok mising’ ak kiteei- 

ywok eng’ Kiptaiyat Jesu, ko u ye kiotaach eng’ achek, ole 
kanyol obetite ak obaibaite Jehovah, agot ko u ye obendoti, si 
kobiit obaraitu mising? inne. 2 Amu ongen ng'tutik che 
kigigonok achek eng’ Kiptaiyat Jesu. 3 Amu nito magetab 
Jehovah, noto katabaneng’wong’, si kobiit oistoege sokset. 
4 Si kobiit konai chi tugul eng’ okwek komuch gei, korib bortanyi 
eng’ tililindo ak teegisto, § ma eng? maget ne bo kasetab miat, 
agot ko u Bororiosiek che maingen Jehovah; 6 amat koyai chi 
kachiliilut anan koyachi ne ya tupchennyi eng’ ng'olyondonito: 
amu Kiptaiyat yaaktaindetab mugetut eng’ tuguchuto tugul, ko 
u ye kisib kiteeiywok ak kebaorian. 7 Amu kima kuurjech 
Jehovah simdo, ago eng’ tililindo. 8 Inendet ne esioi, ko 
maesio chi, ago Jehovah, ne konok Tamirmiriennyi ne Tilil. 
9 Ago ma nyolu kesirwak agobo chamnyetab tupchosiek; amu 
onetotin okweget eng’ Jehovah si ochamnye; 10 amu oyae ko u 
noto iman eng’ tupchosiek tugul che mitei Makedonia komugul. 
Ago kiteeiywok, tupchosiechu, kele obaraitu kosiir; 11 ak one- 
tge otebi eng? mutyonet, ak oyai boisionikwok, ak oboisie 
eunekwok, ko u ye kiging'atak; 12 si obendate ko u ye nyolu 
eng’ taitab ichek che mi sang’, si mobanan kiy age tugul. 


Ole teptoi che kigobek 
13 Ago magimache anyun, che kitupche, oegu che mongen 
agobo icheget che ruitos; kele amoarogense, ko u bik alak che 
matinyei kamang'unet. 14 Amu ngiyani kele kime Jesu ak 
kong'eet kogeny, ko u noto anyun eng’ icheget che ruitos eng’ 
Jesu, imutu Jehovah koboto inendet. 15 Amu kimwawok ni 
eng’ ng'olyotab Kiptaiyat, kele achek che kisoptosi, che ki 

ng'etunotin agoi nyonunetab Kiptaiyat, ko magoi kindoe ichek 
che kigoruiyo. 16 Amu chorugei Kiptaiyat inendet eng 
kipsengwet, koboto twegunet ne o, ak kutitab malaikaiyat ne o, 
ak iriagetab Jehovah: ak isib kong'eetos che kibek eng’ Kristo: 
17 ak achek anyun che kisoptosi, che ki ng'etunotin, keganabech 
koboto ichek eng’ bolik, ketuiye ak Kiptaiyat eng’ soet: ak 
ketebi anyun koboto Kiptaiyat koigeny. 18 Noto anyun 
ogaigaige okwege eng’ ng'alechuto. 


Nyonunetab Kiptaiyat, ak nyolu keripge 

Ma nyolu anyun kesirwak, che kitupche, agobo betusiek ak 

kenyisiek. 2 Amu ongen okweget komie ole nyonei betutab 
Kiptaiyat ko u chorin ne nyonei kemoi. 3 Ye mwaei ichek 
kolen, Kalyet ak chametab ge, koche anyun ichek ng'emisiet, ko 
u ye ityin ng'wanindo kobogoriot ne machei kosigis; ago magoi 
chililso. 4 Ago okwek, tupchosiechu, ko momi eng’ mesundei- 
to, kot konyonjok betunoto ko u chorin: 5 amu okwek tugul 
ko o werikab lapkeiyet, ak werikab bet: ma ki bo kemoi, anan 
mesundeito; 6 noto anyun among’ keruiye ko u bik alak, ago 
ongeripse ak keegu che ribegei. 7 Amu icheget che ruitos 
koruitos kemoi; ak icheget che bogitos kobogitos kemoi. 
8 Ago ongeegu che kiribegei, achek che ke bo bet, kilaachi 
karnetab teget ne bo kayanet ak chamnyet; ak kutwet, noto ko 
kamang'unet ne bo yetunet. 9 Amu kima lewenjech Jehovah 
nereknatet, ago nyorunetab yetunet eng' Kiptaiyandennyo Jesu 
Kristo, 10 ne kimechech, si ngegosu anan ngeruitosi, kesoptosi 
koboto inendet. 11 Noto anyun ogaigaige okwege eng’ okwege, 
oteech ge okwege eng’ okwege, agot ko u ye oyae ak okwek. 


Kotigonutik che terotin, ak ngalek che bo let 


12 Ago kisomok, che kitupche, kele onai ichek che tinyei 
boisiet ne o eng’ kwenung’wong’, ak che boiywok eng’ Kiptaiyat, 
ak kotigonok; 13 ak ogonyit ichek mising’ inne eng’ chamnyet 
agobo boisienywa. Otebi eng’ kalyet okwege eng? okwege. 
14 Ak kitigonok, che kitupche, kele oteechi che maribei che kigi- 
ng'at, ocher che nyogoren, otoret che nyalulyotin, omuite ak bik 
tugul. 15 Ogeer si mayaakyi chi age tugul chito age yaitio eng 
yaitio; ago osub noto mie kotugul, chi age eng’ age, ak eng’ bik 
tugul. 16 Oboiboitu betusiek tugul; 17 osae kotugul; 
18 omwae kongoi eng’ tuguk tugul: amu nito magetab Jehovah 
eng’ Kristo Jesu eng’ okwek. 19 Amogirinde Tamirmiriet; 
20 amosas maoinatosiek; 21 otiem tuguk tugul; onam mising’ 
noto mie; 22 oistoege kiy age tugul ne ya. 

23 Ak ingotabanak eng’ katabanet ne nyiitat Jehovah ne bo 
kalyet; ak ingoribogis komie tamirmirikwok ak sobonwekwok ak 
borwekwok, ko motinye kiy ne kimuchi kiruogunenok eng’ 
nyonunetab Kiptaiyandennyo Jesu Kristo. 24 Inendet ne 
kuurok ko inendet ne kiyani, ne yaei noto agine kosulda. 

25 Tupchosiechu, osaiywech. 

26 Ogat tupchosiek tugul eng’ ng'ututet ne tilil. 27 Ayosie- 
wok eng’ Kiptaiyat ale kesomanji baruani che kitupche tugul. 

28 Ingotebi mieindab Kiptaiyandennyo Jesu Kristo kobotok. 


BARUETAB AENG’ NE BO PAULO NE KIYOKTOI 
NE KISIRJI TESALONIKEK 


Kagatet ak kongoi 
Paulo, ak Silbano, ak Timoteo, kisirjini kanisetab Tesalo- 
nikek eng’ Jehovah Kwandanyo ak Kiptaiyat Jesu Kristo: 
2 Ingoteb kobotok mieindo ak kalyet che bunu Jehovah Kwanda 
ak Kiptaiyat Jesu Kristo. 

3 Kanyol kemwachi Jehovah kongoi betusiek tugul agobo 
okwek, che kitupche, ko u ye nyolu, amu nerei kayaneng’wong’ 
mising', ak ko tesoksei chamnyet ne oting'ege okwek tugul; 
4 kot kichounenok ge okwek eng’ kanisosiekab Jehovah amu 
muitaeng’wong’ ak kayanet eng’ usisiosiekwok tugul ak nyali- 
lwogik che omuitoi; 5 nito kaborunet ne toogunot ne bo 
kiruogetab imanda ne bo Jehovah; si kobiit kiitok kele onyolu 
eng’ bounatetab Jehovah, ne onyorune agine nyalilda: 6 si 
ngo kiy ne bo imanda eng’ Jehovah koyaakyi mugetut ne bo 
nyalilda icheget che inyalilok, 7 ak kogonok kamuung'et 
kobotech, okwek che kiusei, eng? ng'ang'etab Kiptaiyat Jesu 
kobunu kipsengwet koboto malaikaisiek che bo kamuktaennyi 
8 eng’ mat ne lalei, koyaakyi mugetut icheget che ma nai Jeho- 
vah, ak ichek che magase it logoiywek che miach che bo Kiptai- 
yandennyo Jesu: 9 che tun nyoru biret, noto ng'emisiet ne bo 
koigeny ko kageisto eng’ taitab Kiptaiyat ak eng’ torornatetab 
kimnatennyi, 10 ye tun nyo si kobiit kitoror eng’ chechik che 
tililen; ak kekwong'e eng’ ichek tugul che iyani (amu kigiyan 
baornatennyo eng’ okwek), eng? betunoto. 11 Noto anyun 
kisaiywok kotuguil, si kobiit koiitok Jehovah nenyo kole onyolu 
eng’ kuurseng’wong’, ak kosulda maget age tugul ne bo mieindo 
ak boisiet age tugul ne bo kayanet, eng? kamuktaet; 12 si 

kobiit kitoror kainetab Kiptaiyandennyo Jesu eng’ okwek, ak 
okwek eng’ inendet, ko u mieindab Jehovah nenyo ak Kiptaiyat 
Jesu Kristo. 


Ng'alek che ma bo iman agobo nyonunetab Kiptaiyat 
Kisomok anyun, che kitupche, agobo nyonunetab Kiptai- 
yandennyo Jesu Kristo, ak kayumennyo bo ge ne kiyumjinige 

inendet; 2 si motoptobense ochokyi eng’ kabwatutikwok, anan 
oarogense, ngot ko eng’ tamirmiriet, anan eng’ ng'olyo, anan 
eng’ baruet ne olen bunwech, olen kagoit betutab Kiptaiyat; 
3 amat kong’alak chi eng’ kiy age tugul; amu maitu betunoto, 
kobate indou katuituet ak keng'any chito ne bo tengekto, 
weritab luset, 4 inendet ne kirindoi ak kotororegei kogirindoi 
tugul che kiguure Jehovah anan che kilosu; si koteb anyun eng’ 
hekalutab Jehovah, koborugei inendet ko u ne Jehovah. 5 Tos 
mobwati, yu kiami kobotok, ole kiamwawok tuguchu? 6 Ak 
nguno ongen noto ne ranyei, si kobiit keng’any eng’ betusiekyik. 
7 Amu boisiei nguno ung'otietab ngelelnatet; kobate mi 
agenge ne ranyei nguno, agoi keisto. 8 Ak yeityo keng'any 
ngeleliot, ne tun barei Kiptaiyat Jesu eng’ kabusetab kutinnyi, 
ak kong’em koek buch eng’ ng'ang'etab nyonunennyi; 9 nyo- 
nunennyi konamegei ak boisietab Setani koboto kamuget tugul 
ak kaborunoik ak kwong'utik che bo lembech, Io koboto 
kenisiet tugul che ma bo imanda agobo ichek che lustos; amu 
ma taach chamnyetab imanit, si kobiit kesor. 11 Amu nito 
anyun, iyokyin Jehovah ichek kamaaset ne boisie si kobiit 
koyan lembeita: 12 si kobiit kiruokyi ichek tugul che ma iyan 
imanit, ago che kiboiboitune che ma bo imanda. 


Kongoi kogeny ak saet 

13 Ago kanyol kemwachi Jehovah kongoi kotugul agobo 
okwek, che kitupche che chamanikab Kiptaiyat, amu kilewenjok 
Jehovah yetunet koboch taunet eng’ katabanetab 'Tamirmiriet 
ak kayanetab imanit: 14 kiguurok anyun eng? choto eng’ 
logoiywekyok che miach, si kobiit onyoru torornatetab Kiptai- 
yandennyo Jesu Kristo. 15 Noto anyun, che kitupche, olu- 
mdege, ak onam bitonwek che kiginetak, ngot ko eng’ ng'olyot, 
anan eng’ baruennyo. 

16 Nguno anyun, ingogaigai Kiptaiyandennyo Jesu Kristo, 
ak Jehovah Kwandanyo ne kichamech ak kogonech kagaigaet ne 
bo koigeny ak kamang'unet ne mie eng’? mieindo, 17 kogaigai 
mugulelwekwok ak kogimit ichek eng’ boisiet age tugul ne mie 
ak ng'olyot. 

Kotigonutik che bo let, ak ng'alek che kigesune 


Ne bo let anyun, che kitupche, osaiywech, si kobiit kochakta 

ng'olyotab Kiptaiyat ak kitoror, ko u ole teptoi eng? okwek 
agine; 2 si kobiit kesoruech eng’ bik che ngelelik ak che 
yaachen; amu matinyei tugul kayanet. 3 Ago Kiptaiyat ko ne 
kiyani, ne igimitok, ak koribok eng’ noto ya. 4 Ak kitinye 
kamang'unet eng' Kiptaiyat agobo okwek, kele oyae ak ko ta 
oyae tuguk che king'ate. $ Ak ingondochi Kiptaiyat mugule- 
lelwekwok agoi chamnyetab Jehovah, ak muitaetab Kristo. 

6 King'atok anyun, che kitupche, eng’ kainetab Kiptaiya- 
ndennyo Jesu Kristo, kele oistoege tupchet age tugul ne wendoti 
eng’ bistoet, ama ko u bitonwek che kionyorunenech. 7 Amu 
ongen okweget ko u ye kanyol oyai ko u ye kiyae: amu kima 
kitebi achek eng? kwenung'wong' ko u bik che maribegei; 
8 ama kiam amitwogikab chi age tugul buch, ago eng’ boisiet 
ne uui ak bichiindo, keboisiei kemoi ak bet, si ma kiim chi age 
tugul eng’ okwek: 9 ma amu kele magitinye kimnatet, ago si 
kobiit keyaige keegu kaborunet eng? okwek, si kobiit oyai 
osubenech. 10 Amu agot ye kigimi kobotok, ko kiging’atak ko 
u ni, kele ngo macham chi age tugul kobois, ko mat ongoamis. 
11 Amu kigase agobo alak eng’ kwenung’wong’ che bendoti eng’ 
bistoet, che maboisiei agot kitigin, ago kibieminik. 12 Ago 
king’ate ak kiteechini che u choto eng’ Kiptaiyat Jesu Kristo, 
kele kobois eng? mutyonet, ak koam amitwogikwak. 13 Ago 
okwek, che kitupche, among'etye eng’ yaet ne oyae ne mie. 
14 Ak ngo magase it chi age tugul ng’olyondennyo eng’ baruani, 
obwat chichoto, amat oyomege ak inendet, si kobiit kolilan. 
15 Amoiit inendet ole bunyot, ago otigon ko u tupchet. 

16 Nguno anyun ingogonok kalyet Kiptaiyat inendet, ne 
Kiptaiyat ne bo kalyet, kotugul eng’ ui tugul. Ingoteb Kiptai- 
yat kobotok okwek tugul. 

17 Kagatennyu ane Paulo eng’ eunnyu, noto kaborunet eng’ 
baruet age tugul: asire anyun ko u noto. 18 Ingoteb mieindab 
Kiptaiyandennyo Jesu Kristo kobotok okwek tugul. 

BARUETAB TAI NE BO PAULO NE KIYOKTOI 
NE KISIRJI TIMOTEO 


Kagatet. Kanyol keribege konetisiosiek che ma bo iman 

Paulo, ne kiyoktoi ne bo Kristo Jesu ko u ng'atutietab 

Jehovah Yetindennyo, ak Kristo Jesu ne kamang'unennyo; 
2 asirjini Timoteo lakwennyu, ne bo iman eng’ kayanet: Ingoteb 
koboten mieindo, ak rirenetab ge, ak kalyet, che bunu Jehovah 
Kwanda ak Kristo Jesu Kiptaiyandennyo. 

3 Ko u ye kiasomin ale itebe Epeso, ye kiawendi Makedonia, 
si kobiit ing'at bik alak amat konet konetisiet ne ter, 4 anan 
koepchi it atindonik ak tetutikab ibinwek che kigosiirto, che 
matinyei ole igesunegei, che ing'eeti teebutik, kosiir ripsetab 
boisietab Jehovah ne mi eng’ kayanet; kasomin nguno anyun 
ko u noto. 5 Ago kasuldaetab ng'atutioni ko chamnyet ne 
bunu muguleldo ne tilil ak kabwatet ne mie ak kayanet ne 
matinyei kenisiet: 6 ye kingo kagochilil bik alak eng’ tuguchuto, 
koyiemjigei ng'alalet ne bo buch, 7 chamei koek konetikab 
Ng'atutiet, nganda maiguitos che mwaei, anan ng'alechato 
mwaei eng’ kimnatet. 8 Ago kingen kele mie Ng'atutiet, ngo 
boisie chi ko u ye nyolu, 9 kongen kole kima kiyai Ng'atutiet 
agobo chi ne bo imanda, ago agobo bistoik ak ng'emik, agobo 
che yaachen ak kiptengeginik, agobo che ma tililen ak che mai- 
ywei Jehovah, agobo che barei kwanisiek ak che barei kametisiek, 
agobo rumik, 10 agobo che soksei, ak murenik che ibegei ak 
murenik, ak che chorei bik, ak kiplembechonik, ak che iyostos 
lembech, ak ngo mi kit age tugul ne etei konetisiet ne bo imanit; 
II ko u ye mwaei logoiywek che miach che bo torornatetab 
Jehovah ne iberurot, che kigigona atononji. 


Kotinyei Paulo kongoi amu rirenetab ge ne bo Jehovah 

12 Amwachini kongoi inendet ne kiimuktawa, inendet 
Kristo Jesu Kiptaiyandennyo, amu kiita kole a chito ne kiyani, 
kondea boisiet; 13 nganda kia chi ne chubisiei eng’ tai, ak ne 
usisiei, ak kia kolgol: ago kianyoru rirenetab ge, amu kiayae 
ko mangen, kotom ayan; 14 ak kitesak mieindab Kiptaiyande- 
nnyo kobarait koboto kayanet ak chamnyet ne mi eng' Kristo 
Jesu. 15 Bo iman ng'olyondoni, ak nyolu koyanak inne, ne 
mwaei kole kinyo Kristo Jesu ng'ony kosor kiptengeginik; a 
ne bo tai eng’ choto; 16 ago kianyoru rirenetab ge amu ng'olyo- 
ndoni, si kobiit kobarta Jesu Kristo muitaennyi tugul eng’ ane, 
ne a ne bo tai, koek kaborunet eng ichek che tun iyani inendet 

agoi sobondab koigeny. 17 Ingobunji anyun nguno Laitoriat 
ne bo koigeny, ne ma ng'emaksei, ne ma toogu, Jehovah ne 
inegei, teegisto ak torornatet koigeny ak koigeny. “Amen. 

18 Kagonin kayomisoni inye lakwennyu Timoteo, ko u 
amdaosiek che kisib kemwa agobo inye si kobiit imuch iyai 
luget ne mie eng’ choto; 19 iname kayanet ak kabwatet ne mie; 
che, kingo kagometo alage, kong'emogis eng’ kayanet; 20 eng 
choto ko Humenayo ak Aleksandro; che kiagochi Setani, si 
kobiit kinet si machubis. 


Kiborjin bik ole kanyoljindo kolos Jehovah kibagenge 

Ne bo tai anyun aboru ale ingoyaak somutik, ak sautik, ak 

saisaet, ak mwaet ne bo kongoi agobo bik tugul; 2 agobo 
laitorinik ak tugul che tinyei bounatet; si kobiit ketebe kalyet 
ak mutyonet eng' kaiyweet ne kiywei Jehovah ak teegisto. 
3 Mie nito ak ko taagaksei eng’ taitab Jehovah Yetindennyo; 
4 ne machei kole kesor bik tugul, ak konyor naet ne bo imanit. 
5 Amu mitei Jehovah agenge, katuiyoindet agenge agine kwenu- 
tab Jehovah ak bik, noto chito, Kristo Jesu, 6 ne kiigoitogei 
koek ne kitiage tugul; ne tun kibaorianjin eng’ betusiekyik; 
7 kigindea anyun agobo noto aek amdoindet ak ne kiyoktoi 
(amwae imanit, mamwae lembech), konetindetab Bororiosiek 
eng’ kayanet ak imanit. 

8 Amache anyun ale kosaei murenik eng’ komosta age tugul, 
konamjin barak eunekwak che tililen, ko mami neregek ak tiiyet. 
9 Ko u noto kobogorisiek ingolaach ge eng’ kalaakset ne nyolu, 
eng’ teegisto ak ribetab ge; ma eng’ laetab sumeek, ak tahabu 
anan sonoek che kororon anan ngoroik che bo kamanutiet ne 0; 
10 ago (ko u ye nyoljin kobogorisiek che ibortogei kole bikab 
Jehovah icheget) eng’ boisionik che miach. 11 Ingonetgei 
kobogoriot eng’ mutyonet koboto kasetab it. 12 Ago macha- 
mjini kobogoriot konetis, anan koboi muren, ago kotebi eng’ 
mutyonet. 13 Amu kigiyai Adam korok, si keyaei Awa; 14 ak 
kima king’al Adam, ago kingo kageng'al kobogoriot kobutyi 
bistoet; 15 ago kisoru eng’ sigisiet, ngo tebyei ichek eng’ kaya- 
net ak chamnyet ak katabanet koboto ribetab ge. 


Kandoikab kaniset 
Bo iman ng'olyondoni, Ngo machei chi koek ribindetab 
kaniset, ko kamach boisiet ne mie. 2 Kanyolji anyun 
ribindet koek ne magigeerjin ng'olyo ne ma litit, manong'otiotab 

osotiot agenge, ne ribegei, ne litit ng'omnatet, ne tebyei komie, 
ne taachei toek, ne chepcheb konetis; 3 ne ma kimaiya, ne ma 
birisiei; ago ne tala, ne ma chi ne bo boriot, ne machamei 
siling’isiek; 4 ne bou gonnyi komie, ne igochin eng’ teegisto 
tugul lagokyik kogas it; 5 (ago ngo manai chi ole boundoi 
gonnyi, koriptoi ano kanisetab Jehovah?) 6 ama chi ne kota 
koyani, si ye men kobutyi kiruogetab oindet. 7 Ak kogeny 
konyoljin kotinyei baornatet ne mie eng’ icheget che mi sang’; si 
maibutyi tewernatet ak mestetab oindet. 8 Ko u noto kiboiti- 
nikab kaniset kanyol kotebi eng’ teegisto, ma che bo ng'elyebwek 
aeng’, ama che bogitos, ama che kasei miat agobo siling’isiek; 
9 che namei ung'otietab kayanet eng’ kabwatet ne tilil. 10 Ak 
nyolu ketiem chuto agichek korok; ingoyai anyun ichek boisietab 
kiboitinik ngo magigeerjin ng'olyo ne ma litit. 11 Ko u noto 
kobogorisiek, kanyolkotebi eng’ teegisto, ma kataamik, cheribegei, 
che kiyani eng’ tuguk tugul. 12 Ingoek kiboitinikab kaniset 
manong'otaikab osotiot agenge, kobou lagokwak ak gorikwak 
komie. 13 Amu icheget che kigobois komie eng’ boisionoto 
bo kiboitinik, konyoru teegisto ne mie, ak nyiganatet ne o eng’ 
kayanet ne mitei eng’ Kristo Jesu. 

I4 Kasirun tuguchu, amang'u ale anyonjinin ko negit; 
15 ago ngot agage, imuchi inai ole kanyol kotepto bik eng’ gotab 
Jehovah, noto kanisetab Jehovah ne sobei, toloita ak irimetab 
imanit. 16 Ak ne matiny, ko o ung'otiot ne bo kaiyweet ne 
kiywei Jehovah: 

Inendet ne king'ang'ak eng’ borto, 
Kigiityi imanda eng’ tamirmiriet, 

Ne kigeer malaikaisiek, 

Ne kigiamda eng’ Bororiosiek, 

Ne kiiyan che bo ng'ony, 

Ne kigimut kwo barak eng’ torornatet. 


Tuguk che kanyol keyai ye kinyoru konetik che ma bo iman 


4 Ago mwaei Tamirmiriet kotook, kole tun eng’ betusiek che 
bwanei koistoegei alak kayanet, koepchin it tamirmirik che 
ibeeti bich ak konetisiosiek che bo oik, 2 eng’ chombilisietab 
bik che ng'alali lembech, che kigoigei kabwatutikwak che 
kigibeele karnet ne beelei bich; 3 che etei kitunis, ak koistoegei 
amitwogik alak, che kiyai Jehovah kole ketaach eng’ kongoi ichek 
che iyani ak kongen imanit. 4 Amu mie yautiet age tugul ne 
bo Jehovah, ama mi kiy ne nyolu keesio, ngetaach eng’ kongoi: 
5 amu kitilili eng’ ng'olyotab Jehovah ak saet. 

6 Ngot ibwatyi che kitupche tuguchu, iegu anyun kiboitiot 

ne mie ne bo Kristo Jesu, ne baat komie eng’ ng'alek che bo 
kayanet, ak eng’ konetisiet ne mie ne kiisub inye: 7 ago esie 
atindonik che bo tangoita che manamegei ak oretab Jehovah, 
che mwaei chebiosok. Ak igiilge eng? kaiyweet ne kiywei 
Jehovah: 8 amu borot ne matia kagiiletab ge ne bo borto; ago 
borotet eng? tuguk tugui kaiyweet ne kiywei Jehovah, amu 
tinyei arorutiet ne bo sobondo ne mi nguno, ak ne nyonei. 
9 Bo iman ng'olyondoni, ak konyolu koyanak inne. 10 Kiyae 
anyun boisiet ne 0 amu nito ak kigiilige, amu mitei kamang'u- 
nennyo Jehovah ne sobei, inendet Yetindetab bik tugul, ago 
ne siirei ko bo bik che iyani. 


Sobetab Timoteo inegei, ak konetisiosiek che ineti bik 

11 Ngat tuguchu ak inet. 12 Amat kosas chi ming'inate- 
ngung’; ago egu kaborunet eng’ ichek che iyani, eng’ ng'olyot, 
eng’ atepto, eng’ chamnyet, eng’ kayanet, eng’ tililindo. 13 Agoi 
anyo, chuuljige somanat, ak kateitaet, ak konetisiet. 14 Ame- 
bagakte iboisie konunet ne itinye, ne kigigonin eng’ oret ne bo 
amdaet, koboto kagonooretab eunek che bo boisiekab kaniset. 
15 Igiiljige tuguchuto; igochige mising’; si kotook eng’ bik tugul 
bandang'ung' ne bo tai. 16 Ripge, ak irib konetisieng'ung'. Te- 
pte tuguchuto; amu ngiyae nito isoruge koboto icheget che kasin. 
5 Amerasyi boiyo, ago ng'alaiji ko u kwanda; murenik ko u 
che otupche, 2 chebiosok ko u kametisiek, kwonyik che 

mengechen ko u tibik che otupche, eng’ tililindo tugul. 


Ole kanyol ketoretito mosogik 

3 Teech mosogik che mosogik iman. 4 Ago ngo tinyei moso- 
get age tugul lagok anan mochogoronik, konetgei korok kobarta 
kaiyweet ne kiywei Jehovah eng’ bikab gonywa, ak koyaakyi 
sigikwak toretet: amu taagaksei nito eng’ taitab Jehovah. 
5 Ak inendet ne mosoget iman, ne tebyei inegei, kotinyei 
kamang'unennyi eng’ Jehovah, ak kotepto somutik ak sautik 
kemoi ak bet. 6 Ago inendet ne suegei ko kagome agot ngo 
sobei. 7 Ngat tuguchuto, si kotebi ichek ko matinyei tewernat. 
8 Ago ngo maribei chi bikyik, ak ne siirei ko che bo gonnyi, 
ko kagoesio kayanet, ak ko ya kosiir chito ne ma iyan. 9 Amat 
kesirji ole kisirjin mosogik kotom koit kenyisiek tamanwogik 
lo, ne ki osotiotab chito agenge, ro ne kimwaitae inendet 
boisionik che miach; ngo kigobai lagok, ngo kigotaach toek, ngo 
kigoun kelyekab che tililen, ngo kigotoret che nyalildos, ngo 
kigogiilgei eng’ boisiet age tugul ne mie. 11 Ago esie mosogik 
che mengechen; amu ye kagongelelji Kristo, komach kitun; 

12 tinyei kiruoget anyun, amu kagometo kayanenywa ne bo tai. 
13 Koboto noto anyun konetgei koek chorirenik, ak koitoti 
gorik; ago ma chorirenik kityo, ago chaamik ak che iboti 
chemererosiek, kong'alalote tuguk che manyoljin. 14 Noto 
anyun achame ale kitun mosogik che ta ko mengechen, si kosich 
lagok, ak korib got, amat kogochi boroindo bunyot kochuris 
eng' ui tugul; 15 amu agot nguno ko kagomasta alak kosub 
Setani. 16 Ngo tinyei kobogoriot ne iyanat mosogik, ingotoret 
anyun ichek, si manyor nyigisindo kaniset; si kotoret che 
mosogik iman. 
Boisiek 

17 Ingiityi boisiek che bou komie, teegisto konyil aeng’, ne 
siirei ko ichek che yaei boisiet ne nyigis ne bo ng'olyot ak kone- 
tisiet. 18 Amu mwaei sirutiet kole, Amerat kutitab eito ne 
tiechei bek koborei, ak, Nyoljin kiboitiot melektanyi. 19 Ame- 
taach kataamset agobo boiyo, kobate eng’ kutuswekab baorinik 
aeng’ anan ko somok. 20 Ker kong’ eng’ taitab bik tugul icheget 
che yaei tengekwogik, si kobiit koiywei chun alage agichek. 
21 Kang’atin anyun eng’ taitab Jehovah, ak Kristo Jesu, ak 
malaikaisiek che lewenotin, ale irib tuguchuto, amesib itil kiruo- 
get, ameyae kiy age tugul eng’ tiytiet. 22 Amegonoor chi age 
tugul eunek eng’ sartaet, anan iyai yamdaet ak tengekwogikab 
bik alak: ripge eng’ tililindo. 23 Koboch nguno ko mata iee 
beek kityo, ago boisie divaik tutigin amu moeng'ung', ak amu 
mianweguk che bo atkai tugul. 24 Toogunotin tengekwogikab 
bik alak, indoe kobendi kiruoget; ak che bo bik alak agichek 
kosubi ichek. 25 Ko u noto agine mitei boisionik che miach 
che toogunotin; ak che ma u choto ko maimugaksei koung'ogis. 


Otwogik 
Ingoiityi otwogik alak tugul che ratotin kole nyoljin kiptai- 
nikwak teegisto tugul, si ma kichub kainetab Jehovah ak 
konetisiet. 2 Ak ichek che tinyei kiptainik che iyanotin, ko 
mat kosas ichek, amu tupchosiek; ago kaigai koot ichek, amu 
icheget che nyoru toretet ko che iyani ak ko chamanik. Inet 
ng'alechu ak iteechi. 


Konetisiosiek che ma bo iman 
3 Ngoneti chi age tugul konetisiet ne ter, ama chamei ng'alek 
che bo iman, ng'alekab Kiptaiyandennyo Jesu Kristo, ak 
konetisiet ne namegei ak atebet ne bo kaiyweisietab Jehovah; 
4 komenei, ama naei kiy, ago tinyei miando agobo teebutik ak 

tiiyosiekab ng'alek che bunu ng'etkonda, suriet, chemereret, 
kabwatutik che yaachen, 5 boriosiekab bik che kigong’emogis 
kabwatutikwak, ak che kigirebe imanit, kolen kaiyweet ne 
kiywei Jehovah ko oret ne kibore. 


Magornatet ne bo iman 

6 Ago kaiyweet ne kiywei Jehovah koboto yametab ge eng’ 
tuguk che kitinye, ko borotet ne 0: 7 amu kima kiibu kiy konyo 
ng'ony, ama kimuchi keib kiy komanda eng' ng'ony; 8 ago 
kitinye amitwogik ak ngoroik; yamech choto. 9 Ago ichek che 
machei koek magorek kobutyin yomset ak mestet ak magutik che 
chang’ che berberen, che ibu ng'wanindo, che lugui bik koba 
ng'emisiet ak luset. 10 Amu chametab siling'isiek ko tigitiot 
agenge ne bo yaitwogik alak tugul: che kigong'asyigei alage 
kot kometo kayanet ak kigotoorgei eng’ arogenosiek che chang’. 


Kotigonutik che bunu Paulo inegei 


11 Ago inye, ee, chitab Jehovah, mwee tuguchuto; ak isub 
imanda, ak kaiyweet ne kiywei Jehovah, kayanet, chamnyet, 
muitaet, mutyonet. 12 Yai luget ne mie ne bo kayanet, nam 
sobondo ne bo koigeny, noto ne kigiguurjin, ak kiing’any 
ng'ang'et ne mie eng’ taitab baorinik che chang’. 13 Kang'atin 
anyun eng’ taitab Jehovah, ne ribei tuguk tugul kosopcho, ak 
eng’ taitab Kristo Jesu, ne kibaorian ng'ang'et ne mie eng’ taitab 
Pontio Pilato; 14 ale irib ng'atutiet amanyor berut, ne magi- 
muchi keger kong’, agoi toogunetab Kiptaiyandennyo Jesu 
Kristo: 15 ne tun ibortoi eng’ betusiekyik, ne inendet ne 
iberurot ak ko Kamuktaindet inegei, Laitoriat ne bo laitorinik, 
ak Kiptaiyat ne bo kiptainik; 16 ne tinyei inegei sobondab 
koigeny, ne menyei eng’ lapkeiyet ne magimuchi kerikyi; ne 
tomo kogeer chi, ama imuchi kogeer: ingobunji inendet teegisto 
ak kamuktaet koigeny. *Amen. 

17 Ngat magorek che bo betusiechu, si mamenio, anan konde 
kamang'unenywa magornatosiek che matonondos, ago eng’ 
Jehovah inendet ne konech tuguk tugul eng’ aiyebindo si kobiit 
keboiboitune; 18 ile koyai ne mie, si kobiit koek magorek eng’ 
boisionik che miach, si kochobogis kogoito, koyomogei ak alak; 
19 kogonorjigei lumdaet ne mie, agobo betusiek che bwanei, 
si kobiit konam sobondo noto ne bo iman. 

20 Ee, Timoteo, rib anyun noto kigegonin, istoege ngalek 
che manamegei ak oretab Jehovah, ak kabeletab ge ne bo naet, 
noto kiguure eng’ lembech naet; 21 ne kigosub alage ak kigo- 
chiliil eng’ kayanet. Ingoteb mieindo koboten. 

BARUETAB AENG’ NE BO PAULO NE KIYOKTOI 
NE KISIRJI TIMOTEO 


Kagatet ak kongoi 
Paulo, ne kiyoktoi ne bo Kristo Jesu eng’ magetab Jehovah, 
ko u arorutiet ne bo sobondo ne mitei eng’ Kristo Jesu, 
2 asirjini Timoteo, lakwennyu ne achame mising': Ingoteb 
koboten mieindo, rirenetab ge, kalyet, che bunu Jehovah 
Kwanda ak Kristo Jesu Kiptaiyandennyo. 

3 Amwachini Jehovah kongoi, ne aote ko u ye kiyaei kwani- 
siekyuk che bo tai eng’ kabwatet ne tilil, ale masisei kabwatet 
ne abwatin eng' somutikyuk, kemoi ak bet, 4 atinye emosto 
ageerin, abwati beeguk bo kong’, si konyiia boiboiyet; 5 ye kingi- 
bwatwa kayanet ne matinyei kenisiet ne mi eng' inye; ne 
kimenyei korok eng’ ingogo Lois, ak komet Eunike; ak, ayani 
ale menyin aginye. 

Komwachin bik kogülgei ak konyiganitu 

6 Abwatun anyun amu nito ale iyuokyi konunet ne bo Jehovah, 
ne mi eng’ inye amu kagonooretab eunekyuk. 7 Amu kima 
konech Jehovah tamirmirietab nyogoriet, ago ne bo kamuget 
ak chamnyet ak ribetab ge. 8 Amelilanji anyun baornatetab 
Kiptaiyandennyo, anan ane kimonjororiondennyi: ago nam 
yamdaetab nyalilwogik amu logoiywek che miach ko u ye te 
kamuktaetab Jehovah; 9 ne kisoruech ak koguurech eng’ 
kuurset ne tilil, ma ko u boisionikyok, ago ko u magennyi ak 
mieindanyi, ne kigigonech eng’ Kristo Jesu koboch kenyisiekab 
koigeny, 10 ago kagotook nguno eng’ toogunetab Yetindennyo 
Kristo Jesu, ne kigobar meet, ak kong'any sobondo ak ng'emisiet 
ne ma komi, eng’ logoiywek che miach, 11 kigindea agobo noto 
aek amdoindet, ak ne kiyoktoi, ak konetindet. 12 Anyoru 
anyun nyalilwogichu agichek agobo noto: ago malilani; amu 
angen inendet ne kiayan, ak ayani komie ale imuchi korib 
noto ne kiagochi inendet agoi betunoto. 13 Nam itondab 
ngalek che bo iman che kiigasena, eng’ kayanet ak chamnyet 
ne mitei eng’ Kristo Jesu. 14 Rib eng’ Tamirmiriet ne Tilil 
ne menyei eng’ achek, noto mie ne kigigonin. 

15 Ingen ni ile, kigoistoenagei tugul che mi Asia; eng’ ichek 
ko Pugelo ak Hermogene. 16 Ingogochi Kiptaiyat rirenet gotab 
Onesiporo: amu kitoreta konyil che chang’, ama ililan amu 
monjororinnyu; 17 ago, ye kingomi Rom, kocheng'a eng’ 
kagiiletab ge, ak kinyorua, 18 (ingogochi Kiptaiyat inendet 

konyor rirenet ne bo Kiptaiyat eng’ betunoto;) ak ingen komie 
ole te boisiet ne kiyai eng’ Epeso. 

Kimitu anyun, lakwennyu, eng? mieindo ne mitei eng’ 

Kristo Jesu. 2 Ak tuguk che kiigasena eng? kwenutab 
baorinik che chang’, igochi choto bik che kiyani, che imuchi 
konet alak agichek. 3 Nam yamdaet ne bo nyalilda, ko u 
askarindet ne mie ne bo Kristo Jesu. 4 Mami askarindet, ne 
ngo mi boisiet, koratyingei tuguk che bo ng'ony; si kobiit 
kobaibai ne kisirei inendet koek askarindet. 5 Ak ngot koyai 
chi agine kabeletab ge eng’ ureriosiek, ko magigochin kutwet, 
ngo ma ibelis ko u ye mwaei ng'atutik. 6 Nyoljin kabatindet 
ne yaei boisiet ne uui, kosib kotongoi logoek. 7 Ruchi komie 
kit ne amwae; amu konin Kiptaiyat kaguiyet eng’ tuguk tugul. 
8 Ibwat Jesu Kristo, ne king’eet eng’ che kigobek, ne bo keswe- 
kab Daudi, ko u logoiywekyuk che miach: 9 ne anyorune 
nyalilda, agoi monjorornatosiek; ko u chito ne yaei yaitio; ago 
ma ratat ng'olyotab Jehovah. 10 Noto anyun amuitoi eng’ 
tuguk tugul amu che kigilewen, si kobiit konyor agichek yetunet 
ne mitei eng’ Kristo Jesu koboto torornatetab koigeny. 11 Bo 
iman ng'olyondoni: Amu ngo kigebegu koboto inendet, kesoptosi 
koboto inendet: 12 ngemuite, ko tun kibou koboto inendet: 
ngot keesie inendet, ko tun esioech agine: 13 ngo ma ki bo iman, 
kotebyei inendet eng’ iman; amu maimuchi koesiogei. 


Kiteechin bik si masikyigei ng'al 

14 Ibwatyi ichek tuguchuto, ng'at ichek eng’ taitab Kiptaiyat, 
si maibelgei agobo ngalek, che magisige kiy, che ng'emei ichek 
che kasei. 15 Igiilgei ibartege ile kigoyanun Jehovah iegu 
kiboitiot ne manyol kolilan, ne boisie komie ng'olyotab imanit. 
16 Istoege ngalek che manamegei ak oretab Jehovah: amu 
tesoksei koyaagitu kosiir eng’ yaitiet, 17 ak amei ng'olyondenywa 
ko u chepsergechet: eng’ ichek ko Humenayo ak Pileto; 18 bik 
che kigochiliil eng’ imanit, mwaei kole kigosiirto ng'eetyet, ak 
koweleli kayanetab bik alak. 19 Ago tononi lumeiywot ne 
kim ne bo Jehovah, kotinyei ng'oksoni kele, Ingen Kiptaiyat 
ichek che chechik; ak, Ingoistoegei yaitiet age tugul ne mwaei 
kainetab Kiptaiyat. 20 Ago eng’ got ne o ko mami terenikab 
tahabu ak feda kityo, ago che bo ketik ak ng'ung'unyek agichek; 
ak bo alage teegisto, ko ma bo alage teegisto. 21 Ngotililgei 
anyun chi eng’ tuguchuto, koegu teret ne bo teegisto, ne itabanat, 
ne nyoljin koboisie kiptaiyat, ne kigichopchi boisiet age tugul 
ne mie. 22 Ago mwee magutik che bo neranik, ak isub imanda, 
chamnyet, kayanet, kalyet, koboto icheget che kuurei Kiptaiyat 

eng’ mugulelwek che tililen. 23 Ago esie teebutik che berberen 
che mabunu konetisiet, ingen ile yiei boriosiek. 24 Ama nyoljin 
otwogindetab Kiptaiyat koyai boriet, ago koek ne tala eng’ tugul, 
ne chepcheb konetis, ago muitoi, 25 ne kere kong’ eng’ mutyonet 
ichek che kirindoi; tamangab kogochi Jehovah ichek sigunet 
ne bo naetab imanit, 26 ak kosorgei ichek komong'une mestetab 
oindet, ko kagoluul ichek si koyai magennyi. 


Yaitwogik che ta koitu 


Ago nai ni ile bwanei eng’ betusiek che bo let egosiek che 

bichien. 2 Amu egu bik che chamegei ichegei, che chamei 
siling’isiek, che ichaugei, che mendos, che boisie chemereret, 
che ingeleljin sigikwak, che matinyei kongoi, che ma tililen, 
3 che matinyei chamnyet, che matinyei nyoetab kaat, che itaa- 
msei, che maribegei, che kolgolen, che machamei che miach, 
4 ng'wektoik, ngelelik, che ilosugei, che chamei ureriet kosiir 
koek che chamei Jehovah; 5 che tinyei kergeindab kaiyweet ne 
kiywei Jehovah, ago esioi kimnatet ne bo kaiyweonato: istoege 
chuto agichek. 6 Amu biitune chuto che itoti gorik, ak koluul 
kobogorisiek che berber che tinyei chalwogik che chang’, che 
indochin magutik che terotin. 7 Che inetegei kotugul, ago 
magoi imuch koityi naetab imanit. 8 Ak ko u Janne ak Jambre, 
che kigirinda Musa, koyaei chu agichek ko u noto, kirindoi 
imanit; bik che kigong’emogis ng'omnatosiekwak, che betyotin 
eng’ oretab kayanet. 9 Ago matesei tai: amu toogu berberi- 
ndanywa eng’ bik tugul, ko u ne bo chugai agichek. 


Ng'alek che sorunegei Timoteo 

10 Ago kiisub inye konetisiennyu, atebet, kitne atokyinige, 
kayanet, mutyonet, chamnyet, muitaet, 11 usisiosiek, nyalilwo- 
gik; tuguchoto che kibwanja eng? Antiokia, ak Ikonia, ak 
Lustra; kiamuite eng’ usisiosiechoto tugul: ak kisorua Kiptai- 
yat eng’ choto tugul. 12 Ee, tugul che machei kotebi eng’ 
atebet ne mie eng? Kristo Jesu, konyoru usisiet. 13 Ago 
tesoksei kiptengeginik ak kenik eng’ yaitiet, koberberisiei ak 
kiberbėri. 14 Ago tebi inye eng’ tuguk che kiinetge, ak che 
kigiguiyeun, ingen icheget che kiinetege; 15 ak koboch ko i 
lakwa ko kiingen sirutik che tililen che imuchi kong’omitin agoi 
yetunet eng’ kayanet ne mitei eng? Kristo Jesu. 16 Bunu 
kabusetab Jehovah sirutiet age tugul, ak kotoreti eng’ konetisiet, 
eng’ kergong'iet, eng’ kateechinet, eng’ kotigonet ne mi eng 
imanda: r7 si kobiit koek chitab Jehovah, ne inetat, ne kigichob 
koek ne ititaat eng’ boisiet age tugul ne mie. 

Kang'atin anyun eng’ taitab Jehovah, ak Kristo Jesu, ne 

tun iruokyin che soptos ak che kigobek, ak eng’ toogunennyi 
ak eng’ bounatennyi; 2 amde ng'olyot; choboge eng’ betut ne 
nyolu, ak eng’ betut ne ma nyolu; itigon, ker kong’, igiil, eng’ 
muitaet tugul ak konetisiet. 3 Amu nyonei betut ne ma tun 
epchin it agot kitigin konetisiet ne bo imanit; ago, tinyei itik 
che iututos, iyumjingei konetik che isubi magutikwak; 4 ak 
koesio koepchi it imanit, ak komasta kosub atindonik che bo 
buch. 5 Ago ripge inye eng’ tuguk tugul, muite eng’ nyalilda, 
yai boisietab amdaetab logoiywek che miach, yai boisieng’ung’ 
kosulda. 6 Amu kigoitoa nguno, ak kagoit betusiek che awendi. 
7 Kiayai luget ne mie, kaagesu labatet, kiarib kayanet: 8 koboch 
nguno ko kagegonorua kutwet ne bo imanda, ne tun kona Kiptai- 
yat, kiruogindet ne bo imanda, eng’ betunoto: ago ma anege, 
ago icheget tugul agichek che kigocham toogunennyi. 


Ng'alek che bunu Paulo inegei, koboto saisere 

9 Igiilge nyonja ko negit: IO amu kigobagakta Dema, ko 
kagocham ng'onyuni bo betusiechu, ak kwo Tesalonika; kwo 
Kreske Galatia, kwo Tito Dalmatia. 11 Luka inegei ne mi 
kobota. Imutu Mariko, ak obwa tuwai: amu toreta eng' 
boisiet. 12 Ago kiayokte Tukiko kwo Epeso. 13 Ye inyo 
iibu sumet ak bukuisiek, ago ne siirei ko magatok che kisirei 
che kiabagakyi Karpo eng’ Troa. 14 Kiyaiywa ne ya mising’ 
Aleksandro, kitong’indet ne bo sugunonik: tun yaakyin Kiptaiyat 
ko u boisionikyik: 15 ribege inendet; amu kigirinda ng'alekyok 
mising’ kot. 16 Ma biit chi ne kitoreta eng? wolunennyu ne 
bo tai; kibagakta tugul: amat kiityi ichek ng'olyondonito. 
17 Ago kitonon Kiptaiyat kobota, ak kogimita; si kobiit keamda 
eng’ ane ngalek komie, ak si kogas Bororiosiek tugul: ak 
kigisorua eng’ kutitab ng'etundo. 18 Sorua Kiptaiyat eng’ 
boisiet age tugul ne ya, ak kosorua agoi ait bounatennyi ne bo 
kipsengwet: nenyi torornatet koigeny ak koigeny. *Amen. 

19 Igat Priska ak Akula, ak bikab Onesiporo. 20 Kitebi 
Erasto eng? Korinto: ago kiabagach Tropimo eng’ Mileto 
komiani. 21 Igiilge nyo kotom koit betusiek che bo kaititiet. 
Igatin Eubulo, ak Pude, ak Lino, ak Klaudia, ak tupchosiek 
tugul. 

22 Ingoteb Kiptaiyat koboto tamirmirieng'ung'. Ingoteb 
mieindo kobotok. : 

BARUETAB PAULO NE KIYOKTOI NE KISIRJI 
TITO 


Kagatet 


Paulo, otwogindetab Jehovah, ak ne kiyoktoi ne bo Jesu 

Kristo, ko u kayanetab che kigilewen che bo Jehovah, ak 
naetab imanit ne namegei ak kaiyweet ne kiywei Jehovah, 
2 eng' kamang'unet ne bo sobondab koigeny, ne kiiyomis 
Jehovah, ne maimuchi kolembechan, koboch kenyisiek che bo 
koigeny; 3 ago king'any ng'olyondennyi eng’ betusiekyik eng’ 
amdaet, ne kigiyanwa ko u ng'atutietab Jehovah Yetindennyo: 
4 asirjini Tito, lakwennyu ne bo iman eng’ kayanet ne kiyamdoi: 
Ingoteb koboten mieindo ak kalyet che bunu Jehovah Kwanda 
ak Kristo Jesu Yetindennyo. 


Keleweni boisiek 


5 Kiabagakten eng' Krete amu ng'olyondoni, si kobiit ichob 
tuguk che ki rartootin, ak inde boisiek nganaset age tugul, ko 
u ye kiang'atin; 6 ngot komi chi age tugul ne matinyei lelut, ne 
manong'otiotab osotiot agenge, ne tinyei lagok che iyanotin, 
che magimwaitae yaitio, anan che magase it. 7 Amu kanyolji 
ribindetab kaniset koek chi ne matinyei lelut, inendet ne ribi- 
ndetab boisietab Jehovah; ma ne isubi magennyi, ne ma sib 
konerechi, ne ma kimaiya, ne mabirisiei, ne ma tinyei keiyandit 
magornatetab tewernatet; 8 ago ne taachei toek, ne chamei 
che miachen, ne bou kabwatutikyik, ne bo imanda, ne tilil, ne 
ribegei; 9 ne namei ng'olyot ne kiyani ko u ole teptoi konetisiet, 
si komuch koteechi eng’ konetisiet ne bo iman, ak koterter 
kiptiyotinik. 


Konetik che ma bo iman 

10 Amu mi bik che chang’ che magase it, ng'ololikab ng'alek 
che bo buch ak kenik, mising’ ko ichek che bo kamuratanet, 
11 che kanyol keger kutuswekwak; che itarng'anyi go komugul, 
koneti tuguk che kama konyolu amu magornatetab tewernatet. 

12 Kile age eng’ ichek, ne maotionywa, 
Kiplembechonik Kretik kotugul, tiong'ik che yaachen, 

kipkeinik che choriren. 

13 Bo iman baornatanito. Ker kong’ anyun eng’ kimnatet amu 
noto, si kobiit koek che bo iman eng’ kayanet, 14 ama epchin it 
atindonikab Yahudik, ak ng'atutikab bik che istoegei imanit. 
15 Tililen tuguk tugul eng’ ichek che tililen: ago mami kiy ne 

tilil eng’ icheget che muruonen che maiyanotin; ago muruonen 
nautikwak ak kabwatutikwak. 16 Mwaei kole ingen Jehovah; 
ago esioi inendet eng’ boisionikwak, kigoek che kiwechei, ak 
che magase it, ama tilei kiy eng’ boisiet age tugul ne mie. 


Atebet ne nyoljin chi ne bo Kristo, ak kit ne tonone 

Ago ng'alal inye agobo ng'alek che nyoljin konetisiet ne bo 

iman: 2 si koripgei boisiek che kagoeegitu, koek che bo 
teegisto, che bou kabwatutikwak, che bo iman eng’ kayanet, 
eng’ chamnyet, eng’ muitaet: 3 ko u noto chebiosok che kagoee- 
gitu, ingoek che teegot eng’ atebosiekwak, che ma kataamik, 
anan che rategei eng’ divaik che chang’, konetik che bo tuguk 
che miach; 4 si kobiit konet osotik che mengechen kocham 
manong’otaikwak, kocham lagokwak, 5 koek che bou kabwatuti- 
kwak, che tililen, che boisiei eng’ gorikwak, che taloen, che kase 
it manong'otaikwak, si ma kimwaitae ng'olyotab Jehovah kiy 
ne ya: 6 iteechi neranik agichek koek che bou kabwatutikwak; 
7 ibartege inyendet eng’ tuguk tugul iegu kaborunet ne bo boi- 
sionik che miachen; eng’ konetisieng’ung’ ibarte atebet ne ma 
ng'emaksei, 8 ng'alek che bo iman, teegisto, che magimuchi 
kiruokyi; si kobiit kolilan inendet ne kirindoech, ko matinyei 
kiy ne ya ne mwaitaenech. 9 Ingogas it otwogik kiptainikwak, 
ak kobaibai ichek komie eng’ tuguk tugul; amaek che wolu 
kiy; IO amaek che koen eun, ago kobarta kayanet tugul ne mie; 
si kobiit kogochi ichek telunatet konetisietab Jehovah ne 
Yetindennyo eng’ tuguk tugul. 


Tuguk che igiili chi ne bo Kristo koboisiei 

II Amu kigotook mieindab Jehovah, ne ipchin bik tugul 
yetunet. 12 Inetech kole keesie oret ne matokyingei Jehovah, 
ak magutik che bo ng'ony, ak ketebi eng’ ng'omnatet ne litit, 
ak eng’ imanda, ak eng’ oret ne tokyingei Jehovah eng’ kenyi- 
siechu; 13 kigeni kamang’unet ne iberurot, noto ko toogunetab 
torornatetab Jehovah nenyo ne o, ne Yetindennyo Jesu Kristo; 
14 ne kiigoitogei agobo achek, si kobiit kotiachech eng’ tengekto 
tugul, ak kotililjigei bik koek chechik, che lewenotin, che 
igiilegei eng’ boisionik che miach. 

15 Mwa tuguchuto ak iteechi ak iger kong’ koboto bounatet 
tugul. Amat kosasin chi age tugul. 


Atebet ne nyoljin chi ne bo Kristo, ak kit ne tonone 
Ibwatyi ichek koming’injigei bounik, ak bounatosiek, kogas 
it, kochobogis eng’ boisiet age tugul ne mie, 2 amat komwa 

kiy ne ya agobo chi age tugul, amat koek bich che bo boriot, 

ingoek che taloen, koborjin bik tugul mutyonet tugul. 3 Amu 
kigi berberen agachek keny, kima kegase it, kigiberberech, keote 
magutik che terotin ak ureriosiek, ketebye eng? yaitiet ak 
ng'etkong', kigi che kiwechei ak kewechege. 4 Ago ye kingo- 
took talasietab Jehovah Yetindennyo, ak chamnyennyi ne chamei 
bik, 5 kosoruech, ma eng’ boisionikab imanda che kigiyai 
acheget, ago ko u ole teptoi rirenennyi bo ge, eng’ kaunetab 
siget ne leel ak kaleelitetab Tamirmiriet ne Tilil, 6 ne kiro- 
ng'wech eng’ aiyebindo, eng’ Jesu Kristo Yetindennyo; 7 si, ye 
kagiityech imanda eng? mieindanyi, keyaech keegu che namei 
tuguk ko u kamang'unetab sobondab koigeny. 8 Bo iman 
ng'olyondoni, ak amache imwa tuguchuto eng’ kimnatet, si 
kobwat ichek che kigoyan Jehovah, koyai kotugul boisionik che 
miach, Miachen tuguchuto ak kotoreti bik: 9 ago istoege 
teebutik che berber, ak tetutikab ibinwek che kigosiirto, ak 
suriosiek, ak boriosiek agobo Ng'atutiet; amu matinyei borot 
ak ko buch. xo Esie chito ne ibu toiyet ye kagitigon ne bo tai 
ak ne bo aeng’; 11 ingen ile chito ne u noto ko kigomasta, ak 
koyaei tengekto, ko kagoruokyigei. 

12 Ye tun kayogu Artema, anan Tukiko, igiilge inyo eng’ 
Nikopoli ole ami; amu koabegechi atebe oloto eng’ betusiekab 
kaititiet. 13 Igiilge imonorsechi eng’ bandanywa Sena ng'omo- 
tiotab ng'atutik ak Apolo, si mararta kiy eng’ ichek. 14 Ak 
ingonetgei bikyok agichek koyai boisionik che miachen kotugul, 
agobo tuguk che makyingei, si maek che maiyei logoek. 

15 Igatin tugul che kemi tugul. Igatichek che chamech eng’ 
kayanet. 

Ingoteb mieindo kobotok okwek tugul. 


BARUETAB PAULO NE KIYOKTOI NE KISIRJI 
PILEMON 


Ng'alek che indou 
1 Paulo, kimonjororiotab Kristo Jesu, ak Timoteo tupche- 
nnyo, kisirjini Pilemon chamanennyo ne kiboitiot ne kiboisiei 
tugul, 2 ak Apia, chepkamennyo, ak Arkipo askarindet ne 
kiboisiei tugul, ak kaniset ne mi gong'ung': 3 Ingoteb mieindo 
kobotok ak kalyet, che bunu Jehovah Kwandanyo ak Kiptaiyat 
Jesu Kristo. 

Rirenet ne kigisomji otwogindet ne kiga komwei 

4 Amwachini Jehovah nenyu kongoi kotugul, amwain eng’ 
sautikyuk, 5 agase agobo chamnyeng’ung’, ak kayanet ne itinye 
eng’ Kiptaiyat Jesu, ak eng’ che tililen tugul; 6 si koek yamdae- 
tab kayaneng’ung’ ne boisiei komie, eng’ naetab kiy age tugul 
ne mie ne mitech, eng’ Kristo. 7 Amu kiatinye boiboiyet ne 
o ak kagaigaet eng’ chamnyeng'ung', amu kigonyor kamuung'et 
mugulelwekab bik che tililen agobo inye, ne kitupche. 

8 Noto anyun, agot nganda atinye nyiganatet eng’ Kristo si 
ang'atin agobo noto ne nyolu, 9 ago, amu chamnyet asomin 
mising’, ane Paulo ne koaositu, ak nguno kogeny ko a kimo- 
njororiot ne bo Kristo Jesu: 10 asomin mising’ agobo lakwennyu 
Onesimo, ne kiasich eng’ monjorornatosiekyuk, 11 inendet ne 
kima kotoretin eng’ kiy eng’ tai, ago nguno kotoretin ak kotoreta : 
12 ne kaaweegun inendet ne muguleldanyu: 13 ne kitamache 
arany ketebi tuwai, si kotoreta kogeerenengei eng’ monjororna- 
tosiekab logoiywek che miach: 14 ago ma amach ayai kiy kotom 
agas kit ne ibwati; si mabun mieindang’ung’ torjinet, ago 
chamdaeng’ung’. 15 Amu abere kiibesienengei eng’ betusiek 
che matia, si kobiit otebi tuwai kogeny agoi; 16 ma ko u otwogin 
kogeny, ago kogosiir otwogin, tupchet ne chamat, mising’ ko 
eng’ ane, ago siirei ne tia anyun eng’ inye, eng’ borto ak eng’ 
Kiptaiyat. 17 Noto anyun ngiita ile ki agenge eng’ boisiet, 
itaach anyun ko u ye imuchi itaacha anendet. 18 Ago ngo 
kigoyaun kiy ne ya, anan ngo kigobesenin kiy, iitya noto; 
19 anendet Paulo ne kasir eng? eunnyu, ale ayaagun; ago 
mamwaun ale itinye besendanyu, u kele, inyendet noto. 
20 Ee, tupchennyu, inganyorunenen boiboiyet eng’ Kiptaiyat: 
imuung’ji muguleldanyu eng’ Kristo. 


Ng'alek che bo let 

21 Kasirun amu amang'u kaseng'ung' bo it, angen ale iyae 
agot che siirei che amwae. 22 Ago koboto choto ichobwa ole 
anyo arue: amu amang'u ale eng’ sautikwok amuchi abiit. 

23 Igatin Epapra, ne ki kimonjororinik tuwai, eng? Kristo 
Jesu; 24 ko u noto Mariko, Aristarko, Dema, ak Luka, che ki 
kiboitinik tugul. 

25 Ingoteb mieindab Kiptaiyandennyo Jesu Kristo koboto 
tamirmirikwok. “Amen. 

BARUET NE KIGISIRJI 
HEBRANIK 


Ng'alek che kindoune 

1 Jehovah, ne king'alalji kwanisiekyok keny eng’ maotik, eng’ 

kebeberwek che chang’ ak eng’ ortinwek che chang’, 2 ko 
kagong’alalwech eng’ betusiechu bo let, eng’ Werit, ne kigonde 
koek ne namei tuguk tugul, ak kiyai inendet ng'ony agine eng’ 
inendet; 3 inendet ko kakweng'etab lilindanyi, ak itondo ne 
bo indennyi, ak kotononi tuguk tugul eng’ ng'olyotab kamu- 
ktaennyi, ko kagoyai kaundoetab tengekwogik, kwo kotebe eutab 
tai ne bo Etunatet eng’ barak; 4 ko kagoek ne kararan kosiir 
malaikaisiek, ko u ye konyitot kainet ne kigonam inendet, kosiir 
kainenywa. 


O Weritab Jehovah kosiir malaikaisiek 
5 Amu kimwachi malaikaisiek ngorjo eng’ betut age, kolenji, 
I Werinnyu, 
Kaasichin rani? 
ak kogeny, 
Aegu Kwanda eng’ inendet, 
Ak koek inendet Werit eng’ ane? 
6 Ak ye imut kogeny taita konyo ng'ony komwa kole, Ingolos 
inendet malaikaisiek tugul che bo Jehovah. 7 Ak kimwa agobo 
malaikaisiek kole, 
Inendet ne yaei malaikaisiekyik koek usonaik, 
Ak koek kiboitinikyik liblibenetab mat: 
8 Ago kimwa agobo Werit kole, 
Ee, Jehovah, tebyei koigeny ak koigeny ng’echereng’ung’ 
ne bo laitornatet; 
Siaritab imanda siaritab bounateng'ung'. 
9 Kiicham imanda, ak kiiwech tengekto; 
Eng’ noto anyun kigoiilin Jehovah, inendet Jehovah 
neng’'ung’ 
Eng’ mwaitab boiboiyet kosiir siritoiguk. 
10 Ak, 
Kiilum inye Kiptaiyandani, eng’ taunet, ole tonone ng'ony, 
Ak kipsengwetisiek ko boisionikab euneguk: 
11 Betos choto; ago itebye inye agoi: 
Ak osegitu tugul ko u ngoriet; 

12 Ak imamani ko u ngoriet ne tabanu barak, 
Ak kiwalei ko u ngoriet: 
Ago i u noto inye agoi, 
Ama tinyei kenyisieguk ole igesunegei. 
13 Tos kimwachi malaikaisiek ngorjo eng’ betut age, kolenji, 
Tebe eunnyu ne bo tai, 
Agoi ayai buniguk koek ng’echeretab kelyeguk? 
14 Tos choto tugul ko ma tamirmirik che boisiei, che kiyoktoi 
kobois agobo ichek che tun nyoru yetunet? 


Eng’ noto anyun kanyol kenam mising’ kosiir, tuguchoto 
kigegas, si ma kichuchuige. 2 Amu ngo tononot ng'olyot ne 
kigimwau eng’ malaikaisiek ak kigonyor bistoet age tugul ak 
ngelelnatet melekto ne kageerjinet ne bo imanda; 3 kechilildoi 
ano anyun, ngemete yetunet ne o ne te ni? Ne kiga kisib kemwa 
eng’ Kiptaiyat, ak kiigimitwech ichek che kigas; 4 ak kibaoriani 
agine Jehovah koboto icheget, eng’ kaborunoik ak kwong'utik, 
ak eng’ kamugosiek che terotin, ak eng’ kagoitaosiekab Tami- 
rmiriet ne Tilil, ko u magennyi. 
5 Amu ma igochi malaikaisiek koboi ng'onyut ne nyonei, 
noto kimwae. 6 Ago baoriani chito age eng’ komosta age, kole, 
Nee chi, ne tos ibwat? 
Anan weritab chi, ne tos irutochi? 
7 Kiiyai inendet koming'init kitigin eng’ malaikaisiek; 
Ilaakyini inendet kutwetab torornatet ak teegisto, 
Ak kiinde koboi boisionikab euneguk: 

8 Kiinde tuguk tugul kogas it eng’ keldebesaikab kelyekyik. 
Eng’ noto anyun ko u ye kiinde tuguk tugul kogas it inendet ko 
kima ituch kiy ne ma kas it inendet. Ago nguno ko tom kegeer 
kogas it tuguk tugul inendet. 9 Ago kigeere inendet ne kigiyai 
koming'init kitigin eng’ malaikaisiek, inendet Jesu, ne kigilaakyi 
kutwet ne bo torornatet ak teegisto amu nyalilda ne bo meet, 
si kobiit kochamjam meet eng’ mieindab Jehovah agobo chi age 
tugul. 10 Amu kinyolji inendet, ne mi tuguk tugul amu inendet, 
ak kobunu inendet tuguk tugul, ye imutyin werik che chang’ 
torornatet, si koyai taunindetab yetunenywa koek ne igesuno- 
tgei eng’ nyalilwogik. 11 Amu inendet ne itililisiei ak ichek 
che kitilili kobunu agenge: eng’ noto anyun ko mageerei inendet 
kalilanet koguure ichek che kitupche, 12 kole, 

Amwachini kaineng’ung’ tupchosiekyuk, 

Atieni kalosuneng’ung’ eng’ kwenutab tuiyet. 
13 Ak kogeny, Amang'u inendet. Ak kogeny, Keero, ane ak 
lagok che kigogona Jehovah. 14 Amu yamdoi anyun lagok 

korotik ak borto, kinam choto inendet agine ko u noto; si 
kobiit kong'em eng’ oretab meet inendet ne tinyei kimnatetab 
meet, noto ko oindet; 15 si kobiit kotiach ichek tugul che ki 
ratotin betusiekwak tugul eng’ kaiyweisietab meet. 16 Amu 
iman manamei itondab malaikaisiek, ago kinam keswekab 
Abraham. 17 Eng’ noto anyun kinyolji keyai inendet eng’ 
tuguk tugul kogergeit ak tupchosiekyik, si kobiit koek tisiindet 
ne o ne bo rirenetab ge ak ko bo iman eng’ tuguk che tokyingei 
Jehovah, si kobiit koyai tisisiet agobo tengekwogikab bik. 
18 Amu ko u ye kinyalil inendet ye kigiyomei, komuchi inendet 
kotoret ichek che kiyomei. 


O Kristo kosiir Musa 
Noto anyun, che kitupche che tililen, yamdoik che bo kuu- 
rsetab kipsengwet, obwat mising' Ne Kiyoktoi ak Tisiindet 
ne O ne bo ng'ang'ennyo, inendet Jesu; 2 ne kiek ne kiyani 
eng’ inendet ne kilewen, ko u Musa agine eng’ gotab Jehovah 
tugul. 3 Amu kigiit kele nyoljin torornatet ne o kosiir Musa, 
ko u ye tinyei inendet ne kiteechei got teegisto kosiir got. 
4 Amu teechei chito got age tugul; ago inendet ne kiteechei 
tuguk tugul ko Jehovah. 5 Ak kiek Musa iman ne kiyani eng’ 
gotab Jehovah tugul ko u kiboitiot, agobo baornatet ne bo 
tuguchoto che ki tun kemwa eng’ let; 6 ago Kristo ko u werit, 
ne bou gonnyi; achek gonnyi, ngenam mising’ nyiganatennyo 
ak torornatetab kamang'unennyo agoi kagesunet. 7 Noto 
anyun, ko u ye mwaei Tamirmiriet ne Tilil kole, 
Ngot ogas kutinnyi rani 
8 Ko mat ouuiit mugulelwekwok, ko u eng’ kaiimset, 
Ko u eng’ betutab yomset eng’ ong'atet, 
9 Ye kiyoma kwanisiekwok kotiema, 
Ak kigeer boisionikyuk kenyisiek artam. 
10 Eng’ noto anyun kianerekyi ibini, 
Ak kiale, ichiliili kotugul eng? mugulelwekwak : 
Ago kima kongen ortinwekyuk; 
11 Ko u ye kiayosie eng’ neregekyuk ale, 
Maitei ichek kamuung'ennyu. 


Kanyol keegu che kiyani eng’ boisionik agoi let 
12 Oripge anyun, che kitupche, si mabiit chi age tugul eng’ 
okwek ne tinyei muguleldo ne ya ne bo bistoet, koistoegei 
Jehovah ne sobei: 13 ago oteechige betut age tugul, eng’ ye ta 
kemwaei kele rani; si ma kiuuiit chi age tugul eng’ okwek amu 
kenisietab tengekto: 14 amu kigeegu yamdoikab Kristo, ngenam 

mising’ taunetab kamang'unennyo agoi kagesunet: 15 ye ta 
kemwaei kele, 

Ngot ogas kutinnyi rani, 

Ko mat ouuiit mugulelwekwok, ko u eng’ kaiimset. 
16 Amu ng'o che kitagis ye kingogas? Tos ma ichek tugul che 
kimong'une Misri eng? Musa? 17 Ak ng'o che kinerekyi inendet 
kenyisiek artam? Tos ma icheget che kichalwogenso, che kii- 
butyi muswekwak ong'atet? 18 Ak ng'o che kiiyosiechi 
inendet kole magoi it kamuung'ennyi, tos ma ichek che 
kiingelelso? 19 Kigeere anyun kele kima imuch ichek koit amu 
ma iyan. 


Jesu, Tisiindet ne O, ko o kosir Aron 
Ongiywei anyun yo ta komi arorutiet ne keite kamuung'e- 
nnyi, si malen chi age tugul eng' okwek, mata anyoru. 

2 Amu kigiamwech iman logoiywek che miach, ko u icheget: 
ago ma toret ichek ng'olyotab kaset, amu kima namgei ak kaya- 
netab icheget che kigasei. 3 Amu achek che kigiyan keite 
kamuung'onoto; ko u ye kigomwa inendet kole, 

Ko u ye kiayosie eng’ neregekyuk ale, 

Maitei ichek kamuung’ennyu: 
agot nganda kiga kogesgei boisionichoto koboch ngab kelumda 
ng'ony. 4 Amu kigomwa ko u ni eng’ komosta age agobo betu- 
tab tisab kole, Ak kiimuuny Jehovah eng’ betutab tisab eng’ 
boisionikyik tugul; 5 ak eng’ yu agine komwa kole, 

Maitei ichek kamuung'ennyu. 
6 Eng’ noto anyun amu mitei boroindo ne bo alak koit oloto, 
ak ichek che kiga keamji logoiywek che miach, ko kimata koit 
amu ngelelnatet, 7 kamwa kogeny agobo betut age, komwaei 
eng’ Daudi, ko kagobata betusiek alak, kole, Rani, ko u ye 
kisib kemwa kele, 

Ngot ogas kutinnyi rani, 

Ko mat ouuiit mugulelwekwok. 
8 Amu nda kiga kogochi Josua ichek kamuung'et, ta kima kota 
komwaei let agobo betut age. 9 Ng'etunot anyun kamuung'etab 
sabato agobo bikab Jehovah. 10 Amu inendet ne kagoit 
kamuung'etab Jehovah ko kagomuuny eng’ boisionikyik, ko u 
ye kiimuuny Jehovah eng’ chechik. 11 Ongigiilge anyun si 
keit kamuung'onoto, si maibut chi age tugul eng’ kergeinoto 
bo ngelelnatet. 12 Amu sobei ng'olyotab Jehovah, ak ko kim, 
ak ko ng'atib kosiir rotwetab chok ne ng'atiben komoswek 
tuwai, ak kotoorei agoi kobesio sobondo ak tamirmiriet, ak ole 
tuiyechin kowek ak amset, ak chepcheb koguiyo kabwatutik ak 

magutikab muguleldo. 13 Ama mi kiy age tugul ne kigiyai 
ne ma toogu eng' tainnyi: ago ng'ang'otin ak yatotin tuguk 
tugul eng’ taitab konyek che bo inendet ne tun kitetyini ate- 
bosiekyok. 14 Amu kitinye tisiindet ne o ne kigochut kipse- 
ngwetisiek, Jesu Weritab Jehovah, ongenam mising’ ng'ang'e- 
nnyo. 15 Amu magitinye tisiindet ne o ne maimuchi koga- 
swech nyalulnatosiekyok; ago ne kigiyom ko u achek eng’ tuguk 
tugul, ama yai tengek. 16 Ongerikyi anyun ng'echeret ne bo 
mieindo eng’ nyiganatet, si kenyoru rirenetab ge, ak kesich 
mieindo ne toretech eng’ betut ne kinyalili. 


5 Amu tisiindet age tugul ne o, ne kigilewen eng’ bik, kindoi 
agobo bik amu tuguk che tokyingei Jehovah, si kobiit 
kogoito kagochinoik ak tiseiywek agobo tengekwogik: 2 inendet 
ne imuchi korire kimanainik ak che mastoi, amu inendet 
agine komi eng’ nyalulet; 3 ak amu noto anyun, ko u ye nyoljin 
kogoito che kitisisie agobo tengekwogikab bik, ko u noto konyo- 
ljin kogoito agobo ge agine. 4 Ama mi chi ne igochingei inegei 
teegisi, kobate ye kaguur Jehovah inendet, ko u Aron. 5 Ko 
u noto anyun, kima itororgei Kristo agine koek tisiindet ne o, 
ago inendet ne king'alalji, kolenji, 

I Werinnyu, 

Kasichin rani: 
6 Ko u ye mwaei agine eng’ komosta age kole, 

I tisiindet koigeny 

Ko u kit ne ki u Melkisedek. 
7 Ne ki eng’ betusiek che kimi eng’ borto, ko kagogoito sautik 
ak somutik eng’ rirek che eechen ak beekab kong’, korirjin 
inendet ne kiimuchi kosor eng’ meet, ak kingo kagegasyi amu 
kaiyweisiennyi ne kiywei Jehovah, 8 agot nganda ki Werit 
inendet, ko kiinetgei kasetab it eng’ tuguk che kinyorune nya- 
lida; 9 ak kingo kageyai koek ne igesunotgei, koek inendet 
ne kitaunegei yetunet ne bo koigeny eng’ ichek tugul che kase 
it inendet; ro ne kiguure Jehovah tisiindet ne o ko u kit ne ki 
u Melkisedek. 


Kanyol kigiilge eng’ oretab Kristo 
11 Kitinye ngalek che chang’ che kimwae agobo inendet, 
ago uui ole kiborundoi, amu kigouuiit eng’ okwek ogas. 12 Amu 
eng’ ye kita nyolu oegu konetik konyoljinok kogeny konetak chi 
konetisiosiek che bo tai che bo ng'alekab Jehovah; ak kioegu 
che machei chego, ama amitwogik che uuen. 13 Amu age tugul 

ne luei chego kotom konai koboisie komie ng'olyotab imanda; 
amu manyurut inendet. 14 Ago bo bik che eechen amitwogik 
che uuen, icheget che kigoboisie ng'omnatosiekwak komuchi 
kobesio che miach ak che yaach. 


6 Noto anyun ongebagakte mata ongeng’alale ng'alek che bo 
tai che bo Kristo, ak ongigiilge agoi keit ne igesunotgei; 
amata onginde lumeiywot ne bo sigunet ne bunu boisionik che 
meiyotin, ak ne bo kayanet eng” Jehovah, 2 ne bo konetisietab 
kabatisanosiek, ak ne bo kagonooretab eunek, ak ne bo ng'eetye- 
tab che kigobek, ak ne bo kiruogetab koigeny. 3 Ak kiyae nito, 
ngo cham Jehovah. 4 Amu eng’ ichek che kisib kigochi lapkei- 
yet ak kochamjam konunet ne bo kipsengwet, ak koek yamdoikab 
Tamirmiriet ne Tilil, § ak kochamjam ng'olyot ne mie ne bo 
Jehovah, ak kimnatosiekab kenyisiek che bwanei, 6 ak kochu- 
chuigei anyun, ko ma imugaksei keweekyi ichek sigunet kogeny; 
amu igartatyingei kogeny Weritab Jehovah, ak kogochi inendet 
kalilanet ne toogu. 7 Amu emet ne kigoce ropta ne robonjin 
konyil che chang’ ak koii ngwek che nyoljin ichek che kigibatyin, 
konyoru kaberuret eng? Jehovah: 8 ago ngo iiyo katok ak 
katablelinik, keesioi ak ko negite chubet; ne kagesunennyi ko 
kebeel. 

9 Ago chamanichu, kiyani eng’ okwek tuguk che miachen 
kosiir choto, ak tuguk che namegei ak yetunet, agot ngemwae 
ko u noto: I0 amu Jehovah, ko ma Jehovah ne ma bo iman, 
kot koutie boisieng'wong' ak chamnyet ne kiobarte agobo 
kainennyi, ye kioboisiechini che tililen, ak kota oboisiechini. 
11 Ak kimache mising’ chi age tugul eng’ okwek kele kobarta 
kagiilonoto bo ge eng’ nyiietab kamang'unet agoi kagesunet: 
12 si mouuegitu, ago oyaniege ichek che nyoru arorutik eng’ 
kayanet ak muitaet. 


Igochin arorutikab Jehovah bik kamang'unet 


13 Amu ye kingoyachi Jehovah Abraham arorutiet, ko amu 
kima komi age ne o kosiir inendet ne kiimuchi koyosiechi koyosio 
agobo ge, 14 kole, Eng’ kaberuret aberurin iman, ak eng’ kayabet 
ayabin ibaraitu. 15 Ak u noto, kingo kagomuita, konyor 
arorutiet. 16 Amu iyostos bik agobo ne o: ak kayosiet ko 
kagimitet ne igesu tiiyenywa age tugul. 17 Eng’ ng'olyondonoto 
ye kingomach Jehovah mising’ koborji ichek che nyoru arorutiet 
ole u rarennyi ne ma walaksei, konde kayosiet kwenut: 18 si 
eng’ tuguk aeng’ che ma walaksei, che ma imugaksei eng’ 
Jehovah komwa lembech eng’ choto, kimuch anyun kenyoru 

kagaigaet ne kim, achek che kigemwechi toretet si kenam 
kamang'unet ne kiginde tainnyo; 19 ne kitinye ne u nangetab 
sobondo, ne kingen ak ko lumdaat ne wendi orit kot kosiir anget 
ne kigioiye; 20 ole kichut Jesu agobo achek, koek kandoindet, 
ko kagoek tisiindet ne o koigeny, ko u kit ne ki u Melkisedek. 


Jesu, Tisiindet ne O, ko u ye ki tisiindet ne o Melkisedek 

Amu Melkisedeki-nito, laitoriatab Salem, Tisiindet ne bo 

Jehovah ne Toror Mising’, ne kituiyo ak Abraham ye kiwee- 
ksei kobunu ole kibare laitorinik, ak koberur inendet, 2 ne 
kipchechi agine Abraham kebebertab taman ne bo tugul, 
ne ye kiweech, ko Laitoriatab imanda korok, ak yeityo kogeny 
ko Laitoriatab Salem, noto ko Laitoriatab kalyet; 3 ne matinyei 
kwanda, ama tinyei kamet, ama tinyei orenywa, ama tinyei 
taunetab betusiek anan kagesunetab sobondo, ago kigiyai 
kogergeit ak Weritab Jehovah, tebyei ko tisiindet koigeny. 

4 Obwat anyun ole ki te oindab chichi, ne kiigochi Abraham, 
boiyot ne o, kebeberta ne bo taman ne bo bareiywek. 5 Ak 
tinyei iman werikab Lawi che namei boisietab tisisiet, ngatu- 
tiet konam kebeberwekab taman eng’ bik ko u eng’ Ng'atutiet, 
eng’ tupchosiekwak, agot nga kibunu bortab Abraham: 6 ago 
kinam kebeberwekab taman eng? Abraham inendet ne kima 
kiitito ichek eng’ orenywa, ak koberur inendet ne tinyei arorutik. 
7 Ago ne mami tiiyet age tugul, konyoru ne ming'in kaberuret 
eng’ ne o. 8 Ak eng’ yu kotaachei bik che begu kebeberwekab 
taman; ago eng’ oloto, ko inendet ne kibaoriani kele sobei. 
9 Ak, kimuchi kemwa kele, eng? Abraham agot Lawi, ne taachei 
kebeberwekab taman, ko kiigoito kebeberwekab taman; 10 amu 
kita komi bortab kwandanyi, ye kituitos ak Melkisedek. 

I1 Ak nda kimi kagesunatetab ge eng’ tiseinatetab Lawik 
(amu kinyorune yoto bik Ng’atutiet), ko kita kimage nee kobiit 
tisiindet age ne u kit ne ki u Melkisedek, ama kiititoi kit ne ki 
u Aron? 12 Amu ngot kowalak tiseinatet, ko kanyol kewal 
agine ng'atutiet. 13 Amu inendet ne kimwaitae tuguchu ko 
bo bororiet age, ne mami chi eng’ bororionoto ne kigobois eng’ 
kaptisisio. 14 Amu toogu kele kibunu Kiptaiyandennyo oretab 
Juda; bororiet ne kima mwaitae Musa ng'olyo age tugul eng’ 
ng'alekab tisiik. 15 Ak toogu komie kosiir, ngot kotun biitu 
tisiindet age eng’ kergeindab Melkisedek, 16 ne kigiyai, ago ma 
eng’ oretab ng'atutikab borto, ago eng’ kimnatetab sobondo ne 
ma igesugei: 17 amu kibaoriani kele, 

I tisiindet koigeny 
Ko ukit ne ki u Melkisedek. 

18 Amu mitei metoet ne bo ng'atutiet ne kiga kindoune, amu 
nyalulennyi ama tilei kiy 19 (amu ma yai Ng'atutiet kiy koek ne 
igesunotgei), ak komitei ibunetab kamang'unet ne kaigai, ne 
kirikyine Jehovah. 20 Ama yaaksei ama kiyosio 21 (amu 
kigiyai ichek koek tisiik ama mi kayosiet ago kigiyai inendet 
koboto kayosiet eng’ inendet ne mwaei agobo inendet kole, 

Kiiyosio Kiptaiyat ama walei kole, 

I tisiindet koigeny). 
22 Ko u noto anyun kiek Jesu tononjinindet ne bo arorutiet ne 
mie kosiir. 23 Ago icheget ko kigiyai koek tisiik che chang’, 
amu eete ichek meet si matebi: 24 ago amu tebyei inendet 
koigeny, kotinyei anyun tiseinatet ne magiwalei. 25 Eng’ noto 
anyun komuchi kogeny kosor agoi kasuldaet ichek che bwanjin 
Jehovah eng’ inendet, amu sobei inendet koigeny si kobiit 
kosaei agobo ichek. 

26 Amu nyoljinech tisiindet ne o ne u ni, ne tilil, ne matinyei 
kenisiet, ama tinyei muruonindo, ne itabanat eng’ kiptengeginik, 
ak kigitoror kosiir kipsengwetisiek; 27 ne ma nyoljin kogoito 
tiseiywek betut age tugul, ko u tisiichu ki eechen, che igoitoi 
korok agobo tengekwogikyik, ye ibata kogoito agobo bik: amu 
kiyai nito konyil agenge ak koyam, ye kiigoitogei. 28 Amu 
indoi Ng'atutiet bik che nyalulyotin koek tisiik che eechen; 
ago ng'olyotab kayosiet, ne kibiitu let eng? Ng’atutiet, kondoi 
Werit, ne igesunotgei koigeny. 


O tiseinatet ne bo Kristo kosiir tiseinatet ne bo Yahudik 
Nguno anyun, eng’ tuguk che kimwae, kit ne o ko ni: 
kitinye tisiindet ne o ne u ni, ne kitebe komostab eut ne bo 

tai ne bo ng'echeretab Laitornatet ne bo Etunatet eng’ kipse- 
ngwetisiek, 2 kiboitiot ne bo tuguk che tililen, ak emait ne bo 
iman, ne kilumei Kiptaiyat, ma bik. 3 Amu kindoi tisiindet age 
tugul ne o si kogoitoi kagochinoik ak tiseiywek: noto anyun 
konyolu kotinyei agine tisiindoni kit ne igoitoi. 4 Nda mi 
ng'ony, ta maegu tisiindet, amu mi ichek che igoitoi kagochinoik 
ko u biteetab Ng'atutiet; 5 che boisiei eng’ karogutiet ak uruetab 
tuguk che bo kipsengwet, ko u ye kigiteechi Musa ye kimachei 
kotonon emait: amu kilenji, Rib, si iyai tuguk tugul ko u 
kergeindo ne kigiborun eng’ tulwet. 6 Ago kagosich nguno 
boisiet ne mie kosiir, ko u noto agine, inendet ko katuiyoindet ne 
bo kayomiset ne mie kosiir, ne kigiyai eng’ arorutik che miach 
kosiir. 7 Amu nda kima ko rartaat arorutiet ne bo tai, ko kima 
ta ta kecheng’jin boroindo ne bo aeng’. 8 Amu ye kingonyorji 
lelutik ichek, komwa kole, 

Ogeero, mwaei Kiptaiyat kole, bwanei betusiek, 
Che tun kiyomisyinige kayomiset ne leel ak gotab Israel 
ak gotab Juda; 
9 Ma ko u kayomiset ne kigiyomisge ak kwanisiekwak 
Eng’ betut ne kianam eunekwak si amut komong’ eng’ 
emetab Misri; 
Amu kima koteptoi kayomisennyu, 
Ak kima amage kiy ichek, mwaei Kiptaiyat. 
IO Amu ni kayomiset ne tun kiyomisyinige ak gotab Israel 
Ye ibata betusiechoto, mwaei Kiptaiyat; 
Andoi ng'atutikyuk kabwatutikwak, 
Ak asirji kogeny mugulelwekwak : 
Ak aegu Jehovah eng’ ichek, 
Ak koek bikyuk: 
11 Ama koneti chi tugul chitab kokwennyi, 
Anan konet chi age tuguÌ ne tupcho, kolenji, Nai Kiptaiyat: 
Amu tun naa tugul, 
Koboch ne ming’in eng’ ichek kot koit ne o. 
12 Amu tun arire ichek amu tengekwogikwak, 
Ama tun abwati tengekwogikwak agoi. 
13 Amu kimwa kole, Arorutiet ne leel, kigoyai koosit ne bo tai. 
Ago noto ositu koga kotebi keny, ko negit kogesgei. 


Oldab tililindo ne bo keny ko itondab oldab tililindo ne leel 

Noto anyun, agot arorutiet ne bo tai ko kitinyei ng’atutikab 

saet, ak komostanyi ole tilil ne bo ng'onyuni. 2 Amu 
kiga kichob emait; ne bo tai ko ole kimi keldab tait, ak meset, 
ak makatinik che bo kabartaet; ne kiguure Ole Tilil. 3 Ak 
kingesiir anget ne bo aeng’, ne kigioiye got, ko kimi emait ne 
kiguure Ole Tilil kosiir tugul; 4 ne tinyei kapkorosutab tahabu, 
ak moingetab arorutiet ne kigiliige tahabu komoswek tugul, 
ole kimi teret ne bo tahabu ne kimi mana, ak kiroktab Aron ne 
kiing'ati, ak koik che bo arorutiet; $ ak kimi baragunnyi keru- 
bisiekab lilindo che kiiuuri keruetab rirenet; tuguk che magi- 
muchi keng'alale nguno agenge agenge. 6 Ak kingo kagechob 
anyun tuguchuto ko u noto, koba tisiik kotugul emait ne bo tai, 
koyaei boisiosiekab saet; 7 ago, kiwendi tisiindet ne o inegei 
emait ne bo aeng’ konyil agenge eng’ kenyit, ama wendi ama 
tinyei korotik, che igoitoi agobo ge, ak agobo lelutikab bik: 
8 iboru Tamirmiriet ne Tilil eng? ng'olyondoni kole, kitom 
keng'any oret ne mong’jin ole tilil, ye kita ko tononot emait ne 
bo tai; 9 ne kalewenetab betusiechu; kigigoitoi eng’ kalewe- 
nonoto agine kagochinoik ak tiseiywek, che maimuchi koyai 

chito ne saei koek ne igesunotgei eng? kabwatennyi, IO amu 
(koboto amitwogik ak che kieei ak kaunsosiek che terotin) choto 
ko ng'atutik che bo borto kityo, che kiging'at agoi betusiek che 
bo kalititet. 


Itililisiei tiseiywot ne inendet Kristo 

11 Ago Kristo, ye kingo kagonyo, ne inendet tisiindet ne 0 
ne bo tuguk che miach che tun bwanei, eng? emait ne o ak 
kogesunotgei kosiir, ne ma kiyae eunek, ye kiweech, ko ma bo 
ng'onyuni, 12 ama eng’ korotikab kwesik ak moek, ago eng’ 
korotikyik ichegei, kwo anyun ole tilil konyil agenge ak koyam, 
ye kingo kagonyor katiaget ne bo koigeny. 13 Amu ngot 
kotilili agoi kaunetab borto korotikab kwesik ak kirugik, ak 
orekab roriat che kiise ichek che tinyei muruonindo: 14 kotilili 
anyun ne tia korotikab Kristo, ne kiigochigei Jehovah eng’ 
Tamirmiriet ne bo koigeny, ko matinyei berut, kotilil kabwa- 
teng'wong' eng boisiosiek che meiyotin si oboisiechi Jehovah 
ne sobei! 15 Ak amu ng'olyondonito inendet ko katuiyoindetab 
kayomiset ne leel, si kobiit konyor che kigeguur, arorutietab 
borotet ne bo koigeny, ye kingo kagobiit meet agobo katiagetab 
bistaosiek che kimitei eng? kayomiset ne bo tai. 16 Amu ole 
mitei arorutiet ne bo nametab tuguk ko kanyol komitei meetab 
inendet ne kiyaei. 17 Amu tinyei arorutiet kimnatet ye kabiit 
meet: tos kim kota kosobei inendet ne kiyaei? 18 Eng’ noto 
anyun agot arorutiet ne bo tai, ko kima kigoito ko mami korotik. 
19 Amu ye kingo kagomwachi Musa bik tugul kayomiset age 
tugul ko u eng’ Ng'atutiet, konam korotikab moek ak che bo 
kwesik, koboto beek ak kororik che biriren ak *husop, ak kois 
bukuit, ak bik tugul, 20 komwaei kole, Chu ko korotik che bo 
arorutiet ne king’at Jehovah agobo okwek. 21 Ak koise kogeny 
korotik emait koboto tuguk che kiboisie. 22 Ak eng’ Ng'atutiet 
ko u kele, kitilili tuguk tugul eng’ korotik, ak ngo mami tumdae- 
tab korotik ko mami nyoetab kaat. 


Mami ne kergei ak tiseiywot ne inendet Kristo 

23 Kinyolu anyun kitilil itonwekab tuguk che bo kipsengwe- 
tisiek eng’ choto; ago kitilile tuguk che bo kipsengwet tiseiywek 
che miach kosiir chuto. 24 Amu kima mong’ji Kristo ole tilil 
ole kigiyae eunek, ne karogutietab tugukab iman; ago kimong’ji 
kipsengwet inendet, si kotoogu eng’ taitab Jehovah agobo achek: 
25 ma si kogoitogei konyil che chang’: ko u ye wendi tisiindet 
ne o ole tilil eng’ kenyit age tugul koibei korotik che ma chechik ; 
26 amu nda ki u noto anyun ta kinyoljin konyalil konyil che 

chang’ koboch ngelumda ng'ony: ago kagong 'ang'ak nguno 
konyil agenge eng’ kagesunetab kenyisiek si kobiit koisto 
tengekto eng’ tiseiywot ne ki inendet. 27 Ak ko u ye kiging'at 
agobo bik kobek konyil agenge, ak ye ibata nito koek kiruoget; 
28 ko u noto Kristo agine, kingo kagigoito konyil agenge si 
koib tengekwogikab che chang’, ko tun toogu ne bo aeng’, ma 
agobo tengek ago, eng’ ichek che igeni inendet, agoi yetunet. 


Siirei tiseiywot ne inendet Kristo, 
tiseiywekab betusiek che bo Musa 
1 Amu tinyei Ng'atutiet uruetab tuguk che miachen 
che bwanei, ma itondab tuguchoto, maimuchi koyai 
ichek che rikyin koek che igesunotingei, eng’ tiseiywechoto 
igoitoi ichek kotugul eng’ kenyit age tugul. 2 Nda ki u noto, 
ko tos, kima kebagaktoi kigoito? Amu ye kingo kagitilil saik 
konyil agenge, ko kimatata kotinyei kabwatetab tengekwogik 
kogeny. 3 Ago eng’ tiseiywechoto komitei kabwatetab tenge- 
kwogik kenyit age tugul. 4 Amu maimugaksei eng’ korotikab 
kirugik ak kwesik konem tengekwogik. 5 Eng’ noto anyun ye 
kingonyo Kristo ng'ony, konyo komwa kole, 
Kima imach tiseiywek ak kagochinoik, 
Ago kiichobwa borto; 
6 Kima ibaibaitu eng’ kagochinoik che kibeelei komugul ak 
che bo tengekwogik: 
7 Amwa anyun ale, Keero, kaanyo 
(Kigisir agobo ane eng’ bukuit ne kigimaman) 
Ayai mageng'ung', ee Jehovah. 
8 Mwaei ng'alechu mi meto yu kole, Ma imach anan ibaibaitu 
eng’ tiseiywek ak kagochinoik ak kagochinoik che kibeelei 
komugul ak che bo tengekwogik, eng’ choto (che kigoitoi ko u 
ye mwaei Ng’ atutiet), 9 yeityo komwa anyun inendet kole, 
Keero, kaanyo ayai mageng'ung'. Istoi ne bo tai, si kogimit 
ne bo aeng’. ro Kigitililech anyun eng’ magonato eng’ kagoi- 
toetab bortab Jesu Kristo konyil agenge ak koyam. 11 Ak 
tononi iman tisiindet age tugul eng’ betut age tugul koboisiei 
ak kogoitoi konyil che chang’ tiseiywechoto, che magoi imuch 
koisto tengekwogik: 12 ago tisiindoni, ko ye kingo kagogoito 
tiseiywot agenge agobo tengekwogik agoi koigeny, kotebe anyun 
eutab tai ne bo Jehovah; 13 kogeni koboch yoto agoi keyai 
bunikyik koek ng'echeretab kelyekyik. 14 Amu kigoyai koek 
che igesunotingei agoi koigeny eng’ kagoitoet agenge ichek che 
kigitilil. 14 Ak baorianjinech agine Tamirmiriet ne Tilil: amu 
kingobata komwa kole, 

16 Ni kayomiset ne tun kiyomisyinige ak ichek 
Ye ibata betusiechoto, mwaei Kiptaiyat; 
Andoi ng'atutikyuk mugulelwekwak, 
Ak asirji kabwatutikwak; 
17 Ama abwati chalwogikwak ak tengekwogikwak kogeny. 
18 Ye mitei anyun nyoetab kaat ne bo chuto, ko ma komitei 
kogeny kagoitoet agobo tengekto. 


Kagiilet ak kateunet 


19 Amu kitinye nyiganatet anyun, che kitupche, kemong’ji 
ole tilil eng’ korotikab Jesu, 20 eng’ oret ne leel ak kosobei, ne 
kiyatwech, ne chutei anget ne kigioiye, ne noto ko bortanyi; 
21 ak amu kitinye tisiindet ne o ne bou gotab Jehovah; 22 onge- 
rikte anyun eng’ muguleldo ne bo iman eng’ nyiietab kayanet, ko 
kageis mugulelwekyok kemete kabwatet ne ya, ak kiun borwe- 
kyok eng’ beek che tililen: 23 ongenam mising’ ng'ang'etab 
kamang'unennyo si mawalak; amu iman inendet ne kiiaroru: 
24 Ak ongibwatge achege eng’ achege kigimitge eng’ chamnyet 
ak boisiosiek che miach; 25 ama kibagaktoi kituiyege achege 
eng' achege, ko u biteetab bik alak, ago kiteechinige; ak ko 
u noto kosiir, ko u ye ogeere ole rigu betut. 

26 Amu ngot kekwetyini keyae tengek ko kagetaach naetab 
imanit, ko ma kong'etu tiseiywot age kogeny, ne bo tengekwogik, 
27 ago kagenet ne bo kiruoget eng’ kaiyweisiet, ak koromnatetab 
mat ne igesu bunik. 28 Meei chito ne kasas Ng'atutietab Musa 
ko mami rirenet, eng’ baorinik aeng’ anan ko somok: 29 obwa- 
titoi ano okwek, ng'wanitu ne tia biret ne tun nyoljin kiruokyine 
inendet ne kigotiech Weritab Jehovah, ak koiit korotikab 
kayomiset, che kigitilile inendet, koek tuguk che ma tililen, ak 
kosas Tamirimirietab mieindo? 30 Amu kingen inendet ne 
kigomwa kole, Nenyu yaaktaetab mugetut, ane ne ayaaktoi. 
Ak kogeny, Tun iruokyin Kiptaiyat bikyik. 3r Kit ne bichii 
kot kibutyi eunekab Jehovah ne sobei. 


Kimwachin bik kotes konyiganitu 


32 Ago obwat betusiek che bo keny, ye kingo kagegonok 
lapkeiyet; ye kingaomuite eng’ boriet ne o ne bo nyalilwogik, 
33 ye kioegu, eng’ kebeber, che kitang’ang’jin eng’ katewerisiosiek 
ak kanyililosiek; ak eng’ kebeber, ko kiotinye yamdaet koboto 
ichek che kicham keyachin ko u noto. 34 Amu kiorire ichek 
che ki ratotin, ak ocham eng’ boiboiyet kerebenak tugukwok, 
amu kiongen ole otinye magornatet ne mie kosiir choto ago ne 

tebyei koigeny. 35 Amowirte anyun nyiganateng'wong', ne 
tinyei melekto ne o. 36 Amu nyolu otinye muitaet, si ye 
kaoyai magetab Jehovah, omuch otaach arorutiet. 
37 Amu ta komi kitigin mising’, 
Si konyo inendet ne nyonei, ama igaigei. 
38 Ago sobei nenyu ne bo imanda eng’ kayanet, 
Ak ngot kochuchuigei ko mabaibaitu muguleldanyu eng’ 
inendet. 
39 Ago achek ko ma ki bo ichek che ichuchuchegei kobendi luset: 
ago ki bo ichek che iyani kot koit sorunetab sobondo. 


Bik che kitook mising? amu kayanenywa 


11 Noto anyun kayanet ko naetab tuguk che kimang'u, ak 
kaborunetab tuguk che tomo kegeer. 2 Amu kigi- 
baorianjine noto boisiek. 3 Kinae eng’ kayanet kele kigiyai 
ng'onyusiek eng’ ng'olyotab Jehovah, noto anyun tuguk che 
kigeerei ko kima kiyae tuguk che toogu. 4 Kiigochi Abil 
Jehovah eng’ kayanet tiseiywot ne mie kosiir ne bo Kaen, ne 
kigibaorianjine inendet kele ki bo imanda, ak kibaorian Jehovah 
agobo kagochinoikyik: ak eng’ noto, agot nganda kigome ko ta 
kong’alali. 5 Kigimut Enok eng’ kayanet si mageer meet; ak 
kimata kogeer chi inendet, amu kiimut Jehovah: amu ye kitom 
kimut ko kiga kibaorian agobo inendet kele kiibaibai Jehovah: 
6 ak ngo mami kayanet ko ma imugaksei kibaibai inendet: amu 
inendet ne rikyin Jehovah konyoljin koyan kole mi inendet, ak 
kole igochin melekto icheget che cheng'ei inendet. 7 Kiyai 
Noa melit eng’ kayanet, kot kosor gonnyi, ye kingo kagiteechi 
agobo tuguk che kitomo kegeer, amu kiiywei Jehovah; kiiruo- 
kyine anyun ng'ony noto, ak kiek ne kinam imanda ne biitu 
eng’ kayanet. 8 Kigas it Abraham eng’ kayanet ye kingeguur, 
ak kimanda kwo, ko maingen ole wendi, kwo komosta ne tun 
taachei koek borotet. 9 Kiek eng’ kayanet kiprutoiyot eng’ 
emetab arorutiet, ko u emet ne ma nenyi, komeng’oti emaisiek, 
koboto Isak ak Jakobo, che ki che namei arorutionoto koboto 
inendet: ro amu kiigeni nganaset ne tinyei lumeiywek, ne 
Jehovah teegindet ak ko yaindet. 11 Kisich agot Sara agine 
kimnatet eng’ kayanet komanach ko kagosiirto kenyisiekyik, 
amu kiit kole bo iman inendet ne kiiarorji inendet: 12 noto 
anyun kigisich eng’ agenge, ne kiga koigei ne kigome, bik che 
chang’, ko u kecheikab kipsengwet ak ng'aniek che mi ngegutab 
nyanjet, che ma iitoksei. 

13 Kibek chuto tugul eng’ kayanet, ama taach arorutichoto, 
ago kiga kogeer ak koboiboitu kota komi ole loo, ko kagong’any 

kole ki toek ak ko kiprutoinik eng’ ng'ony. 14 Amu ichek che 
mwaei tuguk che u choto koboru kole cheng'ei emet ne nenywa. 
15 Ak nda kiga ibwat iman emoni kimong'une, ta kinyoru 
boroindo koweektagei. 16 Ago machei kot nguno emet ne 
kararan kosiir noto, noto ko, ne bo kipsengwet: noto anyun 
mageerei Jehovah kalilanet agobo ichek keguure Jehovah 
nenywa: amu kigochopchi ichek nganaset. 

17 Kingo kagetiem Abraham, kogoito Isak eng’ kayanet: 
ee, kiigoito nenyi ne kigii inegei, inendet ne kiga taach arorutik 
eng’ boiboindo; 18 ne kiga kemwachi kelenji, Tun kimwaitae 
Isak iyoteng'ung': 19 koiit kole imuchi Jehovah kong’eet agot 
eng’ che kigobek, ak kitaach inendet koweek eng’ yoto koek 
karogutiet. 20 Kiiberur Isak eng’ kayanet Jakobo ak Esau, 
agot eng’ tuguk che bwanei. 2I Kiiberur Jakobo eng’ kayanet, 
werik tuwai che bo Josep, ye ki negit kome; ak kosa kotiiegei 
walitab kiroktanyi. 22 Kimwa Josep eng? kayanet agobo 
mandaetab lagokab Israel ye ki negit kome; ak kogon ng'atutiet 
agobo kowekyik. 23 Kiuny sigikyik Musa eng’ kayanet eng’ 
arawek somok kingo kagesich, amu kiga keer kole ki lakwet ne 
kararan; ak kima iywei ng'atutietab laitoriat. 24 Kiesio Musa 
eng’ kayanet, ye kingo kagoeet, keguure weritab che bo Parao; 
25 kolewen keyachi ne ya koboto bikab Jehovah, kosiir kobai- 
baegei boiboiosiekab tengekto che bo betusiek che matia; 
26 koiit tewernatet ne kiteweri Kristo kole magornatosiek che 
eechen kosiir konoraik che bo Misri: amu kiigeni melekto. 
27 Kibagakta Misri eng’ kayanet, amaiywei neregekab laitoriat: 
amu kimuita, ko u ye keerei inendet ne ma toogu. 28 Kiyai 
paska eng’ kayanet, ak isisietab korotik, si matwa ichek ne kibarei 
werik che bo tai. 29 Kilandae Nyanjet ne Birir eng’ kayanet 
ko u ye bunei emet ne yaamat: ak ye kilen kotiem Misrik koyai 
ko u noto kelugui. 30 Eng’ kayanet ko kilulyo irimoikab 
Jeriko, kingo kageyiem betusiek tisab. 31 Eng’ kayanet ko 
ma me chepkugoniot Rahab koboto ichek che ki ngelelik, amu 
kiga taach segeik eng’ kalyet. 

32 Ara nee anyun age ne ta amwae? amu mayama boroindo 
ngot amwa agobo Gideon, Barak, Samson, Jepta; ak agobo 
Daudi ak Samuel ak maotik: 33 che kiiterter bounatosiek eng’ 
kayanet, koyai imanda, kisich arorutik, kiger kutuswekab 
ng'etunyik, 34 kiimis kimnatet ne bo mat, kichililye rotwetab 
chok, kigigimit komong’ eng’ nyalulet, kigimegitu eng’ luget, 
kion lugosiekab bunik koweekta. 35 Kitaach kwonyik bikwak 
che kiga kobek, che kiging'eet: ak kigibir alak kot kobek, 
koesioi katiagenywa; si kobiit kosich ng'eetyet ne mie kosiir: 

36 ak kigitiem alak eng’ chombilet, ak eng’ birisiosiekab kipchari- 
tisiek, ee, ak kogeny eng’ ratisiosiek ak toorjinetab korgoret: 
37 kigilach eng’ koik, kigimurmure musumenosiek, kigiyom, 
kigibare rotwetab chok: kiilaagoti ngoroikab kechirek, ak che 
bo ng'ororek, kobonondos, kiginyalili, keyachin ne ya 38 (che 
kima konyoljin ng'ony ichek), koombenoti eng’ ong'atosiek ak 
tulonok ak kebenonik ak keringonikab ng'ony. 39 Ak kingo 
kagosich chuto tugul baornatet ne kigibaorianji amu kayane- 
nywa, ko ma kotaach ichek arorutiet, 40 amu kisib kochobwech 
Jehovah kit ne mie kosiir, si ma kiyai ichek koek che igesuno- 
tingei ama kimi. 


Jesu, kaborunet ne o ne bo kayanet 


1 Noto anyun, amu kiyiemenech boldet ne o ne bo baorinik 

eng’ komoswek tugul, ongeiste nyigisindo age tugul, ak 
tengekto ne isib konamech, ak ongeruai eng’ muitaet eng’ 
kabeletab ge ne kiginde tainnyo, 2 kegeere Jesu ne kandoindet 
ak ko kawong'unindet ne bo kayanet, ne kimuita eng’ kimu- 
rtoiyot amu boiboiyet ne kiginde tainnyi, ak kosas kalilanet, ak 
kigotebe eutab tai ne bo ng'echeretab laitornatet ne bo Jehovah. 
3 Obwat mising’ inendet ne kimuita eng’ kirindaetab ge ne bo 
kiptengeginik agobo inendet, si mong'etye, otanuise eng’ 
sobonwekwok. 


Kit ne itorjingei kotigonet 
4 Tom oyai luget kot kotumdagei korotik, obarege ak 
tengekto: $ ak kioutie kateunet, ne ng'alalwok ko u ye king'a- 
laljin werik, kole, 
Werinnyu, amesas kotigonetab Kiptaiyat, 
Anan itanui ye kerin kong’ inendet; 
6 Amu inendet ne chamei Kiptaiyat, kotigoni, 
Ak kobirei werit age tugui ne taachei. 
7 Omuitoi amu kotigonet; yaiywok Jehovah ko u noto ko u ye 
yachin werik; ng'o werit ne maitigoni kwanda? 8 Ago ngot 
ko motinye kotigonet, ne kigonyorune tugul yamdaet, o bo 
sarbuch anyun, ma o werik. 9 Ak kigitinye kwanisiek che bo 
borwekyok che kiitigonech, ago kigigonyiti ichek: tos ma 
kaigai kiming'inityige Kwanda ne bo tamirmirik, ak kesopche? 
IO Amu kiitigonisiei ichek betusiek che ng'ering' ko u ye 
kigeerei kole mie; ago inendet, kotigonisiei agobo toretet, si 
keegu che yamdoi tililindanyi. rr Ma toogu kotigonet tugul 
kele bo boiboiyet eng’ betunnyi; ago bo arogenet: ago ye ibata 
koiichi icheget che kiinetegei noto, logoekab kalyet, choto ko 

logoekab imanda. 12 Eng’ noto anyun onamji barak eunek 
che nyalulyotin, ak kutung'oik che meiyotin; 13 ak oyachi 
kelyekwok ortinwek che lititen, si ma kimaas che ing'waldos, 
ago si kisoob. 
Kotigonutik ak kateunoik 

14 Ogiilge otebi eng’ kalyet koboto bik tugul, ak tililinoto ne 
ngo matinyei chi ko maimuchi kogeer Kiptaiyat: 15 ogeer si 
marartae chi mieindab Jehovah; si mabiit tigitiotab ng'wanindo 
ak konyalilis, ak komuruon che chang’; 16 si mabiit ne soksei, 
anan chito ne maiywei Jehovah, ko u Esau, ne kialda etunate- 
nnyi ne bo siget agobo amdit agenge. 17 Amu ongen ole 
kingomach eng’ let konam kaberuret, keesio (amu kima sich 
boroindo ne bo sigunet) nganda kicheng’ mising’ eng’ beekab 
kong’. 


Terjinet ne tinyei Sion ne bo barak ak ne bo ng'onyuni 

18 Amu ma oit tulwet ne kimuchi ketwa, ne kilalei, anan 
tuuindo, ak mesundeito, ak kipchurjuriet, 19 ak cheetab iriaget, 
ak twegunet ne bo ngalek, ne kisom ichek che kigasei kole si 
mata kemwachi ichek ng'olyo age tugul: 20 amu kima imuch 
komuita eng’ ng'olyondonoto kiging’at kele, Agot ngo twa tiony 
tulwet, kelage koik; 21 ak noto kitook, ko ki u kiy ne imuisei, 
kot kole Musa, Aiywei mising’ ak abotani: 22 ago kaoit okwek 
tulwetab Sion, ak nganaset ne bo Jehovah ne sobei, Jerusalem 
ne bo kipsengwet, ak tuiyosiek che bo malaikaisiek che ma iito- 
ksei, 23 ak tuiyetab bik tugul ak kaniset ne bo che bo tai 
eng’ siget che kigesir eng’ kipsengwet, ak Jehovah kiruogindetab 
tugul, ak tamirmirik che bo bikab imanda che kigiyai koek che 
igesunotingei, 24 ak Jesu katuiyoindetab kayomiset ne leel, ak 
korotikab iset, che ng'alali ko mie kosiir che bo Abil. 25 Ogeer, 
amoesie inendet ne ng'alali. Amu ngot ko kima chililyo ichek 
ye kingoesio inendet ne kiga koteita eng’ ng'ony, kesiire ne tia 
anyun achek ngot keistoege inendet ne iteu eng’ kipsengwet: 
26 ne kiitumdum ng'ony kutinnyi betunoto: ago kagoaror 
anyun nguno, kole, Ta atumdumi kogeny konyil agenge, ma 
ng'ony kityo, ago kipsengwet agine. 27 Ago ng'olyondonito, 
kamwa kole, Ta konyilei agenge, koboru istoetab tuguk che 
kimuchi kitumdum, ko u eng’ tuguk che kigeyai, si kobiit 
kong'et tuguchoto che magitumdumi. 28 Noto anyun, amu 
kinyoru bounatet ne magimuchi kitumdum, ko ongeegu che 
tinyei mieindo, ne kimuchi keyae boisiet ne iboiboi Jehovah 
mising', eng’ teegisto ak kaiyweet: 29 amu Jehovah nenyo ko 
mat ne igesu. 

Kotigonutik che boisiei kotugul 

1 3 Ingoteb ko u noto chamnyetab che kitupche. 2 Amoutie 

oborji toek chamnyet: amu kigotaach alak malaikaisiek 
eng’ noto amaingen. 3 Obwat ichek che mi eng’ ratisiosiek, 
ko u ne o ratotin tugul; icheget che kinyalili, ko u ye omi ak 
okwek eng’ borto. 4 Ingogonyit tugul katunisiet, amat koek 
itogut ne tinyei simdo: amu tun iruokyin Jehovah che soksei 
ak che ibegei. 5 Oegu che itiogotin eng’ chametab siling’isiek; 
ingoyamak tuguk che otinye: amu kigomwa inendet, kole, 
Magoi abagakten, magoi ameten. 6 Noto anyun kimwae eng’ 
nyiganatet ne mie kele, 

Toretindennyu Kiptaiyat; maiyweisiei: 

Yaiywa nee chi? 


Kanyol kenamge ak che indoiywech 


7 Obwat ichek che kiindoiywok, che kimwawok ng'olyotab 
Jehovah; ye obwati ole kiteptoi atebosiekwak, oyai ko u ye 
kiyaei ichek eng’ kayanenywa. 8 Kergei Jesu Kristo eng’ amut 
ak ra, ak agoi koigeny. 9 Amatata ongobeetok konetisiosiek 
che besiotin che ter: amu mie kolumdaak muguleldo eng’ 
mieindo; ma eng’ amitwogik, che kima keljine kiy ichek che 
kiga bendate choto. 10 Kitinye kaptisisiet, ne matinyei kimna- 
tet koamisie ichek che boisie emait. 11 Amu borwekab tiong’i- 
choto kiibu tisiindet ne o korotikwak kobwa ole tilil agobo 
tengekto, kebeelei eng’ nganaset sang’. 12 Noto anyun, kinyalil 
Jesu agine eng’ ormarich sang’, si kobiit kotilil bik eng’ koro- 
tikyik. 13 Ongebe anyun ole mi inendet eng’ sang'utab orma- 
rich, keibe tewernatet ne kiteweri inendet. 14 Amu magi- 
tinye eng’ yu nganaset ne tebyei koigeny, ago kicheng'e nin 
nyonei. 15 Noto anyun ongigochi Jehovah eng’ inendet 
korosiotab kalosunet kotugul, noto ko logoiyatab kutuswek che 
ng'anyei kainennyi. 16 Oyai che miachen, amoutie oyai 
yamdaet: amu baibai mising’ Jehovah eng’ korosek che u choto. 
17 Ogas it che indoiywok, ak oming'inityige ichek: amu ripsei 
agobo sobonwekwok, ko u che tun tetu agobo boisienywa; si 
kobiit koyai boisionito eng’ boiboiyet, ama eng’ arogenet: amu 
magelwok kiy eng’ noto. 


Ng'alek che bo saisere 
18 Osa agobo achek: amu kiyani kele kitinye kabwatet ne mie, 
kimache ketebi eng’ atebet ne mie eng’ tuguk tugul. 19 Ak 
asome mising’ kot ale oyai ko u noto, si kobiit kesib keweekya 
oldang’wong’. 

20 Ingoyaak Jehovah ne bo kalyet, ne kiimut mestowot ne o 
ne bo kechirek komong’ eng’ che kibek, eng’ korotik che bo 
kayomiset ne bo koigeny, inendet Kiptaiyandennyo Jesu, 21 oegu 
che o chobotin eng’ boisiet age tugul ne mie si oyai magennyi, 
koyai eng’ ichek che chamaksei mising’ eng’ tainnyi, eng’ Jesu 
Kristo; ne nenyi torornatet koigeny ak koigeny. “Amen. 

22 Ago asomok mising', tupchosiechu, ale omuite eng’ 
ng'olyotab kagimitet: amu kaasiruak eng? ngalek tutigin. 
23 Onai ole kogitiach tupchennyo Timoteo; ngot konyo ko 
negit, ko tun anyo ageerok koboto inendet. 

24 Ogat tugul che indoiywok, ak tugul che tililen. Igatok 
che bo Italia. 

25 Ingoteb mieindo kobotok okwek tugul. *Amen. 


BARUETAB JAKOBO NE KISIRJI BIK TUGUL 


Kotigonet ne boisiei kotugul agobo tuguk che terotin 


Jakobo, otwogindetab Jehovah ak ko bo Kiptaiyat Jesu 
Kristo, asirjini ortinwek taman ak aeng’ che bo bik che 
kigoiyestat, agatok. 

2 Tupchosiekyuk, oiit ole boiboiyet kityo ye konyoru yomso- 
siek che terotin; 3 ongen ole ibu muitaet tiemetab kayaneng'wong'. 
4 Ak ingoek muitaet ne tinyei boisiet ne igesunotgei, si kobiit 
oegu che igesunotingei ak ko nyiitotin, che ma rartaat eng’ kiy. 

5 Ago ngot kobetyi chi age tugul eng’ okwek ng'omnatet, ko 
ingosom Jehovah, ne igochin tugul eng’ aiyebindo ama kere 
kong’; ak kigochin inendet. 6 Ago ingosom eng’ kayanet, 
amat kosage: amu inendet ne sage ko kergei ak mildaetab ge ne 
bo nyanjet ne mildoi usonet koba komosi ak komosi. 7 Amat 
kobwat chichoto kole sichei kiy eng’ Kiptaiyat, 8 chitab kabwa- 
tutik aeng’, ne ma tononot eng’ ortinwekyik tugul. 

9 Ago ingobaibait ne tupchet ne ko nyerat, eng’ katororennyi: 
10 ak ingobaibait magoriot, amu kagiming’in: amu siirtoi inendet 
ko u taptetab suswek. xr Amu choru asista koboto usonet ne 
beelei tuguk, ak kobeel suswek koresyo; ak kobutyo taptokwak, 
ak kobet kororonindab itondanywa: betei ko u noto agine 
magoriot eng’ ortinwekyik. 

12 Baibai chito ne muitoi eng’ yomset: amu ye kagoterter, 
kotaachei kutwet ne bo sobondo, ne kiiarorji Kiptaiyat ichek che 
chamei inendet. 13 Amat komwa chi ye kagiyom kole, Kayoma 

Jehovah: amu mayomei Jehovah yaitiet, ama yomei inendet chi 
age tugul: 14 ago kiyomei chi tugul, ye imuti magennyi ne ya, 
ak kichuuti, 15 ak ye kagomanach maget ne ya, koii tengekto: ak 
ye kagoeet tengekto, koii meet. 16 Amat ongegenak, chama- 
nikyuk che kitupche. 17 Kagoitoet age tugul ne mie ak konu- 
notiot age tugul ne igesunotgei ko bo barak, chorugei eng’ 
Kwanda ne bo lapkeiyosiek, ne mami eng’ inendet kit ne walaksei, 
anan ko uruet ne bunu waletab ge. 18 Kisichech eng’ magennyi 
eng ng'olyotab imanit, si kobiit keegu che tongoanikab yautikyik. 


Kayanet ne bo iman 

19 Ongen ng'olyondoni, chamanikyuk che kitupche. Ago 
ingochepchebit chi age tugul kogas, amaek ne sib kong'alali, 
ama sib konerechi: 20 amu mayaei neregekab chi imandab 
Jehovah. 21 Eng noto anyun omete simdo tugul ak changi- 
ndab yaitwogik, otaach eng? mutyonet ng'olyot ne kigimin, ne 
imuchi kosor sobonwekwok. 22 Ago oegu che yaei ng'olyot, 
amat oegu che kasei kityo, ogenege okwege. 23 Amu ngot koek 
chi age tugul kasindetab ng'olyot, ama ne yaei, ko u chito ne 
keerei togennyi eng’ kioit: 24 amu keeregei, ak kwo, ak koutie 
eng’ yoto kole ka chito ne u nee. 25 Ago inendet ne isiachi 
ng'atutiet ne igesunotgei, ne bo katiaknatet, ak koteptoi, amaek 
kasindet ne utie, ago yaindet ne boisiei, kiberuri chichito eng 
boisiennyi. 26 Ngo len chi tinyei atebet ne u ne bo kayanik, 
ama ribei ng'elyeptanyi ak koberberi muguleldanyi, ko buch 
kayanetab chichoto. 27 Kayanet ne tilil ne matinyei muruo- 
nindo eng’ taitab Jehovah Kwanda, ko ni: kowendi kogeerei 
che matinyei sigikwak ak mosogik eng’ nyalildanywa, ak kori- 
pgei inendet eng’ ng'ony koek ne matinyei tisia. 


Tuguk che kiyachin magorek ak kibananok 
Tupchosiekyuk, amonam kayanetab Kiptaiyandennyo Jesu 
Kristo, Kiptaiyatab torornatet, eng’ tiytietab bik. 2 Ngot 

konyo chi ole otuiyechini ne tinyei peteit ne bo tahabu, ak 
ngoroik che kororon, ak konyo agine kibananiat ne tinyei 
ngoroik che yaachen; 3 ak ogonyit inendet ne ilaachi ngoroik che 
kororon, olenji, Tebe yu mie; ak olenji kibananiat, Tonon eng’ 
yo, anan itebe ng'ony yu bo kelyekyuk; 4 ko ma obesiege okwege, 
ak oegu che iruochi che tinyei kabwatutik che yaachen? 5 Oga- 
so, tupchosiekyuk ak ko chamanikyuk; tos kima lewen Jehovah 
che bonondos eng’ ng'ony koek magorek eng’ kayanet, ak koek 
che nyoru bounatet ne kigoarorji ichek che chamei inendet? 

6 Ago kaosas kibananiat. Tos mainyalilok magorek, ak 
kochuutok obe kapkiruogutik? 7 Machubei ichek kainet ne bo 
teegisto ne kimwaitaenok? 8 Ago ngot osulde Ng'atutietab 
kaplaitoriat, ko u ye mwaei sirutik kole, Cham chitab kokwe- 
ng’ung’ ko u ye ichamdoige, oyae ne mie; 9 ago ngot otiytii 
bik, ko kaoyai tengekto, koruokwok Ng'atutiet kole o bistoik. 
10 Amu chito age tugul ne ribei Ng'atutiet komugul, ak kobut 
eng’ ng'olyot agenge, konamei kiruoget eng’ tugul. 11 Amu 
inendet ne kimwa kole, Amoipge, ko kimwa agine kole, Ameru- 
misie. Noto anyun, ngot ko meyai ibetab ge, ak irumisiei, ko 
kaiegu bistoindetab Ng'atutiet. 12 Omwa ak oyai ko u bik che 
tun kiruokyin eng’ ng'atutietab katiagnatet. 13 Amu matinyei 
kiruoget rirenetab ge eng’ inendet ne ma ibor rirenetab ge: 
itororegei rirenetab ge kogirindoi kiruoget. 


Agobo kayanet ak boisionik 

14 Kelu nee, tupchosiekyuk, ngot kole chi tinyei kayanet, 
ama tinyei boisionik? Komuchi kayanonato kosor inendet? 
15 Ngot komi ach ngor ngetab komet, anan ko chepto ne otu- 
pche, ama tinyei amitwogik betut age tugul, 16 ak kolenji ichek 
age eng’ okwek, Oba eng’ kalyet, ocheng’ lalang’indo ak biyendo, 
ama ogochi ichek tuguk che machei borto; kotoreti nee? 17 Ko 
kit ne u agine kayanet, ngot ko matinyei boisionik, ko meat 
inegei. 18 Ago imuchi komwa chito kole, Itinye inye kayanet, 
atinye ane boisionik: iborua kayaneng'ung' ne matinyei boi- 
sionik, si aborun boisionikyuk eng’ kayanet. 19 Iyani ile agenge 
Jehovah; iyae ne mie: iyani agichek oik, ak kobotandos. 
20 Ago imache inai, ee, inye chito ne ma i kiy, ile, kayanet ne 
matinyei boisionik ko son? 21 Kima kiityi imanda kwandanyo 
Abraham eng’ boisionik, ye kingogoito werinnyi Isak eng’ 
kaptisisiet? 22 Igeere ile kibois kayanet koboto boisionikyik, 
ak kiek kayanet ne igesunotgei eng’ boisionik, 23 ak kiisulda 
sirutiet ne mwaei kole, Kiiyan Abraham Jehovah, ak kigiityi 
inendet noto koek imanda; ak kigiguure inendet choruetab 
Jehovah. 24 Ogeere ole kiityin chi imanda eng’ boisionik, 
magiityin eng’ kayanet inegei. 25 Ak ko u noto, tos kima kiityi 
Rahab chepkugoniot imanda agine eng’ boisionik, amu kitaach 
che kiga kiyokto, ak koweekta ichek kobun oret age? 26 Amu 
ko u ye meat borto ne matinyei tamirmiriet, ko u noto kayanet 
ne matinyei boisionik, meat agine. 

Kanyol kebou ng'elyepta 


Amat koek che chang’ eng’ okwek konetik, tupchosiekyuk, 

ongen ole tun kinyoru kiruoget ne o mising. 2 Amu 
kibutosi achek tugul eng’ tuguk che chang’. Ngot ko maibut 
chi age tugul eng’ ng'olyo, kogesunotgei chichoto, ak komuchi 
korib borto komugul agine. 3 Ngot kinde karik kutuswekab 
mbartanyisiek, si kobiit kogasech it, keweechi borwekwak tugul 
agichek. 5 Ogeer melisiek agichek, nganda eechen mising’, ak 
koonati usonaik che kimen, keweege baoiyot ne mingin ne 
kindochine, kwo ole makyin ne kweriei. § U noto agine 
ng'elyepta, kebeberta ne ming'in, ak kolosegei eng’ tuguk che 
eechen. Ogeero, beelei mat ne ming'in kwenik che tia! 6 Ak 
ng'elyepta ko mat: ng'onyut ne bo tengekto eng’ kebeberwe- 
kyok ko ng'elyepta, ne imuruoni borto komugul, ak konaami 
mat eng? bandab chi kote kosobei ak kinaami eng? matab 
*Gehenna. 7 Amu kibaei tiong’ik alak tugul, ak taritik, ak 
tuguk che ichuutegei ak tuguk che mitei nyanjet, ko kigobai bik; 
8 ago maimuchi chi koboi ng'elyepta: yaitiet ne ma bounaksei, 
ne nyiitat ng'wonetab meet. 9 Kilosune noto Kiptaiyat ak ko 
Kwanda: ak kichube bik, che kigiyai eng’ kergeindab Jehovah: 
10 bunu kutit agenge kaberuret ak chubisiet. Che kitupche, 
ma nyolu koteb ko u nito tuguchuto. 11 Tos kutune konda 
agenge beek che anyiny ak che ng'wonen? 12 Che kitupche, 
imuchi mogoiywet koii emitik? anan koii ketitab sabibuk logoe- 
kab mogoonik? Amaimuchi beek che miach kobiitune che bo 
munyuk. 


Ng'omnatet ne ma bo iman ak ne bo iman 

13 Ng'o ne ng’om eng’ okwek ak koguitos? ingobarta boisio- 
nikyik eng’ atebet ne mie eng’ kaming'inetab ge ne bo ng'omna- 
tet. 14 Ago ngot otinye ng'etkonda ne ng'wan ak toiyet eng’ 
mugulelwekwok, ko mat olosge, amat omwa lembech agobo 
imanit. 15 Mabunu barak ng'omnatoni bo ng'ony, bo borwek, 
bo oindet. 16 Amu ole mitei ng'etkonda ak toiyet, komitei 
bolatet ak yautiet age tugul ne ya. 17 Ago ng'omnatet ne bunu 
barak ko ne tai ko tilil, yeityo ko bo kalyet, ak komuitoi, ak kasei 
kiy ne kimwachin, ak ko nyiitat rirenet ak logoek che miach, 
ama walaksei, ama tinyei chombilet. 18 Ak kegolei logoekab 
imanda eng’ kalyet agobo ichek che yaei kalyet. 

Yaachen kabesiosiek 

Bunu ano lugosiek ak boriosiek eng? kwenung'wong”? 

Mabunu magutikwok che bortos eng? kebeberwekwok? 
2 Ogase miat, amotinye kiy: obarisiei, ak koamok ng’etkong’, 
amomuchi onyoru: obortosi ak oyai luget; amotinye kiy, amu 
mosome. 3 Osome, amosiche, amu ya someng’wong’, si oyae 
magutikwok. 4 Okwek che oibege, mongen ole choruanditab 
ng'ony ko bunyondit eng’ Jehovah? Chito age tugul anyun ne 
machei koek choruetab ng'ony koyaegei koek bunyotab Jehovah. 
5 Anan obwati ole ng’alali buch sirutik, kole, Tamirmiriet ne 
menyei eng’ achek kotinyei ng'etkonda? 6 Ago konu mieindo 
ne tesat. Len anyun, Kirindoi Jehovah che meniotin, ak kogo- 
chin mieindo che iming'inegei. 7 Noto anyun, oming’inityige 
Jehovah; ago ogirinde oindet, si komweenok. 8 Orikyi 
Jehovah, si korikyok. Oun eunekwok, okwek kiptengeginik; 
ak otilil mugulelwekwok, okwek che o bo kabwatutik aeng’. 
9 Onginyalilak, ak oarogense, ak oteeiye: ingowalak rorionde- 
ng'wong' koek arogenet, ak koek boiboiyeng’wong’ nyigisindo. 
10 Oming'inge eng’ taitab Kiptaiyat, si koeetok. 

11 Amomwaitaege ng'alek che yaach okwege, che kitupche. 
Inendet ne mwaitae ng'olyot ne ya ne tupcho, anan koruokyi 
tupchennyi, komwaitae ng'olyot ne ya Ng'atutiet, ak koruokyin 
Ng'atutiet: ago ngot iruokyi Ng'atutiet, ko ma i chito ne yaei 
Ng'atutiet, ago i ne iruokyin. 12 Ne konu Ng’atutiet ak 
koruochi ko agenge, inendet ne imuchi kosor ak komuchi 
kong'em: ago i ng'o inye si iruokyi chitab kokweng'ung”? 


Ya menotetab magorek 


13 Ogas anyun, okwek che omwae ole, Kibendi rani anan ko 
mutai nganasani, ak ketar kenyit agenge eng’ oloto, kealisiei, ak 
kealdoisiei, ak kesich kelunet: 14 ago mongen kit ne biitu karon. 
Nee sobeng'wong'? Amu okwek ko o kibungweret, ne toogu ne 
matia, yeityo kobet. 15 Amu kata nyoljinok ole, Ngo cham 
Kiptaiyat, kesoptosi, keyai ni anan ko nin. 16 Ago nguno 
otororige eng’ kachaunosiekwok bo ge: katororetab ge age tugul 
ne u noto ko ya. 17 Eng inendet anyun, ne ingen koyai ne 
mie, ama yaei, ko tengekto eng’ inendet. 

Ya kanyalilet ne inyalilisiei magorek 
Ogas anyun, okwek magorek, oririe ak oteeiye amu nyali- 
lwogikwok che bwanjinok. 2 Kagonunio magornatosie- 
kwok, ak kigoam kiptorotinik ngoroikwok. 3 Kagoruotito 
tahabusiekwok ak fedaisiekwok; ak tun egu karuotitoenywa 

baornatet eng' okwek, ak tun amei borwekwok ko u mat. 
Kaogonorjige magornatet eng’ betusiek che bo let. 4 Ogeero, 
boldos melekwekab kiboitinik che kigesei mbarenikwok, che 
kionamdege: ak kigochut itikab Kiptaiyatab Lugosiek rirekab 
ichek che kigesei. 5 Kiomeng'isie eng’ ng’ony eng’ kabaibaetab 
ge, ne kiobaibaege magutikwok; kiobai mugulelwekwok eng’ 
betutab eng'set. 6 Kioruokyi, ak kiobar chitab imanda; ama 
kirindook. 
Kemwachin bik komuita 

7 Omuite anyun, che kitupche, kot koit nyonunetab Kiptai- 
yat. Ogeero, igeni chitab kobo mbaret logoek che miachen che 
bo ng'ony, ak komuitoi agobo choto, kot konyor ropta ne bo tai 
ak ne bo let. 8 Omuite anyun ak okwek; ogimit mugulelwe- 
kwok: amu kagonegitit nyonunetab Kiptaiyat. 9 Among'u- 
nyng'ung'jige okwege, che kitupche, si ma kiruokwok: ogeero, 
tononi kiruogindet eng’ taitab kurgotik. 10 Tupchosiechu, 
obwat maotik che king’alal eng’ kainetab Kiptaiyat, koek karo- 
gutietab nyalilda ak muitaet. 11 Ogeero, kiguure che kimuita 
che boiboen: kiogas agobo muitaetab Job, ak kiogeer kit ne 
kiyai Kiptaiyat eng’ let, ole nyiitat rirenet Kiptaiyat, ak kori- 
regei. 

12 Ago ne siirei tuguk tugul, tupchosiekyuk, ko mat oyosie 
kipsengwet, anan ko ng'ony, anan ko eng’ kayosiet age tugul: 
ago ingoek ee neng'wong', ee, ak ingoek achicha neng'wong', 
achicha; si mobutyi kiruoget. 

Kimnatet ne bo saet 

13 Mi chi eng’ okwek ne nyalili? Ingosa. Mi ne baibai? 
Ingotien kalosunet. 14 Mitei ne miani eng’ kwenung'wong”? 
Ingoguur boisiekab kaniset; ak kosa ichek agobo inendet, 
koiile mwaita eng' kainetab Kiptaiyat: 15 ak kosoob saetab 
kayanet inendet ne miani, ak kong'eet Kiptaiyat inendet; ak 
ngot ko kigoyai tengekwogik, kenyochi kaat. 16 Ong'ang'jige 
anyun kachiliilutikwok okwege, ak osachinige okwege, si kobiit 
kisoobok. Toretisiei mising' saetab chito ne bo imanda ngo 
sa eng’ kagiiletab ge. 17 Ki chito Elija ne u achek, ak kisa 
kogiilgei kole si marobon; ak ma robonji ng'ony eng’ kenyisiek 
somok ak arawek lo. 18 Ak kisa kogeny; ak kigon kipsengwet 
ropta, ak kii ng'ony logoekyik. 

19 Che kitupche, ngot komi chi eng kwenung’wong’ ne 
mastoi eng’ imanda, ak kowal chi inendet; 20 ko ingonai kole 
inendet ne walei kiptengekyot kobagakta mastaetab orennyi 
kosoru sobondo eng’ meet, ak kotuchei tengekwogik che chang’. 

BARUETAB TAI NE BO PETERO NE KISIRJI 
BIK TUGUL 


Kagatet 
Petero, ne kiyoktoi ne bo Jesu Kristo, asirjini che kigilewen, 
bunotik che bo bik che kigoiyesta, eng? Ponto, Galatia, 
Kapadokia, Asia, ak Bitunia, 2 ko u eng’ naetab Jehovah Kwanda 
ne kisib konai, eng’ katabanetab Tamirmiriet, agoi kasetab it ak 
isetab korotik che bo Jesu Kristo: Ingotesak mieindo ak kalyet 
eng’ okwek. 


Kongoi amu kamang'unetab yetunet ne tinyei chitab Kristo 


3 Iberurot Jehovah Kwandab Kiptaiyandennyo Jesu Kristo, 
ne kisichech kogeny eng’ rirenennyi ne o kenyoru kamang'unet 
ne sobei eng’ ng'eetyetab Jesu Kristo ne kimong’ eng’ che kibek, 
4 ketaach borotet ne ma ng'emaksei, ama tinyei muruonindo, 
ama betei, ne kigigonoruok eng’ kipsengwet, 5 okwek che 
kiribei eng’ kimnatetab Jehovah eng’ kayanet si onyoru yetunet 
ne chobot keng’any eng’ betutab let. 6 Ne oboiboi mising’ eng’ 
noto, nganda nguno eng’ betusiek che matia, ngo nyolu, ko 
kagigonok oarogense eng? yomsosiek che chang’, 7 si kenyor 
eng’ kalosunet ak torornatet ak teegisto, tiemet ne chamaksei ne 
bo kayaneng’wong’, ne tinyei kamanutiet ne o kosiir ne bo 
tahabu che betos nganda kitiemei eng’ mat, eng’ ng'ang'et ne bo 
Jesu Kristo: 8 ne ochame nganda tom ogeer; inendet ne nganda 
mogeere nguno, oyani, ko oboiboi mising’ eng’ boiboiyet ne ma 
mwaoksei ak ko nyiitat torornatet: 9 ye tun onyoru kasuldae- 
tab kayaneng'wong', yetunetab sobonwekwok. 1o Kicheng’ 
maotik ak kogilgilye mising' inne agobo yetunanoto, icheget 
che kimaoten agobo mieindo ne osiche: 11 ye kicheng'ei betut 
ne inet anan ole u betut ne kiiborjin Tamirmirietab Kristo ne 
kimitei eng? ichek ye kisib kobaorian agobo nyalilwogikab 
Kristo, ak torornatosiek che isubi choto. 12 Che kiging'ang'ji, 
ma agobo icheget, ago kiyaiywok okwek tuguchuto, che kage- 
mwawok nguno eng’ ichek che kiamwok logoiywek che miach 
eng’ Tamirmiriet ne Tilil ne kigiyok eng’ kipsengwet; tuguk 
che machei malaikaisiek mising’ kogeer. 


Atebetab chitab Kristo 


13 Eng’ noto anyun ogermen suenutikab kabwatutikwok, 
oripge ak omang'u eng’ kagesunatetab ge mieindo ne tun 

kiibwok eng’ ng'ang'etab Jesu Kristo; 14 ko u lagok che kase 
it, amoyaniege magutikwok che bo tai eng’ betusiek che ki bo 
berberindang’wong’: 15 ago ko u ye tilil inendet ne kiguurok, 
oegu che tililen ak okwek eng’ atebosiek tugul; 16 amu kigisir 
kele, Oegu che tililen; amu a tilil ane. 17 Ak ngot oguure 
inendet olen Kwanda, ne iruochi ko u ole teptoi boisietab chi 
age tugul, ama eng’ tiytiet, obendoti eng’ kaiyweisiet eng’ 
betusiekwok che omi ko o toek: 18 ongen ole kigitiachak 
omong'une atebeng’wong’ ne bo buch ne kionyoru eng’ kwani- 
siekwok, ma eng’ tuguk che ng'emaksei, ko u feda anan tahabu; 
19 ago eng’ korotik che bo kamanutiet ne o, ko u che bo aruet ne 
matinyei berut ak ne matinyei tisia, choto ko korotikab Kristo: 
20 ne kisib konaak iman kotomo kelumda ng'ony, ago kiging’any 
eng’ betusiek che bo let agobo okwek, 21 che o kayanik eng’ 
Jehovah amu inendet, ne kiing'eet inendet komong’ eng’ che 
kibek, ak kogochi torornatet; si kotebi kayaneng'wong' ak 
kamang’uneng’wong’ eng’ Jehovah. 22 Amu kiotilil sobonwe- 
kwok eng’ kasetab it ne ogase it imanit kot koit chamnyetab 
tupchosiek ne matinyei kenisiet, ochamnye okwege eng’ 
mugulelwekwok eng’ kagiiletab ge: 23 amu kigesichok 
kogeny, ma eng’ keswek che ng'emaksei ago eng? che ma 
ng'emaksei, eng? ng'olyotab Jehovah, ne sobei ak kotebyei. 
24 Amu, 

U suswek borwek tugul, 

Ak u taptokab suswek torornatenywa tugul. 

Restos suswek, ak kobutyo taptok: 

25 Ago tebyei koigeny ng'olyotab Kiptaiyat. 

Nito ko ng'olyotab logoiywek che miach che kigiamwok. 


Oiste anyun yaitiet tugul, ak ng'alset tugul, ak chombili- 
siosiek, ak ng'etkonda, ak ng'alalet age tugul ne ya, 2 omach 
mising’ chego che bo ng'omnatetab tamirmiriet, che matinyei 
ng'alset, ko u manyurunik, si kobiit onerie agoi yetunet; 
3 ngo kiochamjam ole Kiptaiyat ko bo mieindo: 4 obwanjini 
inendet, koita ne sobei, ne kiesio bik iman, ago lewenot eng’ 
Jehovah, ne chamat mising', 5 ak okwek, che o koik che 
soptos, kiteechok oegu gotab tamirmiriet, oegu che boisiei 
eng’ tiseinatet ne tilil, si ogoite korosekab tamirmiriet, che 
taachaksei eng’ Jehovah eng’ Jesu Kristo. 6 Amu mi eng’ siret 
kole, 
Ogeero, kande Sion koita ne o ne bo luita, ne lewenot, ne 
chamat mising’: 
Ak inendet ne iyani, ko maililani. 

7 Eng’ okwek anyun che oyani ko chamat mising’ inendet: ago 
eng’ ichek che maiyani, ko, 

Koita ne kiesio teegik, 

Kigiyai koyata koek metitab luita; 
8 ak ko, 

Koita ne inachi bich, ak ko ruandet ne riichei bich; 
amu kinachi ichek eng’ ng'olyot, amu magase it: kiginde ichek 
agobo noto. 9 Ago okwek ko o bororiet ne kigelewen, o che 
boisiei eng’ tiseinatet ne bo kaplaitoriat, bororiet ne tilil, bik che 
bunjin Jehovah, si kobiit obarte telunatosiek che bo inendet ne 
kiguurok omong'une mesundeito omong’ji lapkeiyennyi ne 
kikwong'e. 10 Okwek che kima ko o bororiet eng’ tai, ago 
nguno ko o bororietab Jehovah: che kima osich rirenetab ge, 
ago nguno ko kaosich rirenetab ge. 

11 Chamanichu, asomok ko u ye o toek ago o kiprutoinik, ale 
oistoege magutik che bo borto, che bortos ak sobondo; 12 okwek 
che otinye atebet ne nyolu eng? kwenutab Bororiosiek: si 
nganda itaamok ko u yaikab yaitio, kotoror Jehovah eng’ betutab 
rutochinet eng’ boisionikwok che miach che keerei. 


Kanyol kegas it bounikab emet 

13 Ogas it kit age tugul ne ng'atei bik amu Kiptaiyat: agot 
ngo laitoriat, ne bou tugul; 14 anan ko bounik, che iyogu inendet 
agobo mugetut ne yaakyin yaikab yaitio, ak agobo kalosunet 
eng’ ichek che yaei ne mie. 15 Amu u noto magetab Jehovah, 
ale oger eng’ yautik che miach abusnatetab bik che berberen : 
16 ko u che itiogotin, amoboisie katiaknateng’wong’ ko u kit 
ne otektoe yaitiet, ago oboisie ko u otwogikab Jehovah. 
17 Oteech bik tugul. Ocham che otupche. Oiywei Jehovah. 
Oteech laitoriat. 


Kit ne u boisietab otwogik 

18 Okwek che o otwogik, ogas it kiptainikwok eng’ kaiywei- 
siet tugul; ma che miachen ak che taloen kityo, ago ogas it che 
kolgol agichek. 19 Amu chamaksei nito, ngot komuita chi eng’ 
arogenosiek kobwati Jehovah, ye kinyalili ama yai kiy ne ya. 
20 Amu teegis nee, ngot oyai tengek ak kebirok, ak omuitoi? 
Ago ngot oyai ne mie, ak onyalil, ak omuitoi, ko chamaksei nito 
eng’ Jehovah. 21 Amu kigiguurjok nito: amu kinyalil Kristo 
agine agobo okwek, kobagakwok kaborunet, si kobiit osub 
tiegutikyik: 22 inendet ne kima yai tengek, ama kinyorji kuti- 
nnyi ng'alset: 23 ne ye kingeng'emji kut, ko ma ng'em kut; 
ye kingonyalil, ko ma imuiso; ago kiigochigei inendet ne 

iruochi eng’ imanda: 24 inendet ne kiib tengekwogikyok eng’ 
bortanyi eng’ ketit barak, si kesopche eng’ imanda; achek che 
kiga kebekyi tengekwogik; kigisoobenok birutikyik. 25 Amu 
kiobetooti ko u kechirek; ago kaoweekyigei Mestowot ak ko 
Ribindetab sobonwekwok. 


Manong'otaik ak osotik 


U noto, osotichu, ogas it manong'otaikwok; si nganda 

magase it alak ng'olyot, kimuch kichuut ichek eng’ atebet 
ne mie ne bo osotikwak ama eng’ ng'olyot, 2 ye keerei ate- 
beng’wong’ ne tilil ne boto kaiyweisiet. 3 Amaek lelestanywa 
lelesta ne bo sang’, ne bo laetab sumeek, ak kalaagetab karikab 
tahabu ak kalaagetab ngoroik; 4 ago ingoek chito ne ung’at ne 
bo muguleldo, eng’ lelesta ne ma ng'emaksei ne bo tamirmiriet, 
ne tala ak kosisei, ne eng’ taitab Jehovah ko bo kamanutiet ne 0. 
5 Amu kiyaei lelesta ko u noto agichek kwonyik che tililen chu 
ki bo keny, che kiimang'u Jehovah, ak kogase it manong'otai- 
kwak: 6 ko u ye kigase it Sara Abraham, koguure inendet 
kiptaiyat: o lagokyik, ngot oyae ne mie, amoiywei kamuiset 
age tugul. 

7 Okwek manong'otaichu, otebi ko u noto koboto osotikwok 
eng’ ng'omnatet, ogochini kwondo teegisto, amu inendet ko 
nyalulat eng’ muren, ko u ye tun onyoru tugul mieindab sobo- 
ndo; si ma kiger sautikwok. 


Rirenetab ge ne nyoljin bikab Kristo kobarta 


8 Ne bo let anyun, ko oegu tugul che bo kabwatet agenge, 
che riregei, che chamdos ko u che tupcho, che ng'arng'arge, 
che iming'inegei: 9 che mayaaktoi yaitio eng’ yaitio, anan ko 
ng'emetab kut eng’ ng'emetab kut; ago oegu che iberurisiei; 
amu kigiguurjok nito, si onam kaberuret. 10 Amu, 

Inendet ne chamei sobondo, 
Ak kogeer betusiek che miachen, 
Ko ingorib ng'elyeptanyi si mamwa yaitio, 
Ak kutinnyi si mamwa ng’alset: 
II Ak ingoistoegei yaitio, ak koyai ne mie; 
Ingocheng’ kalyet ak kosub. 
12 Amu tokyingei konyekab Kiptaiyat che bo imanda, 
Ak kogasei itikyik somenywa: 
Ago kirindoi togetab Kiptaiyat che yaei yaitio. 

Nyalilda agobo imanda. Kaborunetab Kristo 

13 Ak ng'o ne yaiywok ne ya, ngot omache mising’ kit ne mie? 
14 Ago ngot onyalili agobo imanda, ko o boiboen: amoiywei 
kamuisenywa, anan ojimge: 15 ago ogonyit Kristo koek Kiptai- 
yat ne tilil eng? mugulelwekwok: ak oegu che chobotin kotugul 
owolji chi tugul ne teebenok ng'olyo agobo kamang'unet ne 
mitei eng? okwek, ago eng’ talasiet ak kaiyweisiet: 16 otinye 
kabwatet ne mie; si ye kitaamok, kigochin kolilan ichek che 
mwaitae ng'alek che yaach atebeng’°wong’ ne mie eng’ Kristo. 
17 Amu kaigai ngot ko noto magetab Jehovah, onyalilye amu 
oyae ne mie kosiir ye oyae ne ya. 18 Amu kime Kristo agine 
konyil agenge agobo tengekwogik, inendet ne bo imanda agobo 
che ma bo imanda, si kobiit komutyech Jehovah; ne kigibar 
eng’ borto, ago kigisoob eng’ tamirmiriet; 19 kiwa eng’ noto 
agine koamji tamirmirik che kimi korgoret, 20 che kima kogase 
it eng tai, ye kiganyei muitaetab Jehovah eng’ betusiekab Noa, 
ye kingeyaei melit, ne kigisorune che ngering’ eng’ beek, choto 
ko ki bik sisiit: 21 kergeindab tuguchuto ko kabatisanet, ne 
soruok agine eng’ betusiechu, ma kele istoetab simdab borto, 
ago wolunetab kabwatet ne mie ne tokyingei Jehovah, eng’ 
ng'eetyetab Jesu Kristo; 22 ne kikwa kipsengwet ak komi eutab 
tai ne bo Jehovah; ak kigiyai malaikaisiek ak bounatosiek ak 
kimnatosiek kogas it inendet. 


Esioetab tengekto 
Noto anyun ko u ye kinyalil Kristo eng’ borto, ogermenge 
anyun eng’ kabwatonato; amu kigitiach eng’ tengekto 
inendet ne kinyalil eng? borto; 2 si ko mata osopche eng’ 
borto eng’ betusiekwok che ng'etunotin eng? magutik che 
yaach che bo bik, ago si osopche eng? magetab Jehovah. 
3 Amu kigoyam betusiek che kigosiirto kosulda magetab Boro- 
riosiek, ye kiobendoti eng’ magutik che yaachen, kasetab miat, 
eetab maiyek, wasang’natet, keiyandit ak saetab kanamonik che 
etei ng'atutik: 4 tuguk che keerei ichek kole kwong'et amu 
moruachini osubi kimargatinoto koboto ichek, si komwaitaenak 
yaitio: 5 che tun tetyin ng'alek inendet ne chobot koruokyi che 
soptos ak che kigobek. 6 Amu nito ko kigiamji logoiywek che 
miach agot che kigobek, si kobiit kiruokyi eng’ borto ko u ye 
kiruokyin bik, ago si kosopcho eng’ tamirmiriet ko u ye sobei 
Jehovah. 
7 Ago kagorik kagesunetab tuguk tugul: noto anyun oegu 
che oribege, ak oripse eng’ saet: 8 ne siirei tuguk tugul ko 

ochamnye mising' okwege; amu tuchei chamnyet chang'indab 
tengekwogik: 9 otaachge okwege eng’ okwege ama eng’ kang'u- 
nyng'unyet: 10 ko u ye kigonyor chi age tugul kagochinet oboi- 
siechinege, ko u ribik che miachen che bo chang'indab mieindab 
Jehovah; 11 ngo ng'alali chi, kong'alal ko u arorutikab Jehovah; 
ngo boisiei chi, kobois eng? kimnatet ne igochin Jehovah: si 
kobiit kitoror Jehovah eng’ tuguk tugui eng’ Jesu Kristo, ne 
nenyi torornatet ak kimnatet koigeny ak koigeny. Amen. 


Kigonech kenyalilye agobo Kristo 

12 Chamanichu, amokwong’ eng’ tiemisiet ne bo mat ne mi 
kwenung'wong', ne nyonjinok si kobiit kotiemak, ko u ye kai- 
tyok kiy ne okwong'e: 13 ago oboiboitu, ko u ye o yamdoikab 
nyalilwogikab Kristo; si tun oboiboitu eng’ boiboiyet ne o eng’ 
ng'ang'etab lilindanyi agine. 14 Ngechurok eng’ kainetab 
Kristo, ko oboiboi; amu tebenok Tamirmirietab lilindo ne 
Tamirmirietab Jehovah. 15 Amat konyalil age eng? okwek 
amu rumin, anan ko chorin, anan ko ne yaei yaitio, anan ko 
chi ne indogei ng'alekab bik alak; 16 ago nginyalil chi amu 
Kristianindet, ko mat kolilan; ingotoror Jehovah eng’ kaina- 
nito. 17 Amu kagoit betut ne kitaune kiruoget gotab Jehovah: 
ak ngot ketaunenech achek, kotam nee kagesunetab ichek che 
magase it logoiywek che miach che bo Jehovah? 18 Ak ngot 
ko bichii kesor chi ne bo imanda, ko tun koegu nee eng’ ne ma 
bo imanda ak kiptengekyot? 19 Noto anyun ingogoito sobo- 
nwekwak che nyalildos ko u magetab Jehovah kogochi eng’ yaet 
ne mie Yaindet ne kiyani, korib. 


Kotigonutik che kimwachin boisiek 
5 Ateechini mising’ boisiek che mi kwenung’wong’, anendet 
ne a boiyot ko u ichek, ak a baoriatab nyalilwogikab Kristo, 
ne kiyamdoi torornatet ne tun king'anyei: 2 oyage akwetab 
Jehovah ne mitei kwenung’wong’, otononji, ama eng’ birjinet, 
ago oyage eng’ chamet, eng’ Jehovah; ama eng’ magetab kelji- 
net ne muruon, ago oyage eng’ chamet ne o; 3 amoegu kiptai- 
nik eng’ che otononjini, ago oegu kaborunoik eng’ akwet. 4 Ak 
ye tun took Mestowot ne o, onyoru kutwet ne bo lilindo ne 
mabetei. 5 Ko u noto ak okwek che o mengechen, ogas it 
boisiek. Ee, ogermenge okwek tugul eng’ kaming'inetab ge si 
kobiit oboisiechige okwege eng’ okwege: amu kirindoi Jehovah 

menotik, ak kogochin mieindo che iming'inegei. 

Kotigonutik che terotin 

6 Oming'inityige anyun eut ne kim ne bo Jehovah, si kotoro- 
rok ye kait betut; 7 otuuchi inendet kaiimutikwok tugul, amu 
ibwatok mising'. 8 Oripge, oripse: amu wendoti bunyo- 
ndeng'wong' oindet, ko u ng'etundo ne boriseni, kocheng'ei 
ne amei: 9 ogirinde inendet ko o lumdotin eng’ kayaneng’wong’, 
ongen ole yaoksei nyalilwogik che u choto eng’ tupchosiekwok 
che mi ng'ony. xo Ak ingochobok, ak kolumdak, ak kogimitok 
Jehovah ne bo mieindo tugul, ne kiguurjok lilindanyi ne bo 
koigeny eng’ Kristo, ko kaonyalilse eng’ betusiek che matia. 
11 Nenyi kimnatet koigeny ak koigeny. *Amen. 

12 Kasirwak eng? ngalek tutigin, eng? eutab Silbano, 
tupchennyo ne kiyani, ko u ye abwati, amwawok inne, ak 
abaoriani ale mieindab iman ni ne bo Jehovah: otononse 
olumdege. 13 Igatok inendet ne mitei Babulon, ne kigilewe- 
nok tugul; ak kogatok agine Mariko werinnyu. 14 Ogatge eng’ 
ng'ututet ne bo chamnyet. Ingoteb kalyet eng’ okwek tugul che 
omite eng’ Kristo. 


BARUETAB AENG’ NE BO PETERO NE KISIRJI 
BIK TUGUL 


Kagatet 


Simon Petero, otwogindet ak ko ne kiyoktoi ne bo Jesu 

Kristo, asirjini ichek che kigenyoru tugul kayanet ne kara- 
ran mising’ eng’ imandab Jehovah nenyo ak ko Yetindennyo 
Jesu Kristo: 2 Ingotesak mieindo ak kalyet eng’ okwek eng’ 
naet ne ongen Jehovah ak Jesu Kiptaiyandennyo. 


Tuguk che miachen che nyoru bikab Kristo, ak atebetab 
tuguchoto 
3 Amu kigonech kamuktaetab Jehovah tuguk tugul che nyoljin 
sobondo ak kaiyweet ne kiywei Jehovah, eng’ naet ne kinae 
inendet ne kiguurech eng’ torornatennyi ak mieindanyi; 4 kigo- 
gonech eng’ choto arorutik che miachen mising’ ak ko eechen 
inne; si kobiit oegu eng’ chuto yamdoikab atebetab Jehovah, 
ko kaochililye ng’emisiet ne mi ng’ony amu maget ne ya. 5 Ee, 
amu ng'olyondonito ye kaotes kagiiletab ge tugul eng’ ko- 

mostang’wong’, otesyi mieindo kayaneng'wong'; ak otesyi naet 
mieindo; 6 ak otesyi ribetab ge naet; ak otesyi muitaet ribetab 
ge; ak otesyi kaiyweetab Jehovah, muitaet; 7 ak otesyi chametab 
tupchosiek kaiyweetab Jehovah; ak otesyi chamnyet chametab 
tupchosiek. 8 Amu ngot komitei eng? okwek tuguchuto ak 
kotesak, koyaok si mochorirense anan ko che maiyiei logoek 
eng’ naetab Kiptaiyandennyo Jesu Kristo. 9 Amu inendet ne 
matinyei tuguchuto, ko kipkoratiat ak kogeerei kit ne mi ole negit 
kityo ak koutie katililet eng’ tengekwogikyik che bokeny. 10 Eng’ 
noto anyun, che kitupche, ogiilge mising’ inne, oyai kuureng'- 
wong’ ak leweneng'wong' kogimit: amu ngot oyai tuguchuto ko 
magoi obutye matiny: II amu kigonok ko u noto eng’ chang'indo 
ochut bounatetab koigeny ne bo Kiptaiyandennyo ak ko 
Yetindet Jesu Kristo. 


Ko negit kome Petero 


12 Noto anyun achobege kotugul abwatwok tuguchuto, agot 
ngongen choto, ak o lumdotin eng’ imanit ne otinye. 13 Ak 
abwati ale mie ko ta ami eng’ bori, ang'eetak eng’ kabwatet ne 
abwatwok; 14 angen ale nyonei kochogu metoetab bortanyu, 
ko u ye kiga mwawa Kiptaiyandennyo Jesu Kristo. x5 Ee, 
agiilige si ye tun kaame omuch obwat tuguchu tugul eng’ 
boroindo age tugul. 


Baornatetab Petero, ak ne bo maotik 

16 Amu kima kisub atindonik che kigichobei eng’ ng'omna- 
tet, ye kingemwawok kimnatet ak nyonunetab Kiptaiyandennyo 
Jesu Kristo, kigi baorinik che kigigeer etunatennyi, 17 amu 
kitaach teegisto ak torornatet eng’ Jehovah Kwanda, ye kinyonji 
inendet kutit ne kibunu lilindo ne bo etunatet, kole, Ni ko 
Werinnyu chamanennyu, ne abaibai mising? eng’ inendet: 
18 ak kigigas kutinito kobunu kipsengwet, ye kigimi koboto 
inendet eng’ tulwet ne tilil. 19 Ak kitinye ng'olyotab maoinatet 
ne bo iman inne; ne oyae ne mie ye orib, ko u tait ne ikweng'sei 
eng’ ole imen, kot koeech, ak kochorji mugulelwekwok taboiya- 
tab karon: 20o ye kaonai ni korok, ole mami maoinatetab sirutik 
ne iboru chito inegei kaguiyennyi. 21 Amu mami maoinatet 
ne kigobiit eng’ magetab chi: ago king’alali bik eng’ Jehovah, 
kondochin Tamirmiriet ne Tilil. 

Maotik che bo lembech ak sobet ne ya 

Ago kibiit maotik che bo lembech agichek eng’ kwenutab 

bik, ko u ye ta kobiitu agine eng’ kwenung’wong’ konetikab 
lembech, che ibu eng’ ung'ot pcheutikab ng'emisiet, koesioi 
agot Kiptaiyat ne kial ichek, koipchingei ng'emisiet ne chogu. 
2 Ak isubi bik che chang’ magutikwak che yaachen; kimwaitoe 
ne ya oretab imanit amu ichek. 3 Ak kocheng'jingei borotet 
eng’ okwek eng’ ng'alekab ng'alset amu kasenywa ne bo miat: 
che ma igaegei kiruogenywa koboch keny, ama ruei ng'emisie- 
nywa. 

4 Amu ngot ko kima rire Jehovah malaikaisiek ye kingoyai 
tengekto, ago kitoorji oldab kiruoget, ak konde keringonik che 
bo mesundeito, kerib kot koit kiruoget; 5 ak kima rire ng'onyut 
ne bo keny, ago kirib Noa ak bik alak tisab amdoindet ne bo 
imanda, ye kingoipchi maranet ng'onyutab bik che maiywei 
Jehovah; 6 ak koruokyi nganasokab Sodom ak Gomora, koga- 
bui, kowal koek orek, koyai koek kaborunet eng’ ichek che ta 
kotebyei ko maiywei Jehovah; 7 ak kosor Lot chitab imanda, ne 
kinyalili mising’ amu atebosiek che yaachen che bo kiptengeginik, 
8 (amu ye kimenyei chichoto bo imanda kwenunywa, kogeerei 
ak kogasei, kous muguleldanyi ne bo imanda eng’ betut age tugul 
eng’ boisiosiekab ngelelnatet:) 9 ingen anyun Kiptaiyat kosor 
eng’ yomset che iywei Jehovah, ak korib che ma bo imanda kot 
koit betutab kiruoget, si tun kiruokyi; 10 ago mising’ ko icheget 
che isubi borto eng? magetab muruonindo, ak kosasei bounatet. 
Che koromen, che isubi magutikwak, che mabotandos ye chubei 
che tororen. 11 Agot nganda siirtoot malaikaisiek, che siirei 
mising’ eng’ kimnatet ak kamuktaet, ko maipchin ichek kiruo- 
getab chubisiet konyo taitab Kiptaiyat. 12 Ago bichuto mati- 
nyei ng'omnatet, Che kigisich kityo ko u tiong'ik si kenamei ak 
kebarei, che chubisiei eng’ ngalek che maingen, ko tun king’ 
emei iman eng’ ng'emisienywa, 13 che nyoru nyalilda, noto ko 
melektab yaitiet; che iiti kole boiboiyet ye bogitos bet, berutik 
ak tisonok, che iboiboigei eng’ igorwekwak che bo chamnyet, 
ye oamisie tugul; 14 bik che tinyei konyek che nyiitotin ibetab 
ge, amaimuchi kometo tengekto; che ichuuti sobonwek che ma 
tononiotin; che tinyei mugulelwek che kigonetgei kasetab miat; 
lagokab chubet; 15 kingobagakta oretab iman, koba komasta, 
kosub oretab Balaam ne bo gab Beor ne kicham melektab yaitiet; 
16 ago kigiger kong’ amu bistoennyi: king’alal sigiriet ne namat 
kut eng’ kutitab chi ak korany iywekab maotiondonoto. 

17 Chuto kondametusiek che matinyei beek, ak ko bolik che 

iboti usonet; che kigigonorji tuuindab mesundeito. 18 Amu, 
ye mwaei ng’alek che koromen che bo losetab ge, kochuutu eng’ 
magutikab borto, ak eng’ maget ne ya, bik che katoi kochililyo 
eng’ ichek che mi eng’ kenisiet: 19 koarorjin ichek katiaget, ago 
icheget ko otwogikab ng'emisiet; amu inendet ne iterteri chito 
age, koyaei chichoto koek otwogindet. 20 Amu ye kagochililye 
muruonindab ng'ony eng’ naet ne naei Kiptaiyat ak ko Yetindet 
Jesu Kristo, ko ngot ko ta koratgei kogeny ak tuguchoto ak 
kiterter, koyaitu atebenywa ne bo let kosiir ne bo tai. 21 Amu 
kita kaigai eng? ichek ko ma nai oretab imanda, kosiir, ye 
kingonai, koweektagei let eng’ ng'atutiet ne tilil ne kiga kigochi. 
22 Kigoyaak eng’ icheget ko u ye mwaei kalewenetab iman, kole, 
Weekyingei seset kang'undaikyik, ak kwo komildaegei ng'atatek 
kogeny toret ne kaga kiun. 


Betutab nyonunetab Kiptaiyat 

Chamanichu, baruani asirwok nguno ko ne bo aeng’, ak eng’ 

tuwai ang'eeti kabwatutikwok che matinyei kenisiet ye 
agonok obwat; 2 si obwat ngalek che kimwa maotik che tililen 
eng’ tai, ak ng'atutietab Kiptaiyat ak ko Yetindet eng’ bikwok 
che kiyoktoi: 3 korok, ongen ole tun bwanei chombilik ak 
chombilisiet eng’ betusiek che bo let, che isubi magutikwak, 
4 ak komwaei kolen, Mi ano arorutietab nyonunennyi? Amu, 
koboch ye kingoruiyo kwanisiekyok, komi tuguk tugul ko u kit 
ne ki u koboch taunetab yaetab ng'ony. 5 Amu kwetyin 
ichegei koutie kole kimi kipsengwetisiek koboch keny, ak ng'ony 
ne kigiyai eng’ beek ak komi kwenutab beek, eng’ ng'olyotab 
Jehovah; 6 kimarane beechoto ng'onyut ne ki bo betusiechoto, 
ak kilus: 7 ago kipsengwetisiek ak ng'onyut che bo nguno, ko 
kigigonorji mat eng? ng'olyondonoto, kogonor agoi betutab 
kiruoget ak ng'emisietab bik che maiywei Jehovah. 

8 Ago amoutie ng'olyondoni, chamanichu, ole betut agenge 
eng’ Kiptaiyat ko kergei ak kenyisiek elfut, ak ko kergei kenyisiek 
elfut ak betut agenge. 9 Maigaegei Kiptaiyat eng’ arorutiennyi, 
ko u ye iiti alak kagaetab ge; ago muitoi agobo okwek, mamachei 
kolus chi age tugul, ago machei kobwanji tugul sigunet. 10 Ago 
tun nyonei betutab Kiptaiyat ko u chorin; ne siirtoe kipsengwe- 
tisiek eng’ cheet ne o, ak kochootyo tuguk tugul che kigiyae 
ng'ony ak barak eng? mat ne korom, ak kolal ng'onyut ak 
boisionik che mi. 

Nyolu kochopgei bik 

II Amu tun chootos tuguchuto tugul ko u nito, ko nyolu 

oegu bik che u nee eng’ atebet ne tilil ak kaiyweetab Jehovah, 

12 ogeni nyonunetab betutab Jehovah, ak ogiili, amu noto anyun 
chootos kipsengwetisiek eng’ mat, ak kochootyo tuguk tugul che 
kigiyae ng'ony ak barak eng? mat ne korom? 13 Ago, kigeni 
kipsengwet ne leel ak ng'onyut ne leel ko u arorutiennyi, ole 
menyei imanda. 

14 Noto anyun, chamanichu, amu ogeni tuguchoto, ogiilge 
si tun kenyoruok omi eng’ kalyet ko motinye tisia amotinye 
lelut eng’ tainnyi. 15 Ak oiit ole muitaetab Kiptaiyandennyo 
ko yetunet; ko u ye kisirwak agine Paulo, tupchennyo ne ke- 
chame, ko u ng'omnatet ne kigigochi; 16 ko u eng’ baronokyik 
tugul agichek, kong’alal agobo tuguchuto eng’ baronochoto; 
ole mi tuguk alak che uuen kiguiyo, che igunuri che maingen 
kiy, ak che ma tononiotin, ko u ye itoi sirutik chun alak, kot koit 
ng'emisienywa. 17 Ko okwek anyun, chamanichu, amu 
kaosib onai tuguchuto, oripge, si maichuutok kachiliiletab 
bistoik, ak obutye eng’ tononeng'wong'. 18 Ago onerie eng’ 
mieindo ak naet ne bo Kiptaiyandennyo ak ko Yetindennyo 
Jesu Kristo. Nenyi torornatet nguno agoi koigeny. *Amen. 


BARUETAB TAI NE BO JOHANA NE KISIRJI 
BIK TUGUL 


Sobondab koigeny ne kiging'any eng’ Jesu 

Noto ne kimi koboch taunet, noto ne kigegas, noto ne 

kigegeer eng’ konyekyok, noto ne kigesue, ak konam eune- 
kyok, agobo Ng'olyotab sobondo, 2 (ak king’ang’ak sobonoto, ak 
kigegeer, ak kebaoriani, ak kiboruok sobonoto bo koigeny, ne 
kimi koboto Kwanda, ak kigeng'ang'wech;) 3 noto kigegeer ak 
kegas ko noto ne keamwok ak okwek, si kobiit osich ak okwek 
yamdaet kobotech: ee, mitei yamdaennyo koboto Kwanda, ak 
koboto Werinnyi Jesu Kristo: 4 ak kesirwok tuguchuto, si 
kobiit kosulda boiboiyennyo. 


Kanyol koistoegei tengekto bik che machei yamdaet ak Jehovah 

5 Ak ni ng'olyot ne kigigas eng’ inendet, ak keamwok, kele 
lapkeiyet Jehovah, ama mi mesundeito eng’ inendet agot kitigin. 
6 Ngot kemwa kele kitinye yamdaet koboto inendet, ak kebe- 
ndoti eng? mesundeito, kegenu, ama kiyae imanit: 7 ago ngot 
kebendote lapkeiyet, ko u ye mi inendet eng’ lapkeiyet, keting'ege 

yamdaet, ak kotililech korotikab Jesu Werinnyi eng’ tengekwo- 
gikyok tugul. 8 Ngot kemwa kele magitinye tengek, kegenege, 
ama mi imanit eng’ achek. 9 Ngot keng'anye tengekwogikyok, 
koyanat ak ko bo imanda konyoiywech kaat tengekwogikyok, ak 
kotililech eng’ kiy tugul ne ma bo imanda. ro Ngot kemwa 
kele tomo keyai tengek, ko kagiyai inendet koek kiplembechwa, 
ama mitei ng'olyondennyi eng’ achek. 


Lagokyuk che mengech, asirwok tuguchu, si moyai tengek. 

Ak ngot koyai chi tengek, ketinye Ne saiywech Kwanda, 
inendet Jesu Kristo ne bo imanda: 2 ak inendet tiseiywot ne 
bo tengekwogikyok; ago ma bo tengekwogikyok kityo, ago bo 
ng'ony komugu! agine. 


Toogune yamdaet kasetab 1t 

3 Ak kingen eng’ ni kele kingen inendet, ngot keribe ng'atu- 
tikyik. 4 Inendet ne mwaei kole, Angen inendet, ama ribei 
ng'atutikyik, ko kiplembechwet, ama mi imanit eng’ inendet; 
5 ago inendet ne ribei ng'olyondennyi, ko kageyai koek ne 
igesunotgei chamnyetab Jehovah eng’ inendet. Kingen eng’ 
nito kele kimi eng’ inendet: 6 inendet ne mwaei kole menyei 
eng’ inendet konyoljin agine kowendot ko u ye kiga wendot 
inendet. 

7 Chamanichu, masirwok ng'atutiet ne leel, ago ng'atutiet 
ne bo keny ne kiotinye koboch taunet: ng’atutionoto bo keny 
ko ng'olyot ne kiogas. 8 Ak kogeny, asirwok ng'atutiet ne leel, 
ng'olyot ne iman eng’ inendet ak eng? okwek, amu siirtoi 
mesundeito, ak kagoluu lapkeiyet ne bo iman. 9 Inendet ne 
mwaei kole mi eng’ lapkeiyet, ak kowechei ne tupcho, komi 
eng’ mesundeito agoi nguno. 10 Inendet ne chamei ne tupcho 
komenyei eng’ lapkeiyet, ama mi kanagutiet eng’ inendet. 
II Ago inendet ne wechei ne tupcho komi eng’ mesundeito, 
ak kowendoti eng? mesundeito, ama naei ole wendi, amu 
kagotuch mesundeito konyekyik. 

12 Asirwok lagochu mengech, amu kigenyoiywok kaat tenge- 
kwogikwok amu kainennyi. 13 Asirwok kwanisiechu, amu 
kionai inendet ne kimi koboch taunet. Asirwok murenju, 
amu kioterter inendet ne ya. Kaasirwak lagochu mengech, 
amu ongen Kwanda. 14 Kaasirwak kwanisiechu, amu ongen 
inendet ne kimi koboch taunet. Kaasirwak murenju, amu o 
kimen, ak komenyok ng'olyotab Jehovah, ak kioterter inendet ne 
ya. 15 Amocham ng'ony, anan tuguk che mi ng'ony. Ngot 
kocham chi ng'ony ko mami chamnyetab Kwanda eng’ inendet. 


1 JOHANA 2, 3 389 


16 Amu tuguk tugul che mitei ng'ony, magetab borto, ak 
magetab konyek, ak menotetab sobondo, ko ma bo Kwanda, ago 
bo ng'ony. 17 Ak siirtoi ng'ony, koboto magennyi: ago inendet 
ne yaei magetab Jehovah kotebyei koigeny. 


Kiteechin bik agobo kirindoikab Kristo 


18 Lagochu, ni sait ne bo let: ak ko u ye kiogas kele tun 
nyonei kirindoindetab Kristo, agot nguno ko kagobiit kirindoikab 
Kristo che chang’; kingen eng’ noto kele nito sait ne bo let. 
19 Kimandoi eng’ olinnyo, kima ko chechok; amu nda ki 
chechok, ta kitebyei kobotech: ago kiba, si kobiit kotook kele 
kima ko chechok tugul. 20 Ak kigiilak eng’ Inendet ne Tilil, ak 
ongen okwek tugul. 2r Ma asirwak amu mongen imanit, 
kasirwak amu ongen, amu mami lembeita ne mong'une imanit. 
22 Ng'o kiplembechwet? Ma inendet ne esioi kole Jesu ko 
Kristo? Nito ko kirindoindetab Kristo, inendet ne esioi 
Kwanda ak Werit. 23 Age tugul ne esioi Werit, ko matinyei 
noto Kwanda: inendet ne ng'anyei Werit kotinyei Kwanda 
agine. 24 Ak okwek anyun, ingomenyok noto kiogas koboch 
taunet. Ngot komenyok noto kiogas koboch taunet, omenye ak 
okwek eng’ Werit ak eng? Kwanda. 25 Ak ni arorutiet ne 
kiiaroruech inendet, noto ko sobondab koigeny. 26 Kaasirwak 
tuguchu agobo ichek che machei kobeetok. 27 Ak okwek 
anyun, komenyok kaiilet ne kionyoru eng’ inendet, ak manyol 
konetak chi; ago ko u ye inetok kaiilennyi agobo tuguk tugul, 
ak ko bo iman, ma lembech, ak ko u ye kigonetak, omeny inendet. 
28 Ak nguno anyun, lagochu mengech, omeny inendet; si ye 
tun kaging’any inendet, kesich nyiganatet, ama kililani eng’ 
tainnyi eng’ nyonunennyi. 29 Ngot ongen ole bo imanda 
inendet, ongen ole age tugul ne yaei imanda ko kigesich agine 
eng’ inendet. 


Itililegei chi ne chamei Kwanda 


Ogeero, chamnyet ne u nee ne kichamenech Kwanda, kot 

keguurenech lagokab Jehovah! Ago ki choto achek. 
Amu nito anyun, ko maingenech ng'ony, amu kima nai inendet. 
2 Chamanichu, ki lagokab Jehovah nguno, ak tomo keng'any 
kit ne tun ki u. Kingen kele, ye tun kaging'any inendet, kege- 
rgeitu ak inendet; amu tun kigeere ko u ole u inendet. 3 Ak 
chi age tugul ne tinyei kamang'unoni agobo inendet kotililegei, 
ko u ye tilil inendet. i 

Manamegei tengek ak chi ne weritab Jehovah 

4 Chi age tugul ne yaei tengek koyaei bistoet: amu tengekto 
ko bistoet. 5 Ak ongen ole kiging'any inendet si kobiit koib 
tengekwogik; ama mi tengek eng’ inendet. 6 Chi age tugul ne 
menyei inendet ko mayaei tengek: ak chi age tugul ne yaei 
tengek ko tom kogeer inendet, ama ingen inendet. 7 Lagochu 
mengech, among’ kobeetok chi: inendet ne yaei imanda ko bo 
imanda ko u ye bo imanda inendet: 8 inendet ne yaei tengek 
ko bo oindet; amu kiyai oindet tengek koboch taunet. Ki- 
geng'any Weritab Jehovah amu noto, si kobiit kong'em boisioni- 
kab oindet. 9 Chi age tugul ne kigesich eng? Jehovah ko 
mayaei tengek, amu tebyei keswondennyi eng’ inendet: amai- 
muchi koyai tengek, amu kigisich eng’ Jehovah. 10 Ng'ang'a- 
ksei lagokab Jehovah eng’ nito, ak lagokab oindet: chi age 
tugul ne mayaei imanda ko ma bo Jehovah, anan inendet ne 
machamei ne tupcho. rr Amu ni ng'olyot ne kiogas koboch 
taunet, kele kechamnye achege eng’ achege. 12 Ma ko u Kaen 
ne ki bo inendet ne ya, ak kibar ng'etab kamet. Amu nee si 
kobar? Amu ki yaachen boisionikyik, ak ki bo imanda che bo 
ngetab kamet. 


Chamnyetab tupchosiek 

13 Amokwong'ie, che kitupche, ngot kowechok ng'ony. 
14 Kingen kele kigemong'une meet kemong’ji sobondo, amu 
kichame che kitupche. Inendet ne machamei komenyei meet. 
15 Chi age tugul ne wechei ne tupcho ko rumin: ak ongen ole 
mami rumin ne tinyei sobondab koigeny ne menyei eng’ inendet. 
16 Kingen eng’ nito chamnyet, amu kiigoito sobondanyi agobo 
achek: ak kanyol kigoite sobonwekyok agobo che kitupche. 
17 Ago chito ne tinyei tugukab ng'onyuni, ak kogeerei ne tupcho 
kobanani, ak koger muguleldanyi, ama rire inendet, komeng’doi 
ano chamnyetab Jehovah inendet? 18 Lagochu mengech, 
among’ kecham eng’ ng'olyot, anan eng’ ng'elyepta; ago eng’ 
boisiet ak imanit. 19 Kinae eng’ nito kele ki bo imanit, ak 
kigoigoi mugulelwekyok eng’ tainnyi, 20 eng’ kiy tugul ne 
iruogunenech mugulelwekyok; amu o Jehovah kosiir mugule- 
lwekyok, ak kongen tuguk tugul. 2r Chamanichu, ngot ko 
mairuokwech mugulelwekyok ketinye nyiganatet eng’ taitab 
Jehovah; 22 ak kiy age tugul ne kisome, kenyoru eng’ inendet, 
amu kiribe ng'atutikyik, ak keyae tuguk che chamaksei eng’ 
tainnyi. 23 Ak ni ng'atutiennyi, kele kiyan kainetab Werinnyi 
Jesu Kristo, ak kechamnye achege eng’ achege, ko u ye kigo- 

nech ng'atutiet. 24 Ak inendet ne ribei ng'atutikyik komenyei 
eng’ inendet, ak inendet eng’ ine. Ak kingen eng’ nito kele 
menyech inendet, eng’ Tamirmiriet ne kigogonech. 


Tiemisiet ne kinae tamirmirik, ngo bo Jehovah 
Chamanichu, amoyan tamirmiriet age tugul, ago otiem 
tamirmirik, ngo bo Jehovah: amu kigomong’ji ng'ony 

maotik che chang’ che bo lembech. 2 Ongen eng’ ni Tamirmi- 
rietab Jehovah: tamirmiriet age tugul ne ng'anyei kole kinyo 
Jesu Kristo eng’ borto ko bo Jehovah: 3 ak tamirmiriet age tugul 
ne mang'anyei Jesu ko ma bo Jehovah: nito anyun ko kirindoi- 
ndetab Kristo, ne kiogas kele nyonei: ak nguno komitei ng'ony. 
4 O bo Jehovah, lagochu mengech, ak kioterter ichek: amu o 
inendet ne mi eng’ okwek kosiir inendet ne mi ng'ony. 5 Bo 
ng'ony icheget: ko amu noto kong’alali che bo ng'ony, ak 
kogasei ng'ony ichek. 6 Ki bo Jehovah achek: inendet ne 
ingen Jehovah kogasech; inendet ne ma bo Jehovah ko maga- 
sech. Kingen eng’ nito tamirmirietab imanit, ak tamirmirietab 
kenisiet. 


Chamnyetab Jehovah ak chamnyetab chi 

7 Chamanichu, ongechamnye: amu chamnyet ko bo Jehovah; 
ak age tugul ne tinyei chamnyet ko kigosich Jehovah, ak kongen 
Jehovah. 8 Inendet ne matinyei chamnyet ko maingen Jeho- 
vah; amu Jehovah ko chamnyet. 9 Kigeng'any eng’ nito 
chamnyetab Jehovah eng’ achek, kele kigoyok Jehovah Weri- 
nnyi ne kigii inegei konyo ng'ony, si kobiit kesopche eng’ 
inendet. xro Nito chamnyet, ma kele kigicham Jehovah, ago 
kichamech inendet, ak koyok Werinnyi koek tiseiywot agobo 
tengekwogikyok. 11 Chamanichu, amu kichamech Jehovah 
ko u ni, konyoljinech agachek kechamnye. 12 Mami chi ne 
kigogeer Jehovah ole kigoi; ngot kechamdosi, komenyech 
Jehovah, ak keyaei chamnyennyi koek ne igesunotgei eng’ achek: 
13 kingen eng’ nito kele kimenye eng’ inendet, ak komenyech 
inendet, amu kigogonech keyamde Tamirmiriennyi. 14 Ak 
kigegeer ak kebaoriani kele kiiyok Kwanda Werit konyo koek 
Yetindetab ng'ony. 15 Age tugul ne ng'anyei kole Jesu ko 
Weritab Jehovah komenyei Jehovah eng’ inendet, ak komenyei 
inendet Jehovah. 16 Ak kingen ak kigiyan chamnyet ne ting'e- 
nech Jehovah. Jehovah ko chamnyet; inendet ne menyei 
chamnyet komenyei Jehovah, ak komenyei Jehovah inendet. 
17 Kigeyai chamnyet koek ne igesunotgei eng’ achek, si kobiit 
kesich nyiganatet eng? betutab kiruoget; amu ko u ole u 

inendet, keu noto achek eng’ ng'onyuni. 18 Mami kaiyweisiet 
eng’ chamnyet: ago onei chamnyet ne igesunotgei kaiyweisiet, 
amu tinyei kaiyweisiet kergong'iet; ak inendet ne iyweisiei ko 
magiyaei koek ne igesunotgei eng’ chamnyet. 19 Kichame, amu 
kisib kochamech inendet. 20 Ngot komwa chi kole, Achame 
Jehovah, ago wechei ne tupcho, ko kiplembechwa: amu inendet 
ne machamei ne tupcho ne kigogeer, ko maimuchi kocham 
Jehovah ne tomo kogeer. 21 Kitinye anyun ng'atutioni bunu 
inendet, kele inendet ne chamei Jehovah, ko ingocham ne tupcho 
agine. 


Kayanetab bikab Kristo 

Age tugul ne iyani kole Jesu ko Kristo ko kigesich eng’ 

Jehovah: ak age tugul ne chamei inendet ne kisichei, 
kochamei agine inendet ne kigisichei eng’ inendet. 2 Kingen 
eng’ nito kele kichame lagokab Jehovah, ye kichame Jehovah, 
ak keyae ng'atutikyik. 3 Amu ni chamnyetab Jehovah, ale 
kerib ng'atutikyik: ama nyigisen ng'atutikyik. 4 Amu age 
tugul ne kigesich eng? Jehovah koterteri ng'ony: ak ni ko 
katerteret ne iterteri ng'ony, noto kayanennyo. 5 Ak ng'o 
inendet ne iterteri ng'ony, kobate inendet ne iyani kole Jesu 
ko Weritab Jehovah? 6 Ni ko inendet ne kinyo eng’ beek ak 
korotik, inendet ko Jesu Kristo; ma nyo eng’ beek ichegei, 
kinyo eng’ beek ak korotik. 7 Ak Tamirmiriet ne baoriani, 
amu Tamirmiriet ko imanit. 8 Amu mi somogu che baoriani, 
Tamirmiriet, ak beek, ak korotik: ak iyanjindos choto somogu 
eng’ agenge. 9 Ngot ketaache baornatetab bik, ko o baornate- 
tab Jehovah kosiir ne bo bik: amu baornatetab Jehovah ko ni, 
kele, kigobaorian agobo Werinnyi. 10 Inendet ne iyani Weritab 
Jehovah kotinyei baornatanato eng’ inendet: inendet ne mai- 
yani Jehovah ko kagoyai inendet koek kiplembechwa; amu 
ma iyan baornatet ne kibaorian Jehovah agobo Werinnyi. 
11 Ak baornatanato ko ni, kele, kigonech Jehovah sobondab 
koigeny, ak mi sobonito Werinnyi. 12 Inendet ne tinyei 
Werit kotinyei sobondo: inendet ne matinyei Weritab Jehovah 
ko matinyei sobondo. 


Ng'alek che bo let 
13 Kaasirwak tuguchu, si kobiit onai ole otinye sobondab 
koigeny, okwek che oyani kainetab Weritab Jehovah. 14 Ak 
ni nyiganatet ne ketinye eng’ inendet, kele ngesom kiy age tugui 
ko u magennyi, kogasech: 15 ak ngot kingen kele kasech eng’ 

kit age tugul ne kisome, kingen kele kitinye tuguk che kigesom 
inendet. 16 Ngot kogeer chi tupchennyi koyaei tengekto ne 
ma bo meet, kosom, si kogochi Jehovah sobondo agobo icheget 
che kayai tengekto ne ma bo meet. Mi tengekto ne bo meet: 
mamwae ale kosom agobo noto. 17 Kiy age tugul ne ma bo 
imanda ko tengek: ak mi tengekto ne ma bo meet. 

18 Kingen kele mayaei tengekto chi age tugul ne kigesich 
eng’ Jehovah; ago inendet ne kigesich eng’ Jehovah koribei 
inendet, ama twaei chichoto inendet ne ya. 19 Kingen kele ki 
bo Jehovah achek, ak mitei ng'ony komugul eng’ bounatetab 
inendet ne ya. 20 Ak kingen kele kigonyo Weritab Jehovah, ak 
kigogonech kaguiyet, si kobiit kenai inendet ne bo iman, ak 
kemi eng’ inendet ne bo iman, eng? Werinnyi Jesu Kristo. 
Nito ko Jehovah ne bo iman, ak sobondab koigeny. 21 Lago- 
chu mengech, oistoege kanamonik. 


BARUETAB AENG’ NE BO JOHANA 


Imanda ak chamnyet 


1 Ane boiyot ne asirjini chebioset ne lewenot ak lagokyik, che 
achame eng’ imanit; ago ma anege kityo, ago tugul che ingen 
imanit agichek; 2 agobo imanit ne menyech ak kotebyei kobo- 
tech koigeny: 3 tebyei kobotech mieindo ak rirenet ak kalyet 
che bunu Jehovah Kwanda ak Jesu Kristo, Weritab Kwanda, 
eng’ imanit ak chamnyet. 

4 Abaibai mising’ amu kianyoru lagoguk alak kobendoti eng’ 
imanit, ko u ye kigetaach ng'atutiet ne bunu Kwanda. 5 Ak 
nguno anyun chebiosoni, asomin mising’, ma kele kasirun 
ng'atutiet ne leel, ago noto kigitinye koboch taunet, ale kecha- 
mnye. 6 Ak ni ko chamnyet, ale kebendate kisub ng'atutikyik. 
Nito ko ng'atutiet, ko u ye kiogas koboch taunet, ale obendate 
ng'atutionoto. 7 Amu kigomong’ji ng'ony kenik che chang’, 
ichek che mang’anyei kole kinyo Jesu Kristo eng’ borto. Nito 
ko kenindet, ak ko kirindoindetab Kristo. 8 Oripge, si momete 
tuguk che kigeyai, ago si onyoru melekto ne nyiitat. 9 Chi age 
tugul ne indoi ama tebyei eng’ konetisietab Kristo ko matinyei 
Jehovah; inendet ne tebyei eng’ konetisiet kotinyei tuwai, 
Kwanda ak Werit. 10 Ngot konyonjok chi ama ibu konetisioni, 

ko mat otaach inendet eng’ gorikwok, amat ogat: 11 amu inendet 
ne igati ko kayamda ak inendet boisionikyik che yaach. 

12 Amu atinye tuguk che chang’ che katasirwok, ko mamache 
asir eng’ kartasit ak wino: ago amang'u anyonjok, ak keng’alal 
togoch eng’ togoch, si kobiit kosulda boiboiyennyo. 13 Igatin 
lagokab chepkomet ne lewenot. 


BARUETAB SOMOK NE BO JOHANA 


Nyalilda ne mi kaniset orit 
I Ane boiyot ne asirjini Gaio chamanet, ne achame eng’ imanit. 
2 Chamanani, asae ale iberuroge komie eng’ tuguk tugul ak 
itepte chametab ge, ko u ye iberurot sobondang'ung'. 3 Amu 
kiabaibaitu mising' kingobwa che ketupche kobaorian agobo 
imaning'ung', ko u ye iwendote imanit. 4 Matinye boiboiyet 
age ne siirei ni, ye agas kele bendoti lagokyuk eng’ imanit. 

5 Chamanani, iyae boisietab iman eng’ kit age tugul ne iyae 
agobo tupchosiek ak toek; 6 che baoriani agobo chamnyeng’ung’ 
eng’ kaniset: iyae ne mie ye iyomisi eng’ bandanywa ko u ye 
nyolu eng’ Jehovah: 7 amu kiba ichek agobo Kainet, ama ib 
kiy eng’ Bororiosiek. 8 Noto anyun kanyoljech ketaach che u 
ichek, si kobiit keegu che kiboisiei koboto ichek eng’ imanit. 

9 Kiasirji ng'olyo kaniset: ago ma taachech Diotrepe, ne 
chamei koek ne o eng? kwenunywa. 10 Ko noto anyun, ngot 
anyo, anyone abwati boisionikyik che yaei; mwaei ngalek che 
yaachen che bo buch agobo achek: ama yamei choto, mataachei 
inendet tupchosiek, ak koete ichek che machei kotaach, ak 
koonei eng’ kaniset. 11 Chamanani, amesub yaitiet, ago isub 
ne mie. Inendet ne yaei ne mie ko bo Jehovah: inendet ne 
yaei yaitio ko tom kogeer Jehovah. 12 Kigobaorian bik tugul 
agobo Demetrio, ak kobaoriani imanit agine: ee, kibaoriani 
agachek; ak ingen ile bo iman baornatennyo. 

13 Katinye tuguk che chang’ che katasirun, ago mamache 
asirunenen wino ak kalamit: 14 ago amang'u ageerin ko negit, 
ak keng'alal togoch eng’ togoch. Ingoteb kalyet koboten. 
Igatin choronok. Igat choronok eng’ kainaikwak. 


395 
BARUETAB JUDA NE KISIRJI BIK TUGUL 


Kagatet 
1 Juda, otwogindetab Jesu Kristo, ak ko tupchetab Jakobo, 
asirjini che kigeguur, che chamotin eng’ Jehovah Kwanda, ak 
ko ribotin agobo Jesu Kristo: 2 Ingotesak rirenet eng’ okwek 
ak kalyet ak chamnyet. 


Kateunoik agobo konetik che bo lembech, ak agobo 
magutikab ng'emisiet 

3 Chamanichu, ye kiagiilige mising’ asirwak agobo yetunet 
ne kiyamdoi, ageer ale nyoljina asirwak ateeiywok ale ogiiljige 
mising’ kayanet ne kigigochi che tililen konyil agenge kityo. 
4 Amu mi bik alak che kichut orit eng? ung'ot, ichek 
che kigichopchi kiruogoni koboch keny, bik che maiywei 
Jehovah, che walei mieindab Jehovah nenyo koek maget ne 
ya, ak koesioi Laitoriandennyo ne inegei, ak ko Kiptaiyandennyo 
Jesu Kristo. 

5 Amache anyun abwatwok, agot nganda kionai komie tuguchu 
tugul, ale kingosor Kiptaiyat bik komong’ eng’ emetab Misri, 
eng’ let kobar ichek che kima iyan. 6 Ak kiinde malaikaisiek 
che kima rib bounatenywa, ago kibagakta meng'otet ne ki 
nenywa, kiinde kotebe ratisiosiek che bo koigeny eng? mesu- 
ndeito kot koit kiruogetab betut ne o. 7 Ko u noto, agot 
Sodom ak Gomora, ak nganosok che kiga yiem, kingo kago- 
gochigei sokset, ko u chuto, koba kosub borwek che ma kergei 
ak chechuak, ko kiginde koek kaborunet, konyalilso eng’ kiruo- 
getab mat ne bo koigeny. 8 Imuruoni agichek chuto ko u 
noto borwek eng’ karuotitaosiekwak, ak kosasei kiptainatet, ak 
kochubei che tororen. 9 Ago ye kingobaregei Mikael, malai- 
kaiyat ne o, ak oindet, kotiitos agobo mustab Musa, ko ma kany 
koipchi inendet kiruogetab chubet, ago kile, Ingogerin kong’ 
Kiptaiyat. 10 Ago chubei bichu tuguk alak tugul agot che 
maingen: ak tuguk che iguitos ichegei ko u biteenywa, ko u 
tiong’ik che matinyei ng'omnatet, king'emei eng’ tuguchuto. 
11 Bwa ichek! amu kiisub oretab Kaen, ak kogochigei mastaetab 
Balaam komach melekto, ak kilusyo eng’ ngelelnatetab Kora. 
12 Bichuto ko ruandosiek che ung'otin eng’ igorwekwok che bo 
chamnyet ye oamisiei tugul, mestowek che amisiei ichegei ama 
iyweisiei; bolik che matinyei beek, che iboti usonaik; ketik che 
matinyei logoek, che kigobek konyil aeng’, che kigitut ak tigitik; 
13 mildaetab ge ne korom ne bo nyanjet; che igutu kalilane- 

nywa; kecheik che ombenioti, che kigigonorji tuuindab mesu- 
ndeito ne bo koigeny. 14 Ak kimaoten Enok agine, chito ne bo 
tisab koboch Adam, koamdochi bichu kole, Ogeero, kinyo 
Kiptaiyat koboto bikyik che tililen elfusiek ng'isiat, 15 konyo 
koyachi kiruoget tugul, ak koruokyi tugul che maiywei Jehovah 
eng’ boisionikwak tugul che yaachen che kigoyai ko maiywei 
Jehovah, ak ng'alekwak tugul che uuen che kimwa kiptengeginik 
che maiywei Jehovah, agobo inendet. 16 Chuto ko che ing'u- 
nyng'ung'dos, kiptiyotinik, che isubi magutikwak che yaachen 
(ak komwaei kutuswekwak ng’alek che koromen che bo menotet), 
che tiytii bik si konyor kelunet. 

17 Ago okwek, chamanichu, obwat ngalek che kigomwa eng’ 
tai che kiyoktoi che bo Kiptaiyandennyo Jesu Kristo; 18 ko 
u ye kimwawok, kole, Tun biitu chombilik eng’ betusiekab let, 
che isubi . magutikwak che yaachen che ma bo kaiyweetab 
Jehovah. 19 Chuto che ibu kabesiosiek, che isubi borwek, che 
matinyei Tamirmiriet. 20 Ago okwek, chamanichu, ogimitge 
eng’ kayaneng’wong’ ne tilil mising’, ak osae eng’ Tamirmiriet 
ne Tilil, 21 oripge eng’ chamnyetab Jehovah, ogeni rirenetab 
ge ne bo Kiptaiyandennyo Jesu Kristo kot koit sobondab koigeny. 
22 Ak orire alak che tinyei saget; 23 ak osoru alak, ong'usu 
komong’ eng’ mat; ak orire alak eng’ kaiyweisiet; ye oweche 
agot ngoriet ne kagomuruonit eng’ borto. 

24 Ingobunji anyun nguno inendet ne imuchi koribok si 
mobutye, ak kondeak taitab torornatennyi eng’ boiboiyet ne o 
ko motinye tisia, 25 kobunji Jehovah ne inegei, ne Yeti- 
ndennyo, eng’ Jesu Kristo Kiptaiyandennyo, torornatet, etuna- 
tet, bounatet ak kimnatet, koboch keny, ak nguno, ak agoi 
koigeny. *Amen. 


NG'ANG'UTIETAB JOHANA NE KIYOKTOI 


Ng'alek che kindoune koboto kagatet 

Ng'ang'utiet ne bo Jesu Kristo, ne kiigochi Jehovah inendet 

koborji otwogikyik tuguk che biitu kochogu, ne matiny: ak 
kiiyok ak koborji kiboitiondennyi Johana eng’ malaikaiyande- 
nnyi; 2 ne kibaorian agobo ng'olyotab Jehovah, ak baornatetab 
Jesu Kristo, ak tuguk tugul che kigeer. 3 Baibai inendet ne 
somani, ak ichek che kasei ng'alekab maoinatoni, ak koribei 
tuguk che kigisir eng’ maoinatonito: amu kagorik betut. 

4 Sirjin Johana kanisosiek tisab che mi Asia: Ingoteb mieindo 
kobotok, ak kalyet, che bunu inendet ne mi, ago kimi, ago tun 
nyonei; ak che bunu Tamirmirik tisab che mi taitab ng'echere- 
nnyi ne bo laitornatet; 5 ak che bunu Jesu Kristo, ne baoriat ne 
bo iman, taita ne bo che kigobek, ak ko bounindetab laitorinikab 
ng'ony. Ingobunji inendet ne chamech, ne kiitiachech eng 
tengekwogikyok eng’ korotikyik; 6 ak koyaech keegu bororiet, 
ak keegu tisiik eng’ Jehovah nenyi, ak ko Kwanda; nenyi toro- 
rnatet ak kimnatet koigeny ak koigeny. *Amen. 7 Ogeero, 
nyonei koboto bolik; ak tun keerei inendet konda age tugul, 
koboto ichek che kiga toor inendet; ak koteeiyo bororiosiek 
tugul che bo ng'ony amu inendet. Ee, u noto, Amen. 

8 Ane ko a Alpha ak ko a Omega, mwari Kiptaiyat Jehovah, 
ne mi ago kimi ago tun nyonei, Kamuktaindet. 


Kong'ang'jingei Kristo Johana 

9 A Johana, tupcheng'wong' ak ko a ne kiyamdoi tugul 
nyalilda ak bounatet ak muitaet eng’ Jesu, kiami emet ne 
kiikwen beek ne kiguure Patmo, agobo ng'olyotab Jehovah ak 
baornatetab Jesu. xro Kiami eng? Tamirmiriet eng? betutab 
Kiptaiyat, ak kiagas kutit ne o eng’ batennyu, ko u ne bo iriaget 
11 kole, Sirji bukuit tuguk che igeere, ak iyokyi kanisosiek tisab; 
iyokyi Epeso, ak Smurna, ak Pergamo, ak Tuatera, ak Sarde, 
ak Piladelpia, ak Laodikia. 12 Ak kiawelelge ale ageer kutinato 
king’alalwa. Ak kingo kaawelelge ageer kelyek tisab che bo 
taisiek che bo tahabu; 13 ak eng’ kwenutab kelyechoto bo tai- 
siek, ageer chito ne kergei ak weritab chi, kolaachi ngoriet ne 
itei kelyek, ak koratategei birenetab tahabu eng’ teget. 14 Ak 
ki leel metinnyi ak ki leelach sumeekyik ko u kororik che leela- 
chen, ko u teluchi; ak ki u konyekyik liblibenetab mat; 15 ak 
ki u kelyekyik sugunwet ne sitat mising', ko u ne kigitilil 
eng? mat; ak ki u tugennyi cheetab beek che chang’. 16 Ak 
kitinyei kecheik tisab eng’ eunnyi ne bo tai: ak kimong'une 
kutinnyi rotwetab chok ne ng'atiben komoswek tuwai: ak ki 
u togennyi asista ne iluu eng’ kimnatennyi. 17 Ak kingageer 
inendet, abutyi kelyekyik ko u chito ne kagome. Ak kiigonoora 
eunnyi ne bo tai, ak kole, Ameiywei; anendet ko a ne bo tai ak 
ne bo let, 18 ak ko a ne Sobei; ak kiga amei, ak keero, asobe 
koigeny ak koigeny, ak atinye yateiywekab meet ak che bo oldab 
che kigobek. 19 Sir anyun tuguk che kaigeer, ak tuguk che 
mitei, ak tuguk che tun biitu eng’ let; 20 ung'otietab kecheik 
tisab che kegeer eng’ eunnyu ne bo tai, ak kelyek tisab che bo 
taisiek che bo tahabu. Kecheichoto tisab ko malaikaisiekab 

kanisosiek tisab: ak kelyechoto tisab bo taisiek ko kanisosiek 
tisab. 


Baruet ne kigisirji kaniset ne mi Epeso 

Sirji malaikaiyat ne bo kaniset ne mi Epeso, ilenji: 

Mwaei tuguchu inendet ne namei kecheik tisab eng’ eunnyi 
ne bo tai, inendet ne wendote kwenutab kelyek tisab che bo 
taisiek che bo tahabu: 2 Angen boisioniguk, ak boisieng'ung' ne 
nyigis ak muitaeng’ung’, ak angen ale memuchi imuite agobo bik 
che yaachen, ak kiitiem ichek che kuuregei che kiyoktoi, ago ma 
choto, ak kiinai ile kiplembechonik; 3 ak itinye muitaet ak 
kiimuite agobo kainennyu, ameng'ete. 4 Ago ating'enen 
ng'olyot, ale kiimete chamnyeng'ung' ne bo tai. 5 Ibwat anyun 
ole kiibute, ak isigu, ak iyai boisionik che bo tai; anan anyonjin, 
ak anemu keldab taing'ung' eng? komostanyi, ngot ko mesigu. 
6 Ago itinye ni, ale iweche boisionikab Nikolaitik, che aweche 
agane. 7 Inendet ne tinyei itit, kogas kit ne mwachin Tami- 
rmiriet kanisosiek. Inendet ne iterteri, agochini koam che bo 
ketitab sobondo ne mi Paradis ne bo Jehovah. 


Baruet ne kigisirji kaniset ne mi Smurna 

8 Ak isirji malaikaiyatab kaniset ne mi Smurna, ilenji: 

Mwaei tuguchu inendet ne bo tai ak ko ne bo let, ne kime, ak 
kosob kogeny: 9 Angen nyalildang'ung', ak banandang’ung’ 
(ago i magoriot), ak chubisietab ichek che mwaei kole ki Yahudik, 
ago ma ichek, ago sunagogitab Setani. 10 Ameiywei nyalilwo- 
gik che negit inyoru: ogeero, machei oindet kotoorji korgoret 
alak eng’ okwek, si kobiit ketiemak; ak osich nyalilda eng’ 
betusiek taman. Egu ne kiyani agoi meet, si agonin kutwet ne 
bo sobondo. 11 Inendet ne tinyei itit, kogas kit ne mwachin 
Tamirmiriet kanisosiek. Inendet ne iterteri ko manyoru 
ng'wanindo eng’ meet ne bo aeng’. 


Baruet ne kigisirji kaniset ne mi Pergamo 

12 Ak isirji malaikaiyatab kaniset ne mi Pergamo, ilenji: 

Mwari tuguchu inendet ne tinyei rotwetab chok ne ng'atiben 
komoswek tuwai: 13 Angen ole imenye, ole mi ng'echeretab 
laitornatet ne bo Setani: ak iname kainennyu mising’, ama iesie 
kayanennyu, agot eng’ betusiekab Antipa baoriandennyu, nenyu 
ne bo iman, ne kigibar eng’ kwenung’wong’, ole menyei Setani. 
14 Ago ating’enen ngalek tutigin, amu itinye alak eng oloto 
che isubi konetisietab Balaam, ne kiinet Balak konde kanagutiet 

taitab lagokab Israel, si koam tuguk che kigochin kanamonik, ak 
kosokso. 15 Itinye aginye ko u noto alak che isubi konetisietab 
Nikolaitik. 16 Sigu anyun; anan anyonjin achogu, ak anyo 
aborie ichek eng’ rotwetab chok ne bo kutinnyu. 17 Inendet 
ne tinyei itit, kogas kit ne mwachin Tamirmiriet kanisosiek. 
Inendet ne iterteri, agochini che bo mana che ung'otin, ak 
agochi koita ne leel, ak kigisirji koyata kainet ne leel, ne maingen 
chi kobate inendet ne taachei. 


Baruet ne kigisirji kaniset ne mi Tuatera 

18 Ak isirji malaikaiyatab kaniset ne mi Tuatera, ilenji: 

Mwaei tuguchu Weritab Jehovah, ne tinyei konyek che u 
liblibenetab mat, ak ko u kelyekyik sugunet ne sitat: 19 Angen 
boisioniguk, ak chamnyeng'ung' ak kayaneng’ung’ ak otisie- 
ngung’ ak muitaeng'ung', ak angen ale chang’ boisioniguk che 
bo let kosiir che bo tai. 20 Ago ating'enen ng'olyot, ale icha- 
mjini kobogoriot Jesebel, ne kuuregei maotio; ak koneti otwo- 
gikyuk ak kogoigoi kosokso, ak koam tuguk che kigochin kana- 
monik. 21 Ak kiagochi boroindo ale si kosik; ago machamei 
kosik eng’ soksennyi. 22 Ogeero, awirjini itogut, ak ichek che 
ibegei koboto inendet koba nyalilda ne o, ngot ko masik eng’ 
boisionikyik. 23 Ak abare lagokyik meet; ak konai kanisosiek 
tugul kole anendet ne isiachi kabwatutik ak mugulelwek: ak 
agochini age tugul eng? okwek ko u boisionikwok. 24 Ago 
amwawok okwek che o ng'etunotin eng? Tuatera, tugul che 
matinyei konetisioni, che maingen tuguk che bo orit che bo 
Setani, ko u ye mwaei ichek; ale maandook milet age. 25 Ago 
onam mising’ noto otinye kot aitu. 26 Ak inendet ne iterteri, 
ak koribei boisionikyuk agoi kagesunet, kotun agochini kimna- 
tet koboi bororiosiek: 27 ak koboi eng’ kiroktab karnet; ko u 
ye kituei terenikab cheptereniot komengegitu; ko u ye kiataach 
agane eng’ Baba: 28 ak agochini inendet taboiyat ne bo karon. 
29 Inendet ne tinyei itit, kogas kit ne mwachin Tamirmiriet 
kanisosiek. 


Baruet ne kigisirji kaniset ne mi Sarde 

Ak isirji malaikaiyatab kaniset ne mi Sarde, ilenji: 

Mwaei tuguchu inendet ne tinyei Tamirmirik tisab che bo 
Jehovah, ak kecheik tisab: Angen boisioniguk, ale itinye kainet 
kele isobe, ago kaimei. 2 Egu ne ripsei, ak igimit tuguk che 
ng'etunotin, che machei kobek: amu tom anyoru boisioniguk 
che kigosulda eng’ taitab Jehovah nenyu. 3 Ibwat anyun ole 

kiitaakte, ak ole kiigaste; ak irib, akisigu. Ngot ko meripse 
anyun, anyone ko u chorindet, amenae sait ne anyonjinenen. 
4 Ago itinye kainaik che ng'ering' eng’ Sarde che ma imuruon 
ngoroikwak: ak tun bendoti ichek kobota kolaagoti ngoroik 
che leelach; amu nyolu ichek. 5 Inendet ne iterteri kotun 
kilaakyin ko u noto ngoroik che leelach; ak magoi abuch kai- 
nennyi eng’ bukuitab sobondo, ago ang'anye kainennyi eng’ 
taitab Baba, ak eng’ taitab malaikaisiekyik. 6 Inendet ne tinyei 
itit, kogas kit ne mwachin Tamirmiriet kanisosiek. 


Baruet ne kigisirji kaniset ne mi Piladelpia 

7 Ak isirji malaikaiyatab kaniset ne mi eng’ Piladelpia, ilenji: 

Mæwaei tuguchu inendet ne tilil, inendet ne bo iman, inendet 
ne tinyei yateiywotab Daudi, inendet ne yatei, ama kerei chi, ak 
ne kerei, ama yatei chi: 8 Angen boisioniguk (keero, kaande 
taing'ung' kurget ne yatat, ne maimuchi chi koger), ale itinye 
kimnatet ne ming’in, ak kiirib ng'olyondennyu, ama iesie 
kainennyu. 9 Keero, agochini che bo sunagogitab Setani, 
icheget che mwaei kole ki Yahudik, ago ma ichek; kenu, keero, 
agochini ichek kobwa kogutuny eng’ kelyeguk, ak konai kole 
kiachamin. 10 Amu kiirib ng'olyotab muitaennyu, aribin 
agane eng’ saitab yomset, ne nyonjin ng'ony komugul, si kotiem 
ichek che menyei ng'ony. 11 Anyone achogu: nam mising’ 
noto itinye, si marebenen chi kutweng'ung'. 12 Inendet ne 
iterteri, ayae koek toloita eng’ hekalut ne bo Jehovah nenyu, 
ama komandoi sang' kogeny: ak asirjini inendet kainetab 
Jehovah nenyu, ak kainetab nganasetab Jehovah nenyu, noto 
Jerusalem ne leel, ne chorugei eng’ kipsengwet kobunu Jehovah 
nenyu, ak kainennyu ne leel. 13 Inendet ne tinyei itit, kogas 
kit ne mwachin Tamirmiriet kanisosiek. 


Baruet ne kigisirji kaniset ne mi Laodikia 

14 Ak isirji malaikaiyatab kaniset ne mi Laodikia, ilenji: 

Mwati tuguchu inendet ne *Amen, baoriat ne kiyani ak ko bo 
iman, taunetab yaetab Jehovah: 15 Angen boisioniguk, ale ma 
i kaitit ametinye mat: kata achame nda kai kaitit anan itinye 
mat. 16 Noto anyun amu i lalang’, ametinye mat anan kaititi- 
ndo, ang'ung'doin eng’ kutinnyu. 17 Amu imwae ile, A 
magorio, ak kiasich magornatet, ama abanani kiy; amengen ile i 
chito ne i kimnyaliliat ak itinye rirek ak ko i kibananiat ak ko 
i kipkoratiat ak imi ach ngor: 18 aborun ale ialena tahabu ne 


NG'ANG'UTIET 3, 4 401 


kigitilile mat, si iegu magoriot; ak ngoroik che leelach, si 
ilaaige, si matook kalilanetab ach ngoring'ung'; ak kerichekab 
konyek che iile konyeguk si igeerte. 19 Agere kong’ tugul che 
achame ak atigoni: igiilge anyun, ak isigu. 20 Keero, atononi 
eng’ kurget ak agongonyi: ngo kas chi kutinnyu ak koyat 
kurget, awendi ole mi inendet, ak aamisie koboto inendet, ak 
koamis inendet kobota. 21 Inendet ne iterteri, kotun agochini 
kotebi kobota eng’ ng'echerennyu ne bo laitornatet, ko u ye 
kiaterter agane, ak ketebi ak Baba eng’ ng'echerennyi ne bo 
laitornatet. 22 Inendet ne tinyei itit, kogas kit ne mwachin 
'Tamirmiriet kanisosiek. 


Ng'ang'utiet agobo kipsengwet 

Kingobata tuguchu, ageer, ogeero, kiyatak kurget eng’ 

kipsengwet, ak kutit ne bo tai ne kiagas ko ki u ne bo iriaget, 
ne king’alalwa kole, Togosu oli, si aborun tuguk che tun biitu 
eng’ let matiny. 2 Ak kiami anyun eng’ Tamirmiriet eng’ 
yoto: ak ogeero, kiginde kipsengwet ng'echeretab laitornatet, 
ak kimi chito ne kitebe ng'echeranato; 3 ak inendet ne kitebyei 
ko kingegeerei, ko u koitab *jasipi ak *sardio: ak kimi chemng'i- 
siriet ne kiyiem ng'echeretab laitornatet, ne kingegeerei, ko u 
*žsumaragdo. 4 Ak kiyiem ng'echeranato bo laitornatet, 
ng'echerok tiptemu ak ang'wan che bo laitornatet: ak kitebe 
boisiek tiptemu ak ang'wan ng'echerochoto, kolaachi ngoroik 
che leelachen; ak kotinyei eng? metowekwak kutonok che bo 
tahabu. 5 Ak mong'une ng'echeranato kalyelet ak kutuswek 
ak tulosiek. Ak kilaldos taisiek tisabu che bo mastinwek eng’ 
taitab ng'echeranato bo laitornatet, choto ko Tamirmirik tisab 
che bo Jehovah; 6 ak ki u taitab ng'echeranato bo laitornatet, 
nyanjet ne bo glasit, ne u krustalo; ak kimi kwenutab ng'eche- 
ranato bo laitornatet, ak kiyiem komoswek tugul che bo ng'eche- 
ranato komuut, tuguk ang'wanu che soptos che nyiitotin konyek 
tai ak let. 7 Ak ki kergei tiondo ne bo tai ak ng'etundo, ak ki 
kergei ne bo aeng’ ak moita, ak kitinyei ne bo somok toget ne 
u ne bo chito, ak ki u ne bo ang'wan kipsichit ne tirireni. 8 Ak 
nyiitotin tiong'ichoto ang'wan soptos konyek, komoswek tugul 
ak orit, kotinyei age tugul kebebaik lo: ama imuunyi ichek bet 
ak kemoi, komwaei kolen, Tilil, tilil, tilil, Kiptaiyat Jehovah, 
Kamuktaindet, ne kimi ak komi ak kotun nyonei. 9 Ak ye 
igochi tuguchoto soptos torornatet ak teegisto ak kongoi inendet 
ne tebe ng'echeranato bo laitornatet, inendet ne sobei koigeny 
ak koigeny, 10 kobutyi anyun boisiechoto tiptemu ak ang'wan 
taitab inendet ne tebe ng'echeranato bo laitornatet, ak kogu- 

tung'ji inendet ne sobei koigeny ak koigeny, ak kowirji ng'ony 
kutonokwak che bo tahabu eng’ taitab ng'echeret, kolen, 

II Nyoljinin, Kiptaiyandennyo ak ko Jehovah nenyo, itaach 
torornatet ak teegisto ak kamuktaet: amu kiitau iyae tuguk 
tugul, ak kibiit amu mageng’ung’, ak kigiyai. 


Ng'ang'utiet agobo Aruetab Jehovah 


Ak kiageer eng’ eutab tai ne bo inendet ne kitebe ng'echera- 

nato bo laitornatet, bukuit ne kigisir orit ak batai, ne kigi- 
ng'och kogerak eng' ng'oksosiek tisab. 2 Ak kiageer malai- 
kaiyat ne kim komwaitoi eng’ kutit ne o, kole, Ng'o ne nyolu 
koyat bukuit ak kotiach ng'oksosiekyik? 3 Ak kima komi chi 
kipsengwet, anan ng'ony, anan kureret ne bo ng'ony, ne 
kiimuchi koyat bukuinoto, anan kogeer orit. 4 Ak kiarir mising’, 
amu kima biit chi ne nyolu koyat bukuinoto, anan kogeer orit: 
$ ak kilenja age eng’ boisiechugai, Merire: keero, kigoterter 
Ng'etundo ne bo oretab Juda, Tigitiot ne bo Daudi, si kobiit 
koyat bukuinoto ak ng'oksosiechoto tisab. 6 Ak kiageer eng’ 
kwenutab ng'echeranato bo laitornatet ak tiong'ichoto ang'wan 
soptos, ak eng' kwenutab boisiechoto, kotonone Aruet, ko u ne 
kageeny, kotinyei kuinoik tisab, ak konyek tisab, che Tamirmi- 
rik tisab che bo Jehovah, che kigiyokto koba ng'ony komugul. 
7 Ak kinyo, ak koib bukuit eng’ eutab tai ne bo inendet ne tebe 
ng'echeranato bo laitornatet. 8 Ak ye kingo kagoib bukuinoto, 
kobutyi taitab Aruet tiong'ichoto ang'wanu soptos ak boisiechoto 
tiptem ak ang'wan, kotinyei age tugul ketubet, ak tabok che bo 
tahabu che nyiitotin nyamdutik che kebeelei, che choto ko 
sautikab bik che tililen. 9 Ak kotieni tiendo ne leel, kolen, 
Nyoljinin inam bukuit, ak iyat ng'oksosiekyik: amu kigibarin, 
ak kiialji Jehovah eng’ korotiguk bik che bo bororiet age tugul, 
ak che bo kutit age tugul, ak che bo bik alak tugul, ak che bo 
emet age tugul, IO ak kiiyai ichek koek bororiet ak tisiik eng’ 
Jehovah nenyo; ak kobounisiei eng’ ng'ony. II Ak kiageer ak 
agas kutitab malaikaisiek che chang’ ko kayiem ng'echeranato 
bo laitornatet ak tiong'ichu kasoptos ak boisiechugai; ak koi- 
tenywa ko ki elfusiek taman konyil elfusiek taman, ak elfusiek 
konyil elfusiek; 12 komwaei eng’ kutit ne o kole, Nyoljin Aruet 
ne kigibar konyor kimnatet, ak magornatosiek, ak ng'omnatet, 
ak kamuktaet, ak teegisto, ak torornatet, ak kaberuret. 13 Ak 
kiagas kit age tugul ne kigiyai ne mi kipsengwet, ak ne mi 
ng'ony, ak ne mi kureretab ng'ony, ak eng’ nyanjet, ak tuguk 
tugul che mi orinywa, kolen, Ingobunji inendet ne tebe ng'eche- 
retab laitornatet, ak Aruanato, kaberuret, ak teegisto, ak toro- 

rnatet, ak bounatet, koigeny ak koigeny. 14 Ak kimwa tiong'- 
ichoto ang'wanu soptos kole, *Amen. Ak kobutyi ng'ony 
boisiechoto ak kolos. 


Keyatei ng'oksosiek 


Ak kiageer ye kingoyat Aruet age eng’ ng'oksosiechoto tisab, 

ak kiagas age eng’ tiong'ichoto ang'wan soptos komwaei eng’ 
cheet ne u tulet, kole, Nyo. 2 Ak kiageer, ogeero, mbartanyit 
ne leel, ak kitinyei kwanget inendet ne kitebe; ak kigigochi 
inendet kutwet: ak kiwa eng’ katerteret, ak koterteris. 

3 Ak ye kingoyat ng'okset ne bo aeng’, agas tiondo ne bo aeng’ 
ne sobei kole, Nyo. 4 Ak kimong’ mbartanyit age, ne birir: 
ak kigigochi inendet ne kitebe, koisto kalyet kobet eng’ ng'ony, 
si kobiit kobargei ichegei: ak kigigochi inendet rotwetab chok 
ne o. 

5 Ak ye kingoyat ng'okset ne bo somok, agas tiondo ne sobei 
ne bo somok kole, Nyo. Ak kiageer, ogeero, mbartanyit ne 
tuui; ak kitinyei ratilit eng? eunnyi inendet ne tebe. 6 Ak 
kiagas ne u kutit eng’ kwenutab tiong'ichoto ang'wan soptos 
kole, Kialdae kibabetab nganok *denarit agenge, ak kialdae 
kibabok somok che bo sairik denarit agenge; ameng'em mwaita 
ak divaik. 

7 Ak ye kingoyat ng'okset ne bo ang'wan, agas kutitab tiondo 
ne sobei ne bo ang'wan kole, Nyo. 8 Ak kiageer, ogeero, 
mbartanyit ne talelyo: ak kainetab inendet ne kitebe ko ki 
Meet; ak kiisub inendet oldab che kigobek. Ak kigigochi ichek 
kimnatet koboi kebeberta agenge eng’ ang'wan ne bo ng'ony, 
kobare rotwetab chok, ak rubet, ak meet, ak tiong'ikab timin 
che bo ng'ony. 

9 Ak kingoyat ng'okset ne bo mut, ageer eng’ kureretab kapti- 
sisio sobonwekab ichek che kigibar amu ng'olyotab Jehovah, ak 
baornatet ne kitinyei: ro ak kimwa eng’ kutit ne o kole, Tianitu, 
ee Kiptaiyat, ne tilil ak ko bo iman, si iruokyi ak iyaaktoiywech 
mugetut agobo korotikyok eng' ichek che menyei ng'ony? 
II Ak kigigochi age tugul eng’ ichek ngoriet ne leel; ak kelenji 
ko ta komuuny ne matia, kot kosulda koitetab che otwogik 
koboto ichek, ak tupchosiekwak, che tun kibarei ko u icheget. 

12 Ak kiageer ye kingoyat ng'okset ne bo lo, ak kibiit botanet 
ne o ne bo ng'ony: ak kituuiit asista ko u kuniet ne kigiyae 
kororik, ak kiigei arawet komugul korotik; 13 ak kotururjigei 
ng'ony kecheikab barak, ko u ye ibutos eng’ mogoiywet logoe- 
kyik, kotom korurio, ye itumdumi usonet neo. 14 Ak kigiisto 
kipsengwet ko u kartasit ne kimamani; ak kigiisto eng' 

komoswekwak tulwet age tugul ak emet age tugul ne kiikwen 
beek. 15 Ak kiung’gei eng’ kebenonik ak ruandosiek che bo 
tulonok, laitorinikab ng'ony, ak bounik, ak kiptainik che eechen, 
ak magorek, ak che kimen, ak chi age tugul ne ratat ak chi age 
tugul ne itiagat; 16 ak kolenji tulonok ak ruandosiek, Oluuljech, 
ak ounyech eng’ togetab inendet ne tebe ng'echeretab laitorna- 
tet, ak eng’ neregekab Aruet: 17 amu kagoit betut ne o ne bo 
neregekwak; ak ng'o ne imuchi kotonon? 


Keng'ochi bik elfusiek bogol ak artam ak ang'wan 
7 Kingobata nito ageer malaikaisiek ang'wan kotonondos eng’ 
luukwek ang'wan che bo ng'ony, konamei usonaik ang'wan 
che bo ng'ony, si mata kousyi usonet ng'ony, anan nyanjet, anan 
ketit age tugul. 2 Akkiageer malaikaiyat age kotogosta kobunei 
kong'asis, kotinyei ng'oksetab Jehovah ne sobei: ak kimwachi 
malaikaisiek ang'wan eng’ kutit ne o, che kigigochi kong'em 
ng'ony ak nyanjet, 3 kolenji, Among'em ng'ony, anan nyanjet, 
anan ketik, kot kinde ng'okset togochikab otwogikab Jehovah 
nenyo. 4 Ak kiagas koitetab icheget che kiging'och, ko kiek 
elfusiek bogol ak artam ak ang'wan, che kiging'och eng’ oret 
age tugul ne bo lagokab Israel. 
5 Kiging'och elfusiek taman ak aeng’ che bo oretab Juda; 
Ak kiek che bo oretab Reuben elfusiek taman ak aeng’; 
Ak kiek che bo oretab Gad elfusiek taman ak aeng’; 
6 Ak kiek che bo oretab Aser elfusiek taman ak aeng’; 
Ak kiek che bo oretab Naptali elfusiek taman ak aeng’; 
Ak kiek che bo oretab Manase elfusiek taman ak aeng’; 
7 Ak kiek che bo oretab Simeon elfusiek taman ak aeng’; 
Ak kiek che bo oretab Lawi elfusiek taman ak aeng’; 
Ak kiek che bo oretab Isakar elfusiek taman ak aeng’; 
8 Ak kiek che bo oretab Sebulun elfusiek taman ak aeng’; 
Ak kiek che bo oretab Josep elfusiek taman ak aeng’; 
Ak kiging'och che bo oretab Benjamin elfusiek taman ak 
aeng’. 


Ng'ang'utiet agobo che kigial, che mi kipsengwet 
9 Kingobata tuguchu, ageer, ogeero, tuiyet ne o, ne kima 
komuchi chi koiit, che bunu bororiet age tugul, ak oret age 
tugul ak bik ak kutuswek, kotonondos eng’ taitab ng'echeretab 
laitornatet ak eng’ taitab Aruet, kolaachi ngoroik che leelach, 
ak kotinyei temenikab sosik eng? eunekwak; 10 ak komwaei 
eng’ kutit ne o, kole, 

Bo Yetunet Jehovah nenyo ne tebe ng'echeretab laitornatet, 
ak ko bo Aruet. 

II Ak kitonondos malaikaisiek tugul ko kayiem ng'echeretab 
laitornatet, ak boisiek, ak tiong'ik ang'wan che soptos; ak kii- 
butyi ng'ony eng’ taitab ng'echeretab laitornatet, ak kolos 
Jehovah, 12 kole, *Amen; Bo Jehovah nenyo kaberuret, ak 
torornatet, ak ng'omnatet, ak kongoi, ak teegisto, ak kamuktaet, 
ak kimnatet, koigeny ak koigeny. Amen. 

13 Ak kimwawa age eng’ boisiek, kolenja, Chu ilaachi ngoroik 
che leelachen ko ng'o, ak kobunu ano? 14 Ak kialenji inendet, 
Kiptaiyandennyu,ingeninye. Kolenja anyun, Chu ko ichek che 
bunu nyalilda ne o, ak kigomwet ngoroikwak koleelagitu eng’ 
korotikab Aruet. 15 Mi anyun ichek taitab ng'echeretab laito- 
rnatet ne bo Jehovah; ak koboisiechin inendet bet ak kemoi eng’ 
hekalunnyi: ak koiito inendet ne tebe ng'echeretab laitornatet 
emainnyi eng’ baragunywa. 16 Ma kogasei rubet kogeny, ama 
koamei melelda kogeny; ama kobirei ichek asista, ama kobeelei 
ichek mat age tugul: 17 amu egu Mestowondenywa Aruet ne 
mi kwenutab ng'echeretab laitornatet, ak kondochin ichek koba 
kong’ikab beek che soptos: ak kouus Jehovah beekab kong’ 
alak tugul eng’ konyekwak. 


Koguutei malaikaisiek iriagok tisab 
g Ak ye kingoyat ng'okset ne bo tisab, kosis kipsengwet olo 
bo kebebertab sait. 2 Ak kiageer malaikaisiek tisab che 
kitonondos eng’ taitab Jehovah; ak kigigochi iriagok tisab. 

3 Ak kinyo malaikaiyat age konyo kotonone ole bo kapkorosut, 
kotinyei teret ne bo tahabu; ne kibeele nyamdutik; ak kigigochi 
nyamdutik che chang’ che kibeelei, si kotese sautikab che tililen 
tugul eng’ kapkorosutab tahabu, ne kimi taitab ng'echeretab 
laitornatet. 4 Ak kitogosta iyetab nyamdutik che kibeelei, 
koboto sautikab bik che tililen, eng’ taitab Jehovah eng’ eutab 
malaikaiyat. 5 Ak kiib malaikaiyat teronoto; ak konde matab 
kapkoros konyi, ak kowirji ng'ony: ak kibiit tulosiek, ak kutu- 
swek ak kalyelosiek, ak botanetab ng'ony. 

6 Ak kochopgei malaikaisiek tisabu che kitinyei iriagok tisab 
si koguut. 

7 Ak kiguut malaikaiyat ne bo tai, ak kibiit koikab ropta ak 
mat, che burugotin ak korotik, ak kigiwirji ng'ony: ak kilal 
kebeberta agenge eng’ somok ne bo ng'ony, ak kilal kebeberta 
agenge eng’ somok ne bo ketik, ak kilalyo suswek tugul che 
tuonen. 

8 Ak kiguut malaikaiyatab aeng’, ak kigiwirji nyanjet kit ne 

u tulwet ne o kolalei: ak kiek korotik kebeberta agenge eng’ 
somok ne bo nyanjet; 9 ak kime kebeberta agenge eng’ somok 
ne bo tiong'ik che kimi nyanjet, che kisoptos; ak kiging’em 
kebeberta agenge eng’ somok ne bo melisiek. 

I0 Ak kiguut malaikaiyatab somok, ak kirorok kecheiyat ne o 
eng’ kipsengwet, kolalei ko u tait, ak kiibutyi kebeberta agenge 
eng’ somok ne bo ainosiek, ak kondametusiekab beek; xxr ak 
kigiguure kainetab kecheiyandanato Ng'wanindo: ak king'wanit 
kebeberta agenge eng’ somok ne bo beek, ak kibek bik che chang’ 
eng’ beechoto, amu kiga kiyai kong'wonegitu. 

12 Ak kiguut malaikaiyatab ang'wan, ak kigikwer kebeberta 
agenge eng’ somok ne bo asista, ak kebeberta agenge eng’ somok 
ne bo arawet, ak kebeberta agenge eng’ somok ne bo kecheik; 
si koimenit kebeberta agenge eng’ somok ne bo tuguchoto, ama 
iluu betut eng’ kebeberta agenge eng’ somok, ak koigei noto 
agine kemout. 

13 Ak kiageer kipsichit kotirireni eng’ kwenutab kipsengwet, 
ak agas, kolen eng’ kutit ne o, Bwa, bwa, bwa agobo ichek che 
menyei ng'ony, amu cheosiek alak che bo iriagok che bo malai- 
kaisiek somok che ta koguutei! 


Ak kiguut malaikaiyatab mut, ak kiageer kecheiyat kobunu 

kipsengwet kobutyi ng'ony: ak kigigochi inendet yateiywot 
ne bo keringet ne maigoksei. 2 Ak kiyat keringonoto; ak 
kitogosta iyeto komong'une keringonoto, ne u iyeto ne bo mat 
ne o mising’; ak koimenit asista ak soet amu iyetab keringonoto. 
3 Ak kimong'une chereng'enyinik iyeto kobwa ng'ony; ak kigi- 
gochi ichek kimnatet, ko u ye tinyei kimnatet melmelwekab 
ng'ony. 4Ak kigimwachi ichek kelenji amat kong'em suswekab 
ng'ony, anan kiy age tugul ne tuon, anan ko ketit age tugul, 
ago bichoto ichegei che matinyei ng'oksetab Jehovah eng’ 
togochikwak. 5 Ak kiging'at ichek kelenji amat kobar bichoto, 
ago si kobiit kinyalil ichek arawek mut: ak ki u kanyalilenywa 
kanyaliletab melmeldo, ye kauut chito. 6 Ak tun cheng'ei bik 
meet eng’ betusiechoto, ak magoi nyor; ak machei kole kobek, 
ak komweei meet eng’ ichek. 7 Ak ki u itonwekab chere- 
ng'enyinichoto mbartanyisiek che chobotin koba luget; ak ki u 
yo mi metowekwak kutonok che kergei ak tahabu, ak ki u togochi- 
kwak togochikab bik. 8 Ak kitinyei sumeek che u sumeekab 
kwonyik, ak ki u kelekwak kelekab ng'etunyik. 9 Ak kitinyei tu- 
guk che kiilaakyi teget ko u che bo karik; ak ki u cheetab kebebai- 
kwak cheetab karisiek, che bo mbartanyisiek che chang’ che ruaei 
kobendi luget. xro Ak kotinyei katutaik che u che bo melme- 

lwek, ak utet; ak mi kimnatenywa katutaikwak ne inyalile bik 
eng’ arawek mut. II Ak kitinyei ichek laitoriat ne bou, noto 
ko malaikaiyatab keringet ne maigoksei: ne kainennyi eng’ 
kutitab Hebranik ko *Abaddon, ak eng’ Yunanik ko *Apollyon. 

12 Kagosiirto Nyalilda ne bo tai: ogeero, ta kobwanei Nyali- 
lwogik alage aeng'u. 

13 Ak kiguut malaikaiyatab lo, ak kiagas kutit ne mong'une 
kuinoikab kapkorosutab tahabu ne mi taitab Jehovah, 14 
komwachin age malaikaiyandanato bo lo, ne kitinyei iriaget, 
kolenjin, Itiach malaikaisiek ang’wan che ratotin eng’ ainet ne bo 
Euprate. 15 Ak kigitiach malaikaisiechoto ang'wan, che kiga 
kechob agobo sait ak betut ak arawet ak kenyit, si kobar kebe- 
berta agenge eng’ somok ne bo bik. 16 Ak kiek koitetab lugo- 
siek che bo bik che lanyei mbartanyisiek elfusiek taman konyil 
elfusiek taman konyil aeng’: kiagas koitenywa. 17 Ak kiageer 
ko u noto mbartanyisiek eng’ ng'ang'utiet, ak icheget che kila- 
nyei, kotinyei tuguk che kilaakyin tegetik che u mat ak che u 
huakinto ak che u koik che laldos: ak ki u metowekab mbarta- 
nyisiek metowekab ng'etunyik; ak komong'une kutuswekwak 
mat ak iyeto ak koik che laidos. 18 Ak kigibare korotwechoto 
somok kebeberta agenge eng’ somok ne bo bik, eng’ mat ak eng’ 
iyeto ak eng’ koik che laldos, che kimong'une kutuswekwak. 
19 Amu mi kimnatetab mbartanyisiek kutuswekwak, ak katu- 
taikwak, amu kergei katutaikwak ak erenok, ak kotinyei metowek; 
ak konyalilisie tuguchoto. 20 Ak ma sik bik che kiga ng'et, che 
kima kibar eng’ korotwechoto, eng’ boisionikab eunekwak si 
mata kosa oik, ak kanamonikab tahabu, ak che bo feda, ak che 
bo sugunonik, ak che bo koik, ak che bo ketik; che maimuchi 
kogeerto, anan kogasta anan kobendat: 21 ama sik eng’ rumisi- 
osiekwak, anan eng’ banisiosiekwak, anan eng’ soksenywa, anan 
eng’ chorsosiekwak. 


Malaikaiyat ne kim ak bukuit ne ming'in 

1 Ak kiageer malaikaiyat age ne kim kochorugei eng’ kipse- 

ngwet, kolaachi boldet ; ak kimi chemng'isiriet metinnyi, ak 
ki u togennyi asista, ak ki u kelyekyik tolochikab mat; 2 ak 
kitinyei eng? eunnyi bukuit ne mingin ne yatat: ak kiinde 
keldanyi ne bo tai nyanjet, ak kiinde ne bo katam emet; 3 ak 
kitwek eng’ kutit ne o, ko u ye morori ng'etundo: ak ye kingo 
kagotwek, kobolyo tulosiek tisabu. 4 Ak ye kingo kagobolyo 
tulosiek tisabu, amach asir: ak kiagas kutit ne bunu kipsengwet 
kole, Ng'och tuguk che kamwa tulosiek tisabu, amesir. 5 Ak 
kinamji barak eunnyi ne bo tai kotokyi kipsengwet malaikaiyat 

ne kiageer kotonone nyanjet ak emet, 6 ak kiiyosio eng’ inendet 
ne sobei koigeny ak koigeny, ne kitau koyaei kipsengwet ak 
tuguk che mitei oloto, ak ng'ony ak tuguk che mi oloto, ak 
nyanjet ak tuguk che mi orit, kole ma komi kagaetab ge: 7 ago 
eng’ betusiekab kutitab malaikaiyatab tisab, ye tun machei 
koguut, kogesgei ung'otietab Jehovah ko u logoiywek che 
miachen che kimwachi otwogikyik maotik. 8 Ak kutit ne 
kiagas kobunu kipsengwet, ko king'alalwa kogeny, kole, Ui 
nam bukuit ne yatat eng’ eutab malaikaiyat ne tononi eng’ 
nyanjet ak eng’ ng'ony. 9 Awe anyun ole mi malaikaiyat, ak 
alenji kogona bukuinoto ming’in. Ak kolenja, Nam ak iam; 
si kogochi kong'wanit moeng'ung', ago anyinyitu eng’ kuti- 
ngung’ ko u kumiat. I0 Ak kianam bukuit ne ming'in eng’ 
eutab malaikaiyat, ak aam; ak ki anyiny eng’ kutinnyu ko u 
kumiat: ak kingo kaam, kong'wanit moennyu. 11 Ak komwa- 
wa, kole, Kanyol imaoten agobo bik che chang’ ak bororiosiek 
ak kutuswek ak laitorinik. 


Baorinik aeng’ 

11 Ak kigigona tegat ne u kirokto: ak kilenja age, Ng'eet, 

ak ikwa hekalutab Jehovah, ak kapkorosut, koboto 
icheget che saei eng’ oloto. 2 Ago bagakte, amat ikwa seremut 
ne mitei hekalut sang’; amu kigigochi Bororiosiek: ak kotie- 
chei eng’ kelyekwak nganaset ne tilil eng’ arawek artam ak 
aeng’. 3 Ak agochini baorinikyuk aeng’ komaoten betusiek 
elfut agenge bogol aeng’ ak tamanwogik lo, kolaachi kuniok. 
4 Chuto ko ketik aeng’ che bo emitik, ak kelyek aeng’ che bo 
taisiek, kotonondos eng’ taitab Kiptaiyat ne bo ng'ony. 5 Ak 
ngot komachei chi konyalil ichek, komong'une mat kutu- 
swekwak, ak kobar bunikwak: ak ngot komachei chi konyalil 
ichek, kebarei ko u nito matiny. 6 Tinyei chuto kimnatet 
koger kipsengwet, si marobon eng’ betusiekab maoinatenywa: 
ak kotinyei kimnatet kowal beek koek korotik, ak kobir ng'ony 
eng’ koroita age tugul, kotugul ko u ye machei. 7 Ak ye tun 
kagoges baornatenywa, koyai luget tiondo ne mong'une keringet 
ne maigoksei, ak koterter ichek, ak kobar ichek. 8 Ak tebyei 
muswekwak eng’ oretab nganaset ne o, ne kiguure eng’ tami- 
rmiriet Sodom ak Misri, ole kiga kigartate Kiptaiyandenywa 
agine. 9 Ak keerei muswekwak alak eng’ bik ak ortinwek ak 
kutuswek ak bororiosiek eng’ betusiek somok ak kebebertab 
betut, ama chamdoi ketub muswekwak eng’ kererit. IO Ak 
boiboitu ichek che menyei ng'ony agobo icheget, ak kogasegei; 
ak koyokyingei konunoik, amu kiinyalili maotichuto aeng’ ichek 

che menyei ng'ony. 11 Ak ye kingobata betusiechoto somogu 
ak kebeberta kochut ichek kabusetab sobondo ne bunu Jehovah, 
ak kotononio eng’ kelyekwak; ak konam kaiyweisiet ne o ichek 
che kigeer. 12 Ak kigas kutit ne o ne bunu kipsengwet ko- 
lenji ichek, Otogosu oli. Ak kitogosta koba kipsengwet eng’ 
boldet; ak kogeerot ichek bunikwak. 13 Ak kibiit eng’ sainato 
botanet ne o ne bo emet, ak kilul kebeberta agenge eng’ taman 
ne bo nganaset; ak kigibar eng’ botanonato bik elfusiek tisab; 
ak kiarogenso che kigang’et, ak kiigochi torornatet Jehovah ne 
bo kipsengwet. 

14 Kagosiirto Nyalilda ne bo aeng’: ogeero, nyonei Nyalilda 
ne bo somok kochogu. 


Iriaget ne bo tisab 

15 Ak kiguut malaikaiyatab tisab; ak kibiit kutuswek che 
eechen eng’ kipsengwet, ak kimwa kole, Kagobunji bounatetab 
ng'ony Kiptaiyandennyo, ak Kristo nenyi: ak kobou koigeny 
ak koigeny. 

16 Ak kiibutyi ng'ony boisiek tiptemu ak ang'wan, che tebe 
taitab Jehovah eng’ ng'echerokwak che bo torornatet, ak kolos 
Jehovah, 17 kole, Kimwaun kongoi, ee Kiptaiyat Jehovah, 
Kamuktaindet, ne imi ak kiimi; amu kainam kamuktaeng’ung’ 
ne o, ak ibou. 18 Ak kinerekso bororiosiek, ak kinyo nere- 
knateng’ung’, ak betut ne kiruokyine bik che kigobek, ak betut 
ne kigochine otwogiguk maotik melekwekwak, ak bik che 
tililen, ak ichek che iywei kaineng'ung', che mengechen ak che 
eechen; ak keng'em ichek che ng'emei ng'ony. 

19 Ak kigiyat hekalutab Jehovah eng' kipsengwet; ak 
kitook eng' hekalunnyi moingetab arorutiennyi; ak kibiit 
kalyelosiek, ak kutuswek, ak tulosiek, ak botanetab ng'ony, ak 
koik che eechen che bo ropta. 


Ng'ang'utiet agobo kwondo ak maswetit 

12 Ak kitook kaborunet ne o eng’ kipsengwet; kwondo ne 

kiilaachi asista, ak komi arawet keldebesaikyik ng'ony, 
ak kimi metinnyi kutwetab kecheik taman ak aeng’. 2 Ak ki 
tamono: ak kowaachei, kotinyei ng'wanindab sigisiet, ak eng’ 
ng'wanindo komachei kosigis. 3 Ak kitook kaborunet age 
eng’ kipsengwet; ak ogeero, maswetit ne o ne birir, ne tinyei 
metowek tisab ak kuinoik taman, ak kimitei metowekyik nario- 
siek tisabu. 4 Ak ichuuti katutiennyi kebeberta agenge eng’ 
somok ne bo kecheikab kipsengwet, ak kowirji ng'ony: ak 
kitonon maswetit eng’ taitab kwonyoto ne kimachei kosigis, 
kole si ye sigis, koam lakwet. $ Ak kisich lakwet ne werit, ne 

tun bou bororiosiek tugul eng’ kiroktab karnet: ak kigimut 
lakwennyi kwo ole mi Jehovah, agoi ng'echerennyi ne bo lai- 
tornatet. 6 Ak kimwei kwonyoto kwo surkwen, ole kiting'e 
komosta ne kiga kochopchi Jehovah, si kobiit kobai inendet eng’ 
oloto betusiek elfut agenge bogol aeng’ ak tamanwogik lo. 

7 Ak kibiit luget eng’ kipsengwet: kiwa Mikael koboto 
malaikaisiekyik kobargei ak maswetit; ak kiyai luget maswe- 
tinoto ak malaikaisiekyik; 8 ago ma iterteris, amata kosich 
oldanywa kogeny eng’ kipsengwet. 9 Ak kigiturur maswe- 
tinoto o konyo ng'ony, erenet ne bo keny, ne kiguure Oindet 
ak ko Setani, kaberberindetab ng'ony komugul; kigiturur 
konyo ng'ony, ak kigiturur malaikaisiekyik koboto inendet. 
IO Ak kiagas kutit ne o eng’ kipsengwet, kole, Kagonyo nguno 
yetunet, ak kamuktaet, ak bounatetab Jehovah nenyo, ak 
kimnatetab Kristo nenyi: amu kagetururto kataamindetab 
che kitupche kwo ng'ony, ne itaami ichek eng’ taitab Jehovah 
nenyo bet ak kemoi. II Ak kiiterter inendet amu korotikab 
Aruet, ak amu ng'olyotab baornatenywa; ama cham sobonwe- 
kwak agoi meet. 12 Noto anyun oboiboitu, okwek kipsengwe- 
tisiek, ak okwek che omenye oloto. Bwa agobo ng'ony ak 
nyanjet: amu kachorgei oindet konyo ole omi, kotinyei nere- 
knatet ne o, amu ingen kole tinyei betusiek che ngering’ kityo. 

13 Ak ye kingogeer maswetit kole kageturur konyo ng'ony, 
kous kwonyi kasichei werit. 14 Ak kigigochi kwonyoto 
kebebaik aeng’ che bo kipsichit ne o, si kobiit kotirirene kwo 
ong'atet agoi oldanyi, ole kibae, eng’ betusiek, ak betusiek alak, 
ak kebebertab betusiek, koistoegei togetab erenet. 15 Ak 
king'ut erenet beek eng’ kutinnyi che te ainet, kosube kwonyoto, 
kole si kobiit koib inendet ainonoto. 16 Ak kitoret ng'ony 
kwonyoto, ak kiyat kutinnyi ng'ony, ak kolugui ainet ne kang'utu 
maswetit eng’ kutinnyi. 17 Ak kinerekyi maswetit kwonyoto 
ak kwo kobargei ak keswekyik che king’et, che ribei ng'atutikab 
Jehovah, ak kotinyei baornatetab Jesu: ak kitonone ng'aniekab 
nyanjet. 


Ng'ang'urier agobo tiondo 

13 Ak kiageer tiondo kotogosu eng’ nyanjet, ne tinyei 

kuinoik taman ak metowek tisab, ak nariosiek taman 
eng’ kuinoikyik, ak kimi metowekyik kainaikab chubisiet. 2 Ak 
ki u tiondo ne kiageer cheblanget, ak ki u kelyekyik kelyekab 
tiondo ne u keerit, ak ki u kutinnyi kutitab ng'etundo: ak 
kiigochi maswetit inendet kamugennyi, ak ng'echerennyi ne 
bo laitornatet, ak kimnatet neo. 3 Ak kiageer age eng’ meto- 

wekyik ko u ne kagikwer kebar; ak kigisoob ole kiga kikwer 
kome: ak kikwong’ ng'ony komugul agobo tionyoto; 4 ak kiilos 
ichek maswetit, amu kiigochi kimnatennyi tiondo, ak kiilos ichek 
tiondo, komwa kole, Ng'o ne kergei ak tionyito? ak ng'o ne 
imuchi kobargei ak inendet? 5 Ak kigigochi inendet kutit 
kong’alal tuguk che eechen ak chubisiosiek; ak kigigochi inendet 
kimnatet koboisie arawek artam ak aeng’. 6 Ak kiyat kutinnyi 
kochub Jehovah, ak kochub kainennyi, ak gonnyi, ak ichek che 
menyei kipsengwet. 7 Ak kigigochi inendet kobargei ak bik 
che tililen, ak koterter ichek; ak kigigochi inendet kimnatet koboi 
oret age tugul ak bik alak tugul, ak kutit age tugul ak bororiet age 
tugul. 8 Ak kolos inendet tugul che menyei ng'ony, che ma kisi- 
rji kainaikwak bukuitab sobondo ne bo Aruet ne kigibar koboch 
taunetab ng'ony. 9 Ngo tinyei chi itit, kogas. ro Ngo 
luulis chi, keluulei inendet: ngo baris chi eng’ rotwetab chok, 
kebare inendet rotwetab chok matiny. Mi yu muitaet ak 
kayanetab bik che tililen. 

II Ak kiageer tiondo age kotogosu eng’ ng'ony; ak kitinyei 
kuinoik aeng’ che u che bo aruet, ak king’alal ko u maswetit. 
12 Ak koboisie kimnatet tugul ne bo tiondo ne bo tai eng’ 
tainnyi. Ak kogochi ng'ony ak che menyei ng'ony kolos tiondo 
ni ka bo tai, ne kigisoob ole kiga kikwer kome. 13 Ak koyaei 
inendet kaborunoik che eechen, kot koyaei mat kochorgei eng’ 
kipsengwet, kobutyi ng’ony eng’ taitab bik. 14 Ak kiiberber 
ichek che menyei ng'ony eng’ kaborunoik che kigigochi inendet 
koyai eng’ taitab tiondo; kolenjin ichek che menyei ng'ony 
koyachi kanamwet tiondo, ne tinyei berutietab rotwetab chok, 
ak kisob tionyoto. 15 Ak kigigochi inendet kogochi kabuset 
kanamwetab tiondo, si kobiit kong'alal kanamwetab tiondo, ak 
kong'at kebar tugul che mailosu kanamwetab tiondo. 16 Ak 
ng'atei tugul, che mengechen ak che eechen, ak magorek ak 
kibananok, ak che itiagotin ak che ratotin, kinde berutiet eng’ 
eunekwak che bo tai, anan ko eng’ togochikwak; 17 ak kole 
maimuchi chi koalis anan koaldais, kobate inendet ne tinyei 
berutiet, noto ko kainetab tiondo anan ko koitetab kainennyi. 
18 Mi yu ng'omnatet. Inendet ne tinyei kaguiyet, koiit koitetab 
tiondo; amu noto koitetab chi: ak koitennyi ko Bogol lo ak 
tamanwogik lo ak lo. 


Ng'ang'utiet agobo Aruet ak che kigial 
1 Ak kiageer, ak ogeero, tononi Aruet eng’ tulwetab Sion, 
ak komi koboto inendet bik elfusiek bogol ak artam ak 
ang'wan, che tinyei kainennyi, ak kainetab Kwandanyi, che 

kigisirji togochikwak. 2 Ak kiagas kutit kobun kipsengwet, ne 
u cheetab beek che chang’, ak ko u cheetab tulet ne o: ak cheo- 
noto kigagas ko ki u ne bo butik che butei ketubosiekwak: 3 ak 
kotieni tiendo ne leel eng’ taitab ng'echeretab laitornatet, ak 
eng’ taitab tiong'ik ang'wan che soptos ak boisiek: ama mi chi 
ne imuchi konetgei tienoto kobate bichoto elfusiek bogol ak 
artam ak ang'wan, icheget che kigial eng’ ng'ony. 4 Chuto ko 
icheget che ma imuruongei eng’ kobogorisiek; amu bergeinik 
icheget. Chuto ko icheget che isubi Aruet eng’ oldo tugul ole 
wendi. Kigial chuto eng’ kwenutab bik, koek tongoanik eng’ 
Jehovah ak eng’ Aruet. 5 Ama kinyorji kutuswekwak lembeita : 
ama tinyei tisia. 
Ng'ang'utiet agobo malaikaisiek somok 

6 Ak kiageer malaikaiyat age kotirireni eng’ kwenutab kipse- 
ngwet, kotinyei logoiywek che miach che bo koigeny koamji 
ichek che menyei ng'ony, ak bororiet age tugul ak oret age tugul 
ak kutit age tugul ak bik alak tugul; 7 ak komwaei eng’ kutit ne 
o, kole, Oiywei Jehovah, ak ogochi torornatet; amu kagoit 
saitab kiruogennyi: ak olosu inendet ne kiyai kipsengwet ak 
ng'ony ak nyanjet ak kondametusiekab beek. 

8 Ak kosub malaikaiyat ne bo aeng’, ne len, Kagolul, kagolul 
Babulon ne o, ne kiigochi bororiosiek tugul koee divaik che bo 
koromnatetab soksennyi. 

9 Ak kosub ichek malaikaiyat ne bo somok, ne mwaei eng’ 
kutit ne o kole, Ngot kolos chi age tugul tiondo ak kanamwennyi 
ak konyor berutiet eng’ togennyi, anan eng’ eunnyi, IO koeei 
agine divaik che bo koromnatetab Jehovah, che kigichob ama 
kiburuch eng’ kikombetab nereknatennyi; ak kinyalili eng’ 
mat ak koik che laidos eng’ taitab malaikaisiek che tililen, ak 
eng’ taitab Aruet: 11 ak kotogostoi iyetab ng'wanindanywa 
koigeny ak koigeny; ama tinyei kamuung'et bet ak kemoi, ichek 
che ilosu tiondo ak kanamwennyi, ak age tugul ne nyoru beru- 
tietab kainennyi. 12 Mi yu muitaetab bik che tililen, icheget 
che ribei ng'atutikab Jehovah, ak kayanetab Jesu. 

13 Ak kiagas kutit kobunu kipsengwet kole, Sir ile, Boiboen 
ichek che begu eng’ Kiptaiyat koboch nguno: ee, mwaei Tami- 
rmiriet, kole si kobiit komuuny eng’ boisionikwak, amu isubi 
ichek boisionikwak. 

Kesisiet ak *sabibukab ng'ony 
14 Ak kiageer, ak ogeero, boldet ne leel; ak kitebe boldanato 


chito ne u weritab chi, kotinyei eng’ metinnyi narietab tahabu, 
ak kimi eunnyi chepkeswet ne ng'atib. 15 Ak kimong’ malaikai- 

yat age eng’ hekalut, komwachin eng’ kutit ne o inendet ne tebe 
boldet, kolenjin, Iyokte chepkesweng'ung', ak igesisie: amu 
kagoit saitab kesisiet; amu kigosiirto kesetab ng'ony. 16 Ak 
kiwirji ng'ony chepkeswennyi inendet ne kitebe boldet; ak 
kigiges ng'ony. 

17 Ak kimong' malaikaiyat age eng’ hekalut ne mi kipsengwet, 
kotinyei agine chepkeswet ne ng'atib. 18 Ak kimong’ malaikai- 
yat age eng’ kaptisisiet, inendet ne tinyei kimnatet ne boune 
mat; ak kiguur inendet eng’ kutit ne o, ne tinyei chepkeswet ne 
ng'atib, kolenji, Iyokte chepkesweng'ung' ne ng'atib, ak iyum 
ksabibukab ketit ne bo ng'ony; amu kagoruryo sabibukyik. 
19 Ak kiwirji malaikaiyat chepkeswennyi ng'ony, ak koyum 
sabibukab ng'ony, ak kowirji ole kitue sabibuk, kenut ne o, ne 
bo neregekab Jehovah. 20 Ak kigitiech ole kitue sabibuk eng’ 
nganaset sang’, ak komong’ korotik eng’ ole kituisie, kot koit 
karikab kutitab mbartanyisiek, ne itei olo bo maelisiek bogol 
aeng’. 


Ng'ang'utiet agobo korotwek ak tabok tisab 
1 5 Ak kiageer kaborunet age eng’ kipsengwet, ne o ak ko bo 
kwong'et, malaikaisiek tisab che tinyei korotwek tisab 
che bo let, amu kigesune choto neregekab Jehovah. 

2 Ak kiageer kit ne u nyanjetab glasit ne burugot ak mat; ak 
icheget che kigoterter tionyoto ak kanamwennyi, ak koitetab 
kainennyi, kotonondos eng’ ye negite nyanjetab glasit, che tinyei 
ketubosiekab Jehovah. 3 Ak kotieni ichek tiendab Musa otwo- 
gindetab Jehovah, ak tiendab Aruet, kolen, Eechen boisioniguk 
ak ko bo kwong'et, ee, Kiptaiyat Jehovah, Kamuktaindet; bo 
imanda ak ko bo iman ortinweguk, inye Laitoriatab bororio- 
siek. 4 Ng'o ne maiywei kaineng'ung', ak kotorori, ee Kiptai- 
yat? amu i tilil inyege; amu bwanei bororiosiek tugul kogutu- 
ng’so eng’ taing'ung'; amu kagong'ang'ak boisioniguk che bo 
imanda. 

5 Ak kingobata tuguchu, ageer, ak kigiyat hekalut ne bo 
emaitab baornatet eng’ kipsengwet: 6 ak kimong'une hekalu- 
nato malaikaisiek tisabu che tinyei korotwechoto tisab, kolaachi 
ngoroik che tililen, ak kolile bich, ak koratatagei birenoikab 
tahabu eng’ tegetikwak. 7 Ak kiigochi age eng’ tiong’ik ang'wan 
che soptos malaikaisiek tisab tabok tisab che bo tahabu che 
nyiitotin neregekab Jehovah, inendet ne sobei koigeny ak 
koigeny. 8 Ak kinyi hekalut iyeto ne kibunu torornatetab 
Jehovah, ak kamuktaennyi; ak kima imuch chi kwo hekalut 
orit, agoi kogesgei korotwek tisabu che bo malaikaisiek tisab. 

1 Ak kiagas kutit ne o kobunu hekalut, kolenjin malaikaisie- 
chato tisab, Oba, orong’ji emet tabok tisab che bo nerege- 
kab Jehovah. 

2 Ak kiwa malaikaiyat ne bo tai, korong’ji emet tabennyi; 
ak kiek mook che yaach ak ko ng'wonen eng’ bik che tinyei 
berutietab tiondo, ak che kisaei kanamwennyi. 

3 Ak kirong'ji malaikaiyat ne bo aeng’ tabennyi nyanjet; ak 
kiek korotik, ko u che bo chi ne kagome; ak kime age tugul ne 
sobei, agot tugul che mi nyanjet. 

4 Ak kirong’ji malaikaiyat ne bo somok tabennyi ainosiek ak 
kondametusiekab beek; ak kiek korotik. 5 Ak kiagas malai- 
kaiyat ne bo beek komwa kole, I bo imanda, inye ne imi, ak ko 
kiimi, Inye ne Tilil, amu kiiruoch ko u noto: 6 amu kitumda 
korotikab bik che tililen ak che bo maotik, ak kaigochi ichek 
korotik koee: amu nyoljin ichek ko u noto. 7 Ak kiagas kaptisi- 
siet komwa kole, U noto, ee, Kiptaiyat Jehovah, Kamuktaindet, 
bo iman ak ko bo imanda kiruogutiguk. 

8 Ak kirong'ji malaikaiyat ne bo ang'wan tabennyi asista; ak 
kigigochi kobeel bik eng’ mat. 9 Ak kigibeel bik eng’ beelet ne 
o: ak kichub kainetab Jehovah ne tinyei kimnatet koboi koro- 
twechuto; ak ma sik si kobiit kogochi torornatet. 

I0 Ak kirong'ji malaikaiyat ne bo mut tabennyi ng'echeretab 
laitornatet ne bo tiondo; ak koimenit bounatennyi; ak kinyei 
ng'elyebwekwak amu ng'wanindo, I1 ak kichub Jehovah ne bo 
kipsengwet amu ng'woninwekwak ak mookwak; ama sik eng’ 
boisionikwak. 

12 Ak kirong'ji malaikaiyat ne bo lo tabennyi ainet ne o, 
noto ko Euprate; ak kiyaamnyo beekyik, si kobiit kochobok 
oretab laitorinik che bunu kong'asis. 13 Ak kiageer tamirmirik 
somok che muruonen che u mororochik, komong'une kutitab 
maswetit, ak eng’ kutitab tiondo ak eng’ kutitab maotiot ne bo 
lembech: 14 amu choto ko tamirmirikab oik, che yaei kaboru- 
noik; che bendi oldab laitorinikab ng'ony komugul, si koyum 
ichek koba lugetab betut ne o ne bo Jehovah, Kamuktaindet. 
15 (Ogeero, anyone ko u chorin. Baibai inendet ne ripsei, ak 
koribei ngoroikyik, si mawendot ach ngor, ak kegeer kalilane- 
nnyi.) 16 Ak koyum ichek eng’ ole kiguure Har-Magedon eng’ 
kutitab Hebranik. 

17 Ak kirong'ji malaikiayat ne bo tisab tabennyi soet; ak 
kimong’ kutit ne o eng’ hekalut, kobun ng'echeretab laitornatet, 
kole, Kagosulda: 18 ak kibiit ilotik, ak kutuswek, ak tulosiek p 
ak kibiit botanet ne o ne bo ng'ony, ne kitomo kobiitu koboch 
ngobiit bik eng’ ng'ony, botanet ne o, ne kim kot. 19 Ak 

kipcheak nganaset ne o koek kebeberwek somok, ak kilulyo 
nganasokab bororiosiek: ak kigibwat Babulon ne o eng’ taitab 
Jehovah, si kobiit kigochi inendet kikombet ne bo divaikab 
koromnatetab neregekyik. 20 Ak kimwei emet age tugul ne 
kiikwen beek, amata kegeer tulonok. 21 Ak kororokyi bik koik 
che eechen che bo ropta che rorogu eng’ kipsengwet, che te 
nyigisindanywa *talentait: ak kichub bik Jehovah amu koroitab 
koichato bo ropta; amu o mising’ koroitanyi. 


Ng'ang'utiet agobo chepkugoniot ak tiondo 


1 Ak kinyo age eng? malaikaisiechato tisab che kitinyei 

tabok tisab, ak konyo kong’alalwa, kole, Nyo yu, si aborun 
kiruogetab chepkugoniot ne o ne tebe beek che chang’; 2 ne 
kiyai sokset laitorinikab ng'ony ak inendet, ak kibogityo ichek 
che menyei ng'ony, eng’ divaikab soksennyi. 3 Ak kiimuta 
eng’ Tamirmiriet agoi surkwen: ak kiageer kobogoriot kotebe 
tiondo ne birir, ne nyiitat kainaikab chubisiet, ne tinyei metowek 
tisab ak kuinoik taman. 4 Ak kiilaachi kobogoriot ngoroik che 
arusen ne birir ak che biriren, ak kigilelesonjine tahabu ak koik 
che bo kamanutiet ne o mising? ak sonoek che kororon, ak 
kotinyei eng’ eunnyi kikombet ne bo tahabu ne nyiitat tuguk che 
kiwechei, tugukab simdo che bo soksennyi, $ ak kigisirji toge- 
nnyi kainet kele, UNG’OTIET, BABULON NE O, KAME- 
TAB CHEPKUGONIK AK NE BO TUGUK CHE KIWE- 
CHEI CHE BO NG'ONY. 6 Ak kiageer kwonyoto ko kago- 
bogit eng’ korotikab bik che tililen, ak eng’ korotikab baorinikab 
Jesu. Ak ye kingageer inendet, akwong’ eng’ kwong'et ne o. 
7 Ak kilenja malaikaiyat, Kekwong’ amu nee? Amacheamwaun 
ung'otietab kwonyito ak ne bo tiondo ne keseni inendet, ne 
tinyei metowek tisab ak kuinoik taman. 8 Tionyi kegeere 
komi, ama komi; ak ko negit komong’ eng’ keringet ne maigo- 
ksei, ak kwo luset. Ak kwong'dos ichek che menyei ng'ony, che 
kima kisirji kainaikwak bukuitab sobondo koboch ngab kelumda 
ng'ony, ye keer tiondo, amu kimi, ama komi, ak kota konyonei. 
9 Mi yu kaguiyet ne bo ng'omnatet. Metowechoto tisab ko 
tulonok tisab, che tebe kwonyoto: Io ak choto ko laitorinik 
tisab; kigobutyo mutu, mitei agenge, tomo konyo age; ak ye 
nyo, konyoljin koteb ne matia. II Ak tionyoto kimi, ama 
komi, inendet ko ne bo sisiit, ak ta ko agenge eng’ chun tisab; 
ak kowendi luset. 12 Ak kuinoichoto taman che kegeer ko 
laitorinik taman che tom konam bounatet; ak konyoru kimna- 
tet ko u laitorinik, koboto tiondo, eng? boroindab sait agenge. 

13 Tinyei chuto kabwatet agenge, ak kogochin ichek kamuge- 
nywa tiondo ak kimnatenywa. 14 Baregei chuto ak Aruet ak 
koterter Aruet ichek, amu inendet ko Kiptaiyatab kiptainik, ak 
ko Laitoriatab laitorinik; ak icheget che mi koboto inendet, che 
kigiguur ak che kigilewen ak che kiyani. 15 Ak kilenja, Beechu 
kegeere, che katebe chepkugoniot, ko bik, ak tuiyosiek, ak boro- 
riosiek, ak kutuswek. 16 Ak kuinoichu kegeere, taman, ak 
tiondo, ko tun wechei chepkugoniot, ak kometo kotebi inegei, 
komi ach ngor, ak koam banyekyik, ak kobeel inendet eng’ mat 
kogesgei. 17 Amu kiinde Jehovah mugulelwekwak koyai ko 
u ye ibwati, ak kosich tugul kabwatet agenge, ak kogochi tiondo 
bounatenywa, agoi kosulda ng'alekab Jehovah. 18 Ak kwonyi 
kegeere ko nganaset ne o, ne bou laitorinikab ng'ony. 


Luletab nganaset ne o 

1 Kingobata tuguchu, ageer malaikaiyat age kochorugei 

eng’ kipsengwet, ne tinyei kimnatet ne o; ak koluu 
ng'ony eng’ lilindanyi. 2 Ak kiwaach eng’ kutit ne kim, kole, 
Kagolul, kagolul Babulon ne o, ak kagoek ole menyei oik, ak 
irimetab tamirmiriet age tugul ne muruon, ak irimetab tarit age 
tugul ne muruon ak ne kiwechei. 3 Kagobutyo bororiosiek 
tugul amu divaikab koromnatetab soksennyi; ak kisokso 
laitorinikab ng'ony ak inendet, ak kiek magorek chemung'arai- 
nikab ng'ony eng’ kimnatetab kaseretab tugukyik. 

4 Ak kiagas kutit age kobunu kipsengwet, kole, Omong'une 
inendet, okwek bikyuk, si moyamde tengekwogikyik, si monyoru 
korotwekyik: $ amu kigoit tengekwogikyik kipsengwet, ak 
kagobwat Jehovah tengekwogikyik. 6 Oweekyi inendet ko u 
ye kigoyai, ak oyaakyi inendet konyil aeng’ ko u boisionikyik; 
kikombet ne kiburuge, oburukyi inendet konyil aeng’. 7 Ko 
u ye kiilosgei ak koser tugukyik, ogochi inendet ng'wanindo ak 
arogenet ko u noto: amu mwaei inendet eng? muguleldanyi, 
kole, Atebye ko a laitoriat ne kwondo, ma a mosok, ak magoi 
ageer rirek. 8 Noto anyun itu korotwekyik eng’ betunak, meet, 
ak rirek, ak rubet; ak kebeel inendet eng’ mat kogesgei; amu 
kim Kiptaiyat Jehovah ne kiiruokyi inendet. 9 Ak rirtos ak 
koteitos agobo inendet laitorinikab ng'ony, che kisokso ak 
kotebyei koboto inendet eng’ kaseretab tuguk, ye keer iyetab 
lalennyi, 10 kotonondos eng’ ole loo amu kaiyweetab ng'wani- 
ndanyi, kolen, Bwa, bwa wee, nganaset ne o, Babulon, nganaset 
ne kim! amu kait kiruogeng'ung' eng’ sait agenge. 11 Ak kori- 
rtos chemung'arainikab ng'ony ak koteitos agobo inendet, amu 
ma koalei chi kogeny tugukwak che aldoi; 12 tugukab tahabu, 

ak feda, ak koik che bichien eng’ alet, ak sonoek che kororon, 
ak katanisiek che kororon, ak ngoroik che arusen ne birir, ak 
aririsiek, ak ngoroik che biriren; ak ketit age tugul ne nyamdut, 
ak kit age tugul ne bo kelekab belek, ak kit age tugul ne kigiyae 
ketit ne bo kamanutiet ne o, ak che bo sugunonik, ak karik, ak 
koik che leelachen; 13 ak *kinamon, ak nyamdutik, ak nyamdu- 
tik che kibeelei, ak mwanik che kiilegei, ak tuguk che nyamdut, 
ak divaik, ak mwanik, ak busiek che tambulul, ak nganok, ak 
tuga, ak kechirek; ak mbartanyisiek ak karisiek ak mutwarik; 
ak sobonwekab bik. 14 Ak kigobetenen logoek che kigase 
miat sobondang'ung', ak kigobetenen tuguk tugul che anyiny 
ak che miachen, ama kenyoru kogeny agoi. 15 Tonondos eng’ 
ole loo chemung’arainikab tuguchuto, che kiek magorek eng’ 
inendet, amu kaiyweetab ng'wanindanyi, ak korirtos ak koteitos; 
16 kolen, Bwa, bwa wee, nganaset ne o, ne kiilaachi katanisiek 
che kororon, ak ngoroik che arusen ne birir ak che biriren, ne 
kigilelesonjine tahabu ak koik che bo kamanutiet ne o ak sonoek 
che kororon! 17 Amu kabetyo eng’ sait agenge magornatosiek 
che eechen che u choto. Ak kitonondos eng’ ole loo kiptaiyat 
age tugul ne bo melit, ak age tugul ne bunei mefit kowendi oldo 
tugul, ak bik che boisiei eng? melisiek, ak tugul che nyoru 
borotenywa eng’ nyanjet, 18 ak koririo ye kingogeer iyetab lale- 
nnyi, kole, Mi nee ne kergei ak nganasani o? 19 Ak kolakyin 
temburiek metowekwak, ak kowaachei, korirtos ak koteeitos, 
kolen, Bwa, bwa wee, nganasani o, ole kiegune magore bik tugul 
che kitinyei melisiekwak eng’ nyanjet amu oindab kamanutie- 
nnyi! amu kait ng'emisiennyi eng’ sait agenge. 20 Baibaitu 
eng’ inendet inye kipsengwet, ak okwek che o tililen, ak okwek 
che kiyoktoi, ak okwek maotik; amu kagoruokyi Jehovah ine- 
ndet amu okwek. 

21 Ak kisut malaikaiyat ne kim koita ne u koitab bai ne o, ak 
kowirji nyanjet, kole, Kiwirtoi Babulon nganaset ne o, kobut 
ko u noto eng’ kabutet ne o, ama kenyoru kogeny agoi. 22 Ama 
kegasei kogeny eng’ inye butikab ketubosiek ak che tiendos ak 
butikab ndurerusiek ak che kuutei iriagok; ama kenyoru muso- 
gindet ne bo musoknatet age tugul eng’ inye kogeny agoi; ama 
kegasei cheetab koitab bai eng’ inye kogeny agoi; 23 ama 
kokweng'sei lapkeiyetab tait eng’ inye kogeny agoi; ama kegasei 
kutitab sandet ak mureret eng’ inye kogeny agoi: amu ki bik 
che eechen che bo ng'ony chemung’arainiguk; amu kigiberber 
bororiosiek tugul eng’ banisieng'ung'. 24 Ak kiginyorji inendet 
korotikab maotik ak che bo bik che tililen, ak che bo tugul che 
kigibar eng’ ngony. 

Katerteret eng' kipsengwet ak katunisietab Aruet 


1 Kingobata tuguchu, agas kit ne u kutit ne o ne bo tuiyet 

ne o eng’ kipsengwet, kole, Haleluya. Bo Jehovah 
nenyo yetunet, torornatet, ak kamuktaet; 2 amu bo iman ak ko 
bo imanda kiruogutikyik; amu kagoruokyi chepkugoniot ne o, 
ne kiimuruon ng'ony eng’ soksennyi, ak kagoyaakta mugetut 
ne bo korotikab otwogikyik eng’ eutab kwonyoto. 

3 Ak kimwa kogeny ne bo aeng’ kole, Haleluya. Ak togostoi 
iyetanyi koigeny ak koigeny. 4 Ak kiibutyi ng'ony boisiek 
tiptemu ak ang'wan che soptos ak kolos Jehovah ne tebe ng'e- 
cheretab laitornatet, komwaei kolen, *Amen; Haleluya. 5 Ak 
kimong’ kutit eng’ ng'echeretab laitornatet, kole, Olosu Jehovah 
nenyo, okwek tugul otwogikyik che oiywei inendet, che menge- 
chen ak che eechen. 

6 Ak kiagas kit ne u kutitab tuiyet ne o, ak ko u cheetab beek 
che chang’, ak ko u cheetab tulosiek che kimen, kole, Haleluya: 
amu laitorani XKiptaiyat Jehovah nenyo, Kamuktaindet. 
7 Ongeboiboitu ak kigasge mising’, ak kigochi torornatet inendet: 
amu kagoit katunisietab Aruet, ak kagochopgei osotiondennyi. 
8 Ak kigigochi inendet kolaach gei eng’ katanit ne kararan, ne 
leel kot ak ko tilil; amu katanit ne kararan ko boisionikab imanda 
che bo bik che tililen. 

9 Ak kolenja, Sir ile, Boiboen ichek che keguurjin igortab 
katunisietab Aruet. Ak kilenja, Chu ko ng'alekab iman che 
bo Jehovah. 1o Ak kiabutyi kelyekyik alosu inendet. Ak 
kolenja, Ameyai ko u noto: ki otwogik tuwai koboto tupchosie- 
guk che tinyei baornatet ne bo Jesu. Ilosu Jehovah: amu 
baornatetab Jesu ko tamirmirietab maoinatet. 


Koterterisiei Kristo 

II Ak kiageer koyatak kipsengwet, ak ogeero, mbartanyit ne 
eel, ak inendet ne kitebe, ko kigiguure Ne Kiyani ak ko Iman; 
ak koruochi ak koyaei luget eng’ imanda. 12 Ak ki u konyekyik 
liblibenetab mat, ak kimi metinnyi nariosiek che chang’; ak 
kotinyei kainet ne kigisir, ne mami chi ne ingen kobate inendet 
inegei. 13 Ak kiilaachi ngoriet ne kigirong’ji korotik: ak 
kiguure kainennyi NG'OLYOTAB JEHOVAH. 14 Ak kiisubi 
inendet lugosiek che mi kipsengwet che lanyei mbartanyisiek 
che leelach, kolaachi katanisiek che kororon che leelach kot ak 
ko tililen. 15 Ak kimong'une kutinnyi rotwetab chok ne ng'atib, 
si kobiit kobire bororiosiek: ak koboi ichek eng’ kiroktab karnet: 
ak kotiech sabibuk eng’ ole kituisie che bo koromnatet ne bo 

neregekab Jehovah ne bo Kamuktaet. 16 Ak kotinyei eng’ 
ngoriennyi ak eng’ kubestanyi kainet ne kigisir kele, LAI- 
TORIAT NE BO LAITORINIK, AK KIPTAIYAT NE BO 
KIPTAINIK. 17 Ak kiageer malaikaiyat kotononi eng 
asista; ak kiwaach eng’ kutit ne o, kolenji taritik tugul che 
tirirendos eng’ kwenutab kipsengwet, Obwa otuiyechi igorta 
ne o ne bo Jehovah; I8 si kobiit oam borwekab laitorinik, ak 
borwekab kiptainikab luget, ak borwekab bik che kimen, ak 
borwekab mbartanyisiek ak che bo che lanyei ichek, ak borwe- 
kab bik tugul, che itiagotin ak che ratotin, ak che mengechen 
ak che eechen. 


Keng'emet bunikyik 

19 Ak kiageer tiondo, ak laitorinikab ng'ony, ak lugosiekwak, 
ko kaiyomogei koyai luget ak inendet ne kiga tebe mbartanyit, 
ak lugennyi. 20 Ak kiginam tiondo, koboto maotiondonoto 
ki bo lembech ne kiyaei kaborunoik eng’ tainnyi, ne kiiberberi 
che kiga kinde berutietab tiondo, ak ichek che kiilosu kanamwe- 
nnyi: kigiwirji choto tuwai kosoptos araraita ne bo mat ne 
lalei eng’ koik che laldos: 21 ak kigibar ichek che king’et eng’ 
rotwetab chok ne kimong'une kutitab inendet ne kitebe mbarta- 
nyit, ak kibiyong’so taritik tugul eng’ borwekwak. 


Keratei Setani kenyisiek elfut agenge 

20 Ak kiageer malaikaiyat kochorugei eng’ kipsengwet, 

kotinyei yateiywotab keringet ne maigoksei ak sirimdo 
ne o eng’ eunnyi. 2 Ak konam maswetit, erenet ne ki bo keny, 
ne inendet ko Oindet ak ko Setani, ak korat inendet kenyisiek 
elfut agenge, 3 ak kowirji inendet keringet ne maigoksei, ak 
koger, ak kong'och baragunnyi, si mata koberber bororiosiek 
kogeny, agoi kogesgei kenyisiek elfut agenge: ye ibata noto 
kitiach ne matia. 

4 Ak kiageer ng'echerokab laitornatet, ak kitebe ichek, ak 
kigigochi ichek koruoch: ak kiageer sobonwekab ichek che 
kigitil metowek amu baornatetab Jesu, ak agobo ng'olyotab 
Jehovah, ak ichek che kima kolosu tiondo, anan kanamwennyi, 
ak che kimanyor berutiet eng’ togochikwak anan eng’ eunekwak; 
ak kisopcho ak kolaitoran koboto Kristo kenyisiek elfut. 5 Ma 
sopcho che kiga kobek agoi kogesgei kenyisiek elfut agenge. 
Nito ko ng'eetyet ne bo tai. 6 Baibai ak ko tilil ne tinyei yamdaet 
eng’ ng'eetyet ne bo tai: mabou ichek meet ne bo aeng’; ago 
egu ichek tisiikab Jehovah ak ko bo Kristo, ak kolaitoran ak 
inendet kenyisiek elfut agenge. 

Kitiachi Setani. Luget ne bo let 

7 Ak ye igesgei kenyisiek elfut agenge, kitiach Setani ko- 
mong’ eng’ korgorennyi, 8 ak komong’ koberber bororiosiek 
che mitei luukwek ang'wan che bo ng'ony, Gog ak Magog, 
koyumji ichek luget: che te koitenywa ng'aniekab nyanjet. 
9 Ak kotogosta koyom ng'ony ak koyiem oldab che tililen, ak 
nganaset ne chamat: ak kichorgei mat eng’ kipsengwet, ak 
kobeel ichek. 10 Ak kigiwirji oindet ne kiiberber ichek ararai- 
tab mat ak koik che laldos, ole mitei agichek tiondo ak maotiot 
ne bo lembech; ak kinyalili bet ak kemoi agoi koigeny ak 
koigeny. 


Ng'eeryetab bik ak kiruoget ne bo let 

11 Ak kiageer ng'echeret ne o ak ko leel ne bo laitornatet, ak 
inendet ne kitebe, ne kimwee togennyi ng'ony ak kipsengwet; 
ama kisikyi ole tebe. 12 Ak kiageer che kigobek, che eechen ak 
che mengechen, kotonondos eng’ taitab ng'echeretab laitornatet; 
ak kigiyat bukuisiek: ak kigiyat bukuit age, noto ko bukuitab 
sobondo: ak kigiruokyi che kigobek eng’ tuguk che kiga kisirji 
bukuisiechoto, ko u boisionikwak. 13 Ak kigon nyanjet che 
kigobek che kimi orinnyi; ak kigon meet ak oldab che kigobek, 
ichek che kigobek che kimi orinywa, ak kigiruokyi chi age 
tugul ko u boisionikyik. 14 Ak kigiwirji meet ak oldab che 
kigobek, araraitab mat. Nito ko meet ne bo aeng’, araraitab 
mat. 15 Ak ngot kenyor chi age tugul ne kima kisirji bukuitab 
sobondo, kewirjin araraitab mat. 


Kipsengwet ne leel ak ng'ony ne leel 

21 Ak kiageer kipsengwet ne leel ak ng'ony ne leel: amu 

kigosiirto kipsengwet ne bo tai ak ng'onyut ne bo tai; 
ama komi nyanjet kogeny. 2 Ak kiageer nganaset ne tilil, 
Jerusalem ne leel, kochorugei eng’ kipsengwet kobunu Jehovah, 
ko kagechob ko u mureret ne kagelelesonjinechi manong'otio- 
ndennyi. 3 Ak kiagas kutit ne o komong'une ng'echeretab 
laitornatet kole, Ogeero, mi emaitab Jehovah ak bik, ak kotebyei 
koboto ichek, ak koek ichek bikyik, ak kotebyei Jehovah inendet 
ak ichek, ak koek Jehovah nenywa: 4 ak kouus inendet beekab 
kong’ alak tugul eng’ konyekwak; ama komi meet kogeny; 
ama komi kateiyet kogeny, anan rirek, anan ng'wanindo: kogo- 
siirto tuguk che bo tai. 5 Ak kimwa inendet ne tebe ng'echere- 
tab laitornatet, kole, Ogeero, ayae tuguk tugul koleelagitu. Ak 
kile, Sir: amu ng'alechu ko che kiyani ak ko bo iman. 6 Ak 

kolenja, Kagosulda. A Alpha ak ko a Omega, taunet ak 
kagesunet. Agochini buch inendet ne amei melelda che bo 
kondametutab beekab sobondo. 7 Inendet ne iterteri konamei 
tuguchu; ak aegu Jehovah nenyi, ak koek inendet werinnyu. 
8 Ago che iyweisiei, ak che maiyani, ak che kiwechei, ak rumik, 
ak che soksei, ak bonik, ak che saei kanamonik, ak kiplembecho- 
nik tugul, kotinyei kebebertanywa eng’ araraita ne lale mat ak 
koik che laldos; ne noto ko meet ne bo aeng’. 


Jerusalem ne bo kipsengwet 

9 Ak kinyo age eng’ malaikaisiechoto tisab che kitinyei tabok 
tisab, che ki nyiitotin korotwek tisabu che bo let; ak kong’a- 
lalwa, kole, Nyo yu, si aborun mureret, osotiotab Aruet. 
10 Ak kiimuta eng’ Tamirmiriet agoi tulwet ne o ak ko koi, ak 
kiiborua nganaset ne tilil Jerusalem, kochorugei eng’ kipsengwet 
kobunu Jehovah, rr kotinyei lilindab Jehovah: ne kergei 
lapkeiyennyi ak koita ne bo kamanutiet ne 0, ko u koita ne bo 
*jasipi, ne tilil ko u krustalo: 12 ne tinyei irimet ne o ak ko koi; 
ak kotinyei kurgotik taman ak aeng’, ak mi ormarichochoto 
malaikaisiek tamanu ak aeng’; ak kigisirji kainaik, choto bo 
ortinwek taman ak aeng’ che bo lagokab Israel: 13 kimi komo- 
stab kong’asis kurgotik somogu; ak kimi komostab murot ne 
bo katam kurgotik somogu; ak kimi komostab murot ne bo tai 
kurgotik somogu; ak kimi komostab cherongo kurgotik somogu. 
14 Ak kitinyei irimetab nganaset lumeiywek taman ak aeng’, 
ak kimi kainaik tamanu ak aeng’ che bo che kiyoktoi taman ak 
aeng’ che bo Aruet. 15 Ak kitinyei inendet ne king’alalwa tegat 
ne bo tahabu si kokwae nganaset, ak kurgotikyik, ak irimennyi. 
16 Ak kiaechin irimosiek tugul ang'wanu che bo nganaset, ak 
kiaechin koindanyi ak tebeesindo: ak kiikwae nganaset teganda- 
nato, koek maelisiek elfut agenge ak bogol mut: koindanyi 
ak tebeesindanyi ak koindanyi ne wendi barak koaechin. 17 Ak 
kiikwa irimennyi, ak kiek *kakwautikab eut bogol ak artam ak 
ang'wan, eng’ kakwaetab chito, noto ko ne bo malaikaiyat. 
18 Ak kigiteege jasipi irimennyi: ak ki tahabu che tililen nga- 
naset, ko u glasit ne tilil. 19 Ak kigilelesonji lumeiywekab 
irimet ne bo nganaset eng’ koik alak tugul che bo kamanutiet 
neo. Lumeiywot ne bo tai ko ki jasipi; ne bo aeng’ ko sapire;! 
ne bo somok ko kalkedo; ne bo ang'wan ko sumaragdo; 20 ne 
bo mut ko sardonukso; ne bo lo ko sardio; ne bo tisab ko 
krusolito; ne bo sisiit ko berulo; ne bo sogol ko topasio; ne 
bo taman ko krusopraso; ne bo taman ak agenge ko huakinto; 
1 Keer Kaborunetab Ng'alek agobo kaguiyetab koichu bichien eng' alyet. 

ne bo taman ak aeng’ ko ametusto. 21 Ak kurgotik taman ak 
aeng’ ko ki sonoek taman ak aeng’ che kororon; age tugul eng’ 
kurgotik ko ki bo sonoiyat agenge: ak ki tahabu che tililen oretab 
nganaset, ko u glasit ne sengelel. 22 Ama ageer hekalut orit: 
amu Kiptaiyat Jehovah Kamuktaindet ak Aruet ko hekalunnyi. 
23 Ak mamachei nganaset asista, anan arawet, koluuchi: amu 
iluuchin lilindab Jehovah, ak tainnyi ko Aruet. 24 Ak kobendoti 
bororiosiek eng’ lapkeiyennyi: ak koibu laitorinikab ng'ony 
torornatenywa konyo orit. 25 Amagoi kiger kurgotikyik bet 
(amu mami kemout oloto): 26 ak ibu ichek torornatet ak teegi- 
stab bororiosiek kobwa orit: 27 ak magoi wa orit kiy age tugul 
ne muruon, anan ko ne yaei kiy ne kiwechei, ak lembeita: 
kobate ichek che kigisirji bukuitab sobondo ne bo Aruet. 
2 Ak kiiborua ainetab beekab sobon, ne tilil ko u krustalo, 
kobunu ng'echeretab laitornatet ne bo Jehovah ak ne bo 
Aruet, 2 eng’ kwenutab orennyi. Ak kimi ketitab sobon 
ainonoto, komosi ak komosi, ne yiei logoek taman ak aeng’ che 
terjin, ak koyiei logoekyik eng’ arawet age tugul: ak kisoobi 
bororiosiek eng’ sogekab ketoto. 3 Ama komi chubisiet kogeny : 
ak tun mi orinnyi ng'echeretab laitornatet ne bo Jehovah ak ne 
bo Aruet: ak yachin boisiet inendet otwogikyik; 4 ak keerei 
togennyi; ak mi kainennyi togochikwak. 5 Ama komi kemout 
kogeny; ama machei lapkeiyetab tait, anan ko lapkeiyetab 
asista; amu igochin ichek lapkeiyet Kiptaiyat Jehovah: ak 
laitorani ichek koigeny ak koigeny. 


Ng'alek che bo let 

6 Ak kilenja, Ng'alechu ko che kiyani ak ko bo iman: ak 
kiiyok Kiptaiyat, ne Jehovah ne bo tamirmirikab maotik, 
malaikaiyandennyi koborji otwogikyik tuguk che sib kobiitu 
matiny. 7 Ak ogeero, anyone achogu. Baibai ne ribei ng'ale- 
kab maoinatetab bukuini. 

8 Ane Johana ne kiagas tuguchu ak ageer. Ak ye kingagas 
ak ageer, abutyi ng'ony alosu eng’ kelyekab malaikaiyat ne 
kiiborua tuguchuto. 9 Ak kolenja, Amat iyai ko u noto: amu 
ki otwogik koboto tupchosieguk maotik, ak koboto ichek che 
ribei ng'alekab bukuini; ilosu Jehovah. 

IO Ak kilenja, Amat ing'och ngalek che bo maoinatetab 
bukuini; amu kagorik betusiek. 11 Inendet ne ma bo imanda, 
koyai che ma bo imanda kosiir: ak inendet ne bo simdo, ingoek 
ne bo simdo kosiir: ak inendet ne bo imanda, koyai che bo 
imanda kosiir: ak inendet ne tilil, ingotililit kosiir. 12 Ogeero, 
anyone achogu; ak aibu melektanyu si agochi chi age tugul ko 

u boisionikyik. 13 A Alpha ak ko a Omega, ne bo tai ak ne bo 
let, taunet ak kagesunet. 14 Boiboen ichek che mwetei ngoroi- 
kwak, si kobiit kosich chamjinet koit ole mi ketitab sobondo, ak 
kobun kurgotik kobendi nganaset orit. 15 Mi sang’ sesenik, ak 
bonik, ak che soksei, ak rumik, ak che saei kanamonik, ak age 
tugul ne chamei lembeita ak koyaei. 

16 Ane Jesu ne kaayogu malaikaiyandennyu si kobaorianwok 
tuguchu eng’ kanisosiek. A tigitiot ak keswotab Daudi, taboiyat 
ne bo karon ne ikwenyi. 

17 Ak mwaei Tamirmiriet ak mureret kole, Nyo. Ak inendet 
ne kasei, komwa kole, Nyo. Ak inendet ne amei melelda, 
konyo; ak inendet ne machei, koib beekab sobon buch. 

18 Abaorianjini chi age tugul ne kasei ng'alek che bo maoina- 
tetab bukuini, ale, Ngo tesyi chi age tugul ng'alechu ng'alek 
alak, kotesyin Jehovah korotwek che kigisirji bukuini: 19 ak 
ngonem chi age tugul ng'alek eng’ bukuitab maoinatoni, konemu 
Jehovah kebebertanyi eng’ ketitab sobondo, ak eng’ nganaset ne 
tilil, che kigisirji bukuini. 

20 Mwati inendet ne baorianjin tuguchu kole, Ee: anyone 
achogu. *Amen: nyo, Kiptaiyat Jesu. 

21 Ingoteb mieindab Kiptaiyat Jesu Kristo koboto che tililen. 
kAmen. 


